
G.  S  V  ibes  liogtr. 

Frederik  d.  VII's  Kiste  i  Roeskilde  Domkirke. 


Ved  Frederik  VII.s  Kiste. 

(Af  Carl   Andersen.) 


JlLin  Fod  har  traadt  i  saa  mangen  Hal, 
Hvor  Konger  i  Døden  blunde, 
Hvor  lysende  Marmor,  Kroner  og  Spiir 
Var  høit  berømmende  Munde. 

Og  smuldrende  Faner  og  rustne  Sværd 
Var  tusind  talende  Minder 
Om  Helten,  der  foer  i  Verden  om 
Som  straalende  Seiervinder. 

Men  aldrig  drages  min  Tanke  did, 
Som  hid  den  gaaer  til  det  Sidste; 
Og  aldrig  banked  mit  Hjerte  hist, 
Som  her  ved  Kong  Fredriks  Kiste. 

Og  aldrig  mig  tyktes  en  Seierskrands, 
Saa  fager  som  dette  Smykke, 
De  danske  Qvinder  flettede  Ham, 
Der  engang  bar  Danmarks  Lykke. 

Kong  Fredrik  blev  ei  givet  de  Kaar, 
At  storme  om  Verden  vide 
Og  lægge  for  Fode  Fyrster  og  Folk, 
Som  voved  mod  ham  at  stride. 

Ved  Frederik  VII. s  Kiste. 


For  ham  saalidt  som  for  anden  Mand 
De  Vises  Steen  her  var  funden; 
Som  Nogen  af  Qyinde  født,  han  var 
Heelt  ofte  i  Leret  bunden.  — 


Dog  nævnes  han  gjerne  aldenstund, 
I  mørke  som  lyse  Dage, 
Og  her  han  haver  et  deiligt  Ry, 
Som  døer  først  med  Danmarks  Sage. 

Og  Fanen  vaier  over  hans  Støv, 
Af  smilende  Genier  hævet, 
Og  tæt  staaer  hans  eenlige  Sarkophag 
Af  Hjerter  iløn  omsvævet : 

Fordi  han  var  Dansk!    Fordi  han  ei 
Var  kold,  naar  hans  Folk  oplued, 
Men  led  paa  det,  saa  lidet  det  var, 
Og  vidste,  hvad  ret  det  hued. 

Han  følte  sig  lille  selv,  hvor  ei 
Det  rakte  Haand  til  hans  Prøve; 
Han  vidste,  det  trivedes  slet,  om  ei 
Det  og  fik  Kræfterne  øve.  — 

Jeg  drømte  min  Ungdoms  fagre  Drøm, 
Mens  han  sad  ung  paa  sin  Throne. 
Mit  Hjerte  blev  varmt,  da  Seirens  Sol 
Faldt  smukt  paa  Kong  Fredriks  Krone. 

Mit  Haab  fik  Vinger,  dengang  hans  Folk 
Drog  fremad  med  Jubelsange  —  — 
Hvor  selsomt  —  ved  Kisten  jeg  tykkes  fast 
At  høre  de  gamle  Sange! 


Ridder  Bertrand  du  Guesclin. 

(Efter  Emile  de  Bonnechose  af  F.  Granzow.) 


I.   Hans  Ungdomshistorie. 

JN  ogle  Miil  fra  Byen  Rennes  i  Hertugdømmet  Bretagne 
laa  Borgen  Motte-Broons ,  der  indtil  Slutningen  af  det 
syttende  Aarhundrede  var  den  gamle  adelige  Familie 
du  Guesclins  Herresæde.  I  Begyndelsen  af  det  fjortende 
Aarhundrede  var  Ridder  Renaud  du  Guesclin  Besidder 
af  Lehnet  Motte-Broons  og  Familiens  Overhoved.  Han 
var  gift  med  Johanne  de  Malmains,  der  af  Datidens 
Krønikeskrivere  roses  for  sin  store  Skjønhed,  og  med 
hende  havde  han  sex  Sønner  og  fire  Døttre ;  Bertrand 
du  Guesclin  var  den  ældste  af  Børnene. 

Bertrand  du  Guesclin  blev  født  omtrent  ved  Aaret 
1320.  Sagnet  veed  at  fortælle,  at  hans  Moder  før  hans 
Fødsel  havde  en  Drøm,  der  forudsagde  Barnets  tilkom- 
mende Berømmelse  og  Storhed ;  men  i  Begyndelsen 
syntes  rigtignok  Intet  at  ville  bestyrke  denne  Drøm. 
Som  Barn  var  han  meget  hæslig,  hans  Hoved  var 
uhyre  stort  med  en  lille  Braknæse,  han  var  lille 
og  fiirskaaren,  og  hans  Manerer  svarede  til  hans  Ud- 
seende. Han  var  raa  og  plump,  lunefuld  og  vredagtig. 
Man  kan  vel  derfor  ikke  finde  det  videre  forunderligt, 
at  hans  Forældre,  der  vare  dybt  bedrøvede  over  hans 
Væsen  og  Manerer,  næppe  kunde  taale  hans  Nær- 
værelse; hans  Sødskende  frygtede  ham,  og  han  var  en 
Skive  for  Tjenernes  Spot  og  Drillerier.     Trods  sit  hæs- 

lige  og  frastødende  Ydre  havde  Drengen  imidlertid 
en  for  alt  Godt  og  Ædelt  modtagelig  Sjæl,  men  han 
var  stolt  og  ubøielig,  qvalte  sine  Taarer  og  satte 
sig  kun  en  sjelden  Gang  op  imod  den  uvenlige  Behand- 
ling, han  var  Gjenstand  for,  og  som  gik  saa  vidt,  at 
han,  Husets  ældste  Søn,  ikke  maatte  spise  ved  Fami- 
liens Bord,  men  alene  i  en  Krog  i  Spiseværelset,  hvor 
han  endog  ofte  var  udsat  for  sine  egne  Sødskendes 
Drillerier.  Eengang  gik  disse  dog  for  vidt :  da  styrtede 
den  tiaarige  Dreng  rasende  hen  til  Spisebordet,  hvor 
hans  Moder  og  Sødskende  sade,  og  befalede  dem  at 
gjøre  Plads  ved  den  fornemste  Bordende  for  ham,  Fa- 
miliens ældste  Søn.  Skræmmede  gjorde  Børnene  Plads 
for  ham,  og  hans  Moder  vovede  ikke  at  gjøre  nogen 
Indvending;  men  snart  opførte  han  sig  igjen  paa  sin 
gamle  raae  Maade,  saa  at  hans  opbragte  Moder  befalede 
ham  at  staae  fra  Bordet  og  fjerne  sig.  Drengen  adlød, 
men  i  sin  rasende  Vrede  rystede  han  det  massive  Ege- 
bord med  en  saadan  Kraft,  at  han  væltede  baade  dette 
og  Retterne  ned  over  de  forfærdede  Sødskende. 

Midt  under  al  denne  Støi  og  Forvirring  traadte  en 
Nonne,  der  var  en  Veninde  af  Familien,  ind  i  Værelset, 
og  i  hendes  Nærværelse  gav  den  opbragte  Husfrue  nu 
sin  Vrede  Luft  i  en  Række  af  Bebreidelser  og  Trusler 
mod  Sønnen,  der  sad  mørk  og  stum  af  Raseri  alene 
i  sin  Krog.  Den  venlige  Nonne  gik  hen  til  det  stakkels 
Barn,  og  det  lykkedes  hende  ved  nogle  milde  Ord  at 
berolige  ham.  Det  var  de  første  kjærlige  Ord,  Barnet 
havde  hørt;  han  gjemte  dem  længe  i  sit  Hjerte  og 
søgte  ogsaa  strax  at  vise  hende  sin  Taknemmelighed  i 
Gjerning :  Man  indbød  Nonnen  til  at  spise  til  Middag 
hos  Familien,  og  Bertrand  vilde  ikke  taale,  at  nogen 
Anden  end  han  maatte  varte  hende  op. 

Den  omtalte  Nonne  var  en  Datter  af  en  jødisk 
Læge,  der  var  gaaet  over  til  Christendommen.     Hendes 

hele  Slægt  var  hengiven  til  Astrologi  og  Magi,  og  hun 
selv  havde  ogsaa  Ord  for  at  være  kyndig  i  disse  hemme- 
lighedsfulde Kunster.  Hun  følte  sig  tiltalt  af  Drengens 
frimodige  og  stolte  Holdning,  undersøgte  nærmere  hans 
Ansigtstræk  og  Linierne  i  hans  Hænder,  og  vendte  sig 
derpaa  til  hans  Moder  og  sagde  til  hende,  at  hun, 
istedetfor  at  være  bedrøvet  og  harmfuld,  snarere  skulde 
glæde  sig  over  at  have  født  denne  Dreng,  der  engang 
vilde  blive  Husets  Stolthed  og  Landets  Hæder.  Sagnet 
tilføier,  at  Madame  du  Guesclin  fra  nu  af  betragtede  sin 
Søn  med  et  mere  kjærligt  Øie,  at  hun  ombyttede  hans 
pjaltede  Klæder  med  andre,  der  bedre  passede  til 
hans  Rang,  og  at  hun  befalede  Husets  Folk  at  vise 
en  sømmelig  Ærbødighed  mod  Familiens  tilkommende 
Overhoved. 

Alt  som  den  unge  Bertrand  saaledes  voxede  til, 
voxede  ogsaa  hans  Styrke  og  krigerske  Tilbøieligheder. 
Daglig  streifede  han  omkring  i  Egnen  om  Faderens 
Slot,  yppede  Klammeri  med  alle  Drenge  i  Omegnen, 
og  da  han  var  ni,  ti  Aar  gammel,  kunde  han  med  Held 
tage  det  op  med  et  Par  af  sine  Jevnaldrende.  Ofte 
legede  han  Krig  med  dem,  deelte  dem  i  to  Partier  og 
anførte  naturligviis  selv  det  ene.  De  stormede  da  hin- 
andens Stillinger,  og  Striden  udartede  stundom  til  farlige 
Kampe;  snart  bankede  han  enkeltviis  sine  Kammerater, 
og  stadigt  kom  de  medtagne  og  saarede  derfra ;  selv  vendte 
han  heller  aldrig  en  Dag  hjem,  uden  at  hans  Klæder 
vare  sønderrevne  og  hans  Ansigt  blodigt.  Hans  Forældres 
Forbud  og  gjentagne  Straffe  frugtede  Intet,  og  fra  alle 
Kanter  bestormede  man  hans  Fader  med  Klager  over 
den  vanartede  Dreng. 

Tilsidst  satte  Faderen  ham  under  Laas  og  Lukke 
i  Borgfængslet,  og  her  maatte  Bertrand,  der  dengang 
var  tolv  Aar  gammel,  blive  i  flere  Maaneder.  Den 
Pige,  der  bragte  ham  hans  Mad,  lod  imidlertid  en  Dag 

Fængselsdøren  staae  aaben  efter  sig.  Bertrand  styrter 
ud,  lukker  Pigen  inde  i  Fængslet  og  trækker  Slaaen 
for.  Uden  at  blive  opdaget  smutter  han  ud  af  Bor- 
gen og  løber  nu  afsted  af  alle  Kræfter.  Paa  en  Mark 
finder  han  en  af  sin  Faders  Heste,  en  gammel  Krikke 
uden  Sadel  og  Tømme  og  blot  bunden  fast  ved  en  sim- 
pel Grime.  Han  bestiger  den  og  jager  afsted  i  Galop 
til  Rennes.  I  denne  By  havde  han  en  Farbroder, 
der  havde  staaet  Fadder  til  ham  og  var  gift  med 
en  meget  rig  og  meget  gudfrygtig  Dame.  Da 
hun  saae  sin  Slægtning  komme  ansættende  paa  en  saa- 
dan  Maade,  tiltalte  hun  Drengen  meget  haardt  og  kaldte 
ham  en  lille  Slyngel,  der  kun  gjorde  sin  Moder  Sorg 
og  Familien  Skam.  Imidlertid  kom  Onklen  til,  spurgte 
Drengen  ud  og  fandt  Fornøielse  i  hans  Fyrighed  og 
Uforfærdethed.  „Du  maa  ikke  tale  saa  slemt  til  ham," 
sagde  han  til  sin  Kone,  „Ungdommen  maa  slaae  sig 
løs.  Drengen  har  jo  ikke  gjort  noget  Uhæderligt,  og 
han  har  Hjertet  paa  det  rette  Sted.  Lad  ham  kun  blive 
hos  os." 

Bertrand  blev  saaledes  hos  Onklen,  og  da  Drengen 
viste  sig  erkjendtlig  for  hans  Velvillie,  drog  Onklen 
Omsorg  for  hans  Underviisning.  I  Videnskaberne  gjorde 
Bertrand  nu  ganske  vist  kun  ringe  Fremskridt ;  som  største 
Delen  af  sin  Tids  Adelsmænd  kunde  han  næppe  nok 
læse,  men  derimod  var  han  lutter  Øre,  naar  Onklen 
fortalte  om  Beleiringer  og  Slag,  om  store  Feltherrer  og 
om  Ridderskabets  Bedrifter;  han  klappede  i  Hæn- 
derne ved  disse  Fortællinger,  drømte  kun  om  Kampe, 
og  hans  høieste  Ønske  var  engang  selv  at  indlægge  sig 
Hæder  og  Berømmelse,  som  Fortidens  gamle  Helte. 

Hans  Onkel  uddannede  ham  i  alle  Legemsøvelser, 
og  snart  overgik  Bertrand  sin  Lærer;  men  han  ind- 
øvede ham  ogsaa  i  alle  Ridderskabets  Sædvaner,  Love 
og  Pligter;    fremfor    Alt  maatte  han  vise  sig  ærbødig 

mod  Damerne,  tro  i  sine  Eder  og  høflig  i  sit  Sprog  og 
sine  Manerer.  Den  unge  Mand  gjorde  Vold  paa  sig  selv, 
hans  vilde  Natur  formildedes  lidt  efter  lidt,  og  skjøndt 
han  sit  hele  Liv  igjennem  let  blev  opflammet  til  Vrede, 
var  han  dog  mild,  høflig  og  omgængelig  i  sit  daglige 
Liv.  Hans  Ædelmodighed  var  lige  saa  stor  som  hans 
Mod;  han  var  medlidende,  og  hans  Haand  var  aldrig 
lukket  for  den  Ulykkelige;  manglede  han  Penge,  tog 
han  ofte  sin  Klædning  af  for  at  klæde  en  Fattig. 

Af  og  til  fik  Bertrand  dog  et  Tilbagefald  til  sine 
gamle  Vaner  og  Tilbøieligheder.  En  Dag  skulde  der 
saaledes  holdes  en  Brydekamp  paa  Markedspladsen  i 
Rennes.  Det  var  en  Søndag,  og  da  hans  Tante  var 
bange  for,  at  Fristelsen  skulde  blive  ham  for  stærk, 
tog  hun  ham  med  sig  i  Kirken.  Bertrand  fulgte  med; 
men  da  han  saae  den  gode  Dame  fuldstændigt  optagen 
af  Præstens  Veltalenhed,  smuttede  han  ved  det  meest 
pathetiske  Sted  i  Talen  sagte  og  ubemærket  ud  af 
Kirken  og  ilede  hen  til  Markedspladsen.  Der  træffer 
han  en  ung,  kraftig  Bondeknøs,  der  havde  gjort  det  af 
med  et  Dusin  Kæmper  og  hovmodig  brystede  sig  over 
sin  Seier,  allerede  ganske  sikker  paa  at  faae  Kamp- 
prisen, en  prægtig  Hat  med  Fjer  og  Sølvfryndser. 
Bertrand  stiller  sig  imidlertid  stolt  overfor  den  unge 
Triumphator  og  udfordrer  ham.  De  gribe  fat  paa  hin- 
anden og  brydes;  i  nogen  Tid  ere  Chancerne  lige  for 
Begge;  men  med  en  kraftig  Anstrengelse  løfter  Ber- 
trand endelig  sin  Modstander  fra  Jorden,  kaster  ham  om, 
falder  selv  med,  men  ovenpaa  Modstanderen  og  bliver 
erklæret  for  Seierherre. 

Til  sit  sextende  Aar  blev  Bertrand  hos  sin  Onkel. 
Datidens  Krønikeskrivere  beskrive  ham  ved  denne  Tid 
paa  følgende  Maade :  Hans  Hoved  var  stort  og  rundt  og 
Næsen  meget  stumpet,  hans  stærkt  markerede  Øienbryn 
indesluttede  et  Par  fremstaaende,  livlige  og  fyrige  Øine  ; 

han  var  af  Middelvæxt,  men  bredskuldret  og  svær- 
lemmet, hans  Hænder  vare  smaae,  men  senestærke,  og 
hans  Legemsstyrke  var  allerede  dengang  overraskende. 

Onklen  forsonede  ham  imidlertid  med  Faderen,  der 
kaldte  ham  hjem  igjen  til  den  gamle  Lehnsborg  Motte- 
Broons.  Han  var  glad  over  den  heldige  Forandring  i 
Sønnens  hele  Charakteer,  skjænkede  ham  sin  Kjærlighed, 
fuldendte  hans  Opdragelse  i  Vaabenfærdigheder  og  for- 
ærede ham  sluttelig  en  lille  Hest,  paa  hvilken  Bertrand 
nu  gjennemstreifede  Omegnen  og  besøgte  de  adelige 
Herrer  i  Nabolaget  for  at  kunne  overvære  de  Lege 
og  Turneringer,  som  de  foranstaltede  paa  deres  Borge. 

I  dette  Tidsrum  vare  Turneringerne  de  største  Fest- 
ligheder. I  fuld  Rustning  og  paa  deres  Stridshingste 
med  prægtige  Dækner  kæmpede  Ridderne  med  hver- 
andre paa  Arenaen  til  Ære  for  deres  Damer,  som 
skjænkede  dem  Kampprisen.  For  største  Delen  ud- 
kæmpedes disse  Kampe  med  sløve  Vaaben,  med  Land- 
ser  uden  Jernspidser  og  med  Sværd,  hvis  Egge  vare 
sløvede.  Men  undertiden  var  Kampen  alvorligere,  og 
der  blev  da  let  udgydt  Blod.  Konger  og  Fyrster  holdt 
disse  Fester  i  Ære  og  førte  hyppigt  Forsædet  ved  dem, 
og  ved  større  Foranledninger  berammede  man  dem 
længe  forud  og  indbød  Fremmede  vidt  og  bredt  fra 
til  dem. 

Den  unge  Bertrand  var  naturligviis  en  ivrig  Til- 
skuer ved  disse  krigerske  Lege  og  brændte  af  Iver 
efter  at  deeltage  i  dem;  men  en  ung  Adelsmands  Ud- 
rustning, selv  om  han  kun  var  Page  eller  Væbner,  var 
meget  kostbar,  og  hans  Faders  Velstand  var  ikke  stor. 
Faderen  meente  desuden,  at  hans  Søn  var  altfor  ung  til,  at 
det  skulde  være  nødvendigt  at  give  ham  en  passende  Ud- 
rustning. Bertrand  saae  sig  altsaa  nødt  til  at  nøies  med 
at  være  tilstede  som  en  simpel  Tilskuer.  Han  klagede 
over   at  see    sig  saa    slet   bereden,    saa  fattig    klædt, 

og  sukkede  vel  ogsaa  ofte  ved  at  tænke  paa  sin  Hæs- 
lighed. „Desto  værre,"  sagde  han  til  sig  selv,  „er  jeg 
saa  hæslig,  at  de  unge,  adelige  Frøkner  vist  aldrig  ville 
elske  mig  for  min  egen  Skyld;"  men  ogsaa  dette  maatte 
blive  en  ny  Spore  for  ham  til  at  søge  at  indlægge  sig 
Berømmelse. 

Bertrand  var  omtrent  atten  Aar  gammel,  da  Johanne 
af  Penthiévre,  Arvingen  til  Hertugdømmet  Bretagne, 
holdt  Bryllup  med  Carl  af  Chåtillon,  Greve  af  Blois, 
den  franske  Konges  Brodersøn.  Ved  denne  Leilighed 
skulde  der  holdes  en  prægtig  Turnering  i  Byen  Rennes, 
og  hele  Provindsens  Adel  blev  indbudt  til  at  overvære 
denne  Fest.  Sire  Renaud  du  Guesclin  begav  sig  ogsaa 
derhen;  han  sparede  Intet  for  at  kunne  spille  en  pas- 
sende Rolle  der,  og  han  førte  et  betydeligt  Følge  af 
sine  Vasaller  med  sig. 

Ogsaa  Bertrand  fulgte  sin  Fader,  stadigt  ridende 
paa  sin  simple  Hest  og  i  en  saa  simpel  Klædning,  at 
han  vakte  de  Forbigaaendes  Medynk,  og  som  sædvanligt 
saae  han  sig  paa  Grund  af  sin  Fattigdom  nødt  til  at 
nøies  med  en  Tilskuers  Rolle,  medens  han  brændte  af 
Iver  efter  at  deeltage  i  Kampen. 

Endelig  kunde  han  ikke  mere  holde  sig  selv  i 
Tømme,  og  da  han  saae  en  af  sine  Slægtninge,  en 
Ridder  de  Bizien,  trække  sig  tilbage  fra  Kamppladsen, 
efter  at  han  havde  brudt  et  Par  Landser,  fulgte  han 
ham  til  hans  Bolig,  kastede  sig  for  hans  Fødder  og 
besvoer  ham  at  laane  ham  Hest  og  Vaaben  blot  til 
tre  Løb. 

Rørt  over  den  unge  Mands  brændende  Bønner  ind- 
rømmede Ridderen  ham  gjerne  hans  Begjæring.  Han 
gav  ham  en  Hest  og  Rustning.  Stolt  og  glad  iler 
Bertrand  til  Turneringen,  træder  indenfor  Skranken,  og, 
uden  at  navngive  sig,  udfordrer  han  en  Ridder  til  Kamp. 
Signalet  bliver  givet,    og  de  styrte  løs   paa  hinanden. 

Med  et  behændigt  Stød  river  Bertrand  sin  Modstanders 
Visir  af  og  støder  saa  haardt  til  ham,  at  Rytter  og 
Hest  tumle  om  i  Sandet:  Hesten  død  og  dens  Herre 
besvimet. 

En  anden  Ridder  stiller  sig  mod  Bertrand  for  at  hævne 
den  Overvundne.  Det  var  Sire  Renaud  de  Guesclin; 
men  han  havde  sit  Visir  slaaet  ned,  og  Bertrand  kj endte 
ham  derfor  ikke  strax.  Han  styrtede  nu  løs  for  at 
bekæmpe  ham,  men  da  han  saae  sin  Faders  Vaaben- 
mærke  og  Navnetræk  paa Ridderens  Vaabenkjole,  foer  han 
til  Tilskuernes  store  Forundring  forbi  ham  med  hævet 
Landse,  idet  han  bøiede  sig  i  sin  Sadel  som  Tegn  paa 
sin  Ærbødighed.  Derpaa  udfordrede  han  efterhaanden 
femten  andre  Riddere  og  kastede  dem  alle  til  Jorden 
uden  selv  at  rokkes  i  s  inSadel. 

Overraskelsen  og  Beundringen  steg  høiere  og 
høiere.  Fra  alle  Kanter  forlangte  man  at  vide  Seier- 
herrens  Navn,  men  hans  Visir  forblev  nedslaaet.  De 
skjønneste  Damer  skjænkede  ham  deres  ivrige  Bifald 
og  brændte  af  Begjærlighed  efter  at  lære  ham  at  kjende. 
Endelig  bad  en  af  dem  en  normannisk  Ridder,  der 
var  berømt  for  sin  Behændighed  og  Styrke,  om  at  stige 
ned  paa  Kamppladsen  og  om  muligt  borttage  den 
ukjendte  Kæmpers  Visir.  Den  normanniske  Ridder 
traadte  nu  altsaa  i  Skranken  mod  Bertrand  og  traf 
virkelig  sin  Modstander  saa  godt,  at  han  rev  hans 
Hjelm  af;  men  Bertrand  slyngede  sin  venstre  Arm  om 
ham,  rev  ham  af  Hesten  og  kastede  ham  i  Støvet  under 
de  Tilstedeværendes  uhyre  Jubel.  Renaud  du  Guesclin 
gjenkjender  sin  Søn,  iler  til,  omfavner  ham  i  sin  Hen- 
rykkelse og  røber  saaledes  hans  Navn  for  Forsamlin- 
gen. Under  Fanfarers  Lyd  og  Mængdens  begeistrede 
Raab  proclameres  Bertrand  som  Seierherre  ved  Tur- 
neringen og  modtager  Turneringens  Pris.  Det  var  en 
smuk,  massiv  Sølvsvane  af  naturlig  Størrelse.     Bertrand 

forærede  den  til  den  Ridder,  som  saa  ædelmodigt  havde 
laant  ham  sin  Hest  og  sine  Vaaben.  Den  Dag  var, 
tilføier  den  gamle  Krønikeskriver,  den  smukkeste  i 
Bertrands  Liv. 

Fra  nu  af  viste  hans  Fader  ham  ligesaa  stor  Agtelse 
som  Kjærlighed.  Han  troede  paa  den  glimrende  Skjæbne, 
der  var  spaaet  Sønnen,  udrustede  ham  og  satte  ham 
istand  til  med  Anstand  at  kunne  færdes  i  Verden.  Det 
Øieblik  var  nær,  da  Bertrand  du  Guesclin  frit  skulde 
kunne  hengive  sig  til  sine  krigerske  Tilbøieligheder  i 
sit  Fædreland  Bretagne. 


II.  Den  store  hundredaarige  engelsk- franske  Krig  og 
Arvekrigen  i  Bretagne. 

Det  vil  vel  være  de  fleste  af  vore  Læsere  bekjendt, 
at  England  og  Frankrig  i  det  fjortende  og  femtende 
Aarhundrede  i  over  hundrede  Aar  laae  i  næsten  uaf- 
brudte Krige  for  at  afgjøre  det  vigtige  Spørgsmaal,  om 
de  engelske  Konger  vare  arveberettigede  til  Frankrig 
eller  ikke.  Den  franske  Konge  Philip  den  Sjette  havde 
i  Aaret  1328  besteget  Frankrigs  Throne,  idet  han  støt- 
tede sin  Ret  til  den  saliske  Lov,  der  udelukkede 
Qvindelinien  i  Frankrig ;  men  den  unge  kraftige  engelske 
Konge,  Edvard  den  Tredie,  brød  sig  hverken  om  den 
saliske  Lov  eller  om  det  franske  Parlaments  Afgjørelse, 
og  han  vilde  med  Vaaben  forsvare  sin  Ret  til  Frankrig, 
da  hans  Moder,  Isabella,  var  en  Søster  til  de  tre  sidste 
franske  Konger  og    en    Datter   af  Philip   den  Smukke. 

Disse  langvarige  Krige  voldte  Frankrigs  usigelige 
Ulykker,  men  medførte  ikke  nogen  varig  Fordeel  for 
England,    der    ved    Krigens    Slutning  kun   for  længere 

Tid  endnu  beholdt  Caiais;  men  det  var  alligevel  i 
disse  Krige,  at  England  vandt  nogle  af  sine  stolteste 
Seire,  og  endnu  efter  Aarhundreders  Forløb  banker 
enhver  ægte  Englænders  Hjerte  af  Stolthed,  naar  han 
mindes  Slagene  ved  Crecy,  Poitiers  og  Azincourt  eller 
Heltene,  den  sorte  Prinds  og  Kong  Henrik  den  Femte, 
for  ikke  at  tale  om  hundrede  andre  Heltenavne,  der 
dengang  vare  paa  Alles  Læber,  men  nu  ere  dækkede 
af  Aarhundreders  Glemsel.  Med  Flere  af  disse  ville  vore 
Læsere  dog  gjøre  Bekjendtskab  i  det  Følgende. 

Disse  Krige  maatte  naturligviis  faae  Betydning  for 
Bretagne,  allerede  fordi  dette  Land  som  et  fransk  Lehn 
maatte  dele  Vel  og  Vee  med  Hovedlandet.  Bretagne 
blev  imidlertid  samtidig  ogsaa  selv  Gjenstand  for  en 
heftig  Arvestrid,  i  hvilken  England  tog  den  ene,  Frank- 
rig den  anden  Prætendents  Parti. 

Næppe  tre  Aar  efter  den  omtalte  prægtige  Turne- 
ring i  Rennes  døde  Hertug  Johan  den  Tredie  uden 
Børn,  og  da  Bretagne  var  et  arveligt  Lehn  ogsaa  paa 
Spindesiden,  skulde  Landet  med  Rette  tilfalde  Johanne 
Penthiévre ,  der ,  som  ovenfor  omtalt ,  nylig  var 
bleven  gift  med  den  franske  Konges  Brodersøn,  Grev 
Carl  af  Blois.  Den  afdøde  Hertug  havde  foruden  Jo- 
hannes Fader  endnu  en  Broder,  der  var  yngre  end 
dem  begge,  nemlig  Greven  af  Montfort,  og  næppe  var 
Hertugen  død,  før  Grev  Montfort  antog  Titlen  „Hertug 
af  Bretagne",  bemægtigede  sig  den  hertugelige  Skat  og 
flere  af  Hertugdømmets  vigtigste  Byer,  iblandt  dem 
baade  Rennes  og  Nantes. 

Carl  af  Blois  var  bleven  saa  overrasket  afsinMed- 
beilers  pludselige  og  kraftige  Optræden,  at  han  næsten 
uden  Modstand  maatte  overlade  ham  hele  det  om- 
tvistede Land.  Han  indstevnede  ham  imidlertid  for  det 
franske  Pairskammer;  Montfort  mødte  vel  ogsaa  for 
dette,    tabte  imidlertid  sin   Sag  og  undveg,    endnu  før 

Dommen  var  falden,  fra  Paris,  samlede  sine  Vasaller 
om  sig  til  aabenbart  Oprør  imod  Frankrig  og  kaldte 
nu  Edvard  den  Tredie  til  Hjælp.  Den  engelske  Konge 
var  naturligviis  glad  ved  at  faae  en  saa  vigtig  Allieret 
i  sin  Kamp  mod  Frankrig  og  lovede  ham  kraftig 
Hjælp  uden  at  plage  sig  synderligt  med  ængstelige 
Skrupler  over,  hvorvidt  den  af  ham  understøttede  Præ- 
tendent var  i  sin  gode  Ret  eller  ikke. 

Philip  den  Sjette  understøttede  imidlertid  ogsaa 
kraftigt  sin  Brodersøn,  og  Carl  af  Blois  bemægtigede 
sig  ved  franske  Hære  næsten  hele  Bretagne,  ja,  tog 
endog  sin  Medbeiler  til  Fange,  og  saaledes  vilde  vel 
hele  Krigen  have  været  endt,  hvis  ikke  Montforts 
Hustru,  Johanne  af  Flandern,  med  mandig  Dristighed 
havde  antaget  sig  sin  Mands  og  deres  unge  Søns  Sag. 
Hun  styrkede  igjen  sine  Venners  og  Soldaters  Mod, 
idet  hun  fremstillede  sin  lille  Søn  Johan  for  dem  og 
sagde  :  „Forsag  ikke,  mine  Venner,  fordi  vi  have  mistet 
min  naadige  Husbond  og  Herre;  det  var  dog  kun  een 
Mand,  men  see  her  er  en  Dreng,  der,  om  Gud  vil,  engang 
vil  blive  sin  Faders  Hævner  og  rigelig  vil  gjengjælde 
Eder,  hvad  I  nu  gjøre  for  ham."  Krigen  fortsattes 
saaledes  med  usvækket  Iver,  og  Johanne  af  Flandern 
kæmpede  selv  som  en  Heltinde  i  Spidsen  for  sine 
Tilhængere. 

Krigene  førtes  dengang  paa  en  Maade,  der  var 
vidt  forskjellig  fra  Nutidens.  Hærene  bestode  for  største 
Delen  af  Rytteri,  idet  enhver  Adelsmand,  hvad  enten 
han  nu  var  Greve,  Baron,  Ridder  eller  blot  simpel 
Væbner,  mødte  i  fuld  Rustning  paa  sin  Ganger,  der  var 
fuldstændig  klædt  i  Jern  som  dens  Rytter.  Rytteriet 
udgjorde  saaledes  Hærens  Kjerne;  men  forøvrigt  mødte 
enhver  Lehnsmand,  der  var  istand  til  at  samle  og  lønne 
en  Flok  Folk  under  sin  Lehnsherres  Banner  og  kæm- 
pede,   saalænge    han   havde    Lyst    eller   Raad;    men 

han  var  ikke  forpligtet  til  at  gjøre  længere  Tjeneste  end 
fyrretyve  Dage,  og  som  Følge  deraf  trak  Krigen  i  Reg- 
len i  Langdrag,  da  Masserne  sjeldent  stødte  sammen  i 
aaben  Mark  til  en  afgjørende  Kamp.  Kanonerne 
brugte  man  for  første  Gang  netop  i  denne  Krig  ved 
Crécy ;  derimod  anvendte  man  dem  endnu  ikke  til  Be- 
leiringer,  og  den  mindste  faste  Plads  var  derfor  istand 
til  at  standse  en  heel  Hær  i  længere  Tid. 

Bretagne  var  paa  den  Tid  bedækket  med  Heder 
og  store  Skove  og  kun  lidet  dyrket. 

Det  var  saaledes  ret  et  Land  ,  der  var  skik- 
ket til  den  lille  Krig.  Smaae  Skarer  kunde  hemmeligt 
snige  sig  frem,  overrumple  en  uforsigtig  Fjende,  be- 
mægtige sig  et  eller  andet  fast  Punkt  og  saaledes  paa 
tusinde  Maader  holde  en  langt  stærkere  Fjende  i  Ave. 
Sikkerhed  fandt  man  saaledes  kun  i  de  større  Byer 
eller  i  de  mange  faste  Borge,  der  vare  som  saaede  ud 
over  Bretagne,  og  i  hvis  Ly  en  ussel,  halv  nøgen 
Bondebefolkning  førte  en  jammerlig,  halv  dyrisk  Til- 
værelse, medens  deres  Herrer  skjulte  sig  bag  deres 
tykke  Borgmure,  der  flankeredes  af  stærke  Taarne  og 
dækkedes  af  brede  og  dybe  Grave.  Et  mægtigt  Taarn, 
den  saakaldte  Donjon,  kneisede  frem  i  Midten  af  Borgen 
og  tjente  til  Borgherrens  og  hans  Families  daglige  Bolig 
og  som  et  sidste  Tilflugtssted  for  Borgens  Forsvarere 
under  en  Storm.  Taarnets  dybe,  underjordiske  Kjældere 
vare  sikkre  Fængsler  for  Krigsfangerne.  — 

Vi  vende  nu  atter  tilbage  til  Bertrand  du  Gues- 
clin, der  tilligemed  sin  hele  Familie  i  denne  Krig  tog 
Parti  for  Carl  af  Blois;  men  først  langsomt  modnedes 
han  i  disse  Krige,  der  imidlertid  ret  vare  skikkede  til 
at  udvikle  hans  krigerske  Evner.  Vi  finde  ham  første 
Gang  med  Sikkerhed  omtalt  i  Aaret  1353.  Englæn- 
derne havde  flere  adspredte  Fæstninger  i  Bretagne,  og 
Fjendtlighederne,  der  vare  ophørte  om  Vinteren,  havde 

igjen  taget  deres  Begyndelse  i  Foraarstiden.  En  tap- 
per engelsk  Ridder,  de  Caverley,  fattede  nu  den  Plan 
at  overrumple  Borgen  Montmuran,  hvor  Slotsfruen  netop 
gav  en  Fest,  hvortil  hun  havde  indbudt  Adelsmændene 
i  Omegnen ;  iblandt  disse  var  Bertrand.  Pludselig 
erfarede  de  rygteviis,  at  en  engelsk  Trop  drog  imod 
Borgen,  og  du  Guesclin  lægger  sig  da  med  tredive 
tappre  Mænd  i  et  Baghold  tæt  ved  Veien.  Fjenderne 
nærme  sig  uden  Mistanke,  og  medens  de  kun  tænke 
paa  at  overrumple  Borgen,  falde  de  selv  i  en  Snare; 
du  Guesclin  kaster  sig  over  dem,  hugger  dem  i  Stumper 
og  Stykker  og  tager  deres  Anfører  tilfange.  Man  over- 
vældede Bertrand  med  Roes,  og  ved  denne  Leilighed 
skal  han  i  Borgcapellet  have  faaet  Ridderslaget  af  en 
normannisk  Ridder.  Ved  saadanne  Krigsbedrifter  sam- 
lede han  lidt  efter  lidt  en  Skare  af  hengivne  og  tappre 
Tilhængere  om  sig,  saa  meget  mere,  som  han  var  lige- 
saa  ødsel  og  ædelmodig  mod  sine  Venner,  som  han 
var  frygtelig  for  sine  Fjender.  Naar  hans  egne  Midler 
vare  udtømte,  tog  han  sin  Tilflugt  til  Andres,  og  saa- 
ledes  fortæller  en  gammel  Krønikeskriver,  at  han  en- 
gang tog  sin  Moders  Juveler  og  deelte  dem  ud  til  sine 
Kampfæller,  en  Gjerning,  der  opbragte  den  adelige  Frue 
i  høi  Grad ;  men  hun  tilgav  sikkert  sin  Søn,  da  han 
noget  senere  knælende  bad  hende  om  Tilgivelse  og 
samtidigt  lagde  et  rigt  fjendligt  Bytte  for  hendes  Fød- 
der. Lidt  efter  lidt  steg  saaledes  Bertrands  Berømmelse, 
og  naar  hans  Banner  med  den  dobbelthovedede  Ørn  med 
udfoldede  Vinger  viste  sig  i  Slagtumlen,  ledsaget  af  hans 
frygtelige  Kampskrig :  „Sanct  Yves"  eller  „Vor  Frue  til 
Guesclin",  skjælvede  selv  de  tappreste  Fjender. 

Krigen  trak  sig  under  alle  disse  Begivenheder  i 
Langdrag,  Aar  ud  og  Aar  ind.  Johan  den  Anden  var 
fulgt  efter  sin  Fader  Philip,  og  endelig  stod  det  frygte- 
lige Slag  ved  Poitiers    Aar  1356.       Den   franske  Hær 

blev  næsten  fuldstændig  ødelagt,  og  Prindsen  af  Wales, 
der  er  mere  bekjendt  under  Navnet  „den  sorte  Prinds", 
tog  Kongen  selv  til  Fange  efter  en  heltemodig  Modstand 
og  førte  ham  til  London.  Dauphinen,  den  senere  Carl 
den  Vise,  overtog  vel  Regjeringen;  men  medens  Revolu- 
tionen i  Paris  og  Bondeoprør  i  Provindserne  ødelagde 
Frankrig,  bemægtigede  Englænderne  sig  hele  det  syd- 
vestlige Frankrig  Syd  for  Loire.  De  beredte  sig  sam- 
tidigen  ogsaa  til  med  Kraft  at  hjælpe  deres  Allierede, 
den  unge  Montfort;  og  en  Broder  til  den  sorte  Prinds, 
Hertugen  af  Lancaster,  begyndte  samme  Aar  Beleirin- 
gen  af  Rennes,  der  blev  kraftig  forsvaret  af  en  erfaren 
Krigsmand,  Sire  de  Penhoén. 

Lancaster  stormede  gjentagne  Gange  Byen,  men 
blev  hvergang  slaaet  tilbage  med  stort  Tab,  og  han 
begyndte  derfor  en  regelmæssig  Beleiring,  idet  han 
indesluttede  Byen  saa  snevert  som  muligt.  Under 
denne  mindeværdige  Beleiring  streifede  Bertrand  stadigt 
omkring  den  fjendtlige  Leir  med  sin  Skare,  der  ud- 
gjorde omtrent  hundrede  Mand,  og  drillede  og  plagede 
Fjenden  paa  enhver  Maade,  idet  han  samtidigt  søgte 
at  trænge  ind  i  Byen  og  bringe  den  Undsætning. 

I  Omegnen  af  Rennes  i  Skoven  Trullé  laa  dengang 
en  stærk  Borg,  Fougeray,  hvor  en  tapper  engelsk  Høv- 
ding, Bembro,  laa  i  Garnison  med  to  hundrede  Mand. 
Bertrand  besluttede  at  bemægtige  sig  denne  Borg  for 
at  have  et  fast  Udgangspunkt  for  sine  Tog;  men  da 
han  kun  havde  sine  hundrede  Mand  at  stole  paa,  maatte 
han  benytte  sig  af  en  Krigslist. 

En  Dag  fik  han  at  vide,  at  Bembro  var  dragen  ud 
for  at  inddrive  Levnetsmidler,  og  da  Øieblikket  syntes 
ham  gunstigt,  nærmede  han  sig  Fæstningen  paa  kort 
Hold  med  en  tresindstyve  Mand  og  skjulte  disse 
i  Krattet  omkring  Borgen.  Bertrand  og  to  af  hans  Folk 
forklædte  sig  nu  som  Brændehuggere  og  toge  hver  en 

Bunke  Qvas  paa  Nakken,  gik  op  til  Borgporten,  kaldte 
paa  Portneren  og  spurgte,  om  han  ikke  trængte  til 
noget  Brænde.  Vinteren  var  streng,  og  Portneren  kaldte 
paa  tre  Soldater,  som  strax  heisede  Faldgitteret  i 
Veiret.  De  falske  Brændehuggere  kom  saaledes  ind  og 
læssede  Brændet  af  sig  i  Porten  paa  en  saadan  Maade, 
at  Faldgitteret  ikke  kunde  gaae  ned.  Pludseligt  trak 
Bertrand  sin  Stridsøxe  frem  under  sin  Kittel  og  huggede 
Portneren  ned,  idet  han  udstødte  sit  Krigsraab:  „Vor 
Frue  til  Guesclin".  Hans  Folk  fulgte  hans  Exempel 
og  huggede  de  to  Soldater  ned  5  men  det  lykkedes  den 
tredie  at  smutte  bort;  han  ringede  med  Stormklokken, 
og  hundrede  Englændere  faldt  fra  alle  Sider  over  Ber- 
trand og  hans  to  Fæller.  Bertrands  Folk  havde  imidlertid 
ogsaa  hørt  Kamptummelen ;  de  ilede  til  Hjælp,  og  der  op- 
stod nu  en  voldsom  Kamp  i  Borggaarden.  Syv  Eng- 
lændere faldt  paa  een  Gang  over  Bertrand;  gjentagne 
Gange  drev  han  dem  tilbage  med  sin  frygtelige 
Stridsøxe,  fældede  to  og  saarede  Resten ;  han  fik  selv  et 
Hug  i  Hovedet,  fra  hvilket  Blodet  strømmede  ned  over 
Øinene  og  blindede  dem ;  men  hans  Folk  befriede  ham 
dog  endelig  af  denne  Fare,  og  alle  Englænderne  maatte 
strække  Vaaben  eller  bleve  nedhuggede.  Et  Maaltid,  der 
var  lavet  istand  til  Englænderne,  smagte  Seierherrerne 
ypperligt  ovenpaa  Kampen,  og  saasnart  Bertrand  havde 
ladet  sig  forbinde,  tog  han  sin  Erobring  i  Øiesyn  og 
fandt  den  vel  provianteret  og  forsynet  med  alle  For- 
nødenheder. 

Imidlertid  kunde  man  hvert  Øieblik  vente  Bembro, 
og  Bertrand  lod  nu  ti  af  sine  Folk  blive  tilbage  i  Bor- 
gen. Sorgløse  og  uden  Orden  vendte  Englænderne 
med  et  rigt  Bytte  tilbage,  da  Bertrand  du  Guesclin 
uventet  faldt  over  dem :  Bembro  faldt  selv,  og  hans  Folk 
fangedes  eller  bleve  spredte  til  alle  Sider. 

Da   du   Guesclin   nu   saaledes   var   Herre  over  en 

stærk  Fæstning,  kunde  han  med  større  Kraft  søge  at 
undsætte  Byen,  samtidigt  med,  at  han  ideligt  drillede 
Lancaster  i  hans  egen  Leir.  I  en  saadan  Skjærmydsel 
fangede  han  en  Hertug  Poole,  som  førte  en  Høne  i  sit 
Vaaben,  og  da  han  maatte  løse  sig  af  sit  Fangenskab 
med  rige  Løsepenge,  kunde  Bertrands  Folk  med  Rette 
prale  af,  at  Bretagnes  Ørn  havde  plukket  den  britiske 
Høne. 

Beleiringen  af  Rennes  trak  sig  i  Langdrag,  og  Her- 
tugen af  Lancaster  svoer  en  dyrEed  paa  ikke  at  drage 
bort,  før  han  havde  plantet  Englands  Banner  paa  Byens 
Volde,  og  da  han  ikke  kunde  tage  Byen  med  Storm, 
greb  han  til  Spaden  og  Hakken  og  lod  grave  en  under- 
jordisk Gang,  der  skulde  udmunde  i  det  Indre  af  Byen. 
Men  Sire  de  Penhoén  var  en  alt  for  gammel  og  erfaren 
Krigsmand  til,  at  han  saaledes  skulde  lade  sig  narre. 
Da  han  fandt,  at  Englænderne  holdt  sig  mere  uvirk- 
somme end  tidligere,  anede  han  Uraad  og  befalede 
de  Folk,  der  boede  tæt  ved  Bymurene,  at  hænge  smaae 
Kobberkar  op  i  deres  Kjældere,  lægge  et  Par  Metal- 
kugler i  Karrene  og,  naar  de  saae  Kuglerne  bevæge 
sig,  underrette  ham  derom.  Saaledes  kom  han 
til  Kundskab  om  Minens  Retning,  lod  grave  en 
Contramine,  traf  Englænderne  tæt  ved  Jordens  Over- 
flade, drev  dem  ned  igjen  i  deres  Gang  og  stak  Ild  i 
det  Træværk,  der  holdt  Minen  sammen,  saa  at  de  engelske 
Arbeidere  enten  bleve  qvalte  af  Røgen  eller  knuste 
under  de  sammenstyrtende  brændende  Bjælker. 

Hertugen  af  Lancaster  fandt  nu  paa  et  andet  Krigs- 
puds,  der  dog  ikke  fik  noget  bedre  Udfald.  Da  han 
godt  vidste,  at  der  var  stærk  Mangel  paa  Levnets- 
midler  i  den  strengt  blokerede  By,  samlede  han  en 
stor  Flok  Sviin  paa  de  Enge,  der  stødte  op  til  Byen. 
Han  haabede,  at  Byens  Borgere  skulde  lade  sig  forlede 
til  at  gjøre  et  Udfald  for  at  bemægtige  sig  Svinene,  saa 

at  han  imidlertid  kunde  storme  den  modsatte  Side  af 
Murene,  der  ved  denne  Leilighed  vare  blottede  for  en 
Deel  af  sine  Forsvarere;  men  Sire  de  Penhoén  fandt 
paa  en  modsat  List,  som  bragte  alle  Svinene  i  hans 
Besiddelse  uden  noget  Tab  for  ham.  Andre  Forfattere 
tilskrive  dog  du  Guesclin  dette  Paafund. 

Man  aabnede  en  af  de  Udfaldsporte,  der  vendte 
ud  imod  Engene,  og  bandt  en  So  fast  ved  Indgangen 
til  Porten.  Derpaa  kneb  man  Soen  i  Ørene,  og  hele  Svine- 
flokken ilede  til  ved  dens  gjennemtrængende  Skrig.  De 
kastede  sig  alle  ud  i  den  Grav  ,  der  paa  denne  Side 
vædede  Byens  Mure,  svømmede  over  og  strømmede 
ind  ad  Udfaldsporten,  som  man  strax  lukkede  efter  dem. 
Det  Toug,  der  holdt  Soen  fast,  skar  man  itu,  og  Dy- 
ret styrtede  ind  i  Byen  med  alle  Svinene  i  sit  Følge. 
Der  var  mere  end  et  Tusinde,  og  Byens  Indbyggere 
stode  paa  Murene  og  spottede  Englænderne  for  deres  Dum- 
hed, kaldte  dem  nogle  usle  Svinevogtere  og  takkede 
dem  for  det  gode  Maaltid,  de  vilde  holde  paa  deres 
Bekostning. 

Ogsaa  denne  Hjælp  slap  imidlertid  op,  og  Besæt- 
ningen blev  paany  bragt  til  det  Yderste.  En  modig 
Borger  tilbød  da  at  ville  snige  sig  gjennem  den 
engelske  Leir  og  søge  at  bringe  Efterretning  til  Carl 
af  Blois  om  den  store  Nød,  derherskede  i  hans  Hovedstad, 
og  sige  ham,  at  den  maatte  overgive  sig,  hvis  den  ikke 
snart  fik  Forstærkning  og  blev  provianteret.  Manden 
begav  sig  lige  ud  til  den  engelske  Leir  og  udgav  sig 
for  en  Overløber,  der  ikke  havde  kunnet  udholde  Sire 
de  Penhoéns  Tyranni.  Han  fortalte  ogsaa  om  Byens 
Nød,  og  at  den  endnu  kun  holdt  sig,  fordi  Comman- 
danten  havde  faaet  Underretning  om,  at  et  Corps  paa 
fire  tusinde  Mand  nærmede  sig  for  at  gjennembryde  de 
engelske  Linier.     Hertugen  af  Lancaster  fattede  Lid  til 

Mandens  Angivelse  og  rykkede  med  sine  bedste  Tropper 
den  opdigtede  Fjende  imøde. 

Paa  Veien  slap  Manden  bort,  men  blev  greben  af 
du  Guesclins  Folk.  Bertrand  troede  først,  at  det 
var  en  Spion,  og  vilde  lade  ham  hænge,  men  til  Slutning 
fattede  han  dog  Tillid  til  Mandens  Fortælling,  og  da 
han  hørte  om  Hertugens  Bortmarsch,  styrtede  han  sig 
over  Fjendens  saaledes  temmelig  forsvarsløse  Leir,  og 
i  faa  Øieblikke  var  den  tagen,  plyndret  og  stukken  i 
Brand.  Paa  samme  Tid  kom  der  netop  hundrede 
Bønderkarrer ,  belæssede  med  Levnetsmidler,  til  Lei- 
ren  :  du  Guesclin  bemægtigede  sig  dem  og  tvang  Kud- 
skene til  at  følge  ham  ind  i  Byen,  hvor  han  blev  mod- 
tagen med  Jubelraab  af  Besætningen  og  Borgerne. 
De  stakkels  Bønder  kastede  sig  for  Bertrands  Fødder, 
de  troede  allerede,  som  en  gammel  Forfatter  udtrykker 
sig,  at  mærke  Touget  om  Halsen;  men  Bertrand  trø- 
stede dem  snart  og  lovede  dem,  at  de  ikke  skulde 
miste  en  Skilling,  men  faae  deres  Varer  godt  betalte, 
et  Svar,  der  midt  i  denne  lovløse  Tid,  da  den  Stærke 
ustraffet  kunde  plyndre  og  mishandle  den  Svage,  vid- 
ner om  Bertrands  ædle  Hjerte. 

Hertugen  afLancaster  blev  naturligviis  rasende  over 
det  Puds,  som  Bertrand  saaledes  havde  spillet  ham, 
men  maatte  samtidigt  beundre  hans  Heltemod  og  Ædel- 
modighed og  ønskede  at  lære  den  tappre  Ridder  at 
kjende.  En  Herold  blev  sendt  til  Byen  med  et  Leide- 
brev  for  at  indbyde  du  Guesclin  til  et  Besøg  hos  Her- 
tugen, og  Herolden  udrettede  sit  Ærinde.  Ved  Synet 
af  Bertrand,  der  som  sædvanligt  var  yderst  simpelt 
klædt  i  en  sort  Kittel,  men  med  sin  mægtige  Strids- 
oxe  over  Skuldrene,  kunde  han  ikke  undertrykke  sin 
Forundring  og  meente,  at  Bertrand  snarere  lignede  en 
Røver  end  en  Ridder.  Han  kom  dog  paa  andre  Tan- 
ker, da  Bertrand,    trods  sin  Fattigdom,  lod  ham  glim- 

rende  beværte  og  skjænkede  ham  en  smuk  Kjæde  og 
hundrede  Guldgylden. 

Bertrand  blev  modtagen  med  stor  Udmærkelse  af 
den  engelske  Prinds  og  hans  Hof.  En  engelsk  Ridder, 
der  var  berømt  for  sin  Styrke  og  Tapperhed,  tilside- 
satte dog  Gjæstfrihedens  Love  og  sendte  ham  til  Her- 
tugens store  Misfornøielse  et  Udfordringsbrev.  Du  Gues- 
clin modtog  Udfordringen,  og  Kampen  fandt  Sted  den 
følgende  Dag  paa  en  indhegnet  Plads  i  Garnisonens  og 
den  beleirende  Armees  Paasyn.  Bertrand  kastede  sin 
Modstander  til  Jorden,  skjænkede  ham  imidlertid  Livet 
og  vendte  tilbage  til  Byen  under  det  tusinde  Gange 
gjentagne  Raab :  „Leve  du  Guesclin";  thi  Folket  saae 
allerede  i  ham  sin  Nationalhelt  og  Befrier. 

Da  nu  Englændernes  Anstrengelser  for  at  bemæg- 
tige sig  Byen  enten  ved  List  eller  ved  Magt  saaledes 
hidtil  vare  slaaede  feil,  greb  Hertugen  til  det  yderste 
Middel,  der  altid  var  stærkt  frygtet  af  en  beleiret  By. 
Han  byggede  nemlig  et  stort  Stormtaarn,  der  hvilede 
paa  bevægelige  Ruller  og  var  høiere  end  Bymuren. 
I  Høide  med  Murene  havde  man,  som  sædvanligt  ved 
den  Art  Maskiner,  anbragt  en  Afsats,  hvorfra  man 
kunde  sænke  en  Vindebro  ned  paa  Muren ,  og  ad 
hvilken  Vei  Angriberne  saaledes  skulde  søge  at  trænge 
ind  i  Byen.  I  det  Øverste  af  Taarnet  var  der  Skyde- 
huller, hvorfra  man  kunde  kaste  en  Hagl  af  Pile  og 
Kasteskyts  ned  over  de  Beleirede. 

Borgerne  i  Rennes  vare  allerede  decimerede  og 
udmattede  ved  Kampe,  Savn  og  Anstrengelser  og 
tabte  nu  næsten  Modet  ved  Synet  af  dette  frygtelige 
Taarn.  Det  første  Angreb  sloge,  de  vel  tilbage,  men 
det  var  med  saa  stort  et  Tab,  at  Byen  ikke  syntes 
istand  til  at  kunne  udholde  en  ny  Storm. 

Du  Guesclin  satte  Mod  igjen  i  Borgerne  og  tilbød 
Commandanten  at  lede  et  Udfald   mod  Englændernes 

Sfcorintaarn.  Man  besluttede  at  prøve  det,  og  ved 
Morgengry  foretog  Bertrand  med  femhundrede  Bor- 
gere sit  Angreb.  Foruden  Sværd  og  Bue  bar  hver  Mand 
desuden  et  Bundt  Grene,  der  var  gjennemtrukket  med 
Svovl.  Stormtaarnet  selv  var  besat  med  en  talrig  og 
tapper  Flok,  og  otte  hundrede  Mand  udvalgte  Tropper 
holdt  desuden  Vagt  ved  Taarnets  Fod.  Bertrand  faldt 
imidlertid  over  dem  med  en  saadan  Voldsomhed,  at  tre 
Hundrede  ved  det  første  Sammenstød  bleve  gjorte  ukamp- 
dygtige ;  han  naaede  til  Taarnets  Fod,  og  en  rasende 
Kamp  udspandt  sig  der,  medens  hans  Folk  kastede  deres 
Grene  fra  sig  og  stak  dem  i  Brand. 

Ilden  brød  frem  fra  alle  Kanter,  og  snart  styrtede 
det  mægtige  Trætaarn  ned  under  en  frygtelig  Larm, 
medens  det  i  sit  Fald  knuste  en  Mængde  af  sine  For- 
svarere. Den  engelske  Armee  ilede  imidlertid  ud  af 
Leiren  for  at  komme  Kammeraterne  til  Hjælp.  Du  Gues- 
clin befalede  da  Tilbagetoget  og  førte  sine  Folk  i  god 
Orden  ud  af  Kampen,  da  der  samtidigt  skete  et  nyt 
Udfald  fra  Byen  for  at  støtte  ham. 

Hertugen  af  Lancaster  tabte  nu  alt  Haab  om  at 
kunne  bemægtige  sig  Byen.  Hans  Fader,  Kong  Edvard, 
havde  sluttet  Vaabenhvile  med  Frankrig  og  befalede 
ham  at  hæve  Beleiringen;  men  Hertugens  Ed  hindrede 
ham  i  at  drage  bort.  Du  Guesclin  hævede  hans  Be- 
tænkeligheder. Han  udvirkede  af  Commandanten,  at 
Hertugen  med  ti  af  sine  Folk  fik  Lov  til  at  komme 
indenfor  Murene  og  plante  sin  Fane  paa  dem;  til  Gjen- 
gjæld  maatte  han  saa  strax  hæve  Beleiringen  og  drage 
bort  med  sin  Hær. 

Saaledes  endte  denne  mindeværdige  Beleiring,  der 
gjorde  Bertrand  du  Guesclin  berømt  ogsaa  udenfor 
Bretagne,  og  snart  efter  traadte  han  i  den  franske  Konges 
Tjeneste.     Carl  af  Blois    lønnede  ham  med  Lehnet  1 

Roche-Darrien,  en  Begyndelse  til  hans  senere  store  Magt 
og  Rigdomme. 

Den  indgaaede  Vaabenhvile  varede  to  Aar,  men 
førte  ikke  til  nogen  Fred.  Paany  kom  Hertugen  af 
Lancaster  tilbage  med  den  unge  Greve  af  Montfort  for 
at  skaffe  denne  hans  Hertugdømme,  og  paany  stand- 
sede hans  to  gamle  Modstandere,  Sire  de  Penhoén  og 
du  Guesclin,  ham  ved  Forsvaret  af  Byen  Dinan.  Vi 
ville  imidlertid  forbigaae  de  forskjellige  Bedrifter,  der 
udførtes  under  denne  Beleiring  og  kun  dvæle  ved  en 
enkelt  Tildragelse,  der  er  charakteristisk  for  hele  Middel- 
alderen. 

Bertrands  unge  Broder  Olivier  var  med  ved  Byen 
Dinans  Forsvar.  Da  der  var  sluttet  en  kort  Vaaben- 
hvile, forlod  han  imidlertid  Byen,  men  blev  aldeles 
uventet  taget  tilfange  af  en  meget  tapper  og  stærk 
engelsk  Ridder,  Thomas  af  Canterbury.  Da  du  Gues- 
clin fik  denne  Efterretning,  rødmede  han  af  Harme  og 
spurgte  om  Navnet  paa  den  Ridder,  der  holdt  hans 
Broder  fangen.  „Ved  Saint  Yves,"  udbrød  han,  „han 
skal  udlevere  ham!"  og  ilede  i  Galop  til  den  engelske 
Leir,  hvor  han  begav  sig  til  Prindsens  Telt  og  forlangte  at 
blive  indladt.  Hertugen  af  Lancaster  spillede  just  Schak 
med  den  berømte  engelske  Anfører,  Chandos,  og  var 
omgiven  af  sine  fornemste  Høvdinger,  deriblandt  Robert 
Knolles  og  den  unge  Montfort.  Hertugen  bød  ham 
velkommen,  og  da  Bertrand  bøiede  Knæ  for  ham,  rakte 
han  ham  Haanden  og  reiste  ham  op.  De  engelske 
Anførere  toge  ogsaa  venligt  imod  ham,  og  Chandos 
bød  ham  et  Bæger  til  Velkomst ;  men  Bertrand  svarede, 
at  han  ikke  vilde  føre  Bægeret  til  sine  Læber,  før  man 
havde  viist  Retfærdighed  imod  ham,  og  forlangte  derpaa 
sin  Broder  udleveret. 

Lancaster  lod  strax  den  anklagede  Ridder  hente 
og   opfordrede  ham   til  at  svare  paa  Anklagen;    men 

Canterbury,  der  stolede  paa  sin  Styrke,  svarede  over- 
modigt, at  hvis  Bertrand  du  Guesclin  beskyldte  ham 
for  en  Handling,  der  var  en  Ridder  uværdig,  maatte 
han  hævde  sin  Paastand  med  Sværd  i  Haand  og  Mand 
imod  Mand,  og  han  kastede  sin  Stridshandske  for 
Bertrands  Fødder.  Bertrand  tog  den  op,  idet  han  ud- 
brød :  „Falske,  æreløse  og  forræderske  Ridder !  jeg 
skal  kæmpe  imod  Dig  i  alle  dine  Baroners  Overværelse, 
og  jeg  sværger  ved  den  levende  Gud,  at  jeg  inden 
trende  Middage  skal  møde  væbnet  og  med  mit  Sværd 
skaffe  mig  Ret  over  Dig,  og  før  skal  jeg  ikke  hvile  i 
nogen  Seng." 

Hertugen  indvilligede  i  Kampen,  og  Chandos  skjæn- 
kede  Bertrand  en  Hest  i  Hædersgave. 

Efterretningen  om,  at  du  Guesclin  saaledes  skulde 
kæmpe  imod  en  af  Englands  bedste  Riddere,  bragte 
Byen  Dinan  i  stor  Uro  og  Bekymring.  En  ung 
adelig  Dame,  Thyphaine  Raguenel,  der  var  berømt  for 
sin  Klogskab  og  Skjønhed,  stillede  imidlertid  Borgernes 
Bekymring.  Hun  var  en  Datter  af  en  af  de  rigeste 
Indbyggere  i  Byen,  og  efter  Mængdens  Mening  var 
hun  en  Fee  og  indviet  i  Astrologi  og  andre  hemmelige 
Videnskaber.  Hun  sagde  til  Borgerne:  „Frygt  ikke 
for  Bertrands  Skjæbne,  han  vil  blive  Seierherre  i  Kam- 
pen." Da  man  fortalte  Bertrand  dette,  svarede  han 
imidlertid,  at  han  stolede  paa  Gud  og  sin  retfærdige 
Sag  og  ikke  brød  sig  om  en  Qvindes  tomme  Ord. 

Tvekampen  fandt  Sted  paa  den  store  Markedsplads 
i  Dinan,  og  Hertugen  af  Lancaster  med  hundrede  ud- 
valgte Baroner  og  Riddere  fik  Adgang  til  Byen,  der 
stillede  Englænderne  Gidsler  for  hans  Sikkerhed.  Her- 
tugen og  Sir  de  Penhoén  førte  Forsædet  ved  Kampen. 
I  det  sidste  Øieblik  havde  Canterbury  vel  følt  sit  Mod 
svigte,  thi  Robert  Knolles  søgte  i  hans  Navn  at  bringe 
en  Overeenskomst    tilveie    med  Bertrand;    men    denne 


Bidder  Bertrand  du  Guesclin.  25 

forlangte  i  sin  Harme,  at  Canterbury  skulde  over- 
give sig  til  ham  paa  Naade  og  Unaade  og  tage  sin 
Kaarde  om  Spidsen  og  saaledes  overrække  den  til  ham. 
„Det  vil  han  aldrig  gjøre,"  sagde  Englænderen,  „og 
han  har  Ret,"  var  Bertrands  Svar;  „thi  Æren  er 
bedre  end  Livet." 

Begge  Ridderne  mødte  altsaa,  klædte  i  Jern  fra 
Top  til  Taa,  og  ved  givet  Signal  foer  de  med  Raseri 
løs  paa  hinanden.  De  vare  af  lige  Styrke,  og  Ild- 
gnister sprudlede  frem  under  de  frygtelige  Sværdhug, 
de  rettede  imod  hinanden ;  men  Rustningerne  holdt,  og 
Blodet  randt  ikke.  De  greb  da  fat  paa  hinanden  og 
søgte  at  trække  hinanden  ned  af  Hesten,  og  under 
denne  Kamp  lod  Englænderen  sit  Sværd  falde  til 
Jorden. 

Bertrand  sprang  da  ned,  greb  det  og  slyngede  det 
ud  blandt  Mængden.  Canterbury  havde  nu  intet  andet 
Vaaben  end  sin  Daggert;  men  han  var  til  Hest  og  styrtede 
nu  løs  paa  sin  Modstander  for  at  hindre  ham  fra 
igjen  at  komme  i  Sadlen ,  og  han  forfulgte  ham  om- 
kring paa  Pladsen  og  søgte  at  knuse  ham  under 
sin  Gangers  Vægt.  Du  Guesclin  undgik  ham  med  Nød 
og  næppe,  og  da  hans  Knæskinner  generede  ham 
noget,  satte  han  sig  ned  for  at  tage  dem  af.  Paa  ny 
foer  Englænderen  løs  paa  ham,  men  han  kastede  sig 
behændigt  til  Siden  og  borede  i  samme  Øieblik  sit 
Sværd  i  Siden  paa  Hesten.  Dyret  steilede  af  Smerte  og 
kastede  sin  Rytter  af,  du  Guesclin  styrtede  til,  greb 
ham  ved  Struben,  lagde  sit  Knæ  paa  hans  Bryst  og 
slog  ham  gjentagne  Gange  i  Ansigtet.  Robert  Knolles 
kom  imidlertid  til,  og  paa  Hertugens  Bøn  blev  Canter- 
burys Liv  skaanet ;  men  han  blev  forviist  fra  Lancasters 
Hof,  og  denne  skjænkede  Olivier  Friheden  og  tusinde 
Livres  i  Erstatning. 

Om  Aftenen   gave   Borgerne   en  stor  Fest  for  den 

seierrige  Bertrand  og  den  smukke  Thyphaine,  og  snart 
efter  førte  Bertrand  hende  hjem  som  sin  Hustru  til  sit 
nye  Slot  Pontorson  paa  Grændserne  af  Hertug- 
dømmerne Normandiet  og  Bretagne.  Dette  havde  han 
paa  denne  Tid  faaet  af  den  franske  Dauphin  til  Løn  for 
de  store  Tjenester,  han  viste  ham  i  Kampene  mod 
Kongen  af  Navarra. 

Vi  maae  imidlertid  forbigaae  disse  og  flere  andre 
mærkelige  Bedrifter,  som  Bertrand  du  Guesclin  udførte 
i  de  nærmest  følgende  Aar,  og  skulle  kun  kortelig  dvæle 
ved  den  afgjørende  Kamp  mellem  de  to  Prætendenter 
til  Bretagnes  Hertugdømme. 

Den  endelige  Fred  mellem  Englænderne  og  Fransk- 
mændene var  vel  kommen  istand  1360  i  Bretigny,  hvor 
Kong  Edvard  mod  Afstaaelsen  af  hele  det  sydvestlige 
Frankrig  havde  givet  Afkald  paa  sine  Fordringer  paa 
Frankrigs  Throne  5  men  begge  Lande  understøttede  dog 
endnu  hver  sin  Prætendent.  Kong  Edvard  sendte  en 
talrig  Hær  under  Anførsel  af  den  berømte  Chandos,  og 
Carl  af  Blois  fik  Hjælp  af  den  nye  franske  Konge  Carl 
den  Femte,  den  Vise.  Bertrand  du  Guesclin,  der  i 
Mellemtiden  havde  erobret  en  stor  Deel  af  Normandiet 
fra  Kongen  af  Navarra,  og  som  nu  var  Greve  af  Longue- 
ville  og  Marechal  af  Frankrig,  førte  sin  seierrige  Hær 
ind  i  Bretagne.  Franskmændene  og  Englænderne  stødte 
sammen  ved  den  lille  By  Auray  den  27de  September 
1364.  Denne  By  holdt  med  Carl  af  Blois,  blev  derfor 
beleiret  af  Englænderne  og  var  bragt  til  det  Yderste. 
Indbyggerne  hilsede  derfor  med  Jubelraab  og  Fanfarer 
Synet  af  den  franske  Armee,  og  den  engelske  Hær  under 
Chandos  tog  strax  en  fortræffelig  Stilling  mellem  Byen 
og  en  Aa  af  samme  Navn,  der  dækkede  hans  Hær  i 
Fronten,  medens  han  var  dækket  i  Ryggen  af  flere  med 
Krat  begroede  Høider. 

Carl  af  Blois   overtog  selv  Commandoen   over  sin 

Hær,  og  begge  Parter  aftalte  ikke  at  give  nogen  Par- 
don; man  vilde  nu  med  eet  Slag  ende  denne  Borger- 
krig, der  havde  hærget  Bretagne  i  Fjerdedelen  af  et 
Aarhundrede. 

Paa  engelsk  Side  udmærkede  sig  navnlig  Chandos, 
og  under  ham  kæmpede  Hugo  de  Caverley,  Robert 
Knolles  og  den  kæmpestærke  Oliver  de  Clisson,  der 
paa  Grund  af  sin  Grusomhed  blev  kaldet  Bødlen. 
Chandos  opstillede  sin  Hær,  som  Datidens  Skik  fordrede, 
i  tre  Træfninger;  men  desuden  satte  han  Ridder  Hugo 
de  Caverley  i  Spidsen  for  en  stærk  Reserve.  Nødigt 
vilde  denne  modtage  en,  som  det  forekom  ham,  uhæder- 
lig Post.  Han  vilde  kæmpe  i  forreste  Række;  men 
da  Chandos  tilsidst  med  Taarer  i  Øinene  erklærede, 
at  enten  maatte  han  eller  Chandos  selv  føre  denne 
Commando,  gav  han  efter,  og  i  Kampens  Slutning  var 
det  ham,  der  med  sin  Reserve  afgjorde  Udfaldet. 

Paa  begge  Sider  kæmpede  Mænd  fra  Bretagne  i 
denne  Strid,  og  begge  Rivaler  førte  Bretagnes  National- 
banner med  Hermelinen  og  den  stolte  Indskrift:  „Hellere 
døe  end  plettes".  (Potius  mori  qvam  foedari.)  Ved 
Kampens  Begyndelse  randt  pludselig  en  gammel  Spaa- 
dom,  der  blev  tilskreven  Kong  Arthurs  berømte  Sand- 
siger, Merlin,  den  unge  Montfort  i  Hu.  Den  udsagde, 
at  den,  der  paa  denne  Dag  bar  Hermeliner,  skulde 
falde.  Da  man  derfor  bragte  ham  hans  Hermelinskaabe, 
som  han  skulde  bære  over  sin  Rustning  til  Tegn  paa 
sin  Rang,  afslog  han  at  tage  den  paa,  og  en  af  hans 
unge  Slægtninge  pyntede  sig  da  med  den  i  hans  Sted. 

Uden  videre  at  agte  paa  du  Guesclins  indstændige 
Forestillinger,  befalede  Carl  af  Blois  ham  at  rykke 
frem  og  angribe  den  stærke  engelske  Stilling  i  Fronten. 
Du  Guesclin  adlyder  og  sender  først  sine  Bueskytter 
ned  mod  Aaen.  De  afskjøde  en  Hagl  af  Pile  over  de 
engelske  Rækker,    men  de  prellede  magtesløse  tilbage 

fra  disses  Jernrustninger.  Nu  fulgte  du  Guesclin  efter 
med  den  første  Slagorden,  der  næsten  udelukkende 
bestod  af  Bretagnes  Adelsmænd.  De  kæmpede  med 
stor  Tapperhed,  og  i  Spidsen  for  dem  Alle  var  Bertrand ; 
men  de  bleve  bragte  i  Uorden  ved  at  sætte  over  Aaen, 
og  Englænderne  under  Robert  Knolles  gjorde  dem 
heldig  Modstand.  De  to  andre  franske  Slagrækker 
rykkede  nu  frem  til  Undsætning. 

Paa  engelsk  Side  udmærkede  sig  navnlig  den 
frygtelige  Clisson.  Enhver,  der  kom  i  hans  Nærhed, 
sank  for  hans  Stridsøxe,  og  Ingen  reiste  sig  igjen  efter 
sit  Fald. 

I  Kampens  Hede  faaer  Carl  af  Blois  Øie  paa  den 
unge  Ridder  med  Hermelinskaaben.  Han  meente,  at 
det  var  hans  Rival,  den  unge  Montfort,  styrtede 
rasende  løs  paa  ham  og  fældede  ham  under  Udraabet : 
„Nu  er  Bretagne  mit;  nu  er  jeg  Hertug;  nu  er  min 
Modstander  død." 

Men  ved  disse  Udraab  begyndte  Montforts  Folk  at 
vakle  og  vende  sig  til  Flugt;  da  ilede  den  unge 
Greve  til,  og  nu  blev  hans  Modstander  slagen  af  For- 
færdelse ved  Synet  af  den  fra  de  Døde  igjen  Op- 
staaede.  Endnu  bølgede  Kampen  usikkert  frem  og 
tilbage,  da  Hugo  de  Caverley  med  sin  Reserve  omgik 
den  fjendtlige  Stilling  og  uventet  faldt  de  Franske  i  Ryg- 
gen. Her  faldt  nu  en  Mængde  af  de  tappreste  franske 
Riddere,  iblandt  dem  Carl  af  Blois.  Overvældet  af 
sine  talrige  Fjender,  vilde  han  overgive  sin  Kaarde: 
da  skar  en  engelsk  Soldat  med  sin  Dolk  Struben 
over  paa  ham  fra  den  ene  Side  til  den  anden. 

En  Tidlang  fortsattes  Kampen  endnu  omkring  du 
Guesclin.  Tyve  engelske  Riddere  havde  gjort  det 
Løfte  at  fælde  eller  fange  ham,  og  næsten  ene  kæm- 
pede han  endnu  mod  dem  alle.  Da  kom  Chandos  til, 
og  til  ham  overgav  du  Guesclin  sig. 


Ridder  Bertrand  du  Guesclin.  29 

Efter  Slaget  ved  Auray  anerkj endte  Carl  den 
Femte  den  unge  Montfort  som  Hertug  i  Bretagne  og 
modtog  hans  Lehnshyldning.  I  en  af  Fredsartiklerne 
fandtes  ogsaa  en  Bestemmelse  om,  at  alle  Fangerne, 
især  du  Guesclin,  skulde  udleveres  mod  Løsepenge. 
Chandos  fastsatte  dem  for  Bertrand  til  den  uhyre  Sum 
af  hundredetusinde  Francs  i  Guld.  Den  franske  Konge 
betalte  strax  Halvdelen  i  rede  Penge ,  du  Guesclin 
blev  atter  sat  i  Frihed,  og  vi  ville  senere  træffe  ham 
i  en  endnu  mere  glimrende  Stilling  end  forhen. 

(Sluttes.) 

(Efter  en  Afhandling  i  Sybels  hist.  Zeitschr.    ved  T.  Bøggild.) 


l/en  franske  Revolution,  der  stempler  den  sidste  Fjerde- 
deel  af  det  18de  Aarhundrede  som  en  nyEpoche  i  den 
europæisk-dannedeMenneskeheds  Liv  ogSkjæbne,  havde 
i  sin  vilde  Magt  revet  Throner  med  sig  og  ført  en 
ulykkelig  Monark,  der  i  sin  Svaghed  ikke  var  saa- 
danne  Storme  voxen,  og  en  dybt  bøiet  Dronning  paa 
Skafottet.  Endnu  var  Bevægelsen  næppe  endog  blot 
tilsyneladende  dæmpet ;  den  gjennembævede  endnu  det 
rystede  Europa  og  bebudede  endnu  mangen  en  Storm, 
idet  den  umiddelbare  Kamp  kun  for  en  ganske  kort 
Tid  var  bleven  afbrudt  ved  en  iilsomt  afsluttet  Fred 
—  da  tildrog  der  sig  ogsaa  i  Rusland  en  Revolution, 
hvis  Art  og  Væsen  kun  altfor  tydeligt  udtalte,  hvor 
fjernt  det  slaviske  Østen  stod  det  vestlige  Europa, 
hvilken  Kløft,  der  skilte  det  fra  Europas  Dannelse  og 
Folkeliv:    Keiser  Poul  blev  myrdet. 

Hvor  eiendommeligt  viser  denne  Tildragelse  sig  ikke, 
naar  man  bedømmer  den  fra  en  Europæers  Standpunkt? 

Det  var  i  Rusland  ikke,  saaledes  som  engang  i  Eng- 
land og  hundrede  Aar  senere  ogsaa  i  Frankrig,  en  Nation, 
der  reiste  sig  mod  en  'Tiden  og  dens  Aand  mod- 
stræbende, statslig  og  selskabelig  Tilstand;  heller  ikke 
var  det  et  politisk  Parti,  der  bekæmpede  et  bestemt 
Regjeringssystem,  men  derimod  en  Paladsrevolution, 
der  rettedes  mod  Monarkens  ubeleilige  Person.  Der- 
for blev  ogsaa  kun  denne  Person  skaffet  afveien,  hvor- 


Mordet  paa  Keiser  Poul  af  Rusland.  31 

imod  Staten  og  Samfundet  beholdt  den  gamle  Skikkelse. 
Det  var,  kort  sagt,  en  af  hine  pludselige,  af  faa,  Thro- 
nen  nærstaaende  Mænd  bevirkede  Omvæltninger,  hvor- 
paa  det  byzantinske  Keiserrige  har  oplevet  saa  mange 
Exempler  under  dets  dybeste  Fornedrelse,  ligesom  og- 
saa  det  muhamedanske  Orientens  despotiske  Regjeringer. 

Bevægelsen  gik  ikke,  som  i  England  og  Frankrig, 
nærmest  ud  fra  den  ædleste  og  meest  dannede  Deel  af 
Nationen  for  dernæst  senere  under  Lidenskabernes 
Kamp  at  forvilde  sig  ud  over  alle  maadeholdne  Grænd- 
ser;  thi  alle  velartede  og  veltænkende  Russere  havde 
forlængst  forladt  Hoffet  og  vare  flygtede  ud  paa  Lan- 
det, hvor  de  i  fordringsløs  Eensomhed  søgte  Sikkerhed 
for  Keiserens  vilde  Luner,  haabede  at  blive  glemte  af 
Hoffet,  taalte  og  taug.  Det  var  et  fordærvet  Hofs 
meest  forvorpne  Individer,  som  sammensvore  sig  mod 
deres  Herres  Liv,  og  hele  Tildragelsen  vidnede  altsaa 
fra  først  til  sidst  noksom  om,  hvor  meget  nærmere 
Rusland  stod  det  byzantinske  end  det  europæiske  Liv. 

Saa  meget  naturligere  er  det  derfor,  at  den  ulykke- 
lige Keisers  tragiske  Skjæbne  har  vakt  den  meest 
levende  Deeltagelse.  Hele  Europa  vidste  vel  Besked 
om  hans  lunefulde  og  grusomme  Tyranni,  der  var  ganske 
uberegneligt  i  dets  hele  Færd,  ligesom  det  til  Vanvid 
grændsende  Afsind,  hvoraf  det  fremgik;  men  alligevel 
havde  Enhver,  der  kjendte  Poul  I.,  ogsaa  bemærket 
Træk  af  en  vis  Ridderlighed,  af  en  oprindelig  Sjæle- 
adel hos  dette  i  saa  høi  Grad  forstyrrede  Gemyt. 
Sammenlignet  med  sine  Mordere  kunde  Keiseren  endog 
tage  sig  ædel  ud. 

Rigtignok  havde  allerede  Naturen  i  mange  Ret- 
ninger kun  udstyret  ham  meget  uheldigt;  han  egnede 
sig  kun  i  ringe  Grad  til  at  optræde  som  Selvhersker 
over  et  stort  Rige  og  var  slet  væbnet  mod  alle  de 
Vanskeligheder,    han   var  bestemt  til  at  kæmpe  imod. 

Omendskjøndt  han  i  sin  Ungdom  vel  af  og  til  sagde 
enkelte ,  aphoristsik  ret  aandrige  Ting,  der  lode  sig 
anføre,  var  hans  Forstand  dog  ikke  skabt  til  at  omfatte 
en  videre  Mark.  Der  fattedes  ham  logisk  Tankegang 
og  Energi  til  at  forfølge  en  Idee  gjennem  alle  dens 
Conseqvenser,  men  derimod  traadte  Lune,  Stemninger 
og  Egensindighed  saa  meget  lettere  i  Overbevisningens 
Sted.  Han  var  ret  egentlig  svag  af  Charakteer  og  stod 
under  en  overmægtig  Phantasies  Herredømme;  især 
havde  Naturen  begavet  ham,  saavelsom  hans  ulykke- 
lige Fader,  Peter  III.  *),  med  en  usalig  Tilbøielighed  til 
sygelig,  overspændt  Exaltation,  der  bragte  ham  til  den 
yderste  Grad  af  Overdrivelse  med  Hensyn  til  enhver 
Forestilling,  der  først  engang  havde  bemægtiget  sig  ham, 
og  forhøiede  den  Stemning,  der  just  beherskede  ham, 
som  det  kunde  falde  sig,  enten  til  den  videst  gaaende 
Yderlighed  af  ridderlig  Høimodighed  eller  af  blind  Liden- 
skab og  tyrannisk  Raseri. 

Men  hvad  der  dog  fornemmelig  var  det  Afgj ørende, 
var  dette,  at  han  voxede  op  fra  Dreng  til  Mand  under 
Livsbetingelser,  hvis  Indflydelse  vel  havde  kunnet 
forstyrre  selv  en  dygtigere  Charakteer  og  en  sundere 
Aand.  Man  tænke  sig  et  Menneske,  saaledes  som  Storfyrst 
Poul  var,  i  hans  Stilling:  berøvet  Kronen;  hadet  af 
sin  Moder,  fordi  hun  ligeoverfor  ham  havde  Bevidst- 
heden om  forbryderisk  Uret ;  holdt  fjern  fra  alle  alvor- 
lige Beskjæftigelser,  endog  fra  al  Andeel  i  Statsforret- 
ningerne; banlyst  fra  Catharinas  selskabelige  Kreds; 
haanligt  behandlet  af  hendes  Yndlinge,  især  af  Potem- 
kin,  der  ligefrem  var  overmodig  overfor  Storfyrsten; 
tilsidesat  og  forsømt  af  hele  Hoffet;  iagttaget  med 
ufordulgt    Mistænksomhed    og    omgivet   af  Forrædere 

*)  Efter  Catharinas  egen  Tilstaaelse  var  han  dog  ikke  Peter  III.'s 
Son.  Jfr.  A.  Herzen 's  Mémoires  de  rimper.  Cath.  II.  écrits 
par  elle-méme.  Red. 

og  Spioner  —  hvad  var  da  mere  naturligt,  end  at  den 
ulykkelige  Storfyrste,  Arvingen  til  Peter  den  Stores 
Throne,  maatte  blive  nedbøiet  paa  Sjæl  og  Legeme,  at 
hans  Sinds  Ligevægt  maatte  forstyrres,  og  det  saa  meget 
mere,  som  han  maatte  lide  saadanne  Sjæleqvaler  lige 
fra  Drengealderen  til  ud  over  sit  fyrretyvende  Aar? 

Hans  første  Gemalinde,  enPrindsesse  afHessen-Darm- 
stadt,  der  ikke  var  uden  Ærgjerrighed,  havde  fuldstændig 
forværret  det  allerede  slette  Forhold,  hvori  Poul  stod  til 
sin  Moder,  derved,  at  hun  ikke  forstod  at  skjule  sine  høit- 
flyvende  Planer  og  sin  Begjærlighed  efter  Kronen,  eller 
idetmindste  efter  en  standsmæssig  Stilling.  Med  sin  anden 
Gemalinde,  den  skjønne  Maria  Feodorowna,  levede  han 
i  en  Art  Halvforviisning  i  Gatschina,  omgivet  af  en 
meget  lille  Kreds  og  endog  uden  ubetinget  at  turde 
nære  Tillid  til  Medlemmerne  af  denne. 

Selv  hans  Børn  havde  Catharina II.  berøvet  ham; 
hun  tog  Storfyrsterne  under  sin  Varetægt  og  ledede 
deres  Opdragelse  paa  en  Maade,  der,  som  man  maa 
indrømme,  kunde  vække  mange  Betænkeligheder.  Vel 
fik  den  unge  Storfyrst  Alexander  i  den  liberaliserende 
Wadtlænder-Skjønaand  Laharpe  en  efter  fransk  Mønster 
veloplyst  Opdrager,  og  for  tidligt  at  uddanne  den  unge 
Prindses  Hjerte  fattedes  det  hellerikke  hverken  paa  blød- 
agtig- sentimentale  Smaaskrifter  —  hvoraf  Catharina 
endog  selv  forfattede  en  Deel  —  eller  paa  rørende  smaae 
Dramaer  og  Operetter,  der  bleve  spillede  af  Pager  og 
Cadetter;  men  derimod  var  der  slet  ikke  Tale  om  Alvor 
og  Strenghed,  om  virkelig  Tilegnelse  og  Kundskabs- 
erhvervelse.  Fremfor  Alt  troede  imidlertid  den  bedagede 
Keiserinde  i  sin  Alderdom  endnu  mindre  end  i  sin  Ungdom 
paa  en  vis  Reenhed  i  Tanken  og  Phantasien  og  ansaae 
derfor  Reenhed  i  Sæder  for  umulig  ud  over  Drenge- 
alderen. Som  en  Følge  af  saadanne  Anskuelser  holdt 
hun  det  for  viist  og  velgjort,    saasnart   hendes  Børne- 

børn  vare  voxede  fra  Drengeaarene,  men  endnu  inden 
man  med  Tilforladelighed  kunde  kalde  dem  Ynglinge, 
at  indvikle  dem  i  Elskovshandler,  som  hun  selv  bragte 
i  Stand  og  ledede,  idet  hun  foranledigede  saadanne  Damer 
ved  hendes  Hof,  der  syntes  hende  passende  for  en 
slig  Rolle,  til  velvilligt  at  komme  de  unge  Prindser 
imøde.  Naturen  maatte  have  gjort  Underværker,  der- 
som der  skulde  være  fremgaaaet  mandige  Charakterer 
af -en  saadan  Opdragelse! 

Storfyrst  Poul  længtes  i  sin  Eensomhed  i  Gat- 
schina  efter  Deeltagelse  og  Venskab  og  søgte  det  endog 
med  sygelig  Lidenskabelighed.  Men  deels  saae  han  sig 
bedraget  af  de  Mænd,  hvem  han  kom  imøde  med  hele 
sin  øieblikkelige  Stemnings  Heftighed,  deels  mødte  hans 
Imødekommen  kun  en  tvungen,  forsigtig  Tilbageholden- 
hed. Denne  afvisende  Adfærd  hos  dem,  han  valgte 
sig  til  Venner,  lod  sig  —  selv  afseet  fra,  at  Poul  kun 
i  ringe  Grad  var  skabt  til  at  indgyde  Tillid  —  ganske 
godt  retfærdiggjøre  og  havde  tildeels  meget  ærefulde 
Motiver;  thi  den,  der  hengav  sig  til  Storfyrstens  Ven- 
skab, løb  Fare  for  at  blive  mistænkelig  for  selve  den 
regjerende  Keiserinde,  saafremt  han  da  ikke  fandtes 
villig  til  at  spille  en  tvetydig  Rolle  og  meddele,  hvad 
der  blev  ham  anbetroet.  Der  hørte  Charakteer  og  Be- 
hændighed til  at  hævde  sig  med  Anstand  i  et  saa 
vanskeligt  Forhold! 

Saaledes  gjorde  Storfyrsten  selv  med  Hensyn  til 
de  Redeligste  og  Bedste  blandt  dem,  han  gjerne  vilde 
have  til  Venner,  smertelige  Erfaringer,  der  stedse  paany 
førte  ham  tilbage  til  Bevidstheden  om  en  høist  ulykke- 
lig Stilling.  Et  Exempel  maa  her  være  tilstrækkeligt 
til  at  vise,  af  hvilken  Art  disse  Erfaringer  vare,  der 
selv  da,  naar  han  ikke  havde  at  gjøre  med  tjenstfærdig 
Utroskab,  mindede  ham  om  hans  Moders  Had  og  Mis- 
tanke   og   om  de   Lænker,   hvori  han  derved  holdtes. 

Blandt  Storfyrst  Pouls  udvalgte  Venner  maatte  man 
navnlig  regne  to  Brødre  ved  Navn  Knorring;  de  vare 
estlandske  Adelsmænd  og  ærværdige  Mænd,  Begge 
Generallieutenanter.  Den  ældste,  Gothart,  en  i  flere 
Henseender  udmærket  Mand,  kunde  henregnes  til  en  af 
de  meest  brugbare  Generaler  i  den  russiske  Armee,  og 
just  paa  Grund  deraf  stødte  Storfyrsten  ogsaa  sammen 
med  ham,  da  han  forsøgte  at  tage  Deel  i  sin  Tids  Til- 
dragelser. 

Den  svenske  Konges  Angreb  1788  havde  virkelig 
overrasket  Keiserinde  Catharina;  Rusland  var  ikke  for- 
beredt paa  at  afværge  det,  og  det  russiske  Riges  Hoved- 
stad vilde  i  det  første  Øieblik  let  kunne  være  falden  i 
Fjendens  Haand.  Den  blev  som  bekjendt  reddet  der- 
ved, at  den  svenske  Adel  og  naturligviis  ogsaa  det 
Adelen  tilhørende  Officeerscorps  i  den  svenske  Armee 
sammensvoer  sig  mod  Konge  og  Fædreland ,  prote- 
sterede mod  Krigen  ,  vægrede  sig  ved  at  adlyde  og 
reentud  gjorde  fælles  Sag  med  Keiserinden  af  Rusland. 
I  det  følgende  Aar  (1789)  havde  Gustav  III.  vidst  at 
bryde  enhver  indre  Modstand  og  gjort  sig  til  sin  Hærs 
virkelige  Herre ;  et,  om  end  ikke  hurtigt  og  glimrende, 
saa  dog  i  ethvert  Fald  betydeligt  Resultat  var  blevet 
muligt,  naar  Kongen  kun  havde  forstaaet  at  vise  sig  som 
en  dygtig  Feltherre;  thi  Rusland,  hvis  Hovedstyrke 
anvendtes  ved  det  sorte  Hav  i  Krigen  mod  den  otto- 
manniske  Port,  havde  til  Beskyttelse  af  sine  nordlige 
Grændser  kun  sammenbragt  en  ikke  meget  talrig  Hær, 
der  næppe  var  den  svenske  Armee  voxen. 

De  russiske  Generaler  befandt  sig  altsaa  i  en  Stil- 
ling, hvori  de  idetmindste  ikke  turde  blotte  sig  i  nogen- 
somhelst  Retning.  Catharina  II.  havde  stillet  Grev 
Mussin-Puschkin  i  Spidsen  for  sin  Armee  i  Finland,  men 
hun  vidste  meget  vel,  at  denne  rige  og  fornemme  Herre, 
der  tog  sig  meget  godt  ud  ved  Hoffet  i  sin  rigtbroderede 

Uiiiform,  smykket  med  utallige  Ordener,  paa  Kamp- 
pladsen kun  var  at  bruge  som  Figurant,  og  havde 
adjungeret  ham  Grev  Gothart  v.  Knorring  som  General- 
qvarteermester  og  Mentor. 

Sandsynligviis  var  det  denne  Udnævnelse,  der  be- 
stemte Storfyrst  Poul  til  at  bede  om  at  maatte  slutte  sig 
til  Hæren  i  Finland.  Han  vilde,  sagde  han,  lære  Krigs- 
haandværket  under  Knorrings  Ledelse.  Keiserinden 
tilstod  ham  hans  Bøn  —  men  til  samme  Tid  fik  Knor- 
ring hemmeligt  Befaling  til  ikke  at  meddele  Storfyrsten 
det  Allermindste  om  alle  de  Forehavender  og  Planer, 
hvormed  man  beskjæftigede  sig. 

Ved  dette  Forbud  var  Generalen  sat  i  den  piinlige 
Nødvendighed  Maaneder  igjennem  at  underholde  den 
stakkels  Storfyrste,  der  uafbrudt  tilbragte  mange  Timer 
sammen  med  ham,  bøiet  over  Finlands  Kort,  og  som  for 
enhver  Priis  vilde  belæres ,  med  Theorier  og  Mulig- 
heder, der  vare  saa  vidt  som  muligt  fjernede  fra  Alt, 
hvad  der  virkeligt  paatænktes. 

Henimod  Slutningen  af  Felttoget  stode  de  Svenske, 
efterat  Stormen  paa  Frederikshamn  var  mislykket  for 
dem,  i  en  meget  fast  Stilling,  der  endnu  laa  paa  russisk 
Gebeet,  selv  om  det  end  var  tæt  ved  Grændsen,  og  de 
russiske  Generaler  holdt  det  ikke  for  raadeligt  at  an- 
gribe dem  der.  Deels  var,  som  sagt,  Stillingen  fast  og 
Udfaldet  tvivlsomt,  deels  var  der  i  bedste  Tilfælde  saa 
seent  paa  Efteraaret  ingen  Fordeel  mere  at  høste  af 
en  Seier,  og  endelig  lod  det  sig  med  Bestemthed  forud- 
sige, at  Aarstiden,  der  gjorde  alle  videre  militaire  Fore- 
tagender umulige,  snart  vilde  nøde  de  Svenske  til  at 
opgive  deres  Stilling  og  forlade  det  russiske  Gebeet  for 
at  opslaae  Vinterqvarteer  i  det  svenske  Finland.  At 
drive  dem  tilbage  over  Grændsen  var  i  ethvert  Fald 
det  eneste  Udbytte,  man  turde  haabe  i  dette  Aar. 

Keiserinde  Catharina  holdt  det  derimod  uforeneligt 

med  de  russiske  Vaabens  Ære,  at  Gustavs  Hær  fik 
Lov  til  at  blive  staaende,  og  tiltrods  for  alle  Indven- 
dinger befalede  hun  sine  Generaler,  at  de  ufortøvet 
skulde  angribe  den,  saa  at  den  kunde  blive  fordreven 
inden  Felttogets  Slutning.  Man  maatte  adlyde.  Knor- 
ring udkastede  Planerne  til  det  betænkelige  Foretagende 
og  indledede  de  nødvendige  Forberedelser.  Da  Grev 
Mussin-Puschkin  imidlertid,  naar  de  vare  alene,  udtømte 
sig  i  evindelige  Klager  og  Bekymringer,  yttrede  hans 
Medhjælper  omsider,  at  der  rigtignok  endnu  stod  een 
Udvei  tilbage  at  forsøge.  Den  commanderende  Gene- 
ral skulde  nemlig  skrive  til  det  svenske  Hoved- 
qvarteer  og  ganske  aabent  give  tilkjende,  at  han  havde 
ubetinget  Befaling  til  at  angribe  og  ikke  turde  und- 
drage sig  Udførelsen  af  denne  Befaling ;  men  paa  samme 
Tid  skulde  han  udvikle  for  den  fjendtlige  Feltherre,  at 
det  i  en  saa  fremrykket  Aarstid  ikke  kunde  bringe  de 
Svenske  nogen  væsentlig  Fordeel,  om  de  vilde  hævde 
deres  Stilling  paa  russisk  Grund  endnu  længere,  saasom 
det  Slag,  der  nødvendigviis  maatte  følge  paa,  kun  kunde 
føre  til  en  ganske  unyttig  Blodsudgydelse,  da  ingen  af 
Parterne  vilde  være  istand  til  at  forfølge  en  Seier.  Støt- 
tende sig  paa  disse  Grunde  skulde  han  tilsidst  opfordre 
den  svenske  Feltherre  til  strax  at  gjøre  det,  der  i  et- 
hvert Fald  maatte  skee  inden  lang  Tid :  nemlig  at  op- 
give sin  Stilling  uden  at  afvente  Angrebet  og  rømme 
det  russiske  Gebeet. 

Mussin-Puschkin  saae  stivt  paa  sin  Mentor  og  spurgte 
Ord  til  andet  saaledes:  „Vil  Du  gjøre  mig  til  Nar?" 
„Ingenlunde!"  svarede  Knorring;  han  holdt  for  fuldt 
Alvor  et  gunstigt  Resultat  for  muligt.  Ufortøvet  lod 
han  General  Nummers  skrive  et  Brev  i  den  antydede 
Retning.  Mussin-Puschkin  blev  bevæget  til  at  skrive 
under,  og  en  Parlamentair  bragte  det  derpaa  til  den 
svenske  Leir.      Til  sin  store  Overraskelse  fik  den  rus- 

siske  Feltherre  allerede  tidligt  den  næste  Morgen  der- 
fra det  Svar,  at  den  svenske  Armee  i  Betragtning  af 
hans  Skrivelse  allerede  længe  før  Daggry  var  brudt  op 
for  at  gaae  tilbage  over  Grændsen,  men  til  Gjengjæld 
ventede  ikke  at  blive  forfulgt  paa  Retraiten. 

Nu  blev  der  stor  Glæde  i  det  russiske  Hoved - 
qvarteer ;  hele  Generalitetet  gav  sig  paa  Vei  for  at  tage 
Svenskernes  forladte  Stilling  i  Øiesyn,  og  Storfyrst 
Poul  erklærede  —  uden  i  mindste  Maade  at  forstaae 
sig  derpaa  —  i  stor  Begeistring  denne  for  uangribelig. 
Knorring  søgte  at  gjøre  ham  opmærksom  paa  sammes 
mere  tilgængelige  Punkter,  og  da  Storfyrsten  ikke  taal- 
modigt  vilde  tage  mod  en  Belæring,  der  gav  sig  til- 
kjende  som  en  Modsigelse,  udspandt  der  sig  et  Ord- 
skifte mellem  dem.  Knorring  tabte  tilsidst  Taalmodig- 
heden  og  forraadte  de  Planer,  man  havde  havt,  idet 
han  betegnede  Storfyrsten  et  Kort  og  sagde,  at  der 
vilde  han  allerede  finde  Løbebroerne  til  Overgangen 
over  Bækken  afsatte.  —  „Altsaa  har  man  havt  et 
Angreb  isinde?"  udraabte  Poul  fortørnet;  Skjællene 
faldt  ham  fra  Øinene,  og  han  saae  nu  med  eet  Øiekast, 
at  man  under  hele  Felttoget  havde  affærdiget  ham  med 
tomme  Hjernespind,  hvad  der  bevirkede,  at  han  følte 
sig  i  høieste  Grad  ulykkelig  og  krænket. 

Felttoget  var  endt,  og  Storfyrsten  forlod  Armeen. 
Da  Generalerne  forsamlede  sig  omkring  ham  til  Afsked, 
lagde  han  med  Forsæt  slet  ikke  Mærke  til  Knorring ; 
det  var  den  høieste  Straf,  han  paa  den  Tid  raadede 
over,  og  man  kan  let  tænke  sig,  hvor  trykkende  Følel- 
sen af  hans  Afmagt  maa  have  været  for  ham,  ogsaa 
ved  denne  Leilighed.  Han  var  i  lang  Tid  vred  paa 
Knorring,  indtil  det  endelig  lykkedes  hans  Gemal- 
inde at  udjevne  Kløften  og  gjenoprette  det  tidligere 
Forhold. 

Den  Frygt,  som  stadigt  piinte  Storfyrst  Poul,  nem- 

lig  Frygten  for,  at  hans  Moder  ganske  skulde  forbigaae 
ham  ved  Thronfølgens  Fastsættelse,  og  at  hun  vilde 
udnævne  sin  Sønnesøn ,  hans  Søn  Alexander,  til  sin 
umiddelbare  Efterfølger,  var  ikke  ganske  uden  Grund, 
og  til  hiin  Bekymring  maatte  der  ganske  naturligt  knytte 
sig  den  Tanke,  at  man  vilde  rydde  ham  afveien  for  fuld- 
komment at  sikkre  den  tilsigtede  Thronfølge  :  han  frygtede 
for,  at  hans  Moder  vilde  lade  ham  forgive,  og  denne  Frygt 
forfulgte  og  ængstede  ham  som  et  Spøgelse.  —  Angsten 
drev  ham  til  eventyrlige  Redningsplaner;  han  forfaldt 
saaledes  til  den  Tanke,  der  beskjæftigede  ham  i  længere 
Tid,  at  lade  sig  udgive  for  død,  hemmelig  flygte  til 
Kosakkerne  ved  Ural  og  der  udgive  sig  for  sin  ulykke- 
lige Fader.  Det  Held,  hvormed  Pugatschew  en  Tidlang 
havde  spillet  Peter  den  Tredies  Rolle  blandt  hine 
Grændsekosakker,  bragte  ham  paa  denne  Tanke;  selv 
var  han  det  vilde  Rytterfolk  ubekjendt  og  havde,  som 
han  troede,  for  sin  Person  Intet  at  vente  af  det;  men 
derimod  haabede  han,  at  han  kunde  samle  det  væbnet 
om  sig  i  sin  Faders  Navn.  Poul  udsendte  virkelig  nogle 
Fortrolige  for  at  sondere  Terrainet  og  finde  Midler  til 
Flugt.  Han  var  imidlertid  ikke  den  Mand,  der  kunde 
fatte  en  energisk  Beslutning,  endsige  udføre  den,  og  det 
blev  derfor  ved  den  blotte  Plan. 

Og  nu  vaagnede  dette  charakteersvage,  forfulgte, 
af  Angst  og  Sjæleqval  næsten  til  Vanvid  drevne 
Menneske  en  Morgen,  da  hans  Moder  pludselig  var  død 
(•J-  16de  Novbr.  1796),  som  Keiser,  som  Hersker  over 
det  meest  vidtudstrakte  Rige  og  i  Besiddelse  af  uind- 
skrænket Herskermagt! 

Han  brugte  den  som  en  Daare.  Det  virkelige  Liv 
overhovedet  var  ham  saa  godt  som  fremmed,  og  om 
Statslivet  og  dets  Betingelser  havde  han  aldeles  ikke 
det  allerringeste  Begreb.  En  uhyre  høi  Forestilling  om 
Ruslands  Magt  og  Værdighed  og  om  hans  egne  Hersker- 

rettigheder  traadte  i  Stedet  for  sund  Indsigt.  Angst 
for  Revolutionens  Ideer  bød  ham  at  værge  om  disse 
Rettigheder  med  Halvvanvidets  Lidenskabelighed,  og 
en  ulægelig  Mistillid  til  hele  Menneskeheden  havde 
slaaet  dybe  Rødder  i  hans  syge  Gemyt.  Denne  Mis- 
tillid kunde  vaagne  ved  den  ringeste  Foranledning  og 
da  med  en  holdningsløs  Charakteers  Raseri  paa  fuld- 
kommen regelløs  Viis  vende  sig  ligesaa  vel  mod  hans 
Fortrolige,  som  mod  Andre. 

Hans  Luner  ledede  Rigets  Politik  ind  paa  uregel- 
mæssige Veie  og  forstyrrede  Finantserne,  da  han  i 
Papiirpengenes  Forøgelse  troede  at  besidde  en  Kilde 
til  uudtømmelig  Rigdom.  Hæren  blev  fornærmet  over, 
at  Alt  i  slavisk  Efterligning  skulde  indrettes  paa  preus- 
sisk Fod,  og  den  fandt  sig  kun  med  Nød  og  næppe 
i  den  hensigtsløse  Piinlighed,  der  var  forbunden  med 
denne  Gamachetjeneste,  som  nu  blev  indført,  og  som 
stod  i  saa  stor  Modsætning  til  den  Overbærenhed,  der 
havde  hersket  under  Keiserinde  Catharina. 

Dog  vilde  disse  store  og  alvorlige  Misligheder  vel 
næppe  have  medført  Keiserens  Fald  saa  brat  og  saa 
voldsomt,  dersom  han  ikke  havde  gjort  sig  skyldig  i  raae 
Udbrud  af  tøilesløs  Vilkaarlighed,  der  traf  et  stort  Antal 
enkelte  Personer  af  de  høiere  Stænder  og  paa  en  forfærde- 
lig Maade,  paa  det  meest  Ulægelige  krænkede  og  for- 
nærmede utallige  Familier  og  udbredte  en  almindelig 
Usikkerhed,  Angst  og  Skræk  over  Alt,  hvad  der  hørte 
til  Hoffet  eller  Adelen,  eller  overhovedet  umiddelbart 
kunde  blive  bemærket  af  Keiseren. 

Henimod  Slutningen  af  Pouls  Regjering  var  det 
fremfor  Alt  tre  Mænd,  der  syntes  at  dele  Keiserens 
Fortrolighed  og  Tillid  uden  dog  indbyrdes  at  være 
synderligt  enige,  nemlig  Greverne  Kutaissow,  Rostop- 
schin  og  Pahlen. 

Kutaissow,    hiin   Tyrkedreng,  hvem  nogle  russiske 

Soldater  under  Stormen  paa  Bender  havde  reddet  og 
taget  med  sig,  og  som  derefter  var  voxet  op  i  Rumænt- 
zoffs  Huus,  var  bleven  Kammertjener  hos  Storfyrst  Poul. 
Fra  denne  Stilling  steg  han  frem  til  de  høieste  Værdig- 
heder og  Ordener  i  Riget  og  kunde  let  holde  sig  for  den 
meest  indflydelsesrige  og  mægtige  af  Alle.  SelvSuwa- 
row  maatte,  da  han  vendte  tilbage  fra  sit  Seierstog  i 
Italien,  føle  hans  Almagt.  Som  bekjendt  befalede 
Keiseren  nemlig,  at  man  overalt  skulde  modtage  den 
seierrige  Feltherre  med  de  største  Æresbevisninger,  og 
han  sendte  Kutaissow  imod  ham  for  at  complimentere 
ham.  Suwarow  kunde  ikke  negte  sig  den  Fornøielse 
ved  denne  Leilighed  at  ydmyge  den  i  ingen  Retning 
fortjente  Parvenu ;  han  stillede  sig  an,  som  om  han  slet 
ikke  kjendte  Kutaissow  og  ikke  kunde  komme  i  Tanker 
om,  hvem  han  var,  og  nødte  derved  denne  til  at  minde 
om,  under  hvilke  Betingelser  de  tidligere  havde  seet 
hinanden.  Strax  kaldte  Suwarow  med  høi  Røst  sin 
Intet  mindre  end  elegante  Tjener  „Filka"  hen  til  sig 
for  i  Kutaissows  Nærværelse  at  rette  en  høist  besynder- 
lig Formaningstale  til  ham:  „Denne  bestjernede  Herre 
dér  skulde  han  tage  sig  til  Mønster;  han  (den  Bestjer- 
nede) havde  ogsaa  været  Tjener,  og  deraf  kunde  han 
(Filka)  altsaa  see,  hvorvidt  man  kunde  bringe  det, 
naar  man  ikke  hengav  sig  til  Drik  og  ikke  var  for- 
sømmelig, men  opførte  sig  anstændigt  og  betjente  sin 
Herre  ordentligt  o.  s.  v." 

Ikke  længe  efter  blev  det  paa  den  barskeste  Maade 
forbudt  den  endnu  for  saa  kort  siden  forgudede  Felt- 
herre at  komme  til  St.  Petersborg,  og  blussende  af 
Vrede  lod  Keiser  Poul  under  Trommeslag  forkynde  i 
Hovedstadens  Gader,  at  Feltmarschal  Suwarow  ved 
ikke  at  rette  sig  efter  de  keiserlige  Befalinger  havde 
gjort  sig  fortjent  til  Hans  Majestæts  Unaade.  Man 
havde  nemlig  forebragt  Keiseren,  at  nogle  af  Gamache- 

tjenestens  Bagateller,  som  han  havde  anbefalet  under 
Krigen,  ikke  vare  blevne  iagttagne  ved  Armeen  i 
Italien. 

Kutaissow  vidste  ogsaa  at  faae  Grev  Rostopschin 
fjernet,  idet  han  forstod  at  vende  en  af  denne  opspundet 
Intrigue  mod  ham  selv.  En  i  Moskau  boende  Deel  af 
Familien  Naryschkin  ønskede  nemlig  at  opnaae  en 
Ægteskabsskilsmisse,  hvortil  der  som  bekjendt  i  Rus- 
land nødvendigviis  udfordres  Keiserens  udtrykkelige 
Samtykke.  Man  kjendte  intet  Exempel  paa,  at  Poul 
havde  givet  et  saadant  Samtykke ;  Familien  Naryschkin 
haabede  alligevel  at  opnaae  det,  idet  den  søgte  at  kjøbe 
Kutaissow  eller  idetmindste  pro  formå  dennes  Veninde, 
den  franske  Skuespillerinde  Chévalier,  en  dengang  meget 
bekjendt  Dame,  der  efter  al  Sandsynlighed  stod  i  den 
første  Consul,  Napoleon  Bonapartes  Sold  og  gik  hans 
Regjering  tilhaande  med  mange  Slags  interessante  Med- 
delelser. Hun  kunde  endog  i  egen  Person  blive  meget 
nyttig,  da  selv  Keiser  Poul  engang  havde  hyldet  hende 
og  endnu  ikke  ganske  havde  unddraget  hende  sin  Gunst. 
Som  Mellemmand  betjente  Familien  Naryschkin  sig  af 
en  vis  Mermes  fra  Savoien ,  der  tidligere  havde  hørt 
til  det  sardinske  Gesandtskab  i  St.  Petersborg.  Madame 
Chévalier  lovede  at  gjøre  sit  Bedste;  men  da  Sagen 
tiltrods  for  det  anvendte  Guld  trak  i  Langdrag,  ud- 
talte Mermes  sine  Klager  og  Bekymringer  for  en  anden 
skjøn  og  interessant  Dame,  der  var  kommen  fra  Frank- 
rig til  St.  Petersborg  for  at  varetage  Førsteconsulen 
Bonapartes  Interesser.  Dette  var  en  emigreret  fransk 
Dame  ved  Navn  Fru  deBonneuil,  som  havde  ladet  sig 
vinde  ;  hun  havde  i  St.  Petersborg  vidst  at  knytte  de 
venskabeligste  Forbindelser  med  Grev  Rostopschin. 

Denne  indbildte  sig  nu,  at  han  havde  et  sikkert 
Middel  ihænde  til  at  styrte  sin  Medbeiler;  Kutaissow 
blev  angivet  for  Keiseren  som  en  Intriguant,  der  søgte 

at  bilde  Folk  ind,  at  det  egentlig  var  ham,  der  traf  Be- 
stemmelser i  Monarkens  Navn,  og  at  han  fuldstændigt  for- 
stod at  føre  denne  i  Ledebaandet  og  saaledes  sætte  sin 
Villie  igjennem.  Dette  var  paa  en  farlig  Maade  at  be- 
røre en  af  de  ømfindtligste  Strenge  i  Keiserens  Gemyt ! 
Men  hvor  stærkt  end  Pouls  Vrede  blussede  op  ved 
denne  Meddelelse,  saa  vidste  dog  den  behændige 
Kutaissow  at  bringe  det  derhen,  at  der  nedsattes  en 
Commission  for  at  undersøge  Sagen,  en  Omstændelig- 
hed, der  ellers  ikke  var  Skik  og  Brug  under  denne 
Herres  Regjering.  Han  forstod  fremdeles  at  lede  Sagen 
saa  behændigt,  at  Undersøgelsen  blev  lagt  i  Hænderne 
paa  hans  Tilhængere ,  nogle  Senatorer ,  der  stode 
i  et  venskabeligt  Forhold  til  ham,  og  Resultatet  blev 
derfor,  at  Rostopschin  blev  forviist  til  sine  Godser  som 
en  farlig  Æreskjænder,  der  bagvadskede  Uskyldige. 
Mermes  blev  anklaget  som  „Jacobiner",  dømtes  til 
Knut  og  maatte  tiltræde  Reisen  til  Forbrydercolonierne 
i  Siberien. 

Grev  Pahlen,  der  var  GeneralgouverneuriØstersø- 
provindserne,  Gouverneur  i  St.  Petersborg  og  Chef  fol- 
det hemmelige  Politi,  blev  Udenrigsminister  i  Rost- 
opschins  Sted ,  medens  han  hidtil  havde  deelt 
Ledelsen  af  de  udenlandske  Anliggender  med  den  nu 
banlyste  Greve. 

Den  almindelige  Usikkerhed,  den  Fare,  hvori  En- 
hver svævede  hver  Dag  og  hver  Time  paa  Dagen, 
maatte  ganske  naturligt  føre  Mange  paa  den  Tanke  at 
befrie  sig  fra  denne  Angst  og  Pine,  at  gjøre  en  Ende 
paa  en  Tilstand,  som  næppe  Nogensomhelst  i  Virkelig- 
heden længere  kunde  finde  sig  i,  og  at  hidføre  en  Re- 
volution af  samme  Art,  som  dem,  paa  hvilke  Ruslands 
tidligere  Historie  allerede  havde  frembudt  flere  Exempler. 
Elementerne  til  en  Sammensværgelse  mod  Keiseren  laae 
overalt  beredte,    da  det   laa  i   Forholdenes  Natur,    at 

de  hist  og  her  maatte  føie  sig  sammen  som  af  sig  selv. 
Et  Stød  udenfra  behøvedes  der  ikke  hertil. 

Af  de  Statsmænd  og  Generaler,  der  havde  havt 
nogen  Indflydelse  under  Catharina,  men  nu  vare  blevne 
fjernede  og  havde  maattet  vige  Pladsen  for  Parvenuer 
som  Kutaissow  og  Araktscheyew,  maatte  mangen  En 
vel  være  tilbøielig  til  at  træde  i  Spidsen  for  en  saadan 
Sammensværgelse.  Mange  betydelige  Familier,  der 
havde  haarde  Krænkelser,  legemlige  Mishandlinger  og 
selv  nære  Slægtninges  vilkaarligt  befalede  Død  at  hævne, 
behøvede  kun  at  indvarsles,  naar  man  troede  at  trænge 
til  dem ,  og  desuden  fandtes  der  paa  den  Tid  i  St. 
Petersborg  en  Masse  Mennesker,  som  selv  Nøden  kunde 
drive  til  et  forvovent  Foretagende. 

Til  de  selsomste  Phænomener  under  denne  Re- 
gjering  hørte  nemlig  et  Takkemanifest,  som  Keiser  Poul 
lod  bekjendtgjøre  netop  paa  den  Tid,  da  den  skjæbne- 
svangre  Sammensværgelse  imod  ham  begyndte  at  danne 
sig.  Poul  takkede  deri  offentlig  det  russiske  Folk  for 
dets  Troskab.  Tillige  blev  en  Mængde  Embedsmænd, 
der  enten  uskyldigt  eller  for  smaae  Forseelsers  Skyld 
vare  blevne  forviste  til  Siberien,  kaldte  tilbage  og  fik 
Løfte  om  igjen  at  blive  ansatte.  Dette  skete  imidlertid 
ikke,  og  disse  Mænd  stode  altsaa  aldeles  hjælpeløse. 

Betænkeligst  var  det  dog  sikkert,  at  Pouls  Favo- 
riter, der  udgjorde  hans  nærmeste  Omgivelser  og  af 
ham  vare  blevne  overøste  med  Rigdomme  og  Æres- 
beviisninger,  næppe  vare  mindre  tilbøielige  til  at  sam- 
mensværge sig  imod  ham  end  de  Fornærmede  og  For- 
fulgte; thi  selv  om  der  ikke  allerede  var  overgaaet 
dem  en  eller  anden  Voldsomhed,  som  de  maatte  hævne 
sig  for,  saa  svævede  de  dog  ligesaa  vel  som  alle  Andre 
i  bestandig  Fare,  ja  endog  mere  end  Andre,  just  fordi 
de  stode  Keiseren  nærmest  og  altsaa  allerførst  kunde 
rammes  af  dennes  løsbrydende  Lidenskaber. 

Men  skjøndt  Alt  saaledes  ganske  naturligt  og  med 
en  let  iøinefaldende  Nødvendighed  maatte  hidføre  en 
Catastrophe,  har  man  dog  gjort  Forsøg  paa  at  fremstille 
den  Omvæltning,  der  paafulgte,  som  en  udenlandsk 
Intrigues  Værk.  Napoleon,  der  da  som  Førsteconsul 
var  Frankrigs  Herre,  holdt  det  dengang  som  senere  for 
at  være  i  sin  Interesse  ved  enhver  Leilighed  at  raabe  Ak 
og  Vee  over  England.  Stemmer  og  Penne,  der  stode  i 
hans  Tjeneste,  maatte  forkynde  Verden  den  Lære,  at 
egen  Fordeel  bød  alle  det  europæiske  Fastlands  Stater 
at  rette  sig  efter  Førsteconsulens  Villie;  gjorde  de 
ikke  det,  syndede  de  mod  sig  selv,  og  en  saadan 
Forkeerthed  lod  sig  kun  forklare  ved  „det  troløse 
Albions"  Rænker.  Den  engelske  Regjering  kjøbte  — 
efter  denne  Fremstilling  —  alle  Ministre  i  alle  Stater 
og  begik  eller  betalte  saa  temmeligt  enhver  Skjændsels- 
daad,  der  overhovedet  forekom  i  Verden.  Og  saaledes 
har  da  Napoleon  ogsaa  reentud  udtalt  den  Beskyldning, 
at  England  har  ladet  Keiser  Poul  myrde. 

Bignon  havde  af  Napoleon  selv  faaet  det  Hverv 
at  skrive  den  napoleonske  Regjerings  Historie  og 
erkjendte  deri  med  rigtig  Tact  Forpligtelsen  til  i  mange 
Retninger  at  fornegte  Sandheden.  Han  følger  overalt 
troligt  Napoleons  Antydninger;  i  Henseende  til  Keiser 
Pouls  Død  vover  han  dog  ikke  at  tale  i  en  saa  af- 
gjørende  Tone,  som  hans  Herre  og  Mester,  men  bliver 
derimod  staaende  ved  en  meget  ubestemt  henkastet 
Mistanke,  der  opstilles  uden  Skygge  af  Beviis  —  saa- 
fremt  da  ellers  ikke  det  skal  regnes  for  et  Beviis,  at 
de  Sammensvorne,  som  der  anføres,  leilighedsviis 
forsamlede  sig  i  Fru  v.  Sherebzows  Salon,  og  at  denne 
Dame,  der  var  en  Søster  til  Subow'erne,  i  tidligere  Tid 
havde  staaet  i  venskabeligt  Forhold  til  Lord  Withworth, 
den  engelske  Gesandt  i  St.  Petersborg. 

Sandheden  er,  at  den  Sammensværgelse,    der  hid- 

førte  Pouls  Undergang,  ingenlunde  udgik  fra  den  nævnte 
Dames  Salon,  men  derimod  først  blev  bragt  paa  Bane 
af  en  indflydelsesrig  Mand,  som  hverken  Bignon  eller 
Thiers  veed  at  nævne,  nemlig  Vicekantsleren ,  Grev 
Panin,  Ruslands  tidligere  Gesandt  ved  det  preussiske 
Hof.  Hans  første  Medhjælper  var  Admiral  Ribas, 
en  Parvenu  fra  Udlandet,  der  allerede  tidligere  havde 
viist,  at  han  under  visse  Omstændigheder  ikke  afviste 
Hverv  af  tvetydig  Natur,  til  Exempel  da  han  i  Livorno 
bragte  den  ulykkelige  Tarachanow  i  Orlow's  Magt. 

Kun  om  en  Paladsrevolution  kunde  og  turde  der 
være  Tale,  men,  heller  ikke  en  saadan  kunde  foretages 
i  Rusland,  medmindre  en  Deel  af  den  keiserlige  Familie 
—  navnlig  den,  der  skulde  begunstiges  —  iforveien 
gav  sit  Samtykke  dertil ;  thi  hvilken  Skjæbne  maatte  de 
Sammensvorne  ellers  ikke  vente  sig,  selv  om  deres  Gjer- 
ning  lykkedes?  Der  gaves  da  ingen  Magt,  der  kunde 
beskytte  dem !  Panin  lod  det  derfor  ogsaa  være  et  af 
sine  allerførste  Skridt  at  give  den  unge  Storfyrste 
nogle  Vink;  som  det  synes,  gjorde  han  det  endog  for- 
inden han  havde  sat  sig  i  Forbindelse  og  Forstaaelse 
med  Pahlen.  Han  søgte  at  vinde  Storfyrsten  ved 
at  forestille  ham,  at  Statens  og  Nationens  Velfærd 
krævede,  at  han  (Storfyrsten)  blev  stillet  som  Med- 
regent ved  sin  Faders  Side;  det  var  ogsaa  Nationens 
afgjorte  Ønske  at  see  ham  paa  denne  Maade  ophøiet 
paa  Thronen,  og  Senatet  vilde  som  Nationens  Repræ- 
sentant uden  Storfyrstens  Medvirkning  tvinge  Keiseren 
til  at  anerkjende  ham  som  Medregent. 

Storfyrsten ,  der  dagligt  blev  mishandlet  af  sin 
Fader  og  næppe  mindre  end  enhver  Anden  holdtes  i 
bestandig  Angst,  vilde  dog  i  Begyndelsen  slet  Intet 
høre  om  saadanne  Ting  og  svarede  afvisende,  men  dog 
ikke  paa  en  saadan  Maade,  at  det  derved  gjordes 
umuligt  at  vende  tilbage  til  Sagen;    og   da  han  i  flere 

Samtaler,  der  gjentoges  oftere,  meget  snart  indrøm- 
mede Nødvendigheden  af  en  Forandring,  turde  man 
regne  paa  hans  endelige  Samtykke. 

At  drage  Politiministeren,  Grev  Pahlen,  som  en  af 
de  første  ind  i  Sammensværgelsen,  gjorde  Forholdene 
aldeles  nødvendigt;  han  kunde  have  sin  Interesse  af 
at  opspore  og  angive  enhver  Sammensværgelse,  der 
blev  anstiftet  uden  ham,  medens  derimod  Forbindelsen 
under  hans  Beskyttelse  kunde  udfolde  sig  og  forberedes 
til  Handling  med  forholdsmæssig  Sikkerhed.  Pahlen 
erklærede  sig,  som  man  havde  forudseet,  strax  bered- 
villig til  at  tage  Deel  i  Foretagendet.  Den  Mand,  hvem 
Keiseren  havde  betroet  Omsorgen  for  sin  Sikkerhed, 
stillede  sig  nu  med  energisk  Virksomhed  i  Spidsen 
for  Sammensværgelsen,  og  Poul  var  snart  i  sin  umiddel- 
bare Nærhed  omgivet  og  bevogtet  af  Forrædere ;  thi 
flere  af  hans  Yndlinge  tiltraadte  Forbundet  imod  ham, 
og  Ingen  viste  sig  tro! 

Dog  gaves  der  rigtignok  Een  blandt  hans  Fortrolige, 
som  ingensinde  under  nogensomhelst  Betingelse  vilde 
have  budt  Haanden  til  en  Sammensværgelse,  det  var 
Araktscheyew.  Denne  var  en  mærkværdig  Mand,  der 
var  bekjendt  for  den  frygtelige  Grusomhed  og  fabel- 
agtige Brutalitet,  hvormed  han  behandlede  alle 
sine  Undergivne,  ligesom  ogsaa  for  den  koldblodige 
Resignation,  hvormed  han  uden  at  fordreie  en  Mine 
som  en  Skjæbnens  Tilskikkelse,  bar  enhver  Mishand- 
ling, der  kom  fra  en  Foresat.  Han  var  saa  at  sige  i  en 
vis  Forstand  det  virkeliggjorte  Ideal  paa  denne  høist 
sjeldne,  dydige  Slavetroskab,  der  forherliges  i  de  rus- 
siske Annaler  fra  Tatar-Herredømmets  Tid.  I  disse 
ofte  meget  charakteristiske  Annaler  blive  de  Fyrster, 
der  reiste  sig  mod  Overherren,  Tatar-Chanen,  for  at 
befrie  Landet,  ikke  sjeldent  haanede  som  forbryderske 
Misdædere,    og  som   et  Mønster  paa  alle  Dyder  prises 

derimod  en  Fyrste  af  Twer,  som  paa  Chanens  Befaling 
dræbte  sin  Broder  endog  uden  at  spørge  om,  hvorfor 
denne  skulde  dræbes.  Saa  ubetinget,  saa  blindt  vidste 
den  Ædle  at  adlyde! 

Denne  skjønne  Fortid  tilhørte  Araktscheyew,  og  den 
levede  i  ham;  men  denne  uerstattelige  Mand  havde 
Poul  til  al  Ulykke  i  sin  uberegnelige  Lunefuldhed  sendt 
bort  med  alle  Tegn  paa  Unaade.  Derimod  bleve  de 
forviste  Brødre  Subow  kaldte  tilbage  efter  Opfordring 
af  de  fornemste  Sammensvorne;  man  meente  at  trænge 
til  dem,  da  man  tiltroede  den  Ældste,  Platon  Su- 
bow, betydelig  Indflydelse  paa  Garderegimenterne, 
større  vel,  end  han  i  Virkeligheden  havde.  Han  havde 
som  bekjendt  været  den  sidste  af  Catharina  II. s  tolv 
Yndlinge,  og  den  eneste  blandt  alle  dem,  for  hvem 
hun  endnu  i  sin  høie  Alder  nærede  ungdommelige 
Følelser,  som  hun  indrømmede  Indflydelse  paa  Stats- 
anliggenderne, uagtet  hun  derved  i  høieste  Grad 
ærgrede  Potemkin;  ja,  hun  havde  endog  bestræbt 
sig  for  at  uddanne  ham  til  Statsmand  og  Feltherre  og 
overvurderede  ham  derpaa,  fordi  hun  i  ham  beundrede 
Resultatet  af  sin  egen  Opdragelseskunst.  Hun  havde 
ogsaa  ophøiet  ham  i  Fyrstestanden,  men  nogen  anden 
end  denne  tilsyneladende  Betydning  havde  hun  natur- 
ligviis  ikke  kunnet  give  ham,  ja  selv  ikke  —  tiltrods  for 
alle  de  Rigdomme,  hvormed  hun  havde  overøst  ham  — 
en  Stolthed,  der  var  tilstrækkelig  til  at  gjøre  ham  util- 
gængelig for  Bestikkelser. 

Keiser  Poul  blev  endog  bevæget  til  at  betroe  denne 
et  Embede,  om  end  kun  af  Navn;  thi  i  St.  Peters- 
borg er  det  nødvendigt,  at  enhver  fornem  Herre,  der 
hører  til  Hoffet,  beklæder  et  Embede,  hvis  hans  Stilling 
ikke  skal  kaldes  abnorm.  Platon  Subow  blev  Gouver- 
neur  for  det  første  Cadetkorps.      Begge  hans  Brødre, 

Valerian  og  Nicolaus,  fik  ligeledes  deres  Pladser  i  Se- 
natet tilbage  —  men  alle  Tre  hørte  dog  med  til  Sam- 
mensværgelsen, som  om  det  forstod  sig  af  sig  selv. 

Imidlertid  havde  endnu  mange  andre  Mænd  af 
Vægt  og  Betydning  tiltraadt  Forbindelsen  mod  Kei- 
seren,  navnlig  Senatorerne  Orlow,  Tschitschérin,  Taré- 
tinow,  Grev  Tolstoy  og  Troschinsky;  af  Militairet  føl- 
gende Generaler :  Fyrst  Galitzin,  Commandeur  for  den 
Preobraschenskiske  Garde ;  Depreradowitsch,  Comman- 
deur for  den  Semenowske  Garde;  Talisin;  Uwarow; 
Archimåkow  (Keiserens  Generaladjutant)  og  Fyrst 
Jaschwil  (Broder  til  ham,  der  senere  stod  i  Spidsen  for 
det  russiske  Artilleri)  —  desuden  mange  andre  Offi- 
cerer. 

Ogsaa  Pouls  Gemalinde,  iveiserinde  Maria  Feodo- 
rowna,  vidste  tildeels  Besked  med,  hvad  der  blev  for- 
beredt, og  havde  sit  eget  lille  Corerie,  hvis  særegne 
Intriguer  gik  temmelig  afmægtigt  jevnsides  med  den 
store  Sammensværgelses  Planer.  Familien  Kurakin,  der 
stod  i  et  nøie  Venskabsforhold  til  Keiserinden,  spillede 
Hovedrollen  i  denne  mindre  Kreds  og  smigrede  sin  høie 
Velynderske  med  den  Forestilling,  at  hun  kunde  blive 
regjerende  Keiserinde,  Selvherskerinde  i  Rusland  og 
gjentage  Catharinas  Rolle.  Man  forestillede  hende,  at 
Storfyrst  Alexander  aabenbart  ikke  var  moden  til  Thro- 
nen;  „han  var  for  ung,  uerfaren,  svag  og  bøielig  og 
vilde  vel  selv  bæve  tilbage  for  Kronens  Byrde.  Der 
imod  mindedes  Alle  endnu  grant  Keiserinde  Catharinas 
glimrende  Regiering;  ældre  Folk  kunde  endog  endnu 
huske  Keiserinde  Elisabeths  Regjering  som  en  skjøn  og 
lykkelig  Tid  ;  ja,  Rusland  var  vant  til  et  qvindeligt 
Regimente  og  havde  stedse  befundet  sig  bedst  under 
et  saadant,  saa  at  Nationen  længtes  efter  en  Keiser- 
indes  milde  Herredømme.  Selv  var  hun  tillige  over- 
ordentlig yndet,    og  Nationens  Kjærlighed   vilde  derfor 

i  Forening  med  de  skjønne  Erindringer  ganske  af  sig 
selv  hæve  hende  op  paa  Thronen". 

Naturlig viis  hørte  Keiserinde  Maria  gjerne  paa  saa- 
danne  Forestillinger,  og  især  lod  hun  sig  let  overbevise 
om,  at  hun  var  i  høieste  Grad  yndet,  saasom  alle  hen- 
des Handlinger  og  hele  hendes  Liv  baade  før  og  senere 
saa  at  sige  udelukkende  gik  ud  paa  en  ængstelig  Higen 
efter  Popularitet.  Hun  havde  stillet  sig  i  Spidsen  for 
flere  Velgjørenhedsanstalter  og  forestod  disses  Forvalt- 
ning, rigtignok  med  ringe  Indsigt,  men  med  stor  Iver 
og  en  ikke  ganske  ubetydelig  Ostentation.  Hun  gjorde 
ingen  Spadseretour  uden  iforveien  at  have  sørget  for 
at  hidføre  en  eller  anden  lille  Tildragelse,  at  foranledige 
en  eller  anden  Episode,  der  kunde  fremstille  hende  for 
Folket  i  en  elskværdig  Hjertensgodheds  og  værdigheds- 
fuld  Nedladenheds  Lys.  Hun  faldt  ingensinde  —  end 
ikke  for  et  Øieblik  —  ud  af  Rollen,  og  hele  hendes  Væ- 
sen havde  derved  i  den  senere  Tid  faaet  noget  afgjort 
Theatralsk  og  Paataget. 

Sammensværgelsen  havde  snart  vundet  et  saadant 
Omfang,  at  der  laa  en  ikke  ringe  Fare  i  at  tøve 
længere.  I  den  Semenowske  Gardes  første  Bataillon 
—  det  Regiment,  i  Spidsen  for  hvilket  Storfyrst  Alexan- 
der stod  som  Oberst  —  vare  f.  Ex.  alle  Officererne, 
end  ikke  Fændrikerne  undtagne,  indviede  i  de  Sam- 
mensvornes Planer,  og  hvorledes  turde  man  haabe  i 
Længden  at  see  en  Hemmelighed,  der  var  betroet  saa 
mange  Mænd  af  tvetydig  Charakteer  og  saa  mange 
ubesindige  Ynglinge,  bevaret? 

De  Sammensvorne  undgik  ogsaa  kun  Opdagelsen 
som  ved  en  Art  Under;  den  truede  ofte  i  stor  Nærhed. 
Faren  blev  større  og  større,  da  Keiser  Poul  ofte  blev 
advaret  i  anonyme  Breve  og  tilsidst  gav  Agt  paa  disse 
Advarsler.  Vi  ville  her  ikke  gjentage  de  forskjellige 
Fortællinger  om,    hvorledes  Opdagelsen  mere  end  een 

Gang  deels  ved  Held  og  Tilfælde,  deels  ved  Pahlens 
Aandsnærværelse  endnu  i  det  afgjørende  Øieblik  blev 
afværget;  de  ere,  som  det  jo  pleier  at  skee  med 
piquante  Anecdoter,  for  en  Deel  i  meget  forskjønnet 
Skikkelse,  gaaede  over  i  den  traditionelle  Fremstilling 
af  disse  Tildragelser,  og  for  enkelte  af  dem  ville  vi 
overhovedet  slet  ikke  gaae  i  Borgen.  Kun  een  af  disse 
farlige  Situationer  tillade  vi  os  at  omtale  her,  fordi 
Bennigsen  giver  en  Fremstilling  af  dem  i  sine  Memoirer, 
og  han  dog  sikkerligt  havde  den  fra  Pahlen  selv: 

Som  Gouverneur  i  St.  Petersborg  og  Politiminister 
var  Grev  Pahlen  forpligtet  til  dagligt  at  forelæse  Keiseren 
en  Rapport  om  alle  hemmelige  Efterretninger,  der  vare 
indløbne  fra  Provindserne,  saavelsom  om  Alt,  hvad  der 
var  forefaldet  i  Hovedstaden  i  de  sidste  fireogtyve 
Timer.  Huuslige  og  Familie-Anliggender  uden  videre 
Betydning  bleve  ligesaa  lidt  udelukkede  fra  disse  Be- 
retninger som  galante  Eventyr  og  deslige,  thi  alle  saa- 
danne  Krøniker  interesserede  Keiseren  i  allerhøieste 
Grad.  Paa  historisk  Troskab  kom  det  derved  naturlig- 
viis  ikke  Grev  Pahlen  an ;  tvertimod  indrettede  han  sit 
Foredrag  saaledes ,  at  han  kunde  stemme  Keiseren 
muntert,  hvad  der  var  af  afgjort  Vigtighed,  og  var  der 
intet  Morsomt  forefaldet,  saa  blev  der  ene  og  alene  for 
Rapportens  Skyld  opfundet  allehaande  comiske  Begiven- 
heder. —  En  Morgen  havde  Pahlen,  da  han  traadte 
ind  i  Keiserens  Cabinet,  ved  Siden  af  sin  skriftlige 
Beretning  uforsigtigen  ogsaa  en  Liste  over  de  Sammen- 
svorne i  Lommen.  Keiseren,  der  just  var  i  godt  Hu- 
meur  og  oplagt  til  Spøg,  kom  ham  imøde  med  de  Ord : 
„Hvad  Nyt  har  Du  saa  at  opvarte  mig  med  idag?"  og 
greb  med  sin  Haand  ned  i  Pahlens  Lomme.  Yderst 
forskrækket  greb  ogsaa  Pahlen  i  Lommen  og  holdt  fast 
paa  Listen,  kvilken  han  kjendte  paa  det  tykkere  Papiir. 
—  Keiseren  henvendte  strax  med  spændt  Nysgjerrighed 

sin  Opmærksomhed  paa  Rapporten,  fandt  deri  snart 
Noget,  der  fik  ham  til  at  lee  høit,  og  lagde  i  sin 
Munterhed  ikke  Mærke  til  Ministerens  Angst  og 
Blegnen. 

Hvad  der  imidlertid  trods  alle  de  Meddelelser  og 
Vink,  han  fik,  stedse  igjen  beroligede  ham,  laa  iøvrigt 
ikke  blot  i  Pahlens  afværgende  Kunster,  men  fremfor 
Alt  i  en  ganske  forunderlig  Overtro,  hvoraf  han  var 
bohersket :  Det  var  engang  bleven  ham  spaaet,  at  han 
vilde  herske  lykkeligt  og  uden  Forstyrrelse,  naar  dette 
var  Tilfældet  under  hans  første  Regjeringsaar.  De 
første  Aar  vare  nu  efter  Pouls  Regning  forbi,  og  Troen 
paa  denne  Spaadom  havde  allerede  indgivet  ham  den 
Tanke  at  udstede  hiin  Takke-Ukas  til  den  russiske  Na- 
tion. Keiseren  var  i  taabelig  Tillid  til  sin  Lykkestjerne 
ikke  længere  bange  for  at  miste  sit  Liv  og  sin  Throne ; 
han  frygtede  ikke  for  Sammensværgelsen,  selv  om  han 
ogsaa  troede  paa  dens  Tilværelse  og  navnlig  var  over- 
beviist  om  sin  Gemalindes  og  sine  Børns  Strafskyldighed. 

Med  Hensyn  dertil  lode  —  ved  den  dybe,  ulæge- 
lige og  selsomme  Mistillid  til  Menneskene,  der  herskede 
i  hans  Gemyt  ved  Siden  af  den  overtroiske  Tillid,  han  næ- 
rede til  sinLykke —  de  gjentagne,  anonyme  Antydninger, 
der  sendtes  ham,  ingen  Tvivl  tilbage  hos  ham,  og  det  saa 
meget  mindre,  som  allerede  hans  Moders  Planer  om  at 
udelukke  ham  fra  Thronen  havde  banet  Veien  for  den 
Mistro,  han  nærede  til  sin  Familie.  Man  hørte  ham 
derfor  sige,  at  han  ret  vel  vidste,  man  vilde  myrde 
ham,  og  han  rugede  af  og  til  over  Hævnplaner,  der 
skulde  falde  knusende  paa  hans  Familie. 

Den  Fare,  der  for  de  Sammensvorne  laa  i  Op- 
sættelsen, var  altsaa  indlysende  nok,  og  Pahlen  drev 
gjentagne  Gange  paa  en  rask  Udførelse,  da  det  i  Virke- 
ligheden ikke  var  til  at  indsee,  hvad  man  endnu  ven- 
tede paa.      Men  Storfyrst   Alexander,   uden  hvis  Sam- 

tykke  nu  engang  Intet  kunde  skee,  bævede  stedse  til- 
bage for  en  virkelig  Beslutning,  selv  efterat  han  for 
længe  siden  havde  indrømmet  Nødvendigheden  af  en 
Regjeringsforandring  og  i  det  Hele  taget  var  for- 
trolig med  de  Sammensvornes  Hensigter.  Han  for- 
maaede  ikke  at  bestemme  sig  til  at  give  sit  Samtykke 
og  foranledigede  stedse  en  ny  Opsættelse  paa  ube- 
stemt Tid. 

Saaledes  vedbleve  Tingene  paa  en  uhyggelig  Maade 
at  være  in  suspenso,  indtil  en  ganske  uventet  Tildra- 
gelse i  Begyndelsen  af  1801  paa  den  ene  Side  bragte 
Keiserens,  paa  den  anden  Side  ved  Tilbagevirkning 
ogsaa  de  Sammensvornes  Planer  til  Modenhed.  Keiser- 
inden  lod  sin  Neveu,  Prinds  Eugen  af  Wtirtemberg, 
komme  til  Rusland.  Han  var  en  Søn  af  hendes  Broder, 
Hertug  Eugen  af  Wiirtemberg,  der  eiede  betydelige 
Godser  i  Schlesien  og  stod  i  preussisk  Tjeneste  som 
Cavallerigeneral.  Keiser  Poul  havde  allerede  1797, 
kort  efter  sin  Thronbestigelse,  gjort  denne  sin  Gemal- 
indes Brodersøn,  en  dengang  niaarig  Dreng,  til  General- 
major og  et  Aar  senere  til  Chef  for  det  Pskow'ske 
Dragonregiment.  Nu,  da  den  unge  Prinds  just  var  be- 
gyndt at  gaae  i  sit  fjortende  Aar,  blev  han  af  General 
Diebitsch,  Feltmarschallens  Fader  og  Næstcommande- 
rende  over  det  første  Cadetcorps  i  St.  Petersborg,  hvem 
Keiseren  udnævnte  til  hans  Hovmester,  afhentet  fra  Schle- 
sien til  Ruslands  Hovedstad.  Her  indtraf  han  i  de 
første  Dage  af  Februar  og  blev  allerede  tidligt  om  Mor- 
genen Dagen  efter  sin  Ankomst  forestillet  for  sin  keiser- 
lige Onkel,  der  fandt  overordentlig  Behag  i  ham. 
Allerede  efter  denne  første  Sammenkomst  sagde  Poul 
til  sin  Gemalinde,  som  han  selv  havde  ladet  kalde,  for  at 
hun  skulde  hilse  paa  sinNeveu:  „Savez-vousbien,  que  ce 
petit  drole  a  fait  ma  conquéte!"  (Tænk  Dem,  denne 
lille  Skjelm  har   ganske  vundet  mit  Hjerte!),  og  snart 

steg  det  Velbehag,  han  fandt  i  den  smukke  og  belevne 
Dreng,  til  en  ubegrændset,  lidenskabelig  Exaltation, 
der,  som  Alt,  hvad  han  gjorde,  naaede  op  til  Vanvidets 
Grændser.  Denne  Dreng  syntes  ham  som  sendt  fra 
Himlen;  hans  Plan  var  nu  færdig,  og  Straffedommen 
over  hans  Familie  skulde  nu  bryde  voldsomt  løs.  Han 
vilde  først  og  fremmest  sætte  sin  Gemalinde  og  sine 
Sønner  i  strengt  Fangenskab,  Keiserinden  i  Kolmogor, 
høit  oppe  mod  Nord,  Alexander  i  Schltisselburg,  Stor- 
fyrst Constantin,  der  slet  ikke  var  medvidende  i  Sam- 
mensværgelsen, i  Citadellet  i  St.  Petersborg;  den  tretten- 
aarige  Prinds  Eugen  af  Wilrtemberg  havde  han  der- 
imod isinde  at  udnævne  til  Thronfølger  i  Rusland!  — 
Efter  nogle  Antydninger  synes  det,  som  om  han  der- 
med har  forbundet  den  Hensigt  at  formæle  denne  Prinds 
med  sin  Yndlingsdatter ,  Storfyrstinde  Catharina,  der 
senere  blev  Dronning  af  Wurtemberg,  og  —  hvad  man 
næsten  kunde  kalde  meest  paafaldende,  dersom  ellers 
Noget  i  en  Halvvanvittigs  Planer  kunde  gaae  ind  un- 
der dette  Begreb  —  det  seer  ganske  ud,  som  om 
Poul  aldeles  havde  glemt  sine  to  yngste  Sønners  Til- 
værelse. 

Den  Gunst,  Keiseren  viste  sin  designerede  Thron- 
følger, kom  ved  hver  Leilighed  tilsyne,  ikke  blot  i 
Familiekredsen  og  ved  alle  Hoffester,  men  ogsaa  ved 
alle  de  offentlige  Foranledninger,  der  frembøde  sig. 
Allerede  i  de  første  Dage  havde  han  udnævnt  Drengen 
til  Commandeur  af  Maltheserordenen ,  for  hvilken  han 
som  bekjendt  selv  nærede  en  særegen  Forkjærlighed,  af 
hvilken  Napoleon  ved  flere  Leiligheder  snildt  benyttede 
sig ;  men  især  maatte  det  vække  paafaldende  Opmærk- 
somhed, at  han  engang  paa  Paraden  personligt  gjorde 
Honneurs  for  ham  og  selv  førte  den  paraderende  Ba- 
taillon  forbi  ham,  en  Ære,  som  Poul  endnu  ikke  havde 
viist  Nogen.      Ligeledes   tiltalte*  han  ogsaa  stedse  den 

tretten aarige  Dreng  paa  Tydsk  med  Ordene  „naadigste 
Herre".  Naturligviis  laa  som  en  Følge  af  denne  Op- 
mærksomhed fra  Keiserens  Side  hele  Hoffet  for  den 
wiirtembergske  Prindses  Fødder.  Kun  Grevinde  Liewen, 
hvem  hendes  Fosterbørns ,  Storfyrsternes,  Interesser 
laae  paa  Sinde,  og  som  ingensinde  paalagde  sig  nogen 
Tvang,  viste  ham  ganske  ufordulgt  sin  Antipathi. 

Keiseren  havde  allerede  flere  Gange  ladet  Vink 
falde  og  talt  om  et  „grand  coup",  som  han  havde  for; 
nu  yttrede  han  truende  til  sin  Elskerinde,  den  skjønne 
Fyrstinde  Gagarin  født  Lapuchin,  og  til  Kutaiseow,  at 
han  nn  vilde  udføre  sit  store  Coup.  Han  tilføiede  endog 
de  betænkelige  Ord :  „Sous  peu  je  me  verrai  force  de 
faire  tomber  des  tetes,  qui  jadis  m'étaient  chéres!" 
(om  kort  Tid  vil  jeg  see  mig  nødsaget  til  at  henrette 
Personer,  der  fordum  vare  mig  dyrebare).  Hvem 
kunde  udmaale,  hvor  langt  denne  Trusel  naaede,  og 
hvem  den  gjaldt?  Hans  Ord  bleve  strax  rapporterede 
Grev  Pahlen  —  af  hvem  ?  Om  det  var  af  den  forhen- 
værende Tjener,  hvem  Poul  havde  gjort  til  sin  Ven  og 
hævet  til  Thronens  Fod,  eller  af  den  ovennævnte  Elsker- 
inde, maae  vi  lade  være  usagt,  men  en  Tredie  kan  det 
næppe  have  været. 

Pahlen  saae  nu  sit  eget  Liv  i  Fare  og  kunde  ikke 
tvivle  om,  at  denne  Fare  truede  ham  i  umiddelbar 
Nærhed,  da  han  erfarede,  at  Keiseren  havde  kaldt 
to  forviste  Yndlinge  tilbage,  nemlig  Ingenieurgene- 
raleu  Lindener,  en  forhenværende  preussisk  Officeer, 
hvem  Poul  først  havde  overøst  med  Gunstbevis- 
ninger og  derpaa  forviist,  samt  den  med  Rette  frygtede 
Araktscheyew ,  hvis  blotte  Navn  udbredte  Skræk,  da 
man  vidste,  at  han  uden  Tøven  og  Tvivl,  ligesom  og- 
saa  uden  Gysen  begik  enhver  Handling,  der  blev  ham 
befalet. 

Afgjørelsen    lod    sig  imidlertid   nu  ogsaa  paa  den 

anden  Side  af  dobbelte  Grunde  lettere  hidføre :  Pahlen 
kunde  hos  Storfyrst  Alexander  drive  paa  en  øieblikke- 
lig  Beslutning  med  langt  større  Eftertryk  end  tidligere, 
da  han  nu  kjendte  Keiserens  Planer,  og  disse  unegte- 
ligt  vare  af  en  saadan  Beskaffenhed,  at  de  i  høi 
Grad  inaatte  opfordre  Storfyrsten  til  Selvforsvar  og 
fjerne  hans  Betænkeligheder  ved  at  træffe  Forholds- 
regler, der  deels  virkeligt  forekom  ham  nødvendige, 
og  med  Hensyn  til  hvilke  han  desuden  ikke  anede,  at  de 
kunde  eller  vilde  medføre  en  saa  blodig  Catastro- 
phe,  som  Tilfældet  blev.  Poul  havde  i  taabelig 
Tillid  udtalt  sig  om  disse  Planer  til  dem,  han  holdt 
for  sine  troe  Venner.  Pahlen  kunde  derfor  nu  nævne 
den  af  Keiseren  designerede  Thronfølger  for  Storfyrsten 
og  sige  ham,  hvem  der  skulde  træde  i  hans  Sted;  han 
kunde  gjentage  hans  Faders  Trusler  for  ham  og  betegne 
Araktscheyews  nære  Ankomst  som  det  Øieblik,  da 
Alt  redningsløst  var  tabt  og  Ulykken  vilde  styrte  ind 
paa  dem.  Han  forsikkrede,  at  alle  Forberedelser  vare 
trufne,  og  at  der  Intet  var  at  befrygte,  hverken  for 
Rigets  eller  for  den  keiserlige  Families  Ro,  og  Resultatet 
af  Alt  dette  blev,  at  Alexander  under  Taarer  indvilligede 
i,  at  den  Gjerning,  som  Øieblikket  fordrede,  strax  blev 
udført:  hans  Fader  skulde  tvinges  til  at  frasige  sig 
Thronen ;  men,  som  man  maatte  vente  det,  gjorde  Stor- 
fyrsten det  til  en  udtrykkelig  Betingelse,  at  der  ikke 
blev  gjort  noget  forbrydersk  Attentat  paa  Keiserens 
Person  og  Liv.  Denne  Betingelse  gik  man  stiltiende 
ind  paa  uden  at  reise  nogen  Indsigelse  mod  den, 
da  man  nok  indsaae,  at  Modforestillinger  her  vilde 
være  frugtesløse  og  endog  let  kunde  omstemme  Stor- 
fyrsten og  skræmme  ham  tilbage;  dog  kunde  naturligviis 
erfarne  Mænd  som  Pahlen  og  hans  Venner  sikkert  ikke 
et  Øieblik  være  i  Tvivl  om,  hvilken  Vending  Fore- 
tagendet   uundgaaeligt    maatte    tage ,    naar   man    først 

eengang  havde  begyndt  paa  det,  og  hvad  der  nødven- 
digviis  maatte  skee  for  at  sikkre  de  Sammensvorne  mod 
Forfølgelse.  Saa  meget  lettere  kunde  man  altsaa  vise 
denne  tilsyneladende  Føielighed,  og  Storfyrsten  var  i  et- 
hvert Tilfælde  selv  gaaet  for  vidt,  til  at  han,  naar  først 
Catastrophen  var  skeet,  kunde  fralægge  sig  al  Andeel 
i  denne  og  straffe  dem,  der  med  Hensyn  til  det  ud- 
trykkelige Forbuds  Overtrædelse  i  alt  Fald  kunde  und- 
skylde sig  med  Omstændighedernes  Magt  og  den  fæl- 
les Fare. 

De,  der  stode  i  Spidsen  for  Sammensværgelsen, 
havde  ogsaa  allerede  seet  sig  om  efter  en  energisk 
Mand,  hvem  den  umiddelbare  Udførelse  kunde  anbe- 
troes;  en  saadan  Mand  havde  man  allerede  fundet  i 
General  Bennigsen.  Denne,  der  som  bekjendt  var  en 
Hannoveraner  af  Fødsel  og  tidligere  ogsaa  havde  staaet 
i  sit  Fædrelands  Tjeneste,  i  hvilken  han  havde  taget 
Deel  i  nogle  af  Syvaarskrigens  Felttog,  havde  siden 
1770  været  russisk  Officeer  og  var  nu  Generallieutenant. 
Keiserinde  Catharina  havde  skjænket  ham  betydelige 
Godser  i  Gouvernementet  Minsk,  og  til  disse  havde 
Keiser  Poul  just  i  et  Anfald  af  ondt  Lune  forviist  ham. 
Pahlen  og  Platon  Subow  bevægede  ham  imidlertid  til 
hemmeligt  at  blive  i  St.  Petersborg,  hvad  der  natur- 
ligviis  meget  let  lod  sig  gjøre  under  Politiministerens 
Beskyttelse.  De  to  Herrer  havde  heller  ikke  taget  feil 
af  Bennigsen  (eller  Benningsen):  saasnart  Storfyrst 
Alexander  blev  ham  nævnet  som  Hoved  for  Sammen- 
sværgelsen, tiltraadte  han  denne  og  viste  sig  med  af- 
gjort Iver  beredt  til  at  træde  i  Spidsen  og  udføre  Hoved- 
rollen ved  Udførelsen. 

Men,  hvor  vidt  Forbundet  end  havde  udbredt  sig, 
hvor  talrige  dets  Medlemmer  end  vare  blevne,  og  hvor 
meget  man  end  turde  haabe  paa  almindelig  Samstem- 
ning hos  de  høiere  Stænder,    hos  hele  St.  Petersborgs 

og  Provindsernes  Befolkning,  saa  medførte  Udførelsen 
dog  i  een  Retning  betydelige  Vanskeligheder  —  de 
menige  Soldater  i  Garden  nærede  tiltrods  for  Alt  en 
tro  Hengivenhed  for  Keiseren,  en  Hengivenhed,  som 
ikke  kunde  rokkes  ved  alskens  Forestillinger.  Kun 
Soldaterne  ved  det  Semenow'ske  Regiment  troede  man 
at  kunne  vinde,  fordi  de  vare  vante  til  at  følge  Stor- 
fyrst Alexander  som  deres  Oberst.  Paa  Officererne 
kunde  man  trygt  stole. 

For  ved  Nattetid  at  naae  ind  til  Keiserens  Værel- 
ser gjorde  man  Regning  paa  Archimåkow,  der  i  sin 
Egenskab  af  Generaladjutant  til  enhver  Tid  af  Døgnet 
kunde  faae  Adgang  til  disse,  naar  han  havde  Tjeneste 
som  saadan;  men  naturligviis  maatte  man  vælge  en 
Dag,  da  Touren  kom  til  ham  at  forrette  Tjenesten  om 
Keiserens  Person. 

Tilstanden  synes  de  sidste  Dage  før  Catastrophen 
at  være  bleven  fuldstændig  utaalelig.  Hver  Løverdag 
fandt  der  en  Concert  Sted  ved  Hoffet.  Til  de  Besyn- 
derligheder, som  Poul  havde  indført,  hørte  ogsaa,  at 
der  uophørligt  blev  budt  Selskabet  Viin  under  Pauserne. 
Keiseren  drak  selv  særdeles  Meget.  Han  holdt  af  at 
udtale  og  forsvare  de  urimeligste  Paradoxer,  og  naar 
han  var  ophedet  af  Vinen,  steg  disse  forvovne  Sæt- 
ninger til  et  fuldstændigt  meningsløst  Tøieri,  som  han 
høist  lidenskabeligt  gav  til  Bedste  med  en  vidunderlig 
Svada.  Den  sidste  Løverdag,  han  oplevede,  syntes  hans 
selsomme  Ophidselse  at  have  naaet  sit  yderste  Maal; 
han  rettede  saa  rasende  Blikke  paa  Keiserinden  og  sine 
Sønner,  foer  løs  mod  dem  med  saa  truende  Miner  og  saa 
barske  Ord,  at  selv  de  blandt  de  Tilstedeværende,  som 
mindst  lode  sig  anfægte,  ikke  kunde  værge  sig  mod 
mørke  Anelser. 

Den  skjønne  Fyrstinde  Gagarin  havde  allerede 
gjentagne  Gange   med  hemmelighedsfulde  Ord  advaret 

den  unge  Prinds  af  Wtirtemberg  for  Farer,  der  ogsaa 
truede  ham;  denne  Aften  sagde  hun  til  ham:  „Si 
jamais  vous  aviez  besoin  d'un  asile,  vous  le  trouveriez 
chez  moi!"  (Dersom  De  nogensinde  kommer  til  at 
trænge  til  et  Tilflugtssted,  vil  De  finde  det  hos  mig). 
Hun  vidste,  hvad  der  forestod,  og  advarede  den  unge 
Prinds,  der  ikke  kom  hende  ved,  men  derimod  ikke 
den  Mand,  hvem  hun  havde  indrømmet  en  Elskers 
Rettigheder  og  Pligter. 

Endelig  brød  den  23de  Marts  1801  frem;  paa  denne 
Dag,  der  var  den  sidste  i  Keiser  Pouls  Liv,  udfærdigede 
han  endnu  en  meget  heftig  Skrivelse  til  sin  Gesandt 
i  Berlin,  Baron  Krildener.  Idet  han  ganske  var  vundet 
for  Napoleons  Planer  og  selv  meget  alvorligt  var  be- 
skjæftiget  med  den  Tanke  ved  Erobring  at  vinde  Øst- 
preussen  for  Rusland,  befalede  han  Baronen  aldeles  af- 
gjort at  drive  paa,  at  Preussen  skulde  skride  fjendtligt  ind 
mod  England  og  navnlig  besætte  Hannover.  I  Vægrings- 
tilfælde  skulde  han  true  med  en  russisk  Hær  paa 
80,000  Mand.  Sandsynligviis  for  at  Krildener  ikke 
skulde  forhaste  sig  med  at  udføre  denne  Befaling,  til- 
føiede  Pahlen  følgende  Efterskrift:  „Sa  Majesté  Impe- 
riale est  indisposée  aujourdhui.  Cela  pourrait  avoir  des 
suites."  (Hans  Keiserlige  Majestæt  er  upasselig  i  dag. 
Denne  Omstændighed  vil  kunne  medføre  uberegnelige 
Følger.)  Hans  Anskuelser  og  Planer  skinne  noksom 
igjennem  disse  Ord. 

Man  forbauses  over  at  see,  i  hvor  mange  Kredse 
det  maa  have  været  bekjendt,  ikke  blot  at  en  Sammen- 
sværgelse vilde  gjøre  Ende  paa  denne  Regjerings 
Vanvid  og  utaalelige  Tyranni,  men  endog,  at  denne 
Dags  Aften  var  udseet  til  at  slaae  det  afgjørende  Slag 
mod  Keiseren.  En  meget  stor  Deel  af  Petersborgs  Be- 
folkning, idetmindste  af  den  saakaldte  store  Verden, 
synes  at  have  vidst  Besked  derom.      Fyrstinde  Biélo- 

selsky  holdt  saaledes  den  23de  Marts  et  Aftenselskab, 
hvortil  Mange  vare  indbudne,  og  medens  Gjæsterne 
allerbedst  sade  tilbords,  saae  Kammerherre  Sagråsehsky, 
da  Tiden  var  en  Deel  fremrykket,  paa  sit  Uhr  og 
sagde  ganske  høit:  „Le  grand  Empereur  n'est  pas 
en  ce  moment  fort  a  son  aise!"  (Czaren  befinder 
sig  ikke  allerbedst  i  dette  Øieblik).  —  Selskabet  taug 
pludseligt  ganske  stille,  uden  at  Nogen  spurgte  om 
disse  mystiske  Ords  Betydning:  man  forstod  dem 
altsaa ! 

Ogsaa  General  Diebitsch  erfarede ,  skjøndt  han 
ikke  tog  Deel  i  Sammensværgelsen,  hvad  der  skulde 
skee,  og  han  nærede  Bekymring  for,  at  de  Sammen- 
svorne ogsaa  kunde  faae  isinde  at  antaste  den  unge 
Prinds,  der  var  ham  anbetroet;  dette  fremgaaer  tyde- 
ligt af  hele  hans  Adfærd  paa  denne  skjæbnesvangre 
Dag.  Den  preussiske  Ritmester  v.  Trebra  vilde  hen- 
imod  Aften  bringe  den  unge  Prinds ,  hos  hvem  han 
var  ansat  som  „Sous-Gouverneur",  i  formeentlig  Sikker- 
hed til  det  første  Cadetcorps ;  men  den  første  og  egent- 
lige Commandant  over  denne  Anstalt,  den  berømte 
tydske  Skribent  Friedrich  Maximilian  Klinger,  vægrede 
sig  afgjort  ved  at  tage  imod  Prindsen.  Man  har  Intet 
erfaret  om,  hvilke  Grunde,  der  bevægede  ham  til  dette 
Skridt,  men  sandsynligviis  har  han  enten  fuldstændigt 
villet  bevare  Udseendet  af,  at  han  slet  ingen  Besked 
vidste  om  Alt  det,  der  gik  for  sig,  og  hvori  han  ikke 
tog  Deel,  eller  ogsaa  sagde  han  sig  selv,  at  Storfyrst 
Alexander  som  Keiser  aldrig  vilde  have  tilgivet  ham 
en  saadan  ængstelig  og  desuden  overflødig  Omsorg  for 
Prindsen.  Diebitsch  lod  Prindsen  blive  oppe  i  Klæderne, 
indtil  endelig  langt  ud  paa  Natten  en  Capitain  ved 
Navn  Volkersberg  viste  sig  i  den  halvtaabnede  Dør  og 
raabte  ind,  at  nu  var  Alt  forbi,  medens  han  med  Haanden 
gjorde  en  Bevægelse  op  til  Siden  af  Halsen.     Diebitsch 

sagde    derpaa    til    Prindsen,     at   han    mi   kunde  gaae 
tilsengs. 

Alt  rar  forbi!  Keiser  Poul,  der  endnu  om  Morge- 
nen bildte  sig  ind,  at  han  afgjorde  Europas  Skjæbne, 
havde  om  Aftenen  ikke  fundet  en  eneste  tro  Tjener  til 
at  beskytte  sig  mod  Morderhaand !  General  Talisin,  der 
boede  i  Nærheden  af  Sommerhaven  og  det  Michailow- 
ske  Palads,  havde  denne  Aften  forsamlet  et  stort  Antal 
af  de  Sammensvorne  ved  sit  Aftensbord.  Dog  mang- 
lede netop  Forbundets  to  Stiftere,  idet  Admiral  Ribas 
var  død  forinden  Udførelsen,  og  Grev  Panin  just  be- 
fandt sig  i  Moskow,  en  Omstændighed,  han  kan  takke 
for,  at  han  intetsteds  er  bleven  nævnet  blandt  de 
Sammensvorne.  Derimod  var  der  indbudt  en  Masse 
unge  Officerer,  navnlig  saadanne,  der  for  kort  siden 
paa  Grund  af  ringe  Forseelser  havde  lidt  haarde  og 
ydmygende  Straffe,  og  deriblandt  mange,  der  lige  til 
dette  Øjeblik  ikke  havde  vidst  Noget  om  Planerne  mod 
Keiseren.  Pahlen  ogBennigsen  beflittede  sig  forsætligt 
paa  den  strengeste  Maadeholdenhed,  derimod  blev  der 
meer  end  rigeligt  skjænket  Viin  i  de  unge  Herrers  Glas. 
Senatoren,  Geheimeraad  Tréschinsky  gjorde  Udkast  til 
et  Manifest,  hvori  det  hed,  at  Keiseren  paa  Grund  af 
Sygdom  havde  antaget  Storfyrst  Alexander  til  Med- 
regent. At  Poul  imidlertid  kun  ved  Magt  kunde  be- 
væges til  at  underskrive  et  saadant  Actstykke,  forstod 
sig  af  sig  selv;  han  skulde  derfor  tvinges  dertil  og  i 
det  Øiemed  i  Nødstilfælde  bringes  til  Fæstningen  Schlils- 
selburg.  En  Deel  af  det  Semenowské  Regiment,  som 
man  kunde  disponere  over,  havde  imidlertid  indfunden 
sig  i  Talisins  Huus,  en  anden  Deel  deraf  havde  faaet 
Ordre  til  at  forsamle  sig  paa  et  bestemt  Sted  i  det 
nenoskiske  Perspectiv.  Platon  Subow  og  Bennigsen 
paatoge  sig  „at  afgjøre  Anliggendet  med  Keiseren  per- 
sonligt".     Grev  Pahlen    og   General  Uwarow  paatoge 

sig  i  Spidsen  for  de  i  Perspectivet  forsamlede  Sol- 
dater at  sørge  for  de  Sammensvornes  Sikkerhed  udadtil. 
Endnu  i  det  sidste  Øieblik  spurgte  en  af  Vinen  ophidset 
ung  Mand,  hvad  der  da  skulde  skee,  hvis  Keiseren 
satte  sig  til  Modværge?  Pahlen  svarede  med  det  be- 
kjendte,  forslidte  franske  Mundheld:  »Quand  on  veut 
faire  une  omelette,  il  faut  casser  des  oeufs!"  (Naar 
man  vil  lave  en  Omelet,  maaman  slaae  Ægitu).  Saa- 
ledes  fortæller  idetmindste  Bennigsen,  som  var  tilstede. 
Efter  disse  Ord,  der  fuldkomment  passede  til  hiin 
Efterskrift  til  Krtldener,  kunde  de  berusede  Officerer 
ikke  mere  holdes  i  Orden.  Man  satte  sig  i  Bevægelse 
henimod  det  Michailowske  Palads,  en  underlig  fæst- 
ningsagtig,  af  en  Vandgrav  omgiven  Bygning,  som 
Keiser  Poul  havde  ladet  opføre  og  i  nogen  Tid  beboet 
tilligemed  den  keiserlige  Familie.  Archimakow  viste  dem 
Vei;  han  kjendte  alle  Trapper  og  Gange,  og  paa  hans  Bud 
aabnede  ogsaa  den  Kammerhusar,  der  havde  Vagt  i  Væ- 
relset umiddelbart  foran  Keiserens  Cabinet,  Døren  dertil. 
I  vanvittig  Ophidselse  slog  en  af  Officererne  denne  Husar 
saa  voldsomt  over  Hovedet  med  en  Stok,  at  han  med 
et  lydeligt  Skrig  faldt  bevidstløs  til  Jorden.  Officeren, 
som  vel  næppe  mere  vidste,  hvad  han  gjorde,  trykkede 
endog  en  Pistol  af  mod  denne  bevidstløse  Soldat.  Til 
alt  Held  for  de  Sammensvorne  slog  Pistolen  Klik,  men 
allerede  ved  denne  første,  saa  taabelig  fremkaldte  Larm 
løb  de  Allerfleste  af  dem  flygtende  fra  hverandre.  Kun 
Subow,  Bennigsen  og  fire  Officerer  traadte  ind  i  Keise- 
rens Soveværelse,  hvis  Dør  Bennigsen  aabnede.  Subow 
ilede  ved  det  svage  Skin  af  Natlampen  henimod  Sengen 
og  mistede  ganske  sin  Fatning  ved  den  lammende 
Skræk,  der  greb  ham,  da  han  fandt  Sengen  tom. 
Larmen  i  Forværelset  havde  nemlig  givet  Anledning 
til,  at  Poul  var  sprunget  ud  af  Sengen  for  at  skjule  sig. 
Bennigsen  fandt  ham   dog  snart   bag    et  Skjærmbrædt, 

hvor  Lampen  brændte  —  der  stod  han  med  bare 
Fødder  og  kun  iført  en  Skjorte,  en  Nattrøie  og  en 
Nathue.  Subow  og  Bennigsen  gik  nu  med  dragen 
Sabel  henimod  Keiseren,  og  da  den  Førstnævnte  i  den 
Grad  havde  mistet  Mod  og  Fatning,  at  han  ikke  kunde 
tale,  tog  Bennigsen  Ordet  og  raabte  til  Keiseren: 
„Sire,  De  er  arresteret!"  —  Uden  at  svare  sagde  Poul, 
idet  han  vendte  sig  mod  Subow:  „Hvad  har  Du  for, 
Platon  Alexandrowitsch  ?"  En  Officeer  meldte  i  dette 
Øieblik  Fyrst  Subow,  at  Slotsvagten  viste  sig  meget 
opsætsig,  og  at  Pahlen  udeblev.  Subow  ilede  derfor 
bort.  Kun  Bennigsen  bevarede  sin  Koldblodighed, 
„forblev  urokket",  som  han  selv  praler  af;  han  gjentog 
sine  forrige  Ord,  men  istedetfor  at  svare ,  søgte  Poul 
at  naae  ind  i  Sideværelset.  Der  blev  ifølge  en  Skik, 
som  Poul  selv  havde  indført,  alle  de  arresterede  Offi- 
cerers Kaarder  opbevarede:  Keiseren  søgte  altsaa  et 
Vaaben  at  forsvare  sig  med.  Man  spærrede  imidlertid 
Veien  for  ham;  thi  de  af  de  Sammensvorne,  som  først 
vare  flygtede,  indfandt  sig  atter  saa  talrigt,  at  hele 
Værelset  lidt  efter  lidt  blev  overfyldt  af  dem,  og  Ben- 
nigsen lukkede  nu  de  Døre,  der  førte  ind  til  hiint  Side- 
værelse og  til  Keiserindens  Værelser.  Poul  søgte  der- 
paa  at  bane  sig  Vei  til  Flugt,  idet  han  paa  Russisk 
raabte:  „Arresteret!  Hvad  vil  det  sige:  Arresteret?"; 
men  man  holdt  ham  med  Magt  tilbage,  og  derved 
trængte  især  Fyrst  Jaschwil  og  Major  Tarotinow  hen- 
synsløst ind  paa  ham.  Forgjæves  raabte  Bennigsen  to 
Gange  til  Keiseren:  „Restez  tranquille,  Sire,  il  y  va 
devosjours!"  (Vær  rolig,  Sire;  det  gjælder  Deres 
Liv).  Den  Ulykkelige  søgte  at  trænge  sigigjennem  og 
gjentog  sine  Ord.  Der  opstod  et  lidenskabeligt  Haand- 
gemæng,  Skjærmbrædtet  styrtede  om,  og  midt  i  Lar- 
men skjelnede  Bennigsen  en  ung  Officeers  Stemme,  der 
tilraabte  Keiseren  :  „Allerede  for  fire  Aar  siden  skulde 

man  have  gjort  det  af  med  Dig!"  —  „Hvad  har  jeg 
da  gjort?"  svarede  Keiseren.  —  Pludselig  opstod  der 
en  Larm  i  Forværelset,  og  mange  ;af  de  Sammensvorne 
stode  allerede  i  Begreb  med  paany  at  flygte;  men  da 
sprang  Bennigsen  hen  til  Døren  og  truede  høit  og 
lydeligt  med  at  støde  Enhver  ned,  der  forsøgte  at  flye. 
„Nu  er  det  ikke  længere  Tid  til  at  træde  tilbage ! "  til- 
føiede  han.  Hiin  vældige  Larm  var  foranlediget  derved, 
at  en  af  de  medsammensvorne  Officerer,  Bibikow, 
rykkede  ind  i  Forværelset  med  en  Afdeling  af  det 
Semenowske  Regiment.  I  dette  Øieblik,  da  der  ikke 
mere  kunde  herske  nogen  Tvivl  om,  hvorledes  Haand- 
gemænget  med  Keiseren,  der  stedse  blev  voldsommere, 
i  de  næste  Minuter  maatte  ende,  især  da  Poul  nu  ende- 
lig var  falden  paa  med  høi  Røst  uophørligt  at  raabe 
om  Hjælp  —  i  dette  Øieblik,  sige  vi,  befalede  den  kloge 
Bennigsen  den  unge,  berusede  Fyrst  Jaschwil  at  be- 
vogte Keiseren  og  ilede  selv  ud  i  Forværelset  for  — 
„at  besørge  Vagternes  Opstilling".  —  Som  Vidnerne  til 
disse  gruelige  Øieblikke  senere  udsagde,  søgte  Keiseren 
med  Fortvivlelsens  Anstrengelse  at  rive  sig  løs  fra 
Jaschwil,  og  under  Kampen  faldt  de  begge  omkuld; 
en  Gardeofficeer,  hvem  Bennigsen  kalder  Skellerét,  rev 
derpaa  sit  Skjærf  af  og  snoede  det  om  Keiserens  Hals, 
medens  Jaschwil  holdt  Poul  fast;  de,  der  stode  længere 
borte,  trængte  fremad,  og  Flere,  som  stode  nærmere, 
bleve  derved  kastede  hen  over  de  Kæmpende  —  kort 
sagt:  Keiseren  blev  qvalt,  uden  at  de,  der  stode  læn- 
gere borte,  bestemt  vidste,  hvad  der  egentlig  var  skeet. 
—  Da  Bennigsen  efter  nogle  faa  Minuters  Forløb  igjen 
traadte  ind  i  Værelset,  styrtede,  allerede  inden  han  var 
kommet  over  Dørtærskelen,  en  beruset,  rasende  Offi- 
ceer imod  ham  med  de  Ord:  „Il  est  achevé!"  (Det 
er  forbi  med  ham).  Bennigsen  stødte  ham  tilbage, 
raabte:    „Holdt,   Holdt!"   ind  i  Mængden,   trængte  sig 

igjennem  til  Keiserens  Liig  og  udstødte  i  tilsyneladende 
stor  Vrede  de  frygteligste  Trusler  mod  Gjernings- 
mændene.  Han,  der  havde  hørt  paa  Grev  Pahlens 
ualmindelig  tydelige  Vink  ved  Aftensbordet  uden  at 
reise  den  mindste  Indvending  derimod,  undersøgte  nu 
med  den  ivrigste  Omhyggelighed,  om  Keiseren  endnu 
ikke  kunde  holdes  ilive  eller  kaldes  tilbage  til 
Livet.  Da  han  „endelig"  maatte  overbevise  sig  om, 
at  hans  Haab  var  forgjæves,  lod  han  det  afsjælede 
Legeme  anbringe  paa  Sengen  og  sagde  til  Tjenerne, 
som  nu  bleve  hidkaldte,  at  Keiseren  var  død  af  Slag. 
Tillige  befalede  han,  at  man  strax  skulde  iføre  Liget 
Keiserens  sædvanlige  Uniform. 

Platon  Subow  var  imidlertid  ilet  til  Slotsvagten, 
som  han  lod  rykke  ud.  Han  traf  her  sammen  med 
begge  sine  Brødre,  og  ogsaa  Storfyrst  Alexander  havde 
indfundet  sig.  Denne  havde  om  Aftenen  spiist  ved  sin 
Faders  Taffel  og  siden  underskrevet  det  Manifest,  ifølge 
hvilket  han  overtog  Medregjeringen ;  nu  stod  han  foran 
den  opmarscherende  Vagt,  maaskee  skikket  derhen  for 
ved  sin  personlige  Nærværelse  at  imponere  Soldaterne  ; 
thi  det  havde  været  forgjæves,  at  Subow'erne  opfordrede 
Vagten  til  at  bringe  „Keiser  Alexander"  et  hyldende 
Hurra,  og  selv  Storfyrstens  personlige  Tilstedekomst 
kunde  ikke  formaae  Soldaterne  til  at  hylde  ham  som 
Keiser.  De  vægrede  sig  standhaftigt  derved,  indtil  en 
af  Bennigsen  afsendt  Officeer  bragte  den  Efterretning, 
at  Keiser  Poul  var  død. 

Her  i  Slotsgaarden,  ligeover  for  Vagten,  traf  dette 
forfærdelige  Budskab  den  hidtilværende  Storfyrste,  og 
i  det  første  Øieblik,  medens  Vagtens  Soldater  nu  bered- 
villigt hilsede  ham  som  Keiser,  syntes  Alexander  at 
være  ude  af  sig  selv  af  Smerte  over  dette  uventede 
Stød.  Dog  vidste  han  hurtigt  at  fatte  sig  nogenlunde, 
og   da   Bennigsen   traadte    til,    fik    denne   Befaling    til 

at  overtage  Commandoen  over  Tropperne  og  bevogte 
Paladset.  Ogsaa  Pahlen,  der  slet  ikke  havde  skyndt 
sig,  kom  nu  til  med  Uwarow  og  Soldaterne  fra 
Perspectivet.  Han  fik  det  Hverv  at  forkynde  Keiser- 
inde  Maria,  hvad  der  var  skeet,  medens  derimod  den 
unge  Keiser  selv,  ledsaget  af  sin  forskrækkede  Broder 
Constantin,  ilede  til  Vinterpaladset  for  der  at  bivaane 
en  meget  tidlig  Gudstjeneste  i  Slotscapellet  og  modtage 
sine  Undersaatters  Hylding. 

Keiserinde  Maria,  der  selsomt  nok  havde  befalet 
sin  Livlæge,  Geheimeraad  Beck,  at  tilbringe  hele  denne 
skjæbn  es  vangre  Nat  i  Paladset,  i  Nærheden  af  hendes 
Værelser,  omendskjøndt  der  ikke  var  Nogen  syg  i  den 
keiserlige  Familie,  faldt  i  den  meest  lidenskabelige 
Vrede  over  Pahlens  Budskab,  udtalte  aabent,  at  1mn 
ikke  troede  paa,  at  hendes  Gemal  var  død  en  naturlig 
Død,  og  truede  Gjerningsmændene  med  sin  Hævn  og 
de  frygteligste  Straffe.  Hun  forlangte  at  see  sin  Gemals 
Liig ;  men  da  man  besvarede  hendes  Befalinger  i  denne 
Retning  med  en  afgjort  Vægring,  ilede  hun  til  sin 
Svigerdatter,  der  nu  var  bleven  „Keiserinde  Elisabeth", 
og  —  „her  viste  hun  ikke  saa  meget  Smerte  over  sin 
Gemals  Død  som  andre  Sindsbevægelser",  der  snart 
ogsaa  skulde  forraade  sig  for  Andre.  Kort  efter  traadte 
nemlig  ogsaa  General  Bennigsen  ind  og  opfordrede 
hende  i  Keiser  Alexanders  Navn  til  at  begive  sig  til 
Vinterpaladset  for  at  aflægge  sin  Hylding.  Langtfra 
at  ville  beherske  eller  skjule  sin  Bevægelse  brød  hun 
ved  denne  Opfordring  med  stor  Heftighed  ud  i  følgende 
Ord:  „Hvem  er  Keiser?  Hvem  kalder  Alexander 
Keiser?",  og  da  Bennigsen  svarede:  „Nationens 
Stemme!",  erklærede  hun  med  samme  Heftighed,  at 
hun  ikke  vilde  anerkjende  sin  Søn.  Ingen  svarede 
Noget  paa  denne  dristige  Vægring,  som  hun  dog  for- 
modentlig selv  fandt  for  dristig,  eftersom  hun  kort  efter 

med  mere  dæmpet  Stemme  betingende  tilføiede :  „forinden 
han  har  aflagt  mig  Regnskab  for  sin  Opførsel  i  denne 
Sagu.  Derpaa  greb  hun  igjen  med  fornyet  Heftighed 
Bennigsens  Arm  og  befalede  ham  at  adlyde  hende  og 
føre  hende  ind  i  Keiser  Pouls  Værelser.  Bennigsen  var 
imidlertid,  som  han  selv  siger,  bange  for  Soldaterne; 
han  frygtede  for,  at  de  i  deres  Troskab  mod  og  Hen- 
givenhed for  den  myrdede  Keiser  maaskee  kunde  lade 
sig  forlede  til  et  eller  andet  taabeligt  Foretagende,  saa- 
ledes  som  at  sætte  Keiserinde  Maria  paa  Thronen,  og  han 
vægrede  sig  derfor  ved  at  adlyde  Keiserindens  Befaling, 
idet  han  holdt  hende  tilbage.  Hun  truede  med,  at  han  en- 
gang skulde  komme  til  at  bøde  derfor,  og  brast  endelig  ud 
i  en  Taarestrøm,    der    syntes  at  berolige  hende  noget. 

Bennigsen  troede  nu  at  kunne  gjentage  Opfordrin- 
gen om  at  begive  sig  til  Vinterpaladset,  og  den  unge 
Keiserinde  Elisabeth  forenede  sine  Bønner  med  hans 
Forestillinger,  men  dette  tog  Svigermoderen  hende 
øiensynligt  meget  ilde  op,  og  det  tjente  kun  til  paany 
at  bringe  hendes  Vrede  til  at  blusse  op.  „Que  me  dites 
vous!",  saaledes  busede  Enkekeiserinden  ud  mod  sin 
Søns  Gemalinde  (Bennigsen  bruger  netop  dette  Udtryk : 
buse  ud)  —  „Ce  n'est  pas  å  moi  å  obéir!  —  allezi  — 
obéissez,  si  vous  voulez!"  (Hvad  er  det  for  et  Sprog, 
De  fører?  Det  tilkommer  ikke  mig  at  adlyde,  men 
hvis  De  har  Lyst,  saa  maa  De  for  mig  gjerne  selv 
adlyde). 

Da  hun  paa  det  Bestemteste  vægrede  sig  ved  at 
forlade  det  Michailowske  Palads  uden  at  have  seet  sin 
Gemals  afsjælede  Legeme,  lod  Bennigsen  den  unge 
Keiser  melde,  hvorledes  Sagerne  her  stode,  og  fik  af 
ham  Anviisning  paa  at  føie  Enkekeiserinden  deri,  „saa- 
fremt  det  kunde  skee  uden  Fare",  Ord,  der  noksom 
bevise,  at  Alexander  allerede  i  længere  Tid  havde 
vidst  Besked  om  Familien  Kurakins  Intriguer    og    om 

det  Hjernespind,  der  blev  foregjøglet  hans  Moder.  Des- 
uden freragaaer  det  tilstrækkeligt  af  Pahlens  og  Ben- 
nigsens  Adfærd,  at  man  havde  havt  Opsigt  med  denne 
Kreds  og  var  beredt  paa  at  imødegaae  dens  Planer. 

Bennigsen  udbad  sig  derpaa  Pahlens  Bistand,  og 
da  denne  hendes  Gemals  farligste  Yndling  og  Forræder, 
der  skyndsomst  var  afsendt,  endnu  engang  traadte  frem 
for  den  fornærmede  Keiserinde,  hidførte  hendes  atter 
opblussende  Heftighed  en  ny  lidenskabelig  Scene.  Hun 
overøste  ham  med  Bebreidelser ,  der  dog  ikke  bragte 
ham  ud  af  den  koldblodigste  Fatning;  tvertimod  er- 
klærede han  ligeover  for  hendes  vrede  Udbrud  med 
cynisk  Aabenhed  reentud,  at  han  havde  været  under- 
rettet om  Alt.  „Hensyn  til  Statens  Vel,  ja  endog 
til  den  keiserlige  Families  Sikkerhed  retfærdiggjorde, 
hvad  der  var  skeet.  Grunde,  hentede  fra  Politik  og 
Fornuft,  burde  trøste  Keiserinden!"  —  Da  hans  raae 
Veltalenhed  imidlertid  intet  Indtryk  gjorde,  skyndte 
han  sig  bort  for  at  aflægge  sin  nye  Herre  Rapport. 

Keiserinde  Maria  greb  derpaa  endnu  engang  „med 
haarde  og  truende  Orda  Bennigsens  Arm  og  vilde 
tvinge  ham  til  Lydighed.  Generalen  vægrede  sig  imid- 
lertid endnu  stedse  ved  at  føre  hende  til  hendes  Ge- 
mals Leie,  saa  længe  hun  ikke  var  fuldkommen  rolig, 
og  som  det  lader  til,  troede  han  sig  ogsaa  berettiget 
til  at  tale  temmelig  hensynsløst  til  hende;  idetmindste 
fortæller  han  selv,  at  han  blandt  Andet  sagde  til  hende : 
„Madame,  on  ne  joue  pas  la  comedie". 

Endelig  lovede  hun  at  beherske  sig,  naar  han  blot 
vilde  vise  hende  det  afsjælede  Legeme,  kaldte  sin  Dat- 
ter hen  til  sig,  tog  den  Arm,  Bennigsen  bød  hende, 
og  gav  nu  —  som  Bennigsen  paa  sin  skaanselsløse 
Maade  udtrykker  sig,  ret  som  han  ikke  selv  i  langt 
høiere  Grad  havde  Skaansel  behov  —  „en  fuldstændig 
Theaterseene".     Allerede   paa  Veien   gjennem   Salene 

og  Værelserne  i  Paladset  satte  Keiserinden  sig  flere 
Gange  voldsomt  ned  som  for  at  vinde  Fatning  og  ud- 
raabte  gjentagne  Gange  paa  Tydsk :  „Hjælp  mig,  Gud, 
at  bære  dette  Kors ! "  —  Aldrig  saasnart  havde  hun 
betraadt  det  skjæbnes vangre  Værelse,  hvor  nu  den 
døde  Keiser  laa  paa  Sengen,  klædt  i  sin  Garde-Uniform, 
før  hun  gav  et  lydeligt  Skrig  fra  sig,  kastede  sig  ned 
foran  Leiet  og  kyssede  den  Gemals  Hænder,  for  hvem 
endnu  kun  for  nogle  faa  Timer  siden  hendes  Fri- 
hed, Liv  og  Børn  ikke  vare  sikkre.  Derpaa  forlangte 
hun  en  Sax,  klippede  en  Lok  af  Keiserens  Haar  og 
opfordrede  sin  Datter  til  at  gjøre  det  Samme,  hvad  der 
ogsaa  skete.  —  Endelig  syntes  Keiserinden  at  ville 
bortfjerne  sig,  men  hun  vendte  pludselig  om,  bød  sin 
Datter  at  gaae,  kastede  sig  endnu  engang  fortvivlet 
ned  foran  Sengen  og  raabte :  „Jeg  vil  være  den  Sidste!" 
—  Da  hun  var  vendt  tilbage  til  sine  egne  Værelser, 
iførte  hun  sig  den  dybeste  Sørgedragt,  forinden  hun 
begav  sig  afsted  til  Vinterpaladset. 

Paa  Veien  derhen  ventede  Keiserinde  Maria,  som 
der  forsikkres,  sandsynligviis ,  at  den  Menneskemasse, 
der  bølgede  gjennem  Gaderne,  ved  Synet  af  hende 
vilde  foretage  et  eller  andet  Skridt  i  Faveur  af  hende. 
Dette  skete  naturligviis  ikke ;  tvertimod  var  det  Scener 
af  en  ganske  anden  Art,  der  overalt  paa  denne  Vei 
viste  sig  for  Keiserindens  Øine.  Overalt  mødte  hun 
Udtrykket  af  den  lydeligste,  jublende  Glæde.  Man 
hilsede  hinanden  gj ensidigt  som  efter  en  lang  Adskillelse; 
man  omfavnede  hinanden,  og  den  Ene  ønskede  den 
Anden  tillykke,  som  om  hver  Enkelt  var  udfriet  af  en 
truende  personlig  Fare.  Selv  Mennesker,  der  vare  hin- 
anden aldeles  fremmede,  udtalte  indbyrdes  deres  Følel- 
ser, som  om  de  havde  været  fortrolige  Venner. 

Stille  og  ceremoniløst  blev  imidlertid  Keiser  Alex- 
anders Regjering  indledet  i  det  Indre  af  Paladset.    Her 

i  den  keiserlige  Families  Capel  bivaanede  den  nye, 
ungdommelige  Hersker,  i  en  skjødesløs  Dragt  og  med 
flagrende  Haar,  under  Taarer  Gudstjenesten  for  Døende; 
de  Indtrædende  ydede  Troskabseden  i  den  Orden, 
hvori  de  kom,  uden  at  der  blev  iagttaget  nogen  Rang- 
forordning eller  noget  Ceremoniel. 

Faa  Dage  senere  blev  Poul  begravet  med  al  den 
Pomp,  et  Keiserhof  kan  udfolde,  og  inden  lang  Tid 
bevægede  Hof-  og  Selskabslivet  sig  atter  i  de  sædvan- 
lige Former. 

Pahlen  og  Subow  maatte  Keiseren  i  Begyndelsen 
taale  i  sin  umiddelbare  Nærhed,    hvor  ubehageligt  det 
end  maa  have  været  ham;  derimod  blev  Familien  Kura- 
kin  øieblikkeligt  forviist  fra  Hovedstaden,  uden  at  man 
i  mindste  Maade  forlød  sig  med,    hvorfor  den  egentlig 
var    anklaget.    —    Ogsaa    de   underordnede    Sammen- 
svorne, Haandlangerne,   dem,    man  havde  sendt  ind  i 
Pouls  Soveværelse  i  en   utilregnelig  Beruselsestilstand, 
bleve   forviste    fra    St.    Petersborg,    medens    derimod 
Hovedmændene,    de,    der   havde  støbt  Kuglerne,    gik 
frie  og  forbleve  i  deres  høie  Stillinger  og  Værdigheder ! 
Alt  gik  imidlertid  forhaabningsfuldt  en  bedre  Tid 
imøde;  kun  Keiserinde-Moderen,  som  Maria  Feodorowna 
nu  blev  kaldt,    forstod    hverken    at   beherske   eller  at 
skjule  sin  Utilfredshed  med  den  Vending,  Tingene  havde 
taget.     Af  den  for  kort  siden  udkomne  Biographi  over 
Grev  Siewers  see  vi,  hvor  skarpt  og  bidende  hun  skrev 
til  denne  Statsmand,  da  han  ikke  beklagede  Keiser  Pouls 
Død  og  Regjeringsforandringen  i  saahøiGrad,  som  hun 
ønskede  det,    og    der   lod    sig   anføre  mange  lignende 
Yttringer  af  hende.    De  nærmeste  Uger  efter  Alexanders 
Thronbestigelse  bragte  mange  Anledninger  til  saadanne 
Udtalelser;  thi  særdeles  mange  Statsmænd  og  Krigere, 
som  hun  havde  kjendt  fra   tidligere  Tider,    og    som  i 
nogle  Aar  havde  levet  afsides  i  Provindserne,  viste  sig 

nu  atter  ved  Hoffet  for  at  bevidne  den  nye  Keiser  deres 
Ærbødighed.  Blandt  dem  fandtes  ogsaa  de  to  Generaler: 
Gothardt  v.  Knorring  og  Benckendorff.  Den  Sidst- 
nævnte, der  var  en  elskværdig  Verdensmand,  var  gift 
med  en  Ungdomsveninde  af  Keiserinde  Maria,  en  Wtlr- 
tembergerinde,  født  Frøken  v.  Schilling-Cannstadt,  og 
havde  hørt  til  den  fortrolige  Kreds  i  Gatschina.  De 
to  Generaler,  der  efter  en  længere  Adskillelse  traf 
sammen  ved  Hoffet,  havde  mange  forskjellige  Med- 
delelser at  gjøre  hinanden;  de  trak  sig  derfor  tilbage 
til  et  Sideværelse  og  satte  sig  der  i  en  Vinduesfordyb- 
ning.  Pludselig  stod  Keiserinde-Moderen  uventet  ved 
Siden  af  dem.  Begge  vilde  reise  sig  op,  men  Keiser- 
inden  holdt  dem  tilbage  paa  deres  Sæder,  idet  hun 
med  Hænderne  berørte  deres  Skuldre  og  hviskede  paa 
Tydsk:  „Ak!  hvis  De  begge  havde  været  her,  da 
vilde  Ulykken  ikke  være  skeet!"  —  Benckendorff  taug 
forbløffet,  men  Knorring,  i  hvis  Væsen  det  laa  stedse 
at  sige  sin  Mening  reentud,  svarede  efter  en  kort  Pause : 
„Hvem  kan  vide  det,  Deres  Majestæt!  Den  salige  Herre 
var  ikke  yndet!"  —  Keiserinden  dreiede  sig  i  en  Fart 
om  og  var  øieblikkelig  forsvundet  fra  deres  Nærhed 
uden  at  sige  et  Ord  mere.  — 

Da  Keiser  Alexander  I.  efter  nogle  Maaneders  For- 
løb begyndte  at  føle  sig  noget  fastere,  bleve  dog  baade 
Pahlen  og  Subow  fjernede.  Pahlen  var  for  et  Forbund 
med  Frankrig,  saaledes  som  Poul  havde  indledet  det, 
Subow  stemte  derimod  for  Catharinas  Politik  og  for  et 
Forbund  med  England,  og  Alexander  sluttede  sig  til 
hans  Anskuelser.  Dog  var  det  vel  næppe  politiske 
Grunde,  som  hidførte  Pahlens  Bortfjernelse;  Bennigsen 
giver  os  vistnok  den  rette  Grund  dertil,  naar  han  siger : 
„Hans  tvetydige  Udeblivelse  i  det  afgj ørende  Øieblik 
(nemlig  i  hiin  skjæbnes vangre  Mordnat)  blev  tydet 
ham  ilde;"  thi  i  Virkeligheden  var  den  Overbeviisning 

almindelig  hos  alle  dem,  der  kjendte  Pahlen  ret,  at 
han  havde  truffet  sine  Anstalter  saaledes,  at  han, 
ifald  Coupet  mislykkedes,  havde  villet  arrestere  Stor- 
fyrst Alexander  tilligemed  alle  de  Sammensvorne  for 
at  optræde  som  Pouls  Redningsmand. 

Platon  Subow  var  for  ubrugelig  og  ubetydelig  til 
at  kunne  holde  sig,  efterat  han  havde  lagt  sig  ud  med 
betydningsfuldere  Mænd,  især  da  han  allerede  i  og  for 
sig  maatte  være  en  for  Hoffet  ubehagelig  Person.  Dog 
blev  han  ikke  forviist,  men  bortfjernede  sig  selv  fra 
Hoffet  og  drog  til  sine  Godser  i  Curland,  da  han  saae, 
at  der  ikke  blev  anviist  ham  nogen  egentlig  Plads 
under  den  nye  Statsforvaltning.  — 

Ham  og  Pahlen  havde  Alexander  seet  nede  i  Slots- 
gaarden  i  det  Øieblik,  da  hans  Fader  myrdedes  oppe 
i  sit  Soveværelse;  han  vidste  altsaa,  at  de  ikke  umid- 
delbart havde  været  Vidner  til  den  blodige  Gjerning. 
Anderledes  forholdt  det  sig  med  Bennigsen,  og  just  han 
vandt  nu  Alexanders  Tillid  og  kom  i  hans  personlige 
Omgivelse,  endskjøndt  han  hidtil  havde  været  ham 
temmelig  fremmed.  Han  ledsagede  Keiseren  paa  dennes 
Kroningsreise  til  Moskow,  blev  udenfor  Rækken  Gene- 
ral i  Cavalleriet  samt  Generaladjutant,  og  skjøndt 
Keiseren  i  Tidens  Løb  oftere  fik  Leilighed  til  at  kjende 
ham  fra  en  ufordeelagtig  Side,  har  Verden  dog  mere 
end  een  Gang  seet  ham  i  Spidsen  for  russiske  Armeer ! 
Det  seer  næsten  ud,  som  om  hans  Opførsel  ligeover  for 
Keiserinde  Maria  i  særdeles  tiøi  Grad  er  bleven  regnet 
ham  tilgode  som  et  formeentligt  Beviis  paa  Paalide- 
lighed. 

Ligesom  selve  Revolutionen  dreiede  sig  om  Person- 
ligheder i  en  snever  Kreds  —  ikke  derimod  om  Prin- 
ciper, saaledes  som  hiin  verdensrystende  Revolution 
i  Frankrig ,  —  saaledes  bleve  overhovedet  ogsaa 
dens    Eftervirkninger ,     de     levende    Erindringer    om 

Tildragelsen,  ligeledes  fortrinsviis  følelige  i  personlige 
Forhold.  Ogsaa  den  unge  Prinds  Eugen  af  Wiirtem- 
berg  blev  indtil  en  vis  Grad  truffen  deraf,  skjøndt  han 
var  ganske  uskyldig  og  selvfølgelig  slet  Intet  havde 
erfaret  om  Pouls  meer  end  selsomme  Planer.  Fra  det 
Øieblik  af,  da  Catastrophen  var  gaaet  for  sig,  tog  man 
kun  meget  lidt  Notits  af  ham  i  St.  Petersborg;  thi 
Keiser  Alexander  syntes  ikke  at  erindre  ham,  og 
naturligviis  troede  saa  Enhver  at  gjøre  sig  yndet  hos 
den  nye  Herre  ved  ligeledes  forsætligt  at  ignorere 
den  unge  Prinds.  Efter  nogle  Maaneders  Forløb ,  da 
et  saadant  Skridt  ikke  længere  kunde  have  noget  Paa- 
faldende  ved  sig,  fandt  Keiserinde-Moderen  det  klogest 
at  sende  sin  Neveu  tilbage  til  Schlesien.  Senere  be- 
virkede den  samme  høie  Slægtning  dog,  at  Prindsen 
virkelig  traadte  i  russisk  Tjeneste,  og  han  erhvervede 
sig  ved  udmærkede  Tjenester  et  skjønt  militairt  Ry. 
Keiserinde-Moderen,  der  holdt  særdeles  meget  af  ham, 
glædede  sig  høiligt  derover  —  Keiser  Alexander  syntes 
derimod  ikke  gjerne  at  see  det,  og  saalænge  han 
levede,  forekom  Prinds  Eugen  af  Wilrtembergs  Navn 
enten  slet  ikke  i  de  offentlige  Rapporter  eller  dog  kun 
ganske  i  Forbigaaende.  Dette  var  saa  meget  mere 
paafaldende,  som  Keiseren  i  Samtaler  saavelsom  i  Breve 
til  sin  Moder  leilighedsviis  udtalte  sig  meget  anerkjen- 
dende  om  Prindsens  Tjenester.  Keiserinden  meddeelte 
af  og  til  saadanne  Steder  af  hendes  Søns  Breve  til  den 
lille  Kreds,  der  omgav  hende,  og  man  forundrede  sig 
da  saa  meget  mere  over  ikke  at  finde  Prindsens  Navn 
i  de  offentlige  Beretninger.  Selv  i  Rapporten  om  Sla- 
get ved  Kulm  blev  Eugen  af  Wurtemberg  ikke  nævnt ; 
Grev  Ostermann,  der  paa  denne  Tid  just  havde  en  lille 
Skrue  løs,  blev  selsomt  nok  stemplet  som  Dagens  Helt, 
hvorimod  Keiser  Alexander  selv  allerede  paa  Valpladsen 
forkyndte  Prindsen,  at  der  heller  ikke  ved  denne  Lei- 

lighed  vilde  blive  Tale  om  ham,  idet  han  rettede  de 
bekjendte  Ord  til  ham:  „Jeg  veed  Alt,  hvad  vi  skylde 
Dem,  —  men  Resignationen  er  den  skjønneste  af  alle 
Dyder!"  (Je  sais  tout  ce  que  nous  vous  devons  —  mais 
la  resignation  est  la  plus  belle  des  vertus !) 

Meest  afgjort  bar  Alexanders  Forhold  til  hans  Mo- 
der Spor  af  Mindet  om  den  skjæbnes vangre  Marts- 
Maaned.  Hun  var  ham  egentlig  meget  fremmed,  da 
han  tidligt  var  bleven  skilt  fra  hende  og  i  Grun- 
den ikke  vidste  synderlig  Andet  om  hende,  end  at 
hun  havde  tragtet  efter  Kronen.  En  eiendommelig, 
under  de  værdigste  Former  omhyggeligt  skjult  Mistillid 
viste  sig  som  en  Følge  deraf  i  alle  hans  Forhold  til 
hende.  Det  gik  saa  vidt,  at  selv  i  langt  senere  Aar 
de  Breve,  som  Keiserinde-Moderen  vexlede  med  visse 
Slægtninge  i  Tydskland,  bleve  aabnede  og  afskrevne  i 
Storfyrst  Constantins  Cabinet  i  Warschau. 

Keiserinde-Moderen  stod  i  flere  Aar  i  et  spændt 
Forhold  til  sin  Svigerdatter,  søgte  at  stille  denne  i 
Skygge  og  selv  overalt  at  spille  den  første  Rolle. 
Dette  lykkedes  og  var  i  Virkeligheden  ikke  vanskeligt, 
da  Enhver  paa  Grund  af  den  Kulde,  der  herskede 
mellem  Alexander  og  hans  Gemalinde,  saa  temmelig 
troede  sig  berettiget  til  at  forsømme  den  regjerende 
Keiserinde.  Man  troede  endog  at  iagttage,  at  Keiser- 
inde-Moderen idetmindste  ganske  sikkert  ikke  begun- 
stigede en  Tilnærmelse  mellem  de  høie  Ægtefæller. 
Maaskee  lededes  hun  herved  af  Bevidstheden  om,  i 
hvor  høi  Grad  hun  hiin  skjæbnesvangre  Morgen  havde 
blottet  sig  for  sin  Svigerdatter! 

Den  ædle,  oplyste  Keiserinde  Elisabeth  trak  sig 
stille  tilbage  og  levede  i  Ensomhed,  uden  Klage,  med 
sin  Kummer,  og  da  saa  senere  Keiser  Alexander  — 
tidligt  overfaldet  af  Alderdomssvaghed  —  under  legem- 
lige og  sjælelige  Lidelser  trængte  til  en  mild,  trøstende 

Veninde,  fandt  han  en  saadan  i  denne  haardt  prøvede 
Qyinde ! 

løvrigt  er  det  bekjendt,  at  Keiser  Alexander  stedse 
behandlede  sin  Moder  med  den  dybeste  Ærefrygt  og  barn- 
ligste Hengivenhed.  Keiserinde  Maria  bar  endog  af  og 
til  sin  lidenskabelige  Moderkjærlighed  noget  larmende 
tilskue.  Hun  var  stolt  af  sin  „herlige"  Søn  og  forgudede 
ham.  Ligesom  det  enkelte  Menneske,  saaledes  bærer 
næsten  ogsaa  ethvert  Forhold,  hvori  det  ene  Menneske 
staaer  til  det  andet,  gaadefulde  Modsigelser  i  sig! 


Grev  Walewski. 

(Ved  T.  B.) 


Uen  27de  September  d.  A.  døde  en  af  Napoleon  III. 's 
trofasteste  og  redeligste  Tilhængere  og  en  af  det  andet 
Keiserdømmes  bedste  Støtter:  Grev  Alexander-Florian- 
Joseph- Colonna  Walewski  endte  denne  Dag  sin  hæder- 
lige Løbebane,  ramt  af  et  Slagtilfælde.  —  Skjøndt  den 
afdøde  Greve  upaatvivleligt  var  en  Mand  med  store 
Talenter,  skyldte  han  dog  vistnok  nærmest  sin  Fødsel 
den  høie  Stilling,  han  tilsidst  opnaaede.  Thi  der  for- 
tælles almindeligt  —  hvad  der  ogsaa  bekræftes  af  hans 
Ansigtstræk,  som  fuldstændigt  havde  den  napoleonske 
Typus  — ,  at  han  var  en  Søn  af  Napoleon  I.  og  den 
for  sin  overordentlige  Skjønhed  bekjendte  polske  Grev- 
inde Walewska,  i  hvem  Napoleon  blev  indtaget  ved 
en  Fest  i  Warschau. 

Walewski  blev  født  paa  Slottet  Walewice  i  Polen 
den  4de  Mai  1810,  men  blev  opdragen  i  Genf,  hvorfra 
han  først  1824  vendte  tilbage  til  Polen.  Tre  Aar  senere 
begav  han  sig  til  Frankrig,  hvor  han  deeltog  i  Juli- 
revolutionen. Da  den  polske  Revolution  kort  efter  ud- 
brød, sendte  den  franske  Regjering  ham  i  en  fortrolig 
Mission  tilbage  til  Polen,  og  da  han  havde  udført  sit 
Hverv,  udnævntes  han  til  Adjutant  hos  den  polske 
Overgeneral  Skrzynecki  og  udmærkede  sig  blandt  Andet 
i  Slaget  ved  Grochow.  Insurrectionsregjeringen  fattede 
saa  stor  Tillid  til  den  unge  Mand,    der  var  opfyldt  af 

levende  Begeistring  for  sit  Fødelands  Frihed,    at   den 
kort  efter  sendte  ham  til  England  for  der  at  virke   for 
Polens  Sag,  og  skjøndt  denne  Mission  ingen  Betydning 
kunde   faae,    da    Warschau    allerede   i    Septbr.    1831 
blev  erobret  af  Paskiewicz  Eriwanski,   saa  havde  Wa- 
lewski  dog  for  sit  eget  Vedkommende  —  ung,    smuk, 
aandrig  og  indtagende,    som    han  var  —   det  Udbytte 
deraf,    at   han   blev  bekjendt  og  gjorde  overordentlig 
Lykke  i  Londons  "fornemste   Kredse.    —   Efter   War- 
schaus  Fald    begav  Walewski   sig   til   Frankrig,    hvor 
han  vandt  Borgerret  og  indtraadte  i  Armeen.     Han  fik 
nu  en  ivrig  Beskytter  i  Hertugen  af  Orleans,  ved  hvis 
Hjælp  han  forfremmedes  til  Capitain.     Da  han  imidler- 
tid syntes,    at  det  ikke  gik  hurtigt  nok  med  Forfrem- 
melsen, og  Garnisonslivet  ikke  kunde  tiltale  hans  fyrige 
Aand,   forlangte  og  fik  han  sin  Afsked,    hvorpaa   han 
en  Tidlang    hengav    sig    til   literair  Virksomhed,    idet 
han    optraadte    som    politisk    og    dramatisk    Forfatter. 
Hans  Virksomhed  i  denne  Retning  er  dog    af  mindre 
Betydning.     Imidlertid  var  det  i  denne  Periode  af  sit 
Liv,   at  han  stiftede  Bekjendtskab  med    den   berømte 
tragiske  Skuespillerinde,  Mademoiselle  Rachel,   der  — 
som  man  paastaaer   —   fødte   ham    en    Søn,    den   nu- 
værende Grev   de  Lucienne,   hvem  han  senere  i  Man- 
gel af  ægte  Børn  har  adopteret  med  fuld  Retskraft  og 
opkaldt  efter  et  Slot,    der  i  sin  Tid  tilhørte  Madame 
Pompadour,  og  som  Napoleon  III.  havde  foræret  ham.  — 
Ligeledes  var  det  i  denne  Periode,  at  han  kom  i  nær- 
mere Berøring  med  Thiers,   der   endog  valgte  ham  til 
Redacteur  af  det  af  ham   stiftede  Blad  „Messager  des 
Chambres",  og  dette  Bekjendtskab  blev  Foranledningen 
til,    at  Walewski  pludselig,  i  Aaret  1840,    ombyttede 
Forfatterbanen  med    den   diplomatiske  Løbebane.     Da 
Thiers    nemlig   paa   denne   Tid    var   bleven    Premier- 
minister, overdrog  han  Redacteuren  af  „Messager"  en 

Sendelse  til  Vicekongen  af  Ægypten,  Mehamed  Ali, 
for  at  bevæge  denne  til  at  gaae  ind  paa  de  af  de  for- 
enede Magter  forlangte  Indrømmelser.  Ogsaa  Guizot 
benyttede  senere  Walewski  til  at  udføre  diplomatiske 
Missioner.  —  Paa  Efterretningen  om  Februarrevolu- 
tionen ilede  Walewski,  der  da  var  ansat  som  Attaché 
ved  Gesandtskabet  i  Buenos- Ayres ,  skyndsomst  hjem 
og  sluttede  sig  nu,  efterat  Louis  Napoleon  var  bleven 
valgt  til  Republikens  Præsident,  fuldstændigt  til  denne 
Prinds,  med  hvem  han  allerede  tidligere  var  nøie  be- 
kjendt,  og  som  nu  skaffede  ham  Ansættelse  som  over- 
ordentlig Gesandt,  først  i  Florents  og  senere  i  Neapel. 
I  Aaret  1851  var  han  udseet  til  Gesandt  i  Madrid,  men 
han  ombyttede  snart  denne  Plads  med  Gesandtskabs- 
posten  i  London,  da  Louis  Napoleon  efter  at  være 
bleven  tiaarig  Præsident  pønsede  paa  Keiserdømmet 
og  under  disse  Omstændigheder  ansaae  Walewski  for 
den  rette  Mand  til  at  bane  Veien  for  Englands  Aner- 
kjendelse  af  dette.  At  han  ikke  tog  feil,  viste  Ud- 
faldet; thi  tiltrods  for  et  talrigt  og  indflydelsesrigt  Parti, 
som  ivrigt  modsatte  sig  Anerkjendelsen,  lykkedes  det 
dog  Walewski  at  sætte  denne  igjennem.  Hans  For- 
tjenester ved  denne  Leilighed  ligesom  overhovedet  under 
hele  Opholdet  som  Gesandt  i  London,  navnlig  i  den  første 
Periode  af  den  orientalske  Krig,  vandt  saa  megen  Aner- 
kjendelse,  at  Keiseren  den  7de  Mai  1855  valgte  ham 
til  Udenrigsminister  istedetfor  Drouyn  de  Lhuys.  I 
denne  Egenskab  blev  det  hans  vanskelige  Lod  at  lede 
alle  Frankrigs  udenlandske  Anliggender  under  den  sidste 
Aet  af  Krimkrigen,  et  Hverv,  hvorved  han  skilte  sig 
saa  fortrinligt,  at  det  intet  Under  var,  at  han  som 
Frankrigs  befuldmægtigede  Repræsentant  kom  til  at 
fore  Forsædet  paa  Parisercongressen  1856  og  var  med 
til  at  undertegne  Parisertractaten  af  30te  Marts  s.  A., 
der  stillede  Frankrig  paa  et  meget  høit  Standpunkt  i 

Europas  Raad,  og  som  for  stedse  vil  gjøre  hans  Navn 
udødeligt.  Kort  iforveien,  den  3die  Marts  1856,  hædrede 
Napoleon  III.  ham  med  Æreslegionens  Storkors.  Wa- 
lewski præsiderede  ligeledes  ved  de  talrige  Conferencer, 
som  senere  fandt  Sted  i  Paris  for  at  ordne  Enkelt- 
hederne ved  Tractatens  Anvendelse  (Juli  1858).  Han 
beholdt  Udenrigsministerportefeuillen  lige  til  den  4de 
Jan.  1860,  da  han  afgav  den  til  Thouvenel,  fordi  han 
i  det  italienske  Spørgsmaal  ikke  var  i  fuld  Overens- 
stemmelse med  Keiseren.  Omtrent  tre  Fjerdingaar  senere 
udnævnte  Napoleon  III.  ham  imidlertid  til  Statsminister 
istedetfor  Fould,  ved  hvilken  Leilighed  det  keiserlige 
Huusministerium  adskiltes  fra  Statsministeriet,  og  i 
denne  Egenskab  contrasignerede  han  det  keiserlige  De- 
cret  af  24deNovbr.  1860,  hvorved  der  bebudedes  libe- 
rale Reformer,  hovedsagelig  i  Henseende  til  det  lovgivende 
Kammers  Magtfylde.  Usandsynligt  er  det  ikke,  at  Wa- 
lewski har  havt  en  væsentlig  Andeel  i  denne  Keiserens 
Beslutning  om  at  opgive  nogle  af  sine  Forrettigheder; 
thi  det  er  bekjendt  nok,  at  Walewski  stedse  raadede 
til  en  liberal  Fremgangsmaade  og  saae  den  bedste  Støtte 
for  det  napoleonske  Dynasti  i  en  sand  constitutionel 
Regjeringsform,  medens  han  derimod  ingenlunde  billigede 
den  Fortolkning  af  hiint  Decret,  som  Keiseren  senere  be- 
kjendtgjorde  ved  sit  aabne  Brev  af  19de  Jan.  1867.  — 
Allerede  tidligere,  den  26de  April  1855,  var  Walewski 
traadt  ind  i  Senatet,  men  da  Hertug  Morny  døde  den 
10de  Marts  1865,  og  Keiseren  ønskede,  at  Walewski 
skulde  være  hans  Efterfølger  som  Præsident  for  dQi 
lovgivende  Kammer  —  Statsministeriet  havde  han 
23de  Juni  1863  afgivet  til  Billault  — ,  til  Medlem  af 
ket  han  var  bleven  valgt  i  August  1865  for  De 
mentet  Landes  (med  29,264  af  29,285  Stemmer^  led 
han  den  31te  August  1865  sit  Mandat  som  Sena  •/ 

næste  Dag  udnævnt  til  Præsident.     Han  beklædte      —I- 

lertid  ikke  ret  længe  denne  ansvarsfulde  Post,  —  ja  i 
1866  traadte  han  endog  reent  ud  af  det  lovgivende 
Kammer  for  igjen  at  blive  Senator  — ,  hovedsagelig  fordi 
Keiseren  ikke  vilde  bringe  de  bebudede  liberale  Prin- 
ciper til  Anvendelse.  Da  han  trak  sig  tilbage,  skete 
det  imidlertid  under  almindelig  Anerkjendelse  af  det 
Frisind,  den  Forsonlighed  og  Upartiskhed,  han  havde 
lagt  for  Dagen.  —  Siden  1866  har  Walewski  -for  en 
stor  Deel  afholdt  sig  fra  Deeltagelse  i  det  politiske  Liv, 
men  derimod  helliget  sig  mere  til  Privatlivet,  hvori 
han  samlede  Frankrigs  meest  bekjendte  Mænd  omkring 
sig.  —  Walewski  blev  begravet  i  Paris  den  4de  Octbr. 
paa  offentlig  Bekostning  og  under  en  overordentlig 
Deeltagelse  fra  Regjeringens  og  Befolkningens  Side. 
Hans  skjønne  og  stolte  Enke,  der  af  Fødsel  er  -en 
Florentinerinde  og  i  andet  Led  nedstammer  fra  den  be- 
kjendte Fyrst  Poniatowsky,  har  modtaget  egenhændige 
Condolenceskrivelser  fra  Keiseren,  Keiserinden  og  hele 
det  keiserlige  Huus. 


Bertrand  du  Guesclin. 


Ridder  Bertrand  du  Guesclin. 

(Efter  Emile  de  Bonnechose  af  F.  Granzow.) 

(Fortsat.) 


III.     „De  store  Compagnier"    og  Bertrand  du  Guesclin 
i  Spanien. 

Dom  alt  tidligere  omtalt,  vare  de  franske  Adelige  og 
Lehnsmænd  kun  forpligtede  til  en  kortvarig  Krigstjeneste, 
og  de  franske  Konger  vare  derfor  nødsagede  til  at  tage 
en  stor  Mængde  Krigere  i  Sold  som  Leietropper;  naar 
deres  Contract  var  udløben,  eller  Krigen  var  forbi,  fik 
de  Afsked,  og  naar  de  nu  ikke  atter  kunde  finde  en 
Fyrste,  som  trængte  til  deres  Tjeneste,  bleve  disse 
Soldater  kun  altfor  ofte  simple  Landeveisrøvere  og 
saaledes  en  Svøbe  for  de  Lande,  de  nyligt  havde 
forsvaret. 

Dette  blev  Tilfældet  i  Frankrig  efter  Freden  i 
Bretigny.  En  stor  Mængde  Krigere  af  enhver  Rang 
og  fra  alle  Lande :  Englændere,  Brabantere,  Normanner 
og  Picarder,  sluttede  sig  sammen  i  større  og  mindre 
Bander,  plyndrede  baade  Fattige  og  Rige,  Hytter  og 
Slotte,  og  mangen  en  stolt  Ridder,  der  nylig  havde 
indlagt  sig  glimrende  Hæder  paa  Valpladsen ,  og  som 
ellers  med  stor  Skinsyge  vaagede  over  sit  Ry  og 
frygtede  for,  at  hans  Ære  skulde  faae  den  mindste 
Plet,  glemte  her  ganske  Ærens  Love;  vi  finde 
derfor  imellem  disse  Banders  Anførere  endogsaa  flere 
af  Bertrands  tidligere  Kammerater:  Vicomten  af  Au- 
xerre,    Mathieu  de  Gournay,    Jean   d'Evreux,   ja   selv 

den  berømte  engelske  Anfører,  Hugo  de  Caverley,  der 
havde  bidraget  saa  meget  til  Seiren  ved  Auray,  und- 
saae  sig  ikke  ved  at  drive  Røverhaandværket. 

Disse  Røverbander  sluttede  sig  nu  for  større  Sikker- 
heds Skyld  nærmere  sammen  og  antoge  Navnet  „de 
store  Compagnier".  I  Burgund  sloge  de  en  fransk 
Hær,  og  Anføreren,  Jacob  af  Bourbon,  en  Prinds  af 
kongeligt  Blod,  satte  Livet  til  i  Slaget.  I  et  Antal  af 
tredive  Tusinde  Mand  hærgede  og  plyndrede  de  Bur- 
gund, hvor  de  førte  et  lystigt  Liv  med  Drikkelag  og 
Gjæstebud  og  gjorde  et  rigt  Bytte. 

Ingen  organiseret  Krigsmagt  syntes  istand  til  at 
kunne  bekæmpe  dem,  og  Carl  den  Femte  saae  med  Sorg 
sine  rigeste  Provindser  udsugede  af  disse  lovløse  Ska- 
rer. Da  huskede  han  paa  Bertrand  du  Guesclin  og 
besluttede  ved  dennes  Hjælp  paa  en  skikkelig  og  lem- 
fældig Maade  at  befrie  Landet  fra  disse  Bander.  Det 
blev  da  bestemt,  at  Bertrand  skulde  stille  sig  i  Spidsen 
for  dem,  gjøre  et  Korstog  mod  Maurerne  i  Spanien  og 
ganske  jage  disse  bort  fra  den  spanske  Halvø,  hvor  de 
endnu  eiede  Granada  og  en  Deel  af  Andalusien.  Re- 
sten af  Landet  udgjorde  de  tre  christne  Kongeriger : 
Portugal,  Aragonien  og  Castilien  med  Leon,  der  var 
det  største  af  disse  tre. 

Ethvert  Tog,  der  havde  til  Maal  at  bekæmpe 
Maurerne  eller  udjage  dem  fra  Lande,  de  havde  bemæg- 
tiget sig,  betragtede  man  dengang  som  et  Korstog  og 
som  en  Gud  særdeles  velbehagelig  Handling,  der  skaffede 
enhver  Deeltager  fuldstændig  Syndsforladelse  og  den 
himmelske  Salighed.  I  denne  Henseende  dannede  Ber- 
trand du  Guesclin  ingen  Undtagelse  fra  sin  Samtid,  og 
han  gik  med  Iver  ind  paa  den  franske  Konges  Plan, 
saameget  mere,  6om  han  selv  tidligere,  kort  før  en 
farlig  Kamp  havde  gjort  det  Løfte,  at  han,  dersom  han 
seirede,  vilde  kæmpe  i  Palæstina  for  den  hellige  Gravs 

Befrielse.  Man  har  endog  paastaaet,  at  han  var  Stor- 
mester for  Tempelherreordenen,  der  rigtignok  var  op- 
hævet af  Philip  den  Smukke  og  Pave  Clemens  den 
Femte,  men  som  hemmeligt  bestod,  baade  dengang  og 
endnu  langt  senere ;  som  Støtte  for  denne  Paastand  an- 
fører man  en  Liste  over  de  Stormestre,  hvem  denne  Vær- 
dighed hemmeligt  er  bleven  overdragen,  og  paa  hvilken 
man  under  Aaret  1 357  finder  Bertrand  du  Guesclins  Navn. 
Skulde  dette  være  rigtigt,  maatte  denne  Stilling  være 
en  yderligere  Opfordring  for  ham  til  at  kæmpe  for 
den  hellige  Gravs  Befrielse  og  mod  de  Vantroe. 

Bertrand  sendte  en  Herold  med  Brev  afsted 
til  Høvdingerne  for  de  store  Compagnier.  Han  for- 
langte et  Leidebrev,  for  at  han  frit  kunde  besøge  sine 
gamle  Stridskammerater  og  smage  deres  gode  Viin, 
som  de  havde  for  en  saa  billig  Priis.  Han  antydede 
ogsaa  i  sit  Brev,  at  han  vilde  foreslaae  dem  et  Fore- 
tagende, der  lovede  ligesaa  megen  Ære  som  Fordeel, 
og  „de  store  Compagnier",  der  dengang  vare  leirede 
ved  Chålons-sur-Sa6ne,  hørte  med  Glæde  hans  Budskab 
og  sendte  ham  ufortøvet  det  ønskede  Leidebrev. 
Skareviis  strømmede  de  ham  imøde,  og  under  stormende 
Jubelraab  og  med  et  Følge  af  over  to  Hundrede  fuldt 
rustede  Krigsfolk  holdt  han  sit  Indtog  i  deres  Leir, 
medens  Bandernes  fornemste  Høvdinger  dannede  en 
Æresvagt  om  ham  og  ærbødigt  fulgte  ham  til  hans  Telt. 

Du  Guesclin  benyttede  sig  strax  af  Røvernes  gun- 
stige Stemning  og  holdt  en  Tale  til  dem,  der  vel 
var  jevn  og  forsonlig,  men  paa  samme  Tid  indeholdt 
mere  end  een  bitter  Sandhed.  Paa  den  ene  Side  af- 
malede han  dem  en  glimrende  Fremtid,  men  lod  dem 
paa  den  anden  Side  ogsaa  forstaae,  at  de  i  høi  Grad 
trængte  til  Kongens  Overbærenhed  ogNaade,  og  at  de  hid- 
til snarere  havde  arbeidet  for  at  gjøre  sig  fortjente  til  Gal- 
gen end  for  at  gjøre  sig  fortjente  til  Himlens  Salighed. 

6* 

Talen  passede  imidlertid  fuldkomment  for  hans 
Tilhørere,  og  da  han  til  Slutningen  foruden  Kongens 
Tilgivelse  ogsaa  lovede  hundrede  tusinde  Gulddalere, 
saasnart  de  overskrede  Grændsen,  svarede  de  ham  med 
det  jublende  Tilraab  :  „Til  Spanien,  til  Spanien!" 

I  Begyndelsen  af  Aaret  1366  gave  de  store  Com- 
pagnier  sig  endelig  paa  Marschen ,  der  gik  gjennem 
Grevskabet  Avignon,  hvor  Paverne  dengang  residerede. 
Man  vilde  jo  tjene  Kirkens  Sag  ved  at  bekæmpe  de 
Vantroe;  det  var  derfor  i  sin  Orden,  meente  man,  at 
Geistligheden  svarede  et  betydeligt  Pengebidrag  til  den 
fromme  Krigshær,  og  detmaatte  udredes  heelt  og  hol- 
dent af  Paven  og  den  høie  Geistlighed,  da  Bertrand 
du  Guesclin  som  sædvanligt  vilde  skaane  Borgerne 
og  Bønderne.  Paven  maatte  endvidere  paa  Hærens 
Fordring  indvie  dens  Faner  og  give  den  en  almindelig 
Syndsforladelse. 

I  Castilien  og  Leon  regjerede  dengang  Pedro  den 
Grusomme,  en  Mand,  der  havde  begaaet  saamange 
Forbrydelser,  at  han  kun  syntes  at  være  kommen  paa 
Thronen  for  at  skamskjænde  den.  Næsten  alle  sine 
nærmere  og  fjernere  Slægtninge  myrdede  han ;  man 
tæller  saaledes  ikke  mindre  end  atten  Mord,  som  han 
med  egen  Haand  forøvede  mod  Slægtninge;  ogsaa 
Havesyge  havde  vistnok  Andeel  i  disse  Ugjerninger; 
thi  han  berigede  sig  overordentlig  ved  at  confiskere 
de  Myrdedes  Eiendomme  til  Fordeel  for  sig.  Intet 
Under  derfor,  at  han  indgød  sine  Undersaatter  en 
uovervindelig  Rædsel,  der  end  yderligere  forøgedes  der- 
ved, at  han  skjænkede  Jøderne  sin  hele  Tillid,  og  at  to 
af  denne  Troesbekjendelse ,  hans  villige  Hjælpere  til 
enhver  af  hans  Misgjerninger,  paa  hans  Bud  havde  om- 
bragt hans  Dronning,  Bianca  af  Bourbon,  en  fransk  Prind- 
sesse  og  Søster  til  Dronningen  af  Frankrig. 

Imidlertid  reiste   en  Halvbroder,   Henrik    af    Tra- 

stamara,  hvis  Moder  Pedro  ogsaa  havde  myrdet,  sig  imod 
ham  og  fik  snart  et  betydeligt  Parti  paa  sin  Side. 
Kongerne  af  Aragonien  og  Frankrig  omfattede  hans 
Sag  med  Iver  og  lovede  ham  rigelig  Hjælp,  medens 
Paven  erklærede,  at  Pedro  paa  Grund  af  sine  Misgjer- 
ninger  havde  forbrudt  sin  Throne.  Han  havde  dog  hid- 
til med  Held  forsvaret  sig  mod  Henriks  Angreb,  da 
Sagen  tog  en  heel  anden  Vending  ved  Bertrand  du 
Guesclins  og  hans  frygtelige  Hærs  Indmarsch. 

Kong  Carl  den  Femte  havde  befalet  Bertrand,  at  han 
paa  sin  Marsch  gjennem  Castilien  mod  Maurerne  skulde 
yde  Henrik  af  Trastamara  en  kraftig  Hjælp ,  og  deres 
Tropper  forenede  sig  derfor  ogsaa,  saasnart  Bertrand 
var  kommen  over  Pyrenæerne  ned  i  Aragonien.  Den 
castilianske  Hær  veg  for  ham,  Slottet  og  Byen  Ma- 
gallon,  der  gjaldt  for  uindtagelige,  bleve  tagne  med 
Storm,  og  med  Nød  og  næppe  kunde  du  Guesclin 
forhindre,  at  de  christne  Indbyggere  bleve  nedsablede 
sammen  med  Jøderne  og  Maurerne,  hvilke  Sidste  samtlige 
bleve  dræbte.  Mange  andre  Byer  bleve  paa  samme 
Tid  tagne  med  Storm  eller  beleirede,  og  i  Byen  Cala- 
horra  ved  Ebro  blev  Henrik  af  den  seirrige  Hær  ud- 
raabt  til  Konge. 

Marschen  gik  nu  mod  Hovedstaden  Burgos,  hvis 
Indbyggere  imidlertid  strax  aabnede  deres  Porte  og 
modtoge  Tropperne  som  Befriere.  I  Spidsen  for  den 
fransk-aragoniske  Hær  red  Henrik  af  Trastamara  paa 
en  prægtig  Ganger,  straalende  af  Sølv  og  Guld; 
ved  hans  Side  red  Bertrand  du  Guesclin,  klædt  i  Rust- 
ning fra  Top  til  Taa  og  med  dragen  Kaarde.  Efter 
dem  fulgte  de  spanske  Store  i  deres  glimrende 
Dragter  og  Hærens  fornemste  Høvdinger  i  deres  mørke 
og  truende  Rustninger;  her  saae  man  du  Guesclins  gamle 
og  troe  Kammerater :  Caverley,  Oliver  de  Mauny,  Jean 
d'Evreux,    den   gamle  Marschal  d'Anderham  og  mange 

Andre,  og  efter  dem  kom  endelig  hele  Hæren  med 
vaiende  Faner  og  under  Krigsinstrumenternes  Lyd. 

Med  Kors  og  Bannere  drog  Burgos's  Erkebiskop 
med  hele  sin  Geistlighed  Hæren  imøde,  fulgt  af  en 
stor  Deel  af  Byens  Befolkning  og  afsyngende  Takke- 
sange  til  Gud,  fordi  han  havde  befriet  dem  for  en  saa 
forfærdelig  Tyran. 

Da  begge  Tog  mødte  hinanden,  stege  Kongen,  du 
Guesclin  og  hele  deres  Følge  af  og  modtoge  knælende 
Erkebiskoppens  Velsignelse,  hvorpaa  denne  i  Folkets 
Navn  hilste  Henrik  som  Castiliens  Konge. 

Ved  Paasketid  1366  blev  Henrik  af  Trastamara 
salvet  og  kronet  i  Burgos's  Domkirke.  Hans  Dronning 
Johanna  og  hendes  tre  Søstre  bleve  hidkaldte  for  at 
overvære  denne  Høitidelighed,  og  Bertrand  du  Guesclin 
drog  dem  imøde  for  at  tage  imod  dem.  Da  han  steg 
af  Hesten  for  at  hilse  paa  Dronningen,  steg  hun  af  sit 
Muldyr  og  omfavnede  ham,  medens  hendes  Søstre  for- 
undrede spurgte  hverandre,  hvorledes  en  saa  hæslig 
Mand  kunde  udføre  saa  store  Bedrifter. 

Med  sædvanlig  Raskhed  og  Hurtighed  havde  du 
Guesclin  udført  den  første  Deel  af  sit  Hverv.  I 
Løbet  af  næppe  to  Maaneder  var  han  med  sin  tungt 
bevæbnede  Hær  marscheret  gjennem  Frankrig,  havde 
overskredet  Pyrenæerne  og  erobret  største  Delen  af 
Castilien. 

Han  skyndte  nu  paa,  for  at  Hæren  kunde  udføre 
sit  egentlige  Maal :  at  bekæmpe  og  udjage  de  Vantroe 
af  Spanien.  Kongen  vilde  imidlertid  ikke  af  med  sin 
mægtige  Beskytter;  han  forestillede  ham,  at  Pedro 
endnu  ikke  var  betvungen,  en  Deel  af  Castilien  var 
endnu  i  hans  Magt,  og  da  meer  end  Halvdelen  af  hans 
Hær  bestod  af  Jøder  og  Maurere,  kunde  Bertrand  selv 
i  sin  nuværende  Tjeneste  lettelig  faae  sit  kjæreste  Ønske 
opfyldt.  Du  Guesclin  modstod  endnu;  men  dabesvoerden 

unge  Dronning  ham  under  Taarer  om  at  blive  og  ikke 
forlade  hende.  Hun  forestillede  ham,  hvor  forfærdeligt 
det  vilde  gaae  Burgos,  hvis  Pedro  den  Grusomme  fik 
Overhaand,  og  hvor  forfærdelig  hendes  Skjæbne  vilde 
blive,  hvis  hun  faldt  i  hans  Haand;  havde  han  ikke 
ladet  Henriks  Moder,  ja  selv  sin  egen  Hustru  myrde? 
Da  gav  du  Guesclin  efter,  ved  de  Ord,  „at  han  var 
en  altfor  god  Ridder  til  at  negte  en  Dame,  en  bøn- 
faldende Dronning,  sin  Kaardes  Hjælp";  han  blev;  snart 
var  Don  Pedro  udjagen  fra  Resten  af  sit  Rige,  og 
Henrik  betragtede  nu  sin  Throne  som  sikkret,  overøste 
du  Guesclin  med  Gaver  og  udnævnte  ham  til  Conne- 
table  af  Castilien. 


I  Bordeaux  residerede  dengang  Edvard,  den  be- 
rømte „sorte  Prinds",  og  styrede  de  af  Frankrig  afstaaede 
Besiddelser.  Til  ham  flygtede  nu  Don  Pedro  og  an- 
raabte  ham  om  Beskyttelse  og  Hjælp. 

Den  sorte  Prinds  kjendte  meget  vel  hans  Mis- 
gjerninger;  men  Englands  Politik  maatte  byde  ham  at 
yde  Don  Pedro  kraftig  Hjælp.  Han  kunde  vente,  at  den 
nye  castilianske  Konge  vilde  slutte  sig  til  Frankrig,  og 
dette  Forbund  kunde  blive  særdeles  farligt  for  Englands 
Magt  i  Sydfrankrig.  Han  erklærede  derfor  Don  Pedro, 
at  dennes  Sag  ogsaa  var  hans  og  alle  Kongers  Sag, 
og  at  han  ikke  vilde  taale,  at  en  Deel  oprørske  Under- 
saatter  ved  Hjælp  af  en  fransk  Hær  skulde  bortjage 
deres  retmæssige  Herre.  Han  lovede  ham  sin  kraf- 
tige Understøttelse,  erklærede  Don  Henrik  Krig  og 
befalede  strax  Hugo  de  Caverley  og  de  øvrige  engelske 
Riddere,  der  havde  tjent  under  du  Guesclin  i  de  store 
Compagnier,  at  forlade  Henriks  Hær  og  støde  til  ham. 
Fuld  af  Glæde  overdrog  Don  Pedro  Prindsen  af  Wales  den 
største  Deel  af  sin  Skat,  og  ødsel  med  Løfter,  der  Intet 

kostede  ham,  lovede  han  at  give  alle  Riddere  store  Be- 
lønninger i  Gods  og  Gaver,  at  bestride  hele  Togets  Om- 
kostninger, at  aflægge  den  sorte  Prinds  Lehnshyldning 
for  sine  Lande  og  at  indsætte  ham  til  sin  Arving,  hvis 
han  døde  uden  Afkom. 

Prindsen  af  Wales  samlede  nu  sin  Hær,  og  fra  alle 
Kanter  flokkede  sig  om  ham  de  berømteste  engelske 
Høvdinger,  som  havde  indlagt  sig  Ære  i  forrige  Krig. 
Her  træffe  vi  igjen  Hertugen  af  Lancaster  og  Hugo  de 
Caverley  foruden  Greven  af  Armagnac,  Sire  d'Albret 
og  mange  Andre.  Ogsaa  Kong  Henrik  samlede  en 
betydelig  Styrke,  der  blev  forstærket  med  talrige  Ska- 
rer af  Krigsfolk  fra  de  store  Byer  i  hans  Stater.  Hans  Hær 
talte  ialt  halvfjerdsindstyve  Tusinde  Mand,  Castilianere 
og  Aragonere,  Franskmænd  og  Bretagnere,  og  den  ven- 
tede Englænderne  ikke  langt  fra  Navarrete  ved  Flækken 
Najara  og  Floden  af  samme  Navn,  der  falder  ud  i 
Ebro  tæt  ved  Grændsen  af  Navarra  og  Aragonien. 

Bertrand  du  Guesclin  vidste  godt,  at  Prindsens 
Armee  indesluttede  Blomsten  af  den  engelske  Adel; 
han  var  med  Rette  bange  for,  at  det  castilianske 
Rytteri  ikke  kunde  udholde  Englændernes  Choc,  og 
ønskede  derfor  at  holde  Hæren  i  en  befæstet  Leir; 
hans  Hær  havde  desuden  Overflødighed  paa  Alt,  me- 
dens det  Omvendte  var  Tilfældet  med  den  engelske  Hær, 
der  desuden  var  medtagen  af  den  besværlige  Marsch. 
Hans  kloge  Raad  fandt  imidlertid  ikke  Bifald  hos  de 
stolte  Castilianere.  Kongens  Broder,  Don  Tello,  der 
commanderede  det  lette  spanske  Rytteri,  havde  vundet 
en  lille  Fordeel  over  den  engelske  Fortrop  og  trængte 
paa  Slag;  han  forglemte  sig  endog  i  den  Grad,  at  han 
spurgte  Du  Guesclin,  „om  han  maaskee  var  bange?" 
„Lad  os  see,  hvem  af  os  to,  der  trænger  længst  ind  i 
Fjendernes  Rækker,"  svarede  Bertrand  med  under- 
trykt Vrede. 

Man  rustede  sig  altsaa  fra  begge  Sider  til  Slag, 
og  hver  Armee  opstillede  sig  som  sædvanligt  i  tre  Træf- 
ninger. Du  Guesclin  førte  den  første,  der  bestod  af 
fire  Tusinde  franske  og  aragoniske  Riddere.  Don  Tello 
befalede  den  anden,  der  udgjorde  sexten  Tusinde  spanske 
Ryttere  og  henved  fjorten  Tusinde  Bueskytter,  medens 
Kong  Henrik  selv  stillede  sig  i  Spidsen  for  den  største 
Hærstyrke,  der  talte  syv  Tusinde  Ryttere  og  tredive 
Tusinde  Fodfolk. 

De  engelske  Troppecorps  førtes  af  Hertugen  af 
Lancaster,  af  den  berømte  Chandos  og  den  frygtelige 
Oliver  Clisson,    som   vi  kjende  fra  Slaget  ved  Auray. 

Snart  var  Bertrands  og  Lancasters  Corps  i  vild 
Kamp,  der  hurtigt  forplantede  sig  til  de  øvrige  Afde- 
linger. Prindsen  af  Wales  med  Kong  Pedro  ved  sin 
Side  kæmpede  i  Spidsen  for  sine  meest  udvalgte 
Riddere;  han  sprængte  løs  paa  Don  Tellos  castilianske 
Rytteri,  der  ikke  afventede  Sammenstødet,  men  gjorde 
kort  omkring  og  saaledes  ved  sin  Flugt  afgjorde  Da- 
gens Skjæbne. 

Touren  kom  nu  til  Kong  Henrik,  og  trods  hans 
store  Anstrengelser  bleve  hans  Militstropper  knuste  af 
det  engelske  Rytteri.  Tre  Gange  samlede  han  sine 
Folk  igjen,  og  midt  under  Blodbadet  hørte  man  ham 
raabe :  „I  have  valgt  mig  til  Konge,  hjælp  mig  da  nu 
ogsaa  med  at  forsvare  den  Arv,  I  have  skjænket  mig  !a ; 
men  Alt  blev  adspredt,  fanget  eller  dræbt  omkring  ham, 
og  her  faldt  mere  end  femten  Hundrede  tappre  Mænd, 
der  havde  kunnet  redde  deres  Liv  ved  Flugten. 

Da  Bertrand  du  Guesclin  hørte,  i  hvilken  Fare  Don 
Henrik  svævede,  ilede  han  til,  greb  hans  Hest  ved  Tøi- 
len  og  tvang  ham  til  Flugt.  Kongen  naaede  ogsaa 
Aragoniens  Grændse  med  kun  fire  Riddere  i  sit  Følge. 
Uden  Haab  om  Seir  styrtede  vor  Helt  atter  efter  at 
have    bevæget    Kongen    til    Flugt    ind    i    den    tætteste 

Kamptuinmel.  Hele  Sletten  var  som  oversaaet  med 
Saarede  og  Døde.  Byen  Najara  blev  tagen  med  Storm 
og  udplyndret,  og  Floden  farvedes  rød  af  de  Faldnes 
Blod.  En  Haandfuld  franske  og  aragoniske  Riddere 
med  deres  Folk  kæmpede  til  det  Yderste  mod  Flokke 
af  Fjender  og  aflagde  glimrende  Tapperhedsprøver. 
Marschallen  af  Anderham  bemægtigede  sig  det  engelske 
Banner  og  traadte  det  under  Fødderne,  du  Guesclin 
med  flere  Andre  lænede  sig  med  Ryggen  mod  en  Muur 
og  forsvarede  sig  med  frygtelige  Hug;  saavel  Beundring 
som  Frygt  standsede  en  kort  Tid  Englænderne  omkring 
dem.  Hertugen  af  Lancaster,  Chandos  og  den  sorte 
Prinds  ilede  imidlertid  til,  og  den  Sidste  udbrød: 
„Tappre  Riddere!  I  have  kæmpet  længe  nok  for 
Æren;  al  Modstand  er  umulig,  overgiver  Eder!"  Han 
modtog  selv  du  Guesclins  Kaarde  og  befalede,  at  man 
skulde  behandle  ham  med  den  største  Hensynsfuldhed. 

Dette  ene  Slag  lagde  igjen  begge  Castilierne  med 
Andalusien  og  de  øvrige  Provindser  for  Don  Pedros 
Fødder.  Med  Taushed  og  Rædsel  modtog  man  over- 
alt den  seirrige  engelske  Hær ;  selv  den  sorte  Prinds 
blev  slaaet  deraf  og  bebreidede  Don  Pedro,  at  han 
havde  skuffet  ham,  dengang  han  forsikkrede,  at  hans 
Tilbagevenden  vilde  blive  hilset  afUndersaatterne  som 
en  Befrielse.  Truende  tilføiede  Prindsen,  at  han  selv 
vilde  straffe  Don  Pedro  og  berøve  ham  Liv  og  Krone, 
hvis  han  ikke  holdt  sine  Eder  og  Løfter  til  ham  og 
alle  dem,  der  med  saa  store  Offre  havde  sat  ham  paa 
Thronen.  Don  Pedro  aflagde  imidlertid  atter  i  Burgos 
de  høitideligste  Løfter  paa  St.  Jacobs  Reliquier  og 
anviste  den  engelske  Hær  Valladolid  ,  hvor  den  gik  i 
Qvarteer,  idet  den  afventede  Opfyldelsen  af  Don  Pe- 
dros gyldne  Løfter. 

Men  saasnart  denne  Fyrste  atter  var  kommen  i 
sikker  Besiddelse  af  sin  Throne,   glemte  han  sine  For- 

pligteiser.  Han  fandt  stadigt  nye  Paaskud  til  at  und- 
lade at  opfylde  dem  og  betalte  ikke  engang  Omkost- 
ningerne ved  Toget.  I  fire  Maaneder  bleve  Englæn- 
derne saaledes  holdte  hen  med  tomme  Løfter ;  Feber- 
sygdomme, der  fremavledes  af  det  brændende  Clima, 
og  Desertationer  svækkede  den  glimrende  Hær  saa 
betydeligt,  at  Prinds  Edvard  snart  ikke  engang  saae 
sig  istand  til  at  tage  Hævn  over  den  utaknemmelige 
Konge,  men  maatte  befale  et  skyndsomt  Tilbagetog 
til  Frankrig  for  at  frelse  Resterne  af  sin  Hær.  Han 
tog  en  Deel  Krigsfanger  fra  Navarrete  med  sig 
til  Bordeaux;  iblandt  dem  var  ogsaa  Bertrand  du 
Guesclin. 


IV.    Bertrand  da  Guesclins  Fangenskab  og  hans  andet 
Tog  til  Spanien. 

Prindsen  af  Wales  havde  vel  hidtil  behandlet 
sin  vigtige  Fange  med  sin  sædvanlige  Ædelmodighed, 
men  derimod  paa  det  Bestemteste  vægret  sig  ved  at 
frigive  ham  mod  Løsepenge;  „han  skulde  nok  vogte 
sig  for  at  løslade  den  Dogge,  den  lænkede  Løve,  som 
han  havde  i  sin  Magt",  svarede  han  paa  alle  saadanne 
Anmodninger.  Paa  den  engelske  Konges  Befaling  blev 
nu  Bertrands  Fangenskab  i  Bordeaux  skærpet,  og  han 
blev  i  længere  Tid  holdt  fængslet  i  et  af  Byens  Fange- 
taarne. 

En  Dag  kom  der  tre  Pilegrimme  til  Bordeaux. 
Den  ene  lod  Bertrand  hemmeligt  underrette  om,  at  han 
var  en  af  hans  Vaabenfæller,  og  at  han  var  kommen 
til  Byen  for  at  kunne  tale  med  ham  om  vigtige  An- 
liggender, skjøndt  han  derved  udsatte  sig  for  store 
personlige    Farer.       Bertrand    skaffede    sig   Hundrede 

Gylden  tillaans,  bestak  dermed  Fangevogteren,  og 
saaledes  blev  den  Fremmede  lukket  ind  til  ham.  Ber- 
trand gjenkjendte  da  under  Pilegrimmens  Kutte  den 
ulykkelige  Kong  Henrik,  hvem  han  havde  sat  paa 
Castiliens  Throne.  Nu  drog  denne  Fyrste  om  fra 
Kongerige  til  Kongerige  for  at  søge  Midler  til  atter  at 
bringe  sine  Sager  paa  Fode,  og  han  havde  trodset  alle 
Farer  for  at  kunne  besøge  sin  Ven. 

Bertrands  Glæde  var  stor,  og  han  befalede,  at  man 
skulde  anrette  et  godt  Maaltid  for  ham  og  hans  Vaaben- 
broder.  Da  Fangevogteren  imidlertid  saae,  hvor  megen 
Opmærksomhed  du  Guesclin  viste  sin  Gjæst,  fattede 
han  Mistanke,  og,  skjøndt  Bertrand  havde  betalt  ham 
rigeligt,  haabede  han  dog,  at  Prinds  Edvard  vilde  be- 
tale ham  endnu  rigeligere,  hvis  han  røbede  for  ham, 
hvilken  mistænkelig  Gjæst  han  havde  under  Laas  og 
Lukke.  Hans  Kone  søgte  forgjæves  at  tale  ham  fra 
denne  Beslutning  og  underrettede  da  hemmeligt  du 
Guesclin  om  den  Fare,  for  hvilken  den  Ukjendte  var 
udsat.  Bertrand  ilede  strax  ind  til  Fangevogteren,  gav 
ham  et  Stokkeslag  i  Hovedet,  saa  han  segnede  bedøvet 
om,  rev  Nøgleknippet  fra  ham,  og  lukkede  Don  Henrik 
ud  af  Taarnfængslet.  Han  vendte  derpaa  atter  tilbage 
til  sin  Fangevogter,  som  han  ved  en  mægtig  Dragt 
Prygl  for  en  længere  Tid  satte  ud  af  Stand  til  at  røre 
sig,  og  saaledes  tik  hans  kongelige  Gjæst  Tid  til  at 
komme  ud  af  Bordeaux  og  i  Sikkerhed.  Paa  du 
Guesclins  Raad  begav  han  sig  til  Carl  den  Femtes  Bro- 
der, Hertugen  af  Anjou,  der  var  Gouverneur  i  Lan- 
guedoc,  og  denne  tog  særdeles  godt  imod  den  land- 
flygtige Konge,  gav  ham  rige  Foræringer  og  laante 
ham  et  lille  Antal  Tropper,  hvormed  Don  Henrik  paany 
prøvede  sin  Lykke.  Flere  af  du  Guesclins  Kamme- 
rater lykkedes  det  at  løskjøbe  sig  af  deres  Fangenskab; 
de  stødte  atter  til  Don  Henrik,  der  snart  havde  samlet 

ni  Tusinde  Mand  under  sine  Faner,  hvoraf  tre  Tusinde 
Ryttere,  og  iblandt  dem  var  der  en  Mængde  Fransk- 
mænd, Flamlændere  og  Bretagnere,  en  sørgelig  Lev- 
ning af  de  store  Compagnier.  Desuden  samlede  og- 
saa  mange  Spaniere  af  enhver  Rang  sig  om  ham, 
thi  Don  Pedro  havde  paany  ved  en  Række  af  Tøiles- 
løsheder.  og  grusomme  Handlinger  opbragt  alle  sine 
Undersaatter  imod  sig.  Burgos  sluttede  sig  atter  til 
hans  Broder,  og  Don  Pedro  trak  sig  tilbage  til  Toledo. 
Englænderne  overlode  ham  dennegang  til  hans  Skjæbne. 

De  mange  og  mægtige  Venner,  som  Bertrand  du 
Guesclin  ved  sin  Godhed,  Frimodighed  og  sit  Ædel- 
mod havde  vundet  selv  blandt  sine  Fjender,  arbeidede 
imidlertid  stadigt  paa  at  faae  ham  løsladt.  De  undrede 
sig  over,  at  en  saa  høimodig  Fyrste  som  den  sorte 
Prinds  saalænge  vilde  holde  Helten  fangen.  Nogle 
havde  Medynk  med  ham,  Andre  betragtede  det  som 
en  Skam  for  England ,  der  saaledes  syntes  at  være 
bange  for  en  eneste  Mand.  De  berømteste  iblandt 
dem,  som  Hugo  de  Caverley,  Sire  d'Albret  og  Chandos, 
kunde  næppe  holde  deres  Følelser  i  Tømme.  En 
Aften,  da  Prindsen  underholdt  sig  med  sine  Riddere 
om  store  Vaabenbedrifter  og  ridderlige  Handlinger,  be- 
nyttede Sire  d'Albret  den  gunstige  Leilighed  og  bad 
om  Tilladelse  til  at  gjøre  Prindsen  bekjendt  med  et 
Rygte,  der  sneg  sig  om  iblandt  Folk  og  sværtede  hans 
Ry.  Prindsen  spurgte  ham  ivrigt  ud  derom,  og  han 
svarede  da:  „Naadige  Herre!  Nogle  paastaae,  at  I 
holder  den  tappre  Bertrand  i  Fangenskab,  fordi  I  er 
bange  for  ham." 

Ved  disse  Ord  rødmede  Prindsen  af  Stolthed  og 
Harme  og  udbrød :  „Hent  mig  Bertrand  hid ,  jeg  vil 
see  at  komme  til  Enighed  med  ham." 

Buddet,  der  skulde  hente  du  Guesclin,  traf  ham 
legende  med  sin  Fangevogters  Børn.      Da    han  fik    at 

vide,  at  han  efter  al  Sandsynlighed  vilde  blive  sat  i 
Frihed,  gav  han  sig  ikke  engang  Tid  til  at  skifte  Klæ- 
der, men  fulgte  skyndsomst  med.  Edvard  og  hans 
Hof  brast  i  Latter  ved  Synet  af  hans  simple  Dragt,  og 
Prindsen  spurgte  ham  derpaa :  „Naa  Bertrand,  hvordan 
befinder  Du  Dig?". 

„Sire!  hvis  det  behagede  Eder,  vilde  jeg  kunne 
befinde  mig  en  heel  Deel  bedre.  I  lang  Tid  har  jeg 
nu  kun  hørt  Rotternes  og  Musenes  Gnaven,  og  det 
kjeder  mig  meget.  Jeg  hører  ikke  længere  Fuglenes 
Sang;  men  naar  det  maatte  behage  Eder,  faaer  jeg 
dem  vel  nok  atter  at  høre*" 

„Det  beroer  paa  Dig  selv,"  svarede  Prindsen, 
„om  Du  snart  skal  faae  dem  at  høre.  Sværg  mig 
til ,  at  Du  ikke  mere  vil  kæmpe  i  Spanien  for 
Kong  Henrik,  eller  mod  min  Fader  og  mig,  saa  skal 
jeg  give  Dig  fri  uden  Løsepenge.  Jeg  skal  bestride 
Dine  Udgifter  her  og  vil  skjænke  Dig  ti  Tusinde  Francs 
til  at  udruste  Dig  for.    Sværg  nu,  og  Du  skal  blive  fri." 

„Sire!"  svarede  Bertrand,  „har  I  intet  Andet 
at  sige  mig ,  saa  send  mig  kun  strax  i  Fængsel 
igjen  ;  thi  jeg  sværger  ved  Gud ,  at  jeg  altid  vil  tjene 
dem ,  hvem  jeg  selv  frivilligt  har  lovet  min  Tjeneste, 
og  især  den  gode  Konge  af  Frankrig,  hvem  jeg  elsker, 
og  alle  hans  Slægtninge,  og  det  er  urigtigt  handlet  af 
Eder,  at  I  saa  længe  har  holdt  mig  i  Fangenskab." 

Prindsen  havde  kun  villet  sætte  ham  paa  Prøve. 
Han  beundrede  hans  stolte  Svar  og  svarede :  „Du  taler, 
Gud  forlade  mig !  godt,  Bertrand !  men  der  er  Folk, 
som  tænke,  at  jeg  holder  Dig  i  Fængsel,  fordi  jeg  er 
bange  for  Dig.  Jeg  vil  bringe  denne  Mistanke  til  at 
ophøre,  og  jeg  vil  give  Dig  fri  mod  Løsepenge,  for  at 
man  baade  her  og  andetsteds  kan  faae  at  vide,  at  jeg 
ikke  frygter  Dig." 

„Sire!   I  maae  blot   være  saa    naadig  at  erindre, 

at  jeg  er  en  fattig  Ridder,  der  næppe  eier  en  Hviid ;  min 
Borg  og  mine  Eiendomme  ere  pantsatte.  Endogsaa 
her  i  Bordeaux  har  jeg  maattet  gjøre  Gjæld  for  at 
kunne  leve."  # 

„Nu  vel,  Bertrand,"  svarede  Prindsen,  „Du  skal 
ikke  betale  Mere,  end  Du  selv  vil.  Angiv  kun  selv 
Dine  Løsepenge".  Paa  disse  ædelmodige  Ord  gav  Ber- 
trand ham  et  ligesaa  stolt  Svar. 

„I  taler  smukt,  Sire!  og  siden  I  vil  holde  Eder 
til  min  Ansættelse,  bør  I  ikke  tabe  Noget  derved. 
Jeg  ansætter  mine  Løsepenge  til  hundrede  Tusinde  Guld- 
dalere." 

Alle  Ridderne  saae  stumme  af  Forbauselse  paa 
hverandre,  da  de  hørte  ham  nævne  denne  uhyre  Sum ; 
men  Prindsen  troede,  at  Bertrand  spøgede  med  ham 
og  svarede: 

„Du  spøger;  det  kan  Du  ikke  betale;  jeg  vil  ikke 
have  saa  Meget,  jeg  vil  eftergive  Dig  det  Halve." 

„Jeg  takker  Eder  meget;  men  siden  jeg  har  nævnt 
denne  Sum,  vil  jeg  blive  ved  det." 

„Hvordan  vil  Du  da  bære  Dig  ad  med  at  samle 
saa  mange  Penge?" 

„Sire !  hvad  der  end  vil  hændes,  og  hvad  det  end 
skal  koste,  vil  Don  Henrik  blive  Konge  i  Spanien,  og  han 
vil  nok  betale  -de  halve  Løsepenge.  Resten  troer  jeg 
nok,  at  Kongen  af  Frankrig  vil  betale,  og  hvis  det 
gjøres  nødigt,  er  der  ingen  Pige  eller  Kone  i  mit  Føde- 
land, som  kan  spinde,  og  som  ikke  med  sin  Teen  vil 
søge  at  betale  Noget  af  mine  Løsepenge." 

„Han  bryder  sig  ikke  om  Noget  og  stiller  sig  an, 
som  om  han  kunde  raade  over  al  Frankrigs  Rig- 
domme," sagde  den  sorte  Prinds.  „For  ti  Tusinde  Francs 
havde  jeg  dog  givet  ham  fri." 

Bertrand  du  Guesclin  blev  nu  givet  fri  mod  at 
give    sit  Æresord  paa   ikke  at  drage   sit    Sværd    eller 

iføre  sig  sit  Pantser,  før  han  havde  bragt  sine  hundrede 
Tusinde  Gulddalere  til  Bordeaux. 

Rygtet  om  hans  Samtale  med  den  sorte  Prinds 
udbredte  sig  ogsaa  snart  i  Byen ,  og  Alle  vilde  see 
og  tale  med  den  berømte  Ridder  og  bevidne  ham 
deres  Agtelse.  Prindsessen  af  Wales,  der  var  fra- 
værende, kom  reisende  til  Byen  for  at  ønske  ham  til- 
lykke, og  da  han  knælede  for  hende,  reiste  hun 
ham  op  og  omfavnede  ham.  „I  Sandhed,"  sagde  han, 
idet  han  stolt  reiste  sig  igjen,  „jeg  troede  at  være 
den  hæsligste  Ridder  i  Christenheden,  men  for  Frem- 
tiden vil  jeg  fatte  bedre  Tanker  om  mig  selv,  siden 
en  saa  smuk  og  fornem  Dame  har  viist  mig  en  saadan 
Gunst."  Prindsessen  viste  ham  imidlertid  en  endnu 
større  Naade;  hun  betalte  af  sin  egen  Pung  ti  Tusinde 
Francs  til  hans  Løsepenge,  flere  engelske  Høvdinger 
fulgte  hendes  smukke  Exempel,  og  Chandos  tilbød  du 
Guesclin  en  ligesaa  stor  Sum  til  at  betale  hans  Gjæld 
i  Bordeaux. 

Uden  Hjelm  og  Kaarde,  med  en  hvid  Stav  i  sin 
Haand  og  blot  fulgt  af  en  eneste  Tjener  red  nu  Ber- 
trand afsted  til  sit  Fødeland.  Caverley  fulgte  ham  et 
Stykke  paa  Veien.  Han  mindede  Bertrand  om  de 
mange  Felttog,  de  havde  gjort,  snart  sammen,  snart  i 
forskjellige  Leire,  og  bad  ham  tilsidst  om  at  modtage 
ti  Tusinde  Francs  for  dermed  at  gjøre  et  Afdrag  paa 
sine  Løsepenge.  „Jeg  skal  aldrig  glemme,  at  vi  i 
Bretagne  have  maalt  Kræfter  med  hinanden.  Jeg 
veed  ikke,  hvad  der  kan  hændes,  men  hvis  det  gjøres 
nødigt,  skal  jeg  henvende  mig  til  Dig,"  svarede  Ber- 
trand. Derpaa  omfavnede  han  ham  og  fortsatte  sin  Vei 
til  Bretagne. 

Han  havde  ikke  redet  længe,  før  han  mødte  en 
fattig  Væbner,  der  havde  tjent  under  ham  i  Spanien 
og  var  bleven  frigiven  paa  Æresord  for  at  hente  Løse- 

penge,  og  som  nu  vendte  tilbage  til  Bordeaux  som  Krigs- 
fange, da  han  ikke  havde  kunnet  opdrive  dem.  Han  mang- 
lede hundrede  Francs  og  Bertrand  gav  ham  to  Hundrede 
til  Hjælp  og  til  Udrustning  til  et  nyt  Tog  til  Spanien. 
Underveis  mødte  han  endnu  mange  andre  Landsmænd 
og  Vaabenfæller ,  der  vare  ligesaa  fattige  som  den 
Første;  Bertrand  bar  sig  stadigt  ad  paa  samme  Maade, 
og  da  han  kom  til  Bretagne,  havde  han  skjænket  hver 
Skilling  bort,  han  havde  faaet  i  Bordeaux. 

Han  begav  sig  nu  til  sit  Herresæde  Roche-Darrien, 
hvor  hans  Hustru  boede.  Han  fortalte  hende  sine 
Eventyr  og  bad  hende  om  Indtægterne  af  deres 
Eiendomme  og  om  hendes  Ringe  og  Juveler  til  Løse- 
penge for  sig.  Men  hun  kunde  ikke  hjælpe  ham.  En 
Mængde  fattige  Riddere  og  Væbnere,  der  vare  gjorte 
til  Fanger  ved  Navarrete  og  befriede  paa  Æresord, 
vare  komne  til  Roche-Darrien  for  at  besøge  deres  An- 
førers Hustru.  Deres  Nød  havde  gjort  hende  ondt; 
den  ædle  Frue  var  ikke  mindre  høimodig  end  sin 
Mand,  og  hun  havde  bortskjænket  Alt,  hvad  hun 
eiede.  Du  Guesclin  trykkede  sin  Hustru  til  sit  Hjerte 
og  takkede  hende,  fordi  hun  havde  bestyret  deres  Eien- 
domme saa  smukt  og  ganske  i  hans  Aand.  Men  da 
han  nu  ikke  havde  Noget  i  sin  egen  Pung,  maatte 
hans  Venner  i  Bretagne  aabne  ham  deres. 

Han  tog  ikke  Feil  i  sine  gode  Tanker  om  sine  Lands- 
mænd. Fra  alle  Kanter  strømmede  man  til  for  at 
lykønske  ham,  og  en  ædelmodig  Kappestrid  opstod 
blandt  Bretagnes  Adelsmænd  om  at  befrie  deres  Ber- 
trand, deres  Ven  og  Helt.  En  Grev  Laval  gav  alene 
fyrretyve  Tusinde  Francs.  Med  rige  Løsepenge  vendte 
du  Guesclin  i  korte  Dagsreiser  tilbage  til  Bordeaux; 
men  overalt  fandt  han  endnu  fattige  Folk,  der  havde 
tjent  under  ham  i  Spanien;  overalt  mødte  han  baade 
Riddere  og   simple  menige  Soldater,   der  vare  blevne 

barbarisk  mishandlede  af  dem,  der  havde  fanget  og 
frigivet  dem  paa  Æresord.  De  viste  ham  deres 
Arme  og  Been,  der  vare  mishandlede  og  fulde  af  Ar 
ved  Trykket  af  Lænker,  og  rørt  af  Medlidenhed  gav 
Bertrand  stedse  Mere  og  Mere  bort;  da  han  kom 
til  Bordeaux,  havde  han  Intet  tilbage  og  mødte 
saaledes  med  tomme  Hænder  for  den  sorte  Prinds. 
Denne  havde  imidlertid  hørt  fortælle,  at  du  Gues- 
clin  var  bleven  beriget  af  Slægtninge  og  Venner  og 
vendt  tilbage  belæsset  med  Guld.  Han  lykønskede 
ham  derfor  til  det  heldige  Udfald  af  hans  Reise  og 
spurgte  ham,  hvor  han  nu  boede  i  Bordeaux.  „I 
Fængslet,  naadige  Herre,"  svarede  Bertrand;  „jeg  fik, 
sandt  nok,  mere  Guld,  end  jeg  behøvede  til  Løsepenge ; 
men  jeg  har  givet  hver  en  Skilling  ud  for  at  løskjøbe 
mine  stakkels  Krigskammerater." 

„Det  er  min  Tro  Skade,  og  naar  vil  Du  nu  betale 
mig?  Har  Du  virkelig  været  saa  enfoldig  at  befrie 
Andre  for  selv  at  forblive  Fange?" 

„Kunde  jeg  da  virkelig  handle  anderledes,  Sire," 
svarede  du  Guesclin.  „Vare  de  da  ikke  mine  Ven- 
ner og  Vaabenbrødre  ?" 

Men  Bertrand  kom  ikke  i  Fængsel  igjen;  thi  Prind- 
sen  var  greben  af  Beundring  over  hans  glimrende  Ædel- 
modighed og  lod  ham  mod  givet  Æresord  leve  paa 
fri  Fod  i  Bordeaux,  hvor  han  da  ogsaa  blev  i  høieste 
Grad  feteret  af  sine  engelske  Venner.  Kort  Tid  efter 
hans  Tibagekomst  ankom  flere  Muldyr  med  liliebroderede 
Dækner  og  belæssede  med  tredive  Tusinde  Guldgylden. 
Dem  sendte  den  franske  Konge  til  Løsepenge  for  ham. 
Resten  betalte  Hertugen  af  Anjou  og  Henrik  af  Tra- 
stamara,  og  saaledes  blev  du  Guesclin  endelig  sat  i 
Frihed. 

En  Deel  Rester  af  de  store  Compagnier  vare 
imidlertid    undkomne    fra    det    blodige   Nederlag    ved 

Navarrete  og  hærgede  paany  Sydfrankrig,  Bertrand 
samlede  et  Tusinde  Mand  og  ilede  nu  over  Pyrenæerne 
for  at  støde  til  Don  Henrik,  der  dengang  beleirede 
Toledo. 

Don  Pedro  havde  atter  seet  sine  christne  Under- 
saatter  reise  sig;  han  bevæbnede  da  Jøderne  til  sit 
Forsvar,  sluttede  et  Forbund  med  den  mauriske  Konge 
i  Granada  og  søgte  ogsaa  Hjælp  hos  det  muhamedanske 
Hof  i  Fez.  Nogle  Historieskrivere  paastaae  endog, 
at  han  ægtede  en  saracenisk  Prindsesse  og  blev  Musel- 
mand;  i  ethvert  Tilfælde  kom  tredive  Tusinde  Saracenere, 
commanderede  af  berømte  Emirer,  ham  til  Hjælp  og 
stødte  ved  Sevilla  til  den  lille  castilianske  Hær,  der 
var  bleven  hans  Fane  tro.  Don  Pedro  gik  nu  angrebs- 
viis  tilværks  og  trængte  med  fyrretyve  Tusinde  Mand 
ind  i  la  Mrancha  for  at  overrumple  sin  Broder  og 
befrie  Toledo. 

Ved  Rygtet  om  hans  Ankomst  lod  Don  Henrik 
paa  du  Guesclins  Raad  et  Corps  blive  tilbage  for  at 
holde  Byen  indesluttet;  selv  drog  han  med  sine  frem- 
mede Hjælpetropper  og  Resten  af  sine  spanske  Soldater 
i  Iilmarscher  Don  Pedro  imøde.  Han  havde  næppe 
otte  Tusinde  Mand  mod  en  femdobbelt  fjendtlig  Styrke; 
men  hans  Spaniere,  der  skulde  kæmpe  mod  Arabere 
og  Jøder,  vare  i  høieste  Grad  grebne  af  religieus  og 
national  Begeistring. 

De  tvende  Hæres  Sammenstød  fandt  Sted  i  Begyn- 
delsen af  1369  ved  Andalusiens  Grændse  tæt  ved  Slottet 
Montiel.  Den  saraceniske  Fortrop,  der  ikke  troede, 
at  den  fjendtlige  Hær,  som  den  selv  vilde  overraske, 
var  saa  nær ,  blev  fuldstændig  overrumplet  og  splittet 
ad  til  alle  Kanter.  Don  Pedro  ilede  da  til  med 
Hovedstyrken  og  opmuntrede  den  baade  med  Ord 
og  ved  sit  Exempel  til  tapper  Modstand.  Men  Don 
Henriks    begeistrede  Hær    knuste  al  Modstand,    og  de 

bedste  franske  og  aragoniske  Landser  afgjorde  snart 
Dagens  Skjæbne.  Jøderne  og  Saracenerne  vendte  sig 
til  Flugt  og  bleve  i  tusindviis  nedhuggede.  Kong  Pedro 
blev  reven  med  paa  Flugten  og  søgte  Tilflugt  paa 
Slottet  Montiel,  der  strax  blev  beleiret  af  den  seir- 
rige  Hær. 

-  Slottet  laa  paa  en  steil  Klippe  og  syntes  uind- 
tageligt, men  var  slet,  provianteret.  En  mørk  Nat 
søgte  Don  Pedro  derfor  selv  tolvte  at  snige  sig  ned 
ad  den  steile  Skrænt,  men  blev  greben  af  en  udstillet 
fransk  Vagtpost  og  trods  glimrende  Løfter  ført  fangen 
bort  til  Leiren. 

Ved  Efterretningen  om  denne  vigtige  Fangst  ilede 
du  Guesclin  og  flere  andre  Høvdinger  strax  hen  til 
Fangens  Telt. 

Ogsaa  Henrik  af  Trastamara  kom  skyndsomt  til. 
Saasnart  de  to  Brødre  saae  hinanden,  styrtede  de  med 
utroligt  Raseri  sammen  og  brødes  med  hinanden.  De 
faldt  begge ;  men  Don  Pedro,  som  var  stærkest,  fik  sin 
Broder  under  sig  og  famlede  efter  sin  Dolk  for  at 
gjennembore  ham.  Et  af  Vidnerne  til  denne  skrække- 
lige Scene  greb  ham  imidlertid  i  Benet  og  væltede 
ham  under  Don  Henrik,  som  derpaa  gjennemborede  sin 
Broder  og  saaledes  blev  Castiliens  Konge. 

Don  Henrik  overøste  du  Guesclin  og  hans  Kamme- 
rater med  Gaver  og  Hædersbevisninger.  Mange  Fransk- 
mænd bleve  tilbage  i  Landet  og  bleve  Stamfædre  for 
berømte  spanske  Slægter.  Du  Guesclin,  der  alt  tid- 
ligere var  bleven  Connetable  af  Castilien,  fik  nu  Her- 
tugdømmet Molina  og  Grevskabet  Seria;  men  han 
maatte  først  indtage  disse  sine  Byer.  Han  hjalp 
endnu  med  til  Toledos  Indtagelse;  men  derpaa  kaldte 
den  franske  Konge  ham  hjem  til  nye  glimrende  Kampe 
og  Bedrifter  i  hans  eget  Fødeland. 


Ridder  Bertrand  du  Guesclin.  101 

V.    Bertrand  du  Guesclin  bliver  Connetable  af  Frankrig. 
Han  døer. 

Prindsen  af  Wales  havde  imidlertid  opbragt  de 
adelige  Herrer  i  Guierme  og  Gascogne  irnod  sig  ved 
at  paalægge  dem  sværere  Byrder  end  dem,  de  havde 
svaret,  medens  de  stode  under  den  Iranske  Konge.  De 
havde  da  sendt  en  Deputation  til  Kong  Carl  den  Femte 
og  appelleret  til  hans  Kjendelse,  som  om  de  Provind- 
ser,  Frankrig  havde  afstaaet  til  England  ved  Freden 
i  Bretigny,  endnu  stode  under  den  franske  Krones 
Overhøihed. 

Carl  den  Femte  modtog  imidlertid  alligevel  de  engel- 
ske Lehnsmænds  Appel  til  hans  Domstol  og  stævnede  Seir- 
herren  fra  Crecy,  Poitiers  og  Navarrete  for  Pairskam- 
meret  i  Paris.  Opbragt  af  Harme  svarede  Prindsen 
Kongens  Sendebud  :  „Siden  jeg  skal  komme  til  Paris, 
vil  jeg  ogsaa  komme,  men  i  fuld  Rustning  og  med 
tresindstyve  Tusinde  Mand  i  Følge."  Den  engelske 
Konge  var  enig  med  sin  Søn,  og  den  franske  Konge 
erklærede  da  Guienne  forbrudt,  erklærede  Krig,  og 
snart  fulgte  en  almindelig  Opstand  i  alle  den  engelske 
Konges  Besiddelser  paa  Fastlandet.  En  Mængde  Stæ- 
der udjoge  de  engelske  Besætninger  og  heisede  atter 
det  franske  Flag,  medens  en  fransk  Flaade  seilede 
over  Canalen,  opbrændte  Portsmouth  og  hærgede  det 
sydlige  Englands  Kyster. 

Kong  Edvard  havde  længe  været  hensunken  i 
Blødagtighed;  nu  gjenvandt  han  atter  sin  gamle  Kraft. 
Han  henvendte  sig  atter  til  Englændernes  "National- 
stolthed og  Fædrelandskærlighed,  og  i  flere  Aar  itræk 
gjorde  Landet  nu  ogsaa  store  Anstrengelser  for  at 
hævde  sit  Herredømme  paa  Fastlandet.  I  kort  Tid 
havde  Kongen  samlet  en  frygtelig  Flaade  og  stillet  to 
mægtige  Hære  paa  Benene.  Den  ene  blev  sendt  til 
Guienne,    den   anden   gik  derimod  i  Land  i  Picardiet, 

i  det  nordlige  Frankrig.  Denne  sidste  Hær  førtes  af 
den  berømte  Feltherre  Robert  Knolles,  hvem  vi  flere 
Gange  have  nævnet  i  det  Foregaaende.  Hærgende  og 
brændende  trængte  han  frem  ligetil  Paris;  thi  den 
franske  Konge  mindedes  alt  for  vel  Slagene  ved  Crecy 
og  Poitiers,  til  at  han  skulde  sætte  Alt  paa  Spil  ved  at 
vove  et  Hovedslag.  Snart  kunde  Kongen  derfor  ogsaa 
fra  sit  Palais  Saint-Pol  see  de  brændende  Landsbyer  i 
det  Fjerne  og  Fjendens  Vagtblus  tæt  udenfor  sin  Hoved- 
stad.  Der  var  rigtignok  betydelige  Troppemasser  i 
Byen  med  berømte  Førere,  iblandt  dem  ogsaa  den 
frygtelige  Oliver  Clisson,  hvis  Uvenskab  med  Frankrig 
engang  i  Slaget  ved  Auray  havde  havt  saa  fordærvelige 
Følger.  Nu  var  han  atter  gaaet  over  til  Frankrigs 
Parti,  og  hans  Raad  skyldtes  det  især,  at  Kongen  h)d 
Englænderne  ustraffet  ødelægge  Landet.  Ved  deres 
Plyndringer  kunde  de  dog  ikke  tvinge  Kongen  ud  af 
Byen,  og  naar  Landet  var  udhungret,  maatte  de  for- 
trække. 

Kongen  indsaae  imidlertid  fuldt  vel,  at  Hæren 
trængte  til  en  Fører,  til  hvem  den  kunde  have  Tillid. 
Connetablen  Moreau  de  Fiennes  var  næsten  firsindstyve 
Aar;  han  erkjendte  selv,  at  han  ikke  mere  var  sin 
Post  voxen,  indgav  sin  Afsked  og  betegnede  Kongen 
Bertrand  du  Guesclin  som  den  Mand,  der  var  en  saa 
høi  Post  meest  værdig.  Kongen  var  af  samme  Mening 
og  kaldte  derfor  du  Guesclin  til  Paris. 

Medens  Alt  dette  gik  for  sig  imod  Nord,  var  Ber- 
trand du  Guesclin  imidlertid  vendt  tilbage  til  Frankrig 
og  var  her  strax  kommen  i  Kast  med  Englænderne. 
Den  anden  engelske  Hovedhær,  der  som  ovenfor  sagt 
var  landet  i  Guienne,  anførtes  af  den  berømte  Chantlos. 
Denne  Feltherre  havde  i  Begyndelsen  med  sit  sædvan- 
lige Held  tilbageerobret  en  stor  Deel  af  Aqvitanien  og 
indtaget  flere  Fæstninger;    men   snart  efter  faldt  han  i 

en  Træfning  mod  Franskmændene,  og  med  hans  Død 
forlod  ogsaa  Seiren  de  engelske  Rækker.  Bertrand  du 
Guesclin  stødte  kort  efter  —  i  Aaret  1370  —  til  den 
franske  Hær,  hvor  saavel  Anførere  som  Soldater  mod- 
toge ham  med  Jubel,  og  en  Række  af  Fæstninger 
bleve  tagne  med  Storm  eller  overgave  sig. 

Prindsen  af  Wales  var  angreben  af  en  uhelbrede- 
lig Sygdom;  han  kunde  ikke  mere  holde  Marken  imod 
sine  Fjender,  men  indesluttede  sig  i  Bergerac,  medens 
du  Guesclin  bemægtigede  sig  den  vigtige  By  Limoges 
ved  Erkebiskoppens  og  Befolkningens  Hjælp. 

Denne  By  var  netop  kommen  i  de  Franskes  Magt, 
da  du  Guesclin  blev  kaldet  til  Paris.  Han  adlød  strax 
sin  Konges  Bud ,  og  forklædt  som  Bissekræmmer  sneg 
han  sig  ukjendt  gjennem  de  fjendtlige  Linier  ind  i 
Hovedstaden. 

Rygtet  om  hans  Ankomst  udbredte  sig  snart  i 
Byen,  og  da  han  den  næste  Dag  i  sin  simple  Dragt 
og  kun  ledsaget  af  en  eneste  Væbner  begav  sig  til 
Kongens  Palais,  Saint-Pol,  var  han  omringet  af  en  talrig 
Mængde,  der  jublende  hilsede  ham  og  raabte :  „Bertrand 
skal  føre  Connetablens  Sværd ,  leve  Connétablen  Ber- 
trand du  Guesclin." 

Omgivet  af  alle  sine  Ministre  og  Rigets  Stormænd 
modtog  Kongen  den  berømte  Helt  i  en  høitidelig  Au- 
diens og  underrettede  ham  om,  at  han  havde  udnævnt 
ham  til  Connetable  af  Frankrig.  Du  Guesclin  gjorde 
imidlertid  Indvendinger  mod  at  modtage  den  ansvars- 
fulde Post,  der  gjorde  ham  til  Øverstbefalende  over 
alle  Frankrigs  Hære;  navnlig  frygtede  han  for,  at  Kon- 
gens Brødre  og  Brodersønner  skulde  føle  deres  Ære 
krænket  ved  saaledes  at  skulle  lyde  ham,  der  kun 
var  en  simpel  Adelsmand.  Kongen  vilde  imidlertid 
ikke  taale  noget  Afslag :  „Jeg  har  ingen  Broder,  Fætter, 
Brodersøn,   Baron    eller  Greve   i  mit  Kongerige,    der 

ikke  vil  adlyde  Dig,"  svarede  han;  „men  skulde  noget 
Saadant  dog  hændes ,  vilde  han  i  høieste  Grad  paa- 
drage  sig  min  Vrede!" 

Kongen  lod  derpaa  den  nye  Connetable  spise 
sammen  med  sig,  overvældede  ham  med  Naadesbeviis- 
ninger  og  skjænkede  ham  flere  store  Besiddelser  for 
sig  og  Arvinger. 

Bertrand  du  Guesclin  viiste  snart,  at  han  var  sin 
høie  Stilling  fuldkommen  voxen  og  udfoldede  sin  gamle 
Virksomhed  og  Energi;  men  de  alvorlige  og  farlige 
Forhold  fordrede  det  ogsaa.  Han  lod  i  al  Hast  forfærdige 
alle  mulige  Krigsmaskiner  og  Vaaben,  udbedrede  Fæst- 
ningsværkerne og  satte  saaledes  Paris  i  Forsvarstilstand. 
Derpaa  samlede  han  den  Mængde  Krigsfolk,  der  vare 
spredte  over  Byen,  i  Compagnier,  bragte  igjen  streng 
Krigstugt  tilveie  og  skjærpede  Ridderskabets  Love. 
Naar  en  Adelsmand  alvorligt  forbrød  sig,  blev  ved 
Middagsmaaltidet  Dugen  skaaren  itu  foran  ham,  et 
Tegn  paa,  at  han  ikke  blev  anseet  værdig  til  Samqvem 
med  sine  Vaabenfæller.  Han  satte  ogsaa  efter  en  Deel 
Modstand  af  Kongen  og  hans  Ministre  igjennem,  at 
Soldaterne  fik  en  regelmæssig  Sold. 

Englænderne  under  Robert  Knolles  trak  sig  imid- 
lertid bort  fra  Paris  for  at  gaae  i  Vinterqvarteer  i  de 
vestlige  Provindser  i  Landskaberne  Maine  og  Anjou, 
der  ligge  Nord  for  Floden  Loire  og  mod  Vest  begrændses 
af  Bretagne.  Her  regjerede  endnu  Hertug  Johan  den 
Fjerde,  der  var  bleven  saa  kraftig  understøttet  af  Eng- 
lænderne i  Slaget  ved  Auray.  Han  var  den  engelske 
Konges  Svigersøn  og  hemmelige  Allierede.  Fra  den 
Kant  truedes  Englænderne  altsaa  ikke  af  nogen  Fare; 
de  indqvarterede  sig  derfor  i  en  vid  Udstrækning  i 
Provindserne  omkring  Loire  og  troede  sig  der  i  en 
saa  fuldkommen  Sikkerhed,  at  Robert  Knolles  overgav 
Commandoen  til  en  tapper  Anfører,  Sir  Thomas  Gran- 


Bidder  Bertrand  du  Guesclin.  1  05 

son  og  selv  tog  til  Aqvitanien  for  at  støde  til  den  sorte 
Prinds.  Denne  havde  med  en  sidste  Kraftanstrengelse 
igjen  drevet  Franskmændene  tilbage  i  Syden;  thi  Ber- 
trand du  Guesclin  var  jo  nu  borte.  Prindsen  indtog 
endog  Byen  Limoges,  men  plettede  her  sin  Ære  ved 
at  lade  hele  Befolkningen  nedsable. 

Du  Guesclin  udtænkte  imidlertid  sit  [berømteste 
Felttog,  der  alene  vilde  have  været  istand  til  at  gjøre 
hans  Navn  udødeligt.  Han  besluttede  at  slaae  Fjendens 
Styrke  afdelingsviis  og  anvendte  saaledes  ganske  den 
samme  Krigskunst,  som  Napoleon  Bonaparte  1796  i 
Italien,  og  i  det  Hele  viiste  han  her,  at  han  besad  alle 
en  stor  Feltherres  Egenskaber :  Evne  til  at  udtænke  et 
heelt  Felttogs  Plan,  Energi  og  Udholdenhed  i  at  for- 
følge denne  i  alle  dens  Enkeltheder,  Mod  og  Kold- 
blodighed i  det  afgjørende  Øieblik. 

Carl  den  Femte  deelte  imidlertid  ikke  sin  Conne- 
tables  Seirstillid  og  Dristighed;  han  vilde  kun  lade 
ham  medtage  en  ringe  Deel  af  de  Tropper,  der  laae 
indqvarterede  i  Paris,  og  den  nye  Connetable  havde 
derfor  i  Begyndelsen  kun  tre  Tusinde  Mand  om  sig; 
men  de  hørte  næsten  alle  til  Adelen  og  vare  enten  Rid- 
dere eller  Væbnere;  blandt  dem  var  der  endog  tre  Mar- 
schaller  af  Frankrig:  Sancerre,  Blainville  og  den  gamle 
Anderham,   hvem  vi  mindes  fra  Slaget  ved  Navarrete. 

Connetablen  tog  sit  Hovedqvarteer  i  sit  Slot  Pon- 
torson,  der  laa  paa  Grændsen  af  Normandiet  og  Bre- 
tagne, og  først  og  fremmest  maatte  han  forstærke  sin 
Armee.  Omegnen  var  opfyldt  af  omreisende  Krigsfolk, 
der  søgte  at  gjøre  deres  Lykke  baade  ved  tilladelige 
og  utilladelige  Midler,  og  Kong  Edvards  Udsendinge 
hvervede  mange  Folk  blandt  dem.  Du  Guesclin  bød  nu  en 
langt  høiere  Sold,  og  det  var  en  tilstrækkelig  Grund 
for  dem  til  at  flokkes  under  hans  Banner.  Pengene 
slap  imidlertid  op,  og  Kongen  sendte  kun  utilstrækkelige 

Summer.  Da  Clisson  imidlertid  bebreidede  du  Gues- 
clin, at  han  havde  lovet  Mere,  end  Kongen  kunde 
holde,  svarede  denne:  „Hvis  disse  Folk  ikke  føre 
Krig  mod  Kongens  Folk,  ville  de  udplyndre  vore 
stakkels  Landboere.  Det  kan  jeg  ikke  taale,  og  naar 
Kongen  derfor  ikke  betaler  Soldaterne  af  sine  Midler, 
vil  jeg  gribe  til  mine  egne."  Han  befalede  altsaa  sin 
heltemodige  Hustru  at  bringe  ham  alle  de  Smykker, 
Juveler  og  øvrige  kostbare  Sager,  hun  endnu  eiede,  og 
blandt  Andet  et  prægtigt  Guldservice,  som  Kong  Henrik 
af  Castilien  havde  foræret  ham.  Alt  dette  uddeelte 
han  mellem  Anførerne  for  Compagnierne  og  talte  snart 
mellem  tolv  og  femten  Tusinde  Mand  under  sit  Banner. 

Det  var  allerede  langt  hen  paa  Efteraaret,  og  Sir 
Thomas  Granson  tænkte  sig  i  fuldkommen  Sikkerhed 
mod  ethvert  Angreb  af  Connetablen.  Englænderne 
vare  leirede  i  en  god  Stilling  ved  Pont-Valain  i 
Udkanten  af  en  Skov,  og  Sir  Thomas  sendte  endog 
en  Herold  til  du  Guesclin  med  en  Udfordring  til  at 
levere  Englænderne  et  Slag  paa  Sletterne  omkring 
Byen  le  Mans. 

„Guds  Død !  Englænderne  ville  faae  mig  at  see 
snarere,  end  de  ønske,"  svarede  Bertrand  Sendebudet, 
men  tog  forøvrigt  ret  vel  imod  ham  og  beværtede  ham 
navnlig  saa  rigeligt,  at  han  tilsidst  sank  døddrukken 
om.  Connetablen  tænkte,  at  Øieblikket  var  gunstigt 
til  at  overraske  Fjenden.  Natten  var  mørk,  Stormen 
rasede,  og  en  iiskold  Regn  strømmede  ned.  Alle  de 
øvrige  Anførere  meente  ogsaa,  at  en  natlig  Marsch 
paa  otte  Miil  uden  slagne  Landeveie  og  paa  et  Jords- 
mon, der  var  udhulet  af  Eftaarsregnen,  hørte  til  Umu- 
lighederne. Uden  at  bryde  sig  om  alle  Indvendinger 
blev  imidlertid  Connetablen  ved  sit  fattede  Forsæt. 
Han  selv  førte  Avantgarden,  de  øvrige  Tropper  fulgte 
efter    i    to    Afdelinger    under    Anderham    og    Clisson. 

Hver  Rytter  havde  en  Bueskytte  eller  Soldat  bag  sig 
paa  Hesten. 

Armeens  Anstrengelser  i  denne  mørke,  kolde  Nat 
vare  uhyre.  Bækkene  vare  gaaede  over  deres  Bredder, 
Veiene  ufremkommelige,  en  iiskold  Vind  lamslog  Lem- 
merne, Hestene  styrtede  og  døde  i  masseviis,  fra  alle 
Kanter  begyndte  man  at  knurre;  men  du  Guesclins 
Opmuntringer  holdt  Modet  oppe;  han  lovede  Soldaterne 
et  uhyre  Bytte  og  foregik  Alle  med  sit  Exempel. 
Bestandigt  gik  han  frem  trods  alle  Forhindringer,  og 
tilsidst  havde  han  ikke  mere  end  fem  hundrede  Mand 
af  sin  Avantgarde  om  sig,  da  han  ved  Daggry  kom 
til  Pont-Valain,  hvor  han  holdt  sig  skjult  i  Udkanten 
af  Skoven. 

Han  lod  nu  først  sin  udmattede  Skare  faae  lidt  Hvile 
og  viiste  den  imidlertid  Englændernes  udstrakte  Leir 
paa  den  aabne  Slette  som  et  let  Bytte.  Han  befalede 
sine  Folk  at  stige  af  Hestene  og  lade  dem  blive  tilbage 
i  Skoven;  derpaa  maatte  de  trække  Vaabenkjolerne 
over  deres  Harnisker,  for  at  de  kunde  komme  Fjen- 
derne saa  nær  som  muligt  uden  at  blive  bemærkede, 
og  nu  marscherede  han  i  Stilhed  afsted  med  sin  lille 
Skare.  Med  dragen  Kaarde  og  under  Trompeternes 
Lyd  styrtede  han  som  en  anden  Gideon  løs  paa  Fjen- 
dens Leir,    der  blev  stukken  i  Brand  paa  alle  Kanter. 

Fjenderne  vare  deels  beskjæftigede  med  at  lave 
deres  Mad,  deels  slumrede  de  endnu  og  bleve  i  Be- 
gyndelsen aldeles  overrumplede  og  kastede  paa  alle 
Punkter;  men  endelig  samlede  de  sig  om  deres  An- 
fører og  det  kongelige  Banner.  Mange  udsøgte  Krigere 
trængte  sig  der  sammen  og  holdt  Stand,  og  deres  Antal 
forøgedes  mere  og  mere;  de  beredte  sig  alt  til  at  ud- 
folde sig  til  alle  Kanter,  da  de  bemærkede  deres  An- 
griberes ringe  Tal ,  og  trods  sit  glimrende  Heltemod 
vilde  du  Guesclin  dog  være  bukket  under,    hvis    ikke 

ogsaa  de  øvrige  Divisioner  af  hans  lille  Hær  under 
Anderham  og  Clisson  havde  angrebet  Englænderne  i 
Ryggen.  Slaget  udbredte  sig  nu  til  alle  Sider  og  fort- 
sattes uden  endelig  Afgjørelse,  indtil  de  Reserver,  der 
vare  ladte  tilbage  i  Skoven  med  Hestene  og  Bagagen, 
under  Anførsel  af  Marschal  Blainville  og  Admiral  de 
Viennes  brøde  frem  og  styrtede  sig  over  Englændernes 
høire  Fløi.  Disse,  som  troede  at  have  en  anden  Armee  at 
kæmpe  med,  vege,  og  Nederlaget  blev  frygteligt.  Da 
Granson  saae  Slaget  tabt,  styrtede  han  sig  ind  mellem 
Blenderne  for  at  døe.  Han  fik  Øie  paa  du  Guesclin, 
greb  sin  Stridsøxe  med  begge  Hænder  og  styrtede  løs 
paa  ham  for  at  tilføie  ham  det  dødelige  Hug;  men  du 
Guesclin  undveg  ham,  greb  Granson  om  Livet,  kastede 
ham  omkuld,  satte  ham  sin  Dolk  paa  Struben  og  tvang- 
ham  saaledes  til  at  overgive  sig. 

Seiren  var  fuldstændig.  Ti  Tusinde  Englændere 
bleve  i  nogle  faa  Timer  dræbte,  fangne  eller  adsplittede. 
Umaadelige  Forraad  af  Levnetsmidler  og  Krigsmateriel 
faldt  i  Franskmændenes  Hænder,  og  selv  den  simpleste 
franske  Trosknegt  havde  sin  Fange,  af  hvem  han 
haabede  at  kunne  udpresse  rige  Løsepenge. 

Det  gjaldt  nu  om  ufortøvet  at  forfølge  Seiren  og 
ikke  lade  Englænderne  beholde  nogen  Fæstning  eller 
fast  Stilling  paa  denne  Side  af  Loire.  De  vovede 
heller  ikke  at  gjøre  nogen  Modstand  og  trak  sig  ved 
Connetablens  Nærmelse  tilbage  til  Sainte  -  Maure ,  der 
gjaldt  for  en  uindtagelig  Fæstning.  Her  commanderede 
Sir  Cressonval,  der  havde  tjent  under  du  Guesclin  i 
Castilien. 

Connetablen  erkjendte  snart  Fæstningens  Uindtage- 
lighed; men  da  han  godt  kjendte  Cressonvals  Charak- 
teer,  haabede  han  dog  at  kunne  bemægtige  sig  Byen 
uden  Beleiring.  Han  indbød  den  engelske  Anfører  til 
at    besøge   sig  og  søgte  nu  ved   det  fyldte   Bæger  at 

gj  en  vække  Minderne  om  deres  gamle  Vaabenbroder- 
skab.  Han  lovede  ham  en  hæderlig  Capitulation,  hvis 
han  samtykkede  i  at  overgive  Byen;  men  da  Cresson- 
val  svarede,  at  han  vilde  holde  sin  Eed  til  Kong  Edvard, 
og  at  Fæstningen  var  stærk,  svoer  du  Guesclin  ved 
Saint  Yves,  at  han  vilde  lade  Commandanten  hænge, 
hvis  han  tvang  ham  til  at  begynde  en  Beleiring. 

Med    Skræk    i    Livet    vendte    Cressonval    tilbage, 
sammenkaldte  et  Krigsraad,    og   hans   Frygt    smittede 
alle  hans  Folk  paa  Een  nær,  der  vovede  at  sige,  at  det 
at   overgive   en  saa  stærk  Fæstning,  førend  den  endnu 
havde    udholdt    en   Storm,    vilde    være    et   Forræderi. 
Man  valgte  da   en  Mellemvei,    stak  Ild  paa  Byen  for 
at  forhindre  Franskmændene  fra  at  tage  den  i  Besiddelse 
og    trak    sig    derpaa   under  Beskyttelse  af  Mørket  i  al 
Hast    tilbage    til  Bressuire,    som  Englænderne  haabede 
at  kunne  naae,  før  du  Guesclin  indhentede  dem;   men 
opbragt  over  Saint-Maures  Brand  fulgte  han  dem  lige 
i  Hælene,    og    da    Besætningen    i   Bressuire    fra  Taar- 
nene  saae  de    fjendtlige   Bannere  vaie,    troede  den,  at 
den   første  Trops  Flugt  kun  var  et  Krigspuds  og  luk- 
kede Portene  for  den,   saa   at  flere  end  fem  Hundrede 
af  Flygtningene  bleve  nedhuggede  udenfor  Byen. 

Du  Guesclin  var  vant  til  at  tage  enhver  fast  By 
med  Storm  og  medførte  derfor  sjeldent  Beleiringsma- 
skiner,  hvis  langsomme  Transport  sinkede  hans  hurtige 
Marscher.  Han  havde  heller  ingen  med  nu ;  desuden 
manglede  han  Levnetsmidler,  og  da  han  saae,  at  Byen 
Bressuire  var  meget  stærk  og  forsvaret  af  et  Armee- 
corps,  sendte  han  Bud  til  Commandanten  og  bad  om 
nogle  Levnetsmidler  tilkjøbs,  idet  han  tillige  lovede 
i  saa  Fald  at  ville  fortrække.  „Jeg  vilde  gjerne  sende 
Eder  nogle,  endog  gratis,"  var  dennes  Svar,  „hvis  jeg 
blot  var  sikker  paa,  at  de  vilde  tage  Livet  af  enhver 
Franskmand  i  Eders  Hær  og  af  Eder  selv  med,  I,  der 

har  dræbt  flere  Englændere,  end  nogen  Anden  i  et 
heelt  Aarhundrede." 

Ved  at  høre  dette  raae  Svar  udbrød  du  Guesclin 
rasende :  „Ved  alle  Helgene,  jeg  skal  lade  Dig  hænge, 
Du  æreløse  Karl!" 

Uden  at  vente  længere  befalede  han  nu  at  berede 
sig  til  Storm.  Af  Mangel  paa  Stormstiger  brugte  Fransk- 
mændene deres  Dolke  og  Kaarder  til  at  kravle  op  ad 
Murene,  idet  de  borede  dem  ind  i  de  mindste  Huller  eller 
Ujevnheder.  Connetablen,  den  gamle  Marschal  Ander- 
ham,  og  Oliver  Clisson  gave  Exemplet  og  kæmpede 
med  som  de  simpleste  Soldater.  De  stege  op  under 
en  Hagel  af  Steen  og  tunge  Egebjælker  og  en  Regn  af 
kogende  Olie;  tre  Gange  blev  den  gamle  Marschal 
kastet  tilbage  i  Graven,  men  reiste  sig  atter,  bedækket 
med  Saar;  ogsaa  du  Guesclin  og  Clisson  bleve  kastede 
ned  og  saarede;  men  Bertrand  blev  ikke  træt.  Han 
fordoblede  kun  sine  Anstrengelser  og  var  allestedsnær- 
værende :  „Fremad,"  raabte  han  til  sine  sultne  Bretag- 
nere, „fremad,  Eders  Middagsmaaltid  er  i  Fæstningen, 
I  maae  seire  eller  døe  af  Hunger."  Spyd  og  Hellebar- 
der bleve  anvendte  for  at  ødelægge  Forskandsningerne, 
en  Stump  af  Muren  styrtede  ned,  og  en  Flok  Krigere 
styrtede  ind  under  de  frygtede  Krigsraab  :  „Saint  Yves" 
og  „vor  Frue  til  Guesclin."  De  trængte  snart  ind  i 
Hjertet  af  Byen,  og  alle  Englænderne  bleve  fangne 
eller  huggede  ned.  Et  halvt  Hundrede  søgte  at  und- 
komme gjennem  en  Udfaldsport;  de  stødte  imidlertid 
paa  den  gamle  Marschal  Anderham,  der  atter  gjenvandt 
en  Smule  af  sin  gamle  Styrke;  han  dræbte  ti  Fjender: 
da  faldt  han  om  og  døde  den  næste  Dag 

Efter  denne  blodige  Bedrift,  der  høit  berømmes  af 
alle  Datidens  Forfattere,  udjog  Connetablen  Englæn- 
derne af  hele  Omegnen,  og  den  lynsnare  Hurtighed  i 
alle  hans  Bevægelser  under  dette  Felttog  paa  sex  Uger 

slog  Englænderne  med  Rædsel.  Robert  Knolles,  der 
for  seent  erkjendte  den  Feil,  han  havde  begaaet  ved  at 
sprede  sine  Tropper  for  meget,  opgav  at  forsvare  alle 
Loireprovindserne  og  søgte  blot  at  redde  Resten  af 
sine  Tropper  ved  at  udskibe  dem  i  les  Sables  d'Olonne, 
en  lille  By  ved  Atlanterhavet,  Nord  for  la  Rochelle. 
Connetablen  fik  imidlertid  Nys  derom  og  sendte  Clis- 
son  afsted  for  at  afskjære  Resterne  af  den  engelske 
Armee  paa  dens  Marsch  til  Kysten.  Clisson  overraskede 
den  i  Sumpene  i  Poitou,  angreb  og  ødelagde  den  fuld- 
stændigt. 

Vi  ville  ikke  gaae  nærmere  ind  paa  at  beskrive 
du  Guesclins  Bedrifter  i  de  følgende  ti  Aar.  Det  maa 
være  tilstrækkeligt  at  minde  om,  at  Edvard  den  Tredie 
døde  1377,  at  hans  berømte  Søn,  den  sorte  Prinds,  var 
død  før  Faderen,  og  at  det  ikke  lykkedes  Englænderne 
paa  nogen  Maade  at  gjenvinde  det  Tabte,  hverken  saa- 
længe  disse  Fyrster  levede,  eller  i  de  haarde  Kampe 
umiddelbart  efter  deres  Død.  Du  Guesclin  drev  dem 
tvertimod  stedse  mere  og  mere  tilbage;  ved  hans  Død 
eiede  de  endnu  kun  Caiais  og  nogle  adspredte  Besid- 
delser i  Guienne.  Pladsen  tillader  os  imidlertid  ikke 
at  opholde  os  længere  ved  disse  Bedrifter ;  vi  ville  kun 
endnu  dvæle  lidt  ved  Heltens  sidste  Øieblikke. 

Vi  gjenfinde  ham  i  Aaret  1 380  i  Landskaberne  Au- 
vergne  og  Languedoc,  hvor  der  var  udbrudt  nogle  Uro- 
ligheder, som  Kongen  havde  paalagt  ham  at  stille. 
Paa  samme  Tid  skulde  han  ogsaa  fordrive  de  engelske 
Tropper,  der  endnu  vare  i  Besiddelse  af  flere  Fæstnin- 
ger, og  de  Levninger  af  de  store  Compagnier,  der  som 
Røverbander  dreve  deres  Uvæsen  i  disse  Provindsev. 
I  Languedoc,  midt  i  Bjergkjæden  Cevennerne,  ligger 
den  lille  By  Chåteauneuf-Randon,  der  tidligere  var  en 
Fæstning.  Den  var  i  Sommeren  1380  endnu  i  Englæn- 
dernes Besiddelse,  og  med  sin  sædvanlige  Kraft  belei- 

rede  nu  du  Guesclin  denne  Stad  og  tvang  tilsidst  Be- 
sætningen til  en  Capitulation.  Commandanten,  Sire  de 
Roos,  lovede  at  overgive  Byen,  hvis  han  ikke  inden  sex 
Dages  Forløb  fik  Undsætning.  I  lang  Tid  havde  du 
Guesclin  imidlertid  lidt  af  et  indvortes  Onde;  den  Virk- 
somhed, han  havde  udfoldet  under  Beleiringen,  udtømte 
hans  sidste  Kræfter.  Capitulationen  maatte  han  under- 
tegne paa  sit  Sygeleie,  og  han  reiste  sig  ikke  mere 
derfra. 

Da  han  mærkede  Dødens  Nærhed,  beredte  han 
sig  til  at  døe  som  en  Christen,  og  efter  at  have  nydt 
Sacramentet  kaldte  han  sin  gamle  Vaabenbroder,  Mar- 
schallen  Sancerre,  og  sine  fornemste  Høvdinger  til  sig, 
og  da  disse  grædende  omringede  hans  Leie,  sagde  han : 
„Jeg  anbefaler  min  Hustru  og  min  Konge  til  Guds 
Barmhjertighed,  og  da  jeg  altid  har  tjent  Kongen  ærligt, 
haaber  jeg,  at  vor  Herre  Christus  vil  tilgive  mig  mine 
Synder.  Farvel  mine  Venner  og  mit  kjære,  høitelskede 
Frankrig,  som  jeg  snart  skal  forlade.  Gud  give  Eder 
Seir  og  Ære,  og  gid  han  maa  minde  Eder  om,  at, 
hvor  I  end  kriges,  saa  ere  dog  Kirkens  Tjenere,  Qvin- 
der,  Børn  og  de  Fattige  ikke  Eders  Fjender!" 

Det  var  den  fjerde  Juli  1380,  den  sjette  Dag, 
der  var  fastsat  til  den  beleirede  Byes  Overgivelse. 
Henimod  Solnedgang  indfandt  Marschal  Sancerre  sig 
udenfor  Byen,  tilkaldte  Commandanten,  som  steg 
op  paa  Byens  Muur,  og  opfordrede  ham  til  at  holde 
sit  Løfte  og  overgive  Byens  Nøgler.  »Jeg  har 
lovet  Bertrand  du  Guesclin  dem ,"  svarede  Sire  de 
Roos,  „lad  ham  komme  og  modtage  dem."  Da  San- 
cerre imidlertid  underrettede  ham  om,  at  Sygdom 
hindrede  Connetablen  i  at  være  tilstede,  svarede  Com- 
mandanten :  „Saa  vil  jeg  selv  komme  til  ham  og  over- 
levere Byens  Nøgler  i  hans  seirrige  Hænder;  thi  jeg  vilde 
aldrig  have  overgivet  dem  til  nogen  Anden  end  ham." 

Den  franske  Armee  traadte  under  Vaaben  og  op- 
stillede sig  i  Slagorden  udenfor  Leiren.  Den  engelske 
Høvding  forlod  under  vaiende  Faner  Byen,  fulgt  af 
hele  sin  Garnison,  der  medtog  alle  sine  Vaaben.  Saa- 
ledes  marscherede  de  gjennem  den  franske  Leir  hen 
til  Connetablens  Telt,  og  Sancerre  ledede  Commandanten 
og  hans  fornemste  Officerer  derind,  hvor  de  franske 
Anførere  stode  tause  omkring  deres  døende  Feltherres 
Leie.  Ved  Synet  af  Helten  kunde  selv  Englænderne 
ikke  holde  deres  Taarer  tilbage,  og  Sire  de  Roos 
knælede  ned  og  lagde  Nøglerne  paa  Dødsleiet,  idet 
han  sagde :  „Her  ere  Nøglerne  til  den  By ,  hvis  For- 
svar Englands  Konge  betroede  mig.  Jeg  overgiver 
dem  til  den  braveste  Ridder,  der  har  levet  i  de  sidste 
Aarhundreder." 

Du  Guesclin  forlangte  nu  sit  Connetablesværd, 
som  Kongen  havde  betroet  hans  tappre  Hænder,  kaldte 
Sancerr  etil  og  sagde  til  ham :  „Marschal !  bring  Frank- 
rigs Konge  dette  Sværd  og  bed  ham  med  Kjærlighed 
mindes  mig;  og  I,  mine  Venner!  beder  for  mig;  thi 
min  Tid  er  forbi.  Hold  af  hverandre,  hjælp  hverandre 
og  tjen  vor  gode  Konge  med  Troskab.  Farvel  Alle!" 
Sancerre  forsøgte  at  hjælpe  ham  op;  men  Connetablen 
faldt  tilbage  i  hans  Arme  og  udaandede  sit  sidste  Suk. 

Du  Guesclin  havde  befalet,  at  hans  Legeme  skulde 
begraves  i  Dominicanerkirken  i  Byen  Dinan  i  Bretagne 
ved  hans  første  Hustru  Thyphaine  Raguenels  Side; 
thi  hende  havde  han  mistet  1372.  Dinan  kom  imid- 
lertid kun  til  at  eie  hans  Hjerte;  thi  Kong  Carl  den 
Femte  vilde  vise  Helten  en  særdeles  Hæder  ved  at 
lade  ham  stedes  til  Hvile  i  Kongegravene  i  Saint-Denis. 
Der  havde  Kongen,  allerede  medens  han  levede,  ladet 
sit  Gravmæle  gjøre  færdigt,  og  han  lod  sin  Connetable 
begrave  ved  sine  Fødder.     Han  lod   hans  Begravelse 

Historisk   Archiv.    I.  8 


114  Ridder  Bertrand  du   Guesclin. 

høitidelig  foretage  med  ligesaa  megen  Pragt  og  lige- 
saa  mange  Æresbeviisninger ,  som  om  det  havde 
været  hans  egen  Søn.  Han  selv,  tre  af  hans  Brødre 
og  de  fornemste  Adelsmænd  fra  hele  Kongeriget  vare 
tilstede;  snart  efter,  den  sextende  September  1380, 
fulgte  han  ham  i  Graven. 


Skildringer  fra  Oprøret  i  Hindostan  1857*). 

(Ved  Joh.  Henr.  Petersen.) 


1.    Almindelig  Oversigt. 

1  Aaret  1600  indrømmede  Dronning  Elisabeth  af  Eng- 
land et  Selskab  af  londonske  Kjøbmænd  udelukkende 
Ret  til  i  femten  Aar  at  drive  Handel  paa  Landene 
mellem  det  gode  Haabs  Forbjerg  og  Magelhaensstrædet. 
Selskabet  kaldte  sig  det  engelsk-ostindiske  Compagni 
og  begyndte  strax  at  arbeide  paa  at  skaffe  sig  Colonier 
og  Handelspladser  i  det  rige  og  skjønne  Indien,  til 
hvilket  førend  dem  Portugiserne  og  senere  Hollænderne 
saagodtsom  alene  havde  havt  Adgang;  men  der  var 
Meget  at  kæmpe  imod,  mangfoldige  Vanskeligheder  at 
overvinde,  og  først  henimod  hundrede  Aar  efter  at 
Monopolet  var  givet  kunde  Compagniet  siges  at  have 
faaet  virkelig  fast  Fod  i  Ostindien. 

Men  fra  det  attende  Aarhundredes  Begyndelse 
voxede  det  britiske  Herredømme  i  Ostindien  rask 
fremad.  Skjøndt  i  længere  Tid  hindrede  af  Fransk- 
mændene, der  endog  søgte  ligefrem  at  fordrive  Eng- 
lænderne fra  Landet,  vedbleve  disse  dog  med  en  sjel- 
den  Haardnakkethed  og  Udholdenhed  at  hævde  deres 
Plads,  og  ved  en  snild  Benyttelse  af  de  indre  Urolig- 
heder og  Svagheder  i  de  bestaaende,  indfødte  Regje- 
ringer  lykkedes  det  dem  i  Tidens  Løb,  deels  ved 
Underhandlinger,  deels  ved  Vaabenmagt  at  opnaae  en 


*)  Ved  Siden  af  andre  Kilder  ere  hovedsagelig  Capt.  G.  Hotchin- 
Ron:  Mutinies  in  Onde  og  J.  Althaus:  Sociale  Bilder  aus  Eng- 
land benyttede. 

saadan  Overvægt  og  Indflydelse,  at  vanskelig  nogen 
anden  europæisk  Magt  kunde  gjøre  dem  Rangen 
stridig.  Tippo  Sahib,  en  af  deres  mægtigste  og  meest 
haardnakkede  Modstandere,  mistede  Thronen  og  Livet, 
da  hans  Hovedstad  Seringapatam*)  i  Aaret  1799  blev 
stormet ;  den  langvarige  Krig  med  de  tappre  Maharatter 
endte  1818  med  disses  fuldstændige  Nederlag;  de  an- 
dre smaae  Fyrster,  som  havde  opreist  deres  Throner 
paa  Ruinerne  af  den  store  Moguls  Rige,  bleve  lidt  efter 
lidt  enten  fuldkomment  undertvungne  eller  bragte  i  et 
trykkende  Afhængighedsforhold,  og  henimod  Midten  af 
dette  Aarhundrede  var  det  britiske  Herredømme  i 
Ostindien  saa  udstrakt,  at  kun  faa  Fyrster  endnu  havde 
et  Skin  af  Uafhængighed  tilbage. 

En  Erobringspolitik  er  imidlertid  altid  farlig,  og 
desto  farligere,  jo  stærkere  Nationalfølelsen  er  hos  det 
Folk,  som  undertvinges.  Man  maa  beundre  den  Kraft 
og  Energi,  som  Englænderne  viste  under  deres  lang- 
varige og  blodige  Krige,  det  mærkelige  Held,  som 
ledsagede  deres  Vaabens  Fremgang,  og  den  store  Dyg- 
tighed, hvormed  de  organiserede  deres  Herredømme; 
men  man  kan  paa  den  anden  Side  ikke  finde  det  be- 
synderligt, at  Hinduerne,  naar  Leilighed  gaves,  søgte 
at  afryste  de  Fremmedes  Aag  og  befrie  sig  fra  et  Tryk, 
der  maatte  være  saameget  tungere,  som  de  saae  sig 
selv  og  deres  Guder  behandlede  med  dyb  Foragt  af 
de  stolte  Englændere,  saae  deres  Land  berøvet 
sine  Rigdomme,  saae  høitidelige  Overeenskomster 
skjændigt  brudte,  saae  Skatterne  og  Afgifterne  voxe 
til  Bedste  for  en  fremmed  Magthaver,  saae  Retfærdig- 
hedens Dør  lukket  for  deres  Klager,  saae  de  fremmede 
Leietropper  hver  Dag  ustraffet  begaae  Skjændselsgjer- 
ninger,  overfor  hvilke  de  vare  værgeløse  —   kort  sagt 

*)  De  geographiske  Navne  i  denne  Afhandling  ere  efter  Berghang' 
og  Petermanns  Udgave  af  Stielers  Haandatlas  (1867). 

saae,  at  deres  skjønne  og  rige  Fædreland  af  de  Fremmede 
kun  betragtedes  som  en  følesløs  Guldklump,  af  hvilken 
disse  efter  Behag  kunde  hugge  større  og  mindre  Styk- 
ker, medens  de  selv,  Landets  egne  Sønner,  levede  i 
den  yderste  Fattigdom  og  Elendighed.  Hinduen  maatte 
ikke  have  været  af  en  saa  varmblodig  og  brændende 
Charakteer,  som  han  er,  dersom  han  i  lang  Tid  vilde 
have  taalt  et  saa  knugende  Aag,  og  det  var  til  at  forud- 
see,  at  Nationen  engang  vilde  reise  sig  som  een  Mand 
og  med  Raseri  bryde  sine  Lænker.  Der  behøvedes 
kun  en  lille  Gnist  for  at  tænde  den  længe  ulmende 
Lue,  en  ringe  Foranledning,  som  kunde  bringe  Mis- 
fornøielsen  og  Hadet  frem  til  Overfladen,  og  denne 
Foranledning  kom  endelig,  overvældende  og  forfærde- 
lig, fordi  Nationen  saalænge  hemmeligt  havde  maattet 
bære  sin  Fortvivlelse. 

Allerede  tidligere  havde  der  mellem  de  Indfødte 
dannet  sig  Forbund,  som  havde  til  Formaal  at  jage  de 
forhadte  Erobrere  ud  af  Landet,  men  hvergang  havde 
Englænderne  faaet  Bugt  med  Fjenderne,  tildeels  ved 
Hjælp  af  indiske  Tropper,  der  vare  i  deres  Sold,  og 
hvis  Anførere  fordetmeste  vare  Europæere  —  da  dan- 
nede der  sig  henimod  Slutningen  af  Aarene  halvtreds 
en  Sammensværgelse,  i  hvilken  baade  Hinduer  og 
Muhamedanere  toge  Deel,  og  den  blev  saameget  mere 
farlig,  som  den  tildeels  udgik  fra  selve  den  ostindiske  Ar- 
mee,  een  af  Grundpillerne  for  Englands  Magt  histovre. 
Thi  for  at  kunne  gjøre  deres  Magt  gjældende  i  det 
store  Land,  der  er  over  halvfjerdsindstyve  Tusinde 
Qvadratmile  stort  med  et  hundrede  og  halvfemsinds- 
tyve Millioner  Indbyggere,  maatte  Englænderne  under- 
holde en  Hær  paa  to  hundrede  Tusinde  Mand, 
af  hvilke  kun  en  Syvendedeel  vare  Europæere,  og 
det  vil  let  sees,  hvor  mislig  de  Fremmedes  Stilling 
maatte  blive,    naar    denne  Hær  ikke  mere  var  til  at 

stole  paa  eller  negtede  Lydighed.  Kun  Underofficeers- 
posterne  og  nogle  af  de  lavere  Officeersposter  vare 
besatte  med  Indfødte,  og  allerede  denne  Omstændighed 
satte  ondt  Blod;  men  Hinduerne  ere  et  elskværdigt 
Folkefærd,  og  havde  selve  Hæren  ikke  faaet  nogen 
ligefrem  Grund  til  Misfornøielse ,  er  der  megen  Rime- 
lighed for,  at  den  øvrige  Befolknings  Oprør  kun  vilde 
have  havt  liden  Fremgang.  Englænderne  vogtede  sig 
imidlertid  i  deres  Overmod  ikke  for  at  træde  de  Indfødtes 
religieuse  Forestillinger  for  nær,  og  det  var  netop  en 
Omstændighed,  ved  hvilken  Soldaternes  militaire  og 
religieuse  Pligter  kom  i  Strid  med  hinanden,  som  gav 
Anledning  til,  at  Oprøret  brød  ud  i  Armeen  og  drev 
denne  over  paa  Befolkningens  Side. 

Man  havde  i  nogen  Tid  givet  Soldaterne  Enfield- 
riffel-Patroner,  som  vare  indgnedne  med  Oxe-  og  Svine- 
fedt. Oxen  er  hellig  for  Hinduerne,  og  Svinet  er  som 
bekjendt  en  Gjenstand  for  Muhamedanernes  Afsky; 
det  var  derfor  ikke  vanskeligt  for  Urostifterne  at 
opvække  Soldaternes  religieuse  Skrupler  og  faae  dem 
til  at  gaae  paa  Parti  med  deres  Landsmænd  imod 
deres  iforveien  kun  lidet  yndede  Undertrykkere.  Efter 
kort  Tids  Forløb  vare  Soldaterne  i  de  fire  Regjerings- 
districter  Bengalen,  Allahabad,  Madras  og  Bombay 
indlemmede  i  Sammensværgelsen,  uden  at  de  engelske 
Overanførere  havde  nogen  Anelse  derom,  og  en  gam- 
mel Spaadom,  der  sagde,  at  Englændernes  Herredømme 
over  Indien  kun  skulde  vare  i  hundrede  Aar,  bidrog 
mægtigt  til  at  styrke  Oprørernes  Mod,  da  denne  Tid 
netop  nu  var  udløben. 

Den  niende  Mai  1857  brøde  Urolighederne  ud.  I 
Mirut,  en  By  i  det  øvre  Gangesdistrict,  Nordvest  for 
Calcutta,  havde  nogle  indfødte  Soldater,  Spahier,  neg- 
tet  at  modtage  de  ovenfor  omtalte  Patroner;  de  vare 
blevne  fængslede  paa  Grund  af  deres  Opsætsighed,  men 

befriede  af  deres  Kammerater,  og  allerede  to  Dage  efter 
rasede  Oprøret  i  den  store  By  Delhi,  ikke  langt  fra  Mirut. 
Alle  Englændere,  der  ikke  itide  vare  komne  bort,  bleve 
uden  Hensyn  til  Alder,  Kjøn  og  Stilling  myrdede  paa 
den  skrækkeligste  Maade.  Uhyre  Rigdomme  og  store 
Forraad  af  Krigsfornødenheder  faldt  i  Oprørernes  Hæn- 
der; thi  Englænderne  havde  med  ubegribelig  Sorgløs- 
hed og  Godtroenhed  overladt  de  righoldige  Ammunitions- 
oplag  til  de  indfødte  Militaires  Bevogtning  og  der- 
ved givet  disse  et  frygteligt  Vaaben  ihænde.  Delhi 
blev  befæstet  og  var  fra  nu  af  Oprørets  Hovedstad. 
Den  forhenværende  Stormogul,  Akbar,  hvem  Englænderne 
havde  givet  en  aarlig  Pension  og  som  levede  stille  og 
eensomt  i  sine  mægtige  Fædres  Serail,  blev  trukken 
frem  af  Forglemmelsen,  og  da  han  selv  var  en  affældig 
Olding,  der  ikke  kunde  staae  i  Spidsen  for  Opstanden, 
stillede  man  hans  ældste  Søn,  Mirza  Mogul,  ved  hans 
Side.  Samtidig  hermed  udbrød  Opstanden  i  Bengalens 
Garnisonsstæder ;  Officererne  bleve  myrdede,  deres 
Boliger  stukne  i  Brand  og  deres  Familier  piinte  tildøde. 
Men  faa  Steder  naaede  Gyselighederne  en  saadan 
Høide  som  i  Cahnpur,  Sydvest  for  Delhi  ved  Ganges's 
Hovedarm.  Her  stillede  Nana  Sahib,  en  ligesaa  klog 
som  troløs  Mand,  der  havde  tilegnet  sig  europæisk 
Dannelse,  men  som  af  politiske  Grunde  hadede  Eng- 
lænderne til  Døden,  sig  i  Spidsen  for  Opstanden.  Den 
engelske  General  Wheeler,  der  havde  modtaget  alle 
de  engelske  Flygtninge  i  sin  hurtigt  opførte  og  slet 
befæstede  Leir,  blev  saaledes  betrængt  af  Nana  Sahib 
i  Spidsen  for  de  frafaldne  Spahiregimenter,  at  han  til- 
sidst,  da  Hungersnøden  og  Elendigheden  var  stegen  til  det 
Høieste,  indlod  sig  paa  Underhandlinger  med  Oprørerne. 
Nana  Sahib  tiisvoer  „ved  Ganges"  de  Fremmede  fri  Af- 
marsch,  og  General  Wheeler,  der  maaskee  meest  af  Kjær- 
lighed til  sine  to  unge,  blomstrende  Døttre  havde  indladt  sig 

paa  Capitulationen,  begav  sig  tilligemed  Alle  dem,  der 
havde  stillet  sig  under  hans  Beskyttelse,  en  Skare  paa 
450  Personer,  ned  til  Ganges's  Bredder,  hvor  Baade 
laae  beredte  til  at  føre  dem  nedad  Floden.  Med  bange 
Anelser  gik  man  ombord,  og  næppe  havde  Fartøierne 
lagt  fra  Land,  førend  Nana  Sahib  befalede,  at  der 
skulde  skydes  paa  dem  med  gloende  Kugler!  Den 
skrækkeligste  Død  stirrede  de  Ulykkelige  i  Ansigtet. 
De,  som  ikke  bleve  brændte  eller  druknede,  faldt  som 
værgeløse  Offre  for  Spahiernes  Flinteskud  eller  Rytteriets 
Sabelhug  —  Wheeler  blev  tilligemed  halvtredsindtyve 
Andre  ført  fangen  til  Cahnpur,  hvor  de  Alle  med  hver 
andre  i  Hænderne  opstilledes  i  en  Række  og  bleve  ned- 
skudte. Hundrede  og  tredive  Qvinder  og  Børn  bleve 
først  pakkede  sammen  i  et  Rum,  saa  snevert,  at  de 
knap  kunde  drage  Aande;  derpaa  bleve  de  trukne  ud, 
afklædte,  nedhuggede  og  halv-  eller  heeldøde  kastede 
oven  paa  hverandre  i  en  dyb  Brønd  —  Haanden  væg- 
rer sig  næsten  ved  at  nedskrive  disse  Rædsler! 

Videre  og  videre  greb  Opstanden  om  sig.  Audh, 
Gvalior  og  Femflodslandet  reiste  sig  —  „ikke  en  Sjæl 
af  de  forbandede  Fremmede,  som  ville  ophæve  Ka- 
sterne og  berøve  os  vor  Religion,  skal  blive  ilive!" 
med  disse  Ord  opflammede  Oprørerne  hinanden  til 
Hævn  og  Grusomhed.  Det  vilde  have  været  forbi  med 
Englands  Herredømme  i  Ostindien,  dersom  Opstanden 
allevegne  til  samme  Tid  var  brudt  løs;  men  lykkelig- 
viis  tøvede  mange  af  de  Fyrster,  som  stode  i  Af- 
hængighedsforhold til  Englænderne,  med  at  erklære 
sig,  andre  sluttede  sig  aabenbart  til  dem,  og  saaledes 
vandt  de  Fremmede  Tid  til  at  forberede  sig  til  at  knuse 
Oprøret.  Paa  mange  Steder  bleve  Urolighederne 
qvalte  i  Fødselen,  andre  Steder  gik  man  frem  med  en 
hensynsløs,  men  nødvendig  Strenghed ;  en  Deel  af  Op- 
rørerne bleve  hængte,  Andre  bleve  bundne  foran  Mun- 

dingen    af  Kanonerne    og   „bortblæste",    og   saaledes 
lykkedes    det   at   indskrænke  Opstanden  til  Delhi   og 
Audh.      Da   Englænderne   nu    tilmed  trak  europæiske 
Troppemasser  sammen  baade  i  Gangesdeltaet  mod  Øst 
og  Femflodslandet  mod  Vest,    kunde   de  indeslutte  de 
oprørske  Provindser  fra  begge  Sider,  og  allerede  midt 
i  September  1857  faldt  Delhi  efter   et  lige  heltemodigt 
Angreb    og   Forsvar.      Thi    de    Indfødte   havde    deres 
Tro,  deres  Liv,  deres  Qvinder  og  Børn,  Huus  og  Hjem 
at  forsvare,  medens  Englænderne  brændte  af  Hævntørst 
og  Raseri  over    det    uskyldige   Blod,    som    Oprørerne 
ved    feige   Overfald    og   med    vild    Grusomhed    havde 
udøst,  og  det  var  kun  med  Nød  og  næppe,  at  Delhi  und- 
gik at  blive  jevnet  med  Jorden,  og  alle  dens  Indbyggere  at 
blive  henrettede.  Den  gamle  føromtalte  Stormogul,  Akbar, 
blev  indhentet  paa  Flugten  og  fængslet  i  Calcutta,  hans 
Søn  og  Sønnesøn  uden  Barmhjertighed  nedskudte.    Hele 
Maharatternes    gamle  Fyrsteslægt    blev    udryddet,    de 
flygtede  Spahier  bleve  indhentede   og  afvæbnede,   og 
kun  Faa  undkom  til  Audh,    hvor  Oprøret  endnu  ikke 
var  dæmpet,  men  de,  der  bleve  tilbage,  fik  en  skrække- 
lig Skjæbne.     „Spahierne  bleve    førte    frem   ti   og  ti," 
fortæller   den    engelske    General   Cooper,    „og   efterat 
deres  Navne  vare  opskrevne,  lod  jeg  dem  lænke  sam- 
men,  binde  og  føre  til  Retterstedet,    hvor  en  Afdeling 
Soldater   ventede  paa  dem.     Allerede  vare  Hundrede 
og    halvtredsindstyve   nedskudte,    da    faldt    en    af    de 
ældste  af  Bødlerne  i  Afmagt  —  de  dødsdømte  Spahiers 
Skrig,  Fortvivlelse  og  Raseri  havde  angrebet  ham,    og 
det   blev  nødvendigt   at  holde  inde  et  Øieblik.     Snart 
begyndte    imidlertid    Executionen    igjen,    og    allerede 
laae  237  Liig  paa  Pladsen,   da   der  blev  meldt,   at  de 
fangne   Spahier    negtede    at    forlade    deres    Fængsel. 
Øieblikkelig  befalede  jeg,   at  Dørene  skulde  sprænges, 
og  da  de  fløi  op,  saae  vi,  at  vi  imod  vor  Villie  havde  leveret 

et  Sidestykke  til  Rædslerne  fra  „den  sorte  Hule"  i  Cal- 
cutta*). Fem  og  fyrretyve  Liig  bleve  trukne  frem : 
de  Fængslede  havde  ikke  kunnet  udholde  den  hede, 
trykkende  Luft  i  det  snevre  Rum  og  vare  blevne 
qvalte!  De  bleve  tilligemed  de  Henrettede  kastede  i 
en  fælles  Grav.  Kun  een  Mand,  som  var  altfor  haardt 
saaret  til  at  kunne  bringes  til  Retterstedet,  blev  skaa- 
net  dennegang,  men  han  blev  tilligemed  fyrretyve 
Andre,  som  man  havde  opsnappet  paa  Veien,  bragt 
fra  Amritsar  til  Lahore  og  der,  i  nogle  mistænkelige 
Regimenters  Paasyn,  bunden  for  Mundingen  af  Kano- 
nerne og  „blæst  bort".  Femhundrede  Oprørere  har 
jeg  i  kort  Tid  befordret  fra  Livet  til  Døden  !" 

Saaledes  hævnede  Englænderne  sig  i  Delhi.  Og- 
saa  i  Audh  blev  Opstanden  dæmpet,  og  Oprørshæren, 
der  i  lang  Tid  laa  foran  Hovedstaden  Lakhnau  (Luk- 
now)  adsplittet  efter  heltemodige  Kampe;  men  da  Be- 
givenhederne i  dette  Land  frembyde  en  mere  end  al- 
mindelig Interesse,  skulle  vi  nedenfor  omtale  dem 
noget  vidtløftigere. 


II.    Opstanden  i  Åudh.    Begivenheder  i  Setapnr. 

Kongeriget  Audh,  Ostindiens  Paradiis  og  et  af  Na- 
turen i  alle  Retninger  rigt  udstyret  Land,  ligger  Nord- 
vest for  Calcutta  imellem  Nipal  og  Ganges  og  gjennem- 
strømmes   af  en  Mængde  Floder,    som    alle    udmunde 


*)  I  Aaret  1756  erobrede  Radjaen  af  Bengalen  Fortet  Calcutta,  og 
hans  Embedsmænd  spærrede  alle  Fangerne,  ialt  146,  ind  i  et 
snevert  Fængsel,  der  kun  var  atten  Fod  langt  og  elleve  Fod 
bredt.  Den  næste  Morgen  vare  knn  tre  og  tyve  endnu  ilive, 
Resten  var  omkommen  paa  Grund  af  den  utaalelige  Hede,  den 
forpestede  Luft  og  Mangelen  paa  al  Bevægelse. 

i  denne  Hinduernes  hellige  Flod ;  det  er  omtrent  elleve 
Hundrede  Qvadratmile  stort  og  har  henimod  fire  Mil- 
lioner Indbyggere. 

Først  i  Februar  Maaned  1856  var  dette  Land 
kommet  i  Englændernes  umiddelbare  Besiddelse,  og 
Indbyggerne  havde,  som  det  synes,  ikke  havt  Meget 
imod  at  komme  ind  under  det  fremmede  Herredømme, 
som  allerede  i  mange  Tider  havde  været  etableret  i  Nabo- 
landene. Befolkningens  store  Fleertal  var  nedsunken 
i  Sløvhed  og  Ligegyldighed,  fremkaldt  ved  deres  egen 
Regjerings  Uduelighed  og  Svaghed  5  de  lavere  Klasser,  der 
vare  forarmede  og  ved  samvittighedsløse  Embedsmænds 
Havesyge  berøvede  deres  Eiendom,  kunde  i  alt  Fald 
Intet  tabe  ved  en  Regjeringsforandring ,  og  kun  de 
Folk,  som  havde  levet  af  Hoffet  og  ved  Forandringen 
mistede  deres  Erhverv,  tilligemed  Saadanne,  som  under 
Anarchiet  ulovligt  havde  tilvendt  sig  Eiendomme,  der  ikke 
tilhørte  dem  og  maatte  ængstes  for  det  ordnede  Regi- 
mente, der  paa  det  Strengeste  undersøgte  deres  Ad- 
komst til  disse,  nærede  afgjort  Uvillie  imod  de  Frem- 
mede. Det  var  derfor  til  at  forudsee,  at  den  mere 
anseete  og  velhavende  Befolkning  i  Tilfælde  af 
Uroligheder  enten  vilde  vise ,  sig  aabenbar  fjendtlig 
eller  dog  ganske  passiv,  medens  Indbyggernes  store 
Fleertal  sandsynligviis  som  en  død  Masse  vilde  være 
altfor  sløv  til  at  tage  Parti  og  roligt  see  Begiven- 
hederne gaae  deres  Gang. 

Saaledes  var  Stillingen  ved  Begyndelsen  af  det 
skjæbnesvangre  Aar  1857.  Det  første  Tegn  paa  Mis- 
tillid til  den  engelske  Regjering  i  Audh  var  grundet  i 
religieuse  Hensyn  og  stod  derfor  i  god  Overensstem- 
melse med  den  almindelige  Stemning  mellem  Hinduerne; 
men  da  det  kun  var  en  enkelt  Mand,  en  muhamedansk 
Præst  eller  Moulvi,  som  i  Februar  1857  satte  Sagen  i 
Gang  i  Feisabad,  havde  det  Hele  ikke  stor  Betydning. 

Som  det  sædvanligt  er  Tilfældet  med  de  muhamedanske 
Opvækkelsesprædikanter,  udgav  han  sig  for  at  være 
en  Efterkommer  af  Propheten  og  kom  til  Byen  i  et 
pompeust  Optog  med  Heste,  Kameler  og  bevæbnede 
Følgesvende;  han  var  født  i  Residentsskabet  Madras, 
forstod  taalelig  godt  Engelsk  og  var  en  personlig  tapper 
og  fyrig  Mand,  der  havde  gjennemreist  en  Mængde 
indiske  Byer  og  hvervet  Disciple.  Senere  Undersøgelser 
bragte  for  Dagen,  at  han  havde  prædiket  en  „jehad" 
eller  Religionskrig  imod  „kafirerne"  eller  de  Vantroe, 
som  Europæerne  kaldtes.  Hvor  de  engelske  Øvrig- 
heder imidlertid  vare  komne  under  Veir  med  hans 
Virksomhed,  var  han  bleven  udjagen  af  Byerne,  men 
da  man  ikke  kjendte  Noget  til  ham  i  Feisabad,  fik 
han  uforstyrret  Ro  til  at  prædike  i  et  Par  Dage.  Det 
varede  naturligviis  ikke  længe,  førend  man  fik  Øinene 
op  for  det  Farlige  ved  de  Lærdomme,  Moulvien  gav 
tilbedste.  En  Indfødt  underrettede  Commandanten  i 
Byen  derom,  og  man  tog  strax  kraftige  Forholdsregler : 
Moulvien  blev  opfordret  til  at  udlevere  sine  egne  og 
sine  syv  Ledsageres  Vaaben  og  ophøre  med  Prædikener, 
Pengeuddelinger  og  andre  lignende  fredsforstyrrende 
Handlinger;  men  saasnart  han  var  ude  af  Byen,  skulde 
hans  Vaaben  tilbagegives  ham.  Manden  svarede  afslaa- 
ende  paa  Commandantens  Fordringer,  og  denne  sendte 
derfor  ved  Nattetid  en  Deling  Infanteri  imod  ham.  Da 
man  ikke  kunde  overraske  Muhamedanerne,  udspandt 
der  sig  en  livlig  Kamp  mellem  dem  og  Spahierne; 
flere  af  disse  fik  svære  Saar,  og  det  varede  nogen  Tid 
førend  Moulviens  Folk  bleve  nedskudte.  Han  selv 
søgte  Skjul  i  en  Krog,  men  blev  trukken  saaret  og 
stærkt  blødende  frem  og  sat  i  Fængsel  efterat  have 
udleveret  sine  Vaaben;  dog  ansaaes  han  for  at  være 
en  altfor  farlig  Person   at  beholde  i  Feisabad ,   og  han 

blev   derfor  sendt  til  et  af  Soldatercantonnementerne  i 
Omegnen. 

Hele  denne  Affaire  var  gaaet  af  uden  nogen  Deel- 
tagelse  fra  Befolkningens  Side.  Enten  det  nu  var  fordi 
Moulvien  var  en  Sunniter,  og  Muhamedanerne  der  paa 
Stedet  vare  Schiiter*),  eller  fordi  Hinduerne  endnu  havde 
i  frisk  Minde,  med  hvilket  Raseri  Muhamedanerne  for 
ikke  længe  siden  havde  angrebet  deres  Tempel  for 
Abeguden,  fordi  der  gik  det  Sagn,  at  en  muhamedansk 
Helgen  for  flere  Aarhundreder  tilbage  var  bleven  be- 
graven  under  dette;  nok  er  det:  Befolkningen  rørte 
sig  ikke,  og  det  korte  Vindstød  blev  snart  fulgt  af  et 
fuldstændigt  Stille. 

Allerede  i  Begyndelsen  af  1857  vare  dog  Indbyg- 
gerne i  Audh  blevne  underrettede  om,  at  der  var  store 
Ting  ivente.  Med  en  ubegribelig  Hurtighed  havde 
smaae  Brødkager  som  Budstikker  gjennemløbet  Lands- 
byer og  Stæder  som  Tegn  paa,  at  en  almindelig  Reis- 
ning  af  Nationen  forestod ;  men  hvem  der  skulde  be- 
gynde den,  og  hvad  den  egentlig  tilsigtede,  var  for  de 
Fleste  en  endnu  uløst  Gaade. 

Rygterne  om,  at  Englænderne  havde  kommet 
Svinefedt  i  Patronerne  og  knuste  Been  i  det  Meel,  som 
blev  udleveret  til  Soldaterne,  henledede  paa  eengang 
Opmærksomheden  paa  Hæren  som  det  Sted,  hvorMis- 
fornøielsen  først  vilde  bryde  frem,  men  i  Marts  og 
April  Maaned  skete  dog  Intet  i  Audh,  skjøndt  hverken 


*)  Sunniter  og  Schiiter  danne  to  hinanden  modsatte,  næsten  fjendske 
Partier  indenfor  Islamismen.  Sunniterne  medtage  alle  Chaliferne 
ligefra  Muhamed,  Schiiterne  forkaste  derimod  dem,  som  beklædte 
denne  Værdighed  før  Ali,  Prophetens  Svigersøn,  og  anerkjende 
heller  ikke  de  Forandringer,  der  bleve  foretagne  i  Muhameds 
Lære  under  de  forste  Chalifer,  og  som  efter  Traditionen  (Sunna) 
tilskrives  Propheten  selv. 

hinduiske  eller  muhamedanske  Fanatikere  forsømte 
noget  Middel  for  at  opflamme  Befolkningen,  og  Oprøret 
allerede  rasede  i  Nabolandet  Delhi.  Maaskee  skyldtes  dette 
den  dygtige  Sir  Henry  Lawrences  Bestræbelser.  Han  var 
i  Marts  1857  bleven  Gouverneur  over  Audh,  og  skjøndt 
han  fandt  Landet  i  en  betænkelig  Tilstand,  holdt  han 
dog  med  beundringsværdig  Omsigt  og  Ro  i  nogen  Tid 
Opstanden  nede,  medens  han  i  Stilhed  beredte  sig  paa 
alle  Eventualiteter. 

Men  Flammen  skulde  kun  dæmpes  i  Hinduernes 
Blod.  Den  30te  April  1857  viste  Rekruterne  af  det 
syvende  irregulaire  Infanteriregiment,  som  dengang 
var  stationeret  i  Lakhnau,  Tegn  paa  Mytteri.  Det  var 
ikke  længe  siden,  at  de  unge  Soldater  havde  begyndt 
Exercitsen  med  skarpe  Patroner;  men  efterat  de 
uden  Modstand  havde  benyttet  disse  i  Løbet  af  omtrent 
fjorten  Dage,  negtede  de  pludseligt  at  modtage  dem, 
og  først  da  Lieutenant  Mecham,  en  af  de  engelske 
Linieofficerer,  viste  dem  det  Taabelige  i  nu  at  mod- 
sætte sig  Brugen  af  Patroner,  som  de  allerede  i  en 
halv  Maaned  havde  benyttet,  og  som  de  meget  godt 
vidste  vare  ganske  af  samme  Slags  som  de  sædvanlige, 
faldt  de  atter  tilføie,  og  Alt  syntes  roligt.  Den  følgende 
Dag  meldte  Commandeersergeanten,  at  Folkene  atter 
vare  opsætsige,  og  det  blev  derfor  nødvendigt  at  inde- 
slutte dem  i  Casernen,  medens  de  indfødte  Officerer 
fik  Ordre  til  at  berolige  deres  Landsmænd.  Da  disse 
imidlertid  syntes  noget  uvillige  dertil  og  navnlig  prote- 
sterede energisk  imod  selv  at  afbide  Patronerne  i  Regi- 
mentets Paasyn,  blev  det  besluttet  deels  at  holde  en 
formelig  Parade  og  deels  at  indberette  Sagen  til  Gou- 
verneuren;  men  førend  Noget  af  dette  blev  iværksat, 
indløb  en  ny  Melding  til  Commandoen,  som  gik  ud 
paa,  at  Soldaterne  vilde  dræbe  enhver  Europæer,  som 
vilde  tvinge  dem  til  at  afbide  Patronerne,    og    enhver 

indfødt  Officeer,   som  lod  sig  formaae  til  at  gjøre  det 
Samme. 

Sagen  begyndte  nu  at  see  saa  alvorlig  ud,  at  det 
blev  nødvendigt  at  melde  Regimentets  opsætsige  og 
mistænkelige  Holdning  til  Sir  Henry  Lawrence;  men 
allerede  om  Morgenen  den  tredie  Mai  kom  en  Sergeant 
med  den  Efterretning,  at  Soldaterne  havde  isinde  at 
dræbe  alle  de  europæiske  Officerer,  og  den  høistbe- 
falende  indfødte  Officeer,  der  var  tro,  bekræftede  denne 
Melding  ved  at  berette,  at  Soldaterne  løb  til  deres 
Vaaben  og  vare  ifærd  med  at  bemægtige  sig  Arsenalet, 
hvorhos  han  paa  det  Kraftigste  raadede  Officererne  til 
at  flygte  bort,  da  de  ellers  ufeilbarlig  vilde  blive 
myrdede.  Han  tilføiede,  at  det  var  de  gamle  Spahier, 
der  havde  sat  ondt  Blod  i  Rekruterne  ved  at  true  dem 
med,  at  de  vilde  miste  deres  Kasterettigheder  og  deres 
Religion,  dersom  de  afbed  Patronerne,  og  Sagen  var 
herved  ført  ind  paa  et  Gebeet,  paa  hvilket  Hinduen 
er  nok  saa  fiintfølende*)  som  Muhamedaneren.  De  en- 
gelske Officerer  lode  sig  imidlertid  ikke  forbløffe,  men 
grebe  deres  Vaaben  og  gik  ud  til  Oprørerne.  Skjøndt 
disses  Holdning  ikke  var  ønskelig,  var  der  dog  ingen 
af  dem,  som  turde  lægge  Haand  paa  Englænderne,  og 
ved  de  indfødte  Officerers  Mellemkomst  lykkedes  det 
ogsaa  at  faae  Folkene  til  at  gaae  fra  hinanden;  men 
de  stode  fast  paa,  at  de  vilde  beholde  deres  Vaaben. 
Ogsaa  dette  opgave  de  dog,  da  der  begyndte  at  gaae 
Rygter  om,  at  en  Afdeling  af  Tropperne  i  et  af  Can- 
tonsementerne  var  bleven  beordret  til  Lakhnau  for  at 
betvinge  Mytteriet,    og  Dagen    efter   bleve  de   værste 


*)  Det  ansees  af  Hinduen  for  den  største  Skjændsel,  som  kan  over- 
gaae  ham,  at  miste  sine  Kasterettigheder,  og  skjøndt  han  ellers 
kan  være  ligegyldig  nok  i  religieus  Henseende,  taaler  han  dog 
ikke,  at  nogen  Fremmed  blander  sig  i  saadanne  Sager. 

Urostiftere  fængslede.  Af  Forhørene  fremgik  det,  at 
det  var  paa  Opfordring  af  et  af  Cantonnementsregi- 
menterne,  at  Rekruterne  havde  gjort  Opstand. 

Skjøndt  der  saaledes  for  Øieblikket  syntes  at  være 
tilveiebragt  Rolighed,  var  dog  Sir  Henry  altfor  frem- 
synet til  at  kunne  troe  paa  dennes  Varighed,  saameget 
mere,  som  netop  paa  denne  Tid  Efterretningen  om  Op- 
røret i  Delhi  naaede  Audh,  og  han  tog  derfor  alvorlige 
Forholdsregler.  Han  indkjøbte  Forraad ,  befæstede 
de  vigtigste  Punkter  i  Staden,  i  Tilfælde  af,  at  Op- 
rørerne skulde  vove  en  Beleiring,  og  for  ikke  inden- 
for Lakhnaus  Mure  at  være  uleiliget  af  Mytteri  og  Uro- 
ligheder sendte  han  en  Deel  af  Garnisonen ,  der  den- 
gang vel  kunde  beløbe  sig  til  otte  Tusinde  Mand,  ud 
til  Landdistricterne.  Et  af  disse  bortsendte  Regimenter 
myrdede  imidlertid  alle  sine  Officerer  med  Undtagelse 
af  en  eneste  og  begav  sig  derpaa  til  Delhi,  hvor  det 
forstærkede  den  derværende,  allerede  betydelige  Op- 
rørsskare. 

Størstedelen  af  Mai  Maaned  anvendte  Sir  Henry 
til  at  træffe  de  nødvendige  Forsvarsanstalter ;  imidlertid 
begyndte  Landdistricterne  at  blive  urolige,  og  Troppe- 
afdelinger,  der  vare  sendte  ud,  deels  for  at  holde  Or- 
den, deels  for  at  bringe  Forstærkning  andre  Steder 
hen,  kom  ofte  i  stor  Fare,  da  det  allerede  var  be- 
kjendt,  at  Hæren  vilde  gjøre  Oprør,  og  Befolkningen 
som  Følge  deraf  ikke  var  bange  for  at  gribe  til  Vaaben, 
hvilket  den  tre  Maaneder  tidligere  aldrig  vilde  have 
vovet.  De  engelske  Officerers  Stilling  var  saameget 
farligere,  som  flere  af  de  Folk,  der  skulde  tjene  dem 
til  Bedækning,  tidligere  havde  gjort  Mytteri,  og  det  kan 
kun  tilskrives  den  Omstændighed,  at  Ingen  endnu  rig- 
tig turde  begynde,  førend  Hovedstaden  havde  givet 
Exemplet,  at  de  saa  ofte  undgik  at  blive  myrdede. 
Det  vilde  have  været  umenneskeligt  at  fordre  af  disse 

Mænd,  navnlig  af  Officererne  paa  Udstationerne,  at  de 
skulde  være  forblevne  paa  deres  Poster,  thi  det  var 
den  visse  Død,  og  Sir  Henry  lod  dem  derfor  ogsaa 
deels  ved  Breve,  deels  ved  Telegrammer  underrette 
om,  at  skjøndt  „England  ventede,  at  enhver  Mand  vilde 
gjøre  sin  Pligt",  havde  de  dog  frie  Hænder  til  at  sørge 
for  deres  egen  Sikkerhed. 

Endelig,  den  tredivte  Mai,  gjorde  de  indfødte  Trop- 
per, der  laae  i  Cantonnement  en  halv  Miils  Vei  fra 
Lacknau,  Oprør.  Det  var  rimeligviis  det  71de  irregu- 
laire  Regiment,  som  begyndte;  men  til  dette  sluttede 
sig  strax  det  48de  og  en  Deel  af  det  7de  Cavalleri- 
regiment,  medens  det  13de  Regiment  tildeels  forblev 
tro.  Landstederne  i  Omegnen  bleve  som  sædvanligt 
stukne  i  Brand  og  andre  Uordener  begaaede;  men  da 
Sir  Henry  commanderede  Artilleri  og  europæiske  Trop- 
per ud  imod  Oprørerne,  trak  de  sig  tilbage  i  Retningen 
af  Setapur,  en  Udstation,  ikke  langt  fra  Lacknau. 
Denne  Stations  Stilling  blev  derved  meget  farlig,  og 
Sir  Henry  havde  ogsaa  besluttet  at  sende  et  Com- 
pagni  af  det  32te  Linieregiment  dertil;  men  et  Oprør 
mellem  Befolkningen  i  selve  Hovedstaden  tilintetgjorde 
denne  Plan. 

En  stor  Skare  bevæbnede  Kjeltringer,  forsynede 
med  grønne  Bannere,  havde  nemlig  samlet  sig  i  et  af 
Byens  Qvarterer,  Mofteegunge,  og  vare  derfra  dragne 
bevæbnede  imod  Naboqvartererne,  hvor  de  havde  myr- 
det en  engelsk  Contoirbetjent,  der  imod  sine  Venners 
Raad  havde  været  dumdristig  nok  til  at  vove  sig  ind 
i  denne  Deel  af  Staden  med  nogle  faa  bevæbnede  Led- 
sagere. Efter  denne  Daad  havde  Skaren  begivet  si^, 
til  Kotwallee'en  eller  Hovedpolitistationen  og  forsøgt 
at  storme  denne.  Politiet  ilede  imidlertid  ud,  angreb 
Urostifterne  og  adsplittede  dem.  Mangfoldige  bleve 
dengang    arresterede ,    og    skjøndt    hele    Sagen    i    og 

for  sig  var  af  ringe  Betydning,  fik  Englænderne  dog 
ved  denne  Leilighed  et  sørgeligt  Beviis  paa,  at  Alle, 
baade  Høie  og  Lave,  vare  paa  Parti  med  Hæren  imod 
dem,  og  at  Opstanden  var  langt  mere  udbredt,  Jord- 
bunden, paa  hvilken  de  traadte,  langt  mere  under- 
mineret ,  end  de  nogensinde  havde  troet.  Navnlig 
reistes  der  stærk  Mistanke  mod  en  høitstaaende  Ind- 
født, Shurruffo  Dowlah,  der  havde  været  Førsteminister 
under  det  gamle  Regimente,  og  skjøndt  han  ikke  nu 
kunde  overbevises  om  Noget,  er  det  dog  sikkert,  at 
han  senere  i  Forbindelse  med  Moulvien  fra  Feisabad, 
der  imidlertid  var  bleven  løsladt,  gjorde  Englænderne  al 
den  Fortræd,  han  kunde,  under  Lacknaus  Beleiring, 
indtil  han  blev  myrdet  af  sine  Egne,  der  troede,  at 
han  havde  forraadt  dem  til  Englænderne.  Ogsaa 
Moostufa  Alee  Chan,  den  afsatte  Konges  ældre  Broder, 
og  nogle  Slægtninge  af  den  kongelige  Familie  i  Delhi 
bleve  ved  denne  Leilighed  fængslede. 


Efterretningen  om  Opstanden  i  Lacknau  spredtes 
med  Lynets  Fart  over  hele  Audh.  Alle  Udstationerne 
fik  derved  Tegnet  til  at  følge  efter,  og  Exemplet  blev 
næsten  øieblikkelig  fulgt  af  de  indfødte  9de,  10de  og 
41de  Regimenter,  som  laae  i  Setapur.  Regjerings- 
commissairen  paa  dette  Sted,  der  ligger  imellem  Lack- 
nau og  Schah-Djehanpur,  troede  paa  sine  Soldaters 
Troskab  og  havde  allerede  flere  Gange  i  Breve  til 
sine  Venner  udtalt  sig  gunstigt  om  deres  gode  Hold- 
ning; han  havde  derfor  blot  havt  sin  Opmærksomhed 
henledt  paa  at  forhindre  Overløbere  og  Flygtninge  fra 
at  komme  til  Leiren  og  gj øre  Ufred,  og  dette  var  bleven 
iværksat  paa  en  ganske  sindrig  Maade.  Leiren  blev 
paa  to  Sider  omflydt  af  en  dyb  Strøm,  der  kun  paa 
faa  Steder  var  passabel,  og  i  den  Vinkel,  som  Strøm- 
men   ved    sin  Krumning  dannede,    laa    Commissairens 

Huus,  hvor  hans  Familie  og  flere  andre  Personer  boede. 
Bagsiden  af  Huset  vendte  imod  Floden ,  Forsiden  ind 
imod  Landet.  I  længere  og  kortere  Afstand  foran  Huset 
befandt  sig  deels  det  militaire  Politi,  deels  Artilleriet, 
fire  Kanoner,  og  deels  de  indfødte  Infanteriregimenter, 
som  altsaa  vilde  komme  til  at  tage  imod  Fjenden,  saa- 
snart  en  saadan  rykkede  frem ,  medens  Boligen,  der  i 
Ryggen  dækkedes  af  Floden,  vilde  ligge  mindst  udsat. 
Som  man  imidlertid  med  eet  Øiekast  kan  see,  var 
denne  Plan  kun  beregnet  paa  Angreb  udenfra,  og  den 
brave  Commissair  havde  ikke  tænkt  paa,  at  hans  Dis- 
positioner i  det  Tilfælde,  at  Tropperne  vendte  sig  imod 
ham  selv,  vilde  blive  en  afskyelig  Fælde  for  ham  og  de 
Englændere,  som  søgte  Tilflugt  i  hans  Bolig :  han  stolede 
trygt  paa  sine  Folk  og  kunde  maaskee  efter  deres 
tidligere  Opførsel  heller  ikke  gjøre  Andet;  navnlig  havde 
det  10de  Regiment  hans  ubegrændsede  Tillid.  Det 
41de  Regiment  var  han  mindre  sikker  paa  og  havde 
derfor  lagt  det  længst  bort. 

Men   det  var  netop  det   10de  Regiment,    som    be- 
gyndte Opstanden.     Den  2den  Juni,  kort  efter  at  man 
havde  faaet  Underretning  om  Begivenhedernes  Gang  i 
Lacknau ,   negtede  Regimentet   at  modtage  nogle  Fou- 
stager  Meel,  som  vare  sendte  af  Stedets  „Kotwal"  eller 
Øvrighedsperson,  erklærede,  at  Varerne  vare  forfalskede 
ved  at  blandes  med  knuste  Been,  og  fordrede,  at  det  Hele 
skulde  kastes  i  Floden.     Det  skete.     Samme  Dag  toge 
nogle  Mænd   af  det  samme  Regiment    sig  den   Frihed 
at  plyndre  Frugttræerne  i  Regjeringscommissairens  og 
andre  Officerers  Haver,    og    da    man  spurgte  dem  om 
Grunden  til  deres  uforskammede  Opførsel,  svarede  de 
at  de  kun  gjorde ,    hvad   saamange   Andre   tillode  sig 
men  at  det  vilde  gjøre  dem  ondt,  hvis  de  havde  feilet 
Den   umistænksomme   Commissair    tog    disse    undskyl 
dende  Ord  for  et  Tegn  paa  Regimentets  Loyalitet,  saa 

9* 


1  32  Skildringer  fra  Oprøret  i  Hindostan  1857. 

meget  mere,  som  en  af  dets  ældste  indfødte  Officerer, 
en  graahærdet  Mand  paa  tresindstyve  Aar,  med  Taarer 
havde  forsikkret  ham,  at  Folkene  vare  troe,  og  han 
anede  ikke,  at  der  under  den  glatte  Maske  ligefra 
Begyndelsen  af  kun  havde  ligget  den  Hensigt  at  gjøre 
Europæerne  sikkre  for  saameget  bedre  at  faae  dem  i 
Garnet.  Han  fik  det  desværre  først  at  vide,  da  det 
var  for  seent,  og  den  mærkelige  Overbeviisning  om 
Soldaternes  Troskab,  han  vedblev  at  nære,  selv  efter  at 
disse  havde  viist  utvetydige  Tegn  paa  Mytteri,  ja,  selv 
efter  at  baade  han  og  andre  Officerer  hemmeligt  vare 
blevne  underrettede  om,  at  der  var  Noget  igjære, 
kan  kun  forklares  af  den  psychologiske  Egenhed  ved 
Mennesket ,  at  det  gjerne  troer ,  hvad  det  helst  vil 
troe. 

Som  vi  ovenfor  have  seet,  havde  en  Deel  af  de 
ved  Lacknau  adsplittede  Oprørere  begivet  sig  paa  Veien 
til  Setapur;  for  at  forhindre  disse  fra  at  komme  til 
Militairstationen  og  foraarsage  Uroligheder  havde  Mr. 
Christian  —  Regjeringscommissairen  —  sendt  det  41de 
Regiment  under  Oberst  Birch  bort  for  at  møde  dem  og 
jage  dem  bort.  Saasnart  denne  Deling  kom  tilbage 
til  Stationen,  meldte  Obersten,  at  der  viste  sig  Tegn 
paa  Misfornøielse,  og  kort  efter  saae  man  et  af  Com- 
pagnierne  svinge  ud  fra  Linien  og  marschere  henimod 
den  Bygning,  hvor  Stationens  Pengekasse  opbevaredes. 
Øieblikkeligt  sendte  Mr.  Christian  Oberst  Birch  og  et 
Par  Lieutenanter  bort  for  at  forsvare  Kassen,  befalede 
det  9de  og  10de  indfødte  Regiment  at  rette  de  fire  Ka- 
noner mod  Oprørerne  og  gav  Capitain  Hearsey  af  Felt- 
politiet Ordre  til  at  sende  en  saa  stor  Bedækning  som 
muligt  til  hans  Huus,  hvor  de  fleste  af  Officerernes 
Hustruer  og  Børn  befandt  sig;  men  næppe  vare  disse 
Forholdsregler  trufne,  førend  der  indløb  Melding  om,  at 
Kassen  var  bleven  tagen,  at  9de  Regiment  havde  skudt 

sin  Chef  og  Lægen  og  nu  tilligemed  10de  Regiment 
marscherede  lige  løs  paa  Regjeringscommissairens  Bolig. 
Oprøret  var  brudt  ud  i  hele  sin  Vælde  og  kastede  sig 
som  en  rivende  Strøm  over  de  faa  Europæere,  som 
ikke  havde  nogensomhelst  Magt  at  stille  imod  det! 

Man  tænkte  først  paa  at  bringe  Damerne  i  Sikker- 
hed over  den  lille  Flod;  men  Alle  kunde  ikke  frelses 
i  den  korte  Tid.  Mr.  Christian,  der  saae,  at  Alt  var 
tabt,  gik  langsomt  ned  imod  Strømmen ;  foran  ham  gik 
hans  Hustru  med  et  lille  Barn  paa  Armen.  De  naaede 
lykkeligt  den  modsatte  Bred  —  da  faldt  han ,  ramt  i 
Ryggen  af  et  Skud  fra  Oprørerne  paa  den  anden  Side; 
hans  Hustru,  der  synes  at  have  været  lidt  forud  for 
ham,  vilde  ikke  forlade  sin  døde  Ægtefælle,  men  satte 
sig  med  Fortvivlelsens  Mod  ved  Siden  af  hans  Liig; 
ved  hendes  Fødder  løb  den  lille  Strøm,  der  kun  for  et 
Øieblik  vilde  være  en  Hindring  for  de  rasende,  fana- 
tiske Fjender;  hiinsides  Strømmen  stod  hendes  Hjem 
og  Alt,  hvad  hun  havde  eiet,  i  Flammer;  og  dog  blev 
hnn,  skjøndt  Redning  var  mulig  ved  Flugt.  Endnu  faa 
Minutter,  da  satte  Oprørerne  over  Floden,  hvor  den 
var  lavest  —  Alder  og  Kjøn  gjorde  for  dem  ingen  For- 
skjel ,  og  et  Øieblik  efter  vare  Moder  og  Barn  ikke 
længere  blandt  de  Levende. 

Fireogtyve  Europæere  bleve  myrdede  paa  denne 
skrækkelige  Dag.  Kun  Faa  undkom  og  forenede  sig 
paa  Flugten  med  Andre,  der  vare  ligesaa  ulykkelige, 
som  de  selv;  men  Enkelte  bleve  fangne  og  naaede 
først  efter  lang  Tids  Forløb  Lacknau,  hvor  de  idet- 
mindste  forholdsviis  kunde  være  i  Sikkerhed.  Iblandt 
disse  Sidste  var  den  ovennævnte  Capitain  Hearsey  af 
Feltpolitiet,  og  det  er  af  hans  Indberetning  til  Over- 
commandoen,  vi  have  laant  de  efterfølgende  Meddelelser. 

Klokken  to  om  Eftermiddagen ,  da  Blodbadet  var 
tilende,  blev  han  som  Fange  tilligemed  nogle  andre  Euro- 

pæere  bragt  til  en  af  de  myrdede  Officerers  Bolig,  som 
endnu  ikke  var  brændt.  Medens  han  var  der,  kom  hans 
Oppasser  og  berettede  ham,  at  han  havde  seet  to  Damer 
skjulte  under  en  Busk.  Hearsey  vilde  strax  ud  for  at 
lede  dem  op  og  om  muligt  bringe  dem  i  Sikkerhed; 
men  hans  Vogtere  vilde  ikke  tillade  ham  at  forlade 
Huset,  skjøndt  det  dog  syntes,  at  de  vare  venligt  stemte 
mod  ham  og  ønskede  at  frelse  ham;  først  efter  mange 
Bønner  bleve  to  Mænd  sendte  ud  i  den  angivne  Ret- 
ning, og  de  vendte  snart  tilbage  med  de  to  stakkels 
Flygtninge,  som  viste  sig  at  være  nærbeslægtede  med 
et  Par  af  de  myrdede  Officerer. 

Henimod  Aften  fik  Hearsey  en  lukket  Vogn,  som 
tilhørte  en  af  hans  Tjenere,  og  efterat  have  anbragt 
de  to  Damer  og  et  Par  Andre,  som  ligeledes  vare  blevne 
sparede,  i  den,  forklædte  han  sig  som  Hindu  og  begav  sig 
tilligemed  nogle  faa  Trofaste  bagefter  Vognen  henimod  det 
Sted,  hvor  Oprørerne  havde  slaaetLeir.  Det  var  et  voveligt 
Foretagende ;  men  der  var  ingen  anden  Vei  at  komme, 
og  det  lykkedes  ham  ogsaa  paa  Grund  af  den  alminde- 
lige Forvirring  at  naae  en  nærliggende  Skov,  hvor  han 
gjorde  Holdt  under  et  Træ.  Han  vilde  strax  have 
draget  videre,  men  de  Indfødte,  som  fulgte  ham,  er- 
klærede, at  det  vilde  styrte  dem  Alle  i  Fare,  da  tal- 
rige Skarer  af  Marodeurer  fra  Regimenterne,  netop 
naar  Mørket  faldt  paa,  vilde  streife  om  i  Egnen  for  at 
dræbe  og  plyndre  enhver  Europæer,  de  traf,  og  til- 
med ønskede  de  selv  Tid  til  at  ordne  Alt  til  de 
Fremmedes  Flugt. 

Uagtet  alle  Forholdsregler  havde  dog  nogle  af  de 
indfødte  Officerer  ved  det  41de  Regiment  faaet  Nys 
om,  atCapitainen  var  undsluppen,  og  de  sendte  derfor 
en  Deputation  til  hans  Compagni,  der  skulde  sige,  „at 
det  var  uundgaaelig  nødvendigt  for  Soldaterne  af  Feltpo- 
litiet at  dræbe  deres  Officerer  —  saaledes  havde  de  gjort  — 

eller  ogsaa  at  udlevere  Capt.  Hearsey  fangen  til  dem." 
Da  Feltpolitiet  imidlertid  negtede  at  indlade  sig  herpaa, 
og  det  41de  Regiment  paa  den  anden  Side  ikke  øn- 
skede en  farlig  Spaltning  paa  et  saa  tidligt  Stadium  af 
Oprøret,  foreslog  dets  Officerer,  at  man  skulde  raad- 
slaae  om  Tingen,  og  derpaa  gik  Feltpolitiet  ind.  Hear- 
seys  Venner  underrettede  ham  strax  om,  hvorledes 
Sagerne  stode,  og  anbefalede  ham  at  flygte  uopholdeligt, 
saameget  mere  som  det  nu  var  blevet  saa  seent,  at 
han  nok  kunde  gjøre  det  uden  synderlig  Fare,  og 
Capitainen  forlod  derfor  sit  Skjul  tilligemed  alle  de 
Andre  omtrent  ved  den  Tid,  da  Raadslagningen  skulde 
findeSted.  De  vare  et  Selskab  af  sex  Europærere,  og 
sytten  Indfødte  tjente  dem  til  Bedækning.  Hearsey 
selv  var  tilhest,  og  Damerme  bleve  satte  paa  en  Ele- 
phant,  som  Capt.  Hearsey  havde  forskaffet  sig  og  som 
egentlig  havde  været  bestemt  for  et  saakaldt  „flyvende 
Corps",  hvilket  den  nu  myrdede  Regjeringscommissair 
havde  tænkt  paa  at  oprette,  da  han  hørte  Rygterne  om 
Opstandens  Udbrud  i  Lacknau.  Nu  kom  den  til  god 
Nytte;  Hearsey  var  saa  heldig  at  faae  sine  Vaaben 
udleverede,  men  hans  øvrige  Eiendom,  der  ikke  beløb 
sig  til  saa  ganske  Lidet,  blev  Oprørernes  Bytte. 

Hele  Natten  gik  det  fremad  mod  Nordvest.  Ved 
Morgengry  naaede  man  en  Landsby,  Oall,  hvor  man 
ventede  at  kunne  finde  Hvile  og  Vederqvægelse,  navn- 
lig for  Damerne ,  der  vare  meget  medtagne  af  An- 
strengelse og  Søvnløshed;  men  de  Flygtendes  Bøn, 
om  endog  blot  for  et  Øieblik  at  maatte  standse 
forat  stige  af  Dyrene  og  hvile  sig,  blev  afslaaet,  og 
det  Eneste,  de  kunde  opnaae,  var  at  faae  to  Følge- 
svende, der  ledsagede  dem  gjennem  Rajahen  Unrood 
Singhs  District ;  thi  deres  Venner  fra  Setapur  turde  ikke 
følge  dem  længere.  Den  næste  Nat  rev  Elephanten 
sig  løs  og  løb   bort;    det    blev   derfor    nødvendigt    for 

Hearsey  og  hans  Følge  at  vente  et  Par  Dage  i  en 
lille  By,  Baragaon,  og  medens  de  befandt  sig  der,  var 
Capitainen  saa  heldig  at  modtage  et  Brev  fra  en  af  sine 
Venner,  der  havde  erfaret,  at  han  lykkeligt  var  undkom- 
men fra  Blodbladet,  og  raadede  ham  til  snarest  muligt 
at  støde  til  ham  i  Mullapur,  der  ligger  ved  en  af 
Ganges's  Bifloder,  for  derfra  i  Baade  at  gaae  til  Cal- 
cutta. Han  fulgte  dette  Raad,  traf  sammen  med  Ven- 
nen, nogle  andre  Officerer  og  et  Par  Damer,  og  ved 
Nattetid  indskibede  man  sig  og  seilede  ned  ad  Floden. 

Allerede  den  næste  Dag,  da  de  naaede  Rampur, 
erklærede  imidlertid  en  af  de  indfødte  Høvdinger,  som 
forøvrigt  syntes  at  være  venlig  sindet  imod  de  Flyg- 
tende og  forsynede  dem  med  hvad  de  trængte  til ,  at 
Farten  nedad  Floden  vilde  være  forbunden  med  altfor 
stor  Risico,  da  Oprørerne  stadigt  bevogtede  Bredderne 
og  allerede  havde  myrdet  Flere,  der  havde  forsøgt  at 
redde  sig  ad  denne  Vei.  Det  blev  derfor  nødvendigt 
atter  at  begynde  Toget  tillands,  og  paa  denne  Maade 
kom  de  til  Byen  Mutteeara,  hvor  Regjeringens  Agent, 
Fukerooddeen  Chan  modtog  dem  godt  og  lovede  dem 
Beskyttelse,  ja  endog  stillede  Baade  til  deres  Raadig- 
hed,  ved  Hjælp  af  hvilke  de  i  Tilfælde  af  Fare  kunde 
sætte  over  paa  Flodens  modsatte  Bred  og  skjule  sig  i 
Junglerne  —  saaledes  kaldes  de  tætte  indiske  Under- 
skove —  indtil  Uveiret  var  trukket  over. 

Da  Selskabet  havde  opholdt  sig  to  Maaneder  i 
Mutteeara  indfandt  sig  pludselig  en  Skare  paa  trehun- 
drede Indfødte  af  et  af  de  Regimenter,  der  laae  for  Lack- 
nau,  for  at  bemægtige  sig  de  Flygtende.  Disse  grebe 
derfor  til  Vaaben  —  Selskabet  udgjorde  nu  elleve  Per- 
soner—  og  henvendte  sig  strax  til  Fukerooddeen  om  Hjælp 
og  Beskyttelse.  Da  denne  imidlertid  nu  syntes  ikke  at 
tage  nogetHensyn  til  dem  og  hverken  vildeyde  dem  Under- 
støttelse eller  lade  dem  slippe  bort,  begyndte  de  at  ane 

Uraad  og  saae  ingen  anden  Udvei  end  at  indgaae  et 
Compromis  med  Høvdingen  for  Oprørerne  fra  Lacknau, 
der  i  Overeensstemmelse  med  dette  allerede  marscberede 
bort  den  samme  Aften  fulgt  af  Fukeroodeen  Chan  og 
firehundrede  Soldater.  Da  Leiligheden  derved  var 
aabnet  til  Flugt,  gave  de  ulykkelige  Hjemløse  sig  atter 
paa  Vandring  og  fik  kort  efter  af  en  venligsindet 
Høvding  Beviis  ihænde  for  Chanens  Forræderi :  han 
havde  ligefrem  solgt  dem  til  Oprørerne,  og  det  Løfte, 
der  var  bleven  givet  dem  om,  at  de  maatte  beholde 
deres  Vaaben,  havde  han  isinde  at  bryde  ved  den 
første  Leilighed.  At  Høvdingen  havde  talt  Sandhed, 
viste  sig  snart. 

De  vare  ikke  komne  mere  end  to  Dages  Reise  fra 
Mutteeara  og  vare  netop  stegne  af  forat  forfriske  sig 
lidt,  da  nogle  af  Beboerne  i  den  Landsby,  hvor  de 
opholdt  sig,  kom  løbende  med  den  Melding,  at  henved 
trehundrede  Mand ,  der  vare  udsendte  for  at  forfølge 
dem,  nærmede  sig  og  ikke  vare  langt  borte.  Øie- 
blikkelig  brød  man  op,  nordpaa  gik  Marschen  ligesom 
tidligere,  og  henimod  Aften  naaede  Flygtningene 
Bredderne  af  Floden  Mohan ;  men  der  var  ingen  Baad 
at  finde  til  Overfarten.  Man  besluttede  da  at  gaae 
høiere  op  mod  Flodens  Udspring,  imod  Vest,  hvor  der 
fandtes  et  Vadested ;  men  da  Veien  gik  igjennem  meget 
høit  Græs  og  tornet  Underskov,  og  det  tilmed  havde 
regnet  stærkt,  siden  Selskabet  havde  forladt  Landsbyen, 
led  navnlig  de  stakkels  Damer  overmaade  meget,  og 
man  besluttede  derfor  at  holde  en  lille  Rast,  da  Vade- 
stedet endelig  var  naaet. 

Pludselig  bleve  Alle  opskræmmede  af  et  Skrig. 
Deres  Forfølgere  havde  naaet  dem,  skjulte  af  Skoven, 
og  saasnart  de  kom  nær  nok,  aabnedes  der  en  heftig 
Ild  paa  Flygtningene.     Den   gjorde  dog  ingen  Skade. 

To  af  Damerne  og  en  af  Herrerne  flygtede  strax  videre 
mod  Vesfc  for  om  muligt  at  naae  en  venligsindet  Rajahs 
Territorium  *) ;  men  Capitain  Hearsey  og  en  anden  Offi- 
ceer bleve  tilbage,  og  den  Førstnævnte  var  saa  heldig  ved 
sit  første  Skud  at  fælde  den  fjendtlige  Anfører.  Der- 
med var  Forfølgelsen  forbi,  Oprørerne  gjorde  omkring 
og  trak  sig  tilbage.  De  to  Mænd  slæbte  sig  i  de  føl- 
gende Dage  med  Møie  fremad,  halvnøgne,  barfodede 
og  plagede  af  Hunger  og  Climatfeber,  og  da  de  naaede 
Landsbyen  Sonapatha,  hvor  de  traf  sammen  med  nogle 
andre  Lidelseskammerater,  der  allerede  tidligere  vare 
svømmede  over  Mohan,  var  Selskabet  svundet  ind  til 
fem  Personer,  idet  de  Tre,  som  ovenfor  omtalt,  havde 
forsøgt  Lykken  ved  at  flygte  mod  Vest,  En  var  bleven 
dræbt  af  en  Alligator,  da  han  vilde  svømme  over 
Mohan,  og  to  Damer  og  et  Barn  efter  Sigende 
endnu  befandt  sig  i  Junglerne.  Der  blev  strax  sendt 
Folk  ud  for  at  søge  efter  dem;  men  de  kom  tilbage 
med  uforrettet  Sag,  og  senere  Efterforskninger  førte 
ikke  til  noget  bedre  Resultat. 

Endnu  engang  maatte  Hearsey  og  hans  Venner 
flygte  for  Oprørerne,  og  der  indløb  endog  til  den 
Rajah,  hos  hvem  de  netop  da  opholdt  sig,  og  af  hvem 
de  bleve  venligt  behandlede,  en  Ordre  fra  en  af  Op- 
rørets Ledere,  Shurfood  Dowlah,  i  hvilken  denne  for- 
langte de  fem  Europæere  enten  levende  eller  døde  (deres 
Hoveder),  men  de  Flygtende  slap  dog  bort,  forinden  Or- 
dren kunde  bringes  i  Udførelse.  To  af  de  Fem  døde  kort 
efter ,  to  Andre  bleve  saa  angrebne  af  Junglefeberen, 
at   de  maatte  blive  tilbage  i  en  venskabelig  Høvdings 


*)  De  vare  dog  ikke  saa  heldige ,  men  bleve  kort  efter  opsnappede 
og  bragte  tilbage  til  Mutteeara ,  hvorfra  Fukeeroddeen  iendte 
dem  til  Oprørernes  Hovedqvarteer  i  Lacknau;  efter  al  Sandsynlighed 
ere  de  blevne  myrdede,  thi  man  har   senere  Intet   hørt    om   dem. 

Værge,  og  af  alle  de  Elleve  naaede  kun  Hearsey 
alene  Lacknau  efter  ni  Maaneders  Omflakken,  under 
hvilken  han  havde  gjennemstreifet  Landene  mod  Nord- 
vest, fra  Audh  lige  op  til  Nipaul  og  Foden  af  Himalayas 
Bjerge.  Hvad  der  imidlertid  havde  tildraget  sig  i  Lack- 
nau, skulle  vi  senere  omtale. 

(Fortsættes.) 


Kunstnerparret  Rosing. 

(Af  I-h.) 
(Forf.  til  Kamma  Rahbek  og  hendes  nærmeste  OmgWelser.) 

Michael  Rosing  er  født  den  19de  Februar  1756  i  det 
afsidesliggende,  melancholske  Røraas,  hvor  Kobbervær- 
kerne hæve  sig  med  de  hvide  Sneefjelde  til  Baggrund. 
Faderen  var  en  fattig  Præst,  der  døde  tidligt,  og  Moderen 
giftede  sig  igjen  med  en  Kjøbmand  Møllmann  i  Trond- 
hjem.  Denne  satte  Stedsønnen  i  Byens  Latinskole. 
Den  bekjendte  Philosoph  Treschow  var  dengang  Con- 
rector  ved  Skolen  og  havde  en  ualmindelig  Godhed 
for  den  smukke,  opvakte  Dreng.  I  det  store  Chor  i 
St.  Olafs  Kirke  sang  han  ofte  med  høi  Begeistring,  og 
hans  deilige  Discantstemme  klang  reent  igjennem.  Alle 
hans  Phantasier  og  Drømme  gjaldt  Sagaernes  stor- 
slaaede  Tid.  Saaledes  voxede  han  op  fra  Barn  til 
Yngling,  og  nitten  Aar  gammel  dimitteredes  han  i  Juni 
1775  til  Kjøbenhavns  Universitet.  Han  glimrede  ikke 
ved  Examen  Artium,  men  ansaaes  dog  for  en  ret  god 
Student.  Det  var  hans  Bestemmelse  at  fortsætte  Stude- 
ringerne, og  han  besøgte  ogsaa  ret  flittigt  de  philo- 
sophiske  Collegier.  Her  traf  han  sammen  med  en 
anden  ung  Rus,  K.  L.  Rahbek,  til  hvem  han  senere 
skulde  komme  til  at  staae  i  et  meget  fortroligt  Forhold. 
I  Begyndelsen  saae  Rosing  skjævt  til  Rahbek;  det  blev 
nemlig  denne  overdraget  efter  vel  overstaaet  første 
Examen  paa  Universitetet  at  oplæse  en  da  brugelig 
Taksigelse  paa  latinske  Vers.     Alle  Normændene  for- 

argedes  over,  at  et  saa  ungt  Menneske  af  et  ubetyde- 
ligt Udseende  skulde  være  deres  Ordfører,  og  en  af  de 
Ivrigste  iblandt  dem  var  Rosing.  Kort  Tid  efter  kom 
de  paa  en  mindre  venskabelig  Maade  i  Berøring  med 
hinanden.  En  Dag,  da  Rosing  ikke  havde  faaet  Plads 
ved  en  Forelæsning  til  anden  Examen,  tog  han  fat  paa 
Rahbek,  der  tilligemed  nogle  Andre  paa  Grund  af  deres 
Lidenhed  havde  taget  de  bedste  Pladser,  og  paa  ægte 
norsk  Maneer  kastede  han  ham  baglænds  ned  over 
Bordet,  der  stod  bagved,  saa  at  han  kom  til  at  staae 
paa  Hovedet  mellem  dette  og  Bænken;  denne  Stilling 
kunde  i  Længden  let  være  bleven  mindre  heldig  for 
Rahbek,  hvis  ikke  en  af  de  danske  Studenter,  hvem 
han  var  iveien,  havde  kastet  ham  ned  ad  de  bageste 
Bænke,  og  efter  disse  farlige  Evolutioner  kom  han 
atter  uskadt  paa  Benene.  Da  Rosing  senere  blev  Contu- 
bernal  med  en  Skolekammerat  af  Rahbek,  traf  de  oftere 
sammen,  og  da  gik  det  mere  venskabeligt  til.  Deres 
Interesser  vare  omtrent  fælles,  idet  de  samlede  sig  om 
Literaturen  og  navnlig  om  Theatret,  som  de  begge 
ofte  gjæstede.  Allerede  den  tredie  Novbr.  1773  var 
der  her  debuteret  en  sextenaarig,  yndig  og  følelsesfuld 
Skuespillerinde,  Johanne  Cathrine  Olsen,  der  allerede 
som  Barn  var  sat  i  Theatrets  Dandseskole,  hvor  hun 
havde  tilegnet  sig  en  rank  og  let  Holdning,  en  ædel 
Anstand  og  smukke  Bevægelser.  Hun  var  blond,  med 
deilige,  store,  blaae  Øie,  men  hendes  Ansigts  Profil 
var  ikke  regelmæssig  smuk.  Hun  var  af  Middelstørrelse 
og  temmelig  fiin  og  spinkel  af  Figur.  Af  Naturen  var 
hendes  Talestemme  svag  og  uden  Velklang,  men  efter 
faa  Aars  Forløb  havde  hun  forbedret  den,  saa  at  den 
næsten  var  ligesaa  skjøn,  som  den  var  naturlig  og  sjæl- 
fuld. —  Var  hun  saaledes  end  ikke  af  Naturen  udrustet 
med  de  største  legemlige  Fortrin,  saa  var  der  dog  over 
hendes  hele  Person  en  saadan  Qvindelighed   og  Ynde, 

at  hun  let  kunde  indtage  Enhver.  Efter  at  hun  i  nogen 
Tid  havde  været  Figurantinde,  debuterede  hun  som 
sagt  den  tredie  Novbr.  1773  i  Voltaires  Comedie  „Na- 
nine",  hvori  hun  gav  Titelrollen.  Her  røbede  hun  strax 
en  saa  levende  Phantasi,  en  saa  varm  og  dyb  Følelse, 
et  saa  sjælfuldt  Foredrag  og  et  saa  hjerteligt,  begeistret 
og  fordringsløst  Spil,  at  Publikum  af  ganske  Hjerte  til- 
jublede hende  sit  Bifald.  Hun  gav  sig  ganske  hen  i 
Rollen  og  spillede  med  en  beundringsværdig  Energi. 
Hendes  Anstand,  Holdning  og  Gang  var  ædel,  og  over 
hendes  hele  Person  var  der  noget  høist  Interessant. 
Hendes  Diction  og  Gesticulation  havde  en  slaaende 
Naturlighed,  forædlet  af  Poesi  og  Gratie.  Det  var  da 
ikke  underligt,  at  de  to  unge  theaterlystne  Russer  lode 
sig  fængsle  af  denne  sextenaarige  Skuespillerinde ;  men 
Ingen  af  dem  røbede  deres  Følelser  for  Andre,  i  alt 
Fald  gjorde  Rosing  det  ikke ,  og  det  var  netop  et  Tegn 
paa,  at  de  vare  dybe  og  sande*).  —  I  Foraaret  1776 
rygtedes  det  blandt  Studenterne,  at  Rosing  vilde  gaae  til 
Theatret,  men  Ingen  vidste  bestemt,  om  det  var  Sand- 
hed. Netop  den  Dag,  da  Rahbek  var  oppe  til  Philo- 
sophicum,  blev  det  almindelig  bekjendt,  at  Rosing  virke- 
lig havde  meldt  sig  til  Theatret.  Mellem  Examina- 
tionerne  gik  Rahbek  hen  paa  Neergaards  Kaffehuus 
for  at  faae  sig  en  Hjertestyrkning ;  ved  hans  Indtrædelse 
stormede  en  Normand  ham  imøde  og  spurgte:  „Kjen- 
der  Du  ham,  Trondhjemmeren  Rosing?"  —  »Jo'"  — 
„Veed  Du,  at  han  har  givet  sig  til  Theatret?"  —  „Saa 
—  aa?"  —  „Hvad  siger  Du  om  det?"  —  „At  jeg  vilde 
ønske,  jeg  kunde  gjøre  det  Samme!"  —  Disse  forarge- 


*)  Jfr.  Olsen  havde  lagt  Mærke  til,  at  et  nngt  Menneske,  som  var 
hende  aldeles  ubekjendt,  hver  Aften,  naar  hun  skulde  kjore  fra 
Theatret,  kom  for  at  hjælpe  hende  i  Vognen,  og  hun  var  næsten 
lidt  stødt  over  denne  Paatrængenhed ;  i  alt  Fald  fandt  hun  den 
noget  forunderlig,  men  forøvrigt  tog  hun  slet  intet  Hensyn  til  ham. 

lige  Ord  rygtedes  til  Studiegaarden,  og  da  Rahbek  kom 
tilbage,  saae  han  sig  sat  i  den  Nødvendighed  at  maatte 
gjentage  dem  mangfoldige  Gange.  Rosing  fik  dem  og- 
saa  at  høre,  og  det  gav  Anledning  til,  at  han  opsøgte 
Rahbek;  da  „blev  gammelt  Kjendskab  til  Venskab", 
og  nu  stod  det  klart  for  Rahbek,  at  ogsaa  han  for 
Fremtiden  kun  vilde  leve  for  Theatret.  Han  siger,  at 
Omgangen  med  Rosing  har  afgjort  Alt,  hvad  han  blev 
og  har  virket,  ligesom  Rosing  ogsaa  erkjender,  at  Om- 
gangen med  Rahbek  havde  stor  Indvirkning  paa  ham. 

Imidlertid  nedsatte  det  Rosing  i  de  Flestes  Øine, 
og  navnlig  i  Studenternes,  at  han  vilde  gaae  til  Thea- 
tret; thi  Skuespillerstanden  betragtedes  da,  og  tildeels 
med  Rette,  med  onde  Blikke;  men  det  var  netop  Ro- 
sing og  hans  tilkommende  Hustru,  der  i  denne  som  i 
saa  mange  andre  Henseender  skulde  bringe  For- 
andring. 

Ligesom  Jomfru  Olsen  nærmest  var  bleven  antaget 
for  sin  smukke  Sangstemme,  saaledes  ogsaa  Rosing; 
thi  man  stræbte  paa  den  Tid  at  faae  det  danske  Synge- 
spil igang  og  havde  derfor  nylig  udstedt  en  Indbydelse 
til  unge  Mennesker  med  god  Sangstemme  om  at  ind- 
træde i  Theatrets  Syngeskole.  Her  kom  Rosing  altsaa 
ind,  og  her  traf  han  den  yndige,  elskværdige  og  der- 
for almindelig  elskede  og  agtede  Pige,  hvis  Bekjendt- 
skab  han  længe  fdrgjæves  havde  søgt  at  gjøre,  og  som 
saa  endelig  havde  faaet  den  Beslutning  i  ham  til  at 
seire,  at  han  vilde  gaae  ad  de  samme  Veie,  som  hun. 
Det  er  ret  charakteristisk ,  at  Rahbek  antager,  at  det 
ikke  var  Lidenskab  for  hende,  der  drev  Rosing  til 
Scenen,  og  han  begrunder  denne  Antagelse  derpaa,  at 
Rosing  var  Jfr.  Olsen  aldeles  ubekjendt,  da  han  første 
Gang  lod  sig  høre  paa  Syngeskolen.  Dette  var  jo 
imidlertid  ikke  Tilfældet,  og  Sagen  er  vel  den,  at  Rahbek 
ikke  kunde  tænke  sig,    at  Rosing  var  saa  stærkt  for- 

elsket,  da  denne  aldrig  med  mindste  Ord  eller  Mine 
havde  røbet  det  for  ham,  skjøndt  de  oftere  havde  talt 
sammen  om  hende. 

Michael  Rosing  var  overordentlig  smuk.  Han  var 
af  Middelhøide  med  en  herlig,  musculeus  og  stærkt 
bygget  Figur.  Ansigtet  var  ædelt  med  skjønne  Former 
og  omgivet  af  et  tykt,  krøllet,  mørkt  Haar ;  Øinene  vare 
blaae,  kjække  og  lynende  med  et  deiligt,  sjælfuldt  Blik. 
Hans  hele  Person  var  indtagende  mandig,  i  Holdning 
og  Bevægelse  var  han  særdeles  smuk  og  naturlig  fri; 
allerede  hans  Fremtræden  vakte  Følelsen  af,  at  han 
var  aandfuld,  dannet  og  urban.  Naar  man  ikke  kjendte, 
men  kun  saae  ham  ,  var  der  i  hans  Mine  noget  Stolt 
og  Foragtende;  hans  Gang  var  trodsig  og  iilsom,  og  i 
en  udfordrende  Stilling  kastede  han  Hovedet  bagover. 
Der  var  derfor  ogsaa  Flere  paa  Theatret,  som  vel  følte 
sig  imponerede5,  men  tillige  lidt  irriterede  af  ham, 
og  man  beskyldte  ham  der  for  „norsk  Studenteropblæst- 
hed".  Men  en  saadan  ung  Mand  er  netop  skikket  til 
at  vinde  en  fiin,  begavet  og  længselsfuld  Qvinde,  naar 
han  med  hele  sin  Magt  og  alle  sine  bedste  Evner  i 
Blik,  Mine  og  Ord  kalder  paa  hende.  Den  i  hele  sit 
Væsen  af  Erotik  gjennem trængte  unge  Rosing  blev 
da  ogsaa  inden  lang  Tid  forlovet  med  sin  stille,  ynde- 
fulde Elskerinde. 

Det  varede  imidlertid  længe,  inden  Rosing  kunde 
komme  til  at  debutere,  altsaa  kunde  han  heller  ikke 
blive  ansat,  og  nu  havde  han  næsten  ingen  anden 
Tanke  end  den  at  kunne  holde  Bryllup.  Han  skrev 
da  et  meget  langt  og  endnu  mere  ivrigt  Brev  til 
Theaterdirectionen ;  det  var  paa  tre  Foliosider,  og  i 
sin  Varme  mærkede  han  ikke,  at  han  lod  en  Side 
midt  i  det  staae  blank.  „Det  er  et  galt  Menneske  !a 
sagde  en  af  de  daværende  Directeurer,  Carstens ;  „men 

han  har  Ret!"  Dog  varede  det  endnu  nogen  Tid  med 
Rosings  Debut. 

I  den  lange  Mellemtid  mellem  hans  Antagelse  og  Op- 
træden gik  Rosing  imidlertid  ikke  ledig.  Den  toogtyve- 
aarige,  udmærkede  Skuespiller  Schwarz  havde  i  Aaret 
1 774  samlet  flere  unge  Skuespillere  om  sig,  og  under  hans 
Ledelse  holdt  de  Læseprøver  og  Samtaler  om  drama- 
turgiske Æmner.  De  ældre  Skuespillere  spottede  disse 
Sammenkomster,  men  efter  at  have  gjort  en  Kunstreise 
til  Paris  vidste  Schwarz  med  stor  Energi  at  samle  „alle 
sine  yngre  Venner"  i  „det  dramatiske  Selskab".  Dets 
Plan  var,  at  Medlemmerne  „efter  et  grundigt,  ved  ind- 
byrdes Raad  og  Kritik  ledet  Studium  af  Rollerne  skulde 
give  nogle  Mønsterforestillinger,  der  ved  stort  Bifald 
skulde  tvinge  Skuespillerpersonalet  i  Almindelighed  til 
at  slaae  ind  paa  en  lignende  kunstnerisk  Behandlings- 
maade  af  Forfatternes  Arbeider."  En  af  dette  nye 
Selskabs  Stiftere  var  den  nylig  antagne  Elev,  Michael 
Rosing,  der  ved  sin  poetiske  Aand  alt  i  høi  Grad  havde 
vundet  Schwarz  saaledes,  at  han  i  ham  saae  en  stor 
Kunstner,  skjøndt  i  en  ganske  anden  Retning,  end  han 
selv.  Selskabet  vandt  sig  snart  et  Navn,  og  Rosings 
Virksomhed  her  havde  deels  en  meget  udviklende  Ind- 
flydelse paa  ham  selv,  deels  skaffede  den  ham  snart 
Anseelse  i  Theaterverdenen.  Ogsaa  hans  tilkommende 
Hustru  var  Medlem  af  Selskabet. 

Den  sjette  October  1777  debuterede  Rosing  ende- 
lig som  Orosman  i  Voltaires  Tragedie  „Zayre",  der 
var  oversat  i  slette,  slæbende  Alexandrinere,  som 
han  ofte  senere  spøgte  over  og  gjorde  Nar  af.  Han 
røbede  strax  sin  ildfulde  og  energiske  Følelse,  sin  store 
Smag  og  Begeistring  og  en  meget  aandfuld  Natur. 
Men  han  fremtraadte  ikke  strax  med  den  ham  siden 
saa  egne  Fasthed  og  Bestemthed,  og  han  havde  endnu 
ikke   rigtig  Magt  over  sine   Ansigtstræk.     Heller  ikke 

Historisk  Archiv.  I.  10 


146  Kunstnerparret  Rosing. 

hans  Stemme  var  i  Begyndelsen  saa  fyldig  og  klang- 
fuld, som  den  senere  blev;  den  var  for  svag  til  at 
kunne  være  et  lydigt  og  godt  Organ  for  hans  store 
Følelse,  Phantasi  og  Aandsfyrighed ;  „Midlernes  Util- 
strækkelighed til  Ideernes  fulde  Udtryk  gjorde  ham 
ofte  convulsivisk  og  svulstig  i  Bevægelserne  og  hylende 
i  Dictionen,  hvor  Lidenskaben  skulde  komme  til  hef- 
tigt Udbrud."  Og  endskjøndt  han,  lige  siden  han  tog 
den  Beslutning  at  gaae  til  Theatret,  havde  afholdt  sig 
fra  al  Omgang  med  sine  Landsmænd  for  derved  at 
kunne  aflægge  sin  norske  Dialect,  var  denne  dog  endnu 
noget  stødende.  Men  hans  Optræden  havde  no- 
get stærkt  Individuelt;  og  det  Individuelle,  det  Indivi- 
dualiserende forekommer  os  at  være  uundværligt  for 
enhver  stor  Skuespiller.  Trods  de  enkelte  Ting,  dér 
altsaa  vare  at  sige  imod  ham ,  var  hans  Debut  glim- 
rende og  henrev  Tilskuerne.  Og  man  kan  gjøre  sig 
Begreb  om  de  Forventninger,  man  alt  dengang  nærede 
om  ham,  naar  man  hører,  at,  da  han  første  Gang  efter 
Debuten  gav  Møde  i  „det  dramatiske  Selskab" ,  og 
Schwarz  skulde  gjeunemgaae  hans  Debutrolle,  udbrød 
denne  :  „Orosman  —  Orosman  var  ypperlig  i  det  Hele ; 
—  og  det  var  hans  første  Prøve.  Jeg  vil  ikke,  siden 
det  er  første  Gang,  Orosman  betræder  dette  farlige 
og  slibrige  Sted,  tale  om  de  Mangler,  han  kan  have 
havt  —  det  var  hans  første  Prøve,  og  det  undskylder 
alle  smaae  Feil,  —  store  har  man  forgjæves  søgt  hos 
ham.  Held  være  Dig,  unge  Broder!  En  stedse  bræn- 
dende Iver  for  Din  Kunst  boe  i  Dig!  Bliv  aldrig  lun- 
ken, men  bliv  stedse  liig  Din  første  Aften,  saa  vil  Du 
endog  leve,  naar  Du  har  fuldendt  Din  Rolle  paa  Ver- 
dens Skueplads!"  —  Og  saaledes  skete  det:  Michael 
Rosing  lever  endnu  i  sit  skjønne  Minde. 

Kort  efter  sin  første  Optræden   debuterede  Rosing 
som    Sanger   i    „Kongen    og   Forpagteren",    hvor    han 

spillede  Richard.  Hans  smukke  Tenorstemme  vandt 
strax  Publicum  for  ham,  og  i  Forening  med  hans  store 
musikalske  Sands  skaffede  den  ham  snart  en  betydelig 
Plads  ved  Syngespillet. 

Fire  Maaneder  efter  sin  Debut,  den  11te  Februar 
1778,  førte  Rosing  sin  skjønne  Brud  for  Alteret,  og 
disse  to  Mennesker,  hvis  Naturer  aandeligt  vare  hin- 
anden saa  nær  beslægtede,  skabte  nu  et  hyggeligt  og 
interessant  Hjem,  hvor  Livets  ædleste  og  skjønneste 
Magter  toge  Sæde,  og  over  hvilket  Familielivets  rigeste 
Velsignelse  hvilede.  De  paavirkede  og  udviklede  i 
høi  Grad  hinanden,  og  det,  at  de  fandt  hinanden,  har 
uden  Tvivl  havt  megen  Indflydelse  paa  deres  frem- 
tidige Storhed  og  derigjennem  paa  det  Opsving,  det 
danske  Theater  tog  med  dem  og  efter  deres  Tid. 
At  eie  et  fredeligt  og  lykkeligt  Hjem  kunde  nok  være 
fornødent  for  Rosings  i  den  første  Tid  efter  Brylluppet ; 
thi  da  havde  de  megen  Modgang  udenfor  deres  Huus. 
De  Store  og  Fremtrædende  og  maaskee  især  de,  der 
love  saa  Meget,  som  endnu  ikke  klart  er  kommet  til 
Gjennembrud,  faae  altid  Misundere  og  Modstandere. 
Der  fremstod  da  ogsaa  paa  Theatret  et  stort  Parti  imod 
Rosings;  det  vidste  deels  at  holde  Md.  Rosing  borte 
fra  Scenen,  deels  at  fratage  hende  hendes  bedste  Roller 
og  give  hende  andre,  der  aldeles  ikke  laae  for  hende. 
Rosing,  hvis  hele  Geni  laa  for  Tragedien,  blev  mere 
og  mere  udelukket  fra  at  spille  tragiske  Roller,  og 
man  bragte  ham  frem  i  franske  Stykker,  hvor  han 
ikke  kunde  udfolde  hele  sin  udmærkede  Kraft.  Senere 
i  sin  Udvikling  vilde  han  meget  bedre  have  kunnet 
spille  den  Slags  Roller,  man  da  gav  ham;  thiiAarenes 
Løb  fik  han  mere  Hofmandsvæsen ,  og  hans  Spil  blev 
meget  finere.  Men  hans  egentlige  Styrke  var  dog  Tra- 
gedien ;  den  var  han  skabt  for.  Man  fik  da  udvirket 
den    Bestemmelse,   at   Rosing   med    flere    Andre    ikke 

10* 

maatte  bruges  i  Dramer  og  Tragedier ,  „da  deres 
Stemmer  derved  ødelagdes  for  Sang",  og  han  blev  saa- 
ledes  udelukket  fra  den  Sphære,  i  hvilken  han  kunde 
uaae  sin  fulde  Høide.  Det  varede  længe,  inden  han 
fik  Publicums  Smag  forandret;  thi  Hoffet  gik  i  Spidsen 
for  Tragediens  Modstandere,  og  dengang  havde  Hoffet 
Meget  at  sige.  —  Da  Rosing  fremtraadte,  havde  man 
paa  vor  Scene  en  egen  udenlandsk,  svulstig  Ballet- 
maneer  at  spille  Comedie  paa,  og  den  stak  meget 
af  mod  den  jevne  Holbergske  Skole,  som  dog  endnu 
havde  enkelte  Repræsentanter  blandt  Skuespillerne; 
blandt  disse  var  Rose,  og  efter  ham  uddannede  sig 
baade  Rosing  og  hans  Hustru.  I  Begyndelsen  havde 
Rosing  til  Forskjel  fra  ham  den  ungdommelige  Feil, 
at  han  ikke  strax  rigtigt  kj endte  sine  Kræfter,  og  et 
lille  Stænk  af  den  modsatte  Skole  havde  han  ogsaa, 
idet  han  holdt  meget  af  paa  Scenen  at  iføre  sig  smukke, 
pragtfulde  Dragter,  der  klædte  ham  ypperligt  og  lod 
ham  gjøre  ydre  Lykke.  Men  i  alt  det  Væsentlige  var 
Rosing  Roses  Elev.  Rahbek  sammenligner  Rose  med 
Goethe,  Rosing  med  Schiller.  Rose  tragtede  ikke  efter 
det  Ideale,  men  det  betegnede  ethvert  af  hans  Mester- 
værker. Rosing  tragtede  stadigt  efter  det,  som  om 
han  var  bange  for  ikke  at  naae  det.  Rose  og  Goethe 
stode  begge  ved  Maalet ;  Schiller  og  Rosing  standsedes 
og  bortreves  begge  i  deres  Krafts  fuldeste  Stræben. 
Rose  udmærkede  sig  ved  Værdighed,  Rosing  ved  An- 
stand. Jo  heftigere  en  Rolle  var,  desto  mere  glimrede 
Rosing  i  den.     Rose  var  roligere*). 

Den  ovenfor  omtalte  Modgang  bar  Rosing  modigt 
og  med  priisværdig  Overlegenhed.     Han  arbeidede  sig 


*)  Rosings  tragiske  Pathos  blev  undertiden  Rose  for  stærk ;  han 
sagde:  »Det  er  godt  nok,  vi  faae  Helte,  min  Søn!  men  vi  maae 
ogsaa  have  Mennesker!«'  — 

frem  med  Geniets  Kraft,  og  hans  „Marinelli"  skaffede 
ham  snart  endog  de  værste  Fjenders  store  Anerkj endelse. 
Han  fik  mere  og  mere  Magt  over  Alt,  som  i  hans  egen 
Person  var  ham  imod;  og,  hvad  der  var  det  Allervig- 
tigste, hans  Stemme,  blev  snart  omfangsrig,  malmfuld 
og  bøielig  efter  hans  Villie;  han  forstod  at  lade  den 
trænge  dybt,  blødt  og  rørende  til  Hjerterne*).  Da  han 
foreløbig  ikke  kunde  komme  frem  i  Tragedien,  lagde 
han  sig  efter  Comedien  og  naaede  her  snart  stor  Be- 
rømmelse, meest  som  lidenskabelig,  begeistret  Cha- 
rakteerskuespiller.  Ogsaa  hans  Hustru  anvendte  efter- 
haanden  mere  og  mere  Flid  paa  den  lette,  naturlige 
Conversationstone ,  som  lykkedes  hende  godt.  Trods 
alle  Rænker  og  Cabaler  for  at  bringe  dette  Kunstnerpar 
over  i  Roller,  som  ikke  passede  for  dem,  bleve  de  dog 
ved  at  hævde  deres  høie  Plads  ved  Theatret. 

Rahbek  havde  strax  efter  Brylluppet  opfordret 
Rosing  til  at  indføre  ham  i  „det  dramatiske  Selskab". 
Men  dette  Foretagende  var  meget  vanskeligt,  da  Rah- 
bek omtrent  havde  hele  Skuespillerstanden  imod  sig. 
Rosing  havde  imidlertid  saa  Meget  tilovers  for  Rahbek, 
at  han  nok  kunde  opoffre  sig  noget  for  ham  —  det 
kunde  han  altid  for  sine  Venner  —  og  han  lovede  der- 
for at  fremkomme  med  Forslaget.  Rahbeks  „Skue- 
spillerbreve"**) havde  ikke  skaffet  ham  Anseelse  paa 
Theatret ;  han  havde  i  dem  udtalt  flere  høist  feilagtige 
Paastande,  som  f.  Ex.  den,  at  det  var  den  første 
Regel  for  en  god  Skuespiller,  at  være  dydig  som 
Menneske.     Da  det  nu  rygtedes,    at    han    vilde    være 


*)  Den   forbedredes    og    forskjonnedes    stadigt;    da    Ryge,    hvis    ud- 
mærkede Organ  er  saa  bekjendt,    kom   til   Theatret,   maatte  han 
erklære,  at  i  »Stemmens  intensive  Livskraft«   kunde   hverken  han 
eller  nogen  Anden  maale  sig  med  Rosing. 
**)   »Breve  fra  en  gammel  Skuespiller  til  hans  Son». 

Red. 

Medlem  af  „det  dramatiske  Selskab",  henvendte  dette 
Selskabs  Majoritet  sig  til  Directeuren,  Schwarz,  og  bad 
ham  om  at  modsætte  sig  Optagelsen,  „da  den  sytten- 
aarige  Student*),  som  indbildte  sig,  at  han  allerede  i 
Theatersager  havde  slugt  Alverdens  Viisdom  og  kun 
fandt  en  Skuespiller  mesterlig  eller  elendig,  eftersom 
han  den  Dag  var  hans  Ven  eller  Uven,  snart  vilde 
bringe  Urede  i  den  gode  Forstaaelse".  Rosing,  som 
ikke  havde  ventet  denne  Modstand,  fremtraadtei  et  Møde 
hidsigt  med  en  af  Rahbek  foranstaltet  Oversættelse 
af  „Romeo  og  Julie",  og  i  en  myndig  og  bidende  Tale, 
i  hvilken  han  stiklede  til  Schwarz,  erklærede  han  det 
at  være  en  Skam  for  Selskabet,  om  det  ikke  blandt 
sine  Medlemmer  talte  Rahbek.  Han  endte  med  at  sige, 
at  da  Rahbek  ikke  kunde  optages  som  ordentligt  Med- 
lem, vilde  han  paa  Grund  af  hans  Fortjenester  ved 
den  fremlagte  Oversættelse  foreslaae  ham  udnævnt  til 
Æresmedlem.  Det  var  ikke  klogt  handlet  af  Rosing; 
men  han  var  i  dette  Øieblik  hidsig,  og  det  bebreide  vi 
ham  ikke,  da  Sligt  let  overgaaer  alle  dygtige  Mennesker; 
men  han  burde  ikke  være  fremtraadt,  inden  Hidsig- 
heden havde  sat  sig  saa  meget,  at  han  kunde  oversee 
Stillingen  og  derefter  bedømme,  hvorledes  han  rettest 
burde  gaae  tilværks. 

Det  Overmodige  og  Fornærmelige  i  hans  Tale  be- 
virkede en  uvillig  Stemning  mod  ham  i  Forsamlingen. 
Schwarz  tog  strax  Ordet  og  svarede  roligt,  at  man  jo 
ikke  kunde  optage  Rahbek  paa  Grund  af  Fortjenester, 
man  endnu  slet  ikke  kjendte,  og  der  kunde  derfor 
først  tages  Bestemmelse  i  et  følgende  Møde,  naar 
man    havde    læst    den    saa    høist    priste  Oversættelse. 


*)  Rahbek  var  meget  tidligt  bleven  Student  (næppe  femten  Aar  gam- 
mel, f.  1760,  f  1830). 

Red. 

Otte  Dage  efter  svarede  han ,  at  hverken  han  eller 
nogen  Anden  kunde  forarges  over,  „at  Rosing  ønskede 
at  see  en  Ven  optaget  i  et  Selskab,  som  han  havde 
fundet  baade  gavnligt  og  glædeligt  for  sig  selv,  men 
han  fandt,  at  den  Maade,  hvorpaa  han  havde  villet  til- 
tvinge sig  denne  Vens  Optagelse,  var  meget  upassende. 
Han  vilde  tilgive  Rosing  dennes  personlige  Stiklerier  og 
forøvrigt  med  Hensyn  til  Rahbeks  Oversættelse  af  „Romeo 
og  Julie"  bemærke,  at  han  ikke  ansaae  sig  selv  for  at 
være  en  tilstrækkelig  sagkyndig  Dommer;  men  det  var 
Alle  bekjendt,  at  der  iforveien  fandtes  en  fortræffe- 
lig trykt  Oversættelse,  og  denne  vilde  sandsynligviis 
blive  benyttet  ved  en  eventuel  Opførelse  af  dette  Stykke; 
altsaa  vare  Rahbeks  Fortjenester  i  denne  Henseende  ikke 
saa  store,  at  de  kunde  gjøre  ham  værdig  til  at  optages 
som  Æresmedlem  af  Selskabet."  —  Disse  Udtalelser 
efterfulgtes  af  en  Bifaldsmumlen,  som  atter  viste  Rosing 
Medlemmernes  Stilling  til  Sagen.  Men  denne  eenstem- 
mige  Tttring  af  Misstemning  mod  Rosing  var  Schwarz 
imod,  og  han  afbrød  den  derfor  med  de  Ord,  at  Enig- 
hed og  indbyrdes  Venskab  var  en  nødvendig  Betingelse 
for  Selskabets  Bestaaen,  og  at  det  navnlig  nu  i  dette 
Øieblik,  da  man  i  Anledning  af  Kongens  Fødselsdag 
vilde  opføre  „Balders  Død",  maatte  anspænde  alle  de 
bedste  Kræfter  for  at  hædre  Digteren  paa  en  Selskabet 
værdig  Maade.  —  Naar  Rosing  mødte  Modstand  og 
Haardhjertethed,  blev  han  stiv  og  trodsig;  naar  man 
kom  ham  imøde ,  blev  han  blød  og  føielig.  Ved 
Schwarz's  sidste  Ord  flammede  den  guddommelige  Ild 
op  i  ham ,  Kunstnerlidenskaben  greb  ham ,  han  følte 
en  stor  Kjærlighed  for  Ewalds  skjønne  Arbeide,  og 
alle  de  uædle  Magter,  der  vare  komne  frem  i  ham, 
vare  dræbte,  idet  han  udbrød:  „Det  ville  vi!  Ikke  et 
Ord  mere  om  noget  Andet  end  om  „Balders  Død". 
Paa  Kongens  Fødselsdag,  den  syvende  Februar,  gik 


152  Kunstnerparret  Eosing. 

„Balders  Død"  over  „det  dramatiske  Selskabs"  Scene; 
det  spillede  dengang  paa  Hoftheatret.  Stykket  var 
høist  tarveligt  udstyret  og  skjøndt  et  Syngestykke  dog 
uden  Musik,  men  det  blev  udført  med  en  saadan 
kunstnerisk  Sikkerhed,  Varme,  Kraft  og  Sjælfuldhed, 
at  denne  og  en  følgende  Forestilling  stode  over  alle 
senere  Fremstillinger  af  dette  Mesterværk.  Æren  til- 
kommer da  først  og  fremmest  Rosing  og  hans  Hustru; 
denne  Aften  feirede  de  deres  første  kunstneriske  Tri- 
umph som  Ægtefolk.  Rosing  var  som  Hother  ret  i  sit 
Element;  den  ungdomsfriske  Djærvhed  med  et  dristigt 
Anstrøg  af  Humor,  den  brændende  Lidenskab  i  Harme 
som  i  Kjærlighed,  den  truende  Opbrusen  i  den  stolte 
Foragt  for  Fare  og  Død  —  Alt  var  i  Rollens  poetiske 
Aand  og  havde  en  henrivende  Sandhed  i  Udtrykket. 
Som  Nanna  beundredes  Mad.  Rosing  meget  for  sin 
Sjæleadel  og  den  gribende  Fremstilling  af  kjærlig  Angst 
og  dyb  Veemod.  —  I  „Wahrheit  aus  Morgen tråumen* 
fortæller  Frederikke  Brun,  hvor  bevæget  hun  blev 
ved  under  Forestillingen  at  see  den  ulykkelige  Digter 
oppe  i  en  af  Logerne  sidde  sammenbøiet  og  med  et 
melancholsk  Udseende.  Baade  Rosing  og  hans  Hustru 
vandt  og  fortjente  Ewalds  levende  Beundring  og  Berøm- 
melse. Efter  den  anden  Forestillings  Slutning  udbragtes 
der  for  første  Gang  offentligt:  „Ewald  leve!"  Enke- 
dronningen ,  Juliane  Marie ,  befalede ,  at  man  snarest 
muligt  skulde  give  „Balders  Død"  paa  det  kgl.  Thea- 
ter, „saaledes  som  det  her  var  fremstillet",  til  Fordeel 
for  Digteren,  „og  siden,  naar  skee  kunde,  skulde  Styk- 
ket komme  til  offentlig  Opførelse  med  en  god  Musik  og 
meget  større  theatralsk  Pomp"*). 


*)  At  Stykket  virkelig  gjorde  Indtryk  paa  Publicum,  kan  endvidere 
sees  deraf,  at  man  strax  spillede  det  hjemme  hos  Frederikke  Miin- 
ters  Forældre,   hvor  Fritz  Munter   var   Balder;   Tyge   Rothes   Son 

Efter  Forestillingen  den  første  Aften  samledes  man 
til  et  festligt  Lag,  i  hvilket  Digteren  deeltog  somÆres- 
gjæst;  han  var  saa  svag,  at  han  maatte  bæres  op  ad 
Trapperne.  Mad.  Rosing  var  hans  Borddame,  og  „hun 
bragte  ham  i  den  syvende  Himmel".  Hans  Følelses 
Ild,  hans  Aandrighed  og  Vid  spillede.  Rahbek,  som 
i  denne  Kreds  gjorde  hans  Bekjendtskab,  omtaler  hans 
mageløse  Svada,  Lune,  Vid  og  Fortællingsgave,  hvortil 
han  ingensinde  havde  hørt  Magen. 

Kort  efter  besøgte  Ewald  en  Aften  Rosings.  Han 
maatte  atter  bæres  op  ad  Trapperne,  men  kunde  til 
Nød  hjælpe  sig  frem  i  Stuen.  Paa  Spørgsmaalet  om,  hvad 
han  helst  drak,  svarede  han:  „mort  confuse",  og  han 
lærte  Mad.  Rosing  Drikkens  Sammensætning:  tre  Pægle 
Muskatviin  og  en  Pægel  Kirsebærviin ,  som  rystedes 
sammen  i  en  Karaffel.  Hans  høist  underholdende  Con- 
versation  ved  Bordet  stod  endnu  længe  i  Mad.  Rosings 
Erindring. 

Det  er  aabenbart,  at  Ewald  har  været  Rosings 
meget  taknemmelig  for  deres  udmærkede  Udførelse  af 
Hothers  og  Nannas  Roller.  Men  Rosings  havde  ogsaa 
et  andet  Sted  Krav  paa  Taknemmelighedsfølelse,  og 
det  var  i  „det  dramatiske  Selskab".  Thi  dette  havde 
ved  denne  Forestilling  vundet  en  glimrende  Triumph, 
og  det  vandt  mere  og  mere  Publicums  Agtelse;  det 
fik  større  og  større  Betydning,  og  dets  væsentligste 
Støtter  vare  Rosings.  Gjennem  dette  Selskab  have  de 
havt  den  store  Fortjeneste,  at  de  forandrede  Tidens 
Foragt  for  Skuespillerstanden  og  tydeliggjorde,  at  der 
ogsaa  i  den  kunde  findes  fuldstændig  dannede  og  ædle  Na- 
turer.    Igjennem  „det  dramatiske  Selskab"  blev  Tonen 


Andreas  spillede  »den  skjonne,  aandrige  Rosings »  Rolle,  den  fine, 
spædlemmede  Balthasar  Munter  var  Thor,  og  Frederikke  var 
Nanna. 

blandt  Skuespillerne  meget  bedre,  og  Rosings  svigtede 
aldrig  i  deres  Bestræbelser  i  denne  Retning.  Mad.  Ro- 
sing havde  selv  en  forsømt  Opdragelse,  og  hun  følte 
tidligt  det  Sørgelige  heri ;  men  med  Energi  og  ved  medfødt 
Modtagelighed  for  Dannelse  raadede  hun  snart  Bod  derpaa. 
Rahbek  kunde  ikke  glemme,  at  han  var  bleven 
forkastet  som  Medlem  af  „det  dramatiske  Selskab", 
og  han  viste  sig  som  en  daarlig  Ven  af  Rosing ,  som 
et  egoistisk  og  taktløst  Menneske,  da  han  atter  fik 
denne  overtalt  til  at  fremkomme  med  det  eengang  for- 
kastede Forslag.  Det  er  næsten  ubegribeligt,  at  Rah- 
bek kunde  have  Lyst  til  at  komme  ind  i  en  Kreds, 
hvor  man  saa  tydeligt  havde  viist  ham,  at  man  ikke 
vilde  have  Noget  med  ham  at  gjøre;  men  hans  Lyst 
til  at  komme  i  Kast  med  Skuespillerne  og  Theatret 
overvandt  alle  hans  andre  Følelser.  I  det  Aar,  der 
var  forløbet,  siden  Rosing  sidst  havde  foreslaaet  hans 
Optagelse,  havde  han  aldeles  ikke  offentligt  udrettet 
Noget,  som  nu  mere  end  tidligere  kunde  gjøre  ham 
fortjent  til  denne  Hæder.  Man  erklærede  sig  da  ogsaa 
dennegang  ligesaa  bestemt  som  sidst  imod  Rosings  For- 
slag. Han  søgte  da  at  faae  Rahbek  til  at  navngive 
sig  som  Forfatter  til  „den  unge  Darby",  hvilket  Stykke 
han  nylig  anonymt  havde  indleveret  til  Theatret ;  men  da 
Rahbek  havde  hørt,  at  Stykket  ikke  vandt  meget  Bi- 
fald hos  Autoriteterne  ved  Theatret,  meente  han,  at  en 
saadan  Otfentliggj øreise  mere  vilde  skade  end  gavne 
ham,  og  negtede  den.  Æresmedlem  vilde  han  allige- 
vel med  Vold  og  Magt  være,  og  det  Trodsige  kom 
atter  frem  i  Rosings  Natur;  han  var  nu  engang  saa- 
ledes,  at  naar  han  vilde  Noget,  saa  vilde  han  det,  og 
da  han  jo  var  nødt  til  at  føle,  at  der  var  en  mægtig 
Natur  i  ham,  saa  meente  han  ogsaa  at  kunne  sætte 
igjennem,  hvad  han  vilde.  Atter  fornærmede  han  Schwarz 
i   en  Tale,    og   dette   havde    tilfølge,    at   denne   sam- 

men  med  otte  andre  Medlemmer  traadte  ud  af  Sel- 
skabet. Nu  var  der  kun  Sex  tilbage;  men  heller  ikke 
disse  vilde  strax  gaae  ind  paa  Rosings  Forslag.  Rah- 
bek skulde  imidlertid  ind.  Det  blev  da  vendt  og 
dreiet  saaledes,  at  den  Bestemmelse  blev  tagen,  at,  „da 
Medlemsantallet  var  saa  ringe,  skulde  man  som  arbei- 
dende  Medlemmer  optage  Mænd ,  der  som  Forfattere 
eller  Skuespillere  vilde  hellige  sig  Skuepladsen  og  havde 
givet  Tegn  paa  Anlæg  dertil".  Saa  kunde  da  Rahbek 
optages  5  men  for  at  personlige  Hensyn  ikke  skulde 
siges  at  være  gjorte  gjældende,  blev  ogsaa  den  treog- 
tyveaarige  Student  Pram  optagen.  For  at  faae  disse 
to  paa  dette  Sted  temmelig  intetsigende  Mennesker  ind 
i  Selskabet  maatte  man  altsaa  miste  dets  udmærkede 
Directeur  den  talentfulde  Skuespiller  og  Instructeur 
Schwarz.  Paa  Theatret  og  vel  tildeels  ogsaa  ude 
i  Publicum  vendte  Stemningen  sig  af  denne  Grund 
imod  det.  Theaterdirectionen  indgav  Ansøgning  om, 
at  „det  dramatiske  Selskab"  maatte  ophæves,  efterdi 
dets  Opgave  nu  efter  Rahbeks  Mening  var,  at  Med- 
lemmerne skulde  indstudere  deres  Roller  og  derpaa 
efter  indbyrdes  Kritik  spille  dem  uden  at  ændse  de 
Raad,  som  Instructeurpaatrængenhed  kunde  faae  isinde 
at  bagbinde  de  Spillende  med".  Og  Kongen  appro- 
berede denne  Indstilling.  Pram  fandt  det  egentlig  ganske 
rimeligt,  at  Theaterdirectionen  ikke  vilde  taale  et  selv- 
beskikket  Parlament,  men  Rosing  og  Rahbek  bleve 
rasende.  Paa  Trods  holdt  Selskabet  endnu  nogen  Tid 
Møder  i  Rosings  og  Preislers  Hjem  ;  men  da  det  ikke 
vandt  Anerkjendelse  eller  havde  Gyldighed,  hævedes 
det  snart.  Saaledes  havde  Rahbek  paa  sin  Samvittighed, 
for  det  Første  at  have  bragt  Rosing  i  en  skjæv  Stil- 
ling til  Theatret,  og  for  det  Andet  at  have  bragt  dette 
gavnlige  og  dygtige  Selskab  til  at  gaae  overstyr:  Alt 
dette    ene    for   at  tilfredsstille   sin   Forfængelighed    og 

Ærgjerrighed  ved  at  trænge  sig  ind  paa  et  Sted,  hvor 
han  Intet  havde  at  gjøre,  og  hvor  hans  Optræden 
maatte  skade  ham  og  sætte  ham  i  et  ubehageligt  Lys 
baade  ligeoverfor  hele  Theaterverdenen  og  overfor  Folk 
i  Almindelighed. 

Naar  Rosing  i  denne  Strid  undertiden  synes  at 
fremtræde  paa  en  mindre  elskværdig  Maade,  saa  maa 
man  erindre,  at  han  dengang  var  meget  ung,  mere 
hidsig  og  egenraadig,  mindre  overveiende  og  fornuftig 
end  senere.  Det  var  et  gjennemgaaende  Træk  hos 
ham,  at  han  saa  godt  som  aldrig  gav  efter,  før  han 
havde  faaet  sine  Ideer  og  Planer  gjennemførte.  Og 
der  var  en  ægte  norsk  Natur  i  ham ,  som  paa  mange 
Steder  og  ikke  mindst  her  løb  af  med  ham ;  men  saa" 
var  han  til  Gjengjæld  let  at  bøie  ved  Mildhed;  thi  der 
slog  et  stort  og  varmt  Hjerte  i  ham. 

Man  vil  maaskee  undre  sig  over,  at  Rosing  op- 
traadte  saa  varmt  i  Kampen  for  Rahbeks  Sag;  thi  man 
kan  let  see  det  Underlige  i,  at  Rosing  kunde  føle  et 
saa  stort  Venskab  for  den  fra  ham  saa  forskjellige 
Rahbek,  som  i  Phantasij,  Følelse,  Skjønhedssands  og 
Aandsfyrighed  stod  langt  under  ham.  Rahbeks  Een- 
sidighed  og  Autoritetshensyn  vare  ogsaa  Rosing  meget 
imod.  Han  var  i  Modsætning  til  Rahbek  romantisk  og 
dristig,  overgiven  og  kjæk ,  fuld  af  gratieuse  Ind- 
fald ;  de  hurtigt  vexlende  Situationer ,  det  Over- 
raskende, det  Eventyrlige,  Alt,  hvori  der  var  Livs- 
glæde og  poetisk  Sving,  faldt  ganske  i  hans  Smag. 
Rahbek  fandt  derimod  sin  største  Tilfredsstillelse  i  det 
Fornuftige,  det  Jevne,  det  Hjemlige,  det  stille  Rørende 
og  roligt  Muntre,  og  Rosings  livfulde  Følelser  i  Mod- 
sætning til  Rahbeks  Lyst  til  at  gaae  ind  i  Enkelthederne, 
for  af  deres  indre  Samstemmen  at  udfinde  det  Heles 
Værd,  bragte  dem  daglig  i  heftig  Ordstrid.  Rosing 
spottede  Rahbeks  spidsborgerlige  Kunstbetragtning,  og 

Rahbek  beskyldte  Rosing  for  at  være  overspændt  og 
for  at  lade  sig  henrive  af  øieblikkelige  Indtryk  og  af 
det  Blændende.  Der  var  den  samme  Forskjel  paa  Rah- 
bek og  Rosing  som  paa  Rahbek  og  Kamma;  de  tilhørte 
forskjellige Livsperioder;  Rahbek  stod  tilbage  i  Fortiden; 
hans  Ven  og  dennes  Hustru  tilhørte  Oehlenschlægers 
Periode.  Men  skjøndt  Rahbek  ikke  kunde  foretage  det 
store  og  rigtignok  saare  vanskelige  Spring  fra  den  ene  til 
den  stik  modsatte  Periode,  saa  havde  han  dog  en  ube- 
vidst Følelse,  der  drev  ham  mod  det  Nye;  han  anede 
dets  Storhed,  han  droges  imod  det,  men  stadigt  med 
Modstand  og  Trods  fra  hans   egentlige  Natur. 

Paa  Operaens  Vegne  vare  han  og  Rosing  ofte  i 
Skjænderi ;  thi  Rahbek  havde  som  bekjendt  ligefremNag  til 
Musik ;  den  var  ham  ubehagelig,  og  han  vilde  derfor  paa 
^illeMaader  hæmme  dens  Fremkomst.  Rosing  vilde  gjerne 
optræde  i  Operaen,  hvor  han  kunde  faae  Leilighed  til  at 
spille  tragisk,  og  han  var  henrykt  over  den  Lykke, 
han  havde  gjort  som  Sanger.  Endnu  da  han  var  fireog- 
fyrretyve  Aar  var  han  Operaens  første  Tenorist;  men 
det  lykkedes  ham  ikke  at  bringe  den  saa  vidt  frem, 
som  han  vilde,  og  han  sørgede  over,  at  den  stod  saa 
lavt ;  thi  man  sværmede  da  meest  for  italiensk  Musik,  men 
kjendte  f.  Ex.  ikke  Mozart,  skjøndt  han  var  død  for 
tolv  Aar  siden.  Hoffet,  som  ellers  ikke  var  meget  be- 
geistret  hverken  for  Tragedien  eller  Operaen ,  lod 
sig  dog  henrive  af  Rosings  Sang  i  „Orpheus  og  Eury- 
dice"  og  sendte  ham  et  kostbart  Gulduhr  med  Kjæde  som 
Gave.  Men  Rahbek  syntes  ikke  om,  at  Rosing  vandt 
Laurbær  i  den  Retning ;  naar  Rosing  saa  mærkede  det, 
disputerede  han  med  Rahbek  og  sagde  ham  Sandheden 
reentud.  Til  Baggesen  sagde  han  om  ham,  at  „han 
havde  et  blindt  Operahad,  der  —  hvad  han  selv  al- 
vorligt havde  sagt  ham  —  kom  af,  at  han  var  en  Idiot 
i  Musik  og  ikke  selv  kunde  skrive  en  Opera".     Deres 


1 58  Kunstnerparret  Rosing. 

Stridigheder  truede  ofte  med  et  Brud,  som  alene  for- 
hindredes ved,  at  Mad.  Rosing  traadte  venligt  for- 
sonende imellem  dem  og  førte  Samtalen  over  paa  saa- 
danne  æsthetiske  Gjenstande,  om  hvilke  de  vare  fuld- 
komment enige.  Hun  var  overhovedet  i  denne  Periode 
den  Eneste,  der  kunde  bøie  Rahbek,  hvorhen  det  skulde 
være.  Han  havde  jo  allerede  kjendt  hende  som  Jfr. 
Olsen  og  var  som  berørt  meget  indtaget  i  hende,  og 
da  han  lige  fra  Ægteskabets  Begyndelse  kom  i  Rosings 
Huus ,  havde  han  den  bedste  Leilighed  til  at  nære 
sine  Følelser,  som  forøvrigt  fremtraadte  og  rørte  sig  i 
al  Uskyldighed ;  derfor  foruroligede  de  heller  ikke  i 
mindste  Maade  Rosing,  der  var  inderligt  elsket  af  sin 
Hustru.  Men  saa  indtraf  det  yderst  comiske  Forhold, 
modsat  det  sædvanlige,  at  Rahbek  blev  skinsyg  paa 
Rosing  og  som  Følge  deraf  undertiden  var  noget  tik 
bøielig  til  at  dadle  ham.  Rahbek  kunde  ikke  und- 
lade tydeligt  at  vise  sine  Følelser  for  Mad.  Rosing,  og 
det  allermeest,  naar  han  offentligt  omtalte  hende;  ved 
sin  overdrevne  Roes  skadede  han  hende  meget  mere, 
end  han  gavnede  hende.  Han  kunde  slet  ikke  see  Feil 
hos  hende,  og  selv  om  han  havde  seet  dem,  besad 
han  ikke  Charakteer  nok  til  som  Ven  at  sige  hende  de 
Feil,  der  fandtes  i  hendes  Spil.  Mange  af  de  ubehage- 
lige Stillinger,  i  hvilke  Rosings  kom  til  at  staae  lige- 
overfor Publicum,  kunde  de  som  oftest  takke  Rahbek 
for;  hans  Venskab  skadede  dem  ofte  meget.  Han 
maatte  taale  mange  Stiklerier  for  og  Angreb  paa  hans 
Partiskhed,  hvilket  foranledigede,  at  han  reentud  er- 
klærede, at  han  i  sin  Kritik  slet  ikke  mere  vilde  om- 
tale Rosing,  men  han  kunde  ikke  overvinde  sig  til 
ogsaa  at  lade  hans  Hustru  fare.  I  den  Anledning  kom 
han  og  Tode  i  en  lang  og  heftig  Strid,  som  brød 
stærkt  ud,  da  Mad.  Rosing  i  Melodramaet  „Medea" 
havde   udført   Titelrollen.      Hun,    Blondinen    med    de 

blaae,  milde  Øine  og  den  svage  Talestemme,  kunde 
trods  sin  Høihed  og  Energi  og  trods  sin  Smag  og  klare 
Tænkemaade  ikke  give  et  saadant  Billede  af  denne 
lidenskabelige,  grusomme  og  vilde  Troldqvinde,  at  det 
svarede  til  den  Forestilling  om  hende,  som  Oldtidens 
tragiske  Digtere  have  fastslaaet;  men  ikke  destomindre 
erklærede  Rahbek  denne  Rolle  for  „hendes  Triumph". 
Med  den  største  Anerkjendelse  af  hendes  kunstneriske 
Begavelse  og  Værd  erklærede  Tode  det  for  et  Misgreb 
saa  stærkt  at  fremhæve  denne  Rolle,  som  slet  ikke 
laa  for  hendes  Evner.  Rahbek  blev  meget  fortørnet 
og  lod  Tode  vide,  at  denne  slet  ikke  havde  opfattet 
Medeas  Charakteer.  Han  fik  et  Svar,  som  gjorde 
hans  Nederlag  i  denne  Sag  fuldstændigt.  Ikke  desto- 
mindre fortsatte  han  Striden  og  gjorde  sin  Stilling  jo 
længer  jo  værre.  Han  negligerede  Horats's,  Ovids, 
Senecas  og  Euripides's  Meninger,  og  mod  alle  Oldtidens 
og  Nutidens  Autoriteter  opstillede  han  Mad.  Rosings 
Opfattelse  som  den  ene  rigtige.  Det  var  nu  slet  ikke 
hverken  heudes  egen  eller  hendes  Mands  Mening,  og 
de  bade  ham  afbryde  Striden;  men  han  vilde  ikke.  I 
Paris  saae  Rosing  senere  Medea  udført  af  en  stor,  tyk, 
fed,  sorthaaret  Pige,  „der  stedse  saae  ud,  som  om  hun 
tænkte  paa  Verdens  Undergang  og  var  evig  grum  som 
en  Tiger".  Han  saae  ikke  gjerne  q vindelige  Roller 
uf  den  Charakteer,  men  han  syntes  dog  heller  ikke, 
at  hans  Husfrues  blide,  qvindelige  Fremstilling  af  „Me- 
dea" var  ganske  fyldestgjørende. 

I  Slutningen  af  Saisonen  1780—81  indtraf  den  for 
Theatret  og  for  Rosings  personligt  meget  sørgelige  Be- 
givenhed: Ewalds  Død.  Han  fik  ingen  Tragedie 
skreven  for  Theatret,  men  han  havde  viist,  at  han 
vilde  have  været  istand  dertil,  hvis  ikke  Døden  havde 
lukket  hans  Øine.  I  sin  sidste  Tid  havde  han  fundet 
et  fædrelandsk  Æmne,    som    var    skikket    til   en  Tra- 

gedie,  paa  hvilken  han  vilde  have  taget  alvorligt  fat, 
og  Theaterdirecteuren,  Warnstedt,  som  stadigt  havde 
opfordret  ham  til  et  saadant  Foretagende  og  tildeels 
bevirket,  at  han  tog  fat  paa  det,  meddeelte  i  Slutningen 
af  Saisonen  Rosing,  at  „han  og  hans  Kone  forhaabent- 
ligt  snart  vilde  have  den  Glæde  at  faae  et  Par  smukke 
Roller  fra  Ewalds  Haand".  Men  det  blev  desværre 
ikke  saa :  de  maatte  kort  efter  ved  hans  Sørgefest  spille 
„Fiskerne".  Til  denne  Forestilling  havde  Rosing  ind- 
budt de  virkelige  Fiskere  fra  Hornbæk  som  Tilskuere; 
de  sade  i  en  Loge  og  saae  deres  Daad  scenisk  frem- 
stillet. Da  Stykket  var  forbi,  kom  de  op  paa  Theatret. 
„Nu,"  spurgte  Rosing  Knud,  hvis  Rolle  han  havde 
spillet,  „var  det  omtrent  saaledes,  I  bare  Jer  ad?"  — 
„Ja,"  svarede  Knud  alvorlig,  „saaledes  var  det,  kun 
sang  vi  ikke."  —  Med  Ewald  mistede  Rosings  en  god 
Ven  og  Beundrer,  der  undertiden  gjæstede  deres  Huus 
og  endog  havde  været  deres  ældste  Datter  Ophelias 
Gudfader  og  givet  hende  Navn. 

Det  næste  Aar  mistede  Rosings  foreløbigt  deres 
bedste  og  stadigste  Huusven,  Rahbek,  som  foretog  en 
Udenlandsreise.  Skjøndt  denne  Adskillelse  ganske  vist 
fremkaldte  et  Savn  i  Rosings  Huus,  var  Rahbeks  Fra- 
værelse dem  dog  forsaavidt  til  Gavn ,  som  han  ikke  i 
de  Aar,  han  var  borte,  skadede  dem  ved  sin  over- 
drevne Roes.  Inden  Afreisen  gjorde  han  et  lystigt 
Afskedsgilde  for  sine  Venner.  Det  var  blevet  seent 
paa  Aftenen,  og  Rosing  listede  sig  bort  fra  de  Andre. 
Da  han  kom  ned  paa  Gaden,  kunde  han  ikke  begribe,  hvor- 
for de  Folk,  han  mødte,  saae  saa  underligt  vist  efter  ham ; 
men  næste  Dag  gik  det  op  for  ham ;  da  erindrede  han  nem- 
lig, at  han  i  klart  Maaneskin  havde  gaaet  med  opslaaet 
Paraply,  og  ved  sin  Port  havde  han  staaet  og  strøget 
Regndraaberne  af  den.  —  Længere  ud  paa  Natten 
kom  de  Andre  fra  Selskabet  ned  gjennem  St.  Kongens- 

gade,  og  da  de  saae  Lys  i  Rosings  Vinduer,  gave  de 
ham  et  Leve. 

Det  havde  snart  viist  sig,  at  Operaen  ikke  var 
Mad.  Rosings  egentlige  Fag.  Hidindtil  havde  hun  dog 
stadig  gjort  Tjeneste  med  sin  Sangstemme,  ja  maatte 
endog  gaae  med  de  syngende  Chor  ind  paa  Scenen; 
og  skjøndt  hun  blev  fritaget  for  denne  underordnede 
Tjeneste  fra  Saisonen  1785 — 86,  maatte  hun  dog  ved- 
blive at  synge  med  mellem  Coulisserne,  hvor  hendes 
Sang  aldeles  ikke  var  til  nogen  Nytte. 

Midt  under  næste  Saison  1786 — 87  forlangte  Num- 
sen, som  var  Theaterdirecteur  og  Hofmarschal,  at  Ro- 
sing skulde  ansættes  som  Instructeur  ved  Siden  af  den 
tidligere ,  Schwarz ;  dette  Forslag  satte  Warnstedt 
sig  imod,  og  de  andre  Directeurer  bleve  forbausede 
over  det.  Warnstedt  meente,  at  Rosing  kun  kunde 
instruere  i  tragiske  Roller;  men  af  disse  havde  han 
selv  spillet  saa  faa,  at  han  ikke  kunde  ansees  for  til- 
strækkelig dygtig  i  denne  Retning ;  endvidere  gjorde  han 
Indvendinger  mod  hans  norske  Dialect,  og  „han  maatte 
bestride,  hvad  der  var  sagt,  at  der  daglig  sporedes 
paa  Scenen,  at  Rosing  kjendte  den  Ane  Verden;  thi 
det  gjorde  han,  som  levede  meget  i  sin  Familie  og  kun 
kom  i  nogle  gode  Middelstandsselskaber,  netop  ikke 
mere,  end  at  han  ved  største  Opmærksomhed  paa  sig 
selv  nogenledes  kunde  tee  sig  imellem  dem  uden  Persi- 
flage" ;  dernæst  anførte  han ,  at  Rosing  ikke  havde 
studeret  paa  Udlandets  Theatre,  „hvorfor  han  ikke 
kjendte  nogen  anden  og  bedre  Acteur  end  sig  selv"; 
endelig  „at  han  ikke  udmærkede  sig  ved  nogen  sær- 
deles Kundskab  i  fremmede  Sprog,  da  han  ikke,  saa- 
ledes  som  Schwarz,  talede  Fransk,  Tydsk  og  Engelsk, 
men  hidtil  kun  forstod  det  sidste".  Saadanne  og  andre, 
ogsaa  temmelig  intetsigende  Grunde  fremsatte  Warn- 
stedt mod  Rosings  Ansættelse  som  Instructeur,  hvorimod 

han  foreslog  ham  ansat  som  Syngelærer  ved  Theatret 
med  300  Rdlr.  i  Gage.  Dette  Forslag  blev  imidlertid 
forkastet  af  Numsen ,  og  det  viste  sig  mere  og  mere, 
at  dennes  Godhed  for  Rosing  skjulte  et  Had  mod 
Schwarz,  hvem  han  vilde  hindre  i  at  spille  den  Første. 
Efter  megen  Strid  fik  han  dog  ved  Overtalelser  og  ved 
sin  Anseelse  Rosing  indstillet  og  udnævnt  til  Instructeur, 
at  regne  fra  Mai  1786. 

Da  en  af  Warnstedts  Grunde  imod  Rosings  An- 
sættelse som  Instructeur  havde  været,  at  han  ikke 
havde  seet  fremmede  Theatre,  opmuntrede  Numsen 
ham  til  at  søge  Reisestipendium  og  anbefalede  hans 
Ansøgning.  Denne  blev  ogsaa  bevilget,  og  tillige  fik 
Skuespillerne  Preisler  og  Saaby  Reiseunderstøttelse. 
Den  tredie  Mai  afreiste  de  i  Fællesskab.  I  Rahbeks 
dramaturgiske  Samlinger  er  aftrykt  et  Fragment  af 
Rosings  Dagbog  fra  denne  Reise.  Men  den  meest  ud- 
førlige Beretning  om  den  eie  vi  i  Preislers  Journal, 
som  han  af  Skuespildirectionen  var  beordret  til  at  føre. 
Den  er  meget  vidtløftig,  men  lidet  belærende  og  fuld 
af  intetsigende  Beretninger  om  latterlige  Bagateller.  — 
Ved  Siden  af  Preislers  Journal  er  det  værd  at  læse 
Rosings,  der  er  dannet,  forstandigt  og  smagfuldt  skre- 
vet, og  denne  Dagbog  var  ogsaa  bestandig  ham  selv 
meget  kjær.  Ingen  intetsigende  Bemærkning  fylder 
Pladsen  ud,  og  Alt,  hvad  der  fortælles,  røber  den  store 
Skuespillers  fine  Blik.  Preislers  Journal  var  skrevet 
for  den  daværende  Skuespildirection,  og  denne  fandt  Be- 
hag i  den;  Rosings  var  skrevet  for  det  store  Publicum, 
og  dette  fandt  Behag  i  den,  og  forsaavidt  var  jo  Alting 
meget  godt. 

Inden  sin  Reise  havde  Rosing  altid  ringeagtet  Ud- 
landets Theatre,  nu  fik  han  Respect  for  dem.  Mindst 
syntes  han  dog  maaskee  om  de  franske  Skuespillere, 
og   navnlig   var    deres  Declamation  i    Tragedien    ham 

imod.  „De  vide  ikke  at  drage  deres  Veir  i  rette  Tid, 
men  holde  ud,  saalænge  de  have  Aande  i  Lungerne. 
Det  er,  som  om  de  Alle  vare  trangbrystede,  og  deres 
hele  Aasyn  og  Figur  fortrækkes  ved  denne  unaturlige 
Anspænding."  Han  mener  derfor,  at  hans  Landsmænd 
uden  Tvivl  vilde  tage  ham  det  ilde  op,  hvis  han  tog 
sig  over  at  ville  lære  de  Franske  deres  Spillemaade 
af  og  forplante  den  til  vor  Scene.  55Thi  de  Franske 
savne  i  danske  Øine  Natur  i  Spillet".  Det  qvindelige 
Personale  forekom  ham  dog  naturligere  end  det  mand- 
lige. Han  gjæstede  Declamationsskolen ,  hvor  den 
meget  ansete  Mollé  var  Instructeur.  Men  heller  ikke 
her  fandt  han  nogen  Naturlighed;  „det  var  ikke  den, 
de  Unge  fik  Lov  til  at  efterabe,  det  var  blot  visse 
store  Acteurers  Maade  og  Grimacer;  disse  Acteurer 
staae  her  og  gjøre  dem  hver  Gebærde  for,  sige  dem 
hver  Periode,  saaledes  som  de  ville  have  den  sagt, 
enten  den  saa  klæder  det  Sujet,  de  have  for  sig  eller 
ei,  ...  nu  skulle  de  tale  saa  og  ikke  anderledes,  enten 
deres  Udseende  eller  Organ  passer  til  denne  Maade 
eller  ei."  Han  saae  en  stakkels  Pige,  der  næsten  var 
grædefærdig  af  Fortvivlelse  over ,  at  hun  ikke  hastig 
nok  kunde  blive  en  Maskine;  „thi  naar  man  her  trækker 
i  Traaden,  dandse  Alle  eens".  Men  da  Rosing  en  Af- 
ten i  Theatret  begyndte  at  tilklappe  en  forhen  negli- 
geret og  undervurderet  Skuespiller,  stemte  Folk  dog  i 
med,  og  siden  efter  fik  han  næsten  bestandig  Bifald. 
I  Paris  var  Rosing  i  halvanden  Maaned  og  drog  saa 
videre  til  Wien,  Prag,  Dresden,  Berlin  og  Hamborg.  Rah- 
bek, som  kort,  inden  Rosing  tog  bort,  var  kommet  hjem 
fra  sin  Reise,  havde  givet  ham  Anbefalingsbreve  med. 
Deels  paa  Grund  af  disse,  deels  ogsaa  paa  Grund  af 
Rosings  indtagende,  begavede  Personlighed,  gjorde 
han  overalt  megen  Lykke.  I  Mannheim  besøgte  han 
Skuespilleren  og  Digteren  Iffland  og  Skuespilleren  Bech, 

11* 


164  Kunstnerparret  Rosing. 

der  var  meget  dygtig  og  vel  anseet;  de  modtoge  ham 
begge,  som  Venner  en  Ven.  Til  Rahbek  skreve  de  og 
takkede  ham,  fordi  han  havde  ført  Rosing  til  dem. 
,.Det  er  en  Mand,"  skrev  Bech,  „som  jeg  gad  ønske 
mig  til  stadig  Omgang;  han  har  Forstand,  Følelse, 
Varme  og  en  sat  Opførsel,  Alt  i  lige  Grad."  Digteren 
Junger,  der  ogsaa  var  Rahbeks  Ven,  var  den  af  alle 
Tydskerne ,  Rosing  helst  vilde  have  valgt  til  sin  Ven 
og  have  om  sig  hver  Dag.  „Det  er  en  ganske  for- 
træffelig Dreng!"  udbryder  han,  „engang  da  han  viste 
mig  et  Sørgedigt  over  sin  Elskede,  den  skjønne  Skuespiller- 
inde Catty  Jacquet,  som  døde  i  sin  feireste  Vaar,  saae 
jeg  ind  i  hans  store,  blaae,  melancholske  Øine,  og 
hans  Ord  gik  mig  dybt  til  Hjertet.  Jeg  havde  ved 
Gud  nær  grædt."  —  I  Hamborg  spillede  den  berømte 
Schroeder  for  Rosings  Skyld  udenfor  Repertoiret.  — 
Paa  Reisen  fra  Metz  til  Zweybrtlcken  traf  Rosing  en  be- 
rømt Skuespildirecteur,  som  foreslog  ham,  at  han  skulde 
lade  sig  perfectionere  i  Fransk  og  saa  blive  ansat  som 
Skuespiller  hos  ham  med  en  aarlig  Gage  af  ti  Tusinde 
Livres.  Rosing  blev  strax  taus,  men  lidt  efter  afslog 
han  Tilbudet. 

Medens  Rosing  var  borte,  havde  det  latterlige 
Rygte  udbredt  sig  herhjemme,  at  han  fra  Wien  var 
sendt  til  Armeen  i  Ungarn  mod  Tyrkerne.  Storm  og 
Rahbek  troede  paa  det,  og  den  Sidste  vandrede  paa 
sin  Fod  til  Mad.  Rosing  i  Fredensborg  for  at  forberede 
hende  paa  „den  gruelige  Tidende";  han  vilde  bringe 
Efterretningen  som  „løs  Snak",  for  at  hun  ikke  skulde 
blive  altfor  forfærdet.  Da  Rygtet  kom  til  Rosing  selv, 
blev  han  heftig  forbittret,  meest  fordi  han  troede,  det 
var  Folks  Mening,  at  han  havde  ladet  sig  hverve.  „Jeg 
kan,"  skriver  han,  „naar  jeg  tænker  derpaa,  blive  saa 
gal,  at  jeg  ryster." 

En  Tid  blev  Rosings  Reise  aldeles  ødelagt  ved  de 

sørgelige  Efterretninger,  han  fik  fra  sit  Hjem.  Hans 
toaarige  Dreng,  Forældrenes  Øiesteen.  var  bleven  meget 
syg  ;  og  da  de  for  faa  Aar  siden  havde  mistet  tre  Børn, 
var  Rosing  meget  ængstelig  og  bekymret  for  ham. 
Hvergang  han  brød  et  Brev  fra  Hjemmet,  var  det,  som 
om  han  skulde  læse  sin  Dødsdom,  saa  angst  var  han 
for,  at  Drengen  skulde  være  død.  I  Brevene  til  sin 
Kone  bestræbte  han  sig  for  ikke  at  røbe  sin  sørgelige 
Sindsstemning  og  skrev  om  Politik  og  deslige  Sager ; 
„thi  hvad  gjør  man  ikke,  naar  man  er  nødt  til  at 
skjule  sine  Følelser  for  den,  som  man  ikke  vilde  be- 
drøve for  alt  Verdens  Guld".  Men  Drengen  kom  sig 
lykkeligviis.  Da  Rosing  efter  halvfemte  Maaneds  Fra- 
værelse vendte  hjem  ,  vilde  hans  Kone  have  taget 
ham  imøde  til  Roeskilde ;  men  det  frabad  han  sig ;  „thi 
der  vilde  være  fremmede  Mennesker  tilstede,  og  i  deres 
Nærværelse  vilde  han  ikke  hilse  de  Kjære  første  Gang." 
Saa  kom  han  da  til  Kjøbenhavn,  og  da  hans  Hustru 
hørte  ham  paa  Trappen,  greb  hun  sin  toaars  Dreng, 
fløi  med  ham  sin  Mand  imøde  og  raabte :  „Der  har  Du 
Din  Dreng!  Tak  Gud  for  ham!" 

Kort  efter  sin  Hjemkomst  følte  Rosing  Instructeur- 
postens  Ubehageligheder.  Schwarz  blev  mere  brugt 
end  han,  og  dette  gav  dem  af  Directeurerne,  som  ikke 
vare  langt  fra  at  hade  Schwarz,  Leilighed  til  at  klage 
over,  at  Warnstedt  altfor  meget  gav  ham  Fortrinet 
for  Rosing.  Efter  megen  ubehagelig  Strid  indgav  Wain- 
stedt  Ansøgning  om  Afsked,  men  Kronprindsen  be- 
vilgede den  ikke.  Det  er  nu  vist  sikkert,  at  Theatret 
ikke  let  kunde  faae  en  mere  dygtig  og  dannet  Instruc- 
teur  end  Rosing,  og  naar  Warnstedt  vilde  tilsidesætte 
ham,  burde  vel  hellere  han  selv  have  været  fjernet. 

Vi  have  ved  Rosings  Besøg  i  den  franske  Declama- 
tionsskole  temmelig  vidtløftig  dvælet  ved  hans  Udtalelser, 
fordi  de  forekomme    os    at    være    charakteristiske    for 

hans  Opfattelse  af  Instructeurens  Forhold  til  Skuespille- 
ren. Han  vaagede  først  og  fremmest  over,  at  Enhver 
forstod,  hvad  han  sagde,  og  saaledes  fremtraadte  med 
Selvstændighed  og  Forstand.  Kunde  En  ikke  sin  Rolle, 
dadlede  han  det  haardt.  Ved  Forestillingerne  førte  han 
en  hidtil  ukjendt  Inspection;  hans  Øie,  Øre  og  hele 
Person  var  overalt  tilstede  for  at  rette  det  Urigtige 
eller  forebygge  det.  Han  vidste,  hvor  og  hvorledes 
man  skulde  staae  paa  Scenen,  hvor  høit  man  skulde 
tale,  og  han  forstod  at  lære  sine  Elever  det.  Useet  af 
Tilskuerne  virkede  han  under  Forestillingerne  ved  Tegn 
og  Ord,  og  efter  Forestillingen  eller  Acten  paatalte  han 
strengt  Feilene,  men  gjorde  det  saaledes,  at  man  kom 
til  at  holde  af  ham  derfor. 

I  Saisonen  1792-93  feirede  Mad.  Rosing  sit  tyve- 
aars  Jubilæum,  og  paa  samme  Tid  begyndte  hun  med 
stort  Held  at  spille  ældre  Damer,  men  kom  derved 
mindre  paa  Scenen  end  forhen.  Paa  Jubilæumsdagen, 
den  tredie  November,  foranstaltede  Rahbek  en  privat 
Fest  for  hende.  Rosing  syntes  udmærket  om  Ideen  og 
var  selv  virksom  for  dens  Udførelse.  Der  blev  givet 
en  privat  Forestilling,  som  begyndte  med  en  Prolog, 
der  var  skrevet  og  blev  fremsagt  af  Rahbek.  Derefter 
spilledes  et  Stykke,  „Gode  Fader",  i  hvilket  Rosings 
indtagende  Datter  Emilie  spillede  med.  Mange  fandt, 
at  Moderen  levede  op  i  denne  Datter;  saa  Meget  er 
vist,  at  hendes  Optræden  meget  mindede  om  Moderens 
første.  Efter  Stykket  fremsagdes  en  Epilog,  og  saa 
drog  man  til  Skydebanen,  hvor  man  spiste  til  Aften. 
Liebenberg  og  Rahbek  havde  skrevet  Sange,  og  paa 
alle  Maader  hædredes  den  indtagende  Kunstnerinde, 
der  endnu  i  tredive  Aar  i  samme  Storhed  skulde  holde 
sig  paa  den  danske  Skueplads.  —  Kort  efter  denne 
Fest  faldt  hun  i  en  heftig  Sygdom  og  var  Døden  nær, 
og  paa  samme  Tid  plagedes  hun  med  forskjellige  Thea- 

terchicaner.  Disse  viste  sig  dog  først  for  hende  i  hele 
deres  Ubehagelighed  i  Saisonen  1795 — 96,  da  Samsøes 
„Dyveke"  opførtes.  Da  Forfatteren  et  Par  Dage  tidligere 
var  død,  gjorde  Stykket  en  umaadelig  Opsigt ;  thi  naar 
en  Forfatter  vil  gjøre  stor  Lykke,  kan  han  som  be- 
kjendt  ikke  gjøre  noget  Bedre  end  døe,  lige  naar  hans 
Værk  skal  udkomme.  Sigbrits  Rolle  havde  Samsø 
skrevet  for  Mad.  Preisler,  men  Rahbek  og  den  da- 
værende Theaterdirecteur  Kjerulf  bevægede  ham  til  at 
give  Mad.  Rosing  den,  „da  hun  vilde  give  Rollen  med 
større  Fastholden  af  Charakteerskildringen".  Styk- 
ket skulde  gaae  paa  Kongens  Fødselsdag,  men  Mad. 
Rosings  forestaaende  Nedkomst  gjorde  det  meget  tvivl- 
somt, om  hun  vilde  kunne  spille  paa  denne  Aften. 
Efter  Samsøes  Ønske  blev  det  derfor  befalet  Mad.  Preis- 
ler at  indstudere  Rollen  som  Double.  Hele  denne  Hi- 
storie var  bragt  ud  til  Publicum  og  havde  der  vakt 
stor  Misfornøielse.  Deels  meente  man,  at  Mad.  Preisler 
vilde  kunne  spille  bedre ,  da  hendes  Ydre  af  Naturen 
var  majestætisk  og  hendes  Talestemme  smuk,  deels 
vidste  man,  at  Mad  Rosing  i  de  senere  Aar  oftere  var 
foretrukket  for  Mad.  Preisler;  endelig  fandt  man  det 
høist  uretfærdigt,  at  Mad.  Preisler  var  bleven  sat  til 
at  doublere  et  Parti,  der  oprindeligt  havde  været  be- 
stemt for  hende.  Tode  skrev  til  Schwarz,  om  Meningen 
var,  at  Mad.  Preisler  „skulde  bære  Slæbet  for  Mad. 
Rosing".  „Saaledes  behandle  de  Høilærde  i  Kunstens 
Rige  Geniet  hertillands.  Det  er  de  gamle  Cabaler, 
Protectionslumskeriet,  —  aa,  hvor  disse  dramaturgiske 
Mikrologer  skulde  have  Strips;  men  jeg  gider  ikke 
mere  havt  med  det  lumpne  Maskepi  at  gjøre."  Nok  er 
det:  Mad.  Rosing  spillede  Rollen,  og  hendes  Fremstil- 
ling var  en  af  de  ypperligst  opfattede  og  mesterligst 
gjennemførte,  der  paa  det  danske  Theater  er  bleven 
nogen  qvindelig  Rolle   tildeel;    med  udmærket  Kunst- 

dygtighed  fremstillede  hun  den  kjække,  faste,  stolte  og 
energiske  Qyinde  fra  Middelalderen.  Rosing  spillede 
Knud  Gyldenstjerne,  og  denne  var  ogsaa  en  af  hans 
Glandsroller. 

Medens  Stykket  var  under  Indstudering,  spurgte 
en  god  Ven  Rahbek:  „Hvorledes  troer  Du,  at  Rosing 
vil  spille  Knud  Gyldenstjerne?"  I  ondt  Lune  svarede 
Rahbek:  „Som  en  rasende  Jacobiner,  hvem  Christian 
den  Anden  strax  vilde  have  ladet  halshugge,  hvis  han 
var  traadt  frem  for  ham  saaledes."  Dette  Svar  fik 
Rosing  at  høre,  men  blev  aldeles  ikke  vred,  holdt  der- 
imod gode  Miner  og  spurgte  Rahbek,  om  han  ikke 
havde  Lyst  til  at  overvære  Prøven  paa  „Dyveke",  og 
om  han  saa  vilde  sige  ham,  hvis  der  var  Et  og  Andet, 
han  ønskede  anderledes.  Rahbek  tog  med  Glæde  mod 
Tilbudet,  og  Rosing  fik  ham  i  al  Hemmelighed  practi- 
seret  ind  i  en  Loge.  Prøven  gik  fortræffeligt,  og  Rah- 
bek erklærede  sig  fuldkommen  vel  tilfreds.  Da  de 
gik  hjem  sammen ,  sagde  Rosing  smilende :  „Syntes 
Du  nu  ogsaa  godt  om  min  Knud  Gyldenstjerne?"  — 
„Fortræffeligt!"  —  „Jeg  har  dog  altsaa  ikke  spillet  den 
som  en  rasende  Jacobiner?"  —  „Naar  Du,"  svarede 
Rahbek,  „faaer  et  Fingerpeg,  saa  har  Du  Alt,  hvad  Du 
behøver."  —  Med  Varme,  mandig  Bestemthed  og  høi 
Ro  fremstillede  Rosing  i  Knud  Gyldenstjerne  en  poe- 
tisk Ridderskikkelse,  hvortil  man  endnu  aldrig  havde 
seet  Mage.  Denne  Forestilling  var  ligefrem  en  Triumph 
for  vort  geniale  Kunstnerpar.  Efter  den  første  Fore- 
stilling heed  det,  at  Mad.  Preisler  vilde  gjøre  Doublan- 
tens  Ret  til  ogsaa  at  spille  Rollen  gjældende.  Rahbek 
hastede  da  med  at  fremhæve  Mad.  Rosings  ypperlige 
Spil  og  tilføiede,  hvad  der  aldeles  ikke  havde  Noget 
at  sige,  at  Mad.  Rosing  havde  været  Samsøes  „mange- 
aarige,  inderlig  ærede  og  afholdte  Veninde,  og  han  en 
af  hendes  allerærligste  og  competenteste  Beundrere," 

en  Bemærkning  som  er  meget  charakteristisk  for  Rah- 
bek. Kun  efter  mange  Overtalelser  af  sin  Mand  og 
Rahbek  havde  Mad.  Rosing  meget  imod  sin  Villie 
spillet  ved  første  Forestilling ;  thi  hendes  Nedkomst  var 
saa  nær  forestaaende ,  at  Mad.  Preisler  maatte  være 
tilstede  paa  Theatret  for  i  indtræffende  Tilfælde  at 
kunne  spille  Rollen  færdig.  Den  Formiddag,  da  Styk- 
ket om  Aftenen  skulde  spilles  tredie  Gang,  følte  Mad. 
Rosing  sig  saa  upasselig,  at  hun  i  Rosings  Fraværelse 
fra  Theatret  skrev  til  Mad.  Preisler,  at  hun  vilde  tjene 
hende  meget  ved  om  Aftenen  at  udføre  Rollen.  Da 
Rosing  fik  dette  at  høre,  ilede  han  til  sin  Kone  og 
meddeelte  hende,  at  han  og  Hauch  havde  aftalt,  at, 
naar  hun  havde  spillet  ved  denne  Forestilling,  skulde 
Stykket  lægges  tilside,  til  hun  igjen  kunde  overtage 
sin  Rolle  i  det,  og  derfor  maatte  hun  see  at  spille  iaf- 
ten.  Efter  megen  Møie  endte  det  med,  at  hun  gav 
Tilladelse  til,  at  han  i  et  høfligt  Brev  maatte  meddele 
Mad.  Preisler,  at  hans  Kones  Ildebefindende  var  gaaet 
saa  meget  over,  at  hun  nu  nok  kunde  spille.  Mad. 
Preisler  mødte  af  sig  selv  paa  Theatret  for,  hvis  det 
gjordes  nødvendigt,  da  at  kunne  træde  i  Mad.  Rosings 
Sted.  Forestillingen  gik  imidlertid  godt,  og  hendes 
Tjeneste  blev  altsaa  overflødig.  —  Efter  denne  Fore- 
stilling meddeelte  Hauch  de  Spillende,  at  Stykket  nu 
foreløbigt  var  lagt  tilside,  og  som  Løn  for  sin  megen 
Uleilighed  deels  med  at  lære  Rollen,  deels  med  flere 
Gange  forgjæves  at  møde  paa  Theatret  fik  Mad.  Preis- 
ler ikke  Tilladelse  til  at  spille  Rollen.  Da  hun  nu, 
som  bekjendt,  var  en  dygtig  Skuespillerinde,  fandt 
Publicum  den  Fremgangsmaade,  der  var  bleven  brugt 
mod  hende,  høist  forkastelig,  saa  meget  mere,  som  den 
medførte,  at  det  nye  Yndlingsstykke  forsvandt  af  Re- 
pertoiret, og  der  fremkom  i  Adresseavisen  en  temmelig 
nærgaaende  Forespørgsel,  „om  „Dyveke"  ikke,  uagtet 

Mad.  Rosings  nær  forestaaende  Nedkomst,  der  afDirec- 
tionen  offentlig  var  angivet  som  Hindring,  kunde  gives, 
da  dog  Sigbrit  havde  været  tildeelt  Mad.  Preisler  som 
Reserve.  Man  turde  uagtet  Professor  Rahbeks  mod- 
satte Mening  troe,  at  denne  i  fire  Aar  nedtrykte  Kunst- 
nerindes Talenter,  som  vare  umiskjendelige,  deri  vilde 
fyldestgjøre  enhver  Forventning,  hvortil  man  ved  Mad. 
Rosings  ikke  miskjendte  Kunst  var  bleven  berettiget. 
Dette  Spørgsmaal  gjøres  af  en  Mand,  som  ærer  begge 
Kunstnerinder,  men  omgaaes  ingen  af  dem,  og  som 
ved  allermindste  Opfordring  fra  Vedkommende  vil  nævne 
sit  Navn."  Tillige  opfordredes  Mad.  Preisler  til  at  fra- 
lægge sig  den  Mistanke,  som  kunde  hvile  paa  hende, 
at  hun  ikke  vilde  spille  Rollen;  og  dette  gjorde  hun- 
Dagen  efter.  Otte  Dage  senere  opfordredes  Spørgeren 
til  at  sige,  paa  hvilken  Maade  Mad.  Preislers  Talenter 
vare  blevne  nedtrykte.  P.  A.  Heiberg  svarede  da,  at 
han  var  Spørgeren,  og  paa  en  indirecte  Maade  nævnede 
han  Rahbek  og  Malte  Bruun  som  hendes  Undertrykkere. 
„En  Deel  af  Publicum"  fremkom  saa  i  Adresseavisen 
med  det  „indstændige  og  eenstemmige  Ønske,  at  Rol- 
len kun  maatte  blive  udført  af  Mad.  Rosing."  Nu  tog 
Malte  Bruun  tilorde  og  lod,  som  om  han  havde  overseet, 
at  Heiberg  havde  navngivet  sig,  og  atter  spurgte  han, 
hvem  Spørgerne  vare,  „paa  det,  at  man  kunde  erfare, 
om  de  ved  Aandsproducter,  bekjendte  Indsigter  o.  s.  v. 
vare  stemmeberettigede  i  Smagens  Rige."  Heiberg  var 
ikke  den  Mand,  der  længe  lod  vente  paa  Svar,  naar 
han  meente,  det  burde  gives,  og  han  opfordrede  nu 
Bruun  til  at  documentere,  „hvorved  han  havde  er- 
hvervet Stemmeret  i  det  Dramatiske" ;  i  det  Hele  talede 
han  ham  haardt  til.  Det  var  formodentlig  ogsaa  ham, 
der  i  samme  Blad  gjorde  Theaterdirectionen  en  heel 
Deel  rigtige  Spørgsmaal  i  denne  Sag;  han  havde  den 
store  Deel  af  Publicum  paa  sin  Side,  og  Striden  blev 

mere  og  mere  alvorlig.  Da  blev  Theaterdirectionen 
ængstelig,  og  Hauch  skal  have  sagt,  at  „man  kunde  jo 
sagtens  lade  Publicum  faae  den  Fornøielse  at  seeMad. 
Preisler  i  denne  Rolle,  siden  det  var  saa  forhippet  der- 
paa".  Malte  Bruun  havde  til  Flere  yttret,  at  han  nok 
skulde  vise,  han  var  Mand  for  at  hindre  „en  saadan 
Krænkelse  af  den  Afdødes  Villie";  nu  maatte  han  alt- 
saa  opbyde  Alt  for  at  beseire  Modstanderne.  I  „Svada" 
og  Adresseavisen  skrev  han  skarpt  mod  Heiberg  og 
kom  frem  med  Ting,  som  slet  ikke  vedkom  denne  Sag. 
Han  sluttede  med  den  Bemærkning,  at  der  er  Forskjel 
paa  Skuespilkunst  og  Skuespil  digtekunst,  og  at  man 
godt  kan  være  heldig  i  den  sidste  uden  at  forstaae  sig 
paa  den  første,  og  endelig  kaldte  han  Heiberg  „en 
Løgner".  Denne  svarede  ham  da  bidende  og  viste, 
at  Bruun  havde  Ret,  naar  han  meente,  at  han  selv 
var  en  stor  Dramaturg;  „thi  han  har  ladet  trykke  13, 
siger  tretten  Ark,  hvori  de  tre  Fjerdedele  tilhøre  So- 
phokles,  Lessing,  Schinck,  Rahbek  og  Flere.  Og  Bruun 
har  Ret,  naar  han  ivrer  mod  personlige  Stiklerier;  thi 
paa  det,  at  Andre  vel  skulle  vogte  sig  for  at  bruge  de 
Vaaben,  han  vil  have  for  sig  selv,  har  han  ladet  sine 
egne  Stiklerier  i  Avisen  trykke  med  udmærket  Stiil. 
Og  Bruun  har  Ret,  naar  han  istedetfor  Argumenter 
bruger  Usandhed  og  Uartighed ;  thi  hermed  pleier  man 
oftest  at  forsvare  en  slet  Sag." 

Heiberg  fik  Latteren  og  dermed  Seiren  paa  sin 
Side.  Mange  Flyveskrifter  udkom  fra  hans  Parti,  og 
Enden  blev,  at  Mad.  Preisler  fik  Rollen.  Efter  denne 
Kamp  var  det  ganske  vist  ikke  let  for  hende  at  op- 
træde; thi  Publicums  Fordringer  til  hende  vare  nød- 
vendigviis  blevne  overdrevent  store.  Hun  havde  ogsaa 
bedt  sig  fritagen,  men  blev  det  ikke.  Under  Opførel- 
sen var  hun  meget  ængstelig,  men  spillede  dog  kraf- 
tigt og  værdigt,  og  vandt  ved  alle  de  Forestillinger,  i 

hvilke  hun  optraadte,  meget  Bifald,  og  skjøndt  hun 
ikke  i  Alt  kunde  staae  ved  Siden  af  Mad.  Rosing,  gik 
hun  dog  hæderligt  ud  af  Dyvekestriden,  en  Strid,  som 
var  bleven  ført  mellem  to  stridslystne  Partier  og  ikke 
mellem  de  to  fredelige  Skuespillerinder,  for  hvem  den 
var  meget  ubehagelig. 

Som  man  vil  have  bemærket,  havde  Rosings  i  den 
foregaaende  Strid  Theaterdirectionen  paa  deres  Side; 
vi  have  seet,  at  det  kunde  være  Tilfældet  med  Hauch*) ; 


*)  Mellem  Hauch  og  Rosing  var  Venskabet  dog  ikke  altid  saa  paalideligt, 
og  navnlig  forefaldt  der  een  ubehagelig  Scene  imellem  dem.  Ro- 
sings Gage  var  ringe,  og  han  udtalte  sin  Fortrydelighed  herover. 
Da  Hauch  nu  en  Dag  fandt  det  passende  at  erindre  Instructeurerne 
om,  at  »det  var  deres  Pligt  som  hans  at  sørge  for,  at  Theater"- 
kassen  kunde  præstere,  hvad  den  skulde«,  følte  Rosing  sig  for- 
nærmet, og  han  bemærkede:  »Hidindtil  har  vi  bedre  sørget  for, 
at  den  kan  det,  end  den  har  sørget  for,  at  vi  kan  det.»  Hauch 
blev  overrasket,  saae  vredt  paa  ham  og  svarede  heftigt:  »De  har 
dog  ikke  bragt  det  videre,  end  at  den  ikke  har  Gjæld. »  —  »Det 
er  endda  videre,  end  den  har  bragt  mig!«  udbrød  Rosing. —  »Det 
maa  være  Deres  egen  Skyld ! «  svarede  Hauch  haardt ;  » De  maa 
leve  over  Deres  Stand ;  De  og  Deres  Kone  have  den  høieste  Gage 
ved  Theatret.«  —  »Det  er  just  Ulykken,  Hr.  Kammerherre!« 
svarede  Rosing  hidsigt;  »den  høieste  Gage  ved  Theatret  er  saa 
ringe,  at  naar  to  Kunstnere  slaae  den  sammen,  kommer  der  ikke 
en  Klokkerindtægt  ud  af  den;  og  jeg  veed  ikke,  om  Hr.  Kammer- 
herren vil  finde,  at  Rosing  og  hans  Kone  i  Stand  skulle  staae 
under  en  almindelig  Klokker?«  —  »Siden  De  tager  den  Tone, 
Hr.  Rosing!»  svarede  Hauch  opbragt,  »saa  maa  jeg  sige  Dem, 
at  Dem  lønner  Theatret  saa  godt,  som  det  kan  og  bør.  Og  hvad 
Deres  Kone  angaaer,  da  har  hun  meget  mindre  Arbeide  og  dog 
ligesaa  stor  Gage  som  Jfr.  Astrup,  der  meget  smukt  hjælper  sin 
Familie  og  dog  kommer  godt  ud  af  det!«  —  »Om  Forladelse,  Hr. 
Kammerherre!«  svarede  Rosing  spydigt,  men  i  en  meget  hoflig 
Tone,  »jeg  kjender  ikke  saa  meget  til  Jfr.  Astrups  Huns,  at  jeg 
veed,  hvorledes  hun  kommer  ud  af  det,  men  jeg  veed,  at  Mad. 
Rosing  kun  har  sin  Gage,  der  fik  det  sidste  Tillæg  af  Deres 
Formand.«   —  Hauch  taug  og  hævede  forbittret  Mødet.     Men  Ro- 

de  to  andre  Directeurer,  Kjerulf  og  Thaarup,  vare 
Rosings  personlige  Venner,  og  paa  enkelte  Stridigheder 
nær  protegerede  de  dem  altid  meget. 

Hauchs  Formand  var  Ahlefeldt,  hvis  Directeur- 
periode  var  den  saakaldte  „Grevens  Tid".  Han  efter- 
gav Rosings  1400  Rbd.,  som  de  skyldte  Theaterkassen, 
en  Bevaagenhed,  der  her,  som  saa  ofte  i  dette  Kunstner- 
pars Liv,  gav  Anledning  til  Misundelse  og  Vrøvleri 
paa  Scenen,  og  Ahlefeldt  fik  af  den  Grund  mange 
Uvenner;  men  Rosing  blev  hans  Ven  og  tog  ham  ofte 
kjækt  i  Forsvar,  hvilket  havde  til  Følge,  at  Ahlefeldt 
i  alle  Theateranliggender  ikke  blot  søgte  hans  Raad, 
men  ogsaa  som  oftest  fulgte  dem;  Rosing  maatte  altid 
være  den  mæglende  Magt  mellem  Ahlefeldt  og  Skue- 
spillerne, og  i  den  Anledning  fik  han  mange  Grov- 
heder og  Bryderier. 

Da  Edvard  Storm  var  død  d.  29de  Aug.  1794, 
strax  efter  at  han  var  bleven  udnævnt  til  Theater- 
directeur,  men  uden  nogensinde  at  have  fungeret  som 
saadan,  fik  Rahbek  og  Schwarz  Rosing  overtalt  til,  at 
de  to  Instructeurer  i  Forening  skulde  søge  om  det  ledige 
Directorat,  og  de  skulde  støtte  deres  Haab  om  denne 
Ansættelse  derpaa,  at  de  alt  længe  havde  gjort  Tjeneste 


sing  havde  talet  ud  af  mange  af  sine  Kunstfællers  Hjerte.  Sam- 
talen kom  hurtigt  ud  paa  Theatret  og  gjorde  stor  Lykke.  Senere 
viste  sig  ogsaa  Frugten  af  denne  Samtale  i  Form  af  en  kgl. 
Resolution  af  22de  Novbr.  1796,  ifelge  hvilken  Skuespillere  og 
Solodandsere  af  begge  Kjøn,  som  havde  tjent  femogtyve  Aar,  hvert 
femte  Aar  skulde  have  Indtægten  af  en  Forestillingsaften.  Og 
denne  Bestemmelse  havde  den  foronskede  Virkning,  idet  den  gav 
Personalet  Livlighed  og  Lyst  til  Arbeidet  og  Stadighed  ved  Thea- 
tret ,  og  den  fritog  Regjeringen  for  de  stadige  Ansøgninger  fra 
de  bedste  Skuespillere  om  alle  mulige  Embeder  i  Post-  og  Told- 
væsenet. Forst  i  Saisonen  1799  —  1800  fik  Mad.  Rosing  Gavn  af 
denne  Resolution,   og  Rosing  forst  1802. 

ved  deii  indvortes  Administration  af  Alt,  hvad  der  an- 
gik Repertoirets  Fastsættelse,  Rollebesætningen,  Opsyn 
med  Stykker  og  Prøver  0-  s.  v.,  og  nu  meente  de,  at 
det  kunde  være  overeensstemmende  med  Autoriteternes 
Ønske,  om  disse  Posters  Besørgelse  for  Fremtiden  blev 
paalagt  dem  som  Pligt.  Vedkommende  Autoriteter 
fandt  imidlertid  Ansøgningen  stødende  fra  Begyndelsen 
til  Enden,  og  den  blev  bestemt  afslaaet.  Det  fandt 
Rosing  meget  naturligt  og  rigtigt,  men  han  var  vred 
over,  at  Rahbek  og  Schwarz  havde  faaet  ham  til  at 
deeltage  i  et  Foretagende,  hvoraf  man  ikke  kunde 
vente  sig  Andet  end  et  ugunstigt  Udfald.  Men  selv 
om  Rosing  altsaa  ikke  blev  Directeur  af  Navn,  saa 
var  han  det  af  Gavn,  og  i  Aarenes  Løb  gav  han  Direc- 
tionen  saa  mange  forstandige  Raad  og  stod  den  ved 
saa  mange  Leiligheder  bi,  at  han  var  den  aldeles  uund- 
værlig; thi  naar  noget  Vigtigt  var  paafærde,  maatte 
den  altid  tye  til  Rosing. 

Aaret  efter,  at  han  og  hans  Hustru  havde  feiret 
den  store  Triumph  i  „Dyveke",  gik  deres  Ry  ligesaa 
herligt  ud  i  Folket.  I  Sanders  Sørgespil  „Niels  Ebbe- 
sen" spillede  Rosing  Grev  Geert,  Mad.  Rosing  Niels 
Ebbesens  Hustru  Juta.  De  gjorde  begge  overordentlig 
Lykke.  Rosing  fremmanede  her  „en  saa  storartet  hi- 
storisk Skikkelse ,  at  ingen  af  hans  Eftermænd ,  som 
Alle  vare  af  Scenens  Første,  i  blot  enkelte  Momenter, 
endsige  i  det  hele  mægtige  Charakteerbegreb,  som  hans 
levende  Phantasi  havde  indgivet  ham,  og  i  den  mage- 
løst sammenholdte,  mesterlige  Udførelse  har  kunnet 
naae  ham.  Den  Aandsstorhed ,  han  iførte  sit  hele 
Væsen ,  hævede  Charakteren  op  til  en  Mægtighed  og 
Uimodstaaelighed ,  som  gav  Ebbesens  Holdning  lige- 
overfor ham  det  urokkelige  Heltemods  fulde  Virkning 
og  gjorde  hans  Drab  til  en  forbausende  dristig  Daad 
af  udødelig  Fortjeneste.    Hans  hele  Færd  og  Væsen  lod 

ane  det  Geni  og  den  Aandsovervægt ,  der  først  bragte 
Geert  til  Hovmod  og  Menneskeforagt  og  derpaa  styr- 
tede ham  i  Afgrunden.  Endnu  mange  Aar  efter,  at  Ro- 
sing sidste  Gang  spillede  denne,  som  han  selv  kaldte 
den  „lille  Rolle,  som  han  efter  sin  Tanke  aldrig  vilde 
faae  Bugt  med",  var  det  hos  gamle  Theaterbesøgende 
i  friskt  Minde,  hvorledes  han  ved  den  rystende,  mørke, 
dæmpede  Tone,  afbrudt  af  de  indholdsrige,  gyselige 
Pauser ,  da  han,  staaende  ved  Vinduet,  grublende  gav 
sine  skjulte  Tanker  Ord  og  ved  det  Hemmelighedsfulde 
og  Stille  i  sin  Gang  frem  og  tilbage  i  det  svagt  oplyste 
Værelse  satte  Tilskuerne  i  en  besynderlig  ængstelig 
Følelse,  idet  de  ligesom  saae  Billedet  af  hans  morderske 
Færd  dukke  frem  og  ondeAander  omgive  ham.  Ingen- 
sinde spillede  han  dog  maaskee  denne  Rolle  bedre,  end 
umiddelbart  før  Englændernes  Ankomst  hertil  i  1801, 
da  mange  af  Replikerne  passede  til  Situationen,  og 
hans  stærke  Fædrelandskærlighed  inspirerede  ham 
til  den  energiske  Kraft  og  Fyrighed ,  hvormed  han 
fremtraadte  og  gjorde  den  overordentlige  Lykke."  I 
disse  Aar  falder  Rosings  og  hans  Hustrues  Mester- 
periode. 

Det  er  ganske  vist,  at  Rosing  i  den  Tid  var  en 
af  de  Faa  ved  Theatret,  der  ret  fattede  og  elskede  det 
Nye,  der  var  igjære  og  som  skulde  skabe  vor  store 
Guldalder.  Og  hans  Følelser  i  denne  Henseende  bleve 
til  Ord,  og  Ordene  til  Gjerning.  At  det  var  det  Natio- 
nale ,  det  kom  an  paa,  ogsaa  paa  en  Skueplads ,  stod 
klart  for  ham,  og  han  følte  bestemt,  at  en  fædrelandsk 
Tragedie  maatte  kunne  slaae  an  i  det  danske  Folk, 
og  at  det  netop  var  i  den  Retning,  at  hans  Geni  kunde 
udfolde  sig  i  hele  sin  Frodighed.  Han  søgte  saaledes 
at  overtale  Pram  til  at  skrive  en  „Ulf  Jarl",  hvori 
Schwarz  skulde  spille  Titelrollen,  han  selv  Knud  den 
Store,  og  hans  Hustru  Emma.   Han  udmalede  saa  levende 

for  Digteren,  hvorledes  han  havde  tænkt  sig  det  Hele, 
at  denne  følte  sig  i  høi  Grad  begeistret  for  Æmnet  og  med 
Haandslag  lovede  ham ,  at  han  alvorligt  vilde  tage  fat 
paa  det.  Men  da  Rosing  og  Pram  paastode,  at  det  maatte 
udføres  i  urimede  Vers,  og  Schwarz,  der  var  den 
Eneste,  der  kunde  blive  en  god  Ulf  Jarl,  kun  vilde 
have  at  gjøre  med  Prosa,  kom  Tanken  aldrig  til  Ud- 
førelse, endskjøndt  Pram  virkelig  løseligt  havde  ud- 
kastet Planen  og  gjort  det  saa  godt,  at  Rosing  med 
Sikkerhed  forudsagde  dette  Værk  en  stor  theatralsk 
Effect. 

Rosing  havde  ogsaa  faaet  Thaarup,  der  af  Naturen 
var  forfærdelig   doven,  til  at  fuldføre  „Høstgildet";  thi 
da  Forfatteren  engang  besøgte  ham,  lukkede  han  ham 
inde  paa  sit  Værelse  med  Skrivematerialier  og  en  god, 
stærk  Kop  Caffe,  og  saa  blev  Stykket  virkelig  færdigt. 
Rosing  var  ligeledes    en  af  de  Første   og  Eneste   ved 
Theatret,  der  følte  sig  mægtigt  grebet,  qvæget  og  for- 
ynget af  den  friske  Luftning,    der   strømmede    ud    fra 
Schillers  Tragedier;    thi  her  fandt  han  det  Nye,   han 
længtes  saa  meget  efter,   og  som  han  saa  bestemt  til- 
hørte.    Af  al  Magt  søgte  han  først  at  faae  „die  Råuber" 
opført;  men  Modstanden  var  for  stor.     Saa  kom  „Wal- 
lenstein",  og  Rosing  havde  ingen  Ro  paa  sig,  før  det 
kom  paa  Scenen,  og  han  fik   Lov  til   at    spille  i  det. 
Han  kunde  store  Stykker  af  det  udenad.     Modstanden 
var  atter  stærk,    og   hos   Theaterdirectionen   (det  var 
Hauch,  Kjerulf  og  Thaarup)    fik  han  den  Besked,    „at 
allerede  fordi  det  var  paa  Vers,    kunde   man  ikke  an- 
tage det,    da    det  var  meget  imod  Directionens  Villie, 
at  Vers  indførtes  paa  Theatret,    da    de   dog    vare   og 
bleve   noget  Unaturligt    i    dramatisk  Diction,    der  just 
skulde  have  sin  bedste  Egenskab  i  Naturlighed",   og 
Rosing  foreslog  da,  at  man  skulde  omskrive  det  i  Prosa, 
ligesom   Schiller   selv    havde    gjort   med   Don  Carlos. 

Men  nu  erklærede  Kjerulf  ligefrem,  at  han  var  over- 
beviist  om,  at  slige  høittravende  Stykker  hverken  vilde 
blive  godt  spillede  eller  godt  optagne  her,  og  dette 
slet  ikke;  paa  at  gjøre  et  Forsøg,  der  ganske  vist 
vilde  falde  uheldigt  ud ,  var  det  uforsvarligt  af  Direc- 
tionen  at  spilde  Theatrets  Tid  og  vove  betydelige  Sum- 
mer til  kostbare  Dragter  og  Decorationer.  Dette  Svar 
var  saa  ægte  philisteragtigt,  at  det  i  høi  Grad  maatte 
irritere  Rosing;  harmfuld  gik  han  bort  og  talte  aldrig 
mere  om  at  opføre  noget  Schillersk  Stykke  paa  vor 
Scene. 

Nu  blev  han  ivrig  efter  at  indføre  Shakespeare, 
og  navnlig  vilde  han  gjerne  have  „Macbeth"  opført. 
Sander  havde  lovet  ham  at  oversætte  det,  og  gjennem 
en  af  Kronprindsens  personlige  Venner  fik  han  denne 
til  at  yttre  for  Kjerulf,  at  han  havde  Lyst  til  engang 
at  see  Noget  af  Shakespeare.  Dette  overraskede  Kjerulf 
meget ;  han  indsaae  snart,  at  Kronprindsen  umuligt  selv 
kunde  have  fundet  paa  dette,  dertil  kjendte  han  ham 
for  godt;  og  snart  blev  det  ham  klart,  hvem  der  stod 
bagved.  Han  lod  da  Kronprindsen  forestille,  at  den 
forrige  Theaterdirecteur  forgjæves  havde  søgt  at  opføre 
disse  Stykker,  og  at  det  vilde  koste  store  Summer  at 
faae  dem  frem.  Det  viste  sig  nu  ogsaa,  hvor  inderligt 
Kronprindsens  Ønske  havde  været.  Han  havde  natur- 
ligviis  troet,  at  disse  Stykker  kunde  gives  ligesaa  let 
som  andre;  men  nu  tog  han  gjerne  sit  Ønske  til- 
bage. Dermed  var  ogsaa  Shakespeare  udelukket  fra 
den  danske  Scene,  og  det  blev  umuligt  for  Rosing  at 
komme  til  at  spille  en  Rolle,  som  var  hans  store  Evner 
værdig.  „Der  var  god  Grund  til  at  bedrøves  over,  at 
han  ofte  maatte  rebe  sine  Følelsers  svulmende  Seil  for 
ikke  at  fare  ud  over  den  rørende  Comedies  Borger- 
lighed-, og  over,  at  han  ikke,    som    han   saa  inderligt 

ønskede,  kunde  komme  til  i  en  ægte  Tragedie  at  lade 
staae  til  paa  Poesiens  rivende  Elvdrag."  —  Da  han  nu 
altsaa  ikke  kunde  faae  noget  Nyt  indført,  saa  søgte 
han  i  det  Mindste  at  faae  det  Gamle,  som  ikke  duede, 
afskaffet.  I  Forbindelse  med  Schwarz  modarbeidede 
han  de  Iffland'ske  og  Kotzebue'ske  Stykker,  som  vare  i 
Mode,  og  som,  fordi  de  vare  uægte,  fordærvede  baade 
Skuespillerne  og  Publicum.  De  to  Instructeurer  fore- 
stillede Theaterdirectionen ,  hvorledes  de  havde  be- 
mærket disse  Modestykkers  skadelige  Indvirkning  paa 
Actionens  Sandhed  og  rette  Aand,  saa  at  alt  godt  Spil 
vilde  blive  ødelagt  og  Publicum  fordærvet,  hvis  det  ikke 
fik  Øinene  op  for,  at  de  danske  Skuespillere,  som  hidtil 
havde  været  agtede  for  deres  Smag  i  Kunsten,  nu  vare 
forfaldne  til  det  Falske  og  Gjøglende.  De  fraraadede 
derfor,  at  disse  Stykker  for  ofte  bleve  givne,  og  til- 
raadede  at  fremdrage  Holbergs,  Moliéres,  Destouches 
og  flere  andre  store  Comedieskriveres  bedste  Arbeider, 
hvori  der  var  Noget  at  gjøre  for  Skuespillerne,  saa  at 
Kunsten  ved  dem  igjen  kunde  komme  til  Magt  og  vinde 
Ære  efter  Fortjeneste.  Naar  Rosing  og  Schwarz  fore- 
stillede Directionen  dette,  saa  var  det  begrundet  i  sand 
Kjærlighed  til  Kunsten  og  ikke  i  Egoisme;  thi  de  gjorde 
begge  megen  Lykke  i  de  Stykker,  de  ønskede  for- 
drevne. Men  deres  Udtalelser  gjorde  ikke  den  for- 
ønskede Virkning ,  da  der  i  Directionen  hverken  var 
Villie  foreller  Kjærlighed  til  eller  det  rette  Syn  paa  den 
ægte  Kunst.  I  et  senere  Møde  bemærkede  Kjerulf,  at 
det  aldeles  ikke  kunde  blive  hans  Embedspligt  at  lære 
Skuespillerne,  hvorledes  de  skulde  udføre  deres  Roller. 
Herimod  bemærkede  Rosing,  at  det  jo  ikke  kom  an 
paa  at  lære  dem,  hvorledes  de  skulde  udføre  deres 
Roller,  men  at  sige  dem,  hvorledes  de  ikke  skulde 
udføre  dem,  og  han  opfordrede  derpaa  Baggesen,  som 
nu  var  bleven  Theaterdirecteur,   til,  siden  han  var  en 

Ven  og  Beundrer  af  Skuespiller  Knudsen,  da  idetmindste 
hos  ham  at  anvende  sin  Indflydelse.  „Nei,  paa  ingen 
Maade!"  raabte  Baggesen,  og  med  sin  sædvanlige  op- 
styltede, svulstige  Unaturlighed  vedblev  han  med  Jens 
Blok  i  „Peder  Paars" : 

„Det  kan  jeg  aldrig  gjøre, 

Det  ei  tillader  mig  min  høie  Charakteer!" 

Øieblikkeligt    svarede  ^Rosing    med    Peder   Ruus's 
Ord: 
„Jeg  har  min  Mening  sagt,  hvad  kan  vel  siges  meer?" 

Dette  fremkaldte  en  Latter,  i  hvilken  Forslaget  gik 
under.  Men  for  dog  at  hævde  Directionens  Anseelse, 
tog  Kjerulf  Ordet  og  fremhævede,  at  den  nøiagtige 
Memorering  var  den  første  Betingelse  for  god  kunstne- 
risk Fremstilling,  og  at  Instructeurerne  ved  Prøverne 
maatte  indskærpe  Skuespillerne  dette.  Da  en  kgl.  In- 
strux  paalagde  en  afDirecteurerne  at  være  tilstede  ved 
hver  Prøve,  og  da  denne  Instrux  aldrig  blev  efterkommet, 
svarede  Rosing :  „Dertil  skulle  Instructeurerne  ogsaa 
uden  Indskærpelse  altid  være  rede,  naar  der  kun  efter 
den  kongelige  Instrux  ved  enhver  Prøve  er  en  admini- 
strerende Directeur  tilstede,  som  kan  beskytte  Instruc- 
teurerne mod  de  Insolencer,  hvormed  han  vil  faae  at 
høre,  at  saadanne  Irettesættelser  mødes  af  de  største 
Skuespillere."  Denne  Bemærkning  var  Directionen 
meget  ubehagelig,  og  Striden  endte  med,  at  „man  vilde 
tage  Sagen  under  Overveielse". 

Som  Theaterdirecteur  var  Baggesen  forøvrigt  meget 
venlig  mod  Rosing  og  lod  ham  raade,  som  han  vilde. 
Han  tog  sig  ikke  videre  af  det  Hele,  men  mødte  kun 
stadigt  paa  Theatret  i  den  gamle  Kavai  med  det  ind- 
brændte Mærke  af  Strygejernet;  der  stod  han  og  snu- 
sede, og  Saaby  kunde  da  aldrig  blive  træt  af  at  rose 
hans  første  Kones,  Sophies,  Portrait,  som  han  selv  saa 
smagfuldt  havde  malet  ovenpaa  Snuusdaasen. 

12* 

Vi  komme  nu  til  at  omtale  den  mærkeligste  Elev, 
som  Rosing  under  hele  sin  Instructeurvirksomhed  havde 
med  at  gjøre.  Det  var  en  syttenaarig  Yngling,  som 
efter  i  lang  Tid  at  have  siddet  og  døiet  Latinen,  en  Dag 
slængte  Bogen  henad  Gulvet,  gik  til  sin  Fader  og  for- 
langte at  blive  Skuespiller.  Tilladelsen  blev  ham 
givet.  Han  blev  pyntet  af  Moderen ,  fik  hendes  Guld- 
ring i  Halstørklædet  og  det  lange  sorte  Haar  flettet  og 
stukket  op  i  Nakken  med  en  lille  Kam.  Han  gik  saa 
til  Theaterdirecteuren,  Hauch,  og  gjorde  Prøve.  Hauch 
forestillede  ham  Standens  store  Besværligheder  og  den 
ringe  Gage,  han  vilde  faae,  men  det  hjalp  Altsammen 
ikke:  han  vilde  være  Skuespiller.  Hauch  erklærede 
da,  at  han  fremfor  Alt  først  maatte  lære  at  fegte  og 
dandse  og  gaae  med  Handsker,  da  Hænderne  ellers 
bleve  for  røde.  Han  vilde  give  ham  Rosing  til  Instruc- 
teur,  og  med  et  Par  Ord  sendte  han  ham  op  til  denne. 
Den  unge  Mand  ilede  strax  derop  og  ringede  paa ;  Rosing 
kom  selv  ud  og  lukkede  op,  og  da  han  havde  hørt,  i  hvil- 
ket Anliggende  det  unge  Menneske  kom,  spurgte  han 
om  hans  Navn  —  det  var  Adam  Oehlenschlæger.  Det 
Navn  kjendte  han  aldeles  ikke;  men  imidlertid  gav 
han  sig  i  Tale  med  Ynglingen  og  saae  paa  ham  med 
sitKjenderøie,  i  hvilket  Oehlenschlæger  troede  at  spore 
Tilfredshed.  Der  stod  disse  to  skjønne  Mennesker  over- 
for hinanden,  men  Rosing  anede  ikke,  at  Alt  det,  han 
saa  inderligt  havde  længtes  efter,  Alt  det,  som  han 
elskede  og  fra  fremmede  Lande  vilde  have  bragt  ind 
paa  vor  Scene,  slumrede  indeni  denne  Ynglings  Bryst 
for  derfra  at  flagre  ud  i  Ord  og  Toner,  som  skulde 
fortrylle  og  omskabe  det  hele  Norden.  Oehlenschlæger 
vidste  derimod  godt,  hvad  det  var  for  en  Mand,  der 
stod  Ansigt  til  Ansigt  med  ham;  han  havde  længe 
været  begeistret  for  Rosing;  der  var  ved  Theatret  In- 
gen,  han  beundrede  som  ham,    og   det   var   nærmest 

ham,  der  havde  drevet  Oehlenschlæger  til  Theatret; 
men  hidtil  havde  han  ikke  kjendt  ham  personligt.  Nu 
opdagede  han,  at  Rosing  ikke  blot  kunde  udtale  Andres 
Tanker  smukt,  men  ogsaa  selv  var  en  veltalende, 
tænksom  og  kunstforstandig  Mand  med  en  udpræget 
Charakteer,  at  han  varsfiin  uden  Falskhed,  selvfølende 
og  dog  beskeden.  Paa  Scenen  saae  han  frisk  og  ung- 
dommelig ud;  ved  Dagslyset  var  han  noget  ældre, 
blegere  og  med  enkelte  Rynker.  Ligesom  Rosing  strax 
havde  været  meget  venlig  imod  Oehlenschlæger,  saa- 
ledes  havde  de  næppe  været  sammen  et  Par  Gange, 
førend  Forholdet  mellem  dem  var  som  mellem  Fader 
og  Søn,  og  Oehlenschlæger  blev  en  daglig  Gjæst  i  Ro- 
sings Huus,  hvor  han  gjorde  de  unge  Hegeres  Bekjendt- 
skab.  Med  hele  sin  ungdommelige  Varme  elskede  han 
Rosing,  hvis  Omgang  og  Fortrolighed  glædede  ham 
mere  end  selve  Kunsten. 

Den  ridderlige  og  musikalske  Rosing  fandt,  at 
Oehlenschlæger  først  og  fremmest  trængte  til  at  fegte, 
dandse  og  synge.  Saa  tog  han  da  Underviisning  i 
disse  Fag.  Skjøndt  Rosing  nu  ganske  vist  nærede  For- 
ventninger om  Oehlenschlæger  som  Skuespiller,  op- 
muntrede han  ham  ingenlunde  til  at  gaae  videre  frem 
ad  denne  Bane;  thi  han  følte  ofte  selv  det  Trykkende  og 
Pinlige  i  sin  Stand,  og  han  vilde  gjerne  redde  Oehlen- 
schlæger for  noget  Lignende.  Der  herskede  et  fortro- 
ligt og  spøgende  Forhold  mellem  Læreren  og  Eleven. 
Oehlenschlæger  kunde  især  i  den  Alder  ikke  holde  sin 
barnagtige  Natur  tilbage.  Da  Rosing  saaledes  engang 
for  at  gjøre  ham  opmærksom  paa  den  legemlige  Graties 
Harmoni  sagde  til  ham :  „Den  lille  Finger  og  den 
store  Taa  maae  hænge  sammen ,"  svarede  Oehlen- 
schlæger: „Jo,"  og  løftede  Foden  op  tilHaanden.  „Du 
er  en  Uglspil,"  sagde  Rosing  og  loe. 

Aaret   1802   er  et  Mærkeaar  i  Kunstnerparret  Ro- 

sings  Historie.  Thi  da  fik  det  danske  Folk  Lei- 
lighed  til  endnu  mere  end  sædvanligt  at  glæde  sig 
over,  at  disse  To  havde  fundet  hinanden,  og  det 
fik  Grund  til  at  haabe,  at  Rosings  og  hans  Hustrues 
Kunst  selv  efter  deres  Død  skulde  fremblomstre  paa 
vor  Scene.  Der  er  altid  noget  sært  Fortryllende  ved 
at  see  det  Skjønne  og  Gode  gaae  i  Arv  gjennem  Børn 
og  Børnebørn;  thi  det  giver  en  Forjættelse  om,  at  det 
Ædle  og  Store  i  Menneskene  skal  forplantes  gjennem 
Slægterne  ud  i  al  Evighed.  Og  skjøndt  det  nu  iaar 
er  halvtresindstyve  Aar  siden  Michael  tRosing  døde, 
pryder  hans  og  hans  Hustrues  Efterslægt  dog  endnu 
den  danske  Scene  og  eier  de  Danskes  Kjærlighed. 

Den  anden  Februar  1802  debuterede  Emilie  Rosing 
som  Rosine  i  „Barberen  i  Sevilla",  og  Debuten  var 
meget  lovende.  Hun  var  dengang  atten  Aar,  middelhøi, 
havde  et  smukt,  men  blegt  Ansigt  med  fiintbygget 
Næse,  høi  Pande  og  lyseblaae,  ildfulde  Øine,  meget 
mørkt  Haar  og  en  rank,  skjøn  Figur,  som  hun  bar 
særdeles  frit  og  let.  Hendes  hele  Udvortes  var  interes- 
sant og  meget  heldigt  for  Scenen.  Hun  blev  mod- 
taget med  stort  Bifald,  der  stadigt  steg.  Man  ventede 
strax,  at  hun  vilde  udvikle  sig  eiendommeligt  og  blive 
af  stor  Virkning  som  original  Charakteerskuespillerinde, 
og  efter  et  Par  Vintres  Forløb  var  hun  af  alle  Skue- 
spillerinderne den  ,  der  hyppigst  betraadte  Scenen. 
Længe  var  hun  Dagens  Afgud ;  Datidens  unge  Mennesker 
tilbade  hende,  og  Damerne  optoge  ei  alene  hendes 
Moder  i  Klædedragt,  men  efterlignede  endog  hendes 
faste  Gang,  som  udenfor  Theatret  var  hende  saa  egen. 
Af  Naturen  var  hendes  Talestemme  noget  dyb,  men 
ved  idelig  Øvelse  gjorde  hun  den  snart  bøielig  og  vel- 
klingende. Hendes  Syngestemme  var  meget  behagelig. 
Det  Mandige  i  hendes  faste,  kjække  Gang  gik  efter- 
haanden  over  til  majestætisk  Ynde. 

Man  kan  let  forstaae,  at  da  Rosing  havde  havt 
imod,  at  Oehlenschlæger  gik  til  Theatret,  saa  inaatte 
dette  saa  meget  mere  have  været  Tilfældet,  da  Talen  var 
om  hans  egen  Datter,  tilmed  da  en  Mand  altid  lettere 
end  en  Qvinde  kan  hengive  sig  til  Skuespillerstanden. 

Emilie  Rosing  søgte  aldrig  Veiledning  hverken  hos 
sin  Fader  eller  Moder,  men  fulgte  bestandigt  ved  Op- 
fattelsen og  Indstuderingen  af  sine  Roller  selvstændigt 
sin  lyse  Forstand,  levende  Phantasi  og  dybe  Følelse, 
og  hun  indøvede  sig  saa  energisk  til  en  fuldstændig  og 
sjælfuld  Fremstilling  af  det  Billede,  hun  havde  dannet 
sig,  at  hun  ofte  paa  Scenen  saaledes  bortkastede  det 
hende  selv  Eiendommelige,  at  endog  hendes  Nærmeste 
overraskedes  ved  at  see  hende  fremstille  et  hendes 
Natur  aldeles  fremmed  Væsen.  Hun  vandt  mere  og 
mere  Betydning  ved  Theatret  og  paa  samme  Tid  ual- 
mindelig Yndest.  Det  var  Faderen  en  stor  Glæde  at 
spille  med  hende,  og  de  vare  ganske  inde  i  hinandens 
Roller.  I  Faderens  Spil  bemærkede  hun  strax  enhver 
Afvigelse  fra  det  Sædvanlige.  Da  han  saaledes  en  Af- 
ten i  „Den  forladte  Datter"  spillede  Baron  Skumring,  i 
hvilken  Rolle  han  gjorde  megen  Lykke,  var  Rahbek 
tilstede.  Da  de  efter  Theatret  sade  sammen  hjemme 
ved  Rosings  Theebord,  bemærkede  Emilie,  at  hun  i 
en  af  de  sidste  Scener  havde  savnet  en  Fortvivlelsens 
Latter  hos  Faderen,  og  denne  Latter  pleiede  ellers  at 
gjøre  en  udmærket  Virkning.  „Den  var  der  heller 
ikke,"  svarede  Rosing;  „men  jeg  havde  sørget  for,  at 
der  var  noget  Andet  istedet;"  og  nu  udviklede  han  med 
stor  Skarpsindighed  hele  Ideegangen  i  sin  Behandling 
af  Rollen  og  tilstod,  at  han  havde  udeladt  Latteren 
ene  for  at  behage  Rahbek,  „der,  saaledes  som  han  fra 
Arilds  Tid  vidste,  ingen  stor  Kjærlighed  havde  til  det, 
der  løb  Storm  mod  vore  Sandser  for  at  indbilde  os, 
at  det  var   vort  Hjerte,    der    angrebes."      Mon  Rosing 

dog  ikke  var  Kunsten  lidt  utro,  da  han  udelod  den 
Latter?  Men  i  saa  Fald  var  det  igjen  Rahbeks  Ind- 
flydelse, der  virkede  uheldigt.  — 

IEfteraaret  1806  blev  der  fra  Halle  til  Kjøbenhavn 
sendt  en  Pakke  til  Frøken  Christiane  Heger.  Denne 
indeholdt  den  skjønneste  Gave,  som  en  Elsker  kunde 
give  sin  Elskerinde ;  men  den  var  tillige  en  Gave  til  det 
danske  Folk ,  og  det  var  umuligt ,  at  dette  paa  den 
Tid  kunde  have  faaet  en  kosteligere.  Gaven  var  fra 
Oehlenschlæger  og  var  „Hakon  Jarl".  Da  Christiane 
havde  læst  det  medfølgende  Brev,  ilede  hun  strax  til 
Sophie  Ørsted  for  at  vise  hende  det.  Det  var  om  Tors- 
dagen. Det  blev  da  besluttet,  at  Oehlenschlægers  nye 
Digterværk  Søndag  Aften  skulde  læses  op  for  alle  Veiir 
nerne.  Først  skulde  Rahbek  have  læst  det,  men  han 
havde  i  lang  Tid  sine  Aftener  optagne,  og  han  havde 
ikke  den  Kjærlighed  til  det  nye  Digterværk,  at  han  uden- 
videre  vilde  sætte  alt  Andet  tilside  for  kun  at  gribe  dette. 
Rahbek  undlod  aldrig  at  vise,  hvor  meget  han  tilhørte 
Fortiden.  Saa  skulde  Carl  Heger  læse  det;  men  han 
satte  mange  „Pænnedø'er"  paa,  at  han  ikke  kunde; 
efter  lang  Betænkningstid  „vilde  han  dog  forbandet 
gjerne",  kun  var  han  bange  for  sin  Faders  strenge 
Critik ;  men  da  saa  Kamma  og  Christiane  trøstede 
ham,  fik  han  Mod.  Han  begyndte  da  at  forberede  sig 
til  Oplæsningen,  der  optog  ham  saa  megen  Tid,  at  han 
ikke  sov  om  Natten,  —  „profanere  havde  han  aldrig 
følt  sig"  —  og  da  han  endelig  læste  første  Aet  op  for 
H.  C.  Ørsted ,  forvissedes  han  kun  om ,  at  han  vilde 
komme  „bestialsk"  fra  det,  om  ikke  af  anden  Grund, 
saa  fordi  Frygten  vilde  være  uovervindelig.  Da  gik 
det  pludselig  som  et  Lys  op  for  ham,  at  Rosing  jo 
vilde  være  den  eneste  naturlige  Oplæser.  Han  gik  op 
til  ham  og  bad  om  en  Samtale  i  Eenrum.  „Gaa  nu 
„ut",  Børn,  og  Du  med,  Moder!"  sagde  Rosing.     Meget 

veltalende  trængte  Carl  Heger  da  ind  paa  ham,  og 
Rosing  svarede :  „ Jeg  er  saa  glad ,  saa  glad  over  at 
see  Dig,  min  gode  Carl!  at  jeg  saa  Gu'  ikke  veed, 
hvad  jeg  skulde  kunne  negte  Dig,  naar  Du  bad  mig 
om  det." 

Han  forlangte  blot  Udsættelse,  men  da  han  ikke 
kunde  faae  den,  afsagde  han  sine  Instruender;  Carl 
Heger  og  han  satte  sig  strax  til  at  læse  det,  og  da 
var  Mad.  Rosing  tilstede.  Da  første  Aet  var  læst,  ud- 
brød Rosing:  „Det  er  et  fortræffeligt  Stykke,  aa,  det 
er  et  guddommeligt  Stykke!"  „Bliver  det  antaget?" 
spurgte  Carl  Heger.  „Ja,  Gu'  gjør  det  saa!!"  Og  alt 
som  de  nu  læste,  blev  Rosing  mere  og  mere  optaget 
af  det  og  afbrød  Carl  Heger  med  Replikkernes  Gjen- 
tagelse  og  Lignende,  og  han  fik  strax  stor  Lyst  til  at 
spille  Olaf.  Hvor  Grib  siger :  „Han  seiler  paa  Elivagas 
Bølger  til  Niffelheim,"  udbrød  han:  „Gud,  hvilke  Li- 
nier, aa  nei,  de  ere  altfor  deilige !  Jeg  seer  ham  seile." 
Om  Auden  sagde  han :  „Aa  —  men  hvad  det  er  for 
en  vanskelig  Rolle."  —  Om  Hakon  sagde  Carl  Heger 
til  ham:  „Det  er  en  nordisk  Helt,  Rosing!"  —  „Ja,  en 
skrækkelig,  forfærdelig  Afgudsdyrker!"  —  Da  Stykket 
var  læst  tilende,  vare  baade  Rosing  og  hans  Hustru 
i  den  Grad  fortryllede  og  opfyldte  af  det,  at  det  ikke 
er  muligt  at  beskrive. 

Saa  kom  Søndag  Aften,  og  hos  Ørsteds  samledes 
det  lille  Selskab.  Der  var  Kamma  og  Christiane,  So- 
phie og  den  gamle  Oehlenschlæger,  begge  Ørsted'erne, 
Carl  Heger  og  Flere.  I  den  hyggelige  Dagligstue  sade 
de  om  Bordet.  Rosing  læste  udmærket  begeistrende, 
og  Stykket  gjorde  den  største  Lykke;  de  vare  Alle 
rørte  til  Taarer.  Christiane  kyssede  og  omfavnede 
Rosing,  da  hun  ikke  havde  Oehlenschlæger  selv;  da 
hun  blev  ene,  græd  hun  af  Glæde  og  Forbauselse. 
Hun  spurgte  Rosing,    hvad   hun   dog  skulde  gjøre  for 

at  modtage  Oehlenschlæger,  saaledes  som  hun  burde; 
hun  kunde  ikke  tænke  sig,  hvorledes  hun  skulde  gjøre 
nok  Ære  af  ham.  „Ja,  det  var  Ret,"  svarede  Rosing, 
„fordærv  ham  nu  blot  rigtigt,  naar  han  kommer  hjem." 
—  Gamle  Oehlenschlæger  kaldte  sig  „Forfatterens  For- 
fatter". Carl  Heger  spurgte  Rosing:  „Skal  nogen  an- 
den Dødelig  spille  Hakon  end  Du?"  Nei,  det  meente 
Rosing  ikke.     Desværre  skulde  det  ikke  skee  saaledes. 

Den  femte  Sept.  1806  blev  „Hakon  Jarl"  antaget 
til  Opførelse  med  temmelig  stor  Kjølighed  fra  Direc- 
tionens  Side.  Den  viste  sig  ogsaa  nu  som  dengang, 
da  den  aldeles  ikke  kunde  see  det  Gavnlige  i  at  føre 
Schiller  og  Shakespeare  frem  paa  vor  Scene,  og  den 
kunde  ikke  fatte,  at  „Hakon  Jarl"  var  det  Mesterværk, 
som  meest  var  skabt  til  at  gjøre  Epoche  i  vor  Theater- 
historie.  Man  holdt  store  og  glødende  Lovtaler  over 
mange  af  de  andre  indleverede  Stykker;  men  „Hakon 
Jarl"  blev  i  al  Stilhed  lagt  hen  til  næste  Saison,  hvis 
man  saa  kunde  faae  Tid  og  Leilighed  til  at  spille  det. 

Allerede  1804,  da  Rosing  i  Dec.  Maaned  i  romersk 
Costume  med  bare  Arme  spillede  Antonius  i  „Octavia", 
havde  han  paadraget  sig  stærke  Gigtsmerter,  og  de  bleve 
stadigt  voldsommere  og  mere  haardnakkede,  navnlig 
ved,  at  han  kæntrede  paa  Esrom  Sø  og  maatte  svømme 
iland  og  aldeles  gjennemvaad  gaae  til  sit  Hjem.  Da 
„Hakon  Jarl"  endelig  kom  til  Opførelse,  havde  Gigten 
i  den  Grad  faaet  Magt  over  ham,  at  han  ikke  kunde 
spille  denne  Rolle,  som  Oehlenschlæger  havde  skrevet 
med  hans  nordiske  Heltenatur  for  Øie.  Alt  her  passede 
for  ham;  han  kunde  være  ildfuld  og  pathetisk,  han 
kunde  være  kold  og  klog,  han  var  en  Beundrer  af 
Qvindekjønnet,  og  han  var  en  kraftig  Normand  fra 
Nidaros.  Rosing  er  den  eneste  Skuespiller,  Oehlen- 
schlæger har  kunnet  tænke  paa,  naar  han  skrev  sine 
Tragedier;    og  man  kan  da  tænke,    hvor    meget    han 

havde  glædet  sig  til  at  see  ham  spille  i  dem.  —  Og 
Rosing,  som  nu  endelig  saae  det,  han  sit  hele  Liv 
igjennem  saa  inderligt  havde  længtes  efter,  fremstaae 
her  i  sit  eget  Folk  og  paa  sin  egen  Scene,  han,  som 
nu  følte,  at  det  kom,  i  hvilket  han  vilde  være  istand 
til  at  frigjøre  sine  ædleste  og  største  Kræfter,  han 
skulde  nu,  aandelig  frisk  og  stærk,  sidde  værkbruden 
og  ude  af  Stand  til  at  være  og  virke  der,  hvor 
hans  Plads  var,  og  hvor  ingen  Anden  kunde  erstatte 
ham.  Det  var  en  tung  Skjæbne.  Den  eneste  Deel, 
han  kunde  tage  i  „Hakon  Jarls"  Opførelse,  var,  at  han 
hjalp  til  ved  Indstuderingen  og  saaledes  havde  en  be- 
tydelig Fortjeneste  af,  at  Forestillingen  blev  saa  re- 
spectabel,  som  den  blev.  Kun  ved  mandig  Overvindelse 
af  store,  legemlige  Lidelser  blev  han  istand  til  fjorten 
Dage  efter  den  første  Forestilling  af  „Hakon  Jarl"  at 
tage  Afsked  med  Publicum  i  en  lille  Rolle  som  Faderen 
i  „ Alexis" ;  og  opflammet  ved,  at  hans  Datter  optraadte 
i  Titelrollen,  spillede  han  endnu  med  en  saadan  Sjæl- 
fuldhed og  indre  Kraft,  at  hans  Fremstilling,  navnlig  i 
de  Scener,  han  havde  med  hende,  og  som  ved  den 
øieblikkelige,  gj ensidige  Stemning  fik  en  dyb  personlig- 
Betydning  for  ham,  bestandig  af  Alle,  som  overværede 
denne  mærkelige  Forestilling,  blev  erindret  som  noget 
af  det  Sandeste  og  meest  Gribende,  der  var  seet  paa 
vor  Skueplads. 

Under  al  denne  ulykkelige  Sygdom  havde  Rosing 
dog  heldigviis  een  Beskjæftigelse,  som  fængslede  ham, 
og  som  han  endnu  var  mægtig.  Det  dramatiske  Sel- 
skab var  nemlig  atter  paa  Theaterchefens  Forestilling 
til  Kongen  bleven  oprettet  den  femte  Mai  1 804,  og  Rosing 
var  bleven  ansat  som  Lærer  og  Bestyrer  med  200  Rdlr. 
i  Gage;  ogsaa  Rahbek  var  naturligviis  virksom  ved 
det.  Da  Rosings  Svaghed  tog  til,  kunde  han  ikke 
længere  naae  hen  til  Prøverne  i  Hoftheatret;    men   de 

maatte  holdes  hjemme  i  hans  Stue.  I  Sygdommens 
første  Aar  var  han  endnu  Sjælen  i  Selskabets  Fore- 
stillinger; men  senere  hen  gjorde  de  mange  Smerter 
ham  utaalmodig.  Han  havde  den  Glæde,  at  Selskabet 
offentlig  gav  fire  Forestillinger,  som  gjorde  en  saa  stor 
Lykke,  at  det  turde  optræde  med  een  Forestilling  om 
Ugen,  og  denne  var  da  saa  besøgt,  at  den  ikke  alene 
dækkede  Omkostningerne,  men  endog  gav  et  betyde- 
ligt Overskud  til  Theaterkassen. 

Den  anden  Vinter,  Rosing  var  syg,  fremsagde  han 
paa  Kongens  og  Kronprindsens  Fødselsdag,  efterat  hans 
Yndlingstragedie  „Hakon  Jarl"  var  spillet,  Epilogen 
Bragi.  Tilskuerne  jublede  den  længe  savnede,  inspirerede 
Mester  imøde.  Rosing  haabede  endnu  bestandigt  at 
komme  til  at  spille  stadigt,  og  navnlig  gik  hans  Haab 
ud  paa,  at  det  dog  maatte  forundes  ham  at  spille  i 
hans  elskede  Digter  Oehlenschlægers  Tragedier.  Han 
ventede  at  blive  saa  rask,  at  han  kunde  spille  Harald 
Blaatand  i  Palnatoke.  Men  Gigten  tog  stadig  Over- 
haand.| 

Snart  fik  Rosings  ogsaa  i  en  anden  Henseende  nogle 
tunge  Prøvelsens  Aar.  Deres  Datter  Emilie  led  mere 
og  mere  af  en  Hjertekummer,  som  hun  bar  skjult, 
men  som  tilsidst  saa  aldeles  overvældede  hende,  at 
hendes  Aandskraft  synligen  aftog,  og  det  var  at  forud- 
see,  at  hun  snart  vilde  være  tabt  for  Skuepladsen,  for 
hvilken  hun  oftere  yttrede  Lede.  Det  maatte  derfor 
ansees  som  en  Lykke,  at  Gud  kaldte  denne  ulykkelige, 
høit  begavede  og  tidligere  utrætteligt  fremadstræbende 
Kunstnerinde  til  sig.  Hun  havde  været  ved  Theatret  i 
ti  Aar.  Der  havde  altid  været  noget  Indesluttet  ved 
hende,  og  allerede  tidligt  gav  Tænke-  og  Læselyst 
hende  Hang  til  Eensomhed  og  Afsondring  og  efterlod 
et  dunkelt  Skj ær,  der  stemplede  hendes  A åsyn  og  Tone. 
Hun  var  dog  overalt  meget  afholdt,  og  hendes  Død  er- 

faredes  med  dyb  Beklagelse  baade  af  hendes  Kunst- 
fæller og  af  Publicum. 

I  Slutningen  af  det  Aar,  da  Emilie  døde,  1812, 
viste  Rosing  sig  atter  paa  Scenen  til  sin  Benefice,  den 
femte  December ;  men  han  kunde  ikke  g  a  a  e  derind.  Da 
Tæppet  gik  op,  sad  han  i  en  Lænestol,  hvor  han  frem- 
sagde en  smuk  Epilog  af  Oehlenschlæger  og  en,  hans 
eget  store  Hjerte  havde  skabt.  Han  var  meget  inspi- 
reret, og  det  overfyldte  Theater  jublede  ham  imøde. 
Da  han  var  færdig,  bare  Kunstfællerne  med  Foersom  i 
Spidsen  ham  i  Triumph  under  Tilskuernes  uendelige 
Jubel  ind  i  hans  Afklædningsværelse.  Det  var  et  Aan- 
dens  Seierstog  for  ham. 

Samme  Aar  udnævntes  Rosing  til  Ridder  af  Danne- 
brog, og  denne  Ære  var  saa  meget  større,  som  den  endnu 
aldrig  var  forundt  nogen  dansk  Skuespiller.  Da  Rosing 
kom  til  Theatret,  var  Skuespillerstanden  saa  slet  anseet, 
at  det  umuligt  vilde  have  kunnet  skee;  nu  saae  han 
mere  og  mere  Frugterne  af  sin  og  sin  Hustrues  Ind- 
flydelse. 

Den  tolvte  October  1815  var  Rosing  sidste  Gang 
paa  den  danske  Skueplads.  Han  fremsagde  Audens 
Rolle,  som  ved  de  tidligere  Forestillinger  af  „Hakon 
Jarl"  havde  været  udeladt.  Værkbruden  sad  han  i 
en  fremrullet  Stol  med  Geniets  Lyn  i  Øiet  og  med  gri- 
bende Energi  i  det  vægtfulde,  aandeagtige  Foredrag; 
undertiden  mærkede  man  dog,  hvor  svag  han  var,  og 
da  var  det,  som  om  han  ikke  rigtigt  kunde  spille  igjen- 
nem.  Han  havde  den  Glæde,  at  den  tiaarige  August 
Bournonville,  som  han  havde  veiledet,  ved  denne  Fore- 
stilling fremsagde  Erlings  Rolle  saa  friskt  og  elskvær- 
digt, at  der,  om  end  i  en  Retning,  der  var  modsat  den, 
i  hvilken  hans  Geni  senere  brød  frem,  maatte  knyttes 
store  Forventninger  til  den  smukke,  lyslokkede  Dreng 
med  det  opvakte  Ansigt.   —   Det  er  tungt  i  Tankerne 

sidste  Gang  at  følge  Michael  Rosing  ud  fra  den  danske 
Scene. 

Snart  sad  han  sammenbøiet  under  haarde  Smerter, 
stadigt  fængslet  til  sin  Lænestol.  Han  maatte  da  meest 
leve  i  Minderne  fra  fordums  Tider,  da  hans  Huus  og 
Hjem  var  lykkeligere  end  under  disse  Forhold.  Han 
drømte  de  henrundne  Dage  om  igjen,  han  erindrede 
den  lykkelige  Tid  i  Hjemmet  strax  efter  Brylluppet 
og  de  stille  Aftener,  naar  hverken  han  eller  hans 
Hustru  spillede  Comedie.  Saa  sade  de  hyggeligt 
hjemme,  og  Rahbek  var  da  næsten  altid  deres  Gjæst. 
Han  medbragte  et  eller  andet  interessant  tydsk  eller 
fransk  Drama,  som  han  improviserende  oversatte  paa 
Dansk;  da  sad  Mad.  Rosing  stille  qvindeligt  ved  sit 
Sytøi,  Rosing  med  sin  Pibe,  og  disse  Aftener  forædlede 
Rahbek  saameget,  at  han  fik  Lede  for  sit  tidligere 
Hang  til  at  gaae  paa  det  Neergaardske  Kaffehuus.  —  Ro- 
sing saae  igjen  sin  Hustru  som  den  elskværdige  Huus- 
moder,  der  aldrig,  fordi  hun  var  den  store  Kunstner- 
inde, glemte  at  være  Hustru  og  Moder ;  hun  bragte  selv 
hver  Aften  „Glutterne"  til  Hvile  og  kom  saa  senere 
ind  og  deeltog  i  den  aandfulde  Samtale.  —  De  skjønne 
Sommerdage  tilbragte  de  paa  Fredensborg,  hans  og 
hans  Hustrus  Yndlingssted.  1779  boede  de  første  Gang 
dernede  i  sex  Uger  for  at  synge  ved  Hoffets  ugentlige 
Concerter;  senere  laae  de  der  hver  Sommer.  I  deres 
tørste  Leilighed  her  var  der  en  meget  smukt  beliggende, 
lys  og  venlig  Havestue,  som  især  Mad.  Rosing  holdt 
meget  af;  men  hun  beklagede,  at  Eieren  ikke  vilde 
koste  Lidt  paa  at  pynte  den  op.  Rahbek  hørte  ikke 
flere  Gange  Mad.  Rosings  Ønsker,  uden  at  han,  saa- 
fremt  det  var  muligt,  opfyldte  dem,  og  henad  Foraaret 
lod  han  Havestuen  male  og  betrække.  Da  Mad.  Ro- 
sing  senere   kom   derud ,    blev   hun    behageligt   over- 

rasket,  og  hendes  varme  Hjerte  paaskjønnede  i  lang 
Tid  selv  de  mindste  Opmærksomheder.  Næste  Aar 
kjøbte  Rosing  en  rummeligere  og  bedre  Gaard  der- 
nede, og  her  henlevede  de  mange  lykkelige  og  rolige 
Sommerdage  i  de  skjønne  Omgivelser,  han  beskjæf- 
tiget  med  Læsning,  Musik*),  Fiskeri  og  andre  man- 
dige Idrætter,  hun  i  sit  Hjem  og  mellem  sine  Børn. 
Fremmede  holdt  de  ikke  meget  af;  naar  Rahbek  var 
derude,  blev  han  heelt  utaalmodig,  hvergang  der  kom 
„Theevisitter" ;  han  fik  da  et  af  Børnene  til  at  række 
ham  Hat  og  Stok  udad  Havestuevinduet,  og  dermed 
listede  han  af! 

Rosings  havde  sytten  Børn,  hvoraf  paa  eengang 
tolv  vare  ilive;  fire  gifte  og  en  ugift  Datter  og  tre  Søn- 
ner overlevede  Faderen ,  og  sex  Døttre  døde  i  deres 
Barndom.  Som  tidligere  omtalt  havde  en  ondartet 
Sygdom  i  kort  Tid  bortrevet  flere  af  disse  Døttre,  og 
da  var  Mad.  Rosing  nær  ved  at  gaae  tilgrunde;  Ro- 
sing var  dybt  bedrøvet :  „Det  mindste  Ubehagelige  med 
hans  Familie  gjorde  ham  uduelig  til  Alt  og  syg  til  Sjæ- 
len". Ewalds  Guddatter  Ophelia  var  alt  som  Barn  en 
yndig  Pige;  hun  var  Rahbeks  erklærede  Yndling; 
„dybt  maatte  det  Onde  sidde  i  hans  Sjæl ,  naar  hun 
ikke  skulde  kunne  udrive  det".  Barnet  holdt  ogsaa 
meget  af  Rahbek,  og  engang  da  Rosings  Stedsøster 
for  Spøg  havde  forfulgt  ham  med  Æbler  ud  gjennem 
Haven  i  Fredensborg,  blev  Ophelia  saa  forbittret,  at 
hun  bagefter  formeligt  overfusede  Tanten,  og  Moderen 
havde  ondt  ved  at  faae  hende  viist  tilrette.  Hun  blev 
senere  gift  med  den  bekjendte  Johan  Christian  Drewsen 
paa    Strandmøllen    og    var    Fru   Oehlenschlægers    for- 


*)  Eosing  componerede  selv;    han   har   saaledes    sat  Musik  til  C.  A. 
Lund's  Sang   »Høit  lyder  Bedeklokkens  Slag«. 

trolige  Veninde.  En  anden  indtagende  Datter  var  for- 
lovet med  den  kjække  Peter  Heger;  men  desværre 
døde  han  ganske  ung  paa  en  Søreise  til  Vestindien. 
Henrik  Rosing  var  meget  dramatisk  begavet  og  spillede 
udmærket  Elskerroller.  Han  havde  tænkt  paa  at  gaae 
til  Theatret,  men  det  blev  aldrig  til  Noget.  Men  det 
af  Rosings  Børn,  som  vor  Tid  har  meest  Grund  til  at 
nævne  med  ærefuld  og  taknemmelig  Ihukommelse,  er 
den  endnu  levende  Fru  Wiehe,  Moderen  til  vore  be- 
rømte Skuespillere. 

Foruden  Rahbek  og  Oehlenschlæger  maae  vi  af 
bekjendte  Mænd,  der  vare  Husets  Venner,  nævne  Fal- 
sen ,  Thaarup,  Pram,  Samsøe  og  Nordahl  Bruun ;  disse 
kaldte  Mad.  Rosing  efter  en  Rolle,  hun  havde  spillet, 
med  Kjælenavnet:  „Gode  Moder".  Rosings  Huus  stod 
forøvrigt  gjæstfrit  aabent  for  Mange  og  deriblandt  Na- 
tionens Bedste.  Man  var  strax  bekjendt  med  Vært 
og  Værtinde,  med  Husets  Sæder  og  Skikke.  Carl  He- 
ger fortæller,  hvorledes  han,  efter  i  ti  Aar  ikke  at  have 
været  der  og  endog  været  paa  Kant  med  Rosing, 
strax,  da  han  igjen  kom  derop,  følte  sig,  som  om  han 
havde  været  der  Dagen  iforveien.  —  Rosings  deeltoge 
meget  i  det  selskabelige  Liv,  og  navnlig  var  Rosing 
en  livlig  og  indtagende  Selskabsmand.  I  Modsætning 
til  andre  Skuespillere  bleve  de  gjerne  seete  i  fornem- 
mere og  mere  dannede  Huse.  De  gjorde  sig  heller  al- 
drig udenfor  Theatret  til  offentlige  Personer  og  søgte 
aldrig  udenfor  Scenen  at  drage  Opmærksomheden  paa 
sig.  Naar  det  saaledes  dengang  var  Skik,  at  Benefi- 
cianten  til  sine  egne  Forestillinger  altid  selv  solgte  Bil- 
letterne i  sit  Hjem,  vare  Rosings  de  Eneste,  der  stedse 
holdt  sig  for  gode  til  at  være  Billetsælgere.  Derved 
mistede  de  naturligviis  megen  Fortjeneste;  thi  mange 
Mennesker  gik  op  og  toge  Billetter  ene  for  at  see  Skue- 

spillernes    private    Værelser    og    tale    personligt    med 
dem*). 

Rosings  lykkelige  Hjem  var  nu  blevet  et  Sorgens, 
og  Rosing  blev  under  haarde  Smerter  mere  og  mere 
fængslet  til  sin  Lænestol.  Men  i  denne  Tid  fik  hans 
Hustru,  ligesom  i  Aaret  1780,  da  han  ogsaa  var  meget 
syg,  Leilighed  til  at  vise  det  ægte  trofaste  Hjerte,  der 
i  Sorg  og  Glæde  var  lige  stort;  hun  var  utrættelig  i 
Omhu,  Pleie  og  Opoffrelse,  og  hendes  Mands  Skjæbne 
gik  hende  nær  til  Hjertet;  hun  satte  altid  hans  Lykke, 
Held  og  Hæder  langt  over  sin  egen.  Vennerne  besøgte 
ham  ofte;  han  holdt  da  ikke  af  at  tale  om  sin 
Sygdom,  men  sagde,  at  han  havde  det  godt,  og  hans 
Ven,  Præsten  Liebenberg,  siger,  at  han  bar  Smerterne 
med  mandig,  christelig  Taalmodighed.  Oehlenschlæger 
kom  meget  til  ham  og  forelæste  ham  sine  Tragedier, 
og  hans  snart  funklende,  snart  taarefulde  Øie  vidnede 
om,  hvor  godt  han  forstod  dem.  „Saa  reiste  han  sig 
undertiden  i  sin  Kæmpekraft  og  brød  paa  de  Lænker, 
der  fængslede  ham,  og  man  maatte  da  undres  over, 
at  de  ikke  sprængtes".  Naar  Oehlenschlæger  gjentog 
sine  Besøg  hyppigt,  sagde  Rosing  ved  Indtrædelsen  til 
ham:  „Goddag,  min  Søn!";  men  blev  han  for  længe 
borte,  hed  det:  „Goddag,  Hr.  Professor!"  —  Alt,  som 
hans  Sygdom  tog  til,  fik  han  mere  og  mere  en  Følelse 
af,  at  Publicums  store  Masse  næsten  havde  glemt  ham 
og  nu  i  de  samme  Roller,  i  hvilke  han  havde  lagt  sin 
poetiske  Aands  fulde  Energi  for  Dagen  og  behaget  sin 
Tids  Bedste,  forgudede  Svulst  og  Affectation,  som  vare 
ham  vederstyggelige ;  og  dog  stod  han,  som  han  endnu 
staaer,  i  et  elsket,  stort  og  ædelt  Minde  hos  alle  Kun- 


*)  For  at  nævne  et  Exempel  fik  Skuespiller  Knudsen,  som  altid  selr 
sad  ved  Disken ,  engang  2500  Rdlr.  ind  til  sin  Benefice ,  medens 
Rosing  samme  Vinter  kun  fik  1200  Rdlr. 

Historisk   Arebiv.   I.  -jo 

stens  sande  Venner,  og  gjennem  Digte  i  Bladene  blev 
han  endnu  hyldet;  saaledes  indeholdt  „Adrastea"  paa 
hans  Fødselsdag  den  nittende  Februar  1816  et  Digt,  i 
hvilket  han  kaldes  „Scenens  Konge"  og  „Kunstens 
Ypperste  i  Norden". 

I  1818  var  han  saa  svag,  at  Alle,  som  vilde  ham 
vel,  maatte  ønske,  at  han  dog  snart  kunde  blive  ud- 
friet fra  sine  bittre  Lidelser. 

»Længe  sad  Du  dybt  nedbøiet, 
Men  med  Ewalds  Ud  i  Øiet!» 

Og  saa  lukkede  Gud  endelig  dette  Øie,  men  kun 
for  atter  at  aabne  det  skjønnere  og  mere  straalende, 
at  dets  forklarede  Ild  kunde  skue  Evighedens  Morgen- 
røde. Rygtet  om  hans  Død  gik  hastigt  ud  i  Folket  og 
vakte  den  største  Veemod  og  Deeltagelse.  Løverdagen 
den  syttende  October  blev  han  fulgt  til  Graven  af  Lan- 
dets bedste  Mænd. 

Den  femte  December  feirede  Theatret  hans  Minde- 
fest;  der  opførtes  „Niels  Ebbesen",  og  Mad.  Rosing 
havde  Kraft  nok  til  at  kunne  fremsige  en  Prolog  af 
Rahbek  og  senere  spille  i  Stykket.  Forestillingen  var 
til  Indtægt  for  hende,  der  med  sine  mange  Børn  kun 
havde  Tusinde  Rdlr.  i  Gage.  Just  paa  samme  Dag 
havde  Rosing  for  sex  Aar  siden  foran  samme  Stykke 
fremsagt  en  Prolog  af  Oehlenschlæger,  og  da  var  Fore- 
stillingen til  Indtægt  for  ham.  Hans  Sørgefest  endte 
smukt;  da  Stykket  var  spillet,  fremsagde  Skuespiller 
Haack  en  Epilog  af  Sander.  Da  denne  var  endt,  gik 
et  Bagtæppe  op ;  man  saae  en  Lund ,  hvor  der  paa 
en  Urne  læstes  Rosings  Navn,  og  hans  Kunstfæller 
omgave  Urnen.  Derpaa  opførtes  et  Sørgespil,  i  hvilket 
Melpomene,  Thalia,  Theone,  en  Fjeldgud  (som  Re- 
præsentant for  Norge)  og  Danmark  optraadte  sørgende, 
og  til  Slutning  bekrandsede  Kunstnerne  Urnen. 

Endnu  fem  Aar  efter  sin  Mands  Død  prydede 
Mad.  Rosing  den  danske  Scene;  men  efter  1817  over- 
tog hun  ingen  nye  Roller,  skjøndt  hun  dette  Aar  spil- 
lede Dronning  Bera  i  „Hagbarth  og  Signe" ;  uagtet  hun 
da  var  tresindstyve  Aar  gammel,  var  denne  hendes 
Fremstilling  dog  noget  af  det  Skjønneste  af  alt  det 
Skjønne,  hun  har  præsteret;  hun  spillede  saa  forbau- 
sende  naturligt,  at  man  reent  glemte,  man  var  i  Thea- 
tret.  —  Af  oeconomiske  Hensyn  gav  hun  Aftenunder- 
holdninger, hvilket  hun  og  hendes  Mand  oftere  i  Fæl- 
lesskab havde  gjort;  paa  disse  Aftenunderholdninger 
havde  de  indført  Declamationer,  der  dengang  vare  noget 
Nyt  og  gjorde  megen  Lykke. 

Den  tredie  November  1823  feirede  hun  sit  halvtred- 
sindstyveaars  Jubilæum  og  spillede  Juta  i  „Niels  Ebbe- 
sen" ;  hendes  geniale  Fremstilling  var  af  stor  Virkning, 
ogPublicum  jublede  hende  imøde;  hun  viste  sig  endnu 
i  sin  fulde  aandelige  og  legemlige  Kraft;  men  denne 
Aften  var  dog  hendes  sidste  paa  den  danske  Skueplads, 
og  i  en  Epilog  tog  hun  Afsked  med  Publicum.  Thi 
Skuespillerinden  Jfr.  Astrup  maatte  dengang  paa  Grund 
af  Døvhed  forlade  Scenen,  og  Theaterdirectionen  havde 
nu  den  taabelige  Forestilling,  at  Mad.  Rosing,  som  var 
hendes  jevnaldrende  Kunstsøster,  maatte  følge  hende. 
Skjøndt  hun  endnu  følte  stor  Lyst  og  Kraft  til  at 
spille  og  paa  ingensomhelst  Maade  viste,  at  hendes 
Evner  vare  svækkede,  fik  hun  sin  Afsked,  dog  med 
fuld  Pension.  Med  Hæder  forlod  hun  den  Scene,  hvor 
hun  værdigt  havde  spillet  sammen  med  de  største 
Kunstnere  i  et  Tidsrum  fra  Rose,  Clementin,  Hortulan 
og  Ørsted,  ned  til  Nielsen,  Phister,  Rosenkilde  og  Mad. 
Nielsen,  hvis  Instructrice  hun  havde  været. 

Efter  et  saa  bevæget  og  offentligt  Liv  maatte  Mad. 
Rosing  med  sin  qvindelige,  stille  Natur  længes  efter 
Fred  og  Hvile,    og    det   var  hende  ikke  muligt  at  op- 

13* 

naae  dette,  hvis  hun  ikke  trak  sig  bort  fra  Kjøbenhavn, 

hvor   hun   boede  i  den   første  Tid,    efterat  hun  havde 

faaet  Afsked.     Det  var  rimeligt,    at    hun    droges    mod 

Fredensborg,    hvor    de    skjønne  Minder    om   de   lyse, 

glædelige  Sommerdage,  hun  havde  levet  med  sin  Mand, 

kaldte  hende.     Først    flyttede   hun   ind  i  et  lille  Sted 

paa  Bakken,  men  to  Aar  efter  gav  Frederik  den  Sjette 

hende  Bolig  paa  Slottet,  og  nogle  og  tyve  Aar  skabte 

hun  her  i  Forening  med   en   begavet,    ugift  Datter   et 

hyggeligt  og  smukt  Hjem,    som   samlede   hendes  store 

Slægt  omkring   hende,    denne  Slægt,    som    velsignede 

hende  mere  og  mere,  jo  ældre  hun  blev;    thi  hun  var 

en  yndig  og  elskelig  gammel  Kone,    og  det  var  som 

om  „hun  bestandigt  blev  smukkere." 

i 

„Og  sund  paa  sit  Legem  og  sund  i  sit  Sind 
Hun  tilnikker   Skaren  med  smilende  Kind." 

Hun  saae  stadigt  de  Unges  Tal  forøges  om  sig,  og 
da  hun  døde,  var  hun  Tipoldemoder.  Hendes  Hu- 
kommelse, navnlig  med  Hensyn  til  Fortiden,  vedblev 
at  være  meget  sikker.  Hun  fremsagde  endnu  ofte  sine 
Roller  og  tvang  da  Taarer  frem  i  Tilhørernes  Øine. 
Theatret  var  naturligviis  hendes  Yndlingsthema ,  og 
hørte  hun  om  sine  Dattersønners  Talenter,  om  den 
Lykke,  Michael  Wiehe  gjorde  paa  hendes  gamle  Scene, 
og  om  det  Bifald,  han  fik,  saa  kom  der  Ild  i  hendes 
Øine;  baade  i  ham  og  i  Vilhelm  Wiehe  kjendte  hun 
saa  Meget  af  det  Ædle,  der  var  i  hendes  Mand.  —  Det 
danske  Folk  havde  endnu  sin  Opmærksomhed  henvendt 
paa  hende;  thi  som  Oehlenschlæger  siger,  var  hun 

»Elsket  af  Folket  og  hjemme  saa  kjær». 

Mange  ønkede  naturligviis  at  see  hende,  naar  de 
kom  ned  til  Fredensborg,  og  det  kunde  let  skee;  thi 
lige  indtil  sine  sidste  Dage  færdedes  hun  meget  tilfods 
i  Slotshaven  og  Omegnen.    Vilde  Nogen  forestille  hende 

Ubeqvemmelighederne  ved  hende«  Vinterophold  der- 
nede, sagde  hun:  „Det  er  Altsammen  glemt,  naar 
Sommeren  kommer."  —  Hendes  store  Hjerte  trængte 
altid  til  at  hjælpe  og  sørge  for  Andre;  og  da  hendes 
Børn  vare  vel  forsørgede,  gjorde  hun  meget  Godt  imod 
de  Fattige.  —  I  Januar  Maaned  1853  paadrog  hun  sig 
en  let  Forkjølelse,  og  denne  blev  hendes  Død.  Hendes 
Sygeleie  var  kort,  men  heller  ikke  her  fornegtede  sig 
hendes  Omhyggelighed  for  Andres  Velvære;  thi  da 
Lægen  kom  til  hende,  vilde  hun  endelig,  at  hendes 
Omgivelser  skulde  give  ham  Forfriskninger  efter  den 
lange  Spadseretour.  —  Hun  leed  Dødskampen  bevidst 
og  med  høi  Ro.  Hele  sin  Slægts  inderlige  Kjærlighed 
tog  hun  med  sig  ,  da  hun  gik  herfra ,  og  ikke  blot 
hendes  Slægts,  men  hele  det  danske  Folks,  og  Kjær- 
ligheden skal  aldrig  døe,  men  engang  evigt  samle  Alle, 
der  elskede  af  et  reent  og  stort  Hjerte.  I  fyrretyve 
Aar  var  hun  Michael  Rosings  elskelige,  yndige  Hustru : 

„Tilsammen  saa  trofast  ad  Banen  de  gik 
Og  deelte  de  Laurbær,  de  rigeligt  fik." 

I  halvtredsindstyve  Aar  var  hun  den  danske 
Scenes  Pryd : 

„Til  Musernes  Tempel  hun  freidig  drog  op, 
Og  længe  hun  troued  paa  Bjergtindens  Top." 

Sine  sidste  femogtyve  Aar  levede  hun  et  Liv 
rigt  paa  Kjærlighed  og  Fred  og  blev  næsten  syv  og 
halvfemsindstyve  Aar  gammel, 

„Men  bar  sin  Alders  Mærke 
Som  Blomsten  fra  igaar." 

Skulle  vi  i  Korthed  nævne  Rosings  og  hans  Hustrues 
vigtigste  Fortjeneste ,  er  det  den  ,  at  de  have  skabt 
hele  den  nye  Maade  at  spille  Tragedie  paa.  Begge 
spillede  de  med  den  største  Naturlighed,  Sandhed  og 
poetiske  Pathos.  Rosing  besad  i  en  sjelden  høi  Grad 
Begeistring ,  Phantasi,  Følelse,  Forstand  og  Smag. 
Han  tvang  Tilskuerne  til  at  føle  med  sig.  Og  han 
var  i  høi  Grad  en  tænkende  Skuespiller.  I  hans  Roller 
stod  ikke  et  Ord  forgjæves ,  og  med  den  nøiagtigste 
Memorering  forbandt  han  det  omhyggeligste  Studium; 
han  vidste  altid  at  gjøre  Rede  for  enhver  Fremstilling, 
for  Tonen  og  Maaden ,  og  blev  han  angreben  af  Cri- 
tiken  ,  forsvarede  han  sig  med  Forstand  og  Varme, 
undertiden  med  Bitterhed.  Hans  Fremstillinger  vare 
altid  et  dybt  gjennemtænkt ,  sammenhængende  Hele. 
Han  indlevede  sig  aldeles  i  sine  Roller,  og  med  al  sin 
Tanke  og  Sjæl  hengav  han  sig  til  sin  Kunst;  han  om- 
fattede den  med  Lidenskab,  og  Bøger,  Samtaler,  Er- 
faringer og  Begivenheder  vare  ham  kun  for  saa  vidt 
interessante,  som  de  angik  eller  kunde  anvendes  paa 
Theatret.  Hans  Triumph  var  reent  erotiske  Roller; 
der  var  en  Begeistring,  en  Fyrighed  og  Varme  i  hans 
Erotik,  som  gjorde  ham  uimodstaaelig.  Oehlenschlæger 
siger ,  at  han  aldrig  har  seet  Kjærlighed  til  Qvinden 
blive  fremstillet  saa  dybt ,  saa  sandt  og  saa  yndigt 
rørende  som  af  Rosing.  I  ethvert  Stykke,  hvori  der 
var  en  Kjærlighedsscene,  som  det  var  muligt  at  gjøre 
Noget  ud  af,  kunde  man  være  vis  paa  en  skjøn 
Nydelse,  naar  han  spillede  Rollen.  Meget,  som  ellers 
syntes  flaut  og  kjedsommeligt ,  blev  poetisk  ved  den 
Maade,  hvorpaa  han  tog  det.  Han  blev  aldrig  tomt 
høirøstet  og  declamerende :  men  han  fæstede  sit  svøm- 
mende blaae  Øie,  som  var  istand  til  at  give  den  øm- 
meste Kjærlighed  og  den  fyrigste  Kjækhed  et  henri- 
vende Udtryk,  paa  den  Elskede  og  glemte  over  hende 

reent  sig  selv.  Og  det  var  ikke  blot  den  alvorlige, 
stærke  Kjærlighed,  han  skildrede  saa  henrivende;  i 
nogle  franske  Lystspil  gav  han  den  flygtige  Forelskelse 
og  letsindige  Omflagren  efter  Kjønnet  med  en  uover- 
træffelig Lethed,  Gratie  og  Munterhed.  Med  samme 
Sandhed  fremstillede  han  Menneskets  Lys-  og  Skygge- 
sider ,  den  ene  Aften  de  ædleste  og  skjønneste 
Charakterer,  den  anden  de  lumske  og  onde*).  Oeh- 
lenschlæger  fandt,  at  han  lignede  Talma  og  ikke  stod 
tilbage  for  denne  i  tragisk  Geni  saa  lidt  som  i  rask, 
mandig  Værdighed  og  Ild :  „Ligesom  Talma  følte  han, 
at  der  i  alle  store  Menneskeevners  Dyb  ligger  en  vis 
slumrende,  om  end  ikke  sig  selv  bevidst  Kjærlighed. 
Vistnok  arter  den  sig  som  Selvkjærlighed ;  men  jo 
mere  Geni  en  Mand  har,  desto  Mere  optager  han  af 
Andre  i  sig  selv  og  elsker  tilsidst,  uden  ret  at  vide  det, 
ikke  blot  sig  selv  i  hele  Verden,  men  hele  Verden 
i  sig  selv.      Han  troer  at  være  Tidens  Organ,    og  han 


*)  I  det  Hele  har  Rosing  udført  234  Roller.  Ofte  har  han  spillet 
Holbergs  Leander,  endvidere  Mads  i  „Kjærlighed  uden  Stromper", 
i  „Barselsstuen"  Gothard ,  Leonard  og  Officeren  i  femte  Aet, 
Frands  Knivsmed  i  „Den  politiske  Kandestøber",  Philemon  i 
„Det  lykkelige  Skibbrud",  Secretairen  i  „Jeppe  paa  Bjerget", 
Corporalen  i  „Erasmus  Montanus",  Antonius  i  „Jean  de  France", 
Leerbeutel  i  „Den  pantsatte  Bondedreng" ,  Telheim  i  „Minna  t. 
Barnhelm" ,  Joseph  Surface  i  „Bagtalelsens  Skole" ,  Almaviva  i 
„Figaros  Bryllup"  ,  Sølieutenant  Jespersen  i  „De  Vonner  og  de 
Vanner".  Frands  Eberhard  i  „Indtoget",  Vandby  i  „Gulddaasen", 
Halvor  i  „Peters  Bryllup"  og  i  „Hostgildet",  o.  s.  v.   — 

Som  Oversætter  har  Rosing  gjort  sig  ret  fortjent.  1 1784  over- 
satte han  „Mediceerne"  af  Brandes ;  1785  „Den  døve  Elsker"  og 
„Juliane  v.  Lindorak"  af  Gozzi ,  endvidere  Kratters  „Sammen- 
sværgelsen mod  Peter  den  Store"  og  endelig  Herault  Sechelles 
Bog  om  Declamationen ,  som  er  forøget  med  Anmærkninger  af 
ham  selv. 

er  det  jo  ogsaa,  naar  han  er  stor;  thi  Mandsstorhed 
og-  Aandsstorhed  følger  desværre  ikke  altid  med  mo- 
ralsk Fuldkommenhed  og  Klarhed  i  Sjælen  eller 
Salighed.  Den  slumrende  Følelse  røres,  naar  vi  see 
den  vaagne  i  vigtige  Øieblikke;  den  fremstillede 
Rosing  og  vidste  paa  en  forunderlig  Maade  at  vække 
den,  og  deri  lignede  han  især  Talma."  — 

Det  Gammelnordiske  elskede  han;  han  følte 
som  før  sagt  en  »tor  Trang  til  at  spille  Oehlen- 
schlægers  Helte,  og  disse  Roller  laae  ogsaa  udmærket 
for  hans  hele  Individualitet.  Digteren,  Professor  Kruse, 
en  meget  bereist  Mand  ,  siger  ,  at  han  ikke  paa  Ud- 
landets Theatre  har  fundet  en  tragisk  Helt  som  Rosing; 
og  i  sit  Gravdigt  over  ham  siger  Oehlenschlæger : 

Hto  har  ei   hans  Ild  opluet, 

Hvo  har  ham  som  Helten  skuet, 

Og  ei  folte  varmt  og  snelt: 

Ja,  ved  Gud,  der  staaer  en  Helt.   — 

„Før  Rosing"  siger  „Tilskueren"  „har  Ingen  i  Dan- 
mark havt  den  Indflydelse  paa  Veltalenheden,  som  han. 
Saavel  mellem  Skrankens  som  den  geistlige  Talerstols 
Navnkundige  vil  man  finde  Mænd,  der  erkjendtlig 
nævne  ham  ikke  blot  som  deres  Mønster,  men  ogsaa 
som  deres  personlige  Lærer."  — 

Malthe  Møller  siger  om  ham  i  sin  Dagspost:  „Da 
jeg  efterat  have  seet  og  hørt  ham  omsider  lærte  ham 
personlig  at  kjende,  mindedes  jeg  ofte  Ciceros  Ord  om 
Roscius:  „Quum  artifex  ejusmodi  sit,  ut  solus  dignus 
videatur  esse,  qui  in  scena  spectetur,  tum  vir  ejusmodi 
est,  ut  solus  dignus   videatur,  qui  eo  non  accedat"*). 


*)  Han  er  en  saa  stor  Kunstner,  at  han  alene  synes  værdig  til  at 
sees  paa  Scenen;  men  paa  den  anden  Side  er  han  en  saadan  Mand, 
at  han  »lene  synes  værdig  til  ikke  at  betræde  den. 

I  mange  Henseender  lignede  Mad.  Rosing  som 
Skuespillerinde  sin  Mand;  hun  medbragte  altid  Hjerte, 
Aand,  Livsfriskhed  og  poetisk  Sandhed,  og  ved  den 
inderlige  Forening  af  Poesi  og  Aandshøihed  er  hun 
endnu  uopnaaet.  Den  ædleste  Naturlighed  udtalte  sig 
i  ethvert  Ord,  enhver  Mine  og  Bevægelse.  Forklarede 
ved  den  høieste  kunstneriske  Ro  hvilede  Inderlighed, 
Blidhed,  Energi  og  qvindelig  Adel  vexlende  og  sammen- 
smeltede i  rig  Nuancering  over  hendes  hele  Væsen. 
Man  maatte  kun  beklage,  at  den  vidunderlige  Kraft  til 
Følelsens  Udtryk,  som  laa  i  hendes  deilige  blaae  Øie, 
i  de  rene  Træk  og  den  naturlige  lette  Gang  og  værdige 
Holdning,  til  Slutningen  ikke  understøttedes  af  hendes 
Organ ,  men  derimod  undertiden  svækkedes  ved,  at 
dette  nu  og  da  var  utydeligt,  hvilket  var  saa  meget 
mere  sørgeligt ,  som  der  i  selve  Dictionen  var  en 
Sandhed ,  Fynd  og  Sjælfuldhed  ,  som  man  i  ældre 
Roller  kun  fandt  Magen  til  hos  Schwarz  ,  der  altid  i 
Forening  med  hende  henrivende  viste  ,  hvor  inderligt 
Kunsten  kan  aabenbare  sig  som  den  reneste  Natur. 
De  værdige  Mødres  Fag  har  aldrig  været  saa  godt 
besat  som  med  hende;  men  det  Muntre  blev  hende 
altid  fremmed  som  Skuespillerinde;  hendes  ædle  An- 
stand ,  der  gav  hendes  hele  Væsen  den  Værdighed, 
som  i  Forening  med  en  sjelden  Aandslivlighed  for- 
skaffede hende  en  ærbødig  Opmærksomhed  ,  hvor  og 
blandt  Hvem  hun  saa  viste  sig ,  denne  Anstand  og 
hendes  plastiske  Skjønhed  i  Forbindelse  med  hendes 
hele  Individualitet,  gjorde  hende  især  skikket  til  Dramaet 
og  Tragedien;  her  var  hun  ved  sin  Mands  Side  ret  i 
sin  egen  Sphære,  og  Publicum  troede  ubetinget  paa  Alt, 
hvad  de  fremstillede.  Hun  var  uimodsigelig  een  af  de 
ypperste  Skuespillerinder,  Theatret  besad  i  sin  meest 
blomstrende  Periode. 

Som  Kunstnere  indvirkede  Rosings  meget  paa 
hinanden  og  talede  sammen  om  deres  Roller.  De 
havde  stor  Respect  for  hinandens  Dygtighed.  Da  en 
god  Bekjendt  af  Rosing  engang  sagde  til  ham,  at  hans 
Kone  dog  i  Sammenligning  med  ham  egentlig  ikke  var 
nogen  stor  Skuespillerinde,  svarede  Rosing:  „Det  er 
en  stor  Feiltagelse.  Naar  jeg  ikke  rigtig  veed,  hvor- 
ledes jeg  skal  sige  en  Replik,  lægger  jeg  blot  Rollen 
for  hende  og  siger:  „Aa,  læs  det  op  engang!"  Saa 
læser  hun  det  strax  rigtigt;  og  naar  jeg  saa  siger  til 
hende:  „Men  hvorledes  kan  Du  strax  sige  det,  som 
det  skal  siges,  naar  Du  ikke  rigtigt  kjender  Rollen 
iforveien" ,  saa  svarer  hun  blot :  „Man  kan  da  nok 
læse!"" 

Fordi  Rosing  og  hans  Kone  vare  sande  og  kjær- 
lige Mennesker,  var  deres  Omgang  gavnlig  og  glædelig, 
og  det  er  derfor  ikke  alene  i  deres  Slægt ,  at  Mindet 
om  deres  store  personlige  Elskværdighed  bevares. 
Med  deres  Venner  deelte  de  alt  det  Skjønne,  Glædelige 
og  Interessante ,  de  oplevede ,  og  Rosing  skrev  dem 
ofte  til,  naar  de  vare  fraværende,  og  meddeelte  dem, 
hvad  han  foretog  sig;  havde  han  læst  en  Tragedie 
af  Shakespeare ,  skrev  han  om  den ,  havde  han 
hørt  eller  læst  en  smuk  Prædiken  ,  der  havde  gjort 
Indtryk  paa  ham,  skrev  han  om  den;  han  fortalte  om 
deilige  Spadseretoure,  som  han  foretog  sig  med  sin  Familie, 
om  skjønne  Seiladser  paa  Esrom  Sø,  og  saa  videre. 
Rahbek  taler  om  hans  „Thrønderoprigtighed",  og  selv 
siger  han  ,  at  han  helst  vilde  have  Alt  sagt  og  gjort 
reentud  ,  „da  Omsvøb  pine  mere  end  et  hastigt  Stød." 
Ogsaa  i  den  Henseende,  at  de  nærmest  sluttede  sig 
til  Demokratiet,  stode  de  Nutidens  Retning  nær,  og  da 
Rosing  var  i  Paris,  var  han  tilbøielig  til  at  fordømme 
en  fransk  Skuespiller,  fordi  denne  altid  omgikkes  med 
de  Store. 

Naar  der  gives  en  Nation  en  saadan  Velsignelse 
som  den ,  at  der  i  dens  Midte  fremstaaer  en  Digter 
som  Oehlenschlæger,  da  maaMeget  forberedes,  for  at  han, 
naar  Tiden  er  kommen,  kan  modtages,  som  det  bør  sig,  og 
fuldbyrde  sit  store  Kald.  Johannes  Ewald  blev  sendt  at 
berede  ham  Veien.  Og  den  Mand  og  Qvinde,  hvis  Liv  hel- 
ligger afsluttet,  bleve  døbte  af  Ewald  for  at  virke  med 
ham  i  hans  store  Sendelse.  Deres  Gjerning  var  ofte 
svær  som  Missionairens  ,  der  kommer  til  et  hedensk 
Folk.  Men  saa  fortjene  de  ogsaa,  at  Folket,  naar  det 
er  omvendt,  taknemmeligt  lægger  Laurbærkrandsen 
paa  deres  Grav  og  bevarer  deres  Minde  i  velsignet 
Ihukommelse. 


Franciscus  fra  Assisi. 

Efter  forskjellige  Kilder  ved  cand.  theol.  Jakob  Paulli. 


JJet  var  midt  i  Middelalderen ,  at  den  Mand  traadte 
frem,  om  hvem  de  følgende  Blade  skulle  handle.  Det 
var  Romantikens  Tid,  denne  aldrig  standsede  Higen 
efter  Idealet,  der  utilfredsstillet  flyver  fra  Maal  til  MaaF. 
Det  var  Korstogenes  Tid ,  da  Folkene  glemte  deres 
jordiske  Fædreland  for  i  en  eneste  stor  Kamp  at  kæmpe 
for  det  himmelske.  Det  var  Pavedømmets  Tid,  da 
dette  efter  sin  dybe  Fornedrelse  havde  hævet  sig  til 
en  senere  aldrig  naaet  Høide.  Det  var  Ridderskabets 
Tid,  da  Drømmene  om  Heltegjerninger  og  Seir  iførte 
sig  en  farverig  Virkelighed.  Der  var  Gjæring  og  Be- 
vægelse overalt.  Thi  Middelalderen  er  som  en  stem- 
ningsrig  Morgen,  forinden  det  ret  er  bleven  lyst.  Der 
ligger  et  usikkert  Skjær  over  Luften,  hist  og  her  falde 
endnu  dybe  Skygger,  og  Livet  rører  sig  endnu  som 
halvt  i  Drømme;  men  stundom  træder  der  en  Skikkelse 
frem,  som  viser  sig  klarere  og  renere  end  sine  Om- 
givelser, som  bliver  Midtpunktet,  hvorfra  store  Bevæ- 
gelser gaae  ud,  og  en  saadan  Skikkelse  er  Franciscus 
af  Assisi. 

I  Hertugdømmet  Spoleto  ligger  en  lille  Bjergstad 
ved  Navn  Assisi.  Der  boede  en  velhavende  Kjøbmand, 
Peter  Bernardone ,  med  sin  Hustru  Dominica  Picca. 
I  Aaret  1182  fik  de  en  Søn,  som  blev  kaldet  Johannes. 
Han  blev  bestemt  til  Handelsstanden    og   oplært  i  det 

franske  Sprog,  som  han  snart  talte  flydende.  Derfor 
kaldte  hans  Venner  ham :  Franciscus  o:  Franskmanden, 
og  under  dette  Navn  blev  han  bekjendt  i  Historien. 
Han  varet  livligt  ungt  Menneske,  som  med  sine  Kam- 
merater førte  et  ungdommeligt,  muntert  Liv.  Naar  de 
efter  Gilderne  om  Natten  droge  gjennem  Assisis  Gader, 
var  stedse  Franciscus  i  Spidsen  og  sang  Folkeviser, 
saa  det  klang  i  den  stille  By.  Hans  Klædedragt  var 
udsøgt  og  kostbar,  thi  han  elskede  Luxus.  For  Penge 
nærede  han  den  dybeste  Foragt ,  og  han  var  gav- 
mild og  rundhaandet  indtil  Ødselhed.  Men  ved  Siden 
heraf  havde  han  en  stor  Medlidenhed  med  de  Fattige; 
det  var  en  af  Spirerne  til  hans  senere  Kjærlighed, 
som  allerede  voxede  frem  og  satte  Blomst ,  og  naar 
hans  Moder  hørte  om  hans  verdslige  Liv ,  sagde  hun 
altid :  „Han  vil  endnu  ved  den  guddommelige  Naade 
blive  en  Guds  Søn." 

Paa  den  Tid  var  det  ikke  ualmindeligt,  at  Italiens 
mindre  Stæder  feidede  indbyrdes.  Naar  slige  Stridig- 
heder begyndte ,  rustede  Byernes  Ungdom  sig  for  at 
udkæmpe  Kampen ;  og  en  saadan  Feide  udbrød  netop  nu 
mellem  Assisi  og  Perugia.  Franciscus  var  med  for 
at  forsvare  sin  By  ,  men  Lykken  var  ham  og  hans 
Parti  ugunstig,  og  han  blev  fangen.  Et  Aar  tilbragte 
han  i  Fængsel,  men  vendte  uforandret  tilbage,  glad  og 
letsindig  som  før.  Kort  Tid  derefter  faldt  han  imidler- 
tid i  en  haard  Sygdom,  og  da  han  atter  blev  helbredet, 
var  han  en  Anden  end  før.  Han,  der  tidligere  kun  havde 
seet  udad,  lærte  at  vende  Øiet  indad,  for  at  det  ad  den 
Vei  kunde  drages  opad.  Der  kom  Uro  i  hans  Sjæl; 
en  Mængde  nye  Kræfter  vaagnede  og  gjærede  i  ham, 
og  hvad  der  levede  og  rørtes  i  hans  Tanker,  fik  Form 
i  Drømmesyn. 

Engang  saae  han  i  Drømme  et  stort  Pallads  fyldt 
med  Vaaben  ,    der  vare   mærkede  med  Korsets  Tegn. 

De  vare  bestemte  for  ham  og  hans  Krigsfolk.  Walther  af 
Brienne  havde  netop  dengang  samlet  en  Hær  til  et  Felt- 
tog, og  Franciscus  forstod  Synet  saaledes,  at  han  skulde 
træde  i  Walthers  Tjeneste.  Paa  Veien  fik  han  imid- 
lertid en  ny  Aabenbaring.  Han  hørte  en  Stemme  sige, 
at  det  var  bedre  at  tjene  den  rige  Gud  end  et  fattigt 
Menneske;  han  skulde  vende  om  og  vente  paa  sin 
Time. 

Franciscus  drog  tilbage  til  Assisi  og  grublede  over 
Synet.  Eet  forstod  han,  og  det  var,  at  det  verdslige 
Ridderskab  skulde  blive  til  et  aandeligt;  men  hvorledes 
skulde  dette  skee?  Han  havde  altid  havt  et  aabent  Øie 
for  sine  Medmenneskers  Nød  ,  og  hans  Kjærlighed  til 
dem  vaagnede  efter  denne  Aabenbaring  endnu  mere^ 
Traf  han  Nogen,  som  var  i  Trang,  trak  han  sine  Klæ- 
der af  og  uddeelte  dem,  dersom  han  ikke  havde  Andet 
ved  Haanden.  I  et  nyt  Syn  viste  den  korsfæstede 
Frelser  sig  for  ham  og  gjorde  et  saa  dybt  Indtryk  paa 
ham,  at  Tanken  om  Christi  Lidelser  senere  stedse  afnødte 
ham  Suk  og  Taarer.  Nu  forstod  han  først  Ordet : 
„Enhver,  som  vil  følge  efter  mig,  skal  fornegte  sig  selv 
og  tage  sit  Kors  og  følge  mig!"  Fra  nu  af  skulde  Fran- 
ciscus's  Gang  gjennem  Livet  blive  som  en  Korsdragers 
Gang  imod  et  helligt  Land. 

En  Dag  vandrede  han  over  Engene  ved  den  gamle 
Damianskirke.  Han  gik  ind  i  Helligdommen  for  at  bede 
og  kastede  sig  paa  sit  Ansigt  foran  Crucifixet.  Da 
hørte  han  en  Stemme  fra  Korset,  der  sagde  til  ham: 
„Franciscus,  gaa  hen  og  opbyg  atter  mit  Huus,  Du 
seer  jo,  at  det  gaaer -ganske  tilgrunde."  Kirken  var 
gammel  og  stod  for  Fald ,  og  Franciscus  forstod  det 
Ord,  han  havde  hørt,  som  om  det  gjaldt  Opbyggelsen 
af  dette  Guds  Huus.  Hvad  der  gik  gjennem  hele  hans 
Liv,  det  Samme  som  er "  særegent  for  Catholicismen, 
træder    her     frem :       den     sandselige    Opfattelse     af, 

hvad  der  er  aandeligt  meent.  Han  bemægtigede  sig 
hemmeligt  en  Deel  af  Faderens  Kjøbmandsvarer  og 
red  bort  med  dem  for  paa  denne  Maade  at  faae  Penge  til 
sit  Forehavende.  Sin  Hest  lod  han  gaae  med  i  Kjøbet 
og  bragte  Pengene  til  en  Præst,  for  at  de  kunde  blive 
anvendte  til  Damianskirkens  Opbyggelse.  Faderen 
mærkede  snart ,  hvad  hans  overspændte  Søn  havde 
gjort,  og  begav  sig  i  Vrede  ud  for  at  opsøge  ham. 
Forfærdet  flygtede  Franciscus  til  en  Hule ,  men  blev 
funden,  legemlig  tugtet  og  indespærret.  Under  Fade- 
rens Fraværelse  undslap  han  imidlertid ,  men  blev 
atter  greben  og  ført  for  Biskoppens  Domstol,  da  Ber- 
nardone  fordrede  Erstatning  for,  hvad  der  var  blevet 
ham  berøvet,  og  tillige  vilde  sikkre  sig  mod  lignende 
Optrin  i  Fremtiden.  Præsten  havde  ikke  villet  benytte 
Pengene,  hvorfor  de  med  Lethed  bleve  skaffede  tilveie, 
men  Franciscus  afførte  sig  sine  Klæder  og  kastede 
dem  for  Faderens  Fødder  for  ikke  at  staae  i  noget 
Afhængighedsforhold  til  ham. 

Med  Tiggerkappen  om  sine  Skuldre  vandrede  han 
ud  blandt  Folket.  Spot  og  Forhaanelse  modtoge  ham, 
thi  det  Uforstaaede  bliver  af  den  store  Masse  ofte  mødt 
med  Spottens  Vaaben,  fordi  Mængden  kun  holder  sig 
til  det  Ydre  og  ikke  fatter,  hvad  der  usynligt  lever  og 
rører  sig  bagved  dette.  Paa  en  Reise  i  Bjergene  blev 
han  overfalden  af  Røvere.  —  „Hvem  er  Du?"  spurgte 
de.  —  „En  stor  Konges  Herold,"  var  Svaret.  De  grebe 
ham,  mishandlede  ham  og  kastede  ham  i  en  Snedrive, 
som  laa  ved  Veien,  idet  de  spottende  sagde :  „Lig  der, 
Du  Guds  fattige  Herold."  Men  da  de  vare  dragne 
forbi,  stod  han  op  og  sang  Psalmer  i  Følelsen  af  Mar- 
tyriets Glæde. 

Hans  Selvfora egtel se  traadte  frem  som  tjenende 
Kjærlighed.  Han  færdedes  blandt  de  Spedalske  og 
pleiede   dem    i   deres    Nød.      Han  arbeidede  med  paa 

Bygningen  af  Portiunculakirken ,  der  var  indviet  til 
„Englenes  Maria,"  og  som  senere  blev  Hovedkirke  for 
den  Munkeorden,  han  stiftede.  En  Benedictinerabbed 
skjænkede  ham  den  til  Eiendom.  Den  laa  i  en  ensom 
Egn;  der  var  en  Hule  tæt  ved,  og  Rosenhækker  duf- 
tede om  den.  Paa  denne  Tid  blev  Bruddet  med  Faderen 
fuldstændigt.  Denne  forbandede  Franeiscus  og  vilde  ikke 
mere  betragte  ham  som  sin  Søn.  Derfor  opsøgte  Fran- 
eiscus sig  til  Fader  en  Tigger,  der  skulde  velsigne  ham, 
saa  ofte  hans  virkelige  Fader  forbandede  ham. 

Engang,  da  han  kom  ind  i  Portiunculakirken, 
hørte  han  en  Prædiken  over  Texten:  „I  skulle  ikke 
have  Guld,  ei  Sølv,  ei  Kobber  i  Eders  Bælter;  ei  Taske 
til  at  reise  med,  ei  heller  to  Kjortler,  ei  heller  Sko,  ei 
heller  Stav;  thi  en  Arbeider  er  sin  Føde  værd."  Med 
den  Iver,  som  var  ham  særegen,  for  at  virkeliggjøre 
den  apostoliske  Efterfølgelse,  ombyttede  han  sit  Bælte 
med  en  Strikke,  bortkastede  de  Penge,  som  han  havde 
hos  sig,  og  drog  ud  for  at  prædike  Bod.  Tre  Mænd 
sluttede  sig  til  ham,  og  paa  Evangeliets  Viis  fulgtes  de 
ad  To  og  To,  medens  de  forkyndte  Omvendelse.  En- 
hver, som  mødte  dem  med  Haansordene:  „Sværmere, 
Dagdrivere,  Lediggængere!",  fik  til  Svar:  „Herren  give 
Dig  Fred ! "  Stundom  bleve  de  modtagne  som  Bedragere 
og  Tyve.  Hjemløse  maatte  de  drage  om.  Kirkernes 
Portaler,  Husenes  Forgaarde  vare  de  Steder,  hvor  de 
overnattede.  For  at  spotte  -deres  Stræben  efter  Fattig- 
dom ,  bleve  deres  Klæder  dem  fratagne ,  og  Hoben 
kastede  Skarn  paa  dem.  Men  de  prisede  Gud  for  selve 
Forfølgelsen,  og  de  havde  ofte  den  Glæde,  at  Mange 
fortrøde  deres  Opførsel  og  kom  for  at  bede  _dem  om 
Tilgivelse. 

Efter  to  Aars  Forløb  bestod  det  Samfund,  som  havde 
sluttet  sig  til  Franeiscus,  af  elleve  Personer.  Nødven- 
digheden førte  det  her  med  sig,  saaledes  som  det  skeer 

overalt,  at  der  maatte  gives  faste  Regler,  hvorom  man 
kunde  samles,  og  som  angave  den  ledende  Grundtanke 
for  Selskabets  Virksomhed.  Som  saadanne  opstillede 
Franciscus:  at  prædike  Bod,  indskærpe  Guds  Villie 
og  lægge  mere  Vind  paa  Exemplet  end  paa  Ordet. 
I  hine  Tider  kunde  Tro  ikke  tænkes  at  existere  uden 
Askese  o :  religieuse  Øvelser,  der  gaae  ud  paa  at  fjerne  de 
Hindringer,  somLegemligheden  lægger  i  Veien  for  Aandens 
frie  Virksomhed.  Hvad  Franciscus  navnlig  lagde  Vægt 
paa ,  var  den  ubetingede  Fattigdom.  „Arbeideren  er 
sin  Føde  værd"  —  det  var  et  Ord,  som  havde  fundet 
Gjenklang  i  hans  Sjæl.  Rigdommene  skulde  fjernes, 
fordi  denne  Verden  var  rig  og  let  kunde  daare  Sandsen 
og  lokke  den  bort  fra  den  evige  Verden,  og  han  og 
hans  Venner  maatte  kun  tage  imod,  hvad  de  kunde 
tigge  sig  til  paa  deres  Vandring. 

Eet  manglede  hans  Samfund  imidlertid,  og  det 
var  den  pavelige  Bekræftelse.  Enhver  religieus  Be- 
vægelse paa  den  Tid ,  som  Paven  saa  at  sige  ikke 
havde  givet  Pas  til  at  reise  gjennem  Landene,  var 
ikke  vis  paa  sikker  Bestaaen,  og  derfor  drog  Franci- 
scus til  Rom.  Paa  Veien  havde  han  et  Drømmesyn,  som 
hans  Biograph,  Bonaventura,  skildrer  paa  følgende  Maade : 
Det  syntes  ham,  at  han  vandrede  paa  en  Vei,  og  tæt  ved 
stod  et  prægtigt,  høit  Træ.  Han  traadte  nærmere,  og 
da  han  stod  under  Træet,  blev  han  forundret  over  dets 
sjeldne  Høide.  Da  følte  han  sig  pludselig  af  en  guddom- 
melig Kraft  hævet  i  Veiret,  saa  at  han  naaede  Træets 
Top  og  let  kunde  bøie  dets  Krone  ned  mod  Jorden. 
Heri  saae  han  et  Beviis  paa,  at  han  vilde  finde  Tilslut- 
ning hos  den  apostoliske  Stol  og  drog  i  fuld  Fortrøst- 
ning ind  i  den  evige  Stad. 

Dengang  herskede  Innocents  den  Tredie  over  Chri- 
stenheden.  Det  var  en  af  de  vældigste  Paver ,  Rom 
nogensinde  har  seet ,    og    alle   Europas  Lande    maatte 

bøie  sig  under  hans  Villie.  Det  var  en  Mand  af  sj el- 
den  Klogskab,  og  som  i  sig  rummede  Blomsten  af  sin  Tids 
Dannelse.  Derfor  fortjener  det  gamle  Sagn  ikke  stor 
Tiltro  ,  naar  det  fortæller ,  at  han  bød  Franciscus  at 
reise  til  Svinene,  at  denne  adlød  i  ubetinget  Lydighed, 
og  at  Paven,  beseiret  af  hans  Selvfornegtelse,  gav  ham 
Tilladelse  til  at  oprette  en  Tiggermunkeorden. 

Bonaventura  skildrer,  hvorledes  Franciscus,  da  han 
var  fremstillet  for  Paven  ,  fortalte  denne  følgende  Lig- 
nelse:  „Der  var  engang  en  fattig,  men  sjelden  skjøn 
Jomfru,  som  levede  skjult  i  en  Ørken.  Da  Egnens 
Konge  saae  hende ,  undredes  han  over  hendes  Skjøn- 
hed  og  tog  hende  til  sin  Hustru.  Han  levede  nogle 
Aar  med  hende  i  Ørkenen  ,  og  hun  fødte  ham  flere 
Sønner.  Disse  eiede  Moderens  skjønne  Skikkelse  i 
Forbindelse  med  den  kongelige  Faders  Træk.  Da  nu 
Kongen  vendte  tilbage  til  sit  Hof  og  til  Rigets  Throne, 
opdrog  den  fromme  Moder  Sønnerne  ,  og  da  de  vare 
voxne ,  sendte  hun  dem  til  Kongen  med  disse  Ord: 
„Mine  Sønner!  I  nedstamme  fra  en  stor  Konge,  som 
lever  ved  sit  Hof.  Jeg  vil  og  kan  ikke  forlade  denne 
Ørken ;  gaaer  I  til  Eders  Fader  og  forklarer  ham,  af  hvad 
Æt  I  ere.  Alt,  hvad  I  trænge  til,  og  hvad  der  søm- 
mer sig  for  Eders  Adelskab,  vil  han  skjænke  Eder." 
Da  de  nu  kom  til  Kongen  ,  kjendte  denne  strax  paa 
Sønnerne  sine  egne  Træk  og  Moderens  Skjønhed  og 
Ynde.  Han  sagde  venlig  til  dem :  „I  Sandhed ,  jeg 
anerkjender  Eder  for  mine  Sønner  og  for  Eders  Moders 
fagre  Børn.  Hun  er  min  Brud,  hvem  jeg  saa  inderligt 
elsker.  Alle  hendes  og  mine  Børn  vil  jeg  sætte  ved 
mit  Bord  og  lade  opfostre  ved  mit  Hof." 

Franciscus  sammenlignede  nu  Kongen  med  Chri- 
stus  og  Jomfruen  med  Fattigdommen ,  der  levede  i 
Verdens  Ørken  paa  eensomme  Steder.  Christus  elskede 
liende  og  formælede  sig  med  hende,    og  deres  Sønner 

ere  Apostle,  Eneboere  og  Munke.  De  bære  Mærket  af 
den  kongelige  Armod  ,  Ydmyghed  og  Lydighed  og 
kunne  ikke  gaae  til  Grunde ,  thi  de  ere  den  evige 
Konges  Arvinger.  — 

Det  lykkedes  at  vinde  Paven ,  der  var  saa  meget 
mere  imødekommende,  som  han  havde  drømt,  at  det 
pavelige  Pallads  var  ved  at  styrte  sammen,  men  at  en 
fattig,  foragtet  Mand  holdt  det  oppe  med  sine  Skuldre. 
Denne  Mand  troede  han  at  gjenkjende  i  Franciscus,  og 
han  erklærede  tilsidt  Ordenen  for  „tilladelig". 

Dette  var  imidlertid  kun  et  mundtligt  Tilsagn,  den 
officielle  Bekræftelse  fulgte  først  senere,  men  Ordenen 
udbredte  sig  stedse  mere  og  mere;  og  i  Aaret  1219 
talte  den  over  fem  Tusinde  Brødre.  Overalt ,  hvor 
Franciscus  traadte  frem,  udøvede  han  en  forunderlig, 
gribende  Indflydelse.  Der  fortælles  saaledes ,  at  en 
hæderkronet  Troubadour ,  som  bar  Navnet  Sangens 
Konge ,  havde  faaet  Lyst  til  at  see  den  mærkelige 
Mand.  Fuld  af  verdslige  Tanker  begav  han  sig 
paa  Vei  og  traf  ham  ifærd  med  at  holde  en  Prædiken 
for  en  talrig  forsamlet  Mængde.  Han  kjendte  ikke 
Munken,  men  allerede  det  første  Indtryk  overbeviste 
ham  om,  at  Taleren  var  den,  han  søgte.  Det  var,  som 
om  han  paa  Korsets  Forkynder  saae  to  blinkende  Sværd, 
tegnede  i  Korsform.  Det  ene  naaede  fra  Hoved  til 
Fødder,  det  andet  fra  Haand  til  Haand,  tværs  gjennem 
Brystet.  Dette  Syn  slog  ham  mægtigt;  han  forsagede 
Verden  og  sluttede  sig  til  den  Hellige.  Hvor  Franci- 
scus kom  hen,  gik  Præsteskabet  ham  imøde,  medens 
Kirkeklokkerne  klang,  og  hele  Befolkningen  fulgte  med. 
De  Syge  og  Krøblingerne  bleve  bragte  til  ham,  for  at 
han  skulde  helbrede  dem.  Man  bad  om  hans  Raad  og 
Velsignelse  og  ønskede  blot  at  berøre  Sømmen  paa  hans 
Klæder. 

Paa  denne  Tid  —  1219  —  rasede  en  heftig  Krig 
mellem  de  Christne  og  de  Vantroe.  Sultanen  havde 
lovet  et  Guldstykke  i  Belønning  til  Enhver,  som  kunde 
bringe  ham  et  christent  Hoved.  Men  trods  dette  ind- 
skibede Franciscus  sig  og  seilede  til  Acre,  opfyldt  af 
brændende  Iver  for  Missionen.  Frygtløs  begav  han 
sig  tilligemed  en  troesstærk  Ledsager  paa  Veien  til 
den  muhamedanske  Leir.  Han  blev  greben  af  nogle 
fjendtlige  Soldater  og  fremstillet  for  Sultanen.  Begei- 
stringens  Mod  vækker  stundom  Beundring,  og  saaledes 
gik  det  her.  Den  muhamedanske  Hersker  følte,  at 
han  her  stod  Ansigt  til  Ansigt  med  en  Skikkelse,  som 
han  aldrig  før  havde  truffet.  Franciscus  tilbød  Sultanen, 
at,  dersom  der  maatte  blive  antændt  et  Baal,  vilde 
han  sammen  med  een  af  Muhameds  Præster  vandre 
igjennem  dette;  Tilhængeren  af  den  sande  Religion 
vilde  da  blive  urørt  af  Flammerne.  Fyrsten  tog 
ikke  mod  Tilbudet,  da  han  meente,  at  Ingen  af  hans 
Folk  vilde  findes  villig  dertil;  han  sendte  Franciscus 
bort  og  vilde  give  ham  rige  Gaver,  men  han  vilde 
ikke  modtage  dem ,  thi  Fattigdommen  var  al  hans 
Rigdom,  hans  Elskede  og  Herskerinde.  Han  kaldte  den 
Christi  Brud  og  alle  Dyders  Dronning.  Han  solgte 
hellere  Bøger,  Alterprydelser  og  Kirketæpper,  end  han 
sendte  en  Trængende  eller  Syg  bort  uden  Hjælp. 
Kjærlighed  var  hans  Livs  lysende  Midtpunkt,  og  han 
havde  et  aabent  Øie  for  sine  Medmenneskers  Nød. 
Engang  kom  en  fattig  Kone  til  ham  for  at  bede  omen 
Almisse.  Han  saae  sig  om,  men  fandt  ikke  Andet  end 
et  nyt  Testament,  som  tilhørte  Kirken.  Dette  gav  han 
hende ,  for  at  hun  kunde  sælge  det ,  og  sagde : 
„Vi  tjene  visselig  Gud  langt  bedre,  naar  vi  hjælpe 
denne  Stakkel  i  hendes  Nød,  end  naar  vi  læse  i  Bogen 
ved  Gudstjenesten." 

Vi  komme  nu  til  den  mærkeligste  Begivenhed  i 
hans  Liv,  hans  Stigmatisation*),  der  er  bleven  bevidnet  og 
modsagt  og  henstaaer  som  et  ubegribeligt  „Mysterium". 
Bonaventura  fortæller  herom  paa  følgende  Maade : 

„To  Aar  før  sin  Død  blev  Franciseus  under  det 
guddommelige  Forsyns  Ledelse,  efter  mange  Slags  Ar- 
beider,  ført  afsides  paa  et  høit  Bjerg,  som  hed  Alverna. 
Da  han  der  paa  sædvanlig  Viis  havde  begyndt  den 
fjorten  Dages  Faste  til  Ære  for  den  hellige  Erkeengel 
Michael,  blev  han  rigere  end  sædvanlig  overstrømmet 
af  den  guddommelige  Betragtnings  Sødme,  opflam- 
medes af  en  stærkere  Ild  af  himmelsk  Længsel  og 
følte  de  guddommelige  Naadegaver  rigere.  Han  blev 
baaren  mod  det  Høie,  og  Gud  aabenbarede  ham,  at, 
naar  han  aabnede  Evangeliet,  vilde  Christus  kundgjøre 
ham  Guds  særlige  Villie  med  Hensyn  til  ham.  Han 
bad  nu  meget  andægtig  og  lod  en  Ledsager,  en  from 
Mand  ,  tage  den  hellige  Evangeliebog  fra  Alteret  og 
tre  Gange  i  Treenighedens  Navn  slaae  op  i  den. 
Hvergang  traf  han  paa  Christi  Lidelse ,  og  den  af 
Gud  beaandede  Mand  erkjendte,  at,  som  han  havde 
efterlignet  Christus  i  sit  Livs  Gjerning,  saaledes  skulde 
han  ogsaa  komme  til  at  ligne  ham  i  smertelige  Li- 
delser, førend  han  forlod  denne  Verden. Da  saae 

han  om  Morgenen  paa  Korsets  Ophøielsesdag  en 
Seraph  med  sex  glindsende,  flammende  Vinger  komme 
ned  fra  Himlen.  Og  da  denne  i  den  hurtigste  Flugt 
var  faret  ned  i  Nærheden  af  den  Guds  Mand ,  iagttog 
han  imellem  Vingerne  den  Korsfæstedes  Billede  med 
Hænder  og  Fødder  udspændte  i  Korsform  og  naglede  til 
Korset.  To  Vinger  vare  hævede  over  hans  Hoved,  to 
udstrakte  til  Flugt,  men  to  omhyllede  det  hele  Legeme. 


*)  Ved   Stigmatisation  forstaaes   den  overnaturlige  Tilsynekommen  af 
Jesu  Saarmærker  paa  det  menneskelige  Legeme.  Red. 

Da  Franciscus  saae  dette  Syn ,  blev  han  greben  al 
Forbauselse ,  og  smerteblandet  Fryd  tog  Bo  i  hans 
Hjerte.  —  —  Da  Synet  var  forsvundet,  efterlod  det 
en  forunderlig  Ild  i  hans  Hjerte;  men  ogsaa  paa  hans 
Legeme  vare  forunderlige  Tegn  trykkede  ind.  Paa 
hans  Hænder  og  Fødder  viste  sig  nemlig  strax  Af- 
bildninger af  Sømmene,  ganske  som  han  kort  i  Forveien 
havde  seet  dem  paa  den  Korsfæstede.  Hænder  og 
Fødder  vare  i  Midten  gjennemborede  af  Nagler,  hvis 
runde  og  sorte  Hoveder  stode  frem  paa  Hændernes  indre 
og  Føddernes  ydre  Side,  medens  deres  Spidser  forlængede 
ragede  ud  i  den  modsatte  Retning.  Den  høire  Side  blev 
tillige  gjennemboret  af  en  Landse,  og  af  det  røde  Ar 
trængte  oftere  Blodet  frem  og  plettede  hans  Klæder.^ 

Saaledes  lyder  Beretningen,  som  i  det  Væsentlige 
tindes  fortalt  paa  samme  Maade  af  et  Par  af  hans 
Samtidige.  Antallet  af  dem,  som  med  egne  Øine  have 
seet  Saarene,  angives  meget  forskjelligt.  Det  var  især 
efter  Franciscus' s  Død,  at  det  blev  almindelig  bekjendt, 
thi  medens  han  levede,  søgte  han  at  skjule,  hvad  han 
betragtede  som  Tegn  paa  særegen  guddommelig  Naade. 
Det  ligger  i  Sagens  Natur,  at,  dersom  man  ikke  vil  fæste 
ubetinget  Lid  til  Øienvidnernes  Beretning,  da  bliver  det 
en  meget  vanskelig  Sag  efter  saa  mange  Aarhundreders 
Forløb  at  sætte  sig  paa  Dommersædet  og  udtale  sit 
For  eller  Imod.  Forsvarerne  af  Stigmatisationen  have 
beraabt  sig  paa  den  Magt,  det  Sjælelige  kan  have  over 
det  Legemlige.  De  have  meent,  at  det  ikke  var  umu- 
ligt, at  en  saa  stærk,  religieus  begeistret  Sjæl,  der  saa 
inderligt  havde  levet  sig  sammen  med  Forestillingen 
om  Christi  Lidelse,  kunde  overvælde  og  virke  ind  paa 
et  svagt  og  udpint  Legeme,  saa  at  Tanken  udformedes 
i  Virkelighed.  Men  fra  den  anden  Side  kan  det  ind- 
vendes ,    at    en    Phantasi  ,    der    bliver    baaren   iop    af 

religieus  Beaandelse ,  som  Tilfældet  rar  med  hans 
Tilhængere ,  let  seer  Tegn  og  underlige  Gjerninger, 
hvor  der  Intet  er  at  see.  Forventningen  om  noget 
Usædvanligt  fremmaner  ofte  dette  Usædvanlige,  hvor 
det  ikke  findes.  Og  selv  om  Franciscus'  Legeme  har 
baaret  Korsfæstelsens  Tegn,  hvo  indestaaer  da  for,  at 
han  ikke  i  en  Tilstand  af  bevidstløs  Henrykkelse  har  til- 
føiet  sig  selv,  hvad  han  troede,  blev  ham  meddeelt  paa 
overnatulig  Maade*)? 

Dette  være  nu,  som  det  vil,  saa  blev  hans  Legeme 
mere  og  mere  afkræftet  ved  de  ubarmhjertige  Bods- 
øvelser, han  paalagde  sig.  Kun  sjeldent  nød  han  kogte 
Spiser,  og  da  blandede  han  dem  med  Aske  for  at  til- 
intetgjøre  al  Nydelse.  Eller  ogsaa  tog  han  al  Smag 
bort  ved  Tilsætning  af  Vand.  Dette  var  tillige  hans 
eneste  Drik,  men  han  undte  sig  ikke  Nok  til  at  slukke 
sin  Tørst.  Skulde  han  sove,  da  var  den  blotte  Jord 
hans  Seng  ,  eller  han  sov  i  siddende  Stilling  med  en 
Steen,  et  Stykke  Træ  og  andet  Lignende  under  sit 
Hoved.     Hans  Dragt  var  en  eneste  tynd  Kjortel,  hvor- 


*)  løvrigt  er  dette  fjernt  liggende  Tilfælde  ikke  det  eneste.  Den 
catholske  Kirke  har  ikke  mindre  end  fiirsiudstyve  Personer  at 
opvise,  paa  hvis  Legemer  i  det  Mindste  enkelte  af  Christi  Saar- 
mærker  fandtes ,  f.  Ex.  de ,  der  vare  frembragte  af  Tornekronen, 
Landsestikket  o.  s.  v.  Hertil  kommer,  at  enkelte  af  disse  Til- 
fælde strække  sig  ind  i  vor  Tid ,  ere  forklarede  af  troværdige 
Læger  og  bevidnede  af  mangfoldige  ,  endnu  levende  Oienvidner. 
Anna  Catharina  Emmerich,  en  fattig  Bondepige,  blev  Nonne  1803. 
I  Aaret  1811  blev  hun  stigmatiseret.  Saarene,  som  ofte  havde 
været  underkastede  retslig  Undersøgelse  ,  lukkede  sig  1819. 
Maria  von  Mørl  fik  1833,  i  sit  toogtyvende  Aar,  de  samme  Mærker. 
Utallige  Skarer  af  Pilegrimme  og  Nysgjerrige  indfandt  sig  for  at 
overbevise  sig  om  Kjendsgjerningen.  Maria  Lazorri,  død  1850,  bar 
Saarene  i  sexten  Aar  og  led  forfærdelige  Smerter.  Ligeledes  siges 
der ,  at  en  Nonne  ved  den  nys  fordrevne  Dronning  Isabellas  Hof 
skal  have  baaret  disse  Tegn.     (Smig.  Gelzers  Monatsblatter  1863). 

dan  Veirliget  end  var.  Man  kunde  ikke  fryse,  meente 
han,  naar  man  havde  den  guddommelige  Varme  indeni 
sin  Sjæl.  Hver  Nat  hudflettede  han  sig  tre  Gange 
med  Jernlænker,  og  stundom  kastede  han  sig  ind  blandt 
Torne  og  lod  sig  sønderrive  af  dem.  Men  dog  va»- 
han,  trods  al  Strenghed  mod  sig  selv,  mild  mod  Andre. 
Der  var  engang  en  Broder,  som  havde  sultet  sig,  saa 
at  han  ikke  kunde  sove.  Da  satte  Franciscus 
Mad  for  ham  og  spiste  selv  med  for  at  give  ham 
Exemplet.  Han  lærte  Andre,  at  de  til  en  vis  Gran 
skulde  give  Legemet,  hvad  der  var  nødvendigt;  men 
saa  skulde  ogsaa  „Broder  Æsel"  —  som  han  pleiede 
at  kalde  det  —  lystre,  ellers  skulde  det  tvinges ,  som 
et  dorsk  Lastdyr,  med  Pidsk  og  Spore. 

Den  samme  Ydmyghed,  som  han  fordrede  af  Lege- 
met, forlangte  han  af  sig  selv  overfor  Gud  og  Menne- 
sker. Det  skete  ofte,  naar  Folket  hyldede  ham  og 
priste  hans  Hellighed,  at  han  i  Modsætning  hertil  be- 
falede en  Broder  at  overdænge  ham  med  Forhaanelser. 
Naar  denne  da  kaldte  ham  et  elendigt  og  unyttigt 
Menneske ,  blev  han  glad  i  Aanden ,  og  hans  Ansigt 
lyste.  Engang  havde  han  modtaget  en  Indbydelse  af 
Cardinal  Leo  og  overnattede  i  hans'Pallads.  Men  han 
fandt  ingen  Ro,  Dæmonerne  plagede  ham  stærkt.  Næste 
Dag  reiste  han;  de  Stores  Palladser  og  Pragt  passede 
ikke  for  ham,  og  han  kunde  let  give  Brødrene  et  slet 
Exempel. 

Da  han  her  paa  Jorden  kun  levede  for  Himlen, 
var  det  naturligt,  at  han  var  stærk  i  Bønnen.  Midt 
paaVeien  kunde  han  blive  greben  af  den  hellige  Aand. 
Da  standsede  han  og  lod  sine  Ledsagere  gaae  videre, 
medens  han  blev  reven  hen  i  Beskuelse,  saa  at  han 
ikke  mærkede,  hvad  der  foregik  om  ham.  Helst  valgte 
han,  naar  han  bad,  eensomme  Steder,  forladte  Kirker, 
natlige  Tider  og   „bestod  skrækkelige  Kampe  med    de 

onde  Aander,  som  vilde  forhindre  ham  i  Bønnen". 
Han  fyldte  Stedet  med  Suk  og  Graad  og  slog  sig  med 
Haanden  for  Brystet;  da  blev  han  som  forvandlet  til  et 
andet  Menneske,  og  man  vil  have  seet  ham  ombølget 
af  en  lysende  Sky  og  med  Legemet  løftet  overjorden. 
Hans  Syn  svækkedes  i  den  Grad  ved  den  stadige 
Graad,  at  Lægen  sagde,  at  han  vilde  blive  blind,  der- 
som han  ikke  noget  mere  holdt  sine  Taarer  tilbage. 
Hans  Øine  havde  imidlertid  allerede  lidt  saa  meget,  at 
han  blev  nødt  til  at  underkaste  sig  en  Operation.  Da 
det  glødende  Jern,  som  skulde  lægges  paa  hans  Tin- 
dinger, blev  bragt,  velsignede  han  det  og  sagde :  „Bro- 
der Ild !  fremfor  Alle  har  den  Høieste  skabt  Dig  skjøn, 
nyttig  og  kraftig.  Saa  vær  mig  da  ogsaa  gunstig  i 
denne  Time,  og  Gud  vil  lindre  din  Brand,  saa  jeg  kan 
taale  den." 

Der  var  en  forunderlig  Hjertensreenhed  udbredt 
over  denne  mærkelige  Mand,  der  tillige  var  rigt  poe- 
tisk begavet.  Saadaune  Gemytter  stille  sig  som  oftest 
i  et  særegent  Forhold  til  Naturen.  Denne  er  som  et 
Instrument  med  fine  Strenge.  Men  de  rene  Toner  for- 
staaes  kun  tilfulde  af  den,  der  selv  er  reen.  Franciscus 
kaldte  de  ringeste  Skabninger  Brødre  og  Søstre  paa 
Grund  af  den  fælles  Nedstammen  fra  Gud.  Fordi  han 
saae  dem  under  dette  Synspunkt,  vandrede  han  ofte 
om  i  det  Frie  og  opfordrede  Marker,  Viinbjerge,  Træer, 
Blomster  og  Stjerner  til  at  forene  sig  med  ham  i  at 
prise  Herren.  Eengang  spurgte  han  to  unge  Turtelduer, 
som  sade  fangne  i  deres  Buur :  „Hvorfor  have  I,  mine 
elskede,  smaae  Søstre,  I  eenfoldige,  uskyldige,  kydske, 
saaledes  ladet  Eder  fange?"  Og  de  bøiede  sig  mod 
ham,  og  det  var,  som  de  forstode  ham.  —  En  anden 
Gang  kom  han  i  Nærheden  af  Bevagna  til  et  Sted, 
hvor  en  Mængde  Fugle  vare  forsamlede.  Han  gik  hen 
til  dem  og  hilsede  dem,  men  de  flygtede  ikke,  da  han 

kom.  Da  begyndte  han  at  tale  til  dem  og  formanede 
dem  til  at  prise  deres  Skaber  i  Sang,  fordi  han  havde 
skjænket  dem  de  lette  Vinger  og  givet  dem  Korn  og 
Føde ,  skjøndt  de  ikke  høstede  og  ikke  saaede.  Da 
lians  Tale  var  endt,  gik  han  midt  ind  iblandt  dem,  og 
de  sade  stille  og  lyttende,  medens  han  gjorde  Korsets 
Tegn  over  dem.  —  „Hvorfor  piner  og  dræber  Du  mine 
Brødre,  Lammene?"  spurgte  han  engang  en  Slagter; 
og  da  en  Flok  Svaler  med  deres  Kviddren  forstyrrede 
Gudstjenesten  under  aaben  Himmel,  bød  han  dem  at 
være  tause  og  lytte  til  5  og  „alle  taug,  som  om  de  havde 
forstaaet  ham". 

Allerede  i  hans  fireogfyrretyvende  Aar  var  hans 
Legemes  Kraft  udtømt,  og  Døden  nærmede  sig.  I  Forud- 
følelsen af  den  nære  Befrielse  gav  han  sig  til  at  synge, 
da  han  laa  paa  sit  Sygeleie.  Elias,  een  af  Brødrene, 
var  netop  tilstede  og  bad  ham  holde  inde  med  sin 
Sang,  forat  Folket  ikke  skulde  tyde  denne  som  Let- 
sind. Men  Franciscus  svarede:  „Ved  Guds  Naade  og 
Barmhjertighed  er  jeg  saa  fuldstændigt  Eet  med  min 
Herre,  at  jeg  har  Lov  til  at  være  glad  i  ham,  der  er 
alle  gode  Tings  øverste  og  naadigste  Giver."  Han  lod 
sig  dernæst  bære  hen  i  Portiunculakirken ,  der  var 
Midtpunktet  for  hans  Orden.  Brødrene  forsamledes  om 
ham  og  lyttede  til  hans  Formaninger  om  Bod  og  Fred. 
Natten  faldt  paa,  men  han  vilde  blive  i  den  elskede 
Helligdom.  Han  laae  paa  den  nøgne  Jord  og  lod  sig 
næppe  overtale  til  at  laane  en  Kappe  forat  beskytte 
sig  mod  Kulden.  Efter  hans  Ønske  sang  Brødrene 
„Solsangen",  et  af  hans  egne  Digte,  for  ham.  Derpaa 
udbrød  han  med  en  af  Davids  Psalmer :  „Herre ,  jeg 
har  raabt  til  Dig,  hast  med  at  komme  til  mig;  hør 
min  Røst,  naar  jeg  kalder  paa  Dig!"  Og  hans  Bøn 
blev  hørt.     Han  døde  den  fjerde  October  1226. 

Rygtet  om  hans  Død  fløi  hurtigt  ud   over  Landet, 

og  Alle  ilede  til  for  at  see  ham.  Under  Psalmesang 
og  Trompetklang,  med  brændende  Kjerter  og  grønne 
Grene  blev  det  afsjælede  Legeme  baaret  til  St.  Georgs- 
kirken.  Tre  Aar  senere  blev  han  gjort  til  Helgen,  og 
hans  jordiske  Levninger  skulde  flyttes  til  en  anden 
Kirke;  men  for  ikke  at  miste  de  dyrebare  Reliqvier, 
standsede  Borgerne  Vognen,  hvorpaa  de  kjørte,  og  be- 
gravede dem  for  lukkede  Døre. 

Der  er  bevaret  en  Beretning  om,  hvorledes  den  for- 
underlige Mand,  hvis  Liv  vi  her  kortelig  have  skildret, 
saae  ud.  Han  var  af  Middelstørrelse  og  fiin  Bygning 
med  sorte  Øine,  en  velformet  Næse,  en  fiin  Mund,  tyndt, 
sort  Skjæg,  slank  Hals,  smaae  Fødder  og  Hænder  og  fiin 
Hud.  Det  var  umuligt,  at  en  saadan  Personlighed 
kunde  fremtræde  i  Middelalderen,  uden  at  der  tillagdes 
ham  undergjørende  Kraft,  og  vi  finde  ogsaa  i  Beret- 
ningerne om  den  hellige  Franciscus  flere  Undergjer 
ninger  omtalte,  som  skyldes  ham.  Han  helbredte  Syge, 
opvakte  Døde,  forvandlede  Vand  til  Viin,  læste  Hjer- 
ternes Hemmeligheder  og  saa  fremdeles.  Der  fortælles, 
at  han  engang  havde  spiist  Noget  af  en  Kapun  hos  en 
Ven  og  taget  Levningerne  med  sig.  En  Kjætter  havde 
faaet  Underretning  herom  og  tiggede  sig  et  Stykke  til 
for  at  benytte  det  til  at  drive  Spot  med  den  hellige 
Mands  Afholdenhed.  Men  da  han  næste  Dag  vilde 
vise  det  frem  for  Folket,  forandredes  Kapunens  Vinge 
i  hans  Haand  til  et  Fiskebeen,  og  Kjætteren  stod  be- 
skæmmet. 

En  Skikkelse  som  Franciscus ,  der  fraadte  frem  i 
Helgenglorie  og  var  omgiven  af  UndergjerningersGlands, 
maatte  nødvendigt  gjøre  et  dybt  Indtryk  paa  Middel- 
alderens lettroende  Folkemasser.  Et  Vidnesbyrd  herom 
er  den  forbausende  Hurtighed,  hvormed  hans  Orden  ud- 
bredtes. I  Aaret  1209  var  der  to  Medlemmer;  ti  Aar  senere 
fem  Tusinde  og  efter  fyrretyve  Aars  Forløb  tohundrede 

Tusinde.  Hvad  der  navnlig  bidrog  til  denne  store  Til- 
væxt,  var  Indstiftelsen  af  Tertiariernes  Orden  blandt 
Folket.  Man  fortæller ,  at  Franciscus  var  bange  for, 
at  Egnene  skulde  blive  uden  Beboere  paa  Grund  af  de 
mange  Ægteskaber,  som  opløstes  af  dem,  der  vilde 
blive  Munke.  Derfor  blev  det  tilladt  den  store  Mængde 
at  blive  i  deres  borgerlige  Stilling  og  Forhold,  imod 
at  de  paatoge  sig  visse  Løfter.  Enhver  maatte  tilbage- 
give og  erstatte  alt  Gods,  han  havde  erhvervet  paa  en 
uretfærdig  Maade.  Medlemmerne  skulde  forsone  sig 
med  deres  Fjender  og  love  Opfyldelse  af  alle  christe- 
lige  Pligter.  De  maatte  ikke  bære  nogen  unyttig  Pry- 
delse, maatte  forsage  forfængelige  Fornøielser  og  ikke 
aflægge  Ed.  De  skulde  pleie  de  Syge  og  bede  for  de. 
Døde.  Paa  Grundlag  af  disse  Regler  optoge  Franci- 
scanerne  den  store  Masse  i  deres  Samfund,  lige  fra  Fyr- 
sten til  den  ringeste  Tigger. 

Men  trods  Stifterens  Storhed,  sædelige  Reenhed  og 
torbausende  Kraft  kom  Ordenen  snart  i  Forfald  og 
endte  med  at  hjemsøge  alle  christne  Lande  som  en 
gand  Landeplage.  Endnu  medens  Franciscus  levede, 
udbrød  der  indenfor  Ordenen  Uenigheder,  som  kun  fore- 
løbigt bilagdes.  De  vaagnede  paany  efter  hans  Død 
og  medførte  en  Udsondring  i  flere  Partier.  Med  Menig- 
hedernes Præster  kom  Franciscanerne  snart  i  Strid. 
Munkene  havde  nemlig  faaet  Ret  til  overalt  at  modtage 
Skriftemaal  og  tildele  Syndsforladelse.  For  nu  at 
virke  i  saa  stort  Omfang  som  muligt  gjorde  de  Sjæle- 
sørgerne til  Gjenstand  for  Spot.  Og  da  Folket  i  For- 
veien  var  tilbøieligt  nok  til  at  betroe  sine  Hemmelig- 
heder til  en  Munk,  som  maaskee,  førend  næste  Dag 
var  endt,  befandt  sig  mange  Mile  borte,  lokkedes  Me- 
nighederne bort  fra  deres  Præster  til  stor  og  berettiget 
Fortrydelse  for  disse. 

I  alle  Forhold  forstode  Franciscanerne   at  trænge 

sig  ind.  Fra  Lærestolene  forkyndte  de  deres  Lær- 
domme for  den  opvoxende  Slægt.  Paa  Gader  og  Torve 
lyttede  Folket  til  løgnagtige  Opdigtelser  om  deres  Stifter 
og  de  betydningsfuldeste  Ordensmedlemmer.  I  Skrifte- 
stolene dreve  de  en  skændig  Forretning  med  Aflads- 
breve. De  sade  i  Kongernes  Raad  og  lode  deres  Me- 
ninger virke  paa  Landenes  Styrelse.  De  tændte  In- 
qvisitionens  Baal  og  beredte  Pineredskaberne  for  Tu- 
sinder af  uskyldige  Offre.  De  stævnede  ulykkelige 
Kvinder  for  deres  Domstol  og  dømte  dem  som  Hexe 
og  Troldkvinder.  De  laae  i  en  evindelig  Strid  med 
Dominicanerne,  den  anden  store  Tiggerorden,  der  rivali- 
serede med  dem.  Ja,  et  Parti,  Fraticellerne ,  o:  de 
smaae  Brødre,  udskilte  sig,  kæmpede  mod  Kirken  og 
beskyldte  den  for  Frafald.  Vel  var  Fordærvelsen  hen- 
imod  Reformationens  Tid  mindre  hos  Franciscanerne 
end  hos  mange  andre  Ordener;  men  den  Pille,  som 
de  havde  opbygget  for  at  støtte  Kirken,  kom  til  at 
bæve  og  ryste,  og  de  bidroge  ikke  mindst  til,  at 
Længslen  var  saa  stor  efter  den  Tid,  der  skulde  bringe 
Friskhed  og  Lys,  hvor  der  før  havde  hersket  aandelig 
Fortrykthed  og  Mørke. 


Skildringer  fra  Oprøret  i  Hindostan  1857. 

(Ved  Joh.  Henr.  Petersen.) 


IH.    Lacknaus  Beleiring  og  Sir  Henry  Lawrence. 

laa  samme  Maade,  som  det  var  gaaet  Englænderne 
i  Seetapur,  gik  det  dem  nu  paa  de  øvrige  Udstationer 
og  i  alle  de  Byer  i  Audh,  hvor  der  laa  indfødte  Garni- 
soner. I  Løbet  af  den  første  Halvdeel  af  Juni  Maaned 
gjorde  Tropperne  i  Feisabad,  Baraitsch,  Allahabad, 
Schah-Djehanpur ,  Sultanpur,  Selone  og  Cahnpur  Op- 
stand og  dræbte  eller  forjoge  deres  engelske  Offi- 
cerer, af  hvilke  mange  først  efter  store  Anstrengelser 
og  næsten  utrolige  Eventyr  naaede  et  sikkert  Sted ; 
men  i  Almindelighed  skaanede  man  dog  Qvinder  og 
Børn,  og  kun  Cahnpur,  hvor  den  djævelske  Nana 
Sahib  herskede,  gjorde  i  denne  Retning  en  gyselig 
Undtagelse.  Vi  have  allerede  tidligere  omtalt  Myrde- 
rierne i  denne  Stad,  hvis  Navn  endnu  fylder  enhver  Eng- 
lænders Hjerte  med  Forbittrelse  og  Afsky ;  det  skal  senere 
fortælles,  hvorledes  Niddingsværket  blev  hævnet,  men 
først  maae  vi  noget  nærmere  betragte  de  Begivenheder, 
som  ledsagede  eet  af  de  mærkeligste  Punkter  i  Oprørets 
Historie:  Lacknaus  langvarige  og  heltemodige  Forsvar. 
Medens  Udstationerne  een  efter  een  faldt  i  Op- 
rørernes Hænder  og  hver  Time  paa  Dagen  bragte 
større  eller  mindre  Skarer  baade  af  engelske  Flygt- 
ninge og   af  Oprørere  til  Lacknau,  hvis  Folkemængde 

derved  i  kort  Tid  steg  meget  betydeligt  —  fra  tre 
Hundrede  Tusinde  til  henved  en  halv  Million  —  brugte 
Sir  Henry  Lawrence,  Audh's  Gouverneur,  Tiden  til  at 
sætte  Fæstningsværkerne  istand  og  berede  Alt  til  et 
haardnakket  Forsvar  af  Byen ,  hvilket  var  saameget 
mere  nødvendigt,  som  den  var  det  eneste  Punkt  i  hele 
Kongeriget,  der  endnu  var  i  Englændernes  Magt,  og 
hvis  Fald  vilde  have  gjort  disses  Stilling  endnu  mere 
fortvivlet,  end  den  allerede  var.  Der  var  i  Lacknau 
to  faste  Pladser,  som  kunde  forsvares;  den  ene  var 
det  saakaldte  Muchee-Bhåwun,  der  var  Nøglen  til  Sta- 
den og  af  de  Indfødte  ansaaes  for  et  meget  stærkt  Fort, 
da  det  i  sin  Tid,  førend  Englænderne  fik  Audh  i  Be- 
siddelse, havde  været  de  lacknauske  Seikhers  vigtigste 
laste  Plads,  og  den  anden  var  „Residensen",  en  vidt- 
løftig Bygning ,  hvis  Beliggenhed  tæt  ved  Floden 
Goomtee,  der  løber  tæt  forbi  Staden  mod  Nord,  gjorde 
den  vel  skikket  til  Forsvar,  naar  den  omgaves  med 
Fæstningsværker.  Sir  Henry  havde  først  troet,  at  han 
havde  Styrke  nok  til  at  holde  begge  Forter  besatte, 
men  da  dette  Haab  glippede  ved  flere  indfødte  Regi- 
menters Desertation,  besluttede  han  foreløbig  kun  at 
holde  Muchee-Bhåwun  paa  Skrømt,  medens  alle  For- 
holdsregler blevne  tagne  til  paa  kort  Frist  at  kunne 
forlade  det,  dersom  det  skulde  vise  sig  nødvendigt,  og 
derimod  lede  Hovedforsvaret  fra  „Residensen". 

Det  var  en  tung  og  uhyggelig  Juni  Maaned  for 
den  engelske  Besætning  i  Lacknau.  Lidt  efter  lidt  blev 
Forbindelsen  med  alle  Udstationerne  og  Byerne  paa 
Landet  afbrudt ,  og  naar  engang  et  Par  Fly tninge  vare 
lykkelige  nok  til  at  slippe  uskadte  igjennem  den  Cor- 
don ,  som  de  oprørske  Soldater  havde  sluttet  omkring 
Hovedstaden,  endnu  dog  i  lang  Afstand  fra  denne, 
var  det  kun  forat  berette  om  alle  de  Gyseligheder, 
hvortil  de  havde  været  Vidne,  og  om  den  Behandling, 

for  hvilken  Englænderne  rundtomkring  vare  udsatte 
uden  Haab  om  Hjælp.  Sir  Henrys  ædle  Hjerte  blødte, 
da  han  hørte  Efterretningerne  om  sine  Landsmænds 
Nød ,  og  navnlig  gjorde  Beretningen  om  Rædslerne 
i  Cahnpur  et  næsten  bedøvende  Indtryk  paa  ham; 
han  vilde  inderlig  gjerne  sende  Hjælp;  men  hvorledes 
var  det  muligt,  at  de  Par  Hundrede  Mand,  han  kunde 
undvære  —  og  dette  endda  knapt  nok  —  skulde  kunne 
udholde  en  Marsch  under  den  brændende  Sommersol 
gjennem  et  Land ,  hvor  de  hvert  Øieblik  kunde  vente 
at  støde  paa  overlegne  Skarer  af  Oprørere,  og  endelig, 
naar  de  naaede  Cahnpur,  med  nogen  Udsigt  til  Held 
uden  -Artilleri,  uden  Cavalleri  tage  Kampen  op  med 
Nana  Sahibs  i  enhver  Henseende  veludrustede  Armee? 
Nei,  han  maatte  overlade  de  Ulykkelige  til  deres 
Skjæbne  og  den  guddommelige  Varetægt  og  sørge 
for,  hvad  der  for  Øieblikket  laa  langt  nærmere  for 
Haanden. 

Sir  Henry  sparede  ikke  sig  selv.  Skjøndt  hans 
Helbred  var  svag,  færdedes  han  allevegne  om  Dagen 
og  stod  ofte  op  midt  om  Natten  for  alene  i  Følge  med 
sin  Secretair  at  see  efter,  om  Alt  var  udrettet  efter 
hans  Ordrer.  Hans  Iver  meddeelte  sig  til  hans  Under- 
givne og  Alle,  som  stode  i  Forhold  til  ham;  „Resi- 
densens" Fæstningsværker  voxede  formelig  frem  af 
Jorden  under  hans  dygtige  Ingenieurers  og  udholdende 
Arbeideres  Hænder ;  rundtom  Fortet  blev  et  stort  Antal 
af  de  Indfødtes  Huse  nedrevne,  for  at  de  ikke  skulde 
tjene  Fjenden  til  Dækning,  naar  han  begyndte  Belei- 
ringen;  men  for  at  gjøre  den  Uret,  som  derved  skete 
mange  af  de  fattige  Indbyggere,  god  igjen,  befalede 
Sir  Henry,  at  alle  de  nedrevne  Bygninger  skulde  vur- 
deres og  registreres,  for  at  Eiermændene,  naar  Tiderne 
engang  bleve  bedre,  kunde  faae  Erstatning  ;  en  Masse 
Kanoner,  der  havde  tilhørt  de  forrige  Konger  afAudh, 

bleve  samlede  og  enten  anvendte  eller  ødelagte,  alt 
eftersom  de  kunde  benyttes  eller  ikke;  thi  de  maatte 
under  ingen  Omstændigheder  falde  i  Oprørernes  Hænder. 
Mange  hundrede  Mænd,  Qyinder  og  Børn  vare  dagligt 
beskjæftigede  med  at  grave  Canaler  omkring  Fæst- 
ningsværkerne, bygge  Palissader  og  opføre  Forskands- 
ninger;  store  Forraad  at  Munition  og  Proviant  bleve 
førte  indenfor  „Residensen's"  Volde ,  og  europæiske 
Kjøbmænd  fik  Tilladelse  til  at  bringe  deres  Varelagere 
i  Sikkerhed  i  Fortet  mod  at  afgive  det  Løfte,  at  de 
under  hele  Beleiringen  vilde  sælge  deres  Handelsartikler 
fil  de  sædvanlige  Priser*). 

Saaledes  bleve  alle  Forholdsregler  tagne,  som  kunde 
sikkre  de  Beleirede ,  Mænd ,  Qvinder  og  Børn ,  en 
taalelig  Tilværelse.  Pladsen  var  knap,  og  Officerer  og 
Soldater  maatte  saagodtsom  altid  sove  i  deres  Kapper 
paa  den  bare  Jord,  forat  Qvinderne  og  Børnene,  hvis 
Antal  nu  var  steget  til  fire  Hundrede,  kunde  have  Tag 
over  Hovedet,  men  det  gjaldt  Hundreders  Liv  og 
Englands  Magt  i  Audh,  og  der  var  Ingen,  som  lod  et 
misfornøiet  Ord  falde.  Forat  have  Penge,  naar  Nøden 
indtraf,  lod  Sir  Henry  Regjeringsskatten,  syv  og  tyve 
Lakh-Rupier**)  bringe  ind  i  Fortet;  engelske  Værdi- 
papirer bleve  med  et  Tab  af  halvfjersindstyve  Procent 
afsatte  i  Byen,  medens  det  endnu  var  Tid,  og  de  for- 
rige audhske  Kongers  umaadelige  Skatte  af  Juveler  og 
Kostbarheder ,  hvis  Værdi  ansloges  til  firsindstyve 
Lakh-Rupier  bleve  i  deres  gamle  ormstukne  Skriin,  der 
vare  saa  møre,  at  Englænderne  for  at  holde  dem  sam- 
men maatte  binde  Reb  om  dem,  hentede  fra  det  for- 
dums Residensslot  Kaiser-Bagh,  til  stor  Fortrydelse  for 


*)  Kun  een  Hædersmand,  en  Mr.  Hills  af  Firmaet  Thacker  <fc  Comp., 

holdt  sit   Ord,  og   derfor  fortjener  han  at  nævnes. 
**)  En  Lakh-Kupier  er  omtrent     87,500  Rd. 

Ui.-torisk  Archiv.  I.  15 


226  Skildringer  fra  Oprøret  i  Hindostan  1857. 

Eunucherne  og  Slaverne,  der  vare  satte  til  at  bevogte 
dem,  og  til  endnu  større  for  Oprørerne,  der  strax  ved 
deres  Ankomst  til  Byen  med  Iver  spurgte  om  dem  og 
med  Overraskelse  erfarede,  at  de  vare  i  Englændernes 
Vold.  Endelig  bleve  Telegrapher  oprettede  paa  „Resi- 
densen" og  Muchee-Bhåwun  for  at  holde  Forbindelsen 
mellem  de  to  Forter  vedlige ,  saalænge  det  var  nød- 
vendigt. 

Skjøndt  Tiden  havde  været  knapt  tilmaalt  —  ikke 
stort  over  tre  Uger  —  havde  Sir  Henry  dog  udrettet 
utroligt  Meget.  Men  den  usædvanlige  Anstrengelse 
havde  udtømt  hans  svage  Legemskræfter,  og  allerede 
i  Slutningen  af  Juni  forbød  hans  Læge  ham  at 
foretage  sig  Nogetsomhelst.  Han  trængte  fremfor 
Alt  til  Ro,  men  det  var  ham  umuligt  at  unde  sig  denne, 
og  han  vedblev  med  sin  rastløse  Virksomhed  lige  til 
sit  Livs  sidste  Øieblik. 

Det  kom ;  hurtigere  end  han  selv  havde  ventet,  og 
altfor  tidligt  for  de  Mange,  som  knyttede  deres  Haab 
til  ham.  Den  29de  Juni  naaede  en  Deel  af  Oprørs  - 
hæren  Chinhut,  en  lille  By,  som  ligger  omtrent  to  Mile 
fra  Lacknau  paa  Veien  til  Feisabad ,  og  det  blev  be- 
sluttet at  angribe  den.  Sir  Henry  drog,  saa  syg  han 
var,  Fjenden  imøde  med  sex  hundrede  Mand,  Infan- 
teri og  Cavalleri,  og  ti  Kanoner  foruden  en  Haubits. 
Da  imidlertid  Flygtninge,  som  vare  komne  til  Lacknau 
samme  Dag,  havde  berettet,  at  der  saagodtsom  ingen 
Fjender  fandtes  mellem  Chinhut  og  Hovedstaden,  troede 
Sir  Henry  at  kunne  rykke  noget  længere  frem  ,  end 
hans  Forsigtighed  ellers  vilde  have  tilladt  ham,  og  Følgen 
var,  at  den  engelske  Styrke  pludseligt  saae  sig  angrebet 
af  Oprørerne  baade  i  Fronten  og  i  Flankerne ;  de 
havde  lagt  sig  i  Baghold  i  Buskadserne  langsmed  Veien 
og  vare  undgaaede  Avantgardens  Opmærksomhed. 
Fjendens  Styrke  var  meget  overlegen    —    det  var  den 

bestandig  under  hele  Oprøret  —  men  Englænderne 
holdt  godt  Stand,  skjøndt  de  bleve  haardt  trængte,  og 
den  lille  Haubits  spillede  rask  mod  Oprørerne:  da 
afgjorde  det  forræderske  audhske  Artilleri  og  Cavalleri, 
som  Sir  Henry  havde  i  sin  lille  Hær,  Dagens  Skjæbne 
ved  at  gjøre  fælles  Sag  med  Oprørerne.  Kanonerne 
bleve  styrtede  i  Huller  og  Grøfter,  Skaglerne  over- 
skaarne  og  Hestene  bortjagne,  og  da  nu  tilmed  Fjenden 
truede  med  et  Angreb  i  Ryggen,  blev  der  intet  Andet 
tilovers  for  Englænderne  end  at  tiltræde  Tilbagetoget. 
Officerer  og  Mandskab  kæmpede  glimrende;  men  uden 
Artilleri  og  Cavalleri  til  at  dække  Retraiten  kunde  det 
ikke  være  Andet,  end  at  denne  maatte  blive  i  høi  Grad 
fordærvelig  for  Sir  Henrys  Tropper.  Han  selv  blev 
paa  en  Kanonvogn  bragt  næsten  døende  indenfor  „Resi- 
densen's"  Volde,  og  et  Blik  paa  ham  og  de  nedslagne 
og  udmattede  Soldater,  der  fulgte  efter,  forklarede 
bedre  end  Ord  den  Ulykke,  der  var  skeet. 

Oprørerne  forfulgte  deres  Seier,  og  allerede  samme 
Dags  Aften  besatte  de  den  saakaldte  „Jernbro",  der  fører 
over  Goomtee  tæt  Vest  for  „Residensen's"  Bastioner.  Et 
Par  velrettede  Skud  fra  en  af  disse  fordrev  dem  imidlertid 
herfra,  og  de  maatte  gaae  længere  mod  Vest  langsmed 
Floden,  indtil  de  over  „Steenbroen"  trængte  ind  i  den 
aabne  By^  der  paa  et  Fladerum  af  henved  lU  Qvadrat- 
miil  strækker  sig  Syd  for  „Residensen",  og  som  natur- 
ligvis ikke  kunde  forsvares  af  den  ubetydelige 
engelske  Styrke,  der  næppe  beløb  sig  til  Tusinde  Mand . 
Oprørerne  begyndte  strax  at  plyndre  deres  egne  Lands- 
mænds Huse,  og  Beboerne  saae  nu,  noget  for  seent, 
hvilken  farlig  Magt  de  tildeels  ved  deres  egen  Forseelse 
havde  løsladt  mod  sig  selv;  men  der  var  ikke  længere 
Tid  til  at  trække  sig  tilbage.  Oprørerne  spredte  sig  i 
den  vidtløftige  By  uden  i  Begyndelsen  at  lægge  synderligt 
Mærke  til  Englænderne,  og  deraf  kan  det  forstaaes,  at 

hele  Besætningen  i  Muchee-Bhåwun  uhindret  naaede 
„Residensen"  endnu  to  Dage  efter ,  da  Sir  Henry  paa 
Grund  af  Tabet  ved  Chinhut  ikke  havde  turdet  dele 
sin  Styrke,  men  givet  Ordre  til  at  tømme  Muchee-Bhåwun 
og  derpaa  sprængte  Fortet  i  Luften.  Befalingen,  der 
gaves  ved  „Residensen's"  Telegraph,  blev  hurtigt  og  nøi- 
agtigt  udført ;  thi  netop  som  den  sidste  Mand  af  Besæt- 
ningen naaede  „Residensen's"  Udenværker,  fløi  Muchee- 
Bhåwun  i  Luften,  og  de  forbausede  og  forfærdede 
Oprørere  kunde  nu  begynde  at  ane,  hvilken  Modstand 
de  vilde  møde  af  den  lille  Hob  ,  som  kæmpede  bag 
„Residensen's"  Volde. 

Beleiringen  var  begyndt  for  Alvor.  Dag  og  Nat 
bleve  uhyre  Masser  af  Musket-  og  Kanonkugler  sendte 
imod  Fæstningen,  og  de  Beleirede  kunde  mangen  Gang 
ikke  gjøre  Andet  end  søge  Dækning  for  at  undfly e  den 
Jern-  og  Blyhagl,  som  styrtede  ned  over  dem.  Den 
anden  Juli  blev  Sir  Henry  ramt  af  en  Granatstump, 
der  trængte  ind  i  det  Værelse,  hvor  han  laa,  og  to 
Dage  efter  udaandede  han  sin  ædle  Sjæl  efter  endnu 
paa  sit  Yderste  at  have  givet  alle  de  Raad  og  Vink, 
som  Stillingens  Farer  gjorde  nødvendige,  nu  mere  end 
nogensinde,  da  Anføreren  var  ved  at  gaae  bort.  Bud- 
skabet om  hans  Død  blev  modtaget  med  dyb  Sorg 
af  alle  dem,  som  indenfor  „Residensen"  havde  betroet 
ham  deres  Liv  og  Eiendom  ,  og  hans  Navn  vil  ikke 
glemmes ,  saalænge  som  Erindringen  om  Lacknaus's 
Heleiring  lever  hos  det  engelske  Folk.  Paa  hans  Grav 
satte  man  den  Indskrift,  som  han  selv  i  et  af  sine 
sidste  Øieblikke  havde  ønsket :  „Her  ligger  Henry  Law- 
rence ,  som  stræbte  at  gjøre  sin  Pligt.  Gud  være 
ham  naadig!" 

Sir  Henrys  Død  var  vistnok  et  meget  stort  Tab 
for  de  Beleirede ,  men  Oberst  Inglis ,  der  fik  Over- 
commandoen  efter  ham  ,    var   en   dygtig  Officeer ,    og 

det  følgende  tre  Maaneders  Forsvar  blev  af  ham  ledet 
med  megen  Omsigt  og  Tapperhed.  Det  var  ogsaa 
høilig  nødvendigt.  Udenfor  i  den  myldrende  Stad  sam- 
lede sig  efterhaanden  et  halvhundrede  Tusinde  blod- 
tørstige Oprørere,  der  Intet  hellere  ønskede  end  at  følge 
det  Exempel,  som  deres  Høvding  og  Fører,  Nana  Sahib, 
havde  givet  dem  i  Cahnpur ,  og  Faren  blev  saa- 
meget  større  for  Englænderne,  som  de  selv  havde  op- 
lært Oprørerne  i  den  europæiske  Beleiringskunsts 
Hemmeligheder  og  underviist  dem  i  Brugen  af  de 
Kanoner  og  Morterer,  som  nu  bleve  rettede  imod  dem 
selv. 

Den  forfærdelige  Kugle-  og  Granatregn,  som  med 
korte  Pauser  næsten  bestandigt  styrtede  ned  over 
„Residensen",  var  dog  ingenlunde  det  Værste.  Faren 
blev  langt  større,  da  Oprørerne  begyndte  at  underminere 
Fæstningsværkerne  for  at  sprænge  dem  i  Luften  tillige- 
med hele  Besætningen,  og  den  strengeste  Agtpaagiven- 
hed  var  nødvendig  for  at  opdage  ,  hvor  Fjenden  ar- 
beidede.  Man  maatte  høre  sig  frem;  thi  det  var  ikke 
muligt  at  stikke  en  Arm  endsige  et  Hoved  op  over 
Brystværnene  for  at  udspeide  Fjendens  Foretagender 
uden  strax  at  blive  Skive  for  Tusinde  Kugler;  men 
lykkeligviis  røbede  Lyden  af  Mineurernes  Hakker  og 
Spader  som  oftest,  hvor  de  vare.  Contraminer  bleve 
da  anlagte;  stundom  lykkedes  det  de  Beleirede  at 
sprænge  Fjendens  Miner,  førend  de  havde  naaet  til  et 
Punkt,  der  var  farligt  for  „ResidensenV  Sikkerhed ;  til 
andre  Tider  udspandt  der  sig  i  de  underjordiske  Gange 
hidsige  Fægtninger,  og  kun  een  Gang  vare  Oprørerne 
saa  heldige  at  faae  en  Mine  færdig  og  sprænge  den, 
fordi  den  var  anlagt  lige  under  en  Bastion,  hvor  der 
laa  Cavalleri,  og  hvor  Hestenes  Trampen  havde  for- 
hindret Mandskabet  fra  at  høre  den  underjordiske  Virk- 
somhed.    Uagtet  Sprængningen  frembragte  en  Bresche, 


230  Skildringer  fra  Oprøret  i  Hindostan  1857. 

gjennem  hvilken  Beleirerne  med  Lethed  kunde  have 
trængt  ind,  vovede  de  det  dog  ikke  —  de  vare  altfor 
feige  til  at  turde  indlade  sig  i  Haandgemæng  eller  Ba- 
jonnetkamp  med  de  engelske  Tropper,  selv  om  deres 
Tal  var  som  Ti  mod  Een! 

Skjøndt  de  Beleirede  saaledes  foreløbigt  ikke  be- 
høvede at  frygte  for  en  Storm,  var  deres  Stilling  dog 
meget  mislig.  Den  Grusomhed,  med  hvilken  Oprørerne 
andre  Steder  vare  gaaede  frem  imod  deres  Landsmænd, 
fyldte  deres  Hjerter  med  Rædsel,  og  det  var  navnlig 
sørgeligt  at  see  paa  de  stakkels  Qvinder  og  Børn,  som 
uden  at  kunne  tage  virksom  Deel  i  Forsvaret,  Dag  for 
Dag  hentæredes  af  Angst  og  Længsel  efter  Befrielse. 
Mange  af  dem  syntes  at  sove  en  lethargisk  Søvn,  Andre 
havde  Febersyner;  men  denne  unaturlige  Ophidselses- 
eller  Sløvhedstilstand  havde  dog  den  store  Fordeel 
for  de  Beleirede,  at  der  kun  blev  forbrugt  meget  lidt 
Proviant ;  thi  mange  Dage  var  al  den  Næring,  de  Fleste 
kunde  tage  til  sig  ,  et  Stykke  Brød  og  et  Glas  Vand. 
Det  var  en  Lykke;  thi  Forraadet  var  ikke  stort,  og 
man  kunde  umuligt  skaffe  Mere  tilveie,  end  hvad  der 
fandtes  i  Fortet.  Intet  Sled  var  længere  sikkert,  thi  Kugler 
og  Bomber  faldt  allevegne,  og  der  var  saagodtsom  ikke 
et  Stykke  Jord  indenfor  „Residensen's"  Volde ,  som 
ikke  var  oprodet  af  et  Projectil.  Intet  Under  derfor, 
at  man  Dag  for  Dag  i  Løbet  af  Juli,  August  og  Sep- 
tember længselsfuldere  og  længselsfuldere  skuede  ud 
over  Brystværnene  for  at  speide  efter  den  Hjælp,  som 
dog  engang  maatte  komme;  men  Haabet  var  saa  ofte 
blevet  skuffet,  at  da  de  skotske  Regimenters  Sække- 
piber endelig  hørtes  i  det  Fjerne,  og  en  svag  og  udtæret 
Qyinde  med  forvildet  Blik  foer  op  med  Raabet:  „Høi- 
lænderne  komme!",  var  der  Ingen,  som  troede  hende. 
Men  hun  havde  hørt  rigtigt.  Det  var  General  Havelook, 
som  i  Spidsen    for    nogle   høilandske  Regimenter,    der 

havde  lidt  utroligt  paa  Veien ,  rykkede  frem  til 
Undsætning ,  og  skjøndt  det  sværeste  Arbeide ,  at 
naae  „Residensen"  igjennem  en  By,  der  var  besat  af 
halvtredsindstyve  Tusinde  Fjender,  var  tilbage,  tvivlede 
dog  Ingen  om  ,  at  Frelsen  var  nær ,  og  brændende 
Takkebønner  stege  op  fra  de  Hjerter,  i  hvilke  Fortviv- 
lelsen saalænge  havde  huset,  men  som  nu  opklaredes 
af  det  straalende  Haab  om  en  snarlig  Befrielse. 

Forinden  vi  skildre  Lacknaus  Befrielse  i  September 
1857,  maa  det  imidlertid  være  os  tilladt  for  en  Stund  at 
forlade  denne  Skueplads  og  noget  nærmere  omtale  den 
Mand,  hvem  denne  Daad  skyldes;  vi  ville  dvæle  nogle 
Øieblikke  ved  Sir  Henry  Havelock  og   hans  Bedrifter. 


IV.    General  Havelock.  —  Slaget  ved  Cahnpur. 

Henry  Havelock  blev  født  den  femte  April  1 796  i 
Grevskabet  Durham.  Hans  Fader  havde  som  Skibs- 
bygger samlet  en  betydelig  Formue ,  men  allerede 
tidligt  trukket  sig  tilbage  fra  Forretningerne  for  at 
nyde  Landlivets  Ro.  I  en  meget  ung  Alder  kom 
Drengen  i  Skole;  men  Kammeraternes  muntre  Liv  til- 
talte ham  ikke ;  han  var  overmaade  flittig,  betænksom, 
indesluttet  og  havde  en  dyb  religieus  Følelse,  hvorfor 
man  kaldte  ham  „Philosophen",  en  Spot,  som  dog 
intet  Indtryk  gjorde  paa  ham,  men  snarere  syntes  at 
anspore  ham  til  endnu  større  Indesluttethed  og  den 
strengeste  Samvittighedsfuldhed  i  Opfyldelsen  af  sine 
Pligter.  Da  han  var  femten  Aar  gammel,  døde  hans 
Moder,  der  i  ham  havde  haabet  at  see  en  dygtig  Jurist- 
og  fremtidig  Lordkantsler ;  men  da  Faderen  omtrent 
paa  samme  Tid  indlod  sig  i  dristige  Pengespeculationer, 

som  havde  tilfølge ,  at  han  maatte  sælge  sin  skjønne 
Landeiendom  til  Regjeringen  ,  kunde  han  ikke  mere 
understøtte  Sønnen  i  Studeringerne,  og  Følgen  blev,  at 
England  i  Henry  Havelock  mistede  en  maaskee  mid- 
delmaadig  Jurist,  men  vandt  en  stor  General. 

I  Aaret  1815  vendte  Henrys  ældre  Broder,  Wil- 
liam ,  hjem  efterat  have  deeltaget  i  flere  af  den  Tids 
største  Slag  og  navnlig  kæmpet  ved  Waterloo  under 
Wellington  som  Adjutant  hos  General  Alten.  Denne 
Sidste  skaffede  Henry  en  Ansættelse  som  Seeondlieute- 
nant  ved  det  79de  Regiment ,  og  den  samme  Energi, 
som  havde  været  det  unge  Menneske  egen  i  hans 
Skole-  og  Studenterdage,  charakteriserede  nu  ogsaa  hans 
Virksomhed  som  Militair.  Det  eensformige  Garnisons-, 
liv  gav  ham  kun  Lidet  at  bestille;  men  han  studerede 
med  Iver  de  bedste  Værker  i  Krigskunsten ,  som  han 
kunde  overkomme,  og  han  arbeidede  med  en  saadan  Sam- 
vittighedsfuldhed, at  han  tilsidst  kjendte  enhver  tactisk 
Bevægelse  i  Mariboroughs,  Frederik  den  Andens,  Na- 
poleons og  Wellingtons  store  Slag  saa  godt,  at  han  ofte  i 
Samtaler  med  sine  Kammerater  levende  kunde  fore- 
male  dem  disse  Batailler  indtil  de  mindste  Enkelt- 
heder. Han  studerede  paany  Classikerne  for  at  komme 
til  Kundskab  om  de  Gamles  Krigskunst,  og  han  vidste 
nøiagtig  Besked  med  de  engelske  Hæres,  ja  endogsaa 
med  de  enkelte  Regimenters  Bedrifter  eller  Nederlag 
gjennem  en  lang  Aarrække. 

Otte  Aars  trættende  og  ufrugtbare  Garnisonsliv  var 
ingen  behagelig  Prøvelse  for  Havelocks  virksomme 
Aand,  og  da  Forholdene  i  Europa  ikke  syntes  at  aabne 
nogen  Udsigt  til  activ  Tjeneste,  indgav  han  Ansøgning 
om  Ansættelse  i  den  indiske  Armee,  hvor  allerede  to 
af  hans  Brødre  tjente.  Ansøgningen  blev  bevilget 
(1823),  Havelock  gav  sig  til  at  lære  Hindostansk  og 
bragte  det  saa  vidt,  at  han  paa  Overreisen  var  i  Stand 

til  at  kunne  undervise  sine  Kammerater.  Men  han 
satte  paa  denne  Reise  idetmindste  for  lang  Tid  en 
Skranke  for  sin  videre  Fremrykken  paa  Officeersstigen 
derved,  at  han  gik  over  til  Methodismen  og  blev  gre- 
ben af  en  glødende  Missionsiver ,  som  strax  viste  sig, 
da  han  ved  sin  Ankomst  til  Regimentet  (det  131te)  i 
Calcutta  satte  sig  i  Forbindelse  med  de  engelske  Mis- 
sionairer  og  virkede  i  Fællesskab  med  dem.  De 
mange  Spottegloser  af  Kammeraterne ,  Havelock 
derved  paadrog  sig,  brød  han  sig  ikke  om;  han 
vandrede  den  ligeVei:  „Religionen  var  det  besjælende 
Princip  i  alle  hans  Handlinger ,  og  hans  Pligtfølelse 
overfor  Gud  styrkede  ham  i  hans  Pligtfølelse  overfor 
Menneskene." 

Forholdene  i  den  ostindiske  Hær  vare  ikke  i  alle 
Maader  som  de  burde  være,  hverken  blandt  Befalings- 
mænd eller  Underordnede,  og  Havelock  fandt  Nok  at 
gjøre.  Hans  Religieusitet  oprørtes  ved  at  see  Soldaternes 
raae  Opførsel  og  de  subalterne  Officerers  Ligegyldighed 
derfor;  hans  ypperlige  tactiske  Blik  og  store  Belæsthed 
lod  ham  opdage  de  mangfoldige  Feilgreb,  i  hvilke  de 
overordnede  Befalingsmænd  gjorde  sig  skyldige,  og 
han  critiserede  deres  Planer  og  Handlinger  med  en  saa 
exempelløs  Frimodighed,  at  han  skaffede  sig  mange  og 
indflydelsesrige  Fjender.  Det  var  derfor,  og  vel  ogsaa 
fordi  hans  Fattigdom  ikke  tillod  harn  at  kjøbe  de  kost- 
bare Officeerspatenter ,  at  det  kun  gik  smaat  med 
Avancementet,  og  skjøndt  Havelock  allerede  var  temme- 
lig gammel  som  Lieutenant  og  havde  udmærket  sig 
i  adskillige  Fægtninger ,  navnlig  mod  Birmanerne  i 
Bagindien,  maatte  han  dog  til  sin  Ærgrelse  see,  at 
bemidlede  „Drenge"  hvert  Øieblik  sprang  ham  forbi. 
Den  nærmeste  Grund  hertil  var,  at  han  efter  Tilende- 
bringelsen af  den  birmaniske  Krig  havde  udgivet  dennes 

Historie  og  deri  fremstillet  Begivenhederne  paa  en 
ganske  anden  Maade  end  de  overordnede  Officerer, 
der  i  deres  Krigsberetninger  havde  givet  Alt  et  sær- 
deles rosenfarvet  Skjær ,  af  hvilket  endogsaa  Krigs 
ministeriet  i  London  havde  ladet  sig  blænde.  Beskyld- 
ningen for  Pedanteri,  Ondskabsfuldhed  og  Vigtighed 
kunde  Havelock  nogenlunde  sætte  sig  ud  over;  men 
værre  var  det,  at  hans  Forhold  til  Befalingsmændene  i 
Armeen  blev  mere  og  mere  spændt,  hvortil  vel  ogsaa 
bidrog,  at  han  gik  over  til  Baptistmenigheden  i  Seram- 
pur,  hvor  han  havde  Station,  og  lod  sig  døbe  nok 
engang.  Denne  Gjendaab  var  imidlertid  en  ligefrem 
Følge  af  hans  hele  religieuse  Udvikling,  og  han  havde 
tænkt  længe  og  nøie  derover,  inden  han  bestemte  sig; 
men  for  sine  Colleger  tog  han  sig  ud  som  en  Sværmer, 
der  fløi  fra  den  ene  Bekjendelse  til  den  anden  uden  at 
kunne  finde  Ro  og  Hvile  i  nogen.  Han  indrettede 
særegen  Gudstjeneste  for  dem  af  Regimentet,  som  deelte 
hans  religieuse  Anskuelser,  han  afskaffede  Nydelsen  af 
spiritueuse  Drikke  og  bekæmpede  andre  lignende  Laster,  og 
skjøndt  denne  Moralitet  indbragte  ham  og  hans  Dissidenter 
Benævnelsen  „Hellige",  var  det  dog  altid  dem ,  man 
kunde  stole  paa,  naar  det  kneb.  En  Nat  blev  der  saa- 
ledes  af  Birmanerne  gjort  et  Angreb  paa  de  brittiske 
Forposter,  og  Overgeneralen,  Sir  Archibald  Campbell, 
beordrede  et  Regiment  til  at  rykke  Fjenden  imøde. 
Soldaterne  havde  imidlertid  drukket  saa  tæt  den  fore- 
gaaende  Aften,  at  de  vare  ude  af  Stand  til  at  marchere 
op.  „Godt",  sagde  Sir  Archibald,  „saa  kald  paa  Have- 
locks  „Hellige",  de  ere  altid  ædrue,  paa  dem  kan  man 
stole,  og  Havelock  selv  er  altid  klar  til  at  slaaes!" 
De  Hellige  grebe  strax  til  Vaaben  og  viste  Angrebet 
tilbage. 

Trods    en    saa     hædrende    Anerkjendelse     af    en 

høitstaaende  Officeer  og  trods  Sir  James  Outram's*) 
Udtalelse  om  Havelocks  Bog  om  Birmanerkrigen,  „at 
man  af  sex  Sætninger  i  denne  fik  fuldtsaa  Meget  at  vide 
otn  Sagernes  rette  Sammenhæng  som  af  ligesaa  mange 
Sider  hos  andre  Forfattere",  kunde  han  dog  ingen  Vei 
komme.  Han  blev  i  mange  Aar  ved  at  staae  som 
Lieutenant,  og  skjøndt  hans  Gage  var  knap  nok  til 
ham  selv,  ikke  alene  giftede  han  sig,  men  gav  endog- 
saa  en  Tiendedeel  af  sine  smaae  Indkomster  til  vel- 
dædige Øiemed.  Han  var  en  streng  Christen  og  en 
pligtopfyldende  Soldat,  han  exercerede  og  prædikede 
med  lige  stor  Iver,  og  man  maatte  gaae  tilbage  til 
Cromwells  og  hans  Puritaneres  Tid  for  at  finde  Mænd, 
der  saa  inderligt  som  han  forbandt  militair  Disciplin 
og  religieuse  Øvelser  med  hinanden. 

Først  i  1838,  altsaa  to  og  fyrretyve  Aar  gammel, 
blev  Havelock  Capitain,  og  som  saadan  deeltog  han  i 
Englændernes  ulykkelige  Krig  mod  Afghanistan,  der 
maaskee  forsaavidt  var  en  af  de  mange  Grunde  til 
Oprøret  tyve  Aar  senere,  som  Indierne  saae,  at  Eng- 
lænderne dog  kunde  overvindes.  Vi  skulle  ikke  her 
dvæle  ved  den  iøvrigt  høist  interessante  og  romantiske 
afghaniske  Krig,  men  kun  bemærke,  at  Havelock  her 
for  første  Gang,  i  Slutningen  af  denne  Krig,  der  var 
saare  rig  paa  Feilgreb,  fik  Leilighed  til  at  operere  med 
en  større  Hærafdeling  i  aaben  Mark.  Overgeneralen, 
Mac  Caskill,  var  en  slet  Officeer,  der  dog  havde  den 
gode  Side,  at  han  ikke  troede  stort  bedre  om  sig  selv, 
end  han  saa  omtrent  havde  Ret  til;  han  overlod  derfor 
gjerne  Havelock  som  sin  Generaladjutant  at  lede  og 
udføre  alle  de  strategiske  Bevægelser  mod  Afghanerne, 
og  denne  udførte  sit  Hverv  glimrende,  saa  glimrende, 
at  Mac  Caskill  fik  Bathordenens  Commandeurkors ! 


*)   Senere  hans  trofaste  Medhjælper  ved  Lacknaus  Undsætning. 

Havelock  vandt  Intet  ved  dette  Felttog,  men  efterat 
have  ydet  store  Tjenester  i  den  ikke  længe  efter 
udbrydende  Krig  mod  Seikherne ,  der  vare  Indiens 
bedste  Krigere  og  tildeels  uddannede  af  franske 
Officerer,  som  efter  Napoleons  Fald  og  Vienerfreden 
ikke  mere  fandt  Beskjæftigelse  i  Europa  og  havde  til- 
budt Rundschit-Sing,  Seikhernes  Behersker,  deres  Tje- 
neste ,  blev  han  udnævnt  til  General-Adjutant  over  de 
kongelige  Tropper  i  Bombay.  Hans  Helbred  var  imid- 
lertid blevet  svækket,  og  det  blev  nødvendigt,  at  han 
foretog  en  Recreationsreise  til  Europa.  I  November 
1849  kom  han  til  England,  hvor  han  blev  modtagen 
med  Udmærkelse  af  den  gamle  Wellington,  og  gjorde 
derfra  en  Rundreise  til  Verdensdelens  vigtigste  Stædei\, 
hvorefter  han  i  1851  vendte  tilbage  til  Indien.  Han 
havde  haabet  at  blive  Oberst  for  da  at  trække  sig  til- 
bage og  henleve  Resten  af  sit  Liv  i  en  lille  Tyroler- 
eller Schweitzerhy tte ;  men  han  opnaaede  det  ikke  — 
han  var  bestemt  til  at  skulle  udføre  større  Ting  i  sit 
Fædrelands  Tjeneste. 

En  Krig  med  Persien  var  imidlertid  udbrudt,  og 
en  engelsk  Hær  blev  i  1857  sendt  ind  i  Landet.  Have- 
lock, der  i  1854  var  bleven  Oberst,  var  med  som  Un- 
deranfører. Den  tidligere  nævnte  Sir  James  Outram 
havde  Overcommandoen,  men  han  fulgte  alle  Havelocks 
Operationsplaner.  Til  noget  Slag  kom  det  ikke,  da 
Perserne  trak  sig  tilbage;  men  samtidig  med  den  en- 
gelske Hærs  Fremrykken  i  Persien  begyndte  Mytteriet 
i  Hindostan,  og  Regjeringen  havde  nu  høilig  Brug  for 
enhver  engelsk  Soldat,  der  kunde  skaffes  tilveie;  Ou- 
tram og  Havelock  bleve  kaldte  tilbage;  da  de  ankom 
til  Bombay,  var  Oprøret  allerede  i  fuld  Gang,  og  Have- 
lock ilede  øieblikkeligt  til  Calcutta. 

SaasDart  Havelock  var  ankommen  til  Hovedstaden, 
anbefalede  han  strax  Autoriteterne  at  danne  en  „fly- 
vende Colonne"  for  med  denne  at  gjenoprette  og 
haandhæve  Regjeringens  Myndighed  ide  oprørske  Pro- 
vindser,  og  Gouvernementet  ikke  alene  fulgte  hans 
Raad,  men  udnævnte  ham  endog  selv  til  Chef  for  den  lille 
Hær,  af  hvilken  de  tappre  64de  og  78de  høilandske 
(skotske)  Regimenter  kom  til  at  danne  Kjærnen.  Hans 
Ordrer  løde  paa,  at  han  først  skulde  tilveiebringe  Ro- 
lighed i  Allahabad,  der  paa  Grund  af  sin  Beliggenhed 
ved  Sammenløbet  af  Ganges  og  Dschumna  var  af  over- 
ordentlig Betydning  for  Flodfarten  fraHøilandet  til  Cal- 
cutta, og  dernæst  undsætte  Sir  Hugh  Wheeler  i  Cahn- 
pur  og  Sir  Henry  Lawrence  i  Lacknau.  Havde  Jern- 
banen fra  Calcutta  over  Benares  og  Allahabad  til 
Cahnpur,  som  var  bestemt  til  Fuldførelse  allerede  i 
Begyndelsen  af  Aaret  1 857 ,  men  som  paa  Grund  af 
Uenigheder  mellem  Militair-  og  Civilin genieurerne  ikke 
var  kommen  istand  i  rette  Tid,  dengang  været  færdig, 
vilde  Havelock  have  havt  et  let  Arbeide;  nu  kunde 
den  kun  benyttes  til  Benares,  og  netop  af  den  Grund 
tik  denne  store  Stad,  der  er  Hinduerne  hellig,  og  for 
hvilken  man  navnlig  havde  frygtet,  ikke  Tid  til  at 
gjøre  Oprør*). 


*)  Der  fandtes  i  Benares  (200,000  Indbyggere)  ikke  mere  end  190 
Mand  europæiske  Tropper.  Det  var  derfor  af  yderste  Vigtighed 
at  bringe  Forstærkning,  og  Oberst  O'Neill  blev  udseet  dertil.  Han 
naaede  med  sit  Regiment  Banestationen  netop  i  det  Øieblik,  Toget 
skulde  afgaae.  Banebetjentene  negtede  at  tage  ham  med,  men 
han  lod  Togføreren  og  Fyrbøderen  gribe,  saa  at  Toget  blev  nødt 
til  at  holde,  og  først  da  hele  Regimentet  var  anbragt,  gav  han 
atter  de  to  Fanger  løs.  Han  kom  netop  tidsnok  til  Benares;  thi 
samme  Aften  var  det  bestemt  at  gjøre  Oprør.  Endnu  inden  det 
blev  mørkt,  havde  O'Neill  dæmpet  Opstanden  i  tre  hundrede  Spa- 
hiers Blod ,  og  den  følgende  Dag  bleve  mangfoldige  Andre  hen- 
rettede. 

Som  Sagerne  altsaa  stode  kunde  Havelock  ikke 
gjøre  Andet  end  bringe  det  meest  Mulige  ud  af  de 
Midler,  han  havde  til  sin  Raadighed,  og  de  vare  ikke 
store.  Han  stod  i  Spidsen  for  fjorten  hundrede  engelske 
Soldater,  af  hvilke  kun  en  Fjerdedeel  var  bevæbnet 
med  Enfieldrifler ,  medens  alle  de  Øvrige  kun  havde 
gamle  Musketter.  Cavalleri  og  ridende  Artilleri  havde 
han  Intet  af,  og  kun  sex  Kanoner,  der  bleve  betjente 
deels  af  Invalider,  deels  af  Recruter,  stode  under  hans 
Commando.  Desuden  var  Aarstiden  saa  slet  som  vel 
muligt  for  en  krigersk  Expedition ;  det  var  i  Juli  Maa- 
ned,  da  stegende  Hede  og  frygtelige  Regnskyl  afvexlede 
med  hinanden,  og  man  pleiede  aldrig  i  denne  Maaned 
at  foretage  militaire  Operationer.  Men  Havelock  havde 
nu  naaet  det  Maal ,  efter  hvilket  han  i  tredive  Aar 
havde  sukket:  at  staae  i  Spidsen  for  en  Hærafdeling, 
som  han  uafhængig  af  Enhver  kunde  commandere 
alene  efter  sit  eget  Tykke ;  og  de  Vanskeligheder,  som 
optaarnede  sig  foran  ham ,  tjente  kun  til  at  forøge 
hans  Iver.  Han  søgte  først  og  fremmest  at  gjøre  sin 
lille  Hær  saa  god  som  muligt  og  forlangte  førend  sin 
Afmarch  fra  Calcutta  af  Regjeringen  Tilladelse  til  at 
benytte  den  Sum,  som  var  bleven  ham  anviist  til 
hemmeligt  Brug,  ganske  efter  sit  eget  Forgodtbefindende. 
Regjeringen  gav  ham  Tilladelsen,  og  Følgen  deraf  var, 
at  Havelock  under  hele  sin  Expedition  bestandigt  paa 
det  Nøiagtigste  kjendte  Fjendens  Bevægelser  og  Stil- 
linger, thi  han  kunde  betale  sine  Spioner  betydelige 
Summer.  Fremdeles  dannede  han  af  Officerer,  hvis 
Regimenter  havde  gjort  Oprør,  en  lille  Deling  Ca- 
valleri og  samlede  alle  de  Artillerister,  som  han  kunde 
overkomme. 

Den  tredivte  Juni  kom  Havelock  til  Allahabad, 
som  den  fornævnte  Oberst  O'Neill  alierede  ved  et  rask 
Angreb  havde  taget  tilbage,  og  der  hørte  han,  at  Cahn 

pur  allerede  den  syvogtyvende  var  faldet  i  Nana  Sahibs 
Vold,  al tsaa  endnu  førend  Hav elock  havde  overtaget  Be- 
falingen over  sin  Colonne.  Da  han  i  Allahabad  ikke 
kunde  faae  samlet  et  tilstrækkeligt  Antal  Trækoxer  til 
Bagagen,  blev  han  nødsaget  til  at  opholde  sig  i  denne 
By  i  syv  Dage;  men  saa  tungt  det  var  for  ham  ikke 
hurtigt  at  kunne  ile  de  Betrængte  til  Hjælp,  saa  godt 
var  dette  Ophold  for  Colonnens  Organisation;  thi  den 
gjorde  i  disse  syv  Dage  store  Fremskridt ,  skjøndt  en- 
kelte Ulemper,  for  Exempel  den,  at  det  78de  høilandske 
Regiment  i  den  forfærdelige  Hede  maatte  marchere  i 
tykke  uldne  Vaabenkjoler,  ikke  lode  sig  afhjælpe. 

Den  syvende  Juli  begyndte  Colonnen  sin  March 
under  alt  Andet  end  gunstige  Omstændigheder.  Alla- 
habads  Indbyggere  hylede  bagved  de  Bortdragende,  og 
næppe  havde  disse  været  et  Qvarteer  underveis,  førend 
de  bleve  overfaldne  af  et  frygteligt  Regnskyl.  Træk- 
oxerne  vare  uvante  til  deres  Arbeide  og  havde  derfor 
ikke  kunnet  følge  med  Corpset;  Teltene  vare  blevne 
tilbage,  og  mange  af  Soldaterne  maatte  derfor  tilbringe 
Natten  paa  den  gjennemblødte  Jord.  I  Begyndelsen 
gjorde  Havelock,  for  ikke  at  udmatte  sine  Soldater, 
kun  smaae  Dagsreiser,  saameget  mere  som  Cahnpur 
allerede  var  falden ;  men  da  han  ved  Spioner  fik  Efter- 
retning om,  at  en  betydelig  Styrke  af  Oprørere  nær- 
mede sig  for  at  angribe  og  knuse  en  lille  fremskudt 
engelsk  Forpost,  under  Major  Renaud,  gav  han  Ordre 
til  hurtig  March  og  var  i  Virkeligheden  heldig  nok  til 
at  naae  Forposten  inden  Sphahierne  havde  gjort  An- 
greb. Da  disse  derfor  den  tolvte  Juli  rykkede  frem  i 
den  Tro,  at  de  i  et  Øieblik  kunde  gjøre  det  af  med 
Renauds  lille  Flok,  bleve  de  i  høieste  Grad  overraskede 
ved  at  finde  fem  Regimenter  engelske  Tropper  og  otte 
Kanoner  opstillede  i   den    fuldstændigste  Orden.     Men 

Havelock  gav  dem  ingen  Betænkningstid;  han  angreb 
hurtigt,  og  efter  en  kort  Kamp,  under  hvilken  Kano- 
nerne og  Enfieldriflerne  gjorde  forfærdelig  lyst  i  Spa- 
hiernes Rækker,  grebe  disse  til  en  vild  Flugt  og  over- 
lode  Englænderne  Marken.  Hidtil  havde  Oprørerne 
allevegne  havt  Lykken  med  sig ;  denne  Seir  (ved  Fattih- 
pur)  var  derfor  den  første  Straale  af  Haab,  som  til- 
smilede Englands  Vaaben,  og  Efterretningen  om  den 
blev  modtagen  med  den  største  Begeistring  ikke  alene 
af  Englænderne  i  Indien,  men  ogsaa  af  selve  Moder- 
landet. 

Tre  Dage  efter  havde  Havelock  et  nyt  Sammen- 
stød med  Oprørerne  og  slog  dem.  Havde  han  havt 
tilstrækkeligt  Cavalleri  til  Fjendens  Forfølgelse,  vilde 
han  have  kunnet  spare  sig  selv  og  sine  Tropper  mange 
haarde  Kampe  og  i  kort  Tid  gjort  Ende  paa  Modstanden ; 
nu  havde  han  saagodtsom  intet,  og  det  blev  derfor 
muligt  for  Oprørerne  at  samle  sig  foran  ham,  hvergang 
han  havde  slaaet  dem.  En  Time  efter  den  sidstom- 
talte  Fægtning  fik  Havelock  Underretning  om ,  at  Op- 
rørerne havde  sat  sig  fast  ved  en  Steenbro  over  Pandus- 
floden,  der  paa  den  Tid  var  opsvulmet  og  derfor  ikke 
til  at  vade  over,  og  truede  med  at  sprænge  denne  Bro, 
som  Havelock  nødvendig  maatte  passere  for  at  komme 
til  Cahnpur ,  i  Luften.  Englænderne  havde  ingen 
Pontoner;  i  det  fjendtlige  Land  var  det  ikke  let  at 
skaffe  Baade  tilveie:  og  der  var  intet  Andet  for  end 
at  forhindre  Sprængningen.  Skjøndt  Tropperne  vare  i 
høi  Grad  udmattede  og  endnu  ikke  havde  faaet  Tid 
til  at  spise  efter  den  sidste  Kamp,  rykkede  de  dog 
frem  med  beundringsværdig  Hurtighed.  Broen  var 
stærkt  besat  og  godt  forskandset;  men  efterat  Enfield- 
riflernes  Kugler  havde  pillet  de  fjendtlige  Kanonerer 
bort,  stormede  Høilænderne  Broen   og  kom  netop  tids- 

nok  til  at  forhindre  Sprængningen.  Kun  een  Bue  blev 
noget  beskadiget  ved  en  enkelt  Mines  Explosion;  men 
dette  gjorde  ingen  anden  Fortræd,  end  at  Oxerne  og 
Bagagen  derved  kom  noget  langsommere  over,  end 
Tilfældet  ellers  vilde  have  været. 

Efterat  have  passeret  Pandus  stod  Havelock  Ansigt 
til  Ansigt  med  Englændernes  Dødsfjende,  Cahnpurs 
Bøddel,  Nana  Sahib,  og  Alle  brændte  af  Iver  for  at 
komme  til  at  hævne  de  skjændige  Myrderier  i  denne 
By.  Men  det  var  ingen  let  Sag.  Havelocks  Tropper 
vare  ved  Strabadser,  Sygdom  og  Fjendens  Sværd 
blevne  betydeligt  svækkede,  Provianten  begyndte  at 
slippe  op,  og  Nana  Sahib  havde  indtaget  en  Stilling, 
der,  foruden  i  og  for  sig  at  være  meget  stærk,  tillige 
var  dækket  af  et  svært  Artilleri.  Der  blev  sendt  Bud 
til  Allahabad  efter  Forstærkning ;  men  inden  denne  kunde 
ankomme,  vovede  Havelock  dog  at  angribe  Fjendens 
Stilling.  At  tage  den  i  Fronten  vilde  have  kostet  alt- 
for mange  Menneskeliv.  Havelock  besluttede  da  at 
gjøre  Hovedangrebet  i  Flanken  og  sendte  Høilænderne 
ad  en  Omvei  gjennem  et  tæt  Buskads,  der  laa  tæt  op  til 
Forskandsningerne,  medens  hans  lille  Cavalleriafdeling 
rykkede  ligeud  mod  Fjenden  og  derved  henledede  dennes 
Opmærksomhed  paa  sig.  Høilænderne  vare  allerede 
temmelig  nær  inde  paa  Spahierne,  da  disse  til  deres 
Forfærdelse  opdagede  de  røde  Kjoler  gjennem  enkelte 
Aabninger  i  Træerne,  og  alle  Kanoner,  som  kunde 
anvendes  dertil,  bleve  øieblikkeligt  rettede  imod  det 
fremrykkende  78de  Regiment.  Høilænderne  løsnede 
ikke  et  Skud;  tause  og  i  sluttede  Geledder  rykkede 
de  frem  som  til  en  Parade;  Stilheden  blev  kun  afbrudt 
af  Kanonskuddene  og  Oxedrivernes  Raab,  der  anspo- 
rede Trækdyrene  for  Kanonvognene  til  den  yderste 
Anstrengelse,    og  først  da  Skotterne  kun  vare  firsinds- 

tyve  Skridt  fra  den  fjendtlige  venstre  Fløis  Kanoner, 
befalede  Havelock  et  Bajonnetangreb.  Under  Sække- 
pibernes Skingren  og  med  et  Hurra,  der  gik  Spahierne 
til  Marv  og  Been,  stormede  Høilænderne  frem;  Kano- 
nerne bleve  i  Hast  tagne,  og  nu  gik  det  i  Stormløb 
mod  Centrum,  som  allerede  var  blevet  gjennembrudt 
af  64de  Regiment  og  nu  blev  fuldstændigt  kastet, 
medens  Cavalleriet  sprængte  løs  paa  den  fjendtlige 
høire  Fløi,  der  efter  en  haard  Kamp,  i  hvilken  snart 
baade  64de  og  78de  Regiment  deeltoge,  blev  dreven 
tilbage.  Dermed  var  Slaget  dog  ikke  vundet;  thi  fra 
Cahnpur  blev  der  sendt  Forstærkninger  til  Nana 
Sahib,  og  Kampen  fornyedes  i  en  Landsby,  der  var 
dækket  af  tætte  Trægrupper.  En  fjendtlig  Fireogtyve- 
pundiger  udslyngede  Død  og  Fordærvelse  mellem  de 
fremrykkende  Høilændere;  men  derved  steg  disses 
Raseri  til  det  Høieste:  de  stormede  frem  i  vildt  Løb, 
fyrretyve  af  dem  faldt  i  det  sidste  Bajonnetangreb  — 
men  saa  var  ogsaa  Seiren  vunden ,  og  Tusinde  Eng- 
lændere og  tre  hundrede  Indfødte  havde  under  en  glø- 
dende Sol  slaaet  et  overlegent  Cavalleri  og  Artilleri  og 
fem  Tusinde  Spahier,  der  vare  blevne  gjorte  modige 
ved  deres  Held  i  Kampen  mod  Sir  Hugh  Wheelers  Haand- 
fuld  Tropper  og  tilmed  havde  indtaget  en  stærk  for- 
skandset  Stilling.  Men  Intet  kunde  modstaae  Høilæn- 
derne under  Havelocks  Anførsel,  og  Nederlaget  den 
sextende  Juli  lærte  Oprørerne,  at  Englænderne  vel 
kunde  overrumples,  men  ikke  beseires.  Havde  Have- 
lock havt  ti  Tusinde  Mand  til  sin  Disposition,  er  der 
intet  Spørgsmaal  om,  at  Størstedelen  af  de  Ulykker, 
der  skete,  vilde  have  været  forebyggede,  og  Oprøret 
qvalt  endnu  i  det  samme  Aar. 

Efter  Slaget  vare  de  engelske  Tropper  i  høi  Grad 
udmattede,    og  Havelock    ansaae    det   ikke  for  rigtigt 

allerede  den  samme  Aften  at  rykke  ind  i  Cahnpur, 
men  lod  sine  Soldater  holde  Rast  omtrent  en  halv  Miil 
fra  Byen.  Den  følgende  Morgen  bragte  Spioner  den 
Efterretning,  at  Spahierne  om  Natten  havde  rømmet 
Staden ,  men  forinden  massacreret  de  tilbageblevne 
engelske  Qvinder  og  Børn.  Da  Høilænderne  rykkede 
ind  ,  fandt  de  snart  de  Brønde ,  i  hvilke  Slagt- 
offrene  vare  kastede ,  Døde  og  Saarede  imellem  hver- 
andre. „Den,  som  har  seet  disse  Gyseligheder,"  siger 
et  Øienvidne,  „kan  ikke  tale  om  Naade  og  Barmhjer- 
tighed. Jorden  var  bedækket  med  størknet  Blod,  som 
hist  og  her  naaede  til  Anklerne;  lange  Haarlokker 
laae  i  Mængde  rundtom  imellem  sønderrevne  Stumper 
af  qvindelige  Klædningsstykker,  Sko,  Bøger  og  Legetøi. 
Jeg  saae  ned  i  Brønden,  hvor  de  lemlæstede  Liig  laae 
imellem  hverandre,  men  noget  saa  Rædselsfuldt  haaber 
jeg  aldrig  mere  i  mit  Liv  at  faae  at  see.  Legemerne 
vare  nøgne,  og  Lemmerne  afhuggede.  Jeg  har  skuet 
Døden  under  mange  Skikkelser,  men  ned  i  een  af  disse 
Brønde  vil  jeg  ikke  kunne  udholde  at  see  eengangtil!" 
Høilænderne  bleve  som  Rasende  ved  Synet  af  disse 
Gyseligheder;  et  qvindeligt  Liig  var  navnlig  skrække- 
lig lemlæstet;  de  troede  i  dette  at  kunne  gjenkjende 
den  ene  af  Commandantens,  Sir  Hugh  Wheelers, 
smukke  Døttre,  afskare  Fletningerne,  talte  Haarene  og 
svore,  at  en  Spahi  skulde  falde  for  hvert  enkelt  af 
dem.     Og  de  holdt  deres  Ord. 

Ikkedestomindre  greb  en  almindelig  Nedslagenhed 
Havelocks  lille  Skare,  efter  at  Cahnpur  var  erobret.  Oven- 
paa  de  foregaaende  Dages  uhyre  Anstrengelser  fulgte 
en  dyb  Ro;  Erindringen  om  de  store  Tab  i  Kampene; 
det  forfærdelige  Billede  af  Liigbrøndene  og  endelig 
Efterretningen  om,  at  Lacknaus  heltemodige  Forsvarer, 
Sir  Henry  Lawrence,  var  død,  nedtrykkede  Stemningen 

i  høi  Grad.     Tillige  blev  det  nu  meldt,  at  Nana  Sahib 
efter  Nederlaget  paany  havde  trukket  fem  Tusinde  Mand 
sammen  og  forskandsede  sig  i  sin  Residens,  Bithur,  med 
fem  og  fyrretyve  Kanoner.     Havelock   ansaae   det   for 
umuligt   med    sit   lette   Artilleri   at   gjøre   Noget   mod 
denne  Fæstning  og  begyndte   at    nære    mørke  Anelser 
om   sin  lille  Hærs  Tilintetgj øreise.      Man   vidste   ikke, 
hvad  Nana  Sahib  foretog  sig,  men  dunkle  Rygter  løde 
paa,  at  han  paany  vilde  søge  at  sætte  sig  i  Besiddelse 
af  Cahnpur,    og   dette  var  sandsynligt  nok,    da   hans 
Styrke  var  Englændernes  saa  meget  overlegen.    Have- 
lock trak  sig  derfor  bort  fra  Staden  og  indtog  en  meget 
fast  Stilling   mellem   den   og  Bithur,    en    Stilling,    som 
baade    ydede    harn    selv     Dækning    og    tillige    gjorde 
Nana  Sahibs  formodede    Angreb    paa   Cahnpur   til    et 
fortvivlet  Foretagende.     Tillige  lod  han  alle  spiritueuse 
Sager,    som   forefandtes  i  Cahnpur,    kjøbe   op   for   at 
holde  sine  Soldater  ædrue;    thi  hver  Mands  Arm  var 
kostbar,  saameget  mere,  som  han  samme  Dag  fik  Efter- 
retninger  fra  Delhi,    der   løde    paa,    at  Englændernes 
Beleiring  af  denne  Stad  ikke   havde  nogen  Fremgang, 
og  at  det  var  ganske  umuligt  at  sende  ham  Forstærk- 
ning.    Medens  saaledes  den  ene   sørgelige  Efterretning 
efter  den  anden  naaede  Cahnpur,  syntes  dog  en  Straale 
af  Haab  at  skulle  tilsmile   den   lille  Hær;    thi   Spioner 
bragte  faa  Dage  efter  Slaget  den  Melding  fra  Bithur, 
at  Nana  Sahibs  Tropper  siden  Nederlaget  vare  blevne 
aldeles  demoraliserede  og  forlod e  hans  Faner  i  masse- 
viis,    medens   han   selv  og  et  Par  Trofaste  var  flygtet 
over  Ganges  mod  Nord  ind  i  Audh.     Havelock  lod  da 
en  Afdeling  recognoscere,  og  denne  fandt  ganske  rigtigt 
Bithur  aldeles  forladt.    Paladset  og  Krudtbeholdningerne 
bleve  sprængte  i  Luften,  og  Afdelingen  vendte  tilbage 
til    Havelock    jned   tyve  Kanoner.      Faren    var   nu   i 

Øieblikket  forbi,  og  Soldaterne  havde  derfor,  opbragte 
som  de  vare  over  Spahiernes  Nederdrægtighed,  stor 
Tilbøielighed  til  at  plyndre  og  myrde;  men  Havelock 
forbød  det  bestemt  og  lod  en  Dagsbefaling  udgaae,  i 
hvilken  det  hed,  „at  enhver  engelsk  Soldat,  som  blev 
greben  i  at  plyndre,  vilde  blive  hængt  i  sin  Uniform ! " 

(Sluttes.) 


Keiser  Poul  Is  Syn. 


Vore  Læsere  erindre  maaskee,  at  dette  Tidsskrifts 
første  Hefte  indeholder  en  Afhandling  om  „Mordet 
paa  Keiser  Poul  af  Rusland",  oversat  efter  Sybels 
„historische  Zeitschrift".  Forfatteren  til  denne  Afhandling 
har  antaget,  at  den  ulykkelige  Fyrstes  mærkelige  Sorg- 
løshed overfor  de  talrige  Angivelser  og  Vink,  som  med- 
deeltes  ham  om  Sammensværgelsen,  har  været  begrundet 
i  en  forunderlig  Overtro ,  der  skulde  støtte  sig  til  en 
Spaadom,  som  gik  ud  paa,  at  han  vilde  herske  lykke- 
ligt og  uden  Forstyrrelse ,  naar  dette  var  Tilfældet 
under  hans  første  Regjeringsaar.  (Første  Hefte,  Pag.  52). 
Hvorfra  Forfatteren  har  hentet  denne  Oplysning,  er  os 
ikke  bekjendt,  men  nyere  Efterretninger,  der  ere  øste 
af  Kilder ,  hvis  Paalidelighed  ikke  vel  kan  drages  i 
Tvivl,  synes  at  tyde  paa,  at  Keiseren  allerede  paa  et 
meget  tidligere  Tidspunkt  har  næret  den  Overbevis- 
ning, at  han  ikke  vilde  leve  længe.  Der  behøver  dog 
derfor  ikke  at  være  nogen  Uforenelighed  tilstede  imellem 
de  to  Beretninger  ,  thi  det  ligger  nær  at  antage ,  at 
Keiseren  kan  have  faaet  den  beroligende  Spaadom  lang 
Tid  efter,  at  han  havde  hørt  den  advarende  Røst,  om 
hvilken  Erindringen  efterhaanden  kan  være  bleven 
svagere  og  svagere  ,  og  at  han  har  holdt  sig  til  den 
sidste  Forudsigelse,  medens  den  første,  som  han  fik  i 
et  forunderligt  Syn,  hvilket  han  selv  personlig  har  for- 
talt til  sine  Nærmeste,  mere  og  mere  har  stillet  sig  for 

ham  som  et  Foster  af  hans  letbevægelige  Indbildnings- 
kraft, skjøndt  han,  da  han  oplevede  det,  ubetinget 
troede  derpaa. 

I  Fr.  v.  Raumer's  „hist.  Taschenbucher" ,  fjerde 
Række  ,  ottende  Aargang ,  fortælles  i  den  Anledning- 
Følgende  : 

Paa  en  Rundreise  i  Vesteuropa,  som  Storfyrsten 
foretog  under  Navnet  Grev  von  Norden,  kom  han  til 
Brtlssel  og  var  her  den  tiende  Juli  1782  til  et  lille 
Selskab ,  i  hvilket  foruden  hans  Gemalinde  og  Fru  v. 
Oberkirch*)  ogsaa  den  som  et  vittigt  Hoved  og  en 
ypperlig  Fortæller  bekjendte  Fyrst  de  Ligne  var  til- 
stede. Poul  følte  sig  tiltalt  af  Fyrsten,  og  da  denne 
opfordrede  ham  til  at  fortælle  Et  eller  Andet, 
svarede  Poul: 

„Kurakin**)  vil  kunne  sige  Dem,  om  der  ikke  og- 
saa er  truffen  mig  noget  høist  Vidunderligt." 

„Saa  vidunderligt,  Deres  Naade,"  svarede  Kurakin, 
„at  jeg,  uagtet  al  den  Ærbødighed,  jeg  er  Deres  Ord 
skyldig,  ikke  kan  betragte  det  Hele  som  Andet  end  et 
Spil  af  Deres  Indbildningskraft." 

„Og  dog  er  det  sandt,  fuldkommen  sandt!"  sagde 
Storfyrsten. 

Efter  at  Poul  havde  anmodet  Tilhørerne  om  den 
strengeste  Discretion,  for  at  han  ikke  skulde  blive 
latterlig  ved,  at  en  Spøgelsehistorie,  i  hvilken  han  spillede 
en  Rolle ,  skulde  blive  bekjendt  i  Europa ,  begyndte 
han : 

„En  Aften,  eller  snarere  en  Nat,  vandrede  jeg  med 
Kurakin  og  et  Par  Tjenere  omkring  i  Petersborgs  Gader. 


*)  Det  er  af  hendes  „Memoirer",    udgivne  af  Greven  af  Montbrison, 

at  denne  Beretning  er  tagen. 
**)  Pouls  Ven  og  stadige    Ledsager.      De   vare    opdragne    sammen  »f 
Grev  Panin. 

Efterat  vi  havde  siddet  længe  paa  mit  Værelse  og 
passiaret  og  røget  Tobak ,  vare  vi  komne  paa  den 
Tanke  at  forlade  Paladset  og  besee  Staden  i  Maane- 
skinsbelysning.  Veiret  var  ikke  koldt,  Dagene  længedes ; 
det  var  i  den  milde  Foraarstid.  Vi  vare  muntre  og 
l'ornøiede,  tænkte  kun  lidet  paa  alvorlige  eller  over- 
naturlige Sager ,  tvertimod ,  Kurakin  gjorde  tusinde 
lystige  Bemærkninger  over  de  faa  Forbigaaende ,  vi 
mødte.  Jeg  gik  foran ,  dog  saaledes,  at  en  Tjener 
var  forud  for  mig,  Kurakin  gik  et  Par  Skridt  bag  efter 
mig ,  og  den  anden  Tjener  fulgte  i  nogen  Afstand. 
Maanelyset  var  saa  klart,  at  man  kunde  have  læst  et 
Brev  ved  det,  og  Slagskyggerne  vare  lange  og  skarpt 
tegnede.  Pludseligt  opdagede  jeg  ved  at  dreie  om  i  en 
Sidegade  en  høi,  mager  Mand,  der  stod  i  en  Dørfordybning. 
Han  var  indhyllet  i  en  stor  Kappe  ligesom  en  Spanier  og 
havde  trykket  Militairhuen  ,  som  han  bar ,  dybt  ned 
over  Øinene.  Han  syntes  at  vente  paa  Nogen ,  og 
saasnart  vi  kom  forbi  ham,  traadte  han  frem  og  stillede 
sig  uden  at  sige  et  Ord  eller  gjøre  nogen  hilsende  Bevægelse 
ved  min  venstre  Side.  Det  var  mig  ikke  muligt  at 
opdage  hans  Træk,  men  hans  Skridt  havde  en  for- 
underlig Klang,  omtrent  som  naar  man  slaaer  to  Stene 
imod  hinanden.  Hans  Opførsel  forbausede  mig,  og  det 
forekom  mig,  at  den  Side,  som  vendte  mod  ham,  lidt 
efter  lidt  blev  kold.  En  Gysen  gjennemfoer  mig,  og 
idet  jeg  vendte  mig  om  imod  Kurakin,  sagde  jeg: 

„Det  er  en  selsom  Ledsager,  vi  der  have  faaet." 

„Hvilken  Ledsager?"  spurgte  han. 

„Ei,  ham,  der  gaaer  ved  min  venstre  Side;  jeg 
synes,  at  hans  Skridt  ere  larmende  nok." 

Kurakin  gjorde  store  Øine  og  forsikkrede  mig  for- 
bauset ,  at  han  ikke  kunde  see  noget  Menneske  ved 
min  venstre  Side. 

„Hvad,  Kurakin,  seer  Du  ikke  Manden  med  Kappen, 
der  gaaer  imellem  mig  og  Muren?" 

„Deres  Høihed  berører  selv  Muren,  og  imellem  Dem 
og  den  er  der  ikke  Plads  til  Nogen." 

Jeg  udstrakte  Armen  lidt  og  følte  i  Virkeligheden 
Stenene;  men  Manden  var  der  alligevel  og  gik  med 
sine  Hammerskridt  i  samme  Takt  som  jeg.  Jeg  be- 
tragtede ham  opmærksomt  og  saae  under  den  ned- 
trykkede Hue  et  funklende  Øie ,  som  jeg  hverken  før 
eller  siden  har  seet  Magen  til,  og  som  med  en  for- 
underlig tiltrækkende  Magt  var  fæstet  paa  mig,  saa  at 
jeg  ikke  kunde  undgaae  dets  Lyn.; 

„Kurakin,"  raabte  jeg,  „det  er  mig  ikke  muligt  at 
forklare,  hvorledes  jeg  er  tilmode;  men  dette  er  høist 
selsomt!" 

Jeg  gjøs,  ikke  af  Frygt,  men  af  Kulde,  og  jeg  følte 
denne  udbrede  sig  mere  og  mere  over  mig  og  tilsidst 
naae  mit  Hjerte.  Jeg  kan  ikke  beskrive  min  Stemning; 
Blodet  standsede  i  mine  Aarer.  Pludselig  hørte  jeg 
gjennem  Kappen ,  der  bedækkede  Skikkelsens  Mund, 
en  huul  melancholsk  Stemme: 

„Poul!" 

„Hvad  vil  Du?"  svarede  jeg,  uvilkaarlig  betvungen 
af  en  hemmelig  Magt. 

„Poul!"  lød  det  atter  og  dennegang  endnu  mere 
sørgmodigt  og  hjerteligt. 

Jeg  taug  og  standsede;  efter  tredie  Gang  at  have 
kaldt  paa  mig,  blev  Manden  pludselig  staaende  stille; 
jeg  maatte  gjøre  det  Samme. 

„Poul,  stakkels  Poul,  stakkels  Fyrste!"  sagde  han. 

„Hører  Du?"  raabte  jeg  til  Kurakin,  der  ligeledes 
var  bleven  staaende  stille. 

„Hvilket,  naadige  Herre?  jeg  hører  aldeles  Intet, 
og  De?" 

Jeg  hørte  det,  thi  den  klagende  Lyd  tonede  endnu 
i  mine  Øren.  Da  gjorde  jeg  Vold  paa  mig  selv  og 
spurgte  den  hemmelighedsfulde  Skikkelse,  hvem  han 
var,  og  hvad  han  vilde  mig. 

„Stakkels  Poul!  Hvem  jeg  er?  Jeg  er  En,  som 
tager  Deel  i  Din  Skjæbne.  Hvad  jeg  vil?  Jeg  vil,  at 
Du  ikke  med  dit  Hjerte  skal  hænge  formeget  ved  denne 
Verden ,  thi  Du  vil  ikke  blive  længe  i  den.  Lev  ret- 
skaffent, dersom  Du  vil  døe  i  Fred,  og  lad  ikke  haant 
om  Samvittighedens  Stemme:  Samvittighedsnag  er 
Sjælenes  haardeste  Pine!" 

Derpaa  fortsatte  han  sin  Gang,  medens  Øiet ,  der 
vedblev  at  betragte  mig,  syntes  at  skulle  træde  ud  af 
sin  Hulning,  og  ligesom  jeg  et  Minut  før  havde  følt 
mig  tvungen  til  at  følge  hans  Bevægelse  og  standse, 
saaledes  maatte  jeg  ogsaa  nu,  ligesom  han,  gaae  videre. 
Han  talte  ikke  mere  til  mig  ,  og  jeg  følte  mig  heller 
ikke  opfordret  til  at  bryde  Tausheden.  Jeg  fulgte  ham ; 
thi  vor  Gang  rettede  sig  efter  ham  ,  og  vi  gik  mere 
end  en  Time  stiltiende  ved  Siden  af  hinanden,  uden  at 
jeg  vidste,  hvor  jeg  kom  hen.  Kurakin  og  de  to  Tjenere 
vare  høist  forbausede.  See,  hvor  han  smiler  ironisk; 
han  troer  bestandigt  endnu ,  at  jeg  har  drømt  det 
Hele. 

Endelig  nærmede  vi  os  til  den  store  Plads  mellem 
Newabroen  og  Senatspaladset.  Min  Ledsager  gik  lige 
hen  imod  et  bestemt  Sted  paa  Pladsen,  og  jeg  fulgte  ham ; 
da  blev  han  atter  staaende. 

„Lev  vel,  Poul,"  sagde  han,  „her  og  andre  Steder 
vil  Du  see  mig  igjen." 

Derpaa  hævede  hans  Hue  sig  lidt,  ganske  af  sig 
selv,  men  paa  en  Maade,  som  om  han  havde  berørt 
den,  og  jeg  kunde  nu  tydeligt  kjende  hans  Ansigt. 
Uvilkaarligt  traadte  jeg  et  Skridt  tilbage,  thi  det  var 
min  Stamfader,  Peter  den  Stores,  Ørneblik,  brune  Pande 

og  strenge  Smiil.  Førend  jeg  kom  mig  af  Skrækken, 
var  han  forsvunden.  Men  paa  dette  Sted  reiste 
Catharina  senere  den  skjønne  Statue ,  der  i  kort  Tid 
blev  en  Gjenstand  for  hele  Europas  Beundring." 

Hvad  vore  Læsere  nu  end  tænke  om  denne  For- 
tælling, om  de  ville  antage  den  for  en  blot  Indbildning, 
eller  for  en  Drøm :  saameget  er  vist ,  at  Poul  fortalte 
sine  Tilhørere  den,  og  dette  Factum  kan  saameget  mindre 
betvivles,  som  Fru  v.  Oberkirch  gjentagende  kommer 
tilbage  til  denne  Fortælling.  Hvorom  Alting  er,  har 
Poul  maattet  være  forberedt  paa  en  hastig  Død,  om 
han  end  ikke  har  ventet  den  paa  en  saa  skrækkelig 
Maade  som  den  kom;  men  der  er  i  denne  Mands  Liv 
saameget  Gaadefuldt ,  og  navnlig  staaer  den  sidste 
Trediedeel  af  det  i  en  saa  skjærende  Modsætning  til  de 
to  første,  at  det  ligger  nær  at  antage,  at  den  ulykke- 
lige Fyrste  mod  Slutningen  af  sit  Liv  har  været  Bytte 
for  en  Sindsforvirring,  der  lod  ham  glemme  de  Vink 
og  Fingerpeg,  som  han  i  tidligere  Dage  enten  paa  den 
ene  eller  den  anden  Maade  havde  faaet  om  sit  pludse- 
lige og  sørgelige  Endeligt. 


Palafox  og  Augustina  af  Saragossa. 


JCifterat  Napoleon  i  Aaret  1807  havde  besat  Portugal 
og  kort  efter  Spanien,  lokkede  han  den  svage  spanske 
Konge ,  Carl  den  Fjerde,  og  dennes  Søn,  Ferdinand 
den  Syvende,  til  Bayonne  for  der  at  have  en  Confe- 
rence  med  dem.  Han  tvang  ved  denne  Leilighed  det 
bourbonske  Huus  til  at  frasige  sig  sin  Ret  til  den 
spanske  Krone ,  som  strax  efter  blev  overgivet  til 
Joseph  Napoleon.  Den  spanske  Nation  reiste  sig 
imidlertid  som  een  Mand  mod  den  paatrængte 
Hersker  og  forjog  ham  ved  engelsk  Hjælp.  Snart  blev 
Spanien  dog  paany  erobret  af  Napoleon  selv  i  Spidsen 
for  en  frygtelig  Armee,  men  inden  han  naaede  sit 
Maal,  havde  han  mangen  forbittret  Kamp  at  bestaae 
med  de  frihedselskende  Spaniere.  Ingen  Scene  i  denne 
fortvivlede  Krig  er  dog  maaskee  bleven  mere  berømt 
end  Palafox's  heltemodige  Forsvar  af  Saragossa,  og 
det  er  et  Par  Episoder  af  dette,  vi  nedenfor  skulle 
meddele. 

Don  Jose  de  Palafox  var  en  af  de  ædleste  spanske 
Patrioter.  Han  var  født  i  Aaret  1 780 ,  var  af  fornem 
arragonisk  Byrd  og  ledsagede  som  Garderofficeer  Fer- 
dinand den  Syvende  til  Bayonne ;  men  da  han  saae,  at 
Napoleon  tilsigtede  at  tage  Fyrsten  tilfange,  flygtede 
han  og  kom  i  Bondeforklædning  til  Saragossa,  Arra- 
goniens  Hovedstad.  Her  blev  han  i  1808  udnævnt  til 
Gouverneur    og    rustede     sig     energisk     til    Forsvar. 

Snart  blev  Byen  indesluttet  af  General  Lefébvre ,  og 
Franskmændene  toge  tvende  Klostre  med  Storm. 
Tabet  af  det  ene  af  disse  blev  tilskrevet  en  Artilleri- 
officeer,  der,  som  man  sagde,  altfor  hurtigt  havde  for- 
ladt Bastionen  ,  og  den  Ulykkelige  blev  derfor  dømt 
til  sex  Gange  at  skulle  løbe  Spidsrod.  Soldaterne 
sloge  ham  halvt  ihjel  med  deres  Ladestokke  og  skjøde 
ham  derpaa.  Den  vildeste  Kamp  rasede  ved  Sand- 
sækkebatteriet  nærved  Portilloporten ,  thi  gjentagne 
Gange  blev  Batteriet  ødelagt  af  den  fjendtlige  Ild,  men 
atter  istandsat  under  den  heftigste  Kanonade. 

Paa  dette  Sted  var  det,  at  Augustina,  Jomfruen 
fra  Saragossa,  en  ung  Pige  paa  tyve  Aar,  liig  en  anden 
Jeanne  d'Arc,  atter  fik  sine  Landsmænds  synkende  Mod 
til  at  reise  sig  og  reddede  sin  Fædrenestad  ved  en 
heltemodig  Gjerning.  Hun  bragte  Forfriskninger  til  de 
Kæmpende,  og  da  hun  kom  til  Portilloporten,  saae  hun, 
at  et  heelt  Batteries  Mandskab  var  skudt  bort,  og  at  en 
panisk  Skræk  havde  bemægtiget  sig  Reserven.  Hun 
styrtede  frem  over  en  Dynge  Liig,  rev  en  Lunte  ud  af 
Haanden  paa  en  døende  Soldat  og  affyrede  en  Kanon. 
Derpaa  sprang  hun  op  paa  denne  og  svoer  den  høitide- 
lige  Eed  :  ikke  at  ville  vige  af  Stedet,  førend  Fjenden 
var  slagen.  Den  unge  Qvindes  Heltemod  opflammede 
Mændene  paany;  Batteriet  blev  øieblikkeligt  besat,  og 
en  virksom  Ild  begyndte  atter. 

Faren  blev  mere  og  mere  truende,  Franskmændenes 
Angreb  haardere  og  haardere;  men  i  samme  Forhold 
steg  Modstandernes  Haardnakkethed.  Palafox  anlagde 
Hestemøller  og  lod  Munke  under  kyndige  Mænds 
Opsyn  tilvirke  Krudt.  Alt  Svovl  blev  bragt  sammen, 
Jorden  i  Gaderne  udrenset  for  at  vinde  Salpeter,  og 
Kul  fik  man  ved  at  brænde  Hampestængler ,  som  i 
Arragonien  opnaae   en   betydelig  Høide  og  Tykkelse. 

Snart  var  et  Krudtværk  i  Gang,  og  hver  Dag  leveredes 
mange  hundrede  Pund  Krudt. 

Den  tredie  August  blev  det  offentlige  Hospital 
erobret  og  stukket  i  Brand.  Syge,  Døende  og  Svage- 
lige styrtede  jamrende  gjennem  Gaderne ,  og  midt 
under  Fjendens  Ild  ilede  medlidende  Qvinder  til  for  at 
lindre  de  Ulykkeliges  Nød. 

Den  fjerde  August  erobrede  Franskmændene  en  ny 
Stilling,  og  den  franske  General  fordrede  Overgivelse 
med  følgende  lakoniske  Ord :  „Hovedqvarteret  San  Eu- 
gracia:  Capitulation!",  men  Palafox  svarede  ligesaa 
kort :    „Hovedqvarteret  Saragossa :    Krig  paa  Kniven ! " 

Gaderne  vare  bedækkede  med  Liig ,  Uddunst- 
ningerne fra  disse  bleve  mere  og  mere  utaalelige  —  man 
begyndte  at  frygte  for  Pesten.  Men  hvem  skulde  be- 
grave de  Døde?  Enhver,  som  viste  sig  i  Gaderne,  blev 
strax  Offer  for  en  Kugle.  Da  sendte  Palafox  en  Deel 
fangne  Franskmænd,  der  vare  bundne  ved  lange  Reeb, 
ud  iblandt  de  Døde  og  Døende  forat  bortskaffe  deres 
Landsmænds  Liig,  en  Gjerning,  der  var  lige  ønskelig 
for  baade  Venner  og  Fjender.  De  Beleiredes  Nød  var 
imidlertid  stegen  til  det  Høieste  —  da  toge  Sagerne 
pludselig  en  anden  Vending.  Efterretningen  om ,  at 
Joseph,  som  Napoleon  havde  indsat  til  Hersker  i  Spa- 
nien ,  var  flygtet  fra  Madrid  ,  at  den  franske  Armee 
var  paa  Tilbagetog,  og  at  en  spansk  Hær  rykkede  frem 
til  Byens  Undsætning,  tvang  General  Lefébvre  til  at 
hæve  Beleiringen :  Franskmændene  kastede  deres  svære 
Skyts  i  Canalen  og  droge  iilsomt  afsted  —  Saragossa 
var  reddet ! 

Men  snart  grebe  Franskmændene  paany  til  Offen- 
siven, og  Palafox  maatte  atter  ruste  sig.  I  Staden  be- 
fandt sig  dengang  tredive  Tusinde  Soldater  og  tyve 
Tusinde  Bønder;  Englænderne  sendte  Munition  og 
Levnetsmidler.     Den  tyvende  December  1808  viste  den 

franske  Hær  sig,  tredive  Tusinde  Mand  stærk  og  anført 
af  Marechal  Mortier,  der  senere  blev  afløst  af  Lannes. 
Bombardementet  begyndte  den  tiende  Januar  1809  og 
varede  i  tre  Uger.  Smitsomme  Sygdomme  kappedes 
med  de  fjendtlige  Kugler  om  at  ødelægge  de  Beleirede; 
man  havde  ingen  Plads,  hvor  man  kunde  begrave  de 
Døde ,  og  det  blev  nødvendigt  at  kaste  dem  i  store 
Dynger  foran  Kirkerne.  Naar  da  en  Bombe  faldt  i  en 
af  disse  Dynger,  var  det  et  rædselsfuldt  Syn.  Lannes 
opfordrede  til  Overgivelse,  men  Palafox  forlod  Krigs- 
raadet  med  de  Ord:  „Til  den  sidste  Leervæg!" 
Kampen  om  Husene  rasede  Dag  og  Nat;  der  blev  i 
egentligste  Forstand  kæmpet  om  hver  Væg ,  og  to 
etetages  Huse  ble  ve  først  erobrede  efter  to  Dages  Kamp. 

Den  ottende  Februar  toge  Franskmændene  For- 
staden paa  Ebros  venstre  Bred :  da  var  Saragossas 
Skjæbne  afgjort;  thi  nu  kunde  Byens  vigtigste  Punkter 
bestryges  af  den  fjendtlige  Ild  fra  alle  Sider.  Palafox 
havde  seet  Garnisonen  svinde  ind  fra  tredive  Tusinde 
til  ni  Tusinde  Mand  og  blev  endelig  nødsaget  til  at 
underhandle.  En  Capitulation  kom  istand,  ifølge  hvilken 
Garnisonens  Soldater  som  Krigsfanger  bleve  førte  til 
Frankrig,  hvorimod  Officererne  fik  Lov  til  at  beholde 
Sabel,  Hest  og  Eiendom. 

Den  enogtyvende  Februar  marcherede  omtrent 
femten  Tusinde  svage ,  dødstrætte  Mennesker  bort  fra 
Saragossas  Ruiner  og  overgave  Fjenden  fyrretyve  Faner 
og  de  Vaaben  ,  som  de  ikke  mere  vare  i  Stand  til  at 
bære.  I  Løbet  af  fyrretyve  Dage  vare  fireoghalvtred- 
sindstyve  Tusinde  Mennesker  døde  eller  saarede,  og 
den  Dag,  da  Byen  blev  overgivet,  laae  sex  Tusinde 
Liig  i  Gaderne. 

Lannes  brød  sit  Ord.  Palafox  fik  ikke  Friheden, 
men  han  blev  ført  til  Frankrig,  hvor  han  maatte  hen- 
smægte  fem  Aar  i  Fængslet  i  Vincennes.     Da  han  i  1813 

var  vendt  tilbage  til  sit  Fødeland,  beklædte  han  høie 
militaire  Poster;  men  da  han  i  1820  mistede  disse  ved 
den  spanske  Revolution,  trak  han  sig  tilbage  til  Privat- 
livet og  døde  i  Madrid  i  Aaret  1847. 

Den  blide  og  fordringsløse  Augustina  af  Saragossa 
blev  hædret  for  sit  Heltemod  med  militaire  Æres- 
bevisninger. Paa  Ærmet  af  sin  qvindelige  Klædning 
bar  hun  tre  broderede  Tegn ,  som  Palafox  havde  til- 
deelt  hende  til  Erindring  om  hendes  dristige  Gjerninger, 
og  hun  fik  fuld  Artillerigage  i  Pension.  Hun  kaldte  sig 
selv  „Pigen  fra  Saragossa",  giftede  sig  senere  med  en  af 
Stadens  tappreste  Forsvarere,  og  det  var  ikke  sjeldent 
at  see  denne  modige  Qvinde  med  Sabel  ved  Siden 
vandre  gjennem  Saragossas  Gader. 


Nana  Sahib. 


Skildringer  fra  Oprøret  i  Hindostan  1857. 


V.    Indmarsch  i  Audh.  —  Slagene  ved  Bussirutgung 
og  Ålumbagh.  —  Lacknaus  Befrielse. 

Jufterat  have  modtaget  den  forlangte  Forstærkning,  der 
dog  kun  beløb  sig  til  227  Mand,  troede  Havelock  det 
rigtigt  snarest  muligt  at  rykke  ind  i  selve  Audh  for 
der  at  fortsætte  sine  Operationer  mod  Oprørerne.  Men 
han  skulde  først  over  Ganges,  der  var  opsvulmet  ved 
Regnstrømmene,  og  paa  det  Sted,  hvor  han  vilde 
iværksætte  Overgangen,  4,800  Fod  bred.  Med  stor 
Møie  fik  han  en  Snees  Baade  skrabet  sammen,  og  paa 
disse  skrøbelige  Fartøier  gik  han  over  Floden.  Der- 
som en  nogenlunde  betydelig  fjendtlig  Styrke  havde 
staaet  paa  den  modsatte  Side,  vilde  den  med  største 
Lethed  have  kunnet  tilintetgjøre  de  smaae  Afdelinger 
af  de  engelske  Tropper,  som  kom  over  efter  hver- 
andre; men  Spahiernes  Skræk  efter  Slaget  ved  Cahn- 
pur  var  saa  stor,  at  de  vare  blevne  blinde  selv  for  de 
aabenbareste  Fordele.  Efter  en  Uges  Anstrengelser 
var  endelig  hele  den  lille  Hær,  med  Undtagelse  af  en 
mindre  Deling,  der  var  bleven  ladet  tilbage  i  Cahnpur 
under  General  O'Neill,  samlet  paa  Audh-Siden  af  Ganges 
og  beredt  til  at  rykke  mod  Lacknau. 

I  Sammenligning  med  de  Vanskeligheder,  Havelock 
nu  havde  at  overvinde,  maatte  Alt,  hvad  han  og  hans 

fappre  lille  Skare  hidtil  havde  udrettet,  ansees  for 
Børneværk,  og  kun  en  Mand  med  Havelocks  Geni  og 
utrolige  Udholdenhed  kunde  tænke  paa  at  drive  et 
Forehavende  igjennem,  der  for  enhver  Anden  maatte 
stille  sig  som  forvovent  indtil  Dumdristighed.  Men  han 
stolede  paa  sine  Tropper  som  de  paa  ham,  og  den 
Lykke,  der  hidtil  havde  ledsaget  deres  Vaaben,  havde 
bibragt  Soldaterne  den  Bevidsthed,  der  ofte  er  en  halv 
vundet  Seir:  at  de  vare  uovervindelige  under  deres 
tappre  Chef.  Allerede  den  første  Dag  maatte  de  tage 
en  fast  Stilling  ved  Ouao  med  Storm ,  og  de  gjorde 
her  for  første  Gang  Bekjendtskab  med  det  audhske 
Artilleri,  som  Englænderne  selv  havde  indøvet,  og  hvis 
Modstand  var  af  en  langt  alvorligere  Art  end  den ,  de- 
tidligere  havde  lært  at  kjende;  endnu  samme  Efter- 
middag maatte  de  storme  den  stærkt  befæstede  og 
godt  forsvarede  Stad  Bussirutgung,  og  for  anden  Gang 
i  dette  mindeværdige  Felttog  leveredes  to  Slag  i  mindre 
end  tolv  Timer.  Aftenen  i  Leiren  var  fornøielig,  men 
den  næste  Morgen  indløb  saadanne  Efterretninger,  at 
Havelock  for  et  Øieblik  maatte  opgive  Marschen  mod 
det  haardt  betrængte  Lacknau.  Store  Skarer  af  op- 
rørske Spahier  samlede  sig  i  hans  Flanke,  Trediedelen 
afMunitionen  var  den  foregaaende  Dag  bleven  forbrugt, 
88  Mand  vare  faldne  eller  saarede  og  lige  saamange 
vare  angrebne  af  Cholera  eller  Solstik.  At  føre  alle 
disse  Mennesker  med  sig  uden  nogensomhelst  Midler 
til  at  transportere  dem  paa  fornøden  Maade  vilde  have 
været  at  overgive  dem  til  den  visse  Død ;  Havelock  maatte 
derfor  sende  dem  tilbage  til  Cahnpur  under  Dækning 
af  den  Styrke,  som  General  O'Neill  commanderede, 
medens  han  selv  indtog  en  fast  Stilling  ved  Munpulwar 
—  paa  Ganges's  venstre  Bred  ligeoverfor  Cahnpur  — 
for  der  at  vente  paa  Forstærkning. 

Da  denne  endelig  ankom,  beløb  den  sig  ikke  til 
mere  end  257  Mand,  et  Antal  der  næppe  var  stort  nok 
til  at  udfylde  de  Huller,  som  Fjendens  Sværd  og  Syg- 
domme havde  slaaet  i  Englændernes  Rækker;  men 
den  uforfærdede  Havelock  besluttede  ikkedestomindre 
at  marschere  ad  Lacknau  til;  thi  han  vidste,  at 
han  nu  havde  faaet  al  den  Forstærkning,  han  kunde 
vente  de  første  Par  Maaneder,  og  „Residensen"  vilde 
umuligt  kunde  holde  sig,  indtil  han  fik  mere.  Hvad 
der  skulde  skee,  maatte  skee  snart.  Den  fjerde  August 
begyndte  han  at  rykke  frem,  og  allerede  samme  Dag 
leverede  han  Spahierne  et  nyt  seirrigt  Slag  (det  andet) 
ved  Bussirutgung.  Da  han  imidlertid  ikke  havde  noget 
Kort  over  Audh,  maatte  han  have  alle  sine  Oplysninger 
om  Marschrouten  fra  Speidere,  og  disse  berettede,  at  der 
endnu  ,  inden  han  naaede  Hovedstaden ,  var  tre  faste 
Stillinger  at  erobre.  Han  beregnede  da,  at  selv  om 
han  tog  dem  alle,  vilde  disse  Kampe  koste  ham  tre 
hundrede  Mand,  og  at  han  saa  til  at  undsætte  „Resi- 
densen" kun  vilde  have  omtrent  syv  hundrede  Mand  til- 
bage, en  Styrke,  der  var  for  Intet  at  regne  overfor  de 
uhyre  Hindringer,  som  ikke  alene  den  oprørske,  tildeels 
bevæbnede  Landbefolkning,  men  ogsaa  hele  Hoved- 
styrken ved  Lacknau ,  der  havde  barrikaderet  sig 
stærkt  i  Gader  og  Stræder  og  forskandset  sig  i  Templer 
og  Paladser,  vilde  lægge  ham  i  Veien.  Han  kunde 
ikke  afsee  en  eneste  Mand  til  Besætning  af  de  Punkter, 
han  paa  Veien  maatte  erobre,  og  Nana  Sahib  kunde 
derfor  med  Lethed  skyde  en  overlegen  Troppemasse 
ind  bagved  ham  og  afskjære  ham  Forbindelsen  med 
Ganges  og  med  O'Neill  i  Cahnpur;  det  hed  sig,  at  en 
betydelig  Styrke  rykkede  frem  mod  denne  By  for  atter 
at  tage  den;  Choleraen  rasede  i Havelocks  Hær;  næsten 
hver  Time  krævedes  et  Offer,  og  Soldaterne  maatte 
anvende  deres  Hviletid   til  at   grave   Grave   for   deres 

Kammerater ;   Oprørerne  ilede  til  trindtomkring  fra  for 

at  forstærke  Nana  Sahib da  vaklede  Havelock 

et  Øieblik  og  kæmpede  en  svær  Kamp. 

Skulde  han  opgive  sit  Forsøg  paa  at  undsætte 
Lacknau?  Skulde  han  overlade  dens  behjertede  For- 
svarere tilligemed  de  værgeløse  Qvinder  og  Børn  til 
den  visse  Død,  med  eet  Slag  knuse  hele  sin  Berøm- 
melse og  tilintetgjøre  Frugterne  af  saamange  dyrt 
kjøbte  Seire?  Thi  det  var  mere  end  sandsynligt,  at 
baade  Regjeringen  og  den  offentlige  Mening  vilde 
dadle  ham  langt  mere,  naar  han  eengang  gik  tilbage, 
end  prise  ham,  fordi  han  tyve  Gange  var  gaaet  frem. 
Paa  den  anden  Side  var  hans  lille  Hær  den  eneste  Re- 
præsentant for  det  engelske  Herredømme  i  de  nord- 
vestlige Provindser,  og  dens  Undergang  vilde  jage 
enhver  indfødt  Høvding,  som  endnu  var  tvivlraadig, 
over  i  Oprørernes  Rækker.  Tilbageerobringen  af  Lan- 
det vilde  derved  blive  tifold  vanskeligere;  Beleirerne 
ved  Lacknau  vilde  faae  fornyet  Mod,  og  de  Beleirede 
vilde  tabe  den  sidste  Straale  af  Haab.  Den  lille  Hær 
maatte  under  enhver  Betingelse  spares,  og  Havelock 
besluttede  da  med  et  tungt  Hjerte  at  vente,  indtil  han 
kunde  faae  Forstærkning.  Han  sammenkaldte  intet 
Krigsraad,  thi  han  vilde  ikke,  at  Nogen  skulde  bære 
Ansvaret  med  ham;  han  talte  kun  med  et  Par  Offi- 
cerer, paa  hvis  Mening  han  satte  Priis,  og  disse  deelte 
hans  Anskuelse,  at  det  vilde  være  taabeligt  uden  Nytte 
at  opoffre  Hæren  ved  at  rykke  frem  under  saadanne 
Omstændigheder. 

Kun  ugjerne  adløde  Soldaterne  Signalet  til  Re- 
traiten.  De  forstode  ikke,  hvorfor  de  skulde  tilbage, 
da  de  havde  slaaet  Fjenderne,  hvergang  de  vare  stødte 
sammen  med  dem,  og  brændte  af  Utaalmodighed  efter 
at  marschere  mod  Lacknau.  Det  var  den  eneste  Gang, 
Havelocks  Tropper   viste  Tegn  til  Misfornøielse.     Men 

han  blev  ved  sin  Beslutning,  og  da  han  ikke  selv  kunde 
komme  til  Lacknau,  skrev  han  et  Brev  til  „Residensens" 
Commandant,  Oberst  Inglis,  af  følgende  Indhold  : 

„Dersom  De  ikke  kan  forsvare  Dem  længere,  saa 
„overgiv  Dem  ikke.  Hug  Dem  igjennem  til  Cahnpur; 
„De  vil  derved  redde  Fanerne  og  de  to  Trediedele  af 
„Deres  Mandskab.  Spræng  Fæstningsværker ,  Skat- 
„kammer  og  alt  det  Øvrige  i  Luften  ved  stærke  under- 
jordiske Miner,  til  hvis  Antændelse  De  maa  efterlade 
„langsomt  brændende  Lunter." 

Havelock  blev  altsaa  staaende  i  sin  faste  Stilling 
ved  Munpulwar,  hvor  han  var  sikker  imod  ethvert  An- 
greb, og  skjøndt  han  saaledes  ikke  ligefrem  kunde 
gavne  de  Beleirede  i  Lacknau,  var  hans  lille  Hær  dog 
altid  i  Stand  til  at  holde  Spahierne  i  Schak  og  drage 
en  Deel  af  dem  bort  fra  Hovedstaden.  Da  Forbindelsen 
med  Cahnpur  imidlertid  ikke  kunde  skee  med  ønskelig 
Lethed  paa  Grund  af  den  brede  og  dybe  Ganges,  lod 
Havelock  en  Bro  slaae  over  Floden.  Det  var  et  stor- 
artet Arbeide,  og  det  blev  udført  med  Raskhed  og  en 
sjelden  Selvfornegtelse  af  de  engelske  Soldater,  der 
arbeidede  Dag  og  Nat  i  stegende  Solhede  eller  øsende 
Regnskyl  og  ikke  undte  sig  nogen  Hvile.  Men  'Broen 
var  af  stor  strategisk  Vigtighed,  ikke  alene,  fordi  en 
stadig  Forbindelse  mellem  de  to  Hærafdelinger  nu 
kunde  iværksættes,  men  ogsaa  fordi  Havelock,  selv  om 
han  en  kort  Tid  blev  nødt  til  over  Broen  at  trække 
sig  tilbage  til  Cahnpur,  atter  i  en  Hast  kunde  kaste 
sine  Tropper  over  i  Audh  og  derved  bestandig  være  i 
Begivenhedernes  Midtpunkt. 

Imidlertid  blev  General  O'Neill  i  Cahnpur  mere  og 
mere  ængstet  af  Oprørerne,  der  i  store  Sværme  trak 
sig  sammen  om  Byen,  og  han  saae  sig  nødsaget  til  at 
bede  Havelock  om  Hjælp.  Skjøndt  denne  selv  saare 
vel  kunde  behøve  alle  de  Tropper,   han  havde,    vilde 

han  dog  ikke  negte  sin  betrængte  Krigskammerat  den 
forlangte  Hjælp  og  lovede  ham  tre  hundrede  Mand  og 
tre  Kanoner,  der  om  Natten  skulde  gaae  over  Ganges, 
for  at  Fjenden  ikke  skulde  komme  til  Kundskab  om 
Troppernes  Bevægelser.  Naar  denne  Styrke  forbandt 
sig  med  O'Neill's,  meente  Havelock,  at  Oprørshæren 
vilde  kunne  tvinges  til  et  Tilbagetog.  Men  førend  Af- 
marschen  havde  fundet  Sted,  kom  et  nyt  Brev  fra 
O'Neill,  der  meldte,  at  hele  Havelocks  Styrke  nu  var 
nødvendig  ved  Cahnpur,  og  samtidigt  dermed  indløb 
en  Melding  om,  at  fire  Tusinde  Spahier  nærmede  sig 
fra  Audhsiden  for  at  falde  Havelock  i  Ryggen,  dersom 
han  skulde  vove  at  gaae  over  Floden.  Om  at  hjælpe 
O'Neill  kunde  der  ikke  mere  være  Tale;  i  hele  Audlf 
gik  desuden  det  Rygte,  at  Englænderne  havde  forladt 
den  venstre  Gangesbred  og  vare  gaaede  tilbage  til 
Cahnpur,  og  da  den  moralske  Virkning,  et  saadant 
Rygte  kunde  faae,  var  af  •  indgribende  Betydning  for 
Englænderne,  saameget  mere,  som  det  kunde  synes  at 
have  Noget  for  sig,  naar  Havelock,  om  ogsaa  blot  for 
en  kort  Tid,  forlod  sin  Stilling  og  gik  tilbage  til  Cahn- 
pur, besluttede  han  at  gaae  angrebsviis  tilværks  for 
at  vise  Oprørerne,  der  stode  ved  Bussirutgung,  at  han 
i  ethvert  Tilfælde  ikke  var  bange  for  dem.  Han  kom 
og  vandt,  men  det  var  ikke  uden  store  Opoffrelser; 
thi  Øvelsen  og  Krigserfaringen  gav  Oprørerne  større 
og  større  Mod  og  mere  Dygtighed  i  at  behandle  Ar- 
tilleriet, og  det  var  atter  her  de  herlige  Høilændere, 
som  maatte  tage  de  fjendtlige  Batterier  med  Bajon- 
netten.  Endnu  samme  Nat  gik  den  lille  Hær  tilbage 
over  Ganges,  forenede  sig  med  O'Neill's  Tropper  og 
rykkede  den  anden  Oprørshær  imøde.  Ved  Bithur 
kom  det  til  et  Slag,  Høilændernes  Bajonnetter  gjorde 
paany  Udslaget,  og  man  kan  forstaae  Sandheden  af 
Havelocks  Ord,    da   han   efter  Kampen  red  langs  med 


Skildringer  fra  Oprøret  i  Hindostan  1857.  263 

Linien  og  blev  hilset  med  Jubel  af  Soldaterne,  skjøndt 
de  Fleste  af  Udmattelse  næppe  kunde  holde  sig  opreiste : 
„Raab  ikke  Hurra  for  mig,  Børn;  det  er  Eder  selv, 
som  har  udrettet  det  Hele!" 

Slaget  ved  Bithur  endte  Havelocks  første  Felttog; 
thi  kort  Tid  efter  mistede  han  baade  Overcommandoen 
og  den  Frihed,  han  havde  havt  til  at  handle  paa  egen 
Haand.  Men  skjøndt  han  og  hans  lille  Hær  kun 
havde  været  fem  og  tredive  Dage  i  Marken,  søger  dog' 
dette  Felttog  forgjæves  sin  Lige  i  det  engelsk-ostindiske 
Riges  Historie.  Hvad  der  i  det  Foregaaende  er  for- 
talt, vil  afgive  et  tilstrækkeligt  Beviis  for  Sandheden 
af  denne  Bemærkning,  og  det  var  næppe  for  meget  sagt, 
da  Lord  Hardinge  engang  lod  den  Yttring  falde :  „Naar 
Indien  engang  skulde  komme  i  Fare,  behøver  Regje- 
ringen  blot  at  stille  Havelock  i  Spidsen  for  en  Armee 
for  at  frelse  det."  Tillod  Skjæbnen  end  ikke  den  brave 
General  at  gjøre  dette,  saa  er  det  dog  sikkert,  at  han 
kunde  have  gjort  det,  og  i  ethvert  Tilfælde  bidrog  han 
uendelig  meget  til  at  holde  Englændernes  Mod  oppe, 
da  næsten  alt  Haab  syntes  ude,  og  til  hos  de  Indfødte  at 
befæste  Overbeviisningen  om,  at  Englænderne,  trods 
alle  Ulykker,  dog  tilsidst  vilde  gaae  seirrigt  ud  af 
Kampen, 

I  August  Maaned  ankom  Sir  Colin  Campbell 
(senere  Lord  Clyde)  fra  London  for  at  overtage  Com- 
mandoen  over  Hæren  i  Indien.  Han  var  en  af  Welling- 
tons Veteraner,  havde  tidligere  været  med  i  Indien, 
ydet  væsentlige  Tjenester  under  Krimkrigen  og  syntes 
i  det  Hele  at  være  en  Mand,  der  var  sin  Post  voxen. 
Ikkedestomindre  fratog  han  strax  Havelock  Comman- 
doen  over  „den  flyvende  Colonne"  og  overgav  den  til 
Sir  James  Outram,  Havelocks  tidligere  Krigskammerat 
i  Afghanistan,  et  Feilgreb,  der  var  saameget  mærke- 
ligere, som  Havelocks  Navn   dengang,    og  med  Rette, 

var  i  Alles  Munde;  men  Sir  James  havde  dog  Takt 
nok  til ,  saasnart  han  med  sin  Deling  stødte  sammen 
med  Havelock  i  Cahnpur,  atter  at  overgive  Ledelsen 
af  Expeditionen  i  dennes  Hænder ,  medens  han  selv 
foreløbig  som  Civilcommissair  og  Frivillig  gjorde  Felt- 
toget med.  Med  de  Forstærkninger,  Sir  James  bragte 
med  sig,  var  den  lille  Hær  nu  voxet  op  til  2500  Mand, 
og  midt  i  September  gik  man  atter  over  Ganges.  Efter 
at  have  slaaet  en  Deling  Oprørere  ved  Munpulwar  gik 
man  lige  mod  Lacknau,  men  førend  det  var  muligt  at 
komme  til  Staden,  maatte  Slottet  Alumbagh  erobres. 
Oprørshæren,  der  talte  ti  Tusinde  Mand  Fodfolk  og 
femten  hundrede  Ryttere,  var  opstillet  i  en  Linie  af 
en  halv  Miils  Længde,  og  høire  Fløi  var  støttet  til  et 
Morads.  Da  Havelock  vilde  tage  Stillingen  ved  et 
Flankeangreb,  maatte  han  derfor  gjøre  en  betydelig 
Omvei,  men  for  at  bortlede  Fjendens  Opmærksomhed, 
blev  et  svært  Batteri  skudt  frem  imod  hans  Cen- 
trum, og  Planen  lykkedes  saa  godt,  at  Englænderne 
efter  faa  Timers  Kamp  vare  i  Besiddelse  af  Alumbagh 
med  alle  dets  vidtløftige  Bygninger  og  skjønne  Park- 
anlæg. Endnu  samme  Aften  fik  Sir  James  Outram 
den  Efterretning,  at  Delhi  den  fjortende  September  var 
bleven  taget  af  Englænderne,  og  Iveren  efter  at  komme 
de  betrængte  Landsmænd  i  Lacknau  til  Hjælp  blev  der- 
ved saameget  større  hos  de  britiske  Tropper.  At  „Resi- 
densen" endnu  holdt  sig,  tvivlede  man  ikke  om,  da 
man  kunde  høre  Kanontordenen  i  det  Fjerne. 

Som  det  maaskee  vil  erindres,  laa  „Residensen" 
i  den  nordlige  Deel  af  Lacknau  lige  ved  Goomtee,  og 
den  almindelige  Adgang  til  dette  Fort  var  derfor,  naar 
man  nærmede  sig  fra  Syd,  igjennem  Byen  selv.  Da 
Oprørerne  havde  barrikaderet  sig  uhyre  stærkt  i  denne, 
var  det  derfor  voveligt  at  forsøge  Adgangen  ad  denne 
Vei,   og  Havelock  havde  ogsaa  besluttet  ad  en  Omvei 

at  føre  sine  Tropper  til  „Residensen",  men  den  uaf- 
ladelig nedstrømmende  Regn  havde  gjort  alle  Biveie 
og  Marker  saa  sumpede,  at  al  Fremtrængen  over 
disse  var  umulig.  Man  kunde  have  tøvet  nogle  Dage 
i  Alumbagh  for  at  oppebie  tørt  Veir;  men  det  var  en 
Samvittighedssag  at  lade  de  Beleirede  friste  Skjæbnen 
endnu  blot  saalænge.  Oberst  Inglis  havde  over  halv- 
andethundrede Syge  og  Saarede  og  henved  syvhun- 
drede Qvinder  og  Børn  at  skulle  forsvare  med  næppe 
syvhundrede  Mand,  af  hvilke  kun  Halvdelen  vare  Eng- 
lændere, og  dersom  Oprørerne  vovede  en  Storm,  var 
det  ikke  vanskeligt  at  forudsee,  hvad  Udfaldet  vilde 
blive.  Der  var  ingen  Tid  til  lang  Tøven,  ogHavelock 
besluttede  sig  derfor  til  hellere  at  trænge  ind  i  Staden 
ad  den  farligste  Vei  end  at  vente  med  Undsætningen. 
Oprørerne  troede  at  have  tillukket  den  Deel  af  Byen, 
som  Undsætningscorpset  maatte  igjennem ,  hermetisk, 
og  andre  Tropper  og  en  anden  General  vilde  vistnok 
ogsaa  have  havt  store  Betænkeligheder  ved  at  vove 
en  Storm,  hvis  uheldige  Udfald  vilde  drage  baade 
Hærens  og  de  Beleiredes  fuldstændige  Tilintetgjørelse 
med  sig;  men  Seirherrerne  fra  Cahnpur,  Bithur  og 
Alumbagh  kjendte  ikke  til  Frygt,  og  de  nye  Tropper, 
som  vare  stødte  til  dem,  brændte  af  Iver  efter  at  maale 
sig  med  dem  i  Tapperhed.  Man  lod  derfor  de  Syge 
og  Saarede  blive  tilbage  i  Alumbagh  under  en  stærk 
Bedækning,  og  den  femogtyvende  September  blev  fast- 
sat til  Stormen  paa  Lacknau. 

Mellem  Klokken  otte  og  ni  om  Morgenen  satte  Trop- 
perne sig  i  Bevægelse.  Sir  James  Outram  førte  den  første 
Brigade  tilligemed  alt  Artilleriet,  Havefock  selv  den 
anden.  Fra  et  toetages  Huus,  der  var  stærkt  barri- 
kaderet og  forsynet  med  Skydehuller,  bleve  Englænderne 
lige  i  Begyndelsen  af  Marschen  modtagne  af  en  heftig 
Ild,  og  det  var  nødvendigt  ved  et  Stormangreb  at  for- 

drive  Fjenden  fra  dette  Sted  og  de  omliggende  Haver 
og  Huse.  Kampen  blev  dog  haardest  ved  den  Bro, 
der  førte  over  Canalen,  som  løber  omkring  hele  Byen ; 
thi  Fjenden  havde  her  opkjørt  et  Batteri  paa  sex  svære 
Kanoner,  der  kunde  bestryge  Gaderne,  som  førte  til 
Broen,  og  alle  Huse  i  Nærheden  vare  barrikaderede 
og  forsynede  med  Skydehuller.  To  Kanoner,  som  bleve 
skudte  frem  imod  Batteriet,  udrettede  Intet,  da  de  fjendt- 
lige Artillerister  vare  særdeles  godt  dækkede,  og  der 
var  intet  Andet  for  end  om  muligt  at  tage  Batteriet 
ved  et  Flankeangreb.  Sir  James  Outram,  som  skulde 
foretage  dette ,  udeblev  temmelig  længe ;  imidlertid 
bleve  de  engelske  Artillerister,  som  ikke  vare  dækkede, 
nedskudte,  og  der  befaledes  et  Bajonnetangreb.  Riffel- 
skytterne  fra  Madras  fik  det  hæderlige  Hverv  at  tage 
Batteriet  med  Storm,  og  næppe  var  Ordren  given,  førend 
en  ung  modig  Lieutenant,  Arnold,  styrtede  frem  med 
en  halv  Snees  Mand  uden  at  oppebie  Resten  af  Regi- 
mentet. Dette  skaanede  rimeligviis  hele  Stormcolonnen 
for  et  svært  Tab.  Oprørerne,  der  af  de  engelske  Trop- 
pers Bevægelse  kunde  mærke,  at  man  beredte  sig  til 
Storm,  havde  bevaret  en  fuldstændig  Kardætskladning 
til  det  Øieblik,  da  Stormcolonnen  viste  sig  paa  Broen. 
Da  Lieutenant  Arnold  og  hans  lille  Skare  nu  styrtede 
frem,  troede  Spahierne,  at  det  var  hele  Regimentet, 
og  slyngede  den  skrækkelige  Ladning  imod  dem.  Kun 
en  Eneste  kom  levende  derfra,  det  var  Havelocks  Søn, 
som  under  hele  Felttoget  havde  viist  sig  Faderen  vær- 
dig og  nu  var  den  Første  paa  Broen :  men  førend  Spa- 
hierne atter  kunde  faaeTid  til  at  lade,  stormede  Regi- 
mentet frem,  Artilleristerne  bleve  nedstødte,  Kanonerne 
tagne  og  Adgangen  derved  aabnet  til  Staden. 

Fra  Broen  og  til  „Residensen"  var  der  imidlertid 
en  Afstand  af  en  halv  Miil,  og  Hovedgaden  var  saa 
stærkt  forskandset,    at   det  ikke  var  muligt  at  trænge 

frem  ad  denne  Vei.  Tropperne  maatte  derfor  gaae  ad 
en  Omvei,  hvor  de  ingen  videre  Modstand  fandt;  men 
da  de  vare  komne  til  det  gamle  Residensslot  „Kaiser- 
Bagh"  bleve  de  modtagne  af  en  forfærdelig  Kardætsk- 
og  Musketild,  som  de  maatte  udholde,  medens  demar- 
scherede  over  en  Bro,  og  som  tilføiede  dem  betydelige 
Tab.  Det  var  imidlertid  bleven  mørkt,  og  man  var 
endnu  femhundrede  Skridt  fra  „Residensen" ;  Outram 
meente,  at  det  var  rigtigst  at  gjøre  Holdt,  da  Trop- 
perne havde  kæmpet  uophørligt  lige  siden  om  Morgenen 
uden  at  faae  nogensomhelst  Forfriskning  ;  men  Have- 
lock  holdt  fast  paa,  at  man  endnu  samme  Aften  skulde 
iværksætte  Forbindelsen  med  de  Beleirede,  og  hans 
Mening  gik  igjennem.  Kuglerne  faldt  tætte  som  Hagl, 
da  Høilænderne  og  Seikherne  under  Havelocks  og  Ou- 
trams  Anførsel  rykkede  frem;  dybe  Grave  vare  kastede 
i  Gaderne  for  at  opholde  Englænderne ;  paa  hvert  Gade- 
hjørne bleve  de  modtagne  af  en  dræbende  Krydsild; 
General  O'Neill  faldt,  ramt  af  en  Kugle  i  Hovedet; 
Outram  fik  et  Saar  i  Armen;  kun  Havelock  syntes  at 
være  „fast",  og  uden  at  ændse  Nogetsomhelst  ilede 
han  og  hans  Høilændere  frem,  indtil  de  stode  ved  „Resi- 
densens" Porte. 

Maalet  var  naaet,  og  Indtoget  i  Fortet  var  et  Tri- 
umphtog. Bedøvende  Hurraraab  hilsede  de  fremryk- 
kende Soldater;  fra  hver  Krog,  hver  Grav,  hvert 
Batteri  lød  et  Velkomstraab  dem  imøde ,  selv  de  Saa- 
rede  krøb  frem  af  Hospitalerne  for  at  ønske  deres  Be- 
friere Velkommen.  „Det  var  et  uforglemmeligt  Øieblik. 
De  brave  Høilændere,  der  havde  kæmpet  i  tolv  Slag 
kort  efter  hverandre  og  i  de  tre  sidste  Dage  mistet 
Trediedelen  af  deres  Kammerater  forat  komme  til  at 
nyde  dette  Øieblik,  vare  ude  af  sig  selv  af  Henryk- 
kelse :  de  rystede  Damernes  Hænder  med  gjentagne 
Lykønskninger  og  toge  Børnene   paa   deres  Arme    og 

kjærtegnede  dem ;  men  da  de  første  Begeistringsudbrud 
vare  forbi,  vendte  de  sig  sørgmodig  bort  for  at  tale 
med  hverandre  om  de  store  Tab,  de  havde  lidt,  og 
spørge  om  Navnene  paa  de  mange  Kammerater,  de 
paa  Veien  havde  mistet." 

Kun  paa  eet  Punkt  har  man  dadlet  Havelocks  Frem- 
gangsmaade  under  hele  hans  Tog  fra  Allahabad  til  Lack- 
nau.  Da  han  og  Outram  nemlig  rykkede  ind  i  „Resi- 
densen", lode  de  Resten  af  Tropperne  blive  tilbage  i 
Staden  tilligemed  de  Saarede,  og  da  den  Escorte,  som 
skulde  tjene  til  Bedækning  for  disse  Sidste,  tog  feil  af 
Veien,  skete  den  Ulykke,  at  fyrretyve  Saarede  bleve 
myrdede  af  Spahierne.  Dersom  Havelock  havde  ventet 
til  den  næste  Morgen,  vilde  han  ganske  vist  med  hele 
Styrken  have  kunnet  dække  de  Saarede ;  men  det  maa 
erindres,  at  hvert  Øieblik  var  kostbart,  at  Oberst  Ing- 
lis'  Breve  vare  blevne  mere  og  mere  indtrængende,  og 
at  Spahierne  havde  mistet  en  Deel  af  deres  Mod  navnlig 
ved  Englændernes  pludselige  og  hastige  Angreb,  en 
Omstændighed,  som  vel  var  værd  at  tage  med  i  Betragt- 
ning for  saa  lille  en  Styrke,  der  allerede  havde  mistet 
over  femhundrede  Mand  Døde  og  Saarede.  Havelock 
handlede  sikkert  fuldkommen  rigtigt,  og  de  fyrretyve 
Mand  vare  dog,  naar  Alt  kommer  til  Alt,  et  ringe  Tab 
imod  det,  Englænderne  vilde  have  lidt,  dersom  Spa- 
hierne den  samme  Nat  havde  vovet  en  Storm  paa  det 
sammenskudte  Fort. 

Den  følgende  Dags  Morgen  overgav  Havelock  Sir 
James  Outram  Commandoen  over  Tropperne  og  traadte 
selv  tilbage  i  en  underordnet  Stilling  som  Divisions- 
general.  Han  havde  løst  sin  Opgave  og  bragt  Lack- 
nau  Undsætning,  men  vedblev  endnu  at  virke  mod 
Oprørerne  og  fordrev  dem  fra  de  Punkter,  som  laae 
nærmest  omkring  „Residensen".  Overflod  og  Vellevnet 
fulgte  ovenpaa   de   uhyre  Strabadser,    og   Soldaterne, 

som  for  faa  Dage  siden  havde  maatte   sove    paa   den 
fugtige,  halvopløste  Jord,    hvilede   sig  nu  i  Silkesenge 
og  spiste  paa  det  prægtigste  Porcellain.    Imidlertid  var 
saagodtsom  hele  Byen  endnu  i  Fjendens  Magt,  og  det 
var  af  den  Grund  forbundet  med  store  Vanskeligheder 
at  udføre  Regjeringens  Bestemmelser,  der  gik  ud  paa, 
at  baade  Garnisonen  i  „Residensen"  og  alle  Qvinderne 
og  Børnene  skulde  føres  over  Cahnpur  til  Allahabad; 
desuden  manglede  man  Befordringsmidler  til  alle  dem, 
som  paa  Grund  af  Svaghed,   Sygdom   eller  Saar  ikke 
kunde  tilbagelægge  Veien  tilfods.     Da  Generalerne  nu 
tilmed  fandt,    at  Proviantoplagene  vare   meget   større, 
end  de  havde  antaget,  og  at  ikke  alene  „Residensens" 
tidligere  Forsvarere,   men  ogsaa  de  to  Tusinde  Nyan- 
komne tilligemed  Qvinder  og  Børn  kunde    have  Korn 
nok  til  tre  og  halvtredsindstyve  Dage,  besluttede  de  at 
blive  i  Fortet,   indtil  Overgeneralen,    Sir  Colin  Camp- 
bell, kunde  komme  med  ny  Forstærkning  til  Lacknau. 
Dette   fandt  Sted  midt  i  November  Maaned;    Kampen 
var  haard,    men  Spahierne  maatte  vige],    og  Sir  Colin 
tiltvang  sig,  understøttet  af  Havelock  ogOutram,  Gjen- 
nemgang  til  Fortet.     Samme  Dags  Morgen  —  det  var 
den  syttende  November  —  fik  Havelock  Bathordenens 
Commandeurkors  og  blev  derved  til  Alles  store  Glæde 
Sir  Henry,  en  Belønning,  som  i  og  for  sig  var  karrig 
nok  overfor  saa  store  Fortjenester,  men  altid  et  Beviis 
paa,  at  England  vidste,  at  det  skyldte  denne  udmærkede 
Feltherre  sin  Anerkjendelse. 

Den  fireogtyvende  November  drog  Sir  Colin  Camp- 
bell bort  fra  Lacknau  med  sin  Hær  og  „Residensens" 
Garnison;  men  faa  Dage  i  Forveien  havde  Havelock 
endt  sit  ædle  Liv.  Hans  Constitution  havde  ikke  kun- 
net taale  Overgangen  fra  de  uhyre  Anstrengelser,  han 
under  det  korte  Felttog  havde  underkastet  sig,  til  den 
fuldkomne  Ro,  i  hvilken  han  levede,    medens   man  i 

„Residensen"  ventede  paa  Sir  Colin  Campbell,  og  Dag 
for  Dag  aftoge  hans  Kræfter.  Den  tyvende  November 
fik  han  Cholera,  og  kort  efter  døde  han.  Hans  Been 
hvile  i  Alumbagh  i  en  skyggefuld  Lund,  og  et  „H.a, 
der  er  indskaaret  i  Barken  af  det  nærmeste  Træ,  viser, 
hvor  Lacknaus  Befrier  ligger  begravet. 

Efter  Englændernes  Bortmarch  vedblev  Lacknau 
at  være  i  Oprørernes  Hænder  indtil  i  Foraaret  1858,  da 
Sir  Colin  Camphell  vendte  tilbage  med  betydelige  Strids- 
kræfter og  efter  en  fem  Dages  morderisk  Kamp  ero- 
brede Staden  og  lod  sine  Soldater  myrde  og  plyndre 
af  Hjertens  Lyst.  I  næsten  ethvert  Huus  laae  Døde 
eller  haardt  Saarede,  og  det  Bytte  af  Kostbarheder, 
Soldaterne  gjorde  i  den  rige  Stad,  var  uhyre.  I  Løbet 
af  dette  Aar  begyndte  Ro  og  Orden  at  vende  tilbage  i 
Indien ;  vel  stode  endnu  adskillige  Oprørere  under  Vaa- 
ben,  men  den  egentlige  Modstand  var  brudt,  og  kun 
saalænge  Tantia  Topi,  Nana  Sahibs  Ven  og  Vaaben- 
fælle,  levede,  havde  de  omstreifende  Skarer  et  fast 
Holdepunkt.  Nana  Sahib  var  selv  flygtet  til  Nipal  og 
Englænderne  fik  ham  aldrig  i  deres  Magt;  de  øvrige  An- 
førere for  Oprørerne  dræbte  sig  enten  selv  eller  bleve 
forraadte  af  deres  Landsmænd  og  hængte. 

Saaledes  døde  Kampen  lidt  efter  lidt  hen.  Men 
Oprøret  havde  viist  den  britiske  Regjering,  at  Indien 
var  for  stort  til  at  bestyres  af  Compagniet,  og  i  August 
1858  kundgjorde  Dronning  Victoria  for  sine  indiske 
Undersaatter ,  at  hun  vilde  tage  Landets  Regjering  i 
sin  egen  Haand  og  lade  den  besørge  af  en  særegen 
Statssecretair.  Tillige  blev  en  almindelig  Amnesti  for- 
kyndt for  dem,  der  vilde  vende  tilbage  til  Pligt  og 
Lydighed ;  Compagniets  Embedsmænd  bleve  bekræftede 
i  deres  Poster,  Statholderen  blev  udnævnt  til  Vicekonge 
og  en  fuldstændig  Troesfrihed  indrømmet  Enhver  uden 
Hensyn  til  Religion  og  Herkomst. 

De  mediatiserede  indfødte  Fyrster  og  deres  Fami- 
lier ere  senere  blevne  forlehnede  med  deres  fordums 
Lande  og  Rettigheder,  hvorved  de  ere  komne  til  at 
indtage  en  lignende  Stilling  som  Englands  høie  Aristo- 
krati overfor  Souverainen,  og  dersom  den  engelske 
Regjering  nu  tilmed  —  hvad  der  er  foreslaaet  —  vil 
søge  at  besætte  vigtige  Statsembeder  med  indfødte 
Stormænd,  kan  det  antages,  at  Misfornøielsen  med  det 
fremmede  Herredømme  efterhaanden  vil  tabe  sig,  og 
at  Indien  efter  de  svære  Storme  vil  gaae  en  bedre 
og  lykkeligere  Tid  imøde. 

JOHAN  PETERSEN. 


Rodrigo  Diaz  Oampeador,  kaldet  Gid*). 


Jjænge  havde  Araberne  fra  Afrikas  Kyster  kastet  be- 
gjærlige  Blikke  over  til  Spanien  uden  at  driste  sig  „til 
at  passere  Strædet  ved  Gribraltar  og  angribe  Vest- 
gothernes  store  og  stærkt  befolkede  Rige  i  Spanien. 
Lokkende  Løfter  fra  Østromernes  Statholder  i  Ceuta, 
Grev  Julian,  der  var  bleven  haardt  fornærmet  af  Rode- 
rik, Vestgothernes  Konge,  bragte  endelig  Musa,  den 
arabiske  Statholder  i  Afrika,  til  at  sende  en  Hær  til 
Spanien  under  Anførsel  af  Tarik,  som  ved  Forræderi 
af  den  afdøde  Konge  Vitiza's  Sønner  fuldstændigt  sei- 
rede  i  Slaget  ved  Vadi-Becca**)  (711).  Tariks  Hær 
bestod  næsten  udelukkende  af  Berbere;  men  da  den 
ikke  var  tilstrækkelig  til  at  fuldføre  Erobringen,  fordi 
mange  Byer  forsvaredes  med  et  sandt  Raseri,  fulgte 
Musa  selv  efter  med  en  Hær  paa  18,000  Mand,  for 
Størstedelen  Arabere,  der  hørte  til  Jemeniternes  Stamme, 
som  fra  de  ældste  Tider  havde  været  uforsonlige  Fjen- 
der af  den  anden  store  arabiske  Stamme,  Maadditerne. 


*)  Efter  Dozy:  „Recherches  sur  l'histoire  et  la  litterature  d'Espagne 
pendant  le  moyen  åge"  og  andre  Kilder. 
**)  Slaget  stod  ikke,   som   det  almindelig  berettes,  Ted  Xeres  de  la 
Frontera,  men  ved  en  lille  Flod,    der  af  Araberne  kaldes  Vadi- 
Becca,  i  Nærheden  af  Cap  Trafalgar  (red  Søen  la  Janda). 

Evindelige  Kampe  mellem  disse  sidste,  der  senere  kom 
til  Spanien,  og  Berbere  og  Jemeniter,  betegne  Tidsrummet 
fra  711  til  755,  da  det  lykkedes  den  fra  Asien  flyg- 
tende Ommayade*),  Abderrahman  (755 — 778),  ved  klog 
Benyttelse  af  Partistridighederne  at  grunde  et  muhame- 
dansk Rige  i  Spanien  (Chalifatet  i  Cordova).  Men 
Partistridighederne  vedbleve;  idelige  Oprør,  snart  af 
Jemeniter,  snart  afMaadditer,  der  maatte  dæmpes  med 
blodig  Strenghed,  truede  bestandigt  den  nye  Throne,  og 
Farerne  ved  disse  Borgerkrige  forøgedes  ved  Oprør  af 
Renegaterne,  der  for  at  komme  paa  lige  Fod  med 
Muhamedanerne  og  faae  Lettelse  i  Skattebyrden  vare 
gaaede  over  fra  Christendommen  til  Islamismen,  og  som 
under  den  talentfulde  Omar  ibn-Hafsun  (f  917)  truede 
selve  Chalifatets  Tilværelse. 

Araberne  indsaae  imidlertid,  at  Renegaternes  Seir 
var  eensbetydende  med  Muhamedanismens  Undergang 
i  Spanien,  og  bekæmpede  dem  derfor  med  et  sandt 
Raseri ;  men  selve  Chalifatet  vandt  ikke  større  Fasthed 
ved  denne  Seir,  tvertimod  forøgedes  det  Had  til  den 
monarkiske  Forfatning,  der  var  indgroet  hos  Araberne, 
ved  deres  Foragt  for  en  Magt,  som  ikke  kunde  bestaae 
uden  deres  Hjælp. 

Disse  forvirrede  Tilstande  vare  i  høi  Grad  heldige 
for  de  smaae  christne  Riger  i  det  nordlige  Spanien, 
der  under  Landets  Erobring  havde  hævdet  deres  Uaf- 
hængighed, og  som  nu  lidt  efter  lidt,  begunstigede  af 
de  indre  Uroligheder  og  i  Begyndelsen  ogsaa  af  Ara- 
bernes Ligegyldighed  for  at  hævde  Besiddelsen  af  Land- 
strækninger, der  i  Frugtbarhed  og  Skjønhed  stode  saa 


*)  Ommayaderne  herskede  som  Chalifer  i  Damaskus  indtil  752.  De 
nedstamme  fra  Omaja  Ben  Abd  Schems,  som  levede  før  Muhamed 
(f  632).     Deres  Herredømme  over  Spanien  varede  fra  755  til  1030. 

Red. 

langt  tilbage  for  det  herlige  Sydspanien  (Andalusien), 
trængte  frem  mod  Syd,  indtil  de  efter  mange  Skjæb- 
nens  Omvexlinger  atter  bleve  Landets  Herskere. 

Mange  vare  saaledes  Chalifatets  Fjender,  Faa  vare 
dets  Venner,  og  dog  hævede  en  kraftig  Hersker  ved 
at  benytte  sig  af  Partiernes  indbyrdes  Had  paany  Ri- 
get til  dets  gamle  Storhed.  Men  denne  Glandsperiode 
var  knyttet  til  en  enkelt  Mand,  Ibn-Amir,  senere  som 
Vezir  kaldet  Almansor,  der  fra  Skriver  hævede  sig  op  til  at 
blive  Spaniens  virkelige  Hersker;  thi  Chalifen  Hakim  II. 
(976 — 1009)  var  kun  Hersker  af  Navn.  Efter  at  have 
tilintetgjort  al  indre  Modstand  gjorde  Almansor  Kam- 
pen mod  de  Christne  til  sit  Livs  Hovedopgave;  han 
seirede  over  dem  i  mere  end  halvtredsindstyve  Slag 
og  trængte  endogsaa  mod  Nord  frem  til  St.  Jago  de 
Compostella.  Men  ved  hans  Død  faldt  Riget  atter 
sammen,  og  1030  bukkede  det  under  for  at  give  Plads  for 
en  Mængde  mauriske  Smaarepubliker,  der  efterhaanden 
omdannedes  til  Monarkier,  blandt  hvilke  Abbadidernes  i 
Sevilla  ved  deres  Magt  og  Talent  bragtes  til  at  indtage  den 
første  Plads.  Disse  mauriske  Stater,  der  ideligt  stredes 
indbyrdes,  kunde  imidlertid  ikke  forsvare  sig  mod  Ca- 
stiliens  mægtige  Hersker,  Alphons  VI.,  og  anraabte  der- 
for Almoraviderne  i  Afrika  om  Hjælp.  De  kom  under 
Jussuf  ibn-Taschefin ,  seirede  fuldstændigt  over  de 
Christne  i  Slaget  ved  Zallaca  (1086)  og  bragte  atter 
Christenheden  i  en  truende  Fare.  Denne  fjernedes  dog 
tildeels  af  Alphons  og  hans  tappre  Krigere,  og  iblandt 
disse  indtager  Rodrigo  Diaz  Campeador ,  almindelig 
kaldet  Cid*),  den  første  Plads. 


*)  Zeid  er  arabisk  og  betyder  „Herre". 

Naar  man  fremstiller  denne  Mands  Liv,  saaledes 
som  den  historiske  Sandhed  fordrer  det,  maa  man  for- 
undres over,  at  netop  han  er  bleven  en  Nationalhelt. 
Han  har  rigtignok,  det  bekræfte  selv  hans  Fjender,  sik- 
kert været  en  særdeles  tapper  og  krigskyndig  Feltherre, 
ja,  flere  Træk  i  hans  Liv  vidne  endog  om  stort  Snille; 
men  Resultaterne  af  hans  Virken  vare  i  ethvert  Fald  alt- 
for kortvarige  til  at  berettige  ham  til  at  holdes  for  en 
Nationalhelt,  og  hans  Grusomhed  og  Troløshed,  skjøndt 
mildnede  ved  mange  ridderlige  Dyder,  ere  altfor  frem- 
trædende til,  at  man  i  ham  kan  see  Mønsteret  paa  en 
Christen  Helt.  Grundene  til  den  Forherligelse,  for  hvilken 
han  til  alle  Tider  har  været  Gjenstand  hos  sine  Landsmænd, 
kunne  dog  maaskee  udledes  af  Tidsomstændighederne. 

Efter  lang  Tids  Tryghed,  bevirket  ved  de  christne 
Vaabens  Fremgang  paa  Halvøen,  saae  de  Christne  sig 
atter  truede  i  deres  Tilværelse.  Slaget  ved  Zallaca 
truede  i  Begyndelsen  med  at  blive  ligesaa  farligt  for 
Gotherne,  som  forhen  Slaget  ved  Vadi-Becca,  og  Hadet 
modMuselmændene,  der  var  blevet  svækket  samtidig  med 
Frygten  for  dem,  blussede  atter  op  i  lys  Lue.  Rigtignok 
forfulgte  Jussuf  ibn-Taschefin  ikke  sin  vundne  Seir  med 
Eftertryk,  men  de  Christnes  Magt  havde  lidt  et  Knæk, 
som  der  skulde  mange  Aar  til  at  forvinde,  og  de  vare 
fra  Angribere  blevne  til  Angrebne.  Da  var  det,  at 
Cid  alene ,  uden  anden  Hjælp  end  sit  Mod  og  Snille, 
landflygtig  fra  sit  Fødeland,  forfulgt  af  Alle,  Christne 
saavelsom  Arabere,  erobrede  Valencia  og  hævdede  Be- 
siddelsen deraf,  Noget ,  som  efter  hans  Død  end  ikke 
Castiliens  mægtige  Monark  formaaede.  Denne  Seir  over 
de  forhadte  Fjender  maatte  gjøre  et  dybt  Indtryk  paa 
Cids  Landsmænd,  og  næppe  var  han  død,  førend  hans 
Liv  og  Bedrifter  bleve  en  Tndlingsgjenstand  for  den 
netop  da  fremblomstrende  spanske  Poesi.  Hos  en  Krø- 
nikeskriver,   der   som  Øienvidne  overværede  Almerias 

Beleiring  (1147),  næppe  et  halvt  Aarhundrede  efter  Cids 
Død  (1099),  finde  vi  følgende  Yttring:  „Cid,  som  be- 
synges, fordi  Fjenderne  aldrig  overvandt  ham",  og  paa 
samme  Tid  er  maaskee  den  spanske  Middelalders 
skjønneste  literaire  Mindesmærke,  „Poema  del  Cid", 
forfattet. 

Ved  „Poema  del  Cid"  og  talrige  Romancer  er  Cids 
Navn  blevet  bekjendt  over  hele  den  civiliserede  Ver- 
den; og  dog  var  der  en  Tid,  da  en  spansk  Critiker, 
Masdeu,  der  skrev  et  Værk  om  Spaniens  Historie  i 
Begyndelsen  af  dette  Aarhundrede,  med  et  Skin  af  Ret 
kunde  sige :  „Om  Ruy  Diaz  Campeador  vide  vi  aldeles 
Intet,  ikke  engang  hans  Existens  er  sikker".  Heldig- 
viis  er  Heltens  Tilværelse  nu  godtgjort  ikke  blot  ved 
christne,  men  ogsaa  ved  arabiske  Vidnesbyrd,  idet 
Hollænderen  Dozy  har  fundet  en  Række  mærkelige 
Efterretninger  om  ham  hos  Ibn-Bassam ,  en  arabisk 
Historieskriver,  der  levede  i  Spanien  samtidig  med  Cid. 

Om  Cids  Slægt  vide  vi  ikke  Meget.  En  af  hans 
Forfædre,  Lam  Calvos,  den  eneste  man  kjender,  blev 
(c.  925)  af  Castilianerne  valgt  til  Voldgiftsmand  i 
deres  indbyrdes  Stridigheder;  han  maa  vel  af  den 
Grund  have  været  en  anseet  og  høitstaaende  Mand,  og 
Cid  har  sikkert  hørt  til  een  af  de  fornemste  og  rigeste 
castilianske  Familier.  Ligesaa  ubekjendt  som  hans 
Slægt  er  ogsaa  hans  Fødeaar;  vi  kunne  dog  med 
Sandsynlighed  sætte  hans  Fødsel  mellem  1040  og  1045; 
thi  hans  Navn  nævnes  første  Gang  i  et  Document,  der 
er  udstedt  af  Ferdinand  I.  afCastilien  i  Aaret  1064,  og 
han  kan  ved  sin  Død  (1099)  ikke  have  været  nogen 
gammel  Mand. 

Ved  Kong  Ferdinand  I.'s  Død  (1065)  deeltes 
Riget  efter  hans  Ønske  mellem  Børnene,  af  hvilke  den 
ældste  Søn,  Sancho,  fik  Castilien,  Alphons  Leon  og  Astu- 
rien,  og  Garcias  Galicien  og  den  Deel  af  Portugal,  der 

var  i  de  Christnes  Magt.  Døttrene  Urraca  og  Elvira 
fik  Zamora  og  Toro.  Cid,  der  allerede  under  Ferdi- 
nand I.  skal  have  udmærket  sig  ved  flere  Leiligheder, 
forblev  hos  sin  Velynder,  Sancho  af  Castilien ,  der 
senere  betroede  ham  Overanførselen  over  hele  Hæren, 
da  han  rykkede  mod  Kongen  af  Navarra  (1067),  ligesom 
Cid  ogsaa  stod  i  Spidsen  for  Castilianerne  i  Slaget  ved 
Llantada  (1068),  hvor  Sancho  seirede  over  sin  Broder 
Alphons.  Tre  Aar  efter  brød  Broderkrigen  ud  paany, 
og  Cid  var  atter  Sanchos  betroede  Feltherre.  For  at 
spare  Blodsudgydelse  var  man  bleven  enig  om,  at  de 
to  Hære  skulde  mødes  paa  en  bestemt  Dag,  og  at  den 
Overvundne  uden  videre  Kamp  skulde  afstaae  sit  Rige 
til  Seirherren.  Hærene  mødtes  i  det  blodige  Slag 
ved  Golpejares  paa  Grændsen  af  de  to  Stater.  For- 
gjæves  kæmpede  Cid  og  Castilianerne  med  uhyre  Tap- 
perhed ;  Slaget  blev  afgjort  til  Fordeel  for  Alphons,  og 
Sancho  og  hans  Hær  forlod  Slagmarken  i  vild  Flugt. 
Ifølge  Overeenskomsten  var  Alphons  nu  Castiliens  Her- 
sker, og  i  Tillid  til  Modstandernes  Ordholdenhed  vilde 
han  skaane  sine  nye  Undersaatter  og  forbød  at  forfølge 
Fjenderne,  en  Feil,  som  Cid  godt  forstod  at  drage  sig 
til  Nytte.  Saasnart  han  havde  bemærket,  at  Fjenderne 
forbleve  roligt  i  Leiren,  ilede  han  til  den  fortvivlede 
Sancho  og  satte  atter  Mod  i  ham.  „See!"  sagde  Cid 
til  Kongen,  „Leoneserne  og  Eders  Broder  Alphons  hvile 
efter  Seiren  trygt  i  vore  Telte,  lader  os  falde  over 
dem  ved  Daggry,  og  Seiren  vil  visselig  blive  vor." 
Kongen  gik  ind  paa  Planen,  der  lykkedes  fuldstændigt. 
Méd  Nød  og  næppe  undkom  Alphons  og  søgte  et  Til- 
flugtssted i  Kirken  i  Carrion;  men  de  vilde  Seirherrer 
slæbte  ham  med  Magt  fra  det  hellige  Sted  og  førte 
ham  fangen  til  Burgos,  hvor  han  dog  paa  Urracas  For- 
bøn   attor   blev  frigiven   mod    at   gaae   i  Kloster;    det 

lykkedes  ham  imidlertid  at  undkomme  herfra,  og  han 
flygtede  da  til  al-Mamun,  Toledos  arabiske  Behersker. 

Ved  Forræderi  var  Sancho  bleven  Herre  over  Største- 
delen af  sin  Broders  Lande,  men  hans  Ærgjerrighed 
var  dog  ikke  tilfredsstillet;  han  vilde  ogsaa  forene  sine 
Søstres  Besiddelser  med  sit  Rige.  Elvira  afstod  Toro, 
men  Urraca  forsvarede  tappert  Zamora.  Under  Be- 
leiringen  red  Kong  Sancho  en  Dag  omkring  i  Leiren. 
da  en  fjendtlig  Ridder  pludselig  styrtede  ind  paa  ham, 
saarede  ham  dødeligt  med  sin  Landse  og  vendte  tilbage 
til  Zamora  ligesaa  hastigt,  som  han  var  kommet.  Cid 
saae  sin  Konge  falde  og  ilede  efter  Morderen,  men 
denne  var  dog  saa  heldig  at  undslippe*)  (1072). 

Leoneserne,  der  nu  efter  den  barnløse  Sanchos 
Død  vare  frie  for  Castiliens  Overherredømme,  forlode 
glade  Leiren,  men  Castilianerne  bleve  under  Fanerne 
og  førte  sørgende  deres  Konges  Liig  til  Klosteret  i 
Ona,  hvor  de  begravede  det  med  alle  Hædersbeviis- 
ninger. 

Da  der  nu  ingen  anden  Arving  var  til  den  ledige 
Throne,  maatte  Castilianerne  meget  imod  deres  Villie 
vælge  Alphons  til  deres  Konge;  men  de  knyttede  dertil 
den  ydmygende  Betingelse,  at  han  skulde  sværge 
ikke  at  have  havt  nogen  Deel  i  Sanchos  Mord.  Ingen 
uden  Cid  vovede  at  affordre  Kongen  denne  Ed ;  men  fra 
den  Dag  af  var  ogsaa  Alphons  hans  Dødsfjende,  skjøndt 
han  foreløbig  holdt  gode  Miner  med  den  mægtige  Vasal, 
ja  endog  (1074)  lod  ham  ægte  sin  Slægtning,  Chimene**), 
en  Datter  af  Diego,  Greve  af  Oviedo. 


*)  Morderens  Navn  angives  almindelig  at  være  Bellido  Dolfos  (Belli- 
tus  Adelphis  staaer  der  i  Sanchos  Gravskrift).  Endnu  den  Dag  i 
Dag  kalder  man  i  Spanien  en  Forræder  en  „Bellido". 
**)  Denne  Chimene  har  Intet  tilfælles  med  den  Chimene,  der  om- 
tales i  Cronica  rimada  og  Romancerne.  Maaskee  havde  Cid  været 
gift  før;  vi  vide  i  alt  Fald  Intet  derom. 


Rodrigo  Diaz  Campeador,  kaldet  Cid.  279 

Kongens  skjulte  Had  til  Cid  kom  til  Udbrud  ved 
en  uforudseet  Begivenhed.  Cid  var  af  Alphons  sendt 
som  Gesandt  til  den  mauriske  Konge  Motamid  i  Se- 
villa for  at  modtage  den  Tribut,  denne  aarligt  maatte 
betale  Castilien.  Under  Cids  Ophold  i  Sevilla  rykkede 
en  Hær  fra  Granada  med  en  Christen  Fyrste,  Garcia 
Ordonez ,  i  Spidsen  mod  Byen.  Cid  opfordrede  sine 
Troesfæller  til  at  lade  Motamid  i  Fred,  da  han  var  en 
castiliansk  Vasal;  men  da  dette  Raad  Intet  nyttede, 
drog  han  selv  med  sit  Følge  og  Sevillas  Hær  mod  Fjen- 
den og  seirede  fuldstændigt.  Motamid  overøste  Cid 
med  Hædersbeviisninger  og  medgav  ham  store  Gaver 
til  Kongen;  men  ved  sin  Ankomst  til  Hjemmet  blev 
Cid  anklaget  for  at  have  tilbageholdt  en  Deel  af  For- 
æringerne. Fra  denne  Tid  stod  Cids  Anseelse  paa 
svage  Fødder,  og  da  han  i  Aaret  1081  forfulgte  en 
Skare  Arabere  ind  paa  en  muhamedansk  Fyrstes  Grund, 
benyttede  Kongen  Leiligheden  til  at  jage  ham  i  Land- 
flygtighed. 

Fra  nu  af  var  Cid,  hvad  man  senere  i  Italien  kaldte 
„condottiére" :  med  en  leiet  Skare  kæmpede  han  snart 
for  en  muhamedansk  Fyrste,  snart  for  egen  Regning 
mod  Maurerne,  og  ofte  maatte  selv  de  Christne  føle 
Vægten  af  hans  Sværd. 

Jussuf  al-Mutamin,  den  arabiske  Hersker  i  Sara- 
gossa,  trængte  netop  da  til  en  kraftig  Stridsmand.  Hans 
Broder  Mondhir,  Herre  i  Denia,  Tortosa  og  Lerida, 
havde  sluttet  et  Forbund  med  Aragonien  og  Navarra 
imod  ham,  og  han  sikkrede  sig  derfor  Cids  Hjælp. 
Fjendernes  Overmagt  var  imidlertid  saa  stor,  at  Cid 
bestemt  maatte  fraraade  et  Slag;  men  da  de  Allierede 
i  deres  Overmod  afsloge  den  Tribut,  al-Mutamin  tilbød 
dem,  angreb  Cid  dem  i  sin  Harme  herover,  jog  dem 
paa  Flugt,  gjorde  et  rigt  Bytte  og  tog  en  Mængde 
Fanger,  som  han  dog  løslod  fem  Dage  efter. 

I  Aaret  1083  opholdt  Cid  sig  endnu  i  Saragossa, 
da  der  pludselig  tilbød  sig  en  Leilighed  for  ham  til  at 
forsone  sig  med  Kong  Alphons.  En  arabisk  Gouverneur 
i  Fæstningen  Rueda  søgte  ved  Forræderi  at  bemægtige 
sig  Kongen  af  Castilien  under  Skin  af  at  ville  overgive 
sin  By  til  ham;  men  Listen  mislykkedes  ved  Kongens 
Forsigtighed,  hvorimod  flere  tappre  castilianske  Riddere 
bleve  dræbte  af  den  troløse  Araber.  Da  Kongen,  ned- 
bøiet  over  dette  Uheld,  dvælede  i  sin  Leir,  besøgte  Cid 
ham  og  vidste  behændigt  at  lade  ham  forstaae,  at  han 
havde  været  Medvider  i  Forræderiet  for  saa  meget 
sikkrere  at  kunne  vaage  over  sin  fordums  Hersker. 
Alphons  modtog  ham  godt  og  indbød  ham  til  at  følge 
med  sig  til  Castilien.  Cid  samtykkede  heri;  men  da 
han  paa  Veien  mærkede,  at  Kongens  Sindelag  i  Virke- 
ligheden endnu  stedse  var  det  samme,  vendte  han 
hastigt  tilbage  til  Saragossa,  hvor  han  af  al-Mutamin 
fik  Befaling  til  at  gjøre  et  Indfald  i  Aragonien.  Be- 
falingen blev  ogsaa  udført  i  Løbet  af  fem  Dage,  og 
derpaa  faldt  Cid  ind  i  Mondhirs  Land.  Denne  anraabte 
Sancho  af  Aragonien  om  Hjælp,  der  ogsaa  skyndsomst 
blev  ydet,  og  Cid  blev  opfordret  til  at  rømme  Mond- 
hirs Land.  Opfordringen  blev  afslaaet  og  de  Allierede 
droge  derfor  mod  Cid,  som  først  efter  en  blodig  Kamp 
blev  Seirherre;  men  hans  Anstrengelser  bleve  lønnede 
ved  et  umaadeligt  Bytte  og  to  Tusinde  Fanger. 

Endnu  nogle  Aar  opholdt  Cid  sig  hos  Mutamin  i 
Saragossa.  Vi  mangle  Beretninger  om  hans  Bedrifter 
fra  nu  af  og  indtil  den  Tid,  da  han  begyndte  at  blande 
sig  i  Valencias  Anliggender,  med  hvilke  vi  i  det  Føl- 
gende skulle  beskjæftige  os. 

En  overvunden  muhamedansk  Fyrste,  Kadir,  havde 
i  Aaret  1085  maattet  udlevere  Byen  Toledo  til  Alphons  af 
Castilien,  og  til  Gjengjæld  faaet  Staden  Valencia,  som 
han  dog   først   skulde   erobre.      Til    Lykke    for    Kadir 

døde  Valencias  Fyrste  netop  paa  denne  Tid,  og  hans 
to  Sønner  kom  i  en  heftig  Kamp  om  Thronen.  Lei- 
ligheden  til  at  erobre  Byen  kunde  aldrig  være  bedre, 
og  understøttet  af  en  castiliansk  Hær  under  Anførsel 
af  Alvar  Faiiez,  der  i  Romancerne  altid  besynges  som 
Cids  tro  Ledsager,  rykkede  Kadir  mod  Valencia,  som 
af  Frygt  for  Castilianerne  overgav  sig  uden  Sværdslag. 

Kadir  var  saaledes  Herre  i  Staden ,  men  hans 
Throne  var  svagt  befæstet;  thi  kun  Frygten  for  Alvar 
Faiiez  og  hans  jernklædte  Krigere  havde  bragt  Valen- 
cianerne  til  at  finde  sig  i  at  modtage  den  svage  men 
tyranniske  Mand  som  Hersker ,  og  Kadir  vidste  det 
godt.  Derfor  beholdt  han,  trods  alle  Forsikkringer  om 
Loyalitet,  den  leiede  Skare;  men  den  kostede  utroligt 
at  underholde,  og  da  alle  hans  Udpresninger  ikke  læn- 
ger sloge  til,  maatte  han  gribe  til  den  sidste  Udvei: 
at  give  Alvar  Fanez  og  hans  Krigere  faste.  Boliger  i 
Landet.  Fra  den  Tid  strømmede  stadigt  en  Mængde 
muhamedanske  Forbrydere  til  den  castilianske  Leir, 
hvor  mange  af  dem  afsvore  deres  Tro,  og  denne  Skare 
ledsagede  senere  stedse  Alvar  Fanez  paa  hans  Tog 
mod  Muhamedanerne  og  var  paa  Grund  af  sin  Grusom- 
hed en  Skræk  for  hele  Landet.  Kunde  eller  vilde  en 
Fange  ikke  give  Løsepenge,  afskare  de  hans  Tunge, 
stak  Øinene  ud  paa  ham  og  lode  ham  sønderrive  af 
Hunde,  som  vare  dresserede  dertil. 

Byen  var  saaledes  i  Virkeligheden  i  Castilianernes 
Magt;  al  Handel  og  Vandel  ophørte,  thi  Ingen  var 
mere  sikker  paa  Liv  og  Gods,  og  Mange  flygtede  til 
det  nærliggende  Murviedro.  Længe  varede  denne  Til- 
stand dog  ikke.  De  afrikanske  Almoraviders  Indfald 
kaldte  enhver  christen  Spanier  til  Vaaben,  og  efter  at 
Alphons  af  Castilien  havde  tabt  Slaget  ved  Zallaca,  kunde 
han  ikke  mere  blande  sig  i  Valencias  Anliggender. 

Saasnart  Alvar  Fanez  havde  forladt  Valencia,  udbrød 

der  strax  Uroligheder,  og  næsten  alle  Befalingsmændene 
i  de  Kadir  tilhørende  Slotte  gjorde  sig  uafhængige. 

Lokket  ved  disse  Uroligheder  søgte  den  tidligere 
nævnte  Mondhir  i  Aaret  1088  at  erobre  Byen,  og  da 
Kadir  ikke  følte  sig  stærk  nok  til  at  trodse  ham,  hen- 
vendte han  sig  om  Hjælp  til  Castilien  og  Saragossa. 
Her  var  imidlertid  Mutamin  død  (1085),  men  hans  Søn 
Mostain  havde  arvet  Saragossa  og  Cids Hjælp.  Tilskyndet 
ved  en  fornem  Valencianers  Løfte  om  at  skaffe  ham 
Herredømmet  over  Byen  besluttede  Mostain  at  blande 
sig  i  Valencias  Anliggender  og  foreløbig  fordrive  sin 
Onkel  Mondhir,  da  det  senere  vilde  være  ulige  vanske- 
ligere at  fratage  denne  Byen,  end  det  nu  vilde  være 
at  fortrænge  den  svage  Kadir.  Han  sluttede  derfor  en 
Overeenskomst  med  Cid,  hvorefter  denne  skulde  hjælpe 
ham  til  at  erobre  Valencia;  Cid  skulde  da  have  hele 
Byttet,  Mostain  selve  Byen. 

Med  tre  Tusinde  Ryttere  og  et  endnu  større  Antal 
Fodfolk  rykkede  Cid  imod  Valencia,  medens  Mostain 
i  sin  Ivrighed  kun  fik  samlet  fire  hundrede  Ryttere. 
Mondhir  trak  sig  ved  denne  Hærs  Nærmelse  ufortøvet 
tilbage;  men  Mostain  maatte  snart  erfare,  at  Cid  kun 
saae  paa  sin  egen  Fordeel  uden  at  bryde  sig  om  Trac- 
tater  og  Alliancer.  Da  han  opfordrede  Cid  til  at  staae 
ved  sit  Ord  ,  svarede  den  troløse  Ridder ,  at  det  var 
ham  umuligt,  da  Kadir  var  Vasal  af  Castilien;  hvis 
Mostain  vilde  angribe  Valencia,  maatte  han  først  er- 
klære Alphons  Krig ,  og  da  kunde  han  stole  paa  hans 
Hjælp;  men  han  (Cid)  vilde  ikke  handle  uhæderligt 
mod  sin  fordums  Herre  ved  at  angribe  en  af  hans  Va- 
saller uden  foregaaende  Krigserklæring.  Alt  dette  var 
lutter  Udflugter;  Cid  vidste  meget  vel,  at  Saragossas 
svage  Hersker  vilde  betænke  sig  to  Gange  paa  at  er- 
klære det  mægtige  Castilien  Krig;  men  Kadirs  Penge 
og    muligviis  en   hemmelig  Tanke   om    selv   at   kunne 

bemægtige  sig  Byen  havde  omstemt  ham.  Den  skuf- 
fede Fyrste  trak  sig  tilbage  til  Saragossa,  men  efterlod 
dog  en  Besætning  i  Valencia  under  Navn  af  Hjælpe- 
tropper, men  i  Virkeligheden  for  at  have  Tilhængere 
i  Byen,  hvis  der  skulde  frembyde  sig  en  gunstig  Lei- 
lighed. 

Kort  efter  var  Mondhir  saa  heldig  at  erobre  en 
lille  Fæstning,  og  da  Cid  frygtede  for,  at  det  ligeledes 
skulde  lykkes  ham  at  tage  Valencia,  gav  han  hemme- 
ligt Kadir  det  Raad  ikke  at  overlevere  Byen  til  Nogen- 
somhelst.  Paa  samme  Tid  lod  han  imidlertid  Mostain 
underrette  om,  at  han  nu  vilde  hjælpe  ham  med  at 
tage  Valencia;  det  Samme  lovede  han  Mondhir,  og 
endelig  forestillede  han  Kong  Alphons,  at  han  betragtede 
sig  som  Castiliens  Vasal,  og  at  de  Krige,  han  førte,  gav- 
nede Castilien,  fordi  de  svækkede  Maurerne.  Kongen 
kunde  derved ,  sagde  Cid,  uden  Udgift  for  sig  og  de 
Christne  holde  en  kampfærdig  Hær  paa  Benene,  og 
han  haabede,  at  hele  Landet  snart  skulde  være  i  Al- 
phons's  Magt.  Kongen  lod  sig  skuffe  ved  disse  Fore- 
stillinger og  tillod  Cid  at  beholde  sin  Hær. 

Ved  sin  snilde  Plan  havde  Cid  saaledes  frie  Hæn- 
der og  benyttede  Leiligheden  til  at  gjøre  talrige  Streif- 
tog  i  Omegnen.  Da  Alle  betragtede  sig  som  hans 
Allierede,  indløb  der  naturligviis  talrige  Forespørgsler 
om,  hvad  dette  skulde  betyde;  men  det  hele  Svar, 
han  gav,  var,  at  ogsaa  han  skulde  have  Noget  at  leve 
af.  I  Aaret  1089  begav  Cid  sig  til  Castilien  for  at 
træffe  nærmere  Aftale  med  Alphons.  Kongen  modtog 
ham  vel,  forærede  ham  nogle  Slotte  og  gav  ham  et 
Diplom,  hvori  han  erklærede,  at  alle  de  Lande  og 
Fæstninger,  han  i  Fremtiden  maatte  fratage  Maurerne, 
skulde  tilhøre  ham  og  hans  Efterkommere.  Cid  vendte 
derpaa  tilbage  til  Valencia,  hvor  hans  Nærværelse  var 
i  høieste  Grad  nødvendig.     Mostain  af  Saragossa ,    der 

nok  indsaae,  at  han  aldrig  vilde  komme  i  Besiddelse 
af  Valencia,  hvis  han  skulde  vente  paa  Cids  Hjælp, 
havde  sluttet  en  Alliance  med  Grev  Berengar  af  Bar- 
cellona,  der  nu  foruroligede  Byen.  Ved  Cids  Ankomst 
trak  han  sig  hurtigt  tilbage,  og  Kadir,  der  var  bleven  æng- 
stet ved  de  gjentagne  Angreb  af  Naboerne,  sluttede  nu  en 
Overeenskomst  med  Cid,  hvorefter  denne  lovede  at  under- 
tvinge de  oprørske  Slotte,  beskytte  ham  mod  Alle  og  En- 
hver, tage  Bolig  i  Valencia  og  sælge  alt  sit  Bytte  i  denne  By. 
Til  Gjengjæld  skulde  Kadir  betale  ham  en  stor  Tribut. 

Det  tilsyneladende  gode  Forhold  mellem  Cid  og 
Kong  Alphons  blev  dog  snart  forstyrret.  Onde  Tunger 
beskyldte  Cid  for  ved  Undsætningen  af  en  By  at  have 
villet  udsætte  Kongen  for  Fare,  og,  skjøndt  Beviser 
manglede,  faldt  Cid  atter  i  Unaade.  Alle  hans  Eien- 
domme  bleve  confiskerede,  ja  Kongen  lod  endogsaa 
hans  Hustru  og  Børn  fængsle.  Paa  Efterretningen  herom 
sendte  Cid  en  Ridder  til  Kongen  og  tilbød  ham  at  be- 
vise sin  Uskyldighed  i  en  Tvekamp,  men  Forslaget 
blev  forkastet.  Familien  blev  vel  frigiven,  men  den 
fiirdobbelte  Retfærdiggj øreise,  Cid  tilstillede  Alphons, 
var  til  ingen  Nytte,  og  Bruddet  mellem  ham  og  Kon- 
gen blev  ikke  helet. 

Cid  var  nu  saaledes  atter  uafhængig  i  Spidsen  for 
en  Hær,  der  kun  adlød  ham,  og  som  han  lønnede  med 
det  Bytte,  han  gjorde.  Efter  flere  Streiftog  angreb  han 
igjen  Mondhir,  der  for  store  Pengesummer  maatte  til- 
kjøbe  sig  Grev  Berengar  af  Barcellonas  Hjælp.  Da 
denne  havde  samlet  en  stor  Hær  og  anmodet  Mostain 
om  at  tiltræde  Forbundet  mod  Cid ,  henvendte  de  sig 
begge  i  Forening  til  Alphons  om  Hjælp.  Her  fik  de 
imidlertid  et  bestemt  Afslag;  den  forsigtige  Mostain 
trak  sig  som  Følge  heraf  ud  af  Forbundet  og  under- 
rettede hemmeligt  Cid  om  Berengars  forestaaende  An- 
greb.      Cid,    der    havde   slaaet  Leir  i   en  ved  snevre 

Passer  vel  forsvaret  Dal,  takkede  for  Meddelelsen  i  et 
Brev,  der  var  fuldt  af  Fornærmelser  mod  Berengar,  og 
bad  Mostain  vise  Greven  det.  Berengar  blev  rasende 
og  opfordrede  skriftligt  Cid  til  at  forlade  sit  Skjulested ; 
men  han  fik  kun  Uartigheder  til  Svar ,  og  Cid  under- 
rettede Berengar  om,  at  han  kunde  angribe  ham,  hvor 
han  var,  hvis  han  vovede  det. 

Om  Natten  besatte  den  opbragte  Berengar  Pas- 
serne, der  førte  til  Leiren,  og  ved  Daggry  faldt  han 
og  hans  Tropper  over  de  sovende  Fjender.  Uden  at 
spilde  et  Øieblik  ordnede  Cid  sine  hurtigt  væbnede 
Folk  og  styrtede  med  dem,  han  i  en  Fart  kunde  samle, 
løs  mod  Fjenden.  Berengars  Fortropper  ble  ve  bragte 
i  Uorden,  men  Cid  var  saa  uheldig  at  falde  af  Hesten 
og  saare  sig  haardt.  Alligevel  fortsatte  hans  Folk 
modigt  Kampen  ,  der  endte  med  en  fuldstændig  Seir 
for  Cid.  Et  stort  Bytte  og  fem  Tusinde  Fanger  vare 
Seirens  Frugter ,  og  den  nedbøiede  Greve  blev  selv 
ført  fangen  til  det  Telt,  hvor  den  saarede  Seirherre  var 
bleven  bragt  hen.  Cid  behandlede  ham  i  Begyndelsen 
haardt,  men  indvilligede  endelig  i  at  frigive  ham  mod 
store  Løsepenge.  Alle  de  andre  Fanger  fik  deres  Fri- 
hed paa  samme  Betingelse;  men  da  de  vendte  tilbage 
med  alt  det  Guld  og  Sølv,  de  kunde  samle,  og  stillede 
deres  Børn  som  Gidsler  for  Resten,  blev  Cid  rørt  over 
deres  Ulykke  og  eftergav  dem  Løsepengene,  en  .Ædel- 
modighed, der  ingenlunde  er  enestaaende  i  hans  Liv 
og  vidner  om,  at  han,  som  i  Grusomhed,  saaledes  ogsaa 
i  ridderlige  Handlinger  var  et  fuldstændigt  Barn  af 
sin  Tid. 

Berengar  var  fra  nu  af  Cids  Beundrer  og  lod  ham 
kort  efter  tilbyde  en  Alliance.  I  Begyndelsen  afslog 
Cid  at  være  Ven  med  en  Mand,  der  havde  fornærmet 
ham  saa  haardt;  men  da  hans  Underanførere  fore- 
stillede ham,  at  Greven  jo  havde  mistet  Alt,  hvad  der 

var  værd  at  have,  og  kunde  være  en  nyttig  Allieret, 
gav  Cid  efter.  Berengar  begav  sig  til  Cid  s  Leir,  og  her 
blev  Tractaten  undertegnet,  hvorpaa  Greven  stillede  en 
Deel  af  sit  Land  under  Cids  Beskyttelse.  Han  blev 
altsaa  Ridderens  Vasal. 

Medens  Cid  seirrigt  slog  dette  farlige  Angreb  til- 
bage, befriede  Døden  ham  for  en  anden  Fjende.  Da 
Mondhir  fik  Underretning  om  sin  Allieredes  Nederlag, 
døde  han  af  Sorg,  hvorefter  Formynderne  for  hans 
lille  Søn  stillede  sig  under  Cids  Beskyttelse  og  betalte 
ham  Tribut.  Skrækken  for  den  rovlystne  Hær  indbragte 
nu  Cid  store  Pengesummer;  thi  de  vigtigste  Stæder  i 
Omegnen  af  Valencia  havde  efterhaanden  valgt  at  be- 
tale Tribut  fremfor  at  blive  plyndrede.  Staden  Lorca 
havde  dog  ved  denne  Tid  (1092)  tiltrods  for  Overeens- 
komsten  funden  for  godt  at  udeblive  med  Betalingen, 
og  Cid  beleirede  derfor  denne  By.  Han  havde  allerede 
bragt  den  til  det  Yderste,  da  han  fra  Dronningen  af 
Castilien  modtog  et  Brev,  hvori  hun  anmodede  ham 
om  at  hjælpe  hendes  Gemal  Kong  Alphons  paa  et  Tog 
mod  Almoraviderne,  en  Gjerning,  ved  hvilken  han 
sikkert  atter  vilde  kunne  vinde  Kongens  Yndest.  Cid 
fulgte  Raadet  og  stødte  i  Nærheden  af  Caen  til  Kongen, 
der  modtog  ham  med  stor  Forekommenhed.  De  for- 
enede Hære  droge  nu  ad  Veien  til  Granada,  og  da  der 
blev  slaaet  Leir,  indtog  Kongen  en  fast  Stilling  paa 
Bjergene,  medens  Cid  leirede  sig  paa  Sletten  for  at 
beskytte  Kongen  mod  Overfald.  Alphons  betragtede 
imidlertid  denne  Handling  som  Overmod,  og  da  Ud- 
faldet af  Kampen  tillige  var  meget  uheldigt ,  lod  han 
sit  onde  Lune  gaae  ud  over  sin  Forbundsfælle  og  truede 
med  at  lade  ham  arrestere.  Cid  brød  derfor  om  Nat- 
ten op  i  al  Stilhed,  men  en  Deel  af  hans  Folk  gik  i 
Kongens  Tjeneste. 

Hvad  enten  nu  Alphons    ved    disse    gjentagne  Til- 

nærmelser  og  paafølgende  Brud  var  bleven  endnu  mere 
fjendsk  mod  sin  fordums  Undersaat,  end  han  tidligere 
havde  været,  eller  han  vilde  knække  hans  Magt  før 
den  voxede  ham  over  Hovedet:  vist  er  det,  at  han 
nu  for  første  Gang  forsøgte  at  bekæmpe  ham,  og  han 
kunde  intetsteds  ramme  ham  haardere  end  ved  at  fra- 
tage ham  Valencia.  Medens  Cid  derfor  var  beskjæf- 
tiget  andre  Steder,  indesluttede  Alphons  Valencia  med 
en  stor  Hær,  der  fra  Søsiden  blev  understøttet  af  en 
genuesisk  -  pisansk  Flaade  paa  fire  hundrede  Seilere; 
men  trods  disse  store  Udrustninger  kunde  Byen  dog 
holde  sig,  thi  der  herskede  Uenighed  mellem  Belei- 
rerne indbyrdes.  Cid  blev  i  høieste  Grad  bedrøvet  og 
opbragt  over  denne  Adfærd  fra  Kongens  Side  og  gjorde 
først  ydmyge  Forestillinger;  men  da  disse  ikke  frug- 
tede, faldt  han  som  et  Lyn  over  Alphons's  Provindser 
Calahorra  og  Najera,  ødelagde  dem  i  utrolig  kort  Tid 
og  bemægtigede  sig  de  fleste  Fæstninger.  Garcia 
Ordonez,  Provindsernes  Statholder,  vovede  ikke  at  møde 
Cid  i  aaben  Mark,  og  Ridderen  drog  derfor  bort,  efterat 
han  ved  sit  Plyndringstog  havde  tvunget  Alphons  til 
at  ophæve  Beleiringen  af  Valencia  for  at  forsvare  sit 
eget  Land. 

Der  var  imidlertid  foregaaet  en  Omvæltning  i  Valencia. 
De  mauriske  Indbyggere  vare  naturligviis  kun  lidet  til- 
fredse med  Cids  Formynderskab,  og  denne  Omstændighed 
benyttede  Ibn-Djahhaf,  Kadien  i  Valencia,  til  at  træde 
i  Forbindelse  med  Almoraviderne,  hvis  Hære  allerede 
vare  trængte  høit  op  i  Spanien,  for  ved  deres  Hjælp 
at  styrte  Kadir.  Denne  kunde  ikke  foretage  sig  Noget 
af  Mangel  paa  en  tilstrækkelig  Troppestyrke,  og  der 
herskede  en  uhyggelig  Spænding  i  Staden,  da  der 
pludselig  en  Morgen  ganske  tidligt  hørtes  det  Rygte, 
at  fem  Hundrede  almoravidiske  Ryttere  holdt  udenfor 
Portene.     I  en  Hast  lod  den  af  Cid  indsatte  Comman- 

dant  Murene  besætte  med  de  faa  forhaandenværende 
Tropper  og  sendte  en  Afdeling  bort  for  at  arrestere 
Kadien.  Denne,  der  ikke  var  nogen  synderlig  modig 
Mand,  troede  sig  allerede  fortabt,  da  en  Folkehob  ilede 
til,  befriede  ham  og  nu  arresterede  Commandanten. 
Derpaa  vilde  man  indlade  Almoraviderne,  som  i  Virke- 
ligheden kun  talte  40  Mand ;  men  da  Portene  modstode 
alle  Anstrengelser,  maatte  Nogle  af  Hoben  sætte  Ild 
paa  dem,  medens  Andre  ved  Hjælp  af  Reb  bragte  Al- 
moraviderne ind  i  Staden. 

I  Qvindedragt  var  Kadir  fra  sit  prægtige  Palads 
flygtet  til  en  ussel  Hytte  med  alle  sine  Kostbarheder, 
iblandt  hvilke  der  fandtes  et  prægtigt  Halsbaand,  som 
havde  tilhørt  Zabaidah,  Harun  al  Raschids  Hustrcu*) 
Hans  Opholdssted  blev  imidlertid  ikke  længe  skjult  for 
Kadien  Ibn-Djahhaf ,  der,  for  desto  bedre  at  kunne  be- 
mægtige sig  hans  store  Rigdomme,  lod  ham  dræbe 
om  Natten  og  hans  Hoved  kaste  i  en  Dam.  Kadirs 
Legeme  blev  liggende  paa  det  Sted,  hvor  han  var 
bleven  myrdet,  til  om  Morgenen;  da  toge  nogle  Mænd 
det,  og  uden  engang  at  indhylle  det  i  et  Liglagen  be- 
gravede de  det  udenfor  Byen  paa  et  Sted^  hvor  Ka- 
melerne i  Almindelighed  pleiede  at  opholde  sig. 

Fra  nu  af  (første  Halvdeel  af  November  1092)  var 
Valencia  en  Republik,  der  regjeredes  af  Senatet  (Dja- 
maah),  som  bestod  af  de  meest  ansete  Borgere,  medens 
Kadien,  Ibn-Djahhaf,  kun  havde  den  udøvende  Magt. 
Denne  Regjeringsform  blev  altid  indført  af  de  spanske 
Arabere,  naar  et  Dynasti  var  styrtet.  Ibn-Djahhaf 
attraaede  uden  Tvivl  Kongemagten,  men  opnaaede  den 
aldrig,  da  han  var  uden  Talent  og  Charakteer. 


*)  Fra  Bagdad  var  det  kommet  i  Hænderne  paa  Ommayaderne,  der 
havde  ført  det  med  til  Spanien;  efter  deres  Fald  kom  al-Mamun 
i  Toledo  i  Besiddelse  af  det,  og  efter  ham  havde  Kadir  faaet  det. 

Den  myrdede  Herskers  Tjenere  og  Soldater  flyg- 
tede for  største  Delen  til  den  nærliggende  Fæstning 
Cebolla,  medens  Andre  ilede  til  Saragossa,  hvor  Cid 
dengang  opholdt  sig.  Ufortøvet  brød  denne  op  med 
Hæren ;  men  da  han  var  kommen  til  Cebolla,  negtede 
Gouverneuren  at  indlade  ham,  og  han  maatte  derfor  be- 
gynde at  beleire  denne  Fæstning.  Under  Beleiringen 
samlede  mange  Flygtninge  fra  Valencia  sig  omkring' ham, 
og  Alle  svore  ham  Troskab.  Foreløbig  benyttede  Cid  Tiden 
til  at  gjøre  et  Forsøg  paa  at  lære  Valencias  nye  Hersker  at 
kjende  og  sendte  ham  derfor  et  Brev,  hvori  han  haardt 
dadlede  det  begaaede  Mord  og  i  en  bydende  Tone 
opfordrede  Ibn-Djahhaf  til  at  udlevere  det  Korn,  Cid 
havde  efterladt  i  Valencia.  Kadien  svarede  herpaa, 
at  det  omtalte  Korn  var  blevet  stjaalet,  og  at  Byen  var 
i  Almoravidernes  Magt ;  men  han  erklærede  sig  beredt 
til  at  slutte  Venskab  med  Cid  og  hjælpe  ham,  hvis 
han  vilde  underkaste  sig  Almoravidernes  Hersker. 
Dette  ubehændige  Svar  overbeviste  Cid  om,  at  Kadien 
var  en  Mand,  der  ikke  vilde  blive  nogen  farlig  Mod- 
stander. Han  afbrød  derfor  al  videre  Forbindelse  med 
ham,  tilskrev  ham  et  truende  Brev,  hvori  han  svoer  at 
hævne  Kadirs  Mord,  og  underrettede  Befalingsmændene  i 
de  nærliggende  Slotte  om,  at  de  øieblikkelig  skulde 
forsyne  hans  Hær  med  Levnetsmidler,  hvis  de  ikke 
vilde  behandles  som  Oprørere.  Alle  adløde.  Paa 
samme  Tid  sendte  Cid  daglig  alle  de  Tropper,  han 
kunde  undvære  ved  Beleiringen  af  Cebolla,  ind  paa 
Valencias  Omraade  for  at  forurolige  Byen.  Hans  Folk 
bemægtigede  sig  alt  Qvæget,  men  Landmændene  lode 
de  i  Fred  og  opmuntrede  dem  endog  til  at  vedblive 
med  at  dyrke  Jorden. 

I  Juli  1093  maatte  Cebolla  endelig  overgive  sig, 
og  først  nu  kunde  Cid  begynde  en  ordentlig  Beleiring 
af  Valencia.       Han    var    netop  ifærd  med  at  afbrænde 

Landsbyerne  i  Omegnen  og  Skibene  paa  Guadalaviar, 
da  en  af  Mostains  Vezirer ,  ledsaget  af  tresindstyve 
Ryttere ,  ankom  til  Leiren  under  det  Paaskud  at  løs- 
kjøbe  fangne  Muselmænd,  men  i  Virkeligheden  for  at 
finde  en  Leilighed  til  at  træde  i  Forbindelse  med  den 
beleirede  Ibn-Djahhaf  og  tilbyde  ham  Hjælp,  naar  han 
vilde  anerkjende  Saragossas  Hersker  som  Overherre. 
Tilbudet  blev  imidlertid  ikke  modtaget,  og  den  uhel- 
dige Diplomat  synes  kun  at  være  kommen  til  Leiren 
for  at  være  Vidne  til  Cids  rivende  Fremskridt. 

To  Dage  efter  Vezirens  Ankomst  bemægtigede  Cid  sig 
en  af  Valencias  Forstæder,  „den  nye  By",  og  snart 
efter  angreb  han  Forstaden  al-Coudia.  Under  Angrebet 
styrtede  hans  Hest ,  men  trods  -  sin  tunge  Rustning 
kom  han  hurtigt  i  Sadlen  og  dræbte  mange  Fjender 
med  egen  Haand.  Paa  samme  Tid  foretog  en  anden 
Afdeling  af  hans  Hær  et  Angreb  paa  selve  Byen.  Om 
Middagen  trak  Cid  sig  tilbage  for  at  lade  Tropperne 
samle  Kræfter,  men  om  Eftermiddagen  blev  Angrebet 
fornyet  med  en  saadan  Heftighed,  at  Alt  maatte  vige. 
Al-Coudia  kom  i  hans  Magt;  den  næste  Dag  indsatte 
han  en  Skatteopkræver,  og  fra  nu  af  blev  denne  For- 
stad hans  Hovedqvarteer. 

Ved  denne  kraftige  Krigsførelse,  der  blev  kronet 
med  et  saa  afgjort  Held,  bleve  Valencianerne  forskræk- 
kede og  sendte  Gesandter  til  Cid  for  at  erfare  Freds- 
betingelserne. Cid  svarede,  at  de  kunde  selv  fastsætte 
dem,  naar  de  blot  fjernede  Almoravidernes  Tropper. 
Man  nærede  i  Byen  nogen  Tvivl  om,  hvorvidt  disse  god- 
villig vilde  fortrække ;  men  alle  Bekymringer  i  denne  Ret- 
ning bleve  hævede,  da  Almoraviderne  erklærede,  at  de 
ikke  alene  gjerne  vilde  drage  bort,  men  at  de  endog  vilde 
ansee  den  Dag,  de  kunde  gjøre  det,  for  den  skjønneste  i 
deres  Liv.  Da  denne  Anstødssteen  var  fjernet,  sluttede  Cid 
og  Valencia  Fred    paa  den  Betingelse,    at  Kadien  Ibn- 

Djahhaf  skulde  erstatte  Værdien  af  det  røvede  Korn 
og  betale  den  samme  Tribut,  som  forhen  Kadir.  For- 
stæderne vedbleve  at  være  Cids  Eiendom. 

Næppe  var  Freden  sluttet,  før  der  kom  Efterret- 
ning om,  at  der  samlede  sig  en  stor  almoravidisk  Hær, 
som  havde  isinde  at  drage  imod  Valencia.  Cid  raadede 
indstændigt  Ibn-Djahhaf  til  ikke  at  lade  denne  Hær 
komme  ind  i  Byen ;  men  alle  Raad  vare  overflødige, 
thi  Kadien  indsaae  saa  godt  som  Nogen,  at  den  Dag, 
Almoraviderne  kom  ind  i  Valencia,  vilde  hans  Herre- 
dømme være  forbi,  og  han  sluttede  derfor  en  fast  Al- 
liance med  Cid  og  nogle  omboende  almoravidiske  Slots- 
befalingsmænd, der  saaledes  haabede  at  kunne  gjøre 
sig  uafhængige. 

Medens  Cid  var  paa  et  Tog  mod  en  Medbeiler  til 
Besiddelsen  af  Valencia,  erfarede  man  i  denne  By,  at 
den  store  almoravidiske  Hær  virkelig  havde  sat  sig  i 
Bevægelse  og  var  naaet  til  Lorca.  Ibn-Djahhafs  Fjen- 
der jublede  over  denne  Efterretning,  medens  Kadien 
sendte  Bud  paa  Bud  til  Cid  om  at  skynde  sig  tilbage. 
I  Cebolla  mødte  Cid  Ibn-Djahhaf  og  de  oprørske  al- 
moravidiske Slotsbefalingsmænd  og  fornyede  Forbundet. 
Tillige  sendte  de  et  Brev  til  den  fjendtlige  Feltherre, 
hvori  de  underrettede  ham  om,  at  Cid  havde  sluttet 
Forbund  med  Kongen  af  Aragonien ;  hvis  han  derfor 
vovede  at  komme  til  Valencia,  vilde  han  have  at 
kæmpe  med  otte  Tusinde  jernklædte,  christne  Ryttere, 
som  vare  de  bedste  Krigere,  der  fandtes  i  Verden. 

Cid  var  fra  nu  af  sikker  paa  Ibn-Djahhaf;  men 
han  vilde  ogsaa  vide,  hvor  stor  Valen cianernes  Frygt 
for  ham  var  og  paa  samme  Tid  give  Almoraviderne  et 
Beviis  paa,  at  Indbyggerne  foretrak  hans  Venskab  for 
deres.  Han  bad  derfor  Ibn-Djahhaf  om  paa  nogle  Dage  at 
overlade  ham  en  deilig  Have,  som  laa  lige  udenfor 
Byen.     Kadien    maatte  rette  sig  efter  sin  mægtige  Be- 

skytters  Villie  og  tilberedte  paa  den  bestemte  Dag 
Alt  paa  det  Prægtigste  —  men  Cid  kom  ikke.  Han 
sendte  Bud  om  Natten  og  lod  sig  undskylde  med 
et  pludseligt  Ildebefindende,  som  imidlertid  Ingen 
troede  paa.  Forbittrelsen  hos  Cids  Modstandere  var 
stor  og  blev  endnu  større,  da  Ridderen  nogle  Dage 
senere,  ledsaget  af  en  Deel  af  sine  Tropper,  uventet 
drog  ind  i  Haven  og  tog  hele  den  omkringliggende 
Forstad  i  Besiddelse.  Paa  samme  Tid  kom  der  pludse- 
lig Underretning  om,  at  de  saa  længselsfuldt  ventede 
Almoravider  havde  sat  sig  i  Bevægelse  og  marscherede 
mod  Murcia.  Forgjæves  søgte  Ibn-Djahhaf  at  bringe 
sine  Fjender  til  Taushed  ved  at  sige,  at  Cid  kun 
havde  udbedt  sig  Haven  for  at  udhvile  sig,  og  at  han 
paa  Forlangende  strax  vilde  forlade  den;  snart,  til- 
føiede  han  ,  maatte  de  see  sig  om  efter  en  anden 
Kadi,  da  han  havde  besluttet  at  trække  sig 
tilbage  i  Privatlivet.  Ibn-Djahhaf  meente  naturligviis 
Intet  hermed;  men  Valencianerne  toge  ham  paa  Ordet 
og  saae  sig  om  efter  en  ny  Hersker,  hvad  der  var 
det  Samme  som  at  erklære  Cid  Krig.  Da  Ibn-Djahhaf 
erfarede,  at  Krigspartiet  havde  Magten,  skiftede  han 
stax  Politik,  erklærede  selv  Cid  Krig  og  omgav  sig  med 
en  talrigere  Garde. 

Imidlertid  vare  Almoraviderne  komne  ganske  nær 
til  Byen,  og  Cid  havde  med  sin  Skare  forladt  Haven 
for  atter  at  støde  til  sin  Hovedhær.  Efter  nogen  Tvivl- 
raadighed  besluttede  han  at  møde  Almoraviderne  og 
forskandse  sig  bag  Guadalaviar.  Han  lod  Broerne 
over  denne  Flod  afbryde  og  Markerne  oversvømme, 
saa  at  Fjenderne  kun  kunde  angribe  ham  ad  en  eneste 
smal  Vei.  Maurerne  i  Valencia  opsendte  Bønner  til 
Gud  om  Hjælp  og  lagde  den  Plan,  at  de  under  Kam- 
pen mellem  Cid  og  hans  Fjender,  hvis  Bivouakild  man 
kunde  skimte  fra  Voldene,    vilde   falde  ham  i  Ryggen 


Rodrigo  Diaz  Campeador,  kaldet  Cid.  293 

og  angribe  hans  Leir;  men  deres  Haab  blev  grusomt 
skuffet.  Det  var  et  voldsomtUveir  denNat.  Regnen  skyl- 
lede ned  og  gjorde  Adgangen  til  Cids  Stilling  endnu  van- 
skeligere end  før,  og  Morgenen  efter  bragte  et  Sendebud 
den  Efterretning,  at  Almoraviderne  vare  i  fuldt  Tilbage- 
tog. „Da  ansaae  de  (Maurerne  i  Valencia)  sig  for  døde 
og  gik  omkring  som  drukne  Mennesker,  saa  at  den 
Ene  ikke  hørte,  hvad  den  Anden  sagde;  deres  An- 
sigter bleve  sorte,  og  de  mistede  al  Besindelse  som 
den,  der  synker  ned  i  Havets  Bølger."  De  Christne 
derimod  hoverede  og  raabte  til  de  forfærdede Muselmænd, 
at  de  hellere  skulde  overgive  Byen  til  Cid;  den  stod 
jo  dog  ikke  til  at  redde. 

Da  Cid  nu  var  sikker  paa,  at  Almoraviderne  ikke 
vilde  vende  tilbage,  tog  han  atter  Lysthaven  i  Besid- 
delse og  lod  Forstæderne  plyndre  og  opbrænde.  Byen 
var  nu  ganske  indeslustet,  men  dens  mauriske  Indbyggere 
opmuntredes  ved  et  Brev  fra  en  almoravidisk  Feltherre, 
som  undskyldte  Hæren  med  Mangel  paa  Levnetsmidler 
og  med  de  ufremkommelige  Veie,  men  tilføiede,  at 
der  udrustedes  en  ny  Expedition.  Imidlertid  var  i  Valen- 
cia Prisen  paa  Levnetsmidler  stegen  til  det  Dobbelte, 
medens  al-Coudia  blomstrede  og  blev  en  virkelig  By, 
hvor  hele  Omegnens  Marked  holdtes,  og  hvorfra  Cid 
forsynedes  med  en  Mængde  Levnetsmidler,  ligesom 
ogsaa  Markerne  omkring  Valencia  bleve  dyrkede  uden 
Hindringer.  Snart  blev  imidlertid  ogsaa  det  sidste 
Haab  om  Redning  berøvet  de  ulykkelige  Maurere, 
da  der  kom  Underretning  om ,  at  Almoravidernes 
Tropper  vare  vendte  tilbage  til  Afrika,  og  alle  Be- 
falingsmændene i  de  omliggende  Fæstninger  skyndte 
sig  derfor  med  at  underkaste  sig  Cid  og  forsyne  ham 
med  Beleiringsmaskiner  og  Fodfolk. 

Fra    denne  Tid    have    vi    en    arabisk    Klagesang, 

som  tydeligt  viser,    hvor    dybt  Indbyggernes  Mod    var 
sunket : 

»Valencia!  Valencia!  en  Mængde  Ulykker  have  ramt  Dig,  og 
Du  er  truet  med  en  snarlig  Død;  lader  din  gode  Skjæbne  Dig 
undslippe ,  vil  det  være  et  stort  Vidunder  for  alle  dem ,  som 
see  Dig. 

»Dersom  Gud  nogetsteds  har  viist  Naade,  lad  ham  da  vise  den 
mod  Dig;  Du  blev  jo  kaldt  Glæde  og  Fornøielse;  i  Dig  glædede, 
forfriskede  og  morede  alle  Maurer  sig. 

»Men  dersom  det  er  Guds  Villie,  at  Du  denne  Gang  skal  gaae 
fuldstændigt  til  Grunde,  vil  det  være  paa  Grund  af  Dine  store 
Synder  og  den  store  Dristighed,  Du  har  viist  i  Medgangens 
Dage. 

Derpaa  besynger  Digteren  Valencias  mange  Skjøu- 
heder  og  slutter  saaledes: 

»Valencia!  Valencia!  Alt,  hvad  jeg  har  sagt  om  Dig,  har  jeg 
sagt  og  udtalt  med  et  af  dyb  Kummer  opfyldt  Hjerte. 

»Jeg  vil  kun  lade  mit  Hjerte  kjende  det,  for  at  Ingen  skal 
faae  det  at  vide,  før  det  er  umuligt  at   skjule  det  længere«  *) 

Ibn-Djahhaf  havde  givet  efter  for  Krigspartiet  i  det 
Haab  derved  at  kunne  beholde  sin  Indflydelse;  men 
han  havde  forregnet  sig,  og  Magten  var  i  Virkeligheden 
kommet  i  Beni-Tahir'ernes  Magt**).  Han  glædede 
sig  derfor  over  Byens  Nød  og  fortalte  til  Alle  og  En- 
hver,   som  vilde  høre  derpaa,  at  Beni-Tahir'erne  vare 


*)  Elegien  findes  i  Cronica  general,  forfattet  af  Alphons  den  Lærde; 
men  den  arabiske  Text  er  endnu  ikke  funden.  Den  har  opnaaet 
stor  Berømthed  i  Literaturhistorien ,  da  den  er  bleven  benyttet  af 
de  spanske  Lærde ,  Pidal ,  Gayangos  og  Molina,  som  Beviis  for 
den  af  Spanierne  saa  haardnakket  forfægtede  Paastand  om  den 
arabiske  Poesies  store  Indflydelse  paa  Romancerne.  Dozy  og 
"Wolf  have  imidlertid  godtgjort  denne  Paastands  Urigtighed,  uden 
dog  derfor  at  bringe  Modpartiet  til  Taushed. 
**)    En  fornem  maurisk  Familie,  som  hørte  til  Krigspartiet. 

Skyld  i  Byens  Ulykker,  thi  de  vare  Mænd  uden  Ind- 
sigt i  Statssager ,  og  den  Mening  blev  mere  og  mere 
almindelig,  især  blandt  de  Rigere,  at  Ibn-Djahhaf 
havde  Ret.  Snart  ilede  Folk  til  Ibn-Djahhaf,  bade 
ham  om  Tilgivelse  og  fordrede  Raad  af  ham  imod 
deres  Ulykker.  Med  beregnet  Tilbageholdenhed  sva- 
rede Ibn-Djahhaf,  „at  han  Intet  havde  at  bestille  med 
dem,  han  var  nu  Privatmand;  de  sagde,  at  de  lede 
under  den  nuværende  Tilstand ;  men  maatte  han  ikke 
selv  lide  derunder?  Var  han  ikke  underkastet  de  samme 
Ulykker,  sorn  de  selv?  Hvad  kunde  det  nytte,  at  han 
gav  Raad  til  Folk,  som  vare  sønderrevne  af  indre 
Splid?  Dog",  tilføiede  han  formildende,  „hvis  de  vilde 
høre  op  med  alt  Had  og  forhindre  Beni-Tahir'erne  i 
at  fortrædige  ham,  saa  skulde  de  atter  komme  til  at 
leve  i  Fred."  Alle  som  Een  raabte,  at  de  vilde  adlyde 
ham  :  „Alt  gik  godt,  saa  længe  vi  fulgte  Dine  Raad". 

Ibn-Djahhaf  var  atter  Herre  i  den  ulykkelige  By; 
men  da  han  frygtede  for,  at  den  styrtede  Families  Til- 
hængere atter  skulde  faae  Magten,  fik  han  Cid  til  at 
rykke  tæt  ind  under  Muren  og  forkynde  Valencianerne, 
at  han  Intet  vilde  høre  om  Fredsforslag,  før  Beni- 
Tahir'erne  vare  fjernede.  Da  man  nølede  med  at  for- 
vise disse  ansete  Mænd,  lod  Ibn-Djahhaf  hemmeligt 
samle  en  Troppestyrke,  og  efter  en  kort  Kamp  med  de 
af  Familiens  Tilhængere,  der  vare  i  Nærheden,  sprængte 
man  Portene  paa  deres  Pallads ,  arresterede  dem  og 
sendte  dem  til  Cids  Leir,  førend  Modpartiet  kunde  gjøre 
nogen  virkelig  Modstand  (Marts  1093). 

Efter  denne  Begivenhed  drog  Ibn-Djahhaf  til  Cids 
Leir  for  personlig  at  underhandle  med  ham.  Han  blev 
modtagen  med  mange  Æresbevisninger ,  da  Cid  ven- 
tede, at  han  skulde  tilbyde  ham  store  Foræringer; 
men  Kadien  lod  Cid  vente  forgjæves.  Desuagtet  lovede 
Cid    ham    sit    Venskab    paa    den  Betingelse ,     at  Cids 

Skatteopkræver  skulde  have  Bolig  i  Valencia,  og  at 
Ibn-Djahhaf  efterhaanden  skulde  indbetale  alle  Skat- 
terne til  ham;  tilsidst  fordrede  Cid,  at  Kadien  den 
næste  Dag  skulde  stille  sin  Søn  som  Gidsel.  Ibn-Djahhaf 
fortrød  imidlertid  strax  sit  Løfte  derom,  og  da  Cid  den 
næste  Dag  lod  ham  vide,  at  han  ventede  Sønnen,  svarede 
Kadien,  at  han  hellere  vilde  miste  Livet  end  udlevere 
denne.  Cid  afbrød  derfor  al  Forbindelse  med  ham 
og  behandlede  de  Beni-Tahir'er,  som  han  havde  i  Fan- 
genskab, med  udsøgt  Høflighed. 

Da  de  tre  meest  ansete  Mænd  i  Valencia  døde 
netop  paa  denne  Tid,  spillede  Ibn-Djahhaf  Herre  i 
Byen  og  bekymrede  sig  kun  lidt  om  Almuens  Nød, 
der  allerede  uu  var  meget  stor.  Han  omgav  sig  med 
Digtere  og  Videnskabsmænd  og  holdt  et  glimrende 
Hof,  som  han  vedligeholdt  ved  at  udsuge  de  stakkels 
Indbyggere  paa  det  Ubarmhjertigste,  medens  Cid 
rykkede  nærmere  og  nærmere.  De  Fattige  maatte 
tage  tiltakke  med  Katte  og  Rotter.  Saasnart  man 
aabnede  en  Port,  styrtede  en  Mængde  Mænd,  Q,  vinder 
og  Børn  ud  til  Cids  Leir,  hvor  Nogle  bleve  dræbte, 
Andre  gjorte  til  Slaver  og  solgte;  men  Mange  døde, 
saasnart  man  gav  dem  Føde. 

I  denne  Nød  besluttede  endelig  Ibn-Djahhaf  at  an- 
raabeMostain,  Herskeren  i  Saragossa,  om  Hjælp,  og  skrev 
et  meget  ydmygt  Brev  til  ham.  Et  vanskeligt  Spørgs- 
maal  var  det  imidlertid,  om  man  skulde  titulere  ham 
Konge  eller  Herre,  og  Senatet,  der  blev  sammenkaldt 
i  denne  Anledning,  brugte  hele  tre  Dage  til  at  fatte  den 
Beslutning  at  titulere  ham  Herre  for  saaledes  lettere 
at  bevæge  ham  til  at  sende  Hjælp.  I  tre  Uger  maatte 
det  ulykkelige  Sendebud  vente  paa  Svar  ved  Mostains 
Hof,  hvor  han  ikke  engang  blev  forsynet  med  den 
nødvendige  Føde.  Da  han  ikke  vovede  at  vende  til- 
bage til  Valencia  uden  Svar,  stillede  han  sig  ved  Slots- 

porten  og  klagede  og  jamrede  saaledes,  at  Kongen 
hørte  ham.  For  at  befrie  sig  for  ham  skrev  han  et 
Brev ,  hvori  han  lovede  Hjælp ,  naar  han  først  havde 
faaet  Tropper  fra  Alphons  af  Castilien ,  til  hvem  han 
havde  skrevet  om  Understøttelse.  Ibn-Djahhafs  Mod 
blev  noget  oplivet  ved  dette  svage  Haab  om  Udsigt  til 
Hjælp,  og  han  beredte  sig  paa  at  holde  ud  saa  længe 
som  muligt.  Han  greb  derfor  til  de  meest  tyranniske 
Midler,  fratog  dem,  der  endnu  havde  Næringsmidler, 
disse  og  levnede  dem  kun  Føde  for  fjorten  Dage,  for 
at  han  saaledes  paa  den  øvrige  Befolknings  Bekostning 
kunde  ernære  sig  og  sin  Garde. 

Hver  Nat  sendte  Ibn-Djahhaf  Sendebud  til  Sara- 
gossa ,  hvis  Konge  stadigt  gav  ham  de  samme  intet- 
sigende Løfter.  Ogsaa  til  Alphons  henvendte  han  sig  og 
modtog  gode  Løfter,  men  ingen  Hjælp.  Dog  sendte 
Mostain  to  Gesandter  til  Cid,  tilsyneladende  for  at 
bede  ham  om  at  være  mildere  mod  Valencianerne, 
men  i  Virkeligheden  for  at  faae  en  Sammenkomst  med 
Ibn-Djahhaf.  Cid  tillod  dem  imidlertid  ikke  at  komme 
ind  i  Byen,  men  det  lykkedes  dem  at  sende  Ibn-Djah- 
haf et  Brev  fra  Mostain,  hvori  der  stod  :  „Viid,  at  jeg 
har  sendt  Gesandter  til  Cid  for  at  bede  ham  om  ikke 
at  trænge  Eder  saa  haardt,  og,  for  at  han  skal  høre 
op  dermed,  har  jeg  sendt  ham  store  Foræringer.  Jeg 
haaber,  at  han  vil  tilstaae  mig  mit  Forlangende,  og  at 
han  vil  underhandle  med  Eder.  Vil  han  imidlertid 
ikke,  saa  maae  I  troe,  at  jeg  uden  Tøven  vil  sende  en 
stor  Hær,  der  skal  forjage  ham  af  Landet.  Du  kan 
glæde  Dig  derover;  men  lad  disse  Ord  forblive  en 
Hemmelighed." 

Cid  forsøgte  paa  den  Tid  ogsaa  at  vække  Oprør  i 
Valencia,  men  ved  Mængdens  Ligegyldighed  mislyk- 
kedes det ;  Hovedmanden  faldt  i  Hænderne  paa  Ibn- 
Djahhaf,  der  afsendte  nogle  Ryttere,  som  endnu  havde 

Heste,  til  Mostam,  for  at  overlevere  ham  den  fangne 
Høvding.  Han  befalede  dem  tillige  ikke  at  vende  til- 
bage uden  med  Mostain.  Nøden  var  imidlertid  bleven 
større  og  større,  og  Mængden  af  dem,  der  forlode  Byen, 
voxede  daglig.  Cid  anede,  at  de  bleve  drevne  ud  af 
de  Rige,  for  at  disse  desto  længere  kunde  udholde  Be- 
leiringen,  og  stod  netop  i  Begreb  med  at  standse  denne 
Udvandring,  da  nogle  fornemme  Valencianere ,  der 
rimeligviis  vare  i  Ledtog  med  Ibn-Djahhaf,  kom  til 
Cid  og  raadede  ham  til  at  forsøge  en  Storm.  Cid 
fulgte  Raadet  og  stormede  en  af  Portene ;  men  alle  de 
Beleirede  ilede  herhen  og  overøste  de  Christne  med 
en  saadan  Regn  af  Stene  og  Pile,  at  Cid  og  de  Riddere, 
der  vare  i  hans  Nærhed,  maatte  søge  Ly  i  et  Badehuus-, 
som  laa  tæt"  ved  Voldene.  Ibn-Djahhafs  Soldater, 
der  havde  lagt  Mærke  hertil,  aabnede  nu  Portene,  dreve 
de  Stormende  tilbage  og  angrebe  Badehuset.  Cid 
frelste  sig  gjennem  en  Bagdør;  men  hans  Plan  var 
fuldstændig  strandet. 

Efter  dette  mislykkede  Forsøg  besluttede  Cid  at 
holde  fast  ved  den  sikkrere  Plan,  at  udsulte  Byen.  For 
at  opnaae  dette  i  den  korteste  Tid  gjaldt  det  om  at 
holde  saa  mange  Mennesker  som  muligt  indesluttede  i 
Byen,  og  Cid  lod  derfor  ved  en  Herold,  der  kom  Vol- 
dene saa  nær,  at  de  Beleirede  kunde  høre  ham,  for- 
kynde, at  alle  de  Indbyggere,  der  havde  overgivet 
sig  til  ham,  vilde  faae  Befaling  til  atter  at  vende  tilbage 
til  Byen;  hvis  de  unddroge  sig  herfor,  vilde  de  blive 
brændte.  Enhver,  som  for  Fremtiden  forlod  Valencia, 
vilde  komme  til  at  lide  samme  Straf.  At  dette  ikke 
var  tomme  Trusler  viste  Cid  ved  virkelig  at  lade  en- 
hver Val  en  cian  er,  han  traf  paa,  brænde,  og  han  sørgede 
for,  at  Baalet  blev  reist  paa  et  Sted,  hvor  Indbyggerne 
kunde  see  det.  Paa  denne  Maade  omkom  paa  een 
Dag  atten  af  de  ulykkelige  Valencianere,  medens  Andre 

bleve  kastede  for  Hundene.  Trods  disse  grusomme 
Forholdsregler  var  der  dog  stadigt  Nogle,  der  trodsede 
Faren,  og  ofte  lykkedes  det  Cids  Soldater  at  skjule 
Enkelte  for  at  sælge  dem  som  Slaver;  men  det  var  i 
Reglen  kun  Drenge  og  unge  Piger,  Soldaterne  vilde 
redde.  Var  der  en  ung  Pige,  hvis  Forældre  vare  rige, 
førte  de  hende  op  paa  en  af  Forstadens  Minareter  lige 
ved  Byen  og  truede  med  at  styrte  hende  ned  eller  at 
stene  hende.  Fangen  blev  da  gjerne  løskjøbt  paa  den 
Betingelse,  at  hun  maatte  forblive  i  al-Coudia. 

Cids  Forholdsregler  førte  til  et  hurtigt  Resultat. 
Selv  Ibn-Djahhafs  nærmeste  Venner  begyndte  at  knurre, 
og  han  maatte  give  efter  for  den  almindelige  Harme 
og  atter  opgive  Ledelsen  af  Staden,  hvorpaa  de  Beleirede 
bleve  enige  med  Cid  om,  at  Valencianerne  skulde  have 
Tilladelse  til  at  sende  Gesandter  til  Saragossa  og  den 
almoravidiske  General  i  Murcia  og  bede  dem  komme 
Byen  til  Hjælp  inden  fjorten  Dage;  kom  der  ingen 
Undsætning  inden  den  Tid,  skulde  de  overgive  sig  paa 
følgende  Betingelser:  Ibn-Djahhaf  skulde  vedblive  at 
være  Kadi;  han  og  hans  Familie  skulde  beholde  Liv 
og  Gods  ukrænket;  en  Tilhænger  af  Cid  skulde  have 
Opsyn  med  Skatterne,  og  en  anden  af  Cids  Venner 
skulde  have  den  militaire  Commando  i  Valencia,  hvis 
Besætning  skulde  tages  blandt  de  Christne,  der  levede 
blandt  Muselmændene  (Mozaraber) ;  Cid  skulde  boe  i 
Cebolla  og  maatte  love  ingen  Forandring  at  ville  fore- 
tage i  Love,  Skattepaalæg  eller  med  Hensyn  til  Møn- 
ten. Dagen  efter  denne  Tractats  Underskrift  reiste  fem 
af  de  Fornemste  til  Saragossa  og  fem  til  Murcia.  Cid 
havde  betinget  sig,  at  hver  Gesandt  kun  maatte  med- 
tage en  vis  Pengesum ;  de  fem  Mænd ,  der  reiste  til 
Murcia,  skulde  paa  et  christent  Skib  føres  til  Denia  og 
derfra  fortsætte  Reisen  over  Land;  men  før  Afseilingen 
lod  Cid  dem  undersøge,   og  man  fandt  hos  dem  store 

Rigdomme,  som  deels  tilhørte  dem  selv,  deels  Kjøb- 
mændene  i  Valencia,  der  vilde  forlade  Byen.  Disse 
Rigdomme  bleve  dem  fratagne  med  Undtagelse  af  den 
bestemte  Sum. 

De  fjorten  Dage  gik,  og  Gesandterne  vendte  ikke 
tilbage.  Ibn-Djahhaf  forsøgte  at  overtale  sine  Med- 
borgere til  at  vente  endnu  tre  Dage ;  men  de  svarede, 
at  de  hverken  vilde  eller  kunde  vente  længere,  og  Cid 
lod  dem  underrette  om,  at  han  vilde  ansee  Overeens- 
komsten  for  brudt,  hvis  de  tøvede  et  eneste  Øieblik. 
Der  gik  dog  en  Dag  hen,  inden  Portene  bleve  aabnede, 
og  da  der  endelig  ankom  Afsendinge  for  at  under- 
handle, erklærede  Cid,  at  han  ikke  mere  var  bunden 
ved  den  gamle  Overeenskomst ,  hvorpaa  Gesandterne 
erklærede,  at  de  overgave  sig  uden  Betingelser.  Den 
næste  Dag  kom  Ibn-Djahhaf  til  Leiren,  og  nu  lod  Cid 
sig  bevæge  til  atter  at  underskrive  den  gamle  Tractat, 
der  tillige  blev  undertegnet  af  de  fornemste  Christne 
og  Muselmænd  i  Staden.  Ibn-Djahhaf  vendte  derpaa 
tilbage  til  Byen,  hvis  Porte  bleve  aabnede  om  Mid- 
dagen. De  stakkels  Indbyggere  stimlede  sammen; 
„man  skulde  have  troet,  at  disse  Ulykkelige  kom  frem 
af  Gravene;  de  vare  blege  og  afkræftede,  ligesom  de 
ville  være  paa  Dommedag,  naar  Menneskene  skulle 
stige  op  af  Gravene  for  at  fremstille  sig  for  Guds 
Throne".     Valencia  overgav  sig  den  15de  Juni  1094. 

Efterhaanden  som  de  Christne  kom  ind  i  Byen, 
bestege  de  Voldene  og  Taarnene  uden  at  bryde  sig  om 
Ibn-Djahhaf,  der  raabte  til  dem,  at  de  krænkede  Trac- 
taten.  Cid  selv  steg  op  paa  det  høieste  Taarn,  hvor- 
hen Maurerne  kom  for  at  kysse  hans  Haand.  Seir- 
herren  behandlede  dem  med  stor  Høflighed  og  befalede, 
at  de  Vinduer  paa  Taarnene,  som  vendte  ud  til  Byen, 
skulde  tilmures,  for  at  ingen  Uvedkommende  skulde  kunne 
see   ned  i   Indbyggernes  Boliger,    ligesom    han    ogsaa 

befalede  de  Christne  at  hilse  Maurerne,  naar  de  mødtes, 
og  at  gaae  tilside  for  dem. 

Ibn-Djahhaf,  der  erindrede,  hvor  vred  Cid  var 
bleven,  da  han  havde  besøgt  ham  uden  at  tilbyde  ham 
Gaver,  tog  en  stor  Sum  Penge,  som  han  havde  fra- 
taget dem,  der  under  Beleiringen  havde  solgt  Brød  for 
en  urimelig  Priis,  og  tilbød  Cid  dem ;  men  denne  afslog 
at  modtage  Pengene,  da  han  vel  vidste,  hvorledes  de 
vare  komne  i  Kadiens  Besiddelse. 

Ved  en  Herold  lod  Cid  bekjendtgjøre ,  at  han 
ønskede  at  samles  med  de  fornemme  Valencianere  i 
den  forhen  omtalte  Have,  hvor  han  dernæst  i  en  Tale 
henvendte  sig  til  dem  og  tillod  Enhver  atter  at  sætte 
sig  i  Besiddelse  af  sin  tidligere  Eiendom ;  thi  alleLand- 
eiendommene  vare  under  Beleiringen  komne  i  Cids 
Hænder.  Tillige  forkyndte  han,  at  han  to  Dage  om 
Ugen,  Mandag  og  Torsdag,  vilde  være  tilgængelig  for 
Alle  og  Enhver,  der  havde  Noget  at  klage  over;  „men 
have  I  en  paatrængende  Sag,  saa  kom,  naar  I  ville, 
og  jeg  skal  høre  paa  Eder,  thi  jeg  lukker  mig  ikke 
inde  med  Qvinder  for  at  drikke  og  synge,  som  Eders 
Herrer,  hvem  I  aldrig  kunne  faae  at  see".  Dernæst 
forkyndte  han,  at  Enhver,  hvem  Kadien  havde  frataget 
Penge,  skulde  kræve  dem  tilbage,  da  han,  hvis  Ibn- 
Djahhaf  undslog  sig,  nok  skulde  tvinge  ham  dertil. 
Tilsidst  lovede  han  at  give  Eiermændene  de  Kostbar- 
heder tilbage,  han  havde  frataget  Gesandterne,  og 
sluttede  Talen  med  at  opfordre  Indbyggerne  til  at  være 
ham  lydige,  da  det  saa  vilde  gaae  dem  godt. 

Maurerne  glædede  sig  over  disse  Løfter;  men  de 
erfarede  snart,  at  det  ikke  var  Cids  Hensigt  at  holde 
dem.  Da  de  vilde  tage  deres  Landeiendomme  i  Be- 
siddelse ,  negtede  de  Christne  at  udlevere  dem,  idet  de 
sagde,  at  de  havde  faaet  dem  i  Forpagtning  eller  iste- 
detfor  Lønning.     Med    sikkert  Haab    om  Cids  Retfær- 

dighed  oppebiede  de  Torsdagen,  men  da  havde  Cid 
skiftet  Tone.  „Hvis  jeg  bliver  forladt  af  mine  Mænd, 
vil  jeg  være  som  den,  der  har  mistet  den  høire  Arm, 
som  en  Kriger  uden  Landse  og  Kaarde,"  svarede  han 
og  opfordrede  dem  tilsidst  til  selv  at  udlevere  ham 
Ibn-Djahhaf.  Paa  denne  Maade  vilde  han  søge  at  und- 
gaae  Skinnet  af  en  Privathævn.  Raadsherrerne  for- 
langte Betænkningstid,  men  føiede  sig  endelig  i  det 
Uundgaaelige,  arresterede  Ibn-Djahhaf  og  hans  Familie 
og  overleverede  dem  til  Cid.  Denne  takkede  dem  og 
tilsagde  dem  sin  Beskyttelse,  naar  han  maatte  opslaae 
sin  Bolig  i  Byen  og  besætte  alle  Fæstningsværkerne 
med  sine  Tropper  —  et  nyt  Tractatbrud ;  men  der  var 
intet  Andet  at  gjøre  end  at  adlyde. 

Snart  efter  samlede  Cid  Raadet  paa  Slottet  og 
lagde  nu  intet  Skjul  paa  sine  Hensigter,  men  fordrede, 
at  de,  der  ikke  havde  været  „loyale",  skulde  forlade 
Byen  og  flytte  til  al-Coudia.  De,  der  bleve  tilbage, 
maatte  kun  have  eet  Mulæsel  og  een  Tjener  hver,  og 
det  var  dem  ikke  tilladt  at  bære  Vaaben  uden  særlig 
Tilladelse.  Alle  Indkomster,  Rettergang  og  Møntvæsen 
skulde  for  Fremtiden  være  ham  forbeholdt.  Enhver,  der 
ikke  vilde  være  hans  Und ersaat,  kunde  forlade  Landet, 
men  Alt,  hvad  han  eiede,  skulde  blive  tilbage. 

De  fleste  Muselmænd  maatte  saaledes  forlade  Byen, 
og  de  Christne  indtoge  deres  Plads. 

Imidlertid  slog  Ibn-Djahhafs  sidste  Time.  Efter 
voldsomme  Pinsler  maatte  han  udstede  en  Fortegnelse 
over  Alt,  hvad  han  eiede,  men  opskrev  ikke  sine 
rede  Penge.  Cid  lod  ham  derpaa  i  Manges  Paahør 
aflægge  Eed  paa,  at  han  ikke  besad  Andet  end  det, 
han  havde  opskrevet,  og  lod  ham  erklære,  at,  hvis  der 
fandtes  Mere,  maatte  Cid  lade  ham  dræbe.  Ibn-Djah- 
haf havde  overgivet  sine  Venner  det  Meste  af  sine 
Skatte  med  Løfte  om  at  dele  med  dem,  hvis  han  und- 

gik  Døden ,  men  af  Frygt  for  Cid  udleverede  Vennerne 
Alt,  ligesom  man  i  Kadiens  eget  Huus  ved  en  Slaves 
Forræderi  fandt  store  Rigdomme.  Cid  havde  saaledes 
faaet  et  Paaskud  til  at  bemægtige  sig  Kadiens  Rig- 
domme og  dræbe  ham,  og  han  gik  frem  mod  den 
ulykkelige  Ibn-Djahhaf  med  en  Grusomhed,  der  sætter 
en  mørk  Plet  paa  hans  Charakteer.  Cid  lod  grave  en 
Grav,  hvori  man  stillede  Kadien  saaledes,  at  hans 
Hænder  og  Hoved  naaede  op  over  Jorden,  hvorpaa  der 
blev  antændt  et  Baal  rundt  omkring  Graven.  For  at 
forkorte  sine  Lidelser  trak  den  Ulykkelige  de  brændende 
Træstykker  hen  til  sit  Legeme  og  døde  under  skrække- 
lige Pinsler.  Cid  havde  bestemt  Kadiens  nærmeste 
Slægt  til  en  lignende  Død,  men  hans  egne  Venners 
Harme  bevægede  ham  dog  til  Skaansel. 

Almoraviderne,  der  saa  lunkent  havde  understøttet 
deres  Troesfæller  under  Beleiringen,  forsøgte  efter  Byens 
Fald  flere  Gange  at  fravriste  Cid  den.  En  stor  almora- 
vidisk  Hær  indesluttede  den,  men  paa  Beleiringens 
ellevte  Dag  gjorde  Cid  et  Udfald,  slog  Fjenden  og  be- 
mægtigede sig  hans  Leir.  Han  var  nu  paa  sin  Magts 
og  Æres  Høidepunkt,  og  efter  en  arabisk  Forfatters 
Vidnesbyrd  skal  han  endogsaa  have  yttret,  at  Spanien 
var  tabt  under  en  Rodrigo,  men  kunde  vindes  igjen 
under  en  anden  Rodrigo.  Selv  mægtige  Fyrster  søgte 
Forbund  med  ham,  og  Cid  modtog  dem  med  Glæde, 
thi  Almoraviderne  vedbleve  at  true  hans  Stater. 

Efter  Valencias  Erobring  tænkte  Cid  paa  at  indlemme 
Murviedro  i  sine  Besiddelser,  og  han  og  de  med  ham 
forbundne  Fyrster  marscherede  først  mod  den  mauriske 
Fæstning  Penacatel,  der  skulde  tjene  dem  som  Opera- 
tionsbasis.  Almoravidernes  Feltherre  vovede  ikke  at 
tilbyde  dem  noget  Slag  og  trak  sig  tilbage,  skjøndt 
han  havde  en  Hær  paa  tredive  Tusinde  Mand.  Men 
da  de  Allierede  efter  Penacatels  Indtagelse  droge  vider 

mod  Syd  langs  Søkysten,   traf  de  atter  Almoraviderne 
leirede  paa  Toppen  af  et  Bjerg,  medens  en  stærk  Flaade 
understøttede  Landhæren.     Faren    var    stor.     Allerede 
vaklede  de   Christne;    men    da  Cid   opmuntrende   red 
gjennem  Rækkerne   og  Soldaterne    hørte    deres    gamle 
Feltherres  Røst,  fattede  de  atter  Mod  og  angrebe  Fjen- 
derne med  et  saadant   Raseri,    at   disse   i  vild  Flugt 
maatte    forlade    deres    fordeelagtige   Stilling.     Stolte  af 
deres  Seir  og  med  et  umaadeligt  Bytte  vendte  de  Alli- 
erede   tilbage    til    Valencia,    men    rykkede   kort   efter 
atter  mod  Murviedro.     Denne  Byes  Indbyggere  indsaae 
godt,  hvilken  Skjæbne  der  truede  dem,  og  henvendte 
sig  om  Hjælp  til  Almoraviderne,  der  ogsaa  sendte  dem 
en  Hjælpehær;    men   ikke    saasnart    mærkede    dennes 
Fører,    at  Cid  nærmede  sig  Byen,    før  han  forlod  den 
og  kastede  sig  ind  i  Almenara.      Cid    fulgte    efter    og 
erobrede  Byen  efter  tre  Maaneders  Beleiring,  hvorpaa 
han  forjog  de  mauriske  Indbyggere  og  lagde  Grunden 
til  en  Christen  Kirke.     Da  han  brød  op  fra  denne  By, 
lod  han,    som    om  han  vilde  drage  til  Valencia,    men 
forandrede  pludseligt  sin  Marsch  og  drog  mod  Murviedro. 
De  fortvivlede  Indbyggere  bade  om  en  Vaabenstilstand 
paa  tredive  Dage,  som  Cid  ogsaa  tilstod  dem,  da  han 
indsaae,  at  den  ikke  vilde  kunne  gavne  dem.     De  Be- 
leirede  anraabte  Alphons  af  Castilien,  Mostain  af  Sara- 
gossa,  Almoraviderne  og  Greven  af  Barcelona  om  Hjælp ; 
men  Alphons  svarede,  at  han  hellere  saae,  at  Murviedro 
tilhørte  Cid  end  Maurerne;  Mostain  tilstod  ligefrem,  at 
han  ikke  vovede  at  kæmpe  mod  en  uovervindelig  Helt, 
og  Almoravidernes  Anfører,  Jussuf  ibn-Taschefin*),  vilde 
ikke  udsætte  sig  for  at  miste   de  ved  Zallaca  vundne 
Laurbær,  og  der  var  altsaa  heller  ingen  Hjælp  at  vente 
af  ham.     Greven   af  Barcelona   angreb  vel  en  af  Cids 

*)  See  Pag.  274. 


Rodrigo  Diaz  Campeador,  kaldet  Cid.  305 

Fæstninger,  men  paa  det  blotte  Rygte  om  Heltens  An- 
komst trak  han  sig  tilbage. 

Den  fastsatte  Tid  forløb,  og  Cid  opfordrede  de  Be- 
leirede  til  at  holde  deres  Løfte,  men  de  undskyldte  sig 
med,  at  deres  Gesandter  endnu  ikke  vare  komne  tilbage. 
Overbeviist  om,  at  Murviedro  ikke  kunde  undgaae  sin 
Skjæbne,  svarede  Cid:  „Jeg  tilstaaer  Eder  endnu  en 
Udsættelse  paa  tolv  Dage,  for  at  Alle  kunne  vide,  at 
jeg  ikke  er  bange  for  Nogen  af  Eders  Konger;*  de  have 
Tid  nok  til  at  komme,  dersom  de  vove  det.  Men 
overgive  I  Eder  ikke  efter  disse  tolv  Dages  Forløb, 
sværger  jeg  Eder  til,  at  jeg  lader  Eder  lægge  paa 
Pinebænken,  halshugge  eller  brænde  ved  en  sagte  Ild!" 
Da  de  tolv  Dage  vare  gaaede,  bade  de  om  ny  Ud- 
sættelse, hvilket  Cid  ogsaa  indrømmede  dem  med  Til- 
ladelse til  under  Vaabenhvilen  at  forlade  Byen  med 
Alt,  hvad  de  eiede. 

Maurerne  glædede  sig  over  denne  Tilladelse.  Den 
Mand,  hvem  man  havde  beskyldt  for  at  være  saa  grusom, 
viste  sig  —  troede  de —  i  Virkeligheden  mild  og  ædel;  men 
Indbyggerne  skulde  snart  lære  hans  virkelige  Charakteer 
at  kjende.  I  Juni  t098  drog  han  ind  i  Byen,  tre  Dage 
efter  sammenkaldte  han  de  endnu  tilbageblevne  Maurere 
og  fordrede,  at  de  skulde  udbetale  ham  Værdien  af 
det,  de  havde  sendt  bort  med  deres  Medborgere,  og 
tillige  de  Summer,  Almoraviderne  havde  faaet  for  at 
komme  Byen  til  Hjælp.  Da  de  ulykkelige  Indbyggere 
ikke  saae  sig  i  Stand  hertil,  bleve  de  som  Slaver  førte 
til  Valencia. 

Cid  vendte  derpaa  tilbage  til  Valencia;  men  han 
følte,  at  hans  Løbebane  nærmede  sig  sin  Ende.  Denne 
Mand,  der  havde  tjent  under  en  muhamedansk  Fyrstes 
Banner,  denne  Mand,  der  havde  ladet  saa  mange  Menne- 
sker brænde  og  ikke  holdt  sine  med  de  dyreste  Eder 
beseglede  Forpligtelser,    byggede   nu   den    ene   Kirke 

efter  den  anden  og  udstyrede  dem  med  en  uhørt  Pragt. 
Skjøndt  syg  pønsede  han  dog  paa  nye  Erobringer  og 
sendte  en  Hær  mod  Xativa;  men  den  manglede  sin 
Fører  og  led  et  totalt  Nederlag  mod  Almoraviderne. 
Efterretningen  herom  var  et  Dødsstød  for  Cid;  han 
døde  kort  efter  Slaget  (i  Juli  1099). 

Chimene  forsøgte  at  forsvare  Valencia  mod  Al- 
moraviderne, hvilket  ogsaa  lykkedes  hende  i  to  Aar. 
MeniOctober  1101  angreb  den  almoravidiske  Feltherre 
Mazdali  med  en  stor  Hær  Byen  og  tvang  hende  efter 
syv  Maaneders  tappert  Forsvar  til  at  anraabe  Alphons 
af  Castilien  om  Hjælp.  Ved  hans  Ankomst  trak  Al- 
moraviderne sig  tilbage,  men  Alphons  vovede  ikke  at 
beholde  Staden,  da  den  laa  for  langt  borte  fra  Græfld- 
sen.  Chimene  og  hendes  Ledsagere  forlode  da  Valencia 
og  medtoge  Cids  Liig ;  men  først  lode  de  den  prægtige 
By  gaae  op  i  Luer.  Den  femte  Mai  1102  rykkede 
Mazdali  ind  mellem  Valencias  Ruiner.  Chimene  over- 
levede kun  sin  Ægtefælle  i  fem  Aar.     Hun  døde  1104. 


Cid  blev  begravet  i  San  Pedro  de  Cardena's  Kloster 
ved  Burgos,  hvor  ogsaa  Chimene  hviler.  I  Aaret  1172 
lod  Alphons  den  Lærde  ham  lægge  i  en  ny  Kiste,  der 
blev  stillet  paa  venstre  Side  af  Alteret.  Da  Kirken  blev 
ombygget  1447,  blev  Kisten  stillet  paa  to  Steenløver 
ligefor  Sakristiet,  hvor  den  forblev  indtil  1541,  da  den 
blev  flyttet  hen  paa  høire  Side  af  Alteret;  men  paa 
Carl  V's  Befaling  blev  den  flyttet  tilbage  til  sin  gamle 
Plads.  Ved  denne  Leilighed  aabnede  man  Kisten. 
Liget  var  indhyllet  i  en  maurisk  Klædning,  og  ved 
dets  Side  laa  en  Landse  og  et  Sværd.  Ved  Kistens 
Aabning  udbredte  der  sig  en  herlig  Duft,  og  en  veder- 
qvægende  Regn,   hvorom  man  længe  forgjæves  havde 

bedet,  udgjød  sig  over  hele  Castilien  og  reddede  Lan- 
det fra  Hungersnød.  Allerede  længe  før  denne  Tid 
vidste  Sagnet  at  fortælle  om  Mirakler,  der  vare  skete 
ved  Cids  Kiste,  og  han  blev  efterhaanden  en  National- 
helgen. Der  manglede  blot,  at  han  skulde  canoniseres, 
og  Philip  IL,  den  Fyrste,  der  mindst  af  Alle  vilde 
have  taalt  en  Mand  som  Cid  i  sine  Stater,  henvendte 
sig  derom  til  Paven;  men  Planen  kom  ikke  til  Ud- 
førelse, da  den  spanske  Gesandt  kort  efter  Forhand- 
lingernes Begyndelse  maatte  forlade  Rom. 

San  Pedro  de  Cardena's  Kloster  gjemmer  endnu 
mange  Minder  om  Helten.  Udenfor  Klosteret  skal  hans 
tro  Hest,  Bavieca,  ligge  begravet.  Blandt  Reliqvierne 
opbevares  ogsaa  hans  Skjold  og  Banner,  saavelsom  et 
Crucifix,  der  skal  indeholde  et  Stykke  af  det  ægte 
Kors,  som  Cid  pleiede  at  bære  paa  Brystet  i  Kampen. 
Endnu  gjemmes  hans  to  Sværd,  Fizona  og  Colada. 
Det  Sidste  opbevares  paa  Rustkammeret  i  Madrid, 
medens  Fizona,  der  er  omtrent  fire  Fod  langt  og  ved 
Heftet  over  tre  Fingre  bredt,  tilhører  Marquierne  af 
Talco. 

R.   BESTHORN. 

Danmarks  politiske  Stilling  fra  Aaret 
1807  til  1814. 

Skrevet  i  August  Maaned  1814  af 
Dronning  Marie  Sophie  Frederikke. 


Imellem  afdøde  Etatsraad  Gierlews*)  efterladte  Pa- 
pirer fandtes  i  Afskrift  en  paa  Fransk  skreven  lille 
Memoire  under  Titlen  „Exposé  de  la  situation  politique 
da  Danemarck  depuis  l'année  1807  jusqu'å  1814,  écrit 
au  mois  d'Aout  1814  par  S.  M.  la  Reine,  authentique", 
og  derunder  „C'estS.  M.  leRoi  qui  a  fourni  les  dates", 
undertegnet  Rosenkrantz  **) .  Memoiren  er,  saavidt  vides, 
ikke  forhen  trykt***),  ialtfald  ikke  i  Oversættelse,  og 


*)  F.  1774,  død  som  Generalconsul  i  Norge  1845. 
**)  Niels  Rosenkrantz,  Statsminister. 
***)  I  »Danske  Samlinger  for  Historie,  Topographi,  Personal-  og  Lite- 
raturhistorie »  II  Bind,  Kjøbenbavn  1866 — 67,  findes  den  franske 
Text  aftrykt  efter  to  næsten  aldeles  eenslydende  Afskrifter,  af 
hvilke  den  ene  nu  tilhører  det  store  kongelige  Bibliothek.  Den 
Afskrift ,  efter  hvilken  ovenstaaende  Oversættelse  er  udarbeidet, 
tilhører  en  Privatmand,  som  velvillig  har  overladt  Redactionen 
den  til  Afbenyttelse.  Uovereensstemmelserne  mellem  denne  Copi 
og  den,  som  Hr.  Chr.  Bruun  har  aftrykt  i  „Danske  Samlinger", 
ere  aldeles  uvæsentlige  og  indskrænke  sig  saagodtsom  ude- 
lukkende til  let  forklarlige  Correcturfeil.  Memoiren  skal  være 
oplæst  i  det  første  Statsraadsmøde ,  i  hvilket  Hendes  Majestæt 
førte  Forsædet,  medens  Kong  Frederik  VI  var  i  Wien  i  Anled- 
ning af  Congressen.  Jfr.  Historisk  Tidsskrift,  tredie  Række,  VI.  B. 
III.  Hefte,  Pag.  514.  Red. 

den  indeholder  heller  intet  Nyt  af  større  Betydning, 
men  Behandlingsmaaden  af  Stoffet  er  ikke  uden  Inter- 
esse, enkelte  Vink  til  en  bedre  Forstaaelse  af  For- 
holdet imellem  Danmark  og  dets  Fjender  ere  givne,  og 
om  man  end  lettelig  seer,  at  den  høie  Forfatterinde  just 
ikke  stiller  sig  paa  noget  aldeles  upartisk  Standpunkt 
i  Skildringen  af  Begivenhederne,  faaer  man  dog  etind- 
tryk af,  at  det  er  Sandhed,  hun  fortæller.  Skjøndt 
det  her  kun  er  bestemte  historiske  Kjendsgjerninger, 
som  fremstilles,  skinner  dog  den  ophøiede  Forfatter- 
indes varme  Følelser  for  hendes  Gemal  og  hans  Land 
og  hendes  Sorg  over  alle  de  dem  tilføiede  Forurettelser 
og  Krænkelser  igjennem  paa  mange  Steder;  vi  haabe 
derfor,  at  Læserne  af  „Hist.  Archiv"  ikke  uden  Interesse 
ville  modtage  en  Oversættelse  af  det  gamle  Manuscript. 


Fra  Aaret  1720  havde  Danmark,  med  Undtagelse 
af  et  Par  korte  Afbrydelser,  nydt  Fredens  Velsignelser 
indtil  1807;  men  Freden  i  Tilsi*-  gjorde  Ende  paa 
denne  Lykke,  og  fra  dette  Tidspunkt  var  Landets  hele 
Existens  kun  en  Kamp  mod  dets  Undergang ;  thi 
umiddelbart  efter  denne  Fredslutning  fordrede  den  stor- 
britanniske  Regering  paa  en  bydende  Maade  af  Dan- 
mark ,  at  det  skulde  give  Afkald  paa  det  Neutralitets- 
system,  som  ene  havde  bevaret  Riget  fra  de  Ulykker, 
der  rystede  hele  det  øvrige  Europa.  En  Englænder, 
Mr.  Jackson,  blev  sendt  til  Danmark  i  dette  Øiemed. 
Han  førte  Underhandlinger  med  Kronprindsen ,  der  af 
politiske  Grunde  opholdt  sig  i  Kiel,  og  havde  tyve  Tu- 
sinde Mand  danske  Tropper  liggende  i  Garnison  iHol- 
steen  for  at  opretholde  den  neutrale  Stilling,  som  man 
med  Rette  betragtede  som  Rigets  eneste  Frelse.>.  Det 
var  overdraget  den  engelske  Afsending  at  foreslaae 
Kronprindsen  en  Alliance   med  Storbritannien  og  sam- 

tidig  fordre  for  det  Første  Udleveringen  af  den  danske 
Flaade  og  for  det  Andet  Ret  for  den  engelske  Regje- 
ring  til  at  besætte  Sjælland  med  Tropper  under  den 
Krig,  der  førtes  imellem  Frankrig  og  England.  „Det 
var",  forsikkrede  den  engelske  Afsending,  „meget  vig- 
tigt for  hans  Regjering  at  sikkre  sig  Danmark  i  det 
Øieblik,  den  russiske  Keiser  opgav  Alliancen  med 
Storbritannien  for  at  indgaae  Forbund  med  Frankrig, 
og  i  det  Tilfælde,  at  den  danske  Regjering  afslog  at 
alliere  sig  med  England  paa  de  fremsatte  Betingelser, 
vilde  der  blive  erklæret  Krig".  Alle  Kronprindsens 
Forestillinger  vare  forgjæves;  man  maatte  strax  vælge 
et  af  to  Alternativer :  enten  at  overgive  Flaaden  i  Eng- 
lands Hænder  og  modtage  Indqvartering  af  engelske 
Tropper  paa  Sjælland,  eller  Krig.  Man  foregav  at 
vide  i  England ,  at  den  danske  Flaade ,  for  at  tjene 
Frankrigs  Interesser  imod  England,  var  bleven  tilsikkret 
Napoleon  af  Keiser  Alexander  ved  en  hemmelig  Ar- 
tikel i  Tilsiter-Fredstractaten ;  var  dette  virkelig  Til- 
fældet, da  var  den  danske  Kronprinds  fuldstændig 
uvidende  derom.  Man  paastod  endogsaa,  at  alle  Or- 
logsskibene af  den  anførte  Grund  vare  fuldt  udrustede ; 
men  i  Virkeligheden  var  paa  denne  Tid  kun  et  eneste 
Linieskib  parat  til  at  stikke  i  Søen ,  og  det  var  for  at 
overføre  Keiser  Alexanders  Søster  til  Rusland.  Denne 
Dame  havde  nemlig  opholdt  sig  ti  Maaneder  i  Slesvig, 
da  hendes  Svigerfader,  Hertagen  af  Sachsen-Weimars 
Lande  vare  erobrede  og  besatte  af  Franskmændene. 
Paa  de  engelske  Allianceforslag  kunde  Kronprindsen 
aldeles  ikke  indlade  sig,  og  hans  Hovedgrunde  hertil 
vare  deels  Franskmændenes  Nærhed  —  disse  vare  i 
Besiddelse  af  Hamborg  og  Lybek  —  deels  den  Om- 
stændighed ,  at  Rusland ,  Danmarks  gamle  Allierede, 
nylig  havde  afsluttet  en  Alliance  med  Frankrig.  Kron- 
prindsen saae  sig  derfor  tvungen  til  reent  ud  at  afslaae 

Englands  Forslag,  og  Følgen  af  dette  Afslag  var  en 
Krig  med  en  Magt,  der  hidtil  var  bleven  betragtet  som 
Danmarks  naturlige  Forbundsfælle.  Denne  uundgaaelige 
Krig  tvang  Kronprindsen  til  at  søge  et  Forbund  med 
Frankrig  bragt  i  Stand,  et  Forbund,  der  var  saa  meget 
mere  nødvendigt,  som  man  maatte  drage  største  Delen 
af  Tropperne  fra  Halvøen  og  overføre  dem  til  Sjælland, 
hvorved  altsaa  en  stor  Deel  af  Riget  lagdes  blot.  Me- 
dens den  engelske  Afsending  endnu  befandt  sig  i 
Kiel ,  nærmede  allerede  den  engelshe  Flaade  sig  Sjæl- 
land, hvis  Indbyggere  mindst  tænkte  paa  Fjendtlig- 
heder fra  engelsk  Side  og  tilbød  dem  Gjæstevenskab, 
der  snart  skulde  udslynge  Død  og  Ødelæggelse  over 
den  lykkelige  og  fredelige  0.  Den  engelske  Afsending 
begav  sig  efter  sine  Underhandlinger  med  Kronprind- 
sen hurtigt  til  Sjælland,  og  snart  modtog  den  engelske 
Flaade  det  Signal ,  der  forvandlede  den  fra  tvetydig 
Ven  til  aabenbar  Fjende.  Sjællands  Skjæbne  og  Kjø- 
benhavns Ulykker  ere  for  bekj endte  til  her  at  skulle 
omtales  udførligt.  Kronprindsen  gjorde  Alt,  hvad  der 
stod  i  hans  Magt  for  at  komme  den  engelske  Afsen- 
ding i  Forkjøbet;  han  naaede  virkelig  ogsaa  sin  Hen- 
sigt og  søgte  i  den  korte  Tid  inden  Englændernes  An- 
komst at  opmuntre  Indbyggerne  med  det  sikkre  Løfte, 
snart  at  være  tilbage  med  Hæren.  Han  førte  sin  kon- 
gelige Fader  bort  fra  Sjælland  og  gjorde  Alt  for  at 
holde  det  Løfte,  han  havde  givet  i  Kjøbenhavn;  men 
Forsynet  vilde  det  anderledes,  og  Kronprindsen  maatte 
samtidig  høre  de  to  smertelige  Beretninger  om  Flaadens 
Ran  og  om  Hovedstadens  Overgivelse  i  engelsk  Vold. 
Efter  denne  skjændige  Tildragelse  lod  Keiseren  af 
Rusland  i  alle  offentlige  Blade  bekjendtgjøre,  at  han 
havde  erklæret  England  Krig,  en  Krig,  som  han  vilde 
fortsætte,  indtil  Danmark  havde  faaet  sin  Flaade  tilbage 
eller  en  klækkelig  Skadeserstatning  af  Storbritannien. 

Det  var  bestemt  i  den  Forbundstractat,  der  i  Septbr. 
1807  var  afsluttet  med  Napoleon  i  Fontainebleau,  at  et 
fransk  Troppecorps  skulde  staae  til  den  danske  Konges 
Raadighed,  dog  saaledes,  at  det  ikke  betraadte  de  danske 
Stater  uden  forudgaaet  Opfordring,  og  som  Følge  heraf 
kom  det  kun  an  paa  den  danske  Regjering,  om  den 
efter  Omstændighederne  vilde  tilkalde  fransk  Hjælp 
eller  ei.  Da  den  russiske  Keiser  i  Aaret  1808  havde 
erklæret  Sverige  Krig,  ønskede  han,  at  det  franske  Ar- 
meecorps ,  der  stod  under  Prindsen  af  Ponte-Corvos 
Overbefaling,  skulde  anvendes  imod  Sverige,  og  fik 
den  danske  Regering,  der  ikke  kunde  afslaae  hans 
Opfordring,  til  at  lade  denne  Armee  have  fri  Marsch 
gjennem  de  danske  Stater  og  til  selv  at  erklære  Sve- 
rige Krig.  Dette  Indfald  i  Sverige  fandt  imidlertid  ikke 
Sted,  og  andre  Begivenheder  fjernede  snart  den  franske 
Hær  fra  Danmark;  dog  blev  en  Deel  franske  Tropper 
liggende  i  Hamborg  og  i  Lybek.  Under  disse  Be- 
givenheder døde  Kongen  af  Danmark,  Christian  VII, 
den  trettende  Marts  1808  i  Rendsborg ,  og  Kron- 
prindsen  besteg  sine  Fædres  Throne  som  Frederik  VI. 
Hans  Overtagelse  af  Regeringen  under  saa  overordent- 
lig truende  Forhold  har  indtil  dette  Øieblik  kun  været 
et  altfor  sandt  Varsel  for  de  Ulykker  og  de  Tab,  han 
har  lidt  i  den  Tid,  han  har  siddet  paa  Thronen;  Gud 
give  ham  i  Fremtiden  lykkeligere  Dage ! 

Den  Krig,  Danmark  havde  begyndt  med  Sverige, 
endte  det  følgende  Aar;  en  Revolution  berøvede  Gu- 
stav IV  den  svenske  Krone  og  gav  den  til  hans  Onkel, 
og  kort  efter  sluttedes  Fred  saavel  med  Rusland  og 
Danmark  som  med  Frankrig.  Den  første  af  disse  Mag- 
ter beholdt  sin  Erobring,  Finland,  som  indlemmedes  i 
Rusland.  Prinds  Christian  August  af  Holsteen- Augusten- 
borg, der  var  commanderende  General  i  Norge,    blev 

valgt  til  Thronføl ger  i  Sverige ;  ved  hans  Død,  der  ind- 
traf 1810,  traadte  Prindsen  afPonte-Corvo  i  hans  Sted. 

Aaret  1811  bebudede  et  Brud  imellem  Frankrig  og 
Rusland,  en  Begivenhed,  der  truede  Danmark  med 
nye  Ulykker.  Kongen  bevarede  imidlertid  Freden  i  sine 
Stater  og  undgik  at  blande  sig  i  den  store  Kamp,  hvori 
næsten  hele  det  øvrige  Europa  var  indviklet,  og  som 
begyndte  i  Løbet  af  Aaret  1812.  Naar  undtages  Eng- 
land ,  med  hvilken  Stat  Rusland  havde  indgaaet  et 
nøie  Forbund,  Sverige,  som  Keiser  Alexander  ved  en 
hemmelig  Tractat  af  Marts  1812  havde  tilsikkret  Norge 
i  Skadeserstatning  for  Finland,  og  Sicilien,  der  var 
besat  af  engelske  Tropper,  erklærede  alle  europæiske 
Magter  sig  for  Frankrig  og  stillede  Soldater  imod  Rus- 
land. Napoleon  affordrede  Kongen  af  Danmark  istedet- 
for  Tropper  det  Løfte,  at  ti  Tusinde  Mand  skulde  staae 
beredte  til  i  visse  Tilfælde  at  understøtte  Frankrigs 
Sag ;  men  det  blev  herved  ;  de  ti  Tusinde  Mand  kom 
aldrig  længere  end  paa  Papiret. 

Hvormeget  de  store  Begivenheder  i  Rusland  have 
forandret  Europas  Udseende,  vide  Alle;  her  er  kun 
Talen  om  Danmarks  Stilling,  der  er  meget  lidt  bekjendt 
og  kun  bedømt  efter  ufuldstændige  og  ingenlunde 
upartiske  Beretninger.  Det  synes,  som  om  Keiser  Alex- 
ander ved  at  slutte  Fred  og  Alliance  med  England, 
havde  tabt  den  Interesse,  som  han  syntes  at  have  for 
Danmark  i  Anledning  af  Flaadens  Ran ;  i  det  Mindste 
har  Kongen  Intet  hørt  om,  at  der  var  Tale  orn  ham  i 
den  nye  Forbundstractat.  Man  lod  ham  blot  i  No- 
vember Maaned  1812  vide,  at  han  kunde  indtræde  i 
Forbundet,  dersom  han  forud  vilde  afstaae  Norge  til 
Sverige;  herfor  skulde  han  da  modtage  en  passende 
Skadeserstatning  ligesom  ogsaa  for  Flaaden.  Samtidig 
meldtes  der  ham ,  at  Keiser  Alexander  havde  lovet 
Sverige    tredive   Tusinde  Mand    som  Hjælpetropper   til 

Norges  Erobring,  dersom  Kongen  af  Danmark  ikke 
godvillig  vilde  afstaae  dette  Land.  Da  Kongen  paa 
ingen  Maade  kunde  indlade  sig  paa  Sligt,  afbrød  han 
Underhandlingerne  med  Rusland.  Imidlertid  maatte 
Napoleon  trække  sig  tilbage  fra  Hjertet  af  Rus- 
land, og  hans  Hær  blev  fuldstændig  ødelagt.  Hans 
Allierede,  som  mere  eller  mindre  lede  under  det  fran- 
ske Herredømme  og  havde  mistet  deres  Tropper  ved 
Ødelæggelsen  af  Storarmeen,  benyttede  sig  hurtigt  af 
den  første  givne  Leilighed  til  at  afryste  Aaget. 
Preussen  var  den  første  Stat  af  Napoleons  Allierede, 
der  erklærede  sig  imod  ham,  og  Mecklenborg  fulgte 
snart  Exemplet.  Kongen  af  Danmark,  der  aldrig  havde 
lidt  under  det  Aag,  under  hvilket  de  andre  Souve- 
rainer  havde  sukket ,  og  som  heller  ikke  havde  stillet 
Tropper  til  Napoleons  Raadighed,  troede  dog,  at  Øie- 
blikket  var  kommet  til  at  frigjøre  sig  fra  Forbundet 
med  Frankrig,  og  han  forkyndte  som  Følge  heraf  i 
Januar  1813  Napoleon,  at  hans  Staters  Interesse  for- 
drede en  Tilnærmelse  til  Storbritannien,  og  at  især- 
deleshed  Norges  Frelse  gjorde  ham  dette  til  Lov.  Na- 
poleon syntes  selv  at  indsee  Nødvendigheden  for 
Danmark  af  at  slutte  Fred  med  England  og  svarede 
Kongen  saaledes,  at  denne  modtog  et  grundet  Haab 
om,  at  Danmark,  der  allerede  var  betydelig  forgjældet 
paa  Grund  af  Krigen,  som  nu  havde  varet  i  halvsjette 
Aar,  var  nærved  at  opnaae  en  gunstig  Fred  med  sin 
naturlige  Forbundsfælle,  uden  at  have  noget  at  frygte 
fra  Frankrigs  Side ;  den  danske  Konge  havde  saameget 
mere  Grund  til  at  smigre  sig  med  dette  Haab,  som 
han  ikke  formodede  at  have  andre  Magter  til  Fjender, 
og  han  tog  derfor  ikke  i  Betænkning  at  aabne  Under- 
handlinger med  den  engelske  Regjering,  af  hvilke  han 
ventede  sig  det  heldigste  Udfald.  Dette  var  i  de 
første  Maaneder    af   1813;     men   Kongen   befandt   sig 

endnu  desværre  meget  langt  fra  Opfyldelsen  af  sine 
billige  Ønsker.  Afstaaelsen  af  Norge,  som  Storbri- 
tannien allerede  i  Juli  1812  ved  en  hemmelig  Artikel 
havde  tilstaaet  og  bifaldet,  og  som  formelt  blev  garan- 
teret Sverige  i  Åbo  ved  en  Tractat,  der  blev  afsluttet 
under  en  personlig  Sammenkomst  mellem  Keiseren  af 
Rusland  og  den  svenske  Kronprinds  og  undertegnet 
den  følgende  30te  August,  gjorde  en  sørgelig  Ende  paa 
alle  Kongen  af  Danmarks  Forhaabninger.  I  Kraft  af 
denne  Tractat  fordrede  den  svenske  Regering  høit  og 
lydeligt  i  Begyndelsen  af  1813  af  den  danske  Konge, 
at  han  skulde  afstaae  Norge  imod  en  passende  Skades- 
erstatning, og  i  samme  Øiemed  sendte  Keiser  Alexander 
i  Marts  Maaned  Fyrst  Dolgorucki  tilKjøbenhavn.  Keise- 
ren gik  frem  med  en  saadan  Snildhed,  at  der  f.  Ex.  i 
hans  Brev  til  Kongen  slet  ikke  var  Tale  om  det  egent- 
lige Øiemed  med  Fyrstens  Sendelse;  Brevet  indeholdt 
kun  almindelige  Forsikkringer  om  Keiserens  uskrømtede 
Venskab  og  Hengivenhed  for  Danmark,  medens  Fyrst 
Dolgorucki  selv  beroligede  Kong  Frederik  med  Hen- 
syn til  hans  Tvivl  om  Oprigtigheden  af  Keiserens  Fø- 
lelser, bad  ham  om  endelig  at  glemme  Fortiden, 
og  idet  han  opfordrede  ham  til  at  stille  et  Troppe- 
corps  mod  Napoleon  til  de  allierede  Magters  Raadighed, 
gav  han  ham  Haab  om,  at  der  aldeles  ikke  vilde  være 
Tale  om  Norge,  hvis  han  gik  ind  herpaa.  En  Over- 
eenskomst,  hvorefter  Kongen  lovede  at  yde  de  Allierede 
tyve  Tusinde  Mand,  hvoraf  de  ti  Tusinde  skulde 
marschere  strax,  de  andre  ti  Tusinde  staae  i  Reserve, 
blev  ogsaa  virkelig  afsluttet  med  Dolgorucki;  men  det 
viste  sig  altfor  snart,  kun  faa  Uger  efter,  og  endnu 
medens  Fyrsten  opholdt  sig  i  Kjøbenhavn ,  at  den 
svenske  Regering  var  sikker  i  sin  Sag  med  Hensyn  til 
Afstaaelsen.  Kongen  af  Sverige  kaldte  nemlig  sin  Re- 
præsentant  ved    det   danske  Hof  tilbage  og  erklærede 

ikke  at  ville  staae  i  Forbindelse  med  dette,  naar  den 
danske  Regjering  ikke  godvillig  samtykkede  i  at  af- 
staae  Norge.  Paa  samme  Tid  kom  endelig  Svaret  fra 
London ,  og  man  erfarede  deraf,  at  Veien  tfl  Under- 
handlinger med  den  engelske  Regjering  gik  igjennem 
Sverige;  man  skulde  henvende  sig  til  den  engelske 
Minister  i  Stockholm,  som  havde  modtaget  Instructio- 
ner  med  Hensyn  til  Underhandlingerne  med  Danmark. 
Kongen  saae  med  Smerte,  at  denne  Vei  var  umulig 
for  ham  at  gaae,  dersom  han  ikke  først  og  fremmest 
vilde  give  Afkald  paa  Norge,  og  denne  var  den  eneste 
Betingelse,  han  paa  ingen  Maade  kunde  underkaste  sig. 
Han  gjorde  endnu  et  Forsøg  paa  at  komme  overeens 
med  Storbritannien  og  skikkede  Grev  Joachim  Bern- 
storff til  London  med  det  Hverv  at  mægle  Fred  paa 
enhver  Betingelse ,  Norges  Afstaaelse  undtagen ;  men 
Gesandten  blev  koldt  modtagen,  man  hørte  ham  næppe, 
betydede  ham,  at  dersom  hans  Konge  ønskede  Fred, 
maatte  han  give  Slip  paa  Norge,  og  gjentog,  at  den 
engelske  Minister  i  Stockholm  havde  modtaget  Instruc- 
tioner  i  denne  Retning;  til  ham  maatte  den  danske 
Regjering  henvende  sig. 

Paa  samme  Tid  (Marts  1813)  afsluttedes  en  For- 
bundstractat  mellem  England  og  Sverige.  Den  svenske 
Regjering  blev  urolig  over  Fyrst  Dolgoruckis  Ophold 
i  Kjøbenhavn ,  og  i  Mai  blev  han  kaldet  tilbage  af 
Keiser  Alexander,  der  var  misfornøiet  med  hans  Under- 
handlinger med  Danmark.  Kort  før  Fyrstens  Ankomst 
til  Danmark  var  Grev  Carl  Moltke  sendt  som  dansk 
Afsending  til  den  russiske  Keiser,  der  just  stod  i  Be- 
greb med  at  reise  til  Dresden.  Han  havde  faaet  de 
samme  Instructioner  af  Kongen  som  senere  Grev  Bern- 
storff, men  man  laante  ham  lige  saa  lidt  Øre: 
„Norge  eller  Krig"  hed  det  overalt  først  som  sidst. 

Samtidig  med  Fyrst  Dolgoruckis  Ankomst  til   Kjø- 

benhavn  kom  Oberst  i  russisk  Tjeneste,  senere  Gene- 
ral, Tettenborn,  til  Hamborg  kort  efter  Franskmæn- 
denes Afmarsch  og  besatte  denne  By  med  sine  Trop- 
per. Den  danske  Hær  fik  Befaling  til  at  forene  sig 
med  Tettenborns  Armeecorps  for  at  forhindre  Fransk- 
mændenes Tilbagekomst,  og  virkelig  kom  det  ogsaa 
flere  Gange  til  smaae  Skjærmydsler,  da  de  Franske 
efter  General  Vandammes  Ordre  atter  vilde  drage  over 
Elben  ind  i  Hamborg.  Imedens  saaledes  danske  Sol- 
dater udgjøde  deres  Blod  for  de  Allierede,  var  det  ikke 
muligt  for  deres  Konge  at  opnaae  blot  saameget  som 
en  Vaabenstilstand  med  England,  og  Grev  Bernstorff 
vendte  med  uforrettet  Sag  tilbage.  I  det  Øieblik,  da 
de  politiske  Forviklinger  under  Fyrst  Dolgoruckis 
Ophold  syntes  at  være  ifærd  med  at  løses,  og  da  Haabet 
om  at  kunne  beholde  Norge,  derved,  at  et  Troppecorps 
stilledes  til  de  Allieredes  Raadighed,  begyndte  at  sætte 
sig  fast  hos  Kongen,  modtog  han  et  Brev  fra  sin  Svo- 
ger, Prindsen  af  Hessen,  commanderende  General  i 
Norge,  hvori  denne  skrev,  at  han  havde  erfaret,  at 
Kongen  havde  forenet  sig  med  de  Allierede  og  var  i 
Færd  med  at  yde  dem  activ  Hjælp;  hvis  disse  Efter- 
retninger vare  sande,  troede  Prindsen,  at  hans  Tjeneste 
ikke  for  Øieblikket  behøvedes  i  Norge,  et  Land,  til  hvilket 
han  iøvrigt  var  knyttet  som  til  sit  Fædreland,  og  han 
udbad  sig  derfor  af  Kongen  Tilladelse  til  at  maatte 
commandere  de  Tropper,  der  vare  bestemte  for  de 
Allierede.  Kongen  gav  strax  denne  Tilladelse,  af- 
sendte Ordre  til  sin  Svoger  om  at  komme  saa  hurtigt 
som  mulig  for  at  sætte  sig  i  Spidsen  for  Hjælpetrop- 
perne og  udnævnte  Prinds  Christian  af  Danmark,  der 
ivrigt  ønskede  dette,  til  Generalgouverneur  over  Norge. 
Just  da  de  to  Prindser  stode  i  Begreb  med  at  indtræde 
i  deres  nye  Stillinger,  ja  Prinds  Christian  alt  havde 
forladt  Kjøbenhavn,     kom  Grev  Bernstorff  tilbage  fra 

London  og  berøvede  Kongen  ethvert  Haab  om  nogen 
mindelig  Overeenskomst.  Resultatet  af  alle  den  danske 
Regjerings  indtrængende  Forestillinger  i  jEngland  var 
den  uigjenkaldelige  Kjendelse ,  at  Norge  skulde  af- 
staaes  til  Sverige,  og  de  derværende  Tropper,  som  efter 
Kongené  Mening  skulde  afgives  til  de  Allieredes  Raa- 
dighed,  stilles  under  den  svenske  Kronprindses  Com- 
mando.  Dette  Svar  nødsagede  Kongen  til  at  ophøre 
med  at  gjøre  flere  Forsøg  ved  de  allierede  Hoffer; 
han  havde  nu  Nok  at  gjøre  med  at  forsvare  sig  mod 
deres  Overgreb.  I  en  Fortvivlelse,  som  ingen  Pen 
formaaer  at  udtrykke ,  men  som  uden  Tvivl  enhver 
ædel  og  følsom  Sjæl  vil  forstaae,  blev  han  tvungen  til 
at  kuldkaste  alle  de  Planer,  han  havde  lagt  i  de  sidste 
tre  Maaneder.  Han  maatte  erklære  Tettenborn  og  Ind- 
byggerne i  Hamborg,  at  de  meest  tvingende  Omstæn- 
digheder nødte  ham  til  at  forandre  Tactik,  at  han  ikke 
længere  kunde  yde  dem  Hjælp,  der  truede  ham  fra 
alle  Sider,  og  at  han  af  Omsorg  for  sit  Land  maatte 
trække  sine  Tropper  tilbag.  Hans  Hærs  Forening 
med  General  Tettenborn,  uagtet  hverken  denne  eller 
nogensomhelst  Anden  vilde  staae  Kongen  af  Danmark 
inde  for,  at  Svenskerne,  der  rykkede  mod  hans  Riges 
Grændser,  vilde  undlade  at  angribe  ham  — ,  de  smaae 
Skjærmydsler  med  Franskmændene,  hvori  de  Danske, 
som  allerede  fortalt,  flere  Gange  havde  deeltaget, 
Fyrst  Dolgoruckis  Sendelse  til  og  hans  Ophold  i 
Kjøbenhavn :  alt  dette  maatte  nødvendig  hidføre  et 
Brud  med  Frankrig,  et  Brud,  der  i  dette  Øieblik, 
da  Freden  med  England  syntes  længere  borte  end 
nogensinde,  og  da  Ruslands  og  Sveriges  Planer  viste 
sig  saa  lidet  gunstige  mod  Danmark  som  vel  muligt, 
var  umuligt  at  bære.  Hvad  skulde  Kongen  gjøre? 
Til  hvem  skulde  han  vende  sig?  Franskmændene 
syntes    trods    deres    Tilbagetog    og    alle     deres  Tab  i 

Rusland  at  hæve  sig  igjen  efter  deres  Fald.  Østerrig, 
hele  Tydskland  med  Undtagelse  af  Preussen  og  Meck- 
lenborg,  Holland  og  Italien  syntes  endnu  at  være  paa 
Frankrigs  Parti,  og  kun  en  ny  Alliance  med  dette  Rige 
kunde  frelse  Danmark  fra  fuldstændig  Undergang. 
Efter  forgjæves  at  have  gjort  Alt,  hvad  der  stod  i  hans 
Magt  for  at  fornye  det  gamle,  i  Aaret  1807  brudte, 
Forbund  med  Storbritannien,  efter  at  have  anstrengt 
sig  over  Evne  for  at  bevare  den  bestaaende  Alliance 
med  Rusland,  saae  den  danske  Konge  sig  nødsaget 
til  paany  at  tye  til  Napoleon,  og  Hr.  Kaas  afsendtes 
til  Paris  som  befuldmægtiget  overordentlig  Afsending. 
Imidlertid  fandt  Hamborgs  Overgivelse  Sted;  Marschal 
Davoust  drog  derind  i  Spidsen  for  en  fransk  Hær, 
men  i  Forveien  havde  den  danske  Konge  baade  hos 
Davoust  og  selv  hos  Napoleon  gjennem  Kaas  ansøgt 
om,  at  denne  By  og  dens  Indbyggere  ikke  maatte  blive 
behandlede  efter  Marschallens  Trusler.  For  at  frelse 
Byen  fra  at  blive  erobret  med  Storm  havde  Kongen 
afsluttet  en  Overeenskomst  med  General  Tettenborn, 
der  trak  sine  Tropper  tilbage  og  veg  Pladsen  for  de 
Danske,  som  i  Overeensstemmelse  med  den  afsluttede 
Convention  aabnede  Stadens  Porte  for  den  franske 
Hær.  Det  vil  maaskee  ikke  være  paa  urette  Sted  her 
at  fortælle,  at  da  Kongen  underhandlede  med  de  Alli- 
erede, tilbød  han  med  sine  Tropper  ene  at  ville  for- 
svare baade  Hamborg  og  Lybek  imod  Franskmændene ; 
men  da  dette  blev  afslaaet,  saavel  som  en  forlangt 
Garanti  for  hans  Staters  Integritet,  erklærede  han,  at 
han  endog  vilde  give  Afkald  paa  denne  Garanti,  naar 
blot  hans  Tropper  maatte  forsvare  de  tvende  Byer, 
hvilket  da  kunde  betragtes  som  Garanti.  Men  heller 
ikke  dette  blev  ham  tilstaaet;  man  afslog  ham  Alt 
lige  indtil  hans  tjenstvillige  Tilbud ! 

Hr.  Kaas  blev  vel  modtagen  af  Napoleon,  som  han 
traf  i  Dresden,  og  Forbundet  imellem  Frankrig  og 
Danmark  kom  atter  i  Stand.  Medens  Underhandlin- 
gerne i  Dresden  stode  paa,  ankom  til  Kjøbenhavn  en 
engelsk  Parlamentair,  som  medbragte  Breve  fra  den 
engelske  Afsending  i  Stockholm,  Mr.  Thornton,  og  fra 
den  svenske  Statsminister,  Baron  Wetterstedt,  daterede 
fra  det  engelske  Orlogsskib,  som  under  Admiral  Hopes 
Commando  befandt  sig  i  Kjøgebugt.  Ogsaa  den  rus- 
siske General  Suchtelen  var  ombord  i  det  engelske 
Skib ,  og  Brevene  indeholdt  Meddelelse  om,  at  saavel 
han  som  Mr.  Thornton  og  Baron  Wetterstedt  havde 
Fuldmagt  fra  deres  respective  Regeringer  til  at  indlede 
Underhandlinger  med  Danmark.  Deres  Betingelser 
vare  tølgende:  wFor  at  lægge  sin  Uegennyttighed  for 
Dagen ,  erklærede  Kongen  af  Sverige ,  at  han  vilde 
lade  sig  nøie  med  Throndhjems  Stift  og  de  tilgrænd- 
sende  Egne  indtil  den  russiske  Grændse.  Den  danske 
Konge  skulde  stille  fem  og  tyve  Tusinde  Mand  til  de 
imod  Frankrige  allierede  Magters  Raadighed,  og  disse 
Tropper  skulde  staae  under  den  svenske  Kronprindses 
Commando."  Paa  Basis  af  disse  Betingelser  tilbød  den 
engelske  Afsending  at  ville  underhandle  om  Fred  med 
Danmark,  men  bemærkede  imidlertid,  „at  førend  den 
danske  Hær  var  stillet  under  Kronprindsen  af  Sveriges 
Overbefaling,  kunde  der  ikke  være  Tale  om  nogen 
Vaabenstilstand  med  Storbritannien",  og  tilføiede,  „at 
de  danske  Colonier  ved  Fredsslutningen  vilde  blive 
givne  tilbage;  dog  maatte  man  give  Afkald  paa  Øen 
Helgoland  og  opgive  Haabet  om  nogen  Erstatning  for 
Flaaden."  Disse  Betingelser  forekom  naturligviis 
Kongen  af  Danmark  ligesaa  uantagelige,  som  de 
utvivlsomt  forekom  Enhver  af  hans  Undersaatter,  thi 
endnu  boede  i  de  sande  fædrelandssindede  Danskes 
Bryst    det   Haab    og   den   Forvisning,      at   ikke   hele 

Europa  vilde  forene  sig  for  at  tilintetgjøre  deres  Fæ- 
dreland. Man  havde  Ret  til  at  betragte  Norge  som  en 
væsentlig  Bestanddeel  af  dette  Fædreland,  og  at  afstaae 
Trondhjems  Stift  vilde  i  Grunden  være  det  Samme 
som  at  give  Slip  paa  hele  Norge.  Hvad  den  anden 
fremsatte  Fredsbetingelse,  at  stille  de  danske  Tropper 
under  Kronprindsen  af  Sveriges  Commando,  angik,  da 
lød  den  forsaavidt  temmelig  ironisk,  som  man  i  det 
Øieblik,  man  overgav  den  Mand,  der,  om  han  vilde, 
kunde  erobre  hele  Norge,  et  saa  betydeligt  Troppecorps, 
i  Virkeligheden  overgav  Danmark  og  følgelig  det  hele 
Monarki  i  hans  Magt.  Man  afslog  altsaa  disse  Betin- 
gelser, og  ingen  Dansk,  der  føler  varmt  for  sit  Fædre- 
land, vil  kunne  laste  Kongen  derfor.  En  ny  Forbunds- 
tractat  imellem  Kongen  af  Danmark  og  Napoleon  blev 
afsluttet  i  Kjøbenhavn,  og  ti  Tusinde  Mand  stilledes  til 
de  Franskes  Keisers  Raadighed.  Prinds  Frederik  af 
Hessen,  der  efter  sit  Ønske  var  kaldt  tilbage  fra  Norge 
for  at  commandere  disse  Tropper,  blev  stillet  i  Spid- 
sen for  dem,  og  da  Vaabenstilstanden  imellem  de  krig- 
førende Magter  var  udløben  i  August  Maaned,  sluttede 
Hjælpecorpset  sig  til  Marschal  Davoust's  Armee  og  ryk- 
kede ind  i  Mecklenborg.  Kort  efter  erklærede  Kongen 
af  Danmark,  ifølge  en  Artikel  i  Forbundstractaten  med 
Frankrige,  Sverige,  Rusland  og  Preussen  Krig.  Ved  at 
stille  sig  paa  Ruslands  Side  havde  Østerrig  sluttet  sig 
til  de  mod  Napoleon  allierede  Magter,  Baiern  fulgte 
hurtig  Østerrigs  Exempel,  og  trods  Franskmændenes 
seirrige  Udgang  af  det  blodige  Slag  ved  Dresden 
vendte  Lykken  deres  Keiser  Ryggen.  Ved  Leipzig 
afgjorde  hele  Tydskland  sin  gamle  Gjæld  til  Napoleon 
paa  den  meest  eftertrykkelige  Maade.  Hans  Fald 
havde  for  Danmark  den  ulykkelige  Følge,  at  dets 
Fjender  derved  fik  fuldstændig  frie  Hænder  til  at  skalte 
og  valte  med  det  efter  deres  Forgodtbefindende,  og  at 

dets  Konge,  han,  der  lige  fra  sin  første  Ungdom  ikke 
havde  levet  og  arbeidet  for  Andet  end  at  skabe  Lykke 
for  sine  Undersaatter,  han,  der  aldrig  havde  tænkt 
paa  at  erhverve  saa  meget  som  en  Fodsbred  Land 
af,  hvad  der  tilhørte  nogen  Anden,  han,  hvis  Stater 
altid  havde  staaet  aabne  som  et  Tilflugtssted  for  en- 
hver Flygtning,  af  hvad  Stand  eller  Mening  han  saa 
var,  —  nu  saae  sig  bragt  dertil,  at  hans  Land,  hvad 
Øieblik  det  skulde  være,  kunde  overfløies  og  ødelæg- 
ges af  fjendtlige  Armeer,  uden  at  han  kunde  kjøbe 
det  Fred  for  nogen  anden  Priis  end  ved  at  offre 
den  største  Deel  af  det,  offre  Norge,  der  i  lang 
Tid  var  bleven  eftertragtet  af  Sverige,  overgivet  af 
Rusland.  Marschal  Davoust's  Hær,  der  allerede  var 
betydelig  svækket,  fordi  Napoleon  stadig  havde  truk- 
ket Forstærkninger  fra  den ,  saae  sig  ved  Begiven- 
hedernes Gang  ligesom  det  danske  Armeecorps  nød- 
saget til  at  gaae  tilbage  til  Hertugdømmet  Lauenborg, 
hvorfra  Marschallen  kastede  sig  ind  i  Hamborg.  Prind- 
sen  af  Hessen  var  netop  da  kommet  til  Lybek  med 
sit  Troppecorps  og  erfarede  ikke  Marschallens  Tilbage- 
tog, førend  dette  allerede  havde  fundet  Sted.  Allerede 
i  nogen  Tid  havde  Prindsen  forlangt  flere  Tropper  for 
at  kunne  dække  Holsteens  Grændser.  Kongen  gav 
virkelig  ogsaa  Befaling  til  deres  Afmarsch,  men  uhel- 
digviis  forsinkede  et  fuldstændigt  Vindstille,  en  Sj el- 
denhed  i  November  Maaned,  betydeligt  deres  Ankomst 
til  Holsteen,  og  de  kom  først  dertil  i  Begyndelsen  af 
December  Maaned,  tidsnok  for  at  være  Vidne  til  deres 
brave  Vaabenbrødres  Tilbagetog  efter  en  heldig  Træf- 
ning ved  Sehestedt,  to  Miil  fra  Rendsborg,  hvor  de 
Danske  havde  gjort  otte  Hundrede  Fanger.  Paa 
samone  Tid,  i  Slutningen  af  November,  ankom  til  Kjø- 
benhavn  en  østerrigsk  Officeer,  Grev  Bombelles,  der 
medbragte  et  Brev  fra  Fyrst  Metternich  til  Statsminister 

Niels  Rosenkrantz.  Fyrsten  bad  heri  Statsministeren 
om  at  være  fuldstændig  overbeviist  om  hans  Souverains, 
Keiserens,  gode  Hensigter  ligeoverfor  den  danske  Konge, 
og  han  bad  ham  tillige  om  at  nære  fuld  Tillid  til  Over- 
bringeren af  Brevet.  Grev  Bombelles  foreslog  da  paa 
sin  Regjerings  Vegne  Rosenkrantz  at  overtale  Kongen 
til  at  give  sit  Samtykke  til  Afstaaelsen  af  Trondhjems 
Stift  til  Sverige  mod  en  passende  Godtgjørelse  og  meldte 
endvidere,  atKeiseren  af  Østerrig  gjerne  vilde  optræde 
som  Mægler  mellem  den  danske  Konge  paa  den  ene 
og  de  allierede  Magter  paa  den  anden  Side.  Skjøndt 
Kongen  nærede  nogen  Betænkelighed  ved  at  gaae  ind 
herpaa,  underkastede  han  sig  dog  den  østerrigske 
Keisers  Forslag  efter  selv  at  have  havt  en  Samtale 
med  Grev  Bombelles.  Efter  at  Kongen  havde  givet  sit 
Ord  paa  at  ville  afstaae  Trondhjems  Stift  og  skrevet 
til  Keiseren,  i  hvis  Hænder  han  nu  frit  overgav  sig  og 
sit  Land,  afsendte  den  østerrigske  Minister  i  Kjø- 
benhavn ,  Grev  Liitzau ,  en  Coureer  med  dette  Bud- 
skab til  Keiseren  og  en  anden  med  et  Brev  fra 
Grev  Bombelles  til  Grev  Walmoden,  der  commanderede 
de  allierede  Tropper,  og  om  hvem  man  vidste,  at  han 
endnu  ikke  havde  forenet  sig  med  Kronprindsen  af 
Sverige.  I  dette  sidste  Brev  stod,  at  Kongen  af  Dan- 
mark med  ligesaa  megen  Tillid  som  Beredvillighed  havde 
givet  sig  ind  under  den  østerrigske  Keisers  Mægling, 
at  han  vilde  gjøre  Sit  for  at  bringe  Fred  tilveie  imellem 
Danmark  og  de  Allierede,  og  at  Greven  i  Overens- 
stemmelse hermed  bragte  en  Vaabenstilstand  imellem 
de  krigførende  Parter  i  Forslag.  For  det  Tilfælde,  at 
Tropperne  allerede  vare  marscherede  ind  i  Holsteen, 
bad  Grev  Bombelles  den  commanderende  General  om 
at  trække  sig  tilbage,  for  at  ikke  Underhandlingerne 
skulde  blive  opholdte.  Coureren  ankom  med  disse 
Breve  til  Slesvig  den   ellevte  December,    Dagen    efter 

Træfningen  ved  Sehestedt,  i  det  Øieblik,  da  Fjenderne 
fra  alle  Kanter  marscherede  imod  denne  By ,  der  var 
ude  afStand  til  at  forsvare  sig;  Glæden  over  de  gode 
Efterretninger  var  stor,  og  Haabet  luede  op  hos  Alle; 
imidlertid  erklærede  General  Walmoden,  til  hvem  han 
derpaa  begav  sig,  og  som  befandt  sig  tæt  ved  Rends- 
borg,  at  han  ikke  kunde  indlade  sig  paa  at  underhandle 
om  nogen  Vaabenstilstand,  eftersom  han  stod  under  den 
svenske  Kronprinds's  Overbefaling.  Coureren  begav  sig 
da  strax  til  denne,  der  var  i  Neumlinster,  og  efter 
megen  Talen  frem  og  tilbage  afsluttedes  der  en  Vaaben- 
stilstand paa  tre  Uger  med  Prindsen  af  Hessen.  Da 
Kongen  havde  faaet  Underretning  om ,  hvad  der  var 
l'oregaaet  i  Holsteen,  afsendte  han  Hr.  Bourcke  til  Kiel 
for  at  underhandle  om  Fred  med  Kronprindsen  af  Sve- 
rige; Grev  Bombelles  ledsagede  Bourcke;  men  Resultatet 
af  Underhandlingerne  blev ,  at  der  ikke  kunde  være 
Tale  om  nogen  endelig  Fredsslutning,  før  man  beqvem- 
mede  sig  til  at  give  Afkald  paa  hele  Norge.  Næsten 
i  Fortvivlelse  over  dette  Svar,  men  endnu  i  Tillid  til 
Østerriges  Mægling ,  opsatte  Kongen  saa  længe  som 
mulig  at  give  sit  Samtykke  til  denne  sørgelige  Freds- 
betingelse. Imidlertid  var  Vaabenstilstanden  ved  at 
udløbe,  og  Kronprindsen  af  Sverige  truede  Jylland; 
Kongen  tog  da  den  Beslutning  med  en  Deel  af  sine 
Tropper  selv  at  begive  sig  til  Fyen.  Han  forlod  Hoved- 
staden den  tredie  Januar,  og  da  Vaabenstilstanden  var 
udløben  den  femte,  satte  Fjenden  sig  i  Bevægelse  imod 
Jylland.  Kort  efter  sin  Ankomst  til  Fyen  modtog  Kon- 
gen et  Svar  fra  den  østerrigske  Keiser,  som  den  Coureer, 
der  var  afreist  fra  Kjøbenhavn  i  December,  bragte  med 
sig  tilbage,  og  som  udslukte  den  sidste  Gnist  af  Haab 
hos  Kongen  om  at  kunne  bevare  Norge  fra  at  gaae 
over  i  svenske  Hænder.  Brevet  var  affattet  i  meget 
forekommende  Udtryk,    men  Keiseren  erklærede,    „at 

han  for  Øieblikket  intet  Andet  kunde  gjøre  for  Kongen 
al* Danmark  end  raade  ham  til  for  enhver  Pris  at  forlige 
sig  med  de  allierede  Magter,  hvis  Tropper  havde  besat 
en  stor  Deel  af  Danmark,  og  at  det  var  raadeligst,  at 
Kongen,  da  Afstaaelsen  af  Norge  var  opstillet  som  den 
første  Betingelse  for  en  Overeenskomst,  gav  efter  her- 
for, dersom  han  ikke  vilde  udsætte  sig  for  fuldstændig 
at  blive  ødelagt."  Dette  var  Indholdet  af  det  Svar, 
af  hvilket  den  danske  Konge  havde  ventet  sig  saa 
Meget.  Paa  samme  Tid  modtog  han  fra  Bourcke  sikkre 
Efterretninger  om,  at  General  Schuvaloff  ventedes  snart 
at  ville  indtræffe  hos  Kronprindsen  af  Sverige,  der  da 
opholdt  sig  i  Kiel,  og  at  denne  General  paa  Keiser 
Alexanders  Vegne  skulde  foreslaae  Kronprindsen  at 
holde  Hertugdømmerne  besat,  indtil  en  Rømning  af 
Fæstningerne  i  Norge  havde  fundet  Sted.  Den  engelske 
Minister,  Mr.  Thornton,  havde  endvidere  i  Kiel  er- 
klæret Bourcke,  at  han  fra  sin  Regjering  havde  faaet 
det  Hverv  at  melde,  at  dersom  ikke  Afstaaelsen  af 
Norge  snarest  mulig  gik  for  sig,  vilde  en  engelsk  Flaade 
til  Foraaret  bemægtige  sig  Sjælland  og  gjøre  Ende  paa 
det  danske  Monarki,  som  ikke  stod  til  at  redde,  uden 
at  dets  Regjering  gik  ind  paa  den  tidtnævnte  Betingelse, 
og  at  alle  Europas  Stormagter  havde  garanteret  Sverige 
Besiddelsen  af  Norge.  Ved  disse  Efterretninger  og  ved 
Modtagelsen  af  Brevet  fra  den  østerrigske  Keiser  blev 
det  den  danske  Konge  klart,  at  der  kun  var  een  Udvei, 
og  det  var  at  afstaae  Norge,  der  i  de  sidste  Aar 
væsentlig  havde  skyldt  Danmark  sinExistens;  thi  her- 
fra vare  store  Ladninger  Korn  blevne  sendte  derop, 
uagtet  dog  kun  de  færreste  vare  komne  til  Bestemmelses- 
stedet, da  de  fjendtlige  Skibe  havde  opbragt  en  stor 
Deel  af  Fartøierne.  I  dyb  Fortvivlelse  indsaae  nu  Kon- 
gen sin  ulykkelige  Stilling.  Hele  Europa  fordrede  af 
Danmark,  at  det  skulde  opgive  Norge ;  hvorledes  skulde 

han  alene  kunne  modsætte  sig  denne  Fordring?  Hvad 
der  havde  været  Feighed  saa  længe,  som  der  endnu 
var  en  Gnist  af  Haab  tilbage,  blev  Nødvendighed  nu, 
da  Danmark  befandt  sig  fuldstændig  ene  og  forladt; 
Kongen  maatte  underskrive  Fredstractaten  paa  de  Vil- 
kaar,  hans  Fjender  fordrede  —  Pennen  formaaer  ikke 
at  skildre  de  Følelser,  med  hvilke  Kongen  under- 
skrev den. 

Med  denne  Afstaaelsestractat,  ved  hvilken  Kongen 
opoffrede  sine  helligste  Rettigheder,  ved  hvilken  en 
Forening,  der  havde  varet  i  over  fire  Aarhundreder. 
sønderreves,  vendte  Bourcke  tilbage  til  Kiel  og  over- 
leverede den  til  den  svenske  Kronprinds.  En  Vaaben- 
hvile  fandt  strax  Sted,  og  der  aabnedes  nærmere  Un- 
derhandlinger, hvis  Resultat  var  Freden  i  Kiel  imellem 
Danmark  og  Sverige;  det  lovedes  i  denne  sidste  Magts 
Navn,  at  den  skulde  anvende  al  sin  Indflydelse  for  at 
bringe  en  Vaabenhvile  istand  mellem  Danmark  paa  den 
ene  og  Rusland ,  Preussen  og  England  paa  den  anden 
Side  og  saa  snart  som  mulig  mægle  Fred.  Kronprindsen 
af  Sverige  forpligtede  sig  paa  samme  Tid  til  at  forskaffe 
Danmark  en  passende  Skadeserstatning  for  Norge  og 
tilføiede  mundtlig,  „at  han  ikke  havde  Mere  at  fordre 
af  den  danske  Konge,  og  at  det  for  Øieblikket  var 
hans  Opgave  at  underkaste  sig  Normændene."  Dette 
gjentog  han  ved  enhver  given  Leilighed  og  for  mang- 
foldige forskjellige  Personer. 

Ifølge  Fredstractaten  i  Kiel  skulde  den  danske 
Konges  Stater  være  rømmede  uopholdelig  efter  Rati- 
licationen  ,  og  virkelig  forlod  ogsaa  de  fremmede 
Tropper  Landet;  men  den  Armee,  der  stod  under 
General  Bennigsen ,  som  holdt  Hamborg  indesluttet, 
og  som  af  denne  Grund  havde  besat  en  Deel  af  det 
danske  Territorium,  befinder  sig  endnu,  i  August  Maa- 
ned,  i  Holsteen,  omendskjøndt  Hamborg,  som  Følge  af 

de  store  Forandringer,  der  ere  foregaaede  i  Frankrige, 
ikke  længer  er  i  fransk  Besiddelse.  Med  sin  sædvan- 
lige Loyalitet  skyndte  Kongen  sig  med  at  opfylde  de 
Betingelser,  man  havde  paanødt  ham.  Han  erklærede 
Napoleon  Krig  og  stillede  et  Corps  Hjælpetropper  paa 
tolv  Tusinde  Mand  til  de  Allieredes  Raadighed.  Dette 
Corps  skulde  staae  under  den  svenske  Kronprindses 
Commando.  Paa  samme  Tid  opfyldte  Kongen  den 
tunge  Betingelse  at  løse  Normændene  fra  deres  Tro- 
skabsed. Han  udtalte  for  dem  den  haarde  Nødvendig- 
hed, hvori  han  efter  alle  Europas  Stormagters  Villie 
befandt  sig,  at  afstaae  Norge  til  Sverige,  og  kaldte  sam- 
tidig Prinds  Christian  tilbage.  Kongen  har  gjort  Alt, 
hvad  hans  Hjerte  og  hans  Følelse  har  tilsagt  ham, 
hvad  hans  Kjærlighed  til  hans  Undersaatter  og  hans 
Bestræbelse  for  at  skaffe  dem  den  Fred,  de  saa  haardt 
trængte  til,  har  budt  ham,  og  han  har  endelig  gjort 
det  i  den  Overbeviisning ,  at  der  efter  de  andre  Mag- 
ters Beslutning  kun  forelaa  for  ham  Valget  imellem 
enten  at  bringe  et  tungt  Offer,  imod  hvilket  han  havde 
værget  sig  ligesaa  længe,  som  en  Skygge  af  Haab  om 
Redning  glimtede  i  hans  Sjæl,  eller  at  see  sit  Rige  til- 
intetgjort og  ødelagt.  For  at  frelse  det  Hele  maatte 
han  opoffre  en  Deel.  Imidlertid  varer,  trods  det  bragte 
Offer,  trods  Kongens  loyale  Fremgangsmaade  og  trods 
den  svenske  Kronprindses  høit  og  lydelig  udtalte  Løfte, 
Krisen  endnu.  Ved  at  vægre  sig  ved  at  følge  Kongens 
bestemt  udtalte  og  ofte  gjentagne  Ordrer,  ved  ikke  at 
ville  høre  hans  meest  indtrængende  Forestillinger  og 
ved  endelig  at  lade  sig  udraabe  til  Konge  i  Norge 
bragte  Prinds  Christian  Kongen  i  den  største  Forlegen- 
hed. Prindsen  havde  fuldstændig  vundet  Normændenes 
Hjerter  for  sig;  men  Sagernes  Stilling  i  Norge  tjente  til 
Paaskud  for  General  Bennigsen  og  hans  Armees  for- 
længede Ophold  i  Holsteen;  den  er  endnu  Skyld  i  den 

lange  Opsættelse  af  Ratificationen  af  Fredstractaten 
med  Rusland  og  Preussen,  og  den  er  endelig  Grunden 
til,  at  England,  der  nu  har  sluttet  Fred  med  Danmark, 
endnu  ikke  har  givet  Colonierne  tilbage.  Saaledes  har 
indtil  dette  Øieblik  de  Offre,  Kongen  har  bragt,  ved 
at  afstaae  Norge  og  Helgoland,  ved  at  give  Afkald  paa 
en  Skadeserstatning  for  den  røvede  Flaade,  kun  skaffet 
ham  en  Fred  af  Navn  med  Sverige  og  England ,  uden 
nogensomhelst  garanteret  Fordeel,  og  en  Vaabenstilstand 
med  Preussen  og  Rusland.  Hvad  den  danske  Konge 
derimod  angaaer,  har  han  ligesaa  nøiagtig  som  sam- 
vittighedsfuldt opfyldt,  hvad  man  har  forlangt  af  ham. 
Men  hans  Ulykkers  Maal  var  endnu  ikke  fuldt,  nei, 
man  mistænkte  ham  endog  for  at  være  i  Forstaaelse 
med  Prinds  Christian ,  og  medens  Normændene  vare 
fortvivlede  over,  at  deres  Land  gik  over  i  deres  gamle 
svorne  Fjenders  Hænder,  medens  de  Danske  for  største 
Delen  ikke  kunde  eller  ikke  vilde  indsee  Nødvendig- 
heden af  denne  Afstaaelse  og  tydelig  udtrykte  deres 
Misfornøielse  dermed,  truede  Europas  Stormagter,  som 
havde  garanteret  Sverige  Besiddelsen  af  Norge,  ophidsede 
af  den  svenske  Kronprinds,  Danmark  og  berøvede  det 
de  faa  Fordele ,  som  den  saa  dyrt  kjøbte  Fred  i  det 
Mindste  burde  have  tilstaaet  Landet,  og  endnu  laante  man 
ligesaa  lidt  Kongen  Øre,  som  da  han  Aaret  iforveien 
anraabte  om  Ruslands  Venskab  og  om  en  Overeenskomst 
med  England.  Endelig  sendte  Ruslands  og  Østerriges 
Keisere  ligesom  ogsaa  Kongen  af  Preussen  og  den  en- 
gelske Regjering  Afsendinge  til  Kjøbenhavn,  for  at  de 
paa  nært  Hold  kunde  holde  Øie  med  Kongen  af  Dan- 
marks Handlinger  og  for  derfra  at  begive  sig  til  Norge 
for  at  overtale  Prinds  Christian  til  at  forlade  dette 
Land.  Midt  i  det  Uveir,  der  havde  reist  sig  imod  ham, 
og  med  den  Sindsro,  som  alene  en  reen  og  skyldfri 
Samvittighed    kan    skabe ,    saae    Kongen    med    Glæde 

disse  Herrer  ankomme,  som  med  deres  egne  Øine 
kunde  overtyde  sig  om  hans  Opførsel.  Af  de  Breve, 
han  havde  vexlet  med  Prinds  Christian,  viste  han  dem 
Copier,  som  han  med  en  heldig  Betænksomhed  havde 
taget,  og  talte  til  dem  med  den  største  A åbenhjertighed 
om  hele  sin  Stilling.  Intet  af  det,  der  angik  Belys- 
ningen af  den  Sag,  hvorfor  de  vare  sendte  hid,  blev 
skjult,  det  synes  ogsaa,  som  om  de  bleve  forvissede 
om  Sandheden  deraf,  og  det  kan  ikke  være  nogen 
Tvivl  underkastet,  at  Rapporterne  til  deres  respective 
Hoffer  ere  fuldstændig  i  Overeensstemmelse  med  de 
factiske  Forhold.  De  have  endelig  begivet  sig  til  Norge, 
hvor  det  er  lykkedes  dem  at  overtyde  Prindsen  om, 
at  deres  Regjeringer  ere  fuldkommen  enige,  hvad  For- 
bindelsen mellem  Norge  og  Sverige  angaaer;  de  have 
faaet  hans  Samtykke  til  at  give  Afkald  paa  Konge- 
titelen og  at  forlade  Norge  paa  visse  Betingelser,  om 
hvis  Billighed  de  have  overtydet  sig;  men  Kronprindsen 
af  Sverige  har  negtet  at  opfylde  disse  Betingelser.  Sik- 
ker paa  sine  Allieredes  Bistand  staaer  han  i  dette  Øie- 
blik  beredt  til  at  vinde  Norge  med  væbnet  Haand. 
Udfaldet  af  denne  nye  Krig  og  de  Staters  Skjæbne, 
som  ville  komme  til  at  lide  derunder,  kan  ingen  Døde- 
lig forudsee.  Hvad  der  end  maatte  skee,  ville  Efter- 
kommerne engang  fælde  Dom  over  Afstaaelsen  af  Norge; 
men  den  Almægtige,  som  gransker  Nyrer  og  Hjerter, 
veed,  at  Kongen  af  Danmark  er  uskyldig  i,  hvad  Fol- 
kene i  Fremtiden  kunne  komme  til  at  lide.  Det  er 
under  den  retfærdige  Guds  Dom,  at  Kongen  indskyder 
sig  overfor  alle  de  Bagvaskelser,  som  siden  1807  ere 
blevne  udspredte  om  ham;  Gud  give,  at  han  endnu  i 
dette  Liv  maa  blive  saa  fuldstændig  retfærdiggjort,  som 
han  fortjener. 

Meddeelt  af  EDGAR  SØDRING. 


Den  svenske  Konge  Erik  XIV, 
hans  Fængsling  og  Død*). 


i. 

liaar  man  undtager  Stridighederne  mellem  Magnus 
Ladelaas's  Sønner,  der  endte  med  Hertugerne  Eriks  og 
Valdemars  Hungersdød  og  Kong  Birgers  Fordrivelse 
(1319),  er  der  maaskee  i  Sveriges  paa  Begivenheder  af 
enhver  Art  saa  overordentlig  rige  Historie  næppe  noget 
andet  mere  tragisk  Drama  end  det,  Kong  Erik  XIV's 
sørgelige  Skjæbne  frembyder,  og  da  overordentlig 
Ulykke  ligesaavel  som  usædvanlig  Lykke  til  enhver 
Tid  har  gjort  Krav  paa  meer  end  almindelig  Opmærk- 
somked  og  Deeltagelse,  er  det  intet  Under,  at  den 
historiske  Granskning ,  der  unegtelig  staaer  paa  et 
høiere  Trin  i  Sverige  end  i  Danmark,  endog  fortrins- 
viis  har  kastet  sig  over  dette  Drama,  og  at  næppe 
nogen  anden  historisk  Skildring  af  det  svenske  Publi- 
cum  læses  med  den  Deeltagelse,  som  Skildringen  af 
Kong  Eriks  Fængsling  og  Død. 


*)  De  vigtigste  hertil  benyttede  Kilder  ere:  Geijer  (Svenska  Folkets 
Historia  2den  D.),  Ahlquist  (Konung  Erik  XIV  Fiingelse  och 
Dod),  Celsius  (Konung  Erik  XIV  Historia),  Fryxell  (Berattelser 
3die  D.)  og  Eancken  (»Karin  Månsdotters  lefverne«  i  iSuomi« 
for  1849). 


Erik  den  Fjortende. 

Vi  antage  imidlertid,  at  ogsaa  det  danske  Publicum 
vil  have  Interesse  af  en  saadan  Skildring,  hvortil  der  des- 
uden nu  ersaameget  større  Opfordring,  som  der  fornylig 
er  udkommet  en  svensk  Bog  (af  Ahlquist),  der  bringer 
adskillige  nye  Oplysninger  og  Berigtigelser,  endskjøndt 
den  maaskee  paa  den  anden  Side  tager  vel  meget 
Parti  for  Kong  Johan  III  mod  Erik  XIV. 

Gustav  Wasa  var,  som  bekjendt,  første  Gang  gift 
med  Cathrina  af  Sachsen-Lauenburg,  hvis  ældre  Søster, 
Dorothea,  var  formælet  med  den  daværende  Kronprinds 
Christian  (III)  af  Danmark.  Det  var  et  ulykkeligt 
Ægteskab,  thi  Prindsessen  var  lunefuld,  tungsindig  og 
egenraadig  og  forstod  slet  ikke  at  fatte  Hengivenhed 
for  den  heftige  Kong  Gustav.  Hun  fødte  ham  imidler- 
tid den  13deDecbr.  1533  Kl.  9  om  Eftermiddagen  hans 
ældste  Søn,  Prinds  Erik.  „Tre  Døgn",  fortæller  Fryxell, 
„udstod  Moderen  de  største  Lidelser.  Den  sidste  Af- 
ten kom  Kongens  Livmedicus,  der  efter  Tidens  Skik 
ogsaa  var  Stjernetyder,  for  at  spørge  om  hendes  Til- 
stand. Da  han  i  Forværelset  fik  at  høre,  at  Forløs- 
ningen ikke  var  forbi,  udbrød  han:  „Falder  Alle  paa 
Knæ  og  beder  med  mig,  at  den  ikke  maa  skee  i  denne 
Time;  thi  paa  Himlen  er  der  saa  svære  og  onde  Tegn, 
at,  hvis  Barnet  fødtes  nu,  saa  blev  det  et  Sorgens  Barn 
for  hele  Sveriges  Rige."  —  Men  medens  han  endnu 
talte,  fødtes  Barnet,  og  dets  Skrig  hørtes  ud  fra  Sove- 
værelset —  denne  Gang  gik  Stjernetyderens  Spaadom 
desværre  altfor  vel  i  Opfyldelse!" 

Under  Opvæxten  gav  den  unge  Prinds  dog  kun 
Anledning  til  de  bedste  Forhaabninger,  idet  han  baade 
i  legemlig  og  aandelig  Henseende  gjorde  store  Frem- 
skridt og  af  Naturen  var  udrustet  med  mange  Fortrin. 
Som  Yngling  overgik  han  næsten  alle  sine  Jevnaldrende 
i  de  forskjellige  da  almindelige  Legemsøvelser :  Kapløb, 
Svømning,    Dands,    Boldspil,    Turnering   o.  s.  v.,    og 

Ingen  kunde  tumle  en  Hest  bedre  end  han.  Og  hvad 
Sjælens  Uddannelse  angik,  saa  er  det,  selv  om  der 
vistnok  er  noget  Overdrevent  i  de  mange  Beretninger 
om  hans  Færdighed  i  Malerkunsten,  Versekunsten  og 
Musiken  ialtfald  sikkert,  at  han  stod  paa  Toppunktet 
at  sin  Tids  Dannelse.  Isærdeleshed  berømmedes  han  for 
den  Lethed  og  Ziirlighed,  hvormed  han  skrev  det  la- 
tinske Sprog,  og  for  sine  Kundskaber  i  Astrologi  og 
Mathematik.  Der  findes  endnu  astrologiske  Optegnel- 
ser, skrevne  med  Eriks  egen  Haand;  men  hans  Sam- 
tid syntes  just  ikke  om  denne  hans  kjæreste  Syssel- 
sættelse, og  baade  i  Sverige  og  Danmark  gik  der  un- 
derlige Rygter  om  hans  „djævelske  Trolddomskunst". 
Saaledes  hedder  det  i  et  Brev  fra  Hans  Skougaard  Ml 
Mogens  Gyldenstjerne,  dat.  Flensborg  den  13de  Oc- 
tober  1 564 :  „Her  er  Tidinger ,  at  der  er  en  Munk  i 
Frankrige,  som  havde  tre  Djevle  fangen.  Nu  haver 
Kong  Erik  ladet  handle  med  Munken,  saa  at  han  haver 
undt  ham  den  ene  Fanden.  Den  har  han  hos  sig  og 
holder  hannem  fangen  i  et  Glas.  Han  siger  hannem, 
hure  tilganger  allevegne.  Gud  give,  det  bekommer 
hannem,  eftersom  hans  Handelsmand  i  Glasset  er  til." 
Om  Eriks  Kundskaber  i  Historie  og  om  hans  Færdig- 
hed i  Rhetorik  vidne  hans  endnu  opbevarede  Haand- 
skrifter.  At  han  sang  godt  og  af  og  til  endog  com- 
ponerede,  paastaaes  af  Samtidige,  som  selv  have  hørt 
ham ;  hans  Haandtegninger  i  Fængslet  bevise  ligeledes, 
at  han  ikke  har  savnet  artistisk  Uddannelse,  og  skjøndt 
de  Psalmer,  der  tillægges  ham,  beviisligt  have  andre 
Forfattere,  er  det  dog  vist,  at  han  stundom  ikke  uden 
Held  formede  sine  Tanker  paa  Vers. 

De  Mænd ,  der  bibragte  Erik  alle  disse  Kundska- 
ber og  Færdigheder  ,  vare  først  den  af  Luther  og 
Melanchton  indsendte  Georg  Norrman,  hvem  Gustav 
Wasa  siden   benyttede  i  selve  Regjeringsanliggenderne; 

senere  Franskmanden  Dionysius  Beurreus  og  den  at' 
Gustav  aldrig  ret  yndede  Præstesøn  fra  Sala,  Goran 
Persson.  Det  var  navnlig  Beurreus,  der  fyldte  hans 
Hoved  med  Astrologi  og  først  gav  ham  den  ulykkelige 
Idee  at  frie  til  Dronning  Elisabeth  af  England;  hvad 
Goran  Persson  angaaer,  da  var  han  vel  en  kund- 
skabsrig og  navnlig  retskyndig  Mand ,  men  han  var 
tillige  en  samvittighedsløs  og  herskesyg  Person  ,  der 
smigrede  Eriks  onde  Instincter  og  siden,  ved  at  lokke 
ham  ind  paa  mange  farlige  Foretagender,  gjorde  hans 
Regjering  forhadt. 

Erik  var  ligesom  sin  Fader  heftig  og  mistænksom, 
ligesom  sin  Moder  lunefuld  ,  vankelmodig  og  stun- 
dom melancholsk.  Dertil  var  han  vellystig  og  ødsel 
og  afvexlende  grusom  og  feig.  Han  var  ikke  saa  høi 
som  Gustav  Wasa,  men  fuldkommen  velskabt  og  nok 
saa  smuk.  „Skjønnere  end  han",  siger  en  samtidig 
dansk  Skjald  (Rasmus  Glad),  „var  Ingen  med  Und- 
tagelse af  vor  egen  Konge";  han  havde  lyst  Haar, 
hvælvede  Øienbryn,  store  blaae  Øine,  en  Ørnenæse,  en 
smuktformet  Mund,  en  fiin  og  frisk  Hud,  rødbrune 
Knebelsbarter  og  Skjæg,  dette  tvedeelt,  tilspidset  og  et 
Qvarteer  langt.  Det  bedste  Portrait  af  ham  er  det, 
som  nu  opbevares  i  det  svenske  Rigsmusæum. 

Eriks  Moder  døde  tidligt,  og  Gustav  Wasa  ægtede 
kort  efter  en  af  Landets  indfødte  Adelsdamer,  Mar- 
garetha Lejonhufvud,  der  var  en  Brud  efter  hans  eget 
Sind,  og  som  skjænkede  ham  ti  Børn,  fem  Sønner  og 
fem  Døttre.  Margaretha  døde  1551  ,  og  Aaret  efter 
ægtede  Gustav,  dog  ikke  uden  stor  Modstand  fra 
Præsteskabets  og  megen  Misfornøielse  fra  Befolkningens 
Side,  hendes  unge  Søsterdatter  Catharina  Stenbock. 
Erik  havde  saaledes  efter  hinanden  to  Stifmødre,  der 
vare  af  mindre  høi  Byrd  end  han  selv,  og  ligesom  det 
tør  antages,    at   denne  Omstændighed  i  høi  Grad  und- 

drog  ham  det  moderlige  Opsyn  og  den  moderlige  Myn- 
dighed, saaledes  ligger  det  paa  Grund  af  Gustav  Wa- 
sas  mange  Regjeringsforretninger  nær  at  formode,  at 
han  kun  i  meget  ringe  Grad  har  draget  Omsorg  for 
Eriks  moralske  Opdragelse.  Dette  antydes  ogsaa  af 
flere  Forfattere,  medens  det  tillige  almindeligt  hedder, 
at  Gustav  Wasa  overførte  Misfornøielsen  med  Eriks 
Moder  paa  Sønnen  og  desuden  fortrinsviis  yndede  og 
begunstigede  sin  ældste  Søn  med  den  elskede  Mar- 
garetha, den  senere  Kong  Johan  III,  skjøndt  denne 
hverken  i  aandelig  eller  legemlig  Henseende  paa  nogen 
Maade  stod  over,  men  tvertimod  i  de  fleste  Retninger 
langt  under  Broderen.  —  Erik  mærkede  snart  dette 
Forhold,  der  forbittrede  hans  Sind  baade  mod  Faderen 
og  Broderen,  og  det  lader  sig  næppe  benegte,  at  Gustav 
Wasas  Partiskhed  for  en  stor  Deel  lagde  Grunden  til 
det  Broderhad,  der  siden  gjorde  Erik  til  Tyran  og 
Johan  til  Brodermorder. 

Begge  Brødrene  bleve  kaldte  Hertuger,  forinden  de 
havde  faaet  Hertugdømmer;  dog  benævner  Erik  sig 
ogsaa  allerede  tidligt  „udvalgt  Konge",  stundom  „Arve- 
konge", og  Gustav  talte  i  Aaret  1554  endog  om  at 
lade  ham  krone,  saa  at  Misfornøielsen  med  Erik  den- 
gang endnu  ikke  ret  kan  være  kommen  til  Udbrud. 
Dette  skete  først  senere,  da  Johan  forlehnedes  med 
hele  Finland  (1556),  og  Gustav  for  at  dæmpe  Eriks 
Misundelse  herover  maatte  indrømme  ham  Øland,  Kal- 
mar og  Kronobergs  Slot  med  tilhørende  Lehn  (1557). 
Inden  Erik  tiltraadte  dette  Lehn,  maatte  han  give  sin 
forsigtige  Fader  en  udførlig  og  edelig  Forsikkring  om, 
at  han  Intet  vilde  foretage  sig  imod  denne;  men  al- 
ligevel tog  han  i  sit  eget  Navn  Troskabseden  af  Adelen 
i  Lehnet,  og  Faderens  Mistanke  imod  ham  bestyrkedes 
derved  saameget,  at  han  fra  denne  Tid  omgav  sig  med 

en  tydsk  Livvagt,    skjøndt  han  endnu  skrev  venligt  til 
Sønnen  og  indhentede  hans  Raad  i  vigtige  Sager. 

Paa  den  Tid,  da  Erik  skulde  reise  til  sit  Lehn, 
hændtes  det,  at  han  ved  en  eller  anden  Leg  i  Slots- 
salen  i  Stockholm  gjorde  et  høit  Spring,  saa  at  han 
stødte  Hovedet  haardt  mod  en  Lysekrone,  og  denne 
Begivenhed  er  i  Almindelighed  bleven  sat  i  Forbin- 
delse med  hans  senere  Vanvid,  idet  man  vil  have  be- 
mærket, at  han  fra  den  Tid  af  stundom  viste  Tegn 
paa  de  Besynderligheder  og  den  Aandsfraværelse,  der 
siden  skulde  antage  en  saa  blivende  Charakteer.  Sand- 
synligheden af  denne  Formening  maae  vi  lade  staae 
hen;  men  der  behøves  ialtfald  ingen  saadan  Begi- 
venhed for  at  forklare  Eriks  senere  Vanvid,  som  ganske 
naturligt  kan  tilskrives  Arv  saavel  fra  Moderen  som 
fra  Faderen*),  for  ikke  at  tale  om  det  letsindige  og 
udsvævende  Liv,  hvortil  han  mere  og  mere  hengav 
sig,  og  som  vakte  Forargelse  trindt  omkring  i  Riget. 
I  Kalmar  holdt  Erik  et  prægtigt  og  lystigt  Hof,  omgiven 
af  maoge  tildeels  uværdige  Personer,  som  skyndte  sig 
med  at  indfinde  sig  hos  den  tilkommende  Hersker, 
hvis  Stolthed  de  smigrede,  og  hvis  Bitterhed  imod  Fa- 
deren og  Broderen  de  nærede.  Det  gik  tilsidst  saa 
vidt  med  Eriks  Mistænksomhed,  at  han  omgav  sin 
Fader  med  Folk,  der  skulde  udspionere  alle  dennes 
Ord  og  Foretagender.      Paa    denne  Maade  meddeeltes 


*)  Som  bekjendt  gik  der  det  Sagn,  at  Sindssygdom  var  arvelig  i 
Wasaætten,  og  vist  er  det,  at  Gustav  Wasas  Fader,  Erik  Johans- 
son ,  var  —  om  end  ikke  sindssvag  —  saa  dog  i  hoi  Grad  en- 
foldig ,  at  Kong  Eriks  Broder  Magnus  blev  sindsforvirret  efter  at 
have  undertegnet  sin  Broders  Dødsdom,  at  Eriks  Son  Gustav  om- 
tales som  »forvirret  i  Hovedet«  ,  og  at  det  ligeledes  om  Carl 
Franckelin,  Søn  af  Eriks  uægte  Datter  Constantia,  findes  antegnet, 
»at   han  ikke  var  ved  sin  fulde  Forstand.« 

der  ham  flere  misbilligende  Yttringer ,  som  Faderen 
havde  ladet  falde  om  hans  Opførsel,  og  herover  be- 
klagede Erik  sig  heftigt  i  sine  Breve  til  Gustav,  lige- 
som ogsaa  over,  at  Hertug  Johan  i  Finland  tydeligt 
nok  pønsede  paa  at  stifte  et  selvstændigt  Rige,  og  at 
Gustav  formeentlig  begunstigede  denne  Plan,  blandt 
Andet  ved  at  fremme  Underhanlingerne  om  et  Gifter- 
maal  mellem  Johan  og  den  polske  Prindsesse  Catharina 
Jagellonica.  Gustav  harmedes  høiligt  over  disse  Breve 
og  skrev  engang  saaledes  til  Erik :  „Det  er  mig  yderst 
ubehageligt,  at  Du  lader  saadanne  Padder  løbe  med 
deres  Løgne.  Vi  kunne,  Gud  være  lovet,  nok  skikke 
os  tilbørligt  mod  vore  Børn,  selv  om  vi  ikke  ere  saa 
høilærde  i  det  latinske  Tungemaal,  som  Du  kan  være. 
Der  er  et  gammelt  Ordsprog  som  siger :  „Om  Børnene 
ogsaa  ere  fireogtyve  Aar,  saa  er  dog  Faderen 
ældst." 

Nye  Ubetænksomheder  forøgede  Gustavs  Misfor- 
nøielse  med  Sønnen.  —  Om  Efteraaret  1559  blev  Gu- 
stavs ældste  Datter  formælet  med  Grev  Edvard  II  af 
Østfriesland.  Brylluppet  feiredes  med  Pragt,  og  Bru- 
den blev  kongelig  udstyret.  Med  Brudgommen  fulgte 
hans  Broder,  Johan  af  Østfriesland,  en  ung,  smuk  og 
beleven  Herre,  der  stod  særdeles  høit  anskreven  hos 
Damerne  i  Almindelighed  og  i  Særdeleshed  hos  sin 
Moder.  Han  fandt  snart  Behag  i  Frøken  Cecilia,  en 
anden  af  Kong  Gustavs  Døttre,  og  hun  i  ham.  De 
vare  hinanden  lige  i  Skjønhed,  Livlighed  og  Alder 
(han  en  og  tyve,  hun  nitten  Aar),  og  ligesom  Prind- 
sessen  over  hele  Sverige  var  saa  berømt  for  sin  Skjøn- 
hed, at  man  almindelig  kaldte  hende  „den  skjønneste 
af  sit  Kjøn,  skjønnere  end  Venus",  saaledes  gjaldt  og- 
saa Grev  Johan  for  at  være  en  af  de  skjønneste  Mænd 
paa  den  Tid.  Der  indtraadte  derfor  snart  et  Kjærlig- 
hedsforhold  mellem  disse  to  unge  Mennesker,   og  Hof- 


Den  svenske  Konge  Erik  XIV,  hans  Fængsling  og  Død.      337 

folket  spaaede,  at  de  engang  vilde  blive  et  Par,  Noget, 
som  sandsynligviis  heller  ikke  vilde  have  mødt  Mod- 
stand hos  den  gamle  Konge,  men  som  blev  forhindret 
ved  de  Elskendes  Letsindighed  og  Eriks  Ubetænksom- 
hed. Da  Afskedsstunden  nærmede  sig ,  idet  Brude- 
parret skulde  begive  sig  paa  Hjemreisen,  udvirkede 
Cecilia  hos  sin  Fader  Tilladelse  til  sammen  med  Bro- 
deren Erik  at  ledsage  det  til  Grændsen,  og  under  de 
mange  Festligheder,  hvormed  Brudeparret  blev  mod- 
taget underveis,  og  som  gjorde  Reisen  saa  langsom,  at 
man  først  efter  en  heel  Maaneds  Forløb  var  naaet  til 
Wadstena,  var  Forbindelsen  mellem  Johan  og  Cecilia 
bleven  meer  og  meer  fortrolig  og  tilsidst  endog  brøde- 
fuld, idet  Cecilia  i  den  Grad  glemte  sin  egen  og  sin 
Slægts  Værdighed,  at  hun  endog  paa  sit  Værelse  mod- 
tog natlige  Besøg  af  sin  Elsker,  der  klattrede  ind  gjen- 
nem  Vinduerne  ad  en  Stige.  Vagten  ved  Wadstena 
Slot  opdagede  først  dette,  og  Rygtet  derom  kom  snart 
for  Eriks  Øren.  Denne  lagde  da  Raad  op  med  sin 
Broder,  Hertug  Magnus,  og  nogle  andre  Herrer,  og 
Grev  Johan  blev  nogle  faa  Dage  efter  greben  paa 
fersk  Gjerning,  idet  man  tog  Stigen  bort  og  derpaa 
trængte  ind  i  Prindsessens  Værelse. 

Erik  lod  strax  Grev  Johan  fængsle  og,  som  Nogle 
paastaae,  skammelig  mishandle.  Derpaa  sendte  han 
ham  fængslet  gjennem  hele  Landet  til  Kongen  tillige- 
med en  ordentlig  Protocol  om  den  hele  Hændelse. 
Grev  Edvard  opsatte  sin  Afreise  for  at  hjælpe  Broderen, 
men  hele  Landet  kom  i  det  største  Oprør  over  denne 
Begivenhed.  Den  gamle  Fader  modtog  med  yderste 
Smerte  Underretningen  om  Datterens  Brøde,  der  var 
bleven  almeenbekjendt  ved  Eriks  Ubetænksomhed. 
„Vi  bede  Gud",  skriver  han  til  Erik,  „at  han  vil  tage 
os  bort  fra  denne  Verden,  saa  at  vi  kunne  blive  for- 
skaanede  for  saadanne  Bedrøvelser  af  dem,  som  meest 

burde  husvale  og  trøste  os."  Han  tilføiede,  „at  han  i 
denne  Sag  kaldtes  til  Raads  som  en  Høstmand  til  en 
opskaaren  Ager",  og  beskyldte  Erik  for  at  have 
gjort  denne  fortrædelige  Sag  bekjendt  over  hele  Lan- 
det, „sig  selv  og  hele  sin  Slægt  til  største  Forkleinelse 
og  Forsmædelse". 

Som  Sagen  nu  engang  stod,  maatte  han  imidlertid 
give  sig  Udseendet  af  den  yderste  Strenghed.  Johan 
sattes  i  haardt  Fængsel  og  truedes  endog  med  Døden. 
Nu  først  indsaae  Erik,  at  han  havde  forhastet  sig,  og 
søgte  at  gjøre  Overilelsen  god  igjen.  I  det  Øiemed 
skrev  han  og  sagde  overalt,  at  det  ikke  var  Frøken 
Cecilia  selv,  men  en  af  Kammerjomfruerne,  Grev  Jo- 
han havde  aflagt  Besøg;  ligeledes  lod  han  præge  én 
Medaille  med  Cecilias  Brystbillede  paa  den  ene  og 
Susanne  i  Badet  paa  den  anden  Side,  hvad  der  skulde 
antyde ,  at  Cecilia  var  bleven  ligesaa  skammelig  bag- 
talt som  forhen  den  skjønne  Babylonierinde ,  men  In- 
gen troede  ham,  og  Cecilias  Rygte  var  og  blev  øde- 
lagt. —  Grev  Johan  kom  vel  efter  nogen  Tids  Forløb 
paa  fri  Fod  ved  Moderens  og  flere  tydske  Fyrsters 
Forbønner,  men  iforveien  maatte  han  i  Overværelse 
af  den  gamle  Kong  Gustav,  Hertugerne  Johan  og 
Magnus,  Rigets  Raad  og  de  øverste  Hofmænd  aflægge 
en  høitidelig  Ed  baade  paa  sin  egen  og  Prindsesse 
Cecilias  Uskyldighed.  Han  hastede  derpaa  ud  af  Ri- 
get tilbage  til  Østfriesland.  Han  blev  aldrig  gift,  ja 
fra  den  Tid  af  afskyede  han  al  Omgang  med  Qvinder. 
Hvad  Cecilia  angaaer,  da  fik  hun  siden  alligevel  flere 
Beilere  og  ægtede  omsider  (1564)  Markgrev  Chri- 
stopher af  Baden,  men  vedblev  at  være  letsindig  og 
forfaldt  tilsidst  til  Udsvævelser.  Efter  Markgrevens 
Død  1575  antog  hun  den  catholske  Tro  og  fik  derfor 
Understøttelse  af  Broderen  Johan  III,   men  det  varede 

ikke  længe,  inden  hun  hengav  sig  til  et  foragteligt 
Levnet  og  sank  i  Armod.  Hun  døde  ussel  og  foragtet 
i  en  Alder  af  87  Aar  (1627). 

Hvad  der  foruden  denne  Sag  især  smertede  den 
gamle  Konge  og  —  som  han  selv  sagde  til  sin  Skrifte- 
fader, Mester  Johannes  —  „gjorde  hans  Sjæl  bedrøvet 
indtil  Døden",  var  Eriks  Frieri  til  Dronning  Elisabeth, 
en  Sag,  som  Johan  med  Iver  drev  paa  tiltrods  for  Fade- 
rens Uvillie,  der  engang  betegnende  kom  tilorde  ved 
det  Udbrud :  „Sveriges  Arvekonge  behøver  ikke  at  tigge 
sig  en  Brud  til."  Denne  Iver  hos  Johan,  der  endog  gik 
saa  vidt,  at  han  i  September  1559  tiltrods  for,  at  Faderen 
høist  ugjerne  vilde  sende  sin  kjæreste  Søn  fra  sig,  af- 
reiste  til  England  for  selv  at  tale  Eriks  Sag  hos  Dron- 
ningen, har  man  vistnok  med  Rette  tilskrevet  den  For- 
mening hos  Johan,  at  han,  naar  Erik  blev  Konge  (Queen- 
Consort)  i  England,  da  selv  saa  meget  lettere  kunde 
svinge  sig  op  paa  Sveriges  Throne.  Den  samme  Bag- 
tanke maa  antages  at  have  ligget  til  Grund  for  det 
uværdige  Bedrageri,  han  tillod  sig,  idet  han  efter  sin 
Hjemkomst  lige  stik  imod  det  Indtryk,  som  Elisabeths 
forsigtige  og  tilbageholdne  Adfærd  nødvendigviis  havde 
maattet  bibringe  ham ,  berettede ,  at  Elisabeth  engang 
havde  sagt  ham,  „at  hun  vel  ikke  havde  nogen  Til- 
bøielighed  til  at  gifte  sig,  men  at  hun  alligevel  ikke 
kunde  svare  for,  hvad  der  vilde  skee,  dersom  Erik 
selv  fremstillede  sig  for  hende." 

Kort  efter  Johans  Tilbagekomst  skrev  Elisabeth  et 
ugtelsesfuldt  Brev  til  den  gamle  Konge,  hvori  hun 
reentud  gav  Erik  Afslag;  men  da  Gustav  meddeelte 
Erik  dette,  erklærede  denne  det  først  for  Spøg  og 
siden,  da  Kongen  anførte  selve  Brevets  latinske  Ord, 
paastod  han,  at  Faderen  ikke  havde  forstaaet  dem.  I 
den  Anledning  svarede  Gustav :  „Du  søger  at  faae  en 
anden  Mening  ud   af  Dronningens  Brev ,    som    om    det 

ikke  var  bleven  rigtig  udtydet  for  os.  Saa  havde  vi, 
kjære  Søn,  fast  hellere  seet,  at  Du  havde  forskaanet 
os  for  en  saadan  Mening  og  ikke  foragtet  os,  Din 
gamle  Fader.  Endog  vi  ville  bekjende,  at  vi  ei  saa 
høilærde  ere  i  det  latinske  Maal,  som  Du  kan  være, 
saa  have  vi  dog  i  vor  Tjeneste  dem,  der  forstaae  det 
vel."  Han  tilføiede:  „Den,  der  elsker  Faren,  vil  gaae 
tilgrunde  i  samme.  Det  var  godt,  om  Du  betænkte 
Din  Slægts  og  alle  Sveriges  Indbyggeres  Bedste,  der 
hænger  som  i  en  Silketraad,  og  gav  Agt  paa  det  Kald, 
som  Sveriges  Folk  har  anbetroet  Dig  efter  vor  dødelige 
Afgang,  saa  at  Du  som  en  ærlig  Fyrste  vilde  lægge 
Dig  den  Ære  og  Hæder,  som  Dit  Fædreland  har  be- 
viist  Dig,  paa  Sinde." 

Paa  disse  og  lignende  Formaninger  og  Bebrejdelser 
svarede  Erik  trodsigt,  idet  han  lod  sin  gamle  Fader 
forstaae,  at  denne  ei  burde  skrive  til  Thronfølgeren 
paa  samme  Maade  som  til  sine  Fogder.  „Kjære  Søn, 
Erik,"  siger  Gustav  derfor  i  et  Brev,  „Du  sender  os 
mangehaande  Skrivelser,  men  med  hvad  Glæde  vi  dem 
læse  kunne,  det  veed  den  almægtige  Gud.  For  Guds 
Søns  Død  og  Pine  og  for  den  sønlige  Kjærlighed  og 
Lydighed,  alle  fromme  Børn  bør  have  til  deres  For- 
ældre, afstaae  dog  fra  det  Martyrium,  hvormed  Du  os, 
Din  stakkels  gamle  Fader,  piner  og  besværer."  —  Rø- 
rende er  hans  Undskyldning  i  et  andet  Brev  for,  om 
han  muligt  i  sin  Heftighed  selv  stundom  kan  have  for- 
seet sig  imod  Sønnen  i  Ord  eller  Gjerning.  „Gud  har 
selv,"  skriver  han,  „i  den  hellige  Skrift  paabudt,  at 
man  ingen  Skade  eller  Skam  skal  tilføie  Hans  Salvede 
og  sit  eget  Blod,  endog  der  stundom  kan  rindes  en 
eller  anden  Mangel  og  Brøst  hos  dem."  —  Gustavs 
Seeretair,  Sven  Elofsen,  beretter,  at  han  flere  Gange 
har  seet  store  Taarer  trille  ned  ad  den  gamle  Konges 
Kinder,  naar  han  talte  med  sin  unge  Dronning  om  Hæn- 

delsen  i  Wadstena  og  om  Eriks  Opførsel,  og  Messenius 
fortæller ,  at  han  endog  en  Tid  tænkte  paa  at  fængsle 
Erik,  og  at  dette  kun  afvendtes  ved  Johans  Bønner. 
Dette  er  dog  saa  meget  mere  usandsynligt,  som  Gustav 
netop  paa  denne  Tid  var  misfornøiet  med  Johan,  ikke 
blot  fordi  han  tog  Parti  med  Erik  i  Henseende  til  Frie- 
riet i  England,  der  i  saa  høi  Grad  tærede  paa  den 
Skat,  som  den  ganske  vist  noget  gjerrige  Gustav  møi- 
sommelig  havde  samlet,  men  ogsaa  fordi  det  er  sik- 
kert, at  begge  disse  Brødre,  der  til  enhver  anden  Tid 
laae  i  Strid  med  hinanden,  først  om  Bagateller  eller  i 
Lege,  siden  om  Lehn  og  tilsidst  om  Riget,  just  i  Gu- 
stavs sidste  Dage  vare  i  hemmelig  Forstaaelse  med 
hinanden  mod  Faderen  —  rigtignok  hver  med  sine 
egne  Hensigter  — ,  blandt  Andet  om  at  skaffe  Johan 
en  Deel  afLifland.  Formodentlig  var  det  hertil  Gustav 
sigtede,  da  han  paa  sit  Dødsleie  udbrød  til  Sønnen 
Magnus :  „Du  er  mig  kjær ,  Du  har  aldrig  fortørnet 
mig!"  Dog  modtog  han  med  Glæde  Johan  i  Eskilstuna 
efter  Hjemkomsten  fra  London,  og  at  han  endnu  nærede 
større  Tillid  til  denne  end  til  Erik,  fremgaaer  noksom 
af  hans  sidste  Brev  til  Johan  af  4de  Juni  1560,  da  han 
deri  udbeder  sig  Johans  Raad  og  skriver  om  Erik: 
„Vi  sende  Dig  disse  Breve ,  hvoraf  Du  kan  fornemme, 
hvad  Selskab  vor  kjære  Søn  Erik  her  bruger  til  at  ud- 
speide,  hvad  vi  tage  os  for,  og  eftersom  høibemeldte 
vor  kjære  Søn  af  Naturen  er  noget  mistænksom ,  saa 
forhjælpe  og  tilskynde  samme  Padder,  han  har  hos 
sig,  ham  undertiden  til  at  foretage  sig  ubetænksomme 
Ting." 

Omtrent  paa  samme  Tid  udfærdigede  Gustav  et 
Brev  til  Erik,  hvori  han  beder  ham  ikke  at  troe  dem, 
der  fraraadede  ham  at  indfinde  sig  paa  den  af  Gustav 
til  den  25de  Juni  sammenkaldte  Rigsdag  i  Stockholm, 

hvortil  Gustav  —  som  han  selv  siger  —  udfærdigede 
Indbydelsen,  „medens  Vi  befinde  os  baade  svage  og 
alderstegne,  og  mange  svære  og  vigtige  Sager  paafærde 
ere".  Blandt  disse  Sager  var  navnlig  Indhentelsen  af 
Stændernes  Samtykke  til,  at  Erik  —  saaledes  som  han 
ifølge  Johans  falske  Fremstilling  af  Elisabeths  Sinds- 
stemning havde  besluttet  —  selv  maatte  reise  til  Eng- 
land, samt  Bekræftelsen  af  Gustavs  Testamente.  — 
Som  man  vil  see ,  vedblev  Misforstaaelsen  mellem 
Fader  og  Søn  lige  til  det  Sidste;  dog  indfandt  Erik  sig 
paa  den  bestemte  Tid  til  Rigsdagen  i  Stockholm. 

Her  blev  efter  Bestemmelsen  Gustavs  Testamente 
oplæst,  antaget  og  besvoret,  og  Regjeringen  overdroges 
alt  nu  til  Erik.  Da  denne  imidlertid  vedblivende  holdt 
fast  paa  sin  Beslutning,  selv  at  ville  reise  til  England, 
blev  det  ogsaa  bestemt,  at,  ifald  Faderen  døde  under 
Eriks  Fraværelse,  skulde  Hertug  Johan  imidlertid  føre 
Rigsstyrelsen.  I  August  1560  tog  Erik  Afsked  med  sin 
Fader  for  at  tiltræde  Reisen,  hvad  der  indvirkede  stærkt 
paa  den  gamle  Konge  og  i  Forbindelse  med  den  oven- 
omtalte ulykkelige  Familiebegivenhed  med  Cecilia  næste 
Dag  lagde  Kong  Gustav  paa  Sottesengen.  Han  døde 
som  bekjendt  den  29de  Septbr.  1560,  efterat  han  den 
25de  August  havde  kaldt  Sønnerne  Johan,  Magnus  og 
Carl  for  sig,  formanet  dem  til  Enighed  og  med  Hen- 
viisning  til  Magnus  Ladelaas'  Sønner  sagt:  „Ville  I  be- 
holde Kronen  i  Eders  Slægt,  saa  skulle  I  ogsaa  ære 
og  lyde  den,  som  bærer  den,  og  altid  fremme  hver- 
andres Bedste."  Selv  om  det  altsaa  ikke  var  efter 
hans  Hjertes  Ønske,  at  Erik  blev  hans  Efterfølger,  saa 
indsaae  han  dog,  da  dette  nu  engang  ikke  kunde  være 
anderledes,  hvor  nødvendigt  det  var  for  Rigets  Tarv, 
at  Brødrene  levede  i  Enighed,  og  at  de  Yngre  bøiede 
sig  for  den  Ældste. 

Saa  Meget  have  vi  til  en  bedre  Forstaaelse  af  det 
Følgende  anseet  for  hensigtsmæssigt  at  forudskikke.  Vi 
komme  nu  til  selve  Eriks  Regjering  og  de  Begiven- 
heder, som  gik  forud  for  hans  Afsættelse. 

Erik  var  paa  sin  Frierreise  kun  naaet  tæt  til  Elfs- 
borg,  da  han  fik  Underretning  om  Faderens  Død,  hvor- 
paa  han  strax  begav  sig  paa  Tilbageveien  til  Stockholm 
tvertimod  den  ovenomtalte  Aftale,  hvad  der  noksom 
tyder  paa  hans  Mistænksomhed  ligeoverfor  Johan.  Un- 
derveis  lod  han  overalt  Folket  aflægge  Hyldings-  og 
Troskabsed,  som  om  han  allerede  nu  holdt  sin  „Eriks- 
gata"  *),  og  ligesom  dette  vidnede  om  hemmelig  Frygt 
for  Johan,  saaledes  laa  vist  det  samme  Motiv  til  Grund 
for ,  at  han  sendte  nogle  hengivne  Tjenere  ud  for  at 
bemægtige  sig  de  vigtigste  Slotte  ;  og  for  at  vinde  Ade- 
len for  sig,  udstedte  han  en  Forordning,  hvorved  alle 
de  Herrer,  der  kunde  bevise,  at  de  med  Urette  vare 
blevne  berøvede  Eiendomme  af  Gustav  "Wasa,  fik  Til- 
ladelse til  at  faae  dem  tilbage. 

I  November  1560  holdt  Erik  endelig  sit  Indtog  i 
Stockholm,  og  i  December  blev  Gustav  Wasa  begravet 
i  Upsala  Domkirke  5  Kisten  bares  af  Rigsraaderne ,  og 
Erkebiskoppen ,  Laurentius  Petri ,  forrettede  Jordpaa- 
kastelsen,  hvorpaa  Svante  Sture  tre  Gange  stødte  Rigs- 
sværdet  mod  Steengulvet,  hver  Gang  med  det  Udraab  : 
„Nu  er  Kong  Gustav  død ! " ,  og  overleverede  det  til 
Erik,  medens  Pauker  og  Trompeter  drønede  i  Kirken 
og  Kanoner  udenfor. 

Kong  Erik  modtog  efter  sin  Fader  Fred  med  sine 
Naboer,  et  mægtigt,  til  Lydighed  og  Orden  vænnet 
Rige,  en  stor  Krigsmagt  tillands  og  tilvands,    et  fyldt 


*)  Saaledes  kaldtes  i  Srerig  den  Rundreise ,   som   Kongerne  foretoge 
i  Provindserne  for  at  lade  sig  hylde. 

Skatkammer  og  den  Velvillie,  som  gjerne  bliver  nye 
Regjeringer  og  unge  Regenter  tildeel.  Adelen,  der  vel 
var  stolt  af  sin  Rigdom,  var  dog  af  Gustav  Wasa  bleven 
vænnet  til  Ærbødighed  for  Kongemagten,  og  Folkets 
store  Masse,  hvem  det  ikke  var  ubekjendt,  at  Erik 
hovedsagelig  agtede  at  støtte  sig  til  den  og  derimod 
var  meget  mistænksom  ligeoverfor  sine  adelige  Under- 
såtter, var  derfor  saa  meget  mere  tilbøielig  til  .at  over- 
see  hans  tidligere  Udskeielser. 

Alt  var  saaledes  tilsyneladende  gunstigt  for  Erik, 
der  ved  sin  Regjeringstiltrædelse  gik  i  sit  syv  og  ty- 
vende Aar  og  var  udrustet  med  alle  de  ovenomtalte 
Aands-  og  Legemsfærdigheder ,  uden  at  der  endnu 
havde  viist  sig  nogen  klar  Antydning  af  den  Sindsfor- 
vildelse, som  siden  paa  en  saa  sørgelig  Maade  skulde 
lægge  sig  for  Dagen.  —  Kun  to  Sager  kunde  blive  far- 
lige for  ham;  det  var  det  gamle  Barndomshad  mellem 
ham  og  Johan  og  Hertugernes  store  Magt.  Thi  Gustav 
Wasa  havde  i  sit  Testamente  under  Erik  som  Lehns- 
herre  givet  sine  øvrige  Sønner  arvelige  Hertugdømmer : 
Johan  Finland,  Magnus  Østergotland  og  Dalarne,  og 
Carl  Sodermanland ,  Nerike  og  Wermeland ;  at  han 
ved  denne  Bestemmelse  kun  gjorde  sin  ældste  Søn  en 
daarlig  Tjeneste,  behøver  ingen  nærmere  Forklaring. 
Johan  var  nu  tre  og  tyve  Aar  og  havde,  som  omtalt, 
forlængst  tiltraadt  sit  Lehn  ;  han  kaldtes  „Sveriges  Arve- 
fyrste" og  „Hertug  af  Finland".  —  Magnus  ,  der  gik  i 
sit  nittende  Aar,  tiltraadte  sit  Lehn  efter  Faderens 
Død,  og  Erik  titulerede  ham  i  et  Brev  af  1561: 
„Sveriges  Arvehertug,  Hertug  til  Vestanstång  og  Greve 
af  Dal  og  Vassbo".  —  Carl,  som  endnu  kun  var  ti 
Aar,  kom  først  efter  Eriks  Fængsling  i  Besiddelse  af 
sine  Hertugdømmer. 

Johan  var  aabenbart  den,  der  var  meest  at  frygte, 
da  han  havde   størst  Anseelse  og   det   største  Hertug- 

dømme,  og  derhos  fra  Barnsbeen  var  vænnet  til  at 
hade  den  ældre  Broder,  som  stod  iveien  for  hans  Ær- 
gjerrighed  og  Herskesyge.  Disse  Følelser  søgte  han 
imidlertid  at  skjule  bag  et  tilsyneladende  blidt  og  fromt 
Ydre,  som  bedaarede  Mange;  den  daværende  franske 
Gesandt  i  Stockholm  kalder  ham  saaledes  i  en  Indbe- 
retning til  sit  Hof:  „Prince  fort  humain  et  debonnaire". 
Med  disse  Følelser  parredes  imidlertid  en  høi  Grad  al 
Feighed,  som  sikkert  vilde  have  afholdt  ham  fra  at 
sætte  sig  op  imod  Erik,  dersom  denne  ikke  omsider 
havde  mistet  Forstandens  Brug  og  derved  frembudr 
altfor  store  Blottelser. 

Et  betegnende  Vidnesbyrd  om  den  Aand,  der  be- 
sjælede Johan,  fik  Erik  lige  strax  efter  Faderens  Død. 
Kong  Gustavs  Testamente  indeholdt  slet  ingen  Bestem- 
melser om  Fordelingen  af  hans  private  Eiendomme, 
ligesaa  lidt  som  om,  hvilken  Magt  Hertugerne  skulde 
have  i  deres  Lehn,  og  i  hvilken  Udstrækning  disse 
skulde  være  underkastede  Kongens  Myndighed.  Gustav 
Wasa  havde  derfor  næppe  lukket  sine  Øine,  før  Johan 
skrev  et  Brev  til  Erik  med  heftige  Besværinger  over 
Testamentet.  „Det  var  noksom  bekjendt,"  hed  det, 
„hvor  flittig  og  arbeidsom  deres  salige  Fader  havde 
været  i  Henseende  til  at  samle  Liggendefæ  til  sine 
Børn;  alligevel  var  der  i  hans  sidste  Villie  ingen  Be- 
stemmelse truffen  hverken  om  den  Rigdom,  han  havde 
efterladt  i  rede  Penge  eller  Løsøre,  eller  om  hans 
mange  skjønne  Arvegodser,  der  nu  vare  Børnenes  Arv, 
ihvorvel  den  hedengangne  Konge  havde  ladet  Renten 
deraf  indflyde  i  Rigets  Skatkammer.  Han  haabede 
imidlertid,  at  alt  dette  nu  maatte  komme  til  deres  fæl- 
les Bedste."  Nogen  Tid  efter  mindede  Johan  og  de 
to  andre  Hertuger  Erik  om,  at  han  høitideligt  havde 
lovet  Faderen ,  at  de  store  Omkostninger ,  som  vare 
blevne  anvendte  paa  Frieriet  i  England,    skulde    gaae 

af  paa  hans  Arvedeel.  —  Erik  brød  sig  imidlertid  ikke 
herom,  og  da  Jordegodserne  skulde  deles,  paastod  han 
endog,  at  Kong  Gustav  med  Urette  havde  anseet  de 
fra  Klostrene  inddragne  Godser  som  sin  private  Eien- 
dom,  istedetfor  at  de  i  Virkeligheden  vare  Kronens 
Eiendom.  Under  dette  Paaskud  beholdt  han  alle  disse 
Eiendomme  for  sig  selv  alene,  men  nærede  derved  i 
høi  Grad  Johans  Had  og  vakte  Misstemning  hos  de  to 
andre  Brødre.  Ogsaa  derved  forbittrede  han  Johan, 
at  han  af  overdreven  Mistænksomhed  strax  efter  sin 
Regjeringstil trædeise  skikkede  et  Sendebud  til  Finland 
for  at  formaae  den  derværende  Befolkning  til  at  sværge 
sig  Troskabsed,  Noget,  som  dog  Johan,  der  itide  fik 
Nys  derom,  forpurrede  ved  en  modsat  Befaling  til  sin 
Statholder  i  Åbo. 

Spørgsmaalet  om  Hertugernes  Magt  indenfor  Her- 
tugdømmerne blev  ligeledes  ordnet  til  Eriks  Fordeel. 
Hertugerne  maatte  paa  Rigsdagen  i  Arboga  1561  under- 
kaste sig  de  af  Stænderne  vedtagne  Vilkaar,  ihvorvel 
de  klagede  over,  at  deri  fandtes  mange  Snarer,  hvor- 
med Kongen  til  enhver  Tid  kunde  besnære  dem.  Blandt 
Andet  var  den  Bestemmelse  truffen,  at  Hertugerne, 
hvis  de  uden  Kongens  Samtykke  ved  Kjøb,  Pant,  Tusk 
eller  paa  anden  Maade  fik  Godser  til  Arv  og  Eie, 
skulde  pligte  med  dobbelt  saa  meget  af  deres  eget 
Arvegods  til  Kronen. 

Kort  efter  foregik  Eriks  Kroning  (den  29de  Juni 
1561)  i  Upsala  med  en  hidtil  i  Sverige  useet  Pragt,  der 
imidlertid  gjorde  et  dybt  Hul  i  det  fyldte  Skatkammer. 
Nye  Regalier,  Krone,  Scepter  og  Æble,  indførtes  fra 
Holland,  saavelsom  de  prægtigste,  med  Guld  og  Juveler 
smykkede  Klædninger  for  Kongen  og  hele  Hoffet.  Des- 
uden indførtes  i  samme  Anledning  hele  Kister  fulde  af 
Perler,  Galoner,  Strudsfjer,  Sølvservicer,  vellugtende 
Vande,  Vine,  Fyrværkerier  o.  s.  v.,  og  endelig  et  heelt 

Menageri  med  Løver,  Kameler  og  andre  i  Sverige 
hidtil  næsten  ukjendte  Dyr. 

Selve  Kroningen,  der  foretoges  med  de  sædvanlige 
Ceremonier,  overværedes  af  nogle  fremmede  Fyrster, 
men  blev  særlig  mærkelig  derved,  at  Erik  ved  denne 
Leilighed  indførte  Greve-  og  Friherreværdigheden,  hvor- 
ved han  formodentlig  vilde  vinde  den  høiere  Adel,  der 
ellers  ved  Slægtskab  stod  i  nærmere  Forhold  til  Her- 
tugerne, og  i  Folkets  Øine  formindske  den  store  Af- 
stand mellem  disse  og  Adelen.  Som  Grund  angav  Erik 
selv,  „at  det  syntes  passende,  at  der  i  et  Arverige 
fandtes  arvelige  Værdigheder." 

I  Grevestanden  ophøiedes  Svante  Sture,  Per  Brahe 
og  Gustaf  Johansson  Roos.  Erik  satte  selv  grevelige 
Kroner  paa  deres  Hoveder,  rørte  med  Rigssværdet  ved 
deres  venstre  Skulder  og  sagde:  „Strider  mandigt  for 
Konge  og  Fædreland."  —  Af  de  ni  Adelsmænd,  der 
bleve  Friherrer,  maae  især  nævnes :  Sten  Lejonhufvud, 
Gustaf  Stenbock  og  den  siden  saa  navnkundige  Klas 
Kristensson  Horn.  Ogsaa  dem  satte  Erik  en  mindre 
Krone  paa  Hovedet,  hvorpaa  han,  idet  de  knælede, 
sagde:  „Stat  op,  Friherre!" 

Efterat  denne  Ceremoni  var  gaaet  for  sig,  udraabte 
Herolden  med  høi  Røst:  „Alle  skulle  vide,  at  der  kun 
er  een  Konge  i  Svea-  og  Gotarige,  ham,  som  Gud 
har  givet  os,  og  hvem  vi  see  for  vore  Øine:  den  stor- 
mægtigste Fyrste  og  Herre,  Erik  den  Fjortende;  og, 
skjøndt  flere  Kroner  blinke  for  Eders  Øine,  maa  Ingen 
opfatte  dette  saaledes,  som  om  der  skulde  findes  mere 
end  een  kongelig  Krone.  Thi  efter  priselig  Skik  har 
Hs.  Kgl.  Majestæt*)  villet  benaade  enhver  Stand,  saavel 


*)  Ogsaa  denne  Titulatur  bragte  Erik  forst  i  Anvendelse  i  Sverige, 
medens  Gustav  Wasa  endnu  havde  ladet  sig  noie  med  Prædicatet 
„Naade".      At   Erik    overhovedet   havde   overdrevne   Forestillinger 

Hertuger  som  Grever  og  Friherrer,  med  egne  Hæders- 
tegn; men  een  er  Sverigs,  Gothernes  og  Vendens 
Konge,  og  ikke  flere."  —  Dette  var  tydelig  nok  myntet 
paa  Hertugerne. 

Sluttelig  slog  Kongen  tyve  Mænd  til  Riddere  at 
den  af  ham  selv  stiftede  St.  Salvatorsorden ;  ved  Rid- 
derslaget sagde  han  hver  Gang :  „Først  var  Du  en 
Hedning,  siden  en  Christen  —  nu  er  Du  bleven  en 
Ridder."  —  Sex  Dages  Lystigheder  fulgte  ovenpå a 
Kroningen,  hvorpaa  Erik,  efter  at  være  reist  omkring 
til  Kongsgaardene  ved  Mælaren ,  den  tolvte  Juli  med 
ikke  mindre  Pragt  holdt  sit  Indtog  i  Stockholm  som 
kronet  Konge. 

Begyndelsen  af  Eriks  Regering  udmærkedes  ved 
flere  ret  gavnlige  Foranstaltninger.  Han  gjorde  saa- 
ledes  det  første  Forsøg  paa  i  Sverige  at  indføre  en  be- 
standig Overdomstol,  „Konungens  nåmnd",  og  denne 
fungerede  virkelig  i  nogle  Aar,  men  kom  i  Foragt,  da 
den  misbrugtes  af  Goran  Persson,  og  blev  afskaffet  af 
Johan  III.  For  at  befrie  Almuen  for  de  Reisendes 
Voldsomheder  paabødes  Oprettelsen  af  Gjæstgivergaarde 
og  Kroer,  og  der  sørgedes  for  Veienes  Forbedring. 
For  Hæren  og  Flaaden  anlagde  han  gode  Vaabensme- 
dier,  Skibsværfter,  Krudtmøller  o.  s.  v. ,  og  Befalings- 
mændene gav  han  egenhændige,  ofte  sindrige  Instruxer, 
der  rigtignok  i  Reglen  bandt  deres  Hænder  vel  meget. 
—  Overflødige  Helligdage  og  adskillige  catholske  Cere- 
monier, der  endnu  vare  bibeholdte  ved  Gudstjenesten, 
afskaffedes,  og  Erik  bekjendtgjorde,  at  han  i  sit  Rige 
aabnede  et  Fristed  for  alle  forfulgte  Protestanter,  Noget, 
hvoraf  især  flere  Franskmænd  benyttede  sig. 


om  sin  Magt  og  Værdighed,  fremgaaer  ogsaa  af  det  Valgsprog, 
han  antog:  „Magnos  magna  decent".  (Det  Store  sommer  sig  for 
de   Store".) 

Vende  vi  os  derimod  til  de  Grundfeil,  der  strax 
fra  Begyndelsen  af  charakteriserede  Eriks  Regering, 
da  bestode  de  først  og  fremmest  i  en  overdreven  Mis- 
tænksomhed, der  ingenlunde  rettedes  mod  Johan  alene, 
men  snart  gik  saa  vidt,  at  han  holdt  Speidere  i  de 
fornemste  adelige  Huse,  og  at  selv  hans  nærmeste  Om- 
givelser maatte  være  meget  forsigtige,  da  han  blandt 
Andet  ikke  kunde  lide,  at  Nogen  hviskede,  loe  eller 
spottede  i  hans  Nærværelse.  Hans  Pragtsyge  kjendte 
ingen  Grændse  og  udtømte  de  af  Faderen  efterladte 
Skatte  saa  hurtigt,  at  han  allerede  i  1561  maatte  laane 
Penge  af  Johan ,  „saasom  intet  Mere  var  forhaanden, 
inden  det  endnu  resterende  Sølv  kunde  blive  præget". 
Hans  Letsindighed  eller  Vellyst  førte  ham  fra  den  ene 
Frille  til  den  anden  og  vakte  grundet  Forargelse  hos 
Folket  paa  samme  Tid,  som  hans  Frierier  i  Udlandet 
gjorde  ham  latterlig.  Hans  Vredagtighed  og  Heftighed, 
der  var  forbundet  med  en  stærk  Overtro,  fik  ham  ofte 
til  at  begaae  uoverlagte  Grusomheder,  som  han  saa 
siden  angrede;  og  endelig  omgav  han  sig  med  slette 
Raadgivere,  som  Claude  Collard,  Goran  Persson  og 
dennes  Halvbroder ,  Præsten  Petrus  Caroli.  Goran 
Persson,  der  endnu  forinden  Kroningen  blev  udnævnt 
til  Vicekantsler,  havde  vel  nogen  Deel  i  de  ovennævnte 
gode  Foranstaltninger,  ligesom  han  —  skjøndt  forgjæves 
—  søgte  at  modarbeide  Virkningerne  af  det  slette  Ex- 
empel,  Erik  selv  gav  ved  sin  Pragtsyge  og  Overdaadig- 
hed;  men  langt  større  Deel  havde  han  dog  i  den  sørge- 
lige Maade,  hvorpaa  Eriks  Regering  sluttede.  Denne 
Mand  var  ligesaa  ærgjerrig  som  pengegridsk;  han  hadede 
Hertugerne  og  Adelen ,  og  det  var  fornemmelig  dette 
fælles  Had,  som  knyttede  ham  saa  nøie  til  Erik.  Ifølge 
Goran  Perssons  Tilskyndelse  fik  Hertugerne  Tilhold  om 
at  opholde  sig  i  deres  Lehn.  Senere  skulde  Adelen 
kues,    og  i  dette  Øiemed  smigrede  Erik   efter  Gorans 

Raad  de  lavere  Klasser  af  Folket,  nikkede  venligt  til 
dem,  naar  han  gik  ud,  og  hilsede  dem  høit  ved  et 
„Guds  Fred,  gode  Venner"!  Da  hertil  kom,  at  Kongen 
paa  flere  andre  Maader  gav  sin  idetmindste  i  Begyn- 
delsen ugrundede  Mistænksomhed  ligeoverfor  Adelen 
Luft,  blandt  Andet  ved  i  Reglen  kun  at  betroe  Tillids- 
hverv og  Embeder  til  Borgerlige,  saa  var  det  intet 
Under,  at  Adelen  tilsidst  maatte  føle  sig  stødt  herover 
og  trække  sig  tilbage  fra  denne  „Bondekonge",  der  i 
saa  høi  Grad  lod  sig  lede  af  „Presteklåppen"  Goran 
Persson,  og  som,  vel  allermeest  i  Adelens  Øine,  havde 
forspildt  sin  Anseelse  ved  sine  Frierier  i  Udlandet.  Da 
det  gjælder  endnu  mere  om  Monarker  end  om  andre 
Dødelige,  at  Intet  er  farligere  end  at  blive  latterlig, 
skulle  vi  ganske  kort  give  en  Oversigt  over,  hvad  der 
videre  tildrog  sig  i  Henseende  til  Eriks  Frierier,  saa 
meget  mere,  som  det  vistnok  med  fuld  Føie  kan  siges, 
at  disse  i  høi  Grad  bidroge  til  at  fæste  Adelens  Øine 
paa  Johan  og  saaledes  bleve  en  medvirkede  Aarsag  til 
Eriks  Fængsling. 


III. 

Kong  Gustavs  Død  havde  afbrudt  Eriks  Frierreise 
til  England,  men  ingenlunde  selve  Frieriet.  Niels  Gyl- 
lenstjerna,  der  kort  efter  blev  Rigskantsler  og  var  en 
af  Eriks  Venner,  og  Beurreus  maatte  i  December  1560 
reise  til  London  for  at  melde  den  indtrufne  Forhindring. 
Noget  senere  afsendtes  Niels  Sture,  den  ældste  af  Grev 
Svantes  Sønner,  for  at  fortsætte  Bestræbelserne,  og  Erik 
sparede  overhovedet  hverken  paa  Penge  eller  Sende- 
bud. Elisabeth  blev  sig  selv  lig  og  trak  Sagen  i  Lang- 
drag ved  hverken  at  give  noget  bestemt  Tilsagn  eller 
Afslag.  Paa  samme  Maade  opførte  hun  sig  mod  alle 
de  andre  Fyrster  og  Herrer,    som   anholdt  om  hendes 

Haand;  men  da  hun  dog  en  Tid  syntes  at  begunstige 
Greven  af  Arundal,  befalede  Erik  Niels  Gyllenstjerna  at 
tilbyde  denne  Greve  Prindsesse  Cecilias  Haand,  saafremt 
han  vilde  fremme  Eriks  Frieri  hos  Elisabeth.  Det  er 
ubekjendt,  hvad  Greven  har  svaret  herpaa,  men  der 
berettes  ,  at  Erik  samtidig  lovede  denne  Prindsesse 
til  den  polske  Greve  af  Teczin,  som  just  paa  den 
Tid  var  sendt  til  det  svenske  Hof  for  at  stifte  Forlig 
om  de  liflandske  Anliggender  mellem  Polen  og  Sverig 
og  for  at  underhandle  om  det  allerede  berørte  Gifter- 
maal  mellem  Hertug  Johan  og  Catharina  Iagellonica, 
Sigismund  IL  August's  Søster.  Erik  besluttede  omsider 
selv  at  reise  over  til  England,  og  i  Juli  1561  under- 
rettede han  Gyllenstjerna  om  denne  sin  Beslutning,  til 
hvilken  den  hjemkaldte  Beurreus  havde  tilskyndet  ham 
ved  at  medbringe  de  sædvanlige  tvetydige  Venskabs- 
erklæringer  fra  Elisabeth;  Erik  erklærede  tillige,  at 
han  vilde  sende  sine  „Embedsmænd",  nemlig  Perle- 
stikkere ,  Skrædere  og  Andre  iforveien.  Ikke  længe 
efter  sendte  han  som  Foræring  til  Elisabeth  atten  Heste 
og  flere  Kister  fulde  af  umyntet  Guld  og  Sølv,  og  i 
September  satte  Efterretningen  om,  at  han  havde  be- 
givet sig  paa  Reisen,  hele  det  engelske  Hof  i  den  største 
Forlegenhed.  Erik  havde  virkelig  skaffet  sig  etLeide- 
brev,  samlet  en  veludrustet  Flaade  paa  fjorten  Skibe 
ved  Elfsborg  og  ankom  til  denne  Fæstning,  fulgt  af 
sine  Brødre  Magnus  og  Carl  samt  af  Greverne  Brahe 
og  Roos  —  Alle  paa  det  Prægtigste  udstyrede.  Den 
første  September  1561  stege  de  ombord  og  afseilede, 
men  allerede  den  næste  Dag  bleve  de  ved  Skagen 
overfaldne  af  en  Storm ,  der  drev  dem  tilbage  til 
Goteborg. 

Erik  besluttede  nu  at  reise  over  Land  gjennem  Dan- 
mark, Tydskland  og  Nederlandene.  Hans  Gesandter 
fik  Befaling  til  at  underhandle  om  Leide  og  Gidsler  til 

Sikkerhed  for  haus  Person,  og  Rigets  Adel  stævnedes 
til  Jonkoping  for  at  ledsage  ham  til  Grændsen.  Alt 
dette  medtog  Tid,  saa  at  Reisen  udsattes,  og  da  nu 
Carl  de  Mornay,  som  var  bleven  sendt  i  et  Ærinde 
til  Frankrig  og  der  var  bleven  overtalt  til  at  henlede 
Eriks  Opmærksomhed  paa  Maria  Stuart,  efter  sin  Til- 
bagekomst foreslog  denne  som  en  passende  Brud, 
spurgte  Erik  paa  samme  Tid  Raadet,  om  det  ikke  var 
tjenligt,  at  der  ogsaa  andetsteds  aabnedes  Giftermaals- 
underhandlinger ,  sendte  en  Fortrolig  til  Skotland  for 
med  egne  Øine  at  see,  om  Dronning  Maria  „var  saa 
deilig,  som  alle  Mennesker  sagde",  og  brewexlede 
med  den  franske  Konge  om  denne  nye  Plan.  Ikke- 
destomindre  fornyede  han  samtidigt  sit  Frieri  til  Elisa- 
beth, og  da  Gyllenstjerna  berettede  ham,  at  det  for- 
nemmelig var  Dronningens  Elsker,  Greven  af  Leicester, 
som  stod  hans  Ønsker  iveien,  befalede  han  Gyllen- 
stjerna at  leie  En  eller  Anden  i  London  til  at  myrde 
Hertugen,  „selv  om  det  skulde  koste  ti  Tusinde  Daler". 
Han  lovede  Snigmorderen  Sikkerhed  og  rig  Belønning 
i  Sverige,  men  truede  Gyllenstjerna  med  Unaade,  der- 
som han  ikke  vilde  udføre  denne  Befaling  og  tillige 
vinde  det  engelske  Raad  ved  Bestikkelser.  —  Dette 
Brev  skrev  Erik  den  28de  Marts  1562,  tre  Uger  efter, 
at  han  hos  Kongen  af  Frankrig  havde  begyndt  at  frie 
til  Maria  Stuart*).  Gyllenstjerna  negtede  dog  at  ud- 
føre denne  Skjændselsdaad ,  og  Erik  synes  ogsaa  at 
have  angret  Befalingen,  thi  Gyllenstjerna  vedblev  at 
staae  i  Gunst  hos  ham. 

I  England  lod  Erik  udsprede,    at  han   kun  friede 
til  Maria  Stuart  for  at  tvinge  Elisabeth    til    et    hurtigt 


*)  Aaret  iforveien  hårde  han  i  et  Brev  befalet  Gyllenstjerna  at 
underrette  Leicester  om,  at  han  i  egen  kongelige  Person  tilbød 
ham  en  aaben  Tvekamp  enten  i  Skotland  eller  i   Frankrig. 

Ja,  men  ligesom  dette  i  og  for  sig  var  et  usselt  Fore- 
givende, saaledes  havde  det  ogsaa  den  modsatte  Virk- 
ning af  den  tilsigtede,  idet  Elisabeth  nu  endelig  gav  et 
bestemt  Afslag,  saa  at  Gyllenstjerna  omsider  blev  kaldt 
tilbage  fra  sit  langvarige  Hverv  i  London,  og  Erik 
offentligt  gjennem  et  pragtfuldt  Gesandtskab  med  Per 
Brahe  og  Carl  de  Mornay  i  Spidsen  friede  til  Maria 
Stuart. 

Medens  dette  stod  paa ,  hørte  han  imidlertid 
Prindsesse  Renata  af  Lothringen  berømmes  for  Skjøn- 
hed  og  andre  gode  Egenskaber,  og  nogle  Uger  efter 
Brahes  Afreisé  til  Skotland  sendte  han  et  hemmeligt 
Bud  til  Keiser  Ferdinand  og  begyndte  Underhandlinger 
om  at  ægte  denne  Prindsesse.  Næppe  var  dette  Bud 
afgaaet,  før  Gyllenstjerna  kom  hjem,  og  da  denne 
berettede,  at  Elisabeth  ved  hans  Afreise  anstillede  sig, 
som  om  hun  næsten  fortrød  sit  Afslag,  blussede  Eriks 
Iver  i  denne  Sag  paany  op :  han  forelagde  Raadet 
Sagen;  fik  dettes  fornyede  Samtykke  til  det  engelske 
Frieri ,  og  Gyllenstjerna ,  som  næppe  havde  været 
hjemme  en  Maaned,  maatte  atter  begive  sig  til  Eng- 
land. Nu  havde  Kong  Erik  saaledes  paa  een  Gang 
Frierbud  til  Elisabeth  i  England,  Maria  Stuart  i  Skot- 
land og  Renata  i  Lothringen!  Dog  besindede  han  sig 
og  kaldte  Gyllenstjerna  tilbage  ,  inden  denne  endnu 
havde  forladt  Elfsborg. 

Baade  fra  Skotland  og  Lothringen  kom  der 
gunstige  Svar,  men  Erik  havde  imidlertid  selv  skiftet 
Tanker  og  besluttet  at  frie  til  Prindsesse  Christina  af 
Hessen.  I  August  1562  afgik  de  første  Sendebud  i 
den  Anledning.  Landgreve  Philip  den  Høimodige  gav 
et  gunstigt  Svar,  og  i  Februar  1563  afsendtes  Sten 
Lejonhufvud  med  flere  ansete  Mænd  for  at  drive  paa 
denne   Sag.      De    havde   ikke    begjært   Leide    af   den 

danske  Konge,  da  der  endnu  var  Fred  mellem  de  to 
Riger,  men  da  de  kom  til  Kjøbenhavn,  fik  de  Til- 
sigelse om  at  afvente  Frederik  II's  Pas  for  frit  at  kunne 
reise  gjennem  Landet ,  og  dette  Pas  lod  saa  længe 
vente  paa  sig ,  at  Hr.  Sten  tabte  Taalmodigheden  og 
besluttede  at  reise  uden  Pas,  hvorpaa  han  imidlertid 
tilligemed  sit  Følge  blev  fængslet.  Mai  Maaned  nær- 
mede sig,  da  det  var  bleven  lovet,  at  Bruden  skulde 
komme.  Erik  udrustede  en  Flaade  paa  tolv  Orlogs- 
skibe, anført  af  Admiral  Bagge,  som  fik  det  Hverv  at 
afhente  Bruden  fra  Lybek ;  men  Skibene  vare  dog  ud- 
rustede til  at  bestaae  en  Dyst,  og  Bagge  havde  endog 
hemmelig  Befaling  til  at  opsøge  og  angribe  den  danske 
Flaade,  hvad  der  gav  Anledning  til  den  for  de  Danske 
uheldige  Søtræfning  ved  Bornholm  (den  tredivte  Mai 
1563).  Efter  denne  Seir  drog  Bagge  videre  til  Lybek, 
hvor  han  landsatte  Sendebudene  til  Hessen  og  selv 
blev  liggende  for  at  afvente  deres  Tilbagekomst  med 
Bruden. 

Efter  fjorten  Dages  Venten  kom  Sendebudene  til- 
bage fra  Hessen,  men  uden  Brud.  „Hendes  Udstyr  var 
ikke  færdigt",  hed  det,  men  Sandheden  var,  at  Land- 
greven nu  ikke  turde  sende  hende  op  til  det  urolige 
Norden,  hvor  Erik  selv  havde  tændt  Krigsluen*). 
Bagge  vendte  da  tilbage  til  Stockholm,  og  Erik  lod 
ham  holde  et  høitideligt  Indtog,  hvorved  han  paa  en 
uværdig  Maade søgte  at  efterligne  de  Gamles  Triumpher: 
Forrest  i  Toget  gik  Jacob  Bagge  med  en  gylden 
Kjæde  om  Halsen,  derefter  alle  de  øvrige  svenske  An- 
førere i  hiint  Søslag,  iførte  prægtige  Rustninger  og 
bærende  alle  de  i  Slaget  tagne  Faner.  Derpaa  kom 
de  danske  Fanger  med  ragede  Hoveder  og  hvide 
Kapper  i  Hænderne,  forrest  Admiralen,  Joachim  Brocken- 


*)  Den  nordiske  Syvaarskrig  (1563-1570). 

huus,  derefter  syv  Adelsmænd  og  sidst  sex  hundrede 
andre  Fanger,  der  vare  lænkede  sammen.  Foran  dem 
gik  Eriks  Hofnar  „Hercules"  og  spillede  paa  Violin; 
paa  Siden  af  og  efter  dem  gik  alle  de  svenske  Tropper 
fra  Slaget.  Toget  gik  fra  Jerntorvet  op  til  Slottet,  og 
Erik  havde  selv  anordnet  dette  uværdige  Optog. 

Giftermaalsprojectet  var  imidlertid  kun  udsat,  ikke 
opgivet.  Landgreven  forlangte  af  Frederik  II  frit  Leide 
for  Prindsesse  Christina  til  at  reise  gjennem  Danmark. 
Dette  blev  negtet ,  ligesom  ogsaa  Forlangedet  om 
Sikkerhed  for  de  hessiske  Sendebud.  Erik  befalede 
imidlertid  Niels  Gyllenstjerna  og  Gbran  Gere ,  som 
just  opholdt  sig  i  Tydskland,  at  reise  til  Hessen  og 
bringe  Prindsessen  en  Forlovelsesring  til  sex  Tusinde 
Dalers  Værdi.  Fire  Dage  senere  skrev  han  et  Brev 
til  Dronning  Elisabeth  i  England,  hvori  han  fornyede 
sit  gamle  Frieri  og  sagde,  „at  det  aldrig  havde  været 
hans  Alvor  med  Frieriet  i  Hessen !"  Han  var  dog 
meget  bange  for,  at  dette  Brev  skulde  blive  opsnappet ; 
det  gjemtes  derfor  i  en  Stok,  og  et  hemmeligt  Sende- 
bud afreiste  med  det.  Krigen  med  Danmark  var  imid- 
lertid allerede  udbrudt.  En  Kaper  opsnappede  Ud- 
sendingen i  Nordsøen  og  førte  ham  til  Kjøbenhavn, 
hvor  Brevet  uheldigviis  —  man  veed  ei  hvorledes  — 
blev  opdaget,  til  stor  Glæde  for  Frederik  II,  som  strax 
sendte  En  afsted  med  det  til  Landgreven,  der  modtog 
det,  just  som  Gyllenstjerna  og  Gere  troede  at  have 
bragt  Sagen  til  en  god  Afslutning.  De  fik  nu  Andet 
at  vide  og  tnaatte  inden  Solnedgang  forlade  Staden !  — 

Uagtet  alt  dette  troede  Erik  endda,  at  han  alligevel 
kunde  faae  denne  saa  skammeligt  bedragne  Prindsesse 
tilægte,  og  to  Aar  efter  lod  han  atter  sine  Gesandter 
forhøre  sig  i  Hessen  i  den  Anledning.  De  bleve  imid- 
lertid afviste  med  Foragt,    og  Erik    havde  vel  selv  en 

Forudfølelse  deraf,  siden  han  paalagde  dem  samtidigt 
at  give  ham  en  nærmere  Beskrivelse  af  Prindsesse 
Renata  af  Lothringen :  „om  hun  var  frisk,  deilig  og 
velvoxen,  ikke  meget  mager  og  spinkel,  hvidladen 
med  uforfalsket  Farve;  selv  om  Haaret  ogsaa  faldt 
noget  i  det  Sorte,  saa  kom  det  ikke  saa  nøie  an  der- 
paa,  naar  hun  ellers  blot  var  efter  Behag  i  de  nævnte 
Henseender  og  derhos  af  gode  Sæder,  ikke  spodsk, 
men  munter".  Saaledes  hedder  det  i  hans  Instrux  til 
Gesandterne,  og  heraf  seer  man  altsaa  hans  Smag;  at 
han  allerede  da  drømte  om  Forræderi  og  Mord,  frem- 
gaaer  af  følgende  Tilføielse  :  „Dersom  Prindsessen 
virkelig  var  prydet  med  disse  Egenskaber  og  vilde 
komme  over  til  Sverige ,  saa  skulde  Gesandterne  have 
nøie  Opsigt  med ,  at  hun  ikke  blev  forgivet  af  onde 
Mennesker". 

Aaret  efter  sendte  han  den  ulykkelige  Niels  Sture 
til  Lothringen  for  at  beile  til  Prindsesse  Renata ,  der 
gav  Erik  sit  Ja  og  gjennem  Niels  Sture  sendte  ham 
sin  Ring,  tiltrods  for  ,  at  Erik  ved  sine  mange  Frier- 
historier var  kommen  i  Folkemunde  over  hele  Europa 
—  saa  meget  virker  en  kongelig  Krone!  Dog,  Erik 
vilde  nu  ikke  længer  vide  af  hende  at  sige,  da  han 
nu  —  og  denne  Gang  for  fuldt  Alvor  —  havde  fattet 
Kjærlighed  til  Karin  Månsdotter  og  opgivet  enhver 
Tanke  om  et  fyrsteligt  Gtitermaal. 

VI. 

Vi  have  nu  seet,  hvorledes  Erik  gjorde  sig  latter- 
lig baade  i  Sverige  og  i  Udlandet,  og  Enhver,  der 
sætter  sig  ind  i  Tidens  Tænkemaade  eller  drager  Slut- 
ning fra  sin  egen  Bedømmelse  af  alle  disse  taabelige, 
men  utroligt  kostbare  Frierier,  vil  med  Lethed  kunne 
indsee,   at  de   nødvendigviis  maatte   nedbryde   enhver 

Anseelse ,  selv  om  den  stod  paa  fastere  Fødder  end 
Eriks.  —  Efter  sex  Aars  Regjering  var  Kongen  bleven 
latterlig  i  Folkets  Øine ;  vi  skulle  nu  see,  hvorledes 
han  til  samme  Tid  eller  dog  lidt  senere  blev  foragtet 
og  forhadt,  navnlig  paa  Grund  af  Hertug  Johans  Fængs- 
ling, Sturemordet,  Giftermaalet  med  Karin  Månsdotter 
og  dennes  Ophøielse  til  Dronning*). 

Vi  have  allerede  omtalt,  (Pag.  341)  at  Erik  og  Jo- 
han kort  før  Gustav  Wasas  Død  med  Hensyn  til  de 
liflandske  Anliggender  stode  i  hemmelig  Forstaaelse 
mod  Faderen.  Deres  Plan  gik  ud  paa  at  skaffe  Johan 
Fordele  af  den  Svaghedstilstand,  hvori  Sværdridderne  i 
Lifland  og  deres  Hærmester  Gotthard  Kettler  vare  ned- 
sunkne. Just  dette  Punkt  skulde  imidlertid  give  Anled- 
ning til,  at  deres  skjulte  Had  brød  ud  i  aabent  Fjend- 
skab. Strax  efter  Gustav  Wasas  Død  mindede  Johan 
nemlig  sin  Broder  om,  „at  han  havde  lovet  ham  et 
Stykke  Land  i  Lifland"  ,  og  at  han  derfor  var  tilsinds 
at  tilbyde  Staden  Mern  el  sin  Beskyttelse  mod  den 
gruelige  Medfart  af  den  russiske  Storfyrste  Ivan  Wa- 
siliewitsch  II.  Kort  efter  Eriks  Thronbestigelse  anraabte 
Hærmesteren  ham  imidlertid  om  Hjælp;  Kongen  tog  da 
Sagen  i  sin  egenHaand  og  sendte  i  Slutningen  af  April 
1561  Klas  Horn  afsted  med  en  Hær,  som  i  en  Fart 
besatte  Reval  og  Estland,  der  i  Juni  underkastede  sig 
svensk  Overhøihed  mod  at  faae  Bekræftelse  paa  sine 
Privilegier.  Fra  denne  Tid  af  skrev  Erik  sig  „Sve- 
riges, Gotes,  Wendes  samt  flere  dess  tilbehoringars 
Konung,  Herre  ofver  de  Liflandske  landslåndar  och 
ofver  Refle"  ,  men  ved  dette  Sveriges  første  Skridt  ud 


*)  Ogsaa  Krigene  med  Danmark  og  Polen  bidroge  til  at  nære  dette 
Had ,  da  de  deels  foranledigedes  ved  Eriks  Ærgjerrighed ,  deeU 
uden  Udsigt  til  senere  Vinding  bragte  megen  Nød  og  mange 
Ulykker  over  Landet.  Selve  Krigsbegivenhederne  høre  ikke  herhen. 

paa  den  anden  Side  af  Østersøen  bidrog  han  ikke  alene 
til  sin  egen  Undergang,  men  lagde  ogsaa  Grunden  til 
hundredaarige  Krige,  som  vel  skaffede  Sverige  megen 
Ære,  men  kun  ringe  Fordeel. 

Med  Nød  og  næppe  undgik  Erik  et  Fredsbrud  med 
Ivan  Wasiliewitsch  II,  hvilket  dog  lykkedes  paa  Grund 
af  begge  Rigernes  fælles  Interesse  mod  Polen ,  da 
Sværdridderne  havde  opløst  deres  Orden,  og  Gotthard 
Kettler  stillet  hele  Lifland  under  polsk  Høihed  mod  at 
beholde  Curland  som  Lehn  for  sig  selv.  Der  var  nu 
fire  Prætendenter ,  som  stredes  om  det  ulykkelige  Lif- 
land :  Ivan  af  Rusland  og  dennes  Protegé,  den  danske 
Prinds  Magnus  af  Øsel  (Frederik  IFs  Broder),  Erik  af 
Sverige  og  Sigismund  II  August  af  Polen.  Hertug 
Johan  sluttede  sig  i  denne  Sag  ganske  til  Polen  og 
raadede  Erik  til  Forbund  mod  Rusland  og  til  at  afstaae 
til  Polen ,  hvad  han  allerede  havde  besat  af  Lifland. 
Eriks  Svar  var  en  Befaling  til  Klas  Horn  om  at  be- 
sætte Pernau  og  Wittensten,  og  i  et  Brev  af  sextende  Juni 
1562  bebreidedehan  heftigt  Johan,  at  denne  i  saahøiGrad 
tog  Polens  Parti.  Alligevel  bifaldt  han  til  samme  Tid,  at  Jo- 
han personligt  maatte  forhandle  i  Polen  om  sit  Giftermaal 
med  Catharina  Jagellonica,  og  lykønskede  ham  til  de 
Udsigter  til  den  polske  Krone,  han  derved  vilde  faae, 
„ihvorvel"  —  tilføiede  han  —  „det  polske  Sendebud  i 
Stockholm  (den  ovennævnte  Grev  Teczin,  hvis  Ærinder 
vi  allerede  have  omtalt)  havde  tilbudt  ved  indtrædende 
Vacance  at  arbeide  for  Kongen  selv".  Da  Grev  Tec- 
zin imidlertid  ikke  havde  Held  med  sig  i  Henseende 
til  at  stifte  Forlig  mellem  Polen  og  Sverige  angaaende 
de  liflandske  Anliggender,  fortrød  Erik  at  have  givet 
sit  Samtykke  til  Johans  Beilen  i  Polen  og  tilbød  ham, 
hvis  han  vilde  opgive  den,  at  lade  Per  Brahe  frie  til 
Marie  Stuart    paa   hans    istedetfor    paa    Kongens  egne 

Vegne.  Johan  vilde  imidlertid  ikke  opgive  Catharina*), 
selv  ikke  efterat  Erik  udtrykkelig  havde  kaldt  ham 
tilbage  og  ophævet  sit  tidligere  Samtykke,  og  medens 
en  Krig  mellem  Sverige  og  Polen  hvert  Øieblik  truede 
med  at  bryde  ud,  feirede  han  den  fjerde  October  1562, 
i  al  Stilhed  og  uden  Pragt,  i  Wilna  sit  Bryllup  med 
Catharina  Jagellonica. 

Man  forskede  i  Sverige  meget  efter  at  faae  Vil- 
kaarene  i  Ægteskabscontracten  at  vide,  men  de  holdtes 
hemmelige,  og  det  Eneste,  man  erfarede,  var,  at  Johan 
deponerede  betydelige  Summer  hos  Sigismund  og  til- 
lige laante  ham  125,000  Daler  mod  Pant  i  nogle  lif- 
landske  Slotte.  Det  var  klart  nok,  at  Johan  ved  denne 
Forbindelse  tvertimod  Arboga-Tractaten  søgte  at  gjøre 
sig  uafhængig  i  Finland,  og  dette  skal  han  ogsaa  reentud 
have  lovet  i  Ægteskabscontracten.  —  Efter  Gifter- 
maalet  skyndte  Johan  sig  hjem  med  sin  Gemalinde. 
En  betydelig  polsk  Styrke  ledsagede  dem  til  Lifland, 
da  de  med  Grund  maatte  frygte  for  Ivan,  og  da  Johan 
der  paa  Eriks  Anbefaling  fik  en  alt  Andet  end  gun- 
stig Modtagelse,  hastede  han  til  Finland  og  naaede 
Abo  den  fjerde  December.  —  Et  Par  Dage  efter  indbød 
han  Erik  til  sig  paa  „Hjemkomstøl",  men  der  blev  et 
ganske  andet  Gjæstebud  af! 

Det  gamle  Barndomshad  mellem  Erik  og  Johan 
var,  som  vi  have  hørt,  i  høi  Grad  blevet  forøget  ved 
Tvistighederne  om  Arvedelingen  og  om  Hertugernes 
Magt  indenfor  deres  Lehn;  hertil  var  i  Slutningen  af 
1561  kommet  flere  nye  Stridspunkter:  Johan  forlangte 
at  beholde  Tienden  af  hele  Finland,  skjøndt  den  nord- 
lige Deel  deraf  ikke  hørte  til  hans  Hertugdømme.    Erik 


*)  Ogsaa  Ivan  af  Rusland  friede  til  denne  Prindsesse  ,  men  fik  til- 
sidst  Afslag,  da  han  ikke  kunde  komme  overeens  med  Sigismund 
om  Ægteskabscontracten.  For  nu  at  vise  deres  Foragt  sendte 
Polakkerne    Ivan    istedetfor  Prindsessen    en    hvid  Hoppe,    pyntet 

negtede  det,  ligesom  ogsaa  Johans  Forlangende  om  at 
slippe  for  at  stille  det  fulde  Antal  Krigsfolk  til  Rigets 
Tjeneste.  Johan  havde  fremdeles  forlangt  at  faae  de 
Skibe  tilbage,  hvormed  han  havde  forstærket  Eriks 
Flaade  ved  Elfsborg,  og  Erik  havde  svaret,  „at  de 
skulde  komme,  naar  han  først  tilbagelererede  dem, 
han  i  Faderens  Levetid  havde  laant  i  Anledning  af 
de  liflandske  Anliggender",  og  saa  fremdeles.  —  Nu 
kom  endelig  det  polske  Giftermaal  og  Johans  hele  mis- 
tænkelige Stilling  til  Kong  Sigismund.  Begge  Brødrene 
frygtede  hinanden  ligesaa  meget,  som  de  hadede  hin- 
anden. Erik  troede  at  have  læst  i  Stjernerne,  at  en 
Mand  med  lyst  Haar  skulde  støde  ham  fra  Thronen, 
og  dette  meente  han  maatte  tyde  paa  Johan,  saa  meget 
mere,  som  Goran  Persson  stadigt  bestyrkede  hans  Mis- 
tanke. —  Hvad  der  imidlertid  hidtil  kun  havde  været 
Mistanke,  syntes  nu  at  tage  Virkelighedens  Skikkelse. 
Henrik  Horn  og  Herman  Flemming  indberettede ,  hiin 
fra  Finland,  denne  fra  Lifland,  at  Johans  Forbindelse 
med  Polen  syntes  at  være  rettet  mod  Erik,  og  i  en 
dansk  Vise  nævnedes  Johan  udtrykkelig  som  den,  der 
skulde  blive  Danmarks  Forbundsfælle.  Et  dansk  Sende- 
bud var  bleven  seet  blandt  de  faa  Gjæster  ved  Johans 
Bryllup,  og  den  ovenomtalte  Omstændighed,  at  Johan 
forstrakte  sin  Svoger  Sigismund  med  store  Summer 
paa  en  Tid,  da  han  dog  maatte  forudsee,  at  en  Krig 
mellem  Sverige  og  Polen  var  umiddelbart  forestaaende, 
var  unegtelig  i  høi  Grad  mistænkelig. 

Da  Johan  derfor  var  vendt  tilbage  til  Finland  efter 
Brylluppet ,  bebreidede  Erik  ham  reentud ,  at  han 
havde  forbundet  sig  med  Rigets  Fjender.  Kort  efter 
befalede  Erik  den  finske  Adel  at  drage  over  til  Lifland 

med  kostbare  Fruentimmerklæder.  Ivan  blev  som  naturligt  var 
ude  af  sig  selv  af  Vrede,  faldt  med  en  stor  Krigshær  ind  i  Polen 
og  hadede  fra  den  Tid  hele  Catharinas  Slægt. 

i  Krigen  mod  Polen,  og  Johan  selv  blev  stævnet  til 
Stockholm  for  at  forsvare  sig  for  Retten.  Det  var 
imidlertid  saa  langt  fra,  at  han  adlød  denne  Befaling, 
at  han  tvertimod  fængslede  Eriks  Afsending,  samlede 
en  stor  Masse  Finner  i  Åbo  og  paany  lod  dem  sværge 
sig  Troskabsed,  efterat  han  i  en  løgnagtig  Tale  havde 
paadigtet  Erik  de  usandfærdigste  Beskyldninger.  Han 
beredte  sig  nu  paa  aaben  Modstand,  lod  Abo-Slot  be- 
fæste og  søgte  Hjælp  hos  Preussen  og  Polen. 

Erik  saae  nu,  hvor  grundet  hans  Mistanke  havde 
været.  Han  besluttede  at  møde  Vold  med  Vold ,  og 
overalt  søgtes  der  efter  Vidner  mod  Johan.  Flere  af 
hans  Tjenere  fængsledes,  anklagedes  og  forhørtes  af 
Goran  Persson ,  ofte  under  Anvendelse  af  Tortur.  En 
af  disse,  en  ung  Mand  ved  Navn  Johan  Bertilson  Heste- 
sko, udsagde  omsider  efter  en  lang  Tortur,  „at  Hertug 
Johan  havde  isinde  at  afsætte  Erik",  og  Stænderne 
sammenkaldtes  derfor  til  Stockholm  den  første  Juni  1563. 
Erik  anklagede  selv  sin  Broder  som  Forræder,  og  Jo- 
han dømtes  til  „at  miste  Liv  og  Gods,  saafremt  ei 
Kong  Erik  af  synderlig  Gunst  og  Naade  vilde  bevise 
ham  nogen  Skaansel  heri".  —  Samme  Dom  blev  fældet 
over  hans  Tilhængere;  de,  som  allerede  vare  fængslede, 
bleve  strax  henrettede,  og  blandt  dem  Johan  Hestesko, 
der  paa  Veien  til  Retterstedet  (Sodermalm)  raabte,  „at 
han  havde  vidnet  falsk  mod  Hertugen ,  tvungen  dertil 
af  de  gruelige  Pinsler." 

Stændernes  Dom  over  Johan  manglede  imidlertid 
endnu  for  at  være  gyldig  Hertug  Magnus's  Underskrift, 
og  Magnus  gik  kun  høist  nødigt  ind  herpaa.  Goran 
Persson,  Hogenskild  Bjelke  ogBeurreus  reiste  frem  og 
tilbage  for  at  bevæge  den  svage  Prinds  til  at  skrive 
under,  og  de  sparede  i  dette  Øiemed  hverken  Smiger 
eller  andre  Midler.  Hvilke  disse  vare,  fremgaaer  af 
følgende  Forsikkringsbrev  paa  den  over  Johan  fældede 

Dom,  som  Magnus  den  første  October  1563  udstedte  i 
Jonkoping:  „Saasom  Hs.  Kgl.  Majestæt  har  beviist  Os 
fremfor  vore  andre  kjære  Brødre  den  Ære  at  tilegne 
Os  den  Arveret,  som  Hertug  Johan  forhen  har  havt 
til  Sveriges  Krone,  og  derpaa  givet  Os  sin  skriftlige 
Confirmation,  saa  love  Vi  til  Gjengjæld  at  være  Hs.  Kgl. 
Majestæt  og  hans  Livsarvinger  tro  og  holde  hans  Fjen- 
der for  vore  Fjender".  —  Ligeledes  berettes  der,  at 
Erik  gav  ham  en  rig  og  prægtig  Hofholdning  og  fore- 
gjøglede  ham  Haabet  om  at  faae  Maria  Stuart  tilægte 
—  i  hvilket  Øiemed  der  virkelig  blev  sendt  Gesandter 
til  Skotland.  Saaledes  lokket  skrev  Prindsen  omsider 
under,  men  fra  den  Dag  af  havde  han  ingen  rolig 
Time,  og  Samvittighedsnaget  gjorde  ham  snart  van- 
vittig for  hele  Livet  (f  1595). 

Saasnart  Stændernes  Dom  var  underskreven,  sendtes 
Hogenskild  Bjelke  med  den  til  Åbo;  han  ledsagedes  af  en 
betydelig  Krigsmagt,  anført  af  Anders  Rålamb  og  Jacob 
Henrikson  Hestesko.  Bjelke  tilbød  paa  Kongens  Vegne 
Johan  Sikkerhed  for  Livet,  men  evigt  Fængsel,  dersom 
han  uden  Modstand  vilde  overgive  sig.  Johan  valgte 
at  forsvare  sig  og  gjorde  det  tappert,  skjøndt  Hjælpen 
fra  Preussen  og  Polen  udeblev.  Beleiringen  varede  i 
to  Maaneder,  men  den  tolvte  August  1563  maatte  Slottet 
i  Åbo  endelig  overgives.  Der  berettes,  at,  da  Krigs- 
hæren afreiste  til  Finland,  adlede  Erik  Anders  Nilsson 
Sabelfana,  som  til  Gjengjæld  lovede  at  rydde  Hertug 
Johan  af  Veien.  Da  nu  Bjelke  efter  Slottets  Over- 
givelse, fulgt  af  flere  Herrer,  traadte  ind  i  Hertugens 
Værelser,  sprang  Sabelfana  frem  med  en  dragen  Dolk 
for  at  myrde  Johan;  men  Klas  Boje  stødte  ham  tilbage 
og  reddede  Hertugen. 

Da  Åbo  var  taget,  førtes  Johan  med  sin  Gemalinde 
og  Tjenere  søværts  til  Sverige.  Ved  Waxholmen  mødte 
Goran  Persson    og    nogle    andre  Udsendinge    dem   og 

stege  ombord  paa  det  Skib,  der  førte  Hertugen.  Goran 
Persson  foreholdt  nu  i  en  lang  Tale  Johan  hans  for- 
bryderske Opførsel,  og  Hertugen,  der  omsider  tabte 
Taalmodigheden ,  afbrød  ham  med  de  Ord :  „Om  mig 
og  min  Sag  skulle  Keisere,  Konger  og  Fyrster  dømme, 
men  ikke  Du,  Din  Præsteklåpp!"  Goran  svarede,  at 
Hertugens  Dom  allerede  var  fældet,  og  at  han  skulde 
sættes  paa  Gripsholm  og  kun  have  een  Tjener  hos  sig. 
Paa  Kongens  Vegne  tilbød  Goran  derpaa  Hertuginden 
at  vælge  mellem  to  Vilkaar:  enten  at  blive  stands- 
mæssig underholdt  paa  et  af  Kongens  Slotte,  eller, 
hvis  hun  vilde  følge  Hertugen  i  Fængslet,  da  kun  at 
medtage  tre  Piger.  —  Catharina  svarede,  at  hun  før 
vilde  døe  end  skilles  fra  Hertugen,  tog  sin  Forlovelses- 
ring af  Fingeren,  holdt  den  op  mod  Goran  og  udbrød : 
„Læs,  hvad  der  staaer!"  —  Goran  læste  da  paa  Rin- 
gens indre  Side  de  latinske  Ord :  „Ingen  uden  Døden", 
og  Catharina  tilføiede:  „Derved  vil  jeg  holde  fast." 

Goran  borttog  nu  alle  de  Skrin,  hvori  Fyrsteparret 
havde  gjemt  sine  Juveler  og  andre  Kostbarheder.  Selv 
førtes  det  ombord  paa  en  Jagt,  som  seilede  ind  til 
Gripsholm;  da  Jagten  passerede  Sbderstrom,  maatte 
Hertugen  sidde  oppe  paa  Dækket  og  lade  sig  see  af 
den  utallige  tilstrømmende  Mængde.  Dette  skete  for 
at  gjendrive  et  udspredt  Rygte  om,  at  Johan  var  und- 
kommen. Kort  efter  passerede  Jagten  det  Sted,  hvor 
Johan  Hestesko  og  Hertug  Johans  øvrige  Tjenere  vare 
blevne  henrettede  og  lagte  paa  Steiler  og  Hjul.  „See 
der,  mine  troe  Venner!"  udbrød  han  med  Taarer  i 
Øinene  og  vendte  sig  bort  fra  det  sørgelige  Syn. 

Det  Rum,  hvor  Johan  blev  indespærret  med  sin 
Gemalinde,  og  hvor  han  opholdt  sig  i  de  fire  Aar, 
han  sad  i  Fængsel,  findes  endnu  i  omtrent  samme 
Skikkelse  paa  Gripsholm  Slot,  og  høiere  oppe  i  samme 

Taarn  sees  det  usle  Kammer,  som  siden  blev  Eriks 
eget  Fængsel. 

Goran  Persson  sørgede  selv  for  Hertugens  om- 
hyggelige Bevogtning  og  anklagede  derpå  a  Johans 
fangne  Tjenere  deels  for  at  have  hørt  til  Hertugens 
hemmelige  Raad,  deels  for  at  have  talt  foragteligt  om 
Kongen,  deels  for  at  have  deeltaget  i  Oprøret  og  saa 
videre.  De  bleve  næsten  Alle  dømte  til  Døden  og  hen- 
rettede. Der  berettes,  at  over  hundrede  steilede  Lege- 
mer saaes  paa  Sodermalmsbjerget,  og  at  Stockholmerne 
rystede  ved  Synet  |af  det  grusomme  Myrderi.  Alle 
ventede,  at  den  over  Johan  fældede  Dødsdom  virkelig 
vilde  blive  exeqveret,  saa  meget  mere,  som  Erik  havde 
givet  et  bestemt  Afslag  paa  alle  de  Bønner,  der  strøm- 
mede ind  til  ham  fra  Johans  Slægtninge,  om  idetmindste 
at  skaane  Hertugens  Liv,  og  som  det  var  almindelig 
bekjendt,  at  Goran  Persson  af  alle  Kræfter  raadede 
til  at  lade  Hertugen  henrette. 

Det  blev  dog  ikke  saa,  skjøndt  Erik  længe  vakl  ede 
mellem  sit  Had  og  sin  Frygt  paa  den  ene  Side,  sin 
moralske  Bevidsthed  og  sine  bedre  Følelser  paa  den 
anden  Side.  Sluttelig  gjorde  Carl  de  Mornay  Udslaget 
ved  ivrigt  at  raade  Kongen  til  at  spare  Hertugens  Liv, 
og  det  blev  bestemt,  at  Johan  skulde  leve,  men  i  evigt 
Fængsel.  —  Hertugen  blev  mildt  behandlet,  forsynedes 
med  gode  Bøger,  Papiir,  Pen  og  Blæk,  Viin  og  over- 
hovedet Alt,  hvad  han  behøvede.  Selve  Fængslet  var 
lyst  og  comfortabelt  indrettet  efter  Tidens  Leilighed, 
og  der  var  en  smuk  Udsigt  fra  det.  —  Catharina 
maatte  endog,  ledsaget  af  Vagt,  gaae  ud  i  Haven, 
hvorimod  Johan  maatte  blive  i  sit  Værelse.  Forsøm- 
melser i  Henseende  til  Fyrsteparrets  Forpleining  bleve 
straffede,  og  Fogden  paa  Gripsholm  blev  i  Februar 
1564  dømt  til  Vand  og  Brød,  fordi  Hertugen  og  Hertug- 

inden   af  Mangel    paa    anden  Næring    „havde    maattet 
tage  til  Vandkanden". 

For  en  upartisk  Betragtning  staaer  det  klart,  at 
Erik  ikke  godt  kunde  gaae  lemfældigere  tilværks  lige- 
overfor selve  Hertug  Johan*),  men  alligevel  —  og  dertil  bi- 
drog vel  Goran  Perssons  Deeltagelse  i  Sagen,  det  for- 
feilede  Mordanslag  og  den  unødvendige  Grusomhed 
mod  Johans  Tilhængere  —  gav  Hertugens  Fængsling 
Signalet  til  en  almindelig  Misfornøielse  hos  hele  den 
høiere  Adel,  Johans  mægtige  Mødreneslægt,  og  denne 
Misfornøielse,  der  stadigt  forøgedes  ved  de  Overilelser, 
som  Erik  i  sin  Mistænksomhed  begik**),  brød  tilsidst 
ud  i  fuld  Flamme  ved  Eriks  Grusomhed  overfor  Sna- 
rernes mægtige  Familie. 


Allerede  Gustav  Wasa    havde  næret  en  vis  Frygt 
for  denne  Familie,  der  stod  saa  høit  ved  Fortidsminder, 


*)    Han  har  senere  i  Fængslet  søgt  at  forsvare  sin  Fremgangsmaade 
ved  følgende  logiske  Slutning: 

„Den,    som  af    Rigets    Undersaatter  begjærer   Noget,   som  er 
Kongen  imod    og  Riget  til  Formindskelse,  han  søger  Rigets  Skade. 

Hvad,    tom  er  Rigets  Skade,  bør  Kongen  ikke  finde  sig  i. 

Hertug  Johan  begjærede,    at  Finnerne  skulde  sværge  til  ham 
for  derved    at  sondre  dem  fra  Riget,  dette  til  Formindskelse. 

Jeg  var  da  ved  Regimentet  i  Sverige. 

Altsaa  burde  jeg  ikke  finde  mig  deri". 
**)  Allerede  i  1564  skriver  den  danske  Adelsmand  Arild  Ugerup  i 
et  Brev  fra  Stockholm  til  Hans  Skougaard:  „Og  kan  Du  ikke 
tro,  hvilken  sliith  her  er  blandt  Adelen,  thi  at  Kongen  lader  dem 
halshugge  og  skille  dem  fra  Ære  og  Gods  og  lader  slaae  deres 
Vaaben  paa  Kagen  for  en  føie  Sag  ...  og  haver  jeg  hemme- 
ligen  talet  med  mange  af  Adelen,  hvilke  som  saage  det  gjerne, 
at  vor  Konge  drog  frem,  og  dersom  han  kom  her  for  Stockholm, 
skulde  han  tage  det  inden  tre  Uger;  thi  her  er  kun  Jammer  og 
Kummer". 

Folkets  Kjærlighed  og  egen  Magt,  og  Erik  arvede 
denne  Frygt  i  fordoblet  Skikkelse.  I  Begyndelsen 
viste  han  dog,  som  vi  have  hørt,  Familiens  Overhoved, 
Svante  Sture,  stor  Tillid  og  satte  ham  til  Statholder  i 
Lifland.  Men  da  Alt  der  ikke  gik,  som  Erik  ønskede, 
blev  han  misfornøiet  med  Greven,  og  denne  frasagde 
sig  derfor  sit  Embede  i  Aaret  1564.  Erik  blev  end 
mere  forbittret  herover  og  reiste  ikke  mindre  end  ni  og 
halvfjerdsindstyve  Klagepunkter  mod  Grevens  Forvalt- 
ning ;  dog  kom  det  snart  til  Forlig,  ja ,  medens  de 
udenlandske  Frierier  vare  allerbedst  i  Gang,  tænkte 
Erik  endog  —  for  Alvor ,  som  det  synes  —  paa  at 
ægte  en  af  Frøknerne  Sture,  hvad  dog  Goran  Persson 
og  Andre  fik  forpurret,  og  dette  glemte  Sturerne  ikke 
den  forhadte  Raadgiver.  For  at  mildne  denne  Krænkelse 
forlovede  Erik  derpaa  sin  uægte  Datter  Virginia  med 
en  af  de  unge  Sturer,  men  dette  tilfredsstillede  dem 
saa  lidt,  at  de  netop  paa  denne  Tid  (1564)  skulle  have 
udtalt  sig  meget  forsmædeligt  om  Kongen. 

Blandt  alle  Sturerne  var  Niels  Sture,  den  gamle 
Grev  Svantes  ældste  Søn,  den,  Erik  var  meest  bange 
for.  Han  var  smuk,  kundskabsrig,  beleven  og  elsket 
af  Alle ;  dertil  kom ,  at  han  havde  lyst  Haar ,  og  at 
Erik  efter  Johans  Fængsling  overførte  hiin  Stjernespaa- 
dom  paa  ham.  „Det  lyse  Hoved",  sagde  han,  „bringer 
mig  tilsidst  i  Ulykke".  —  Han  kunde  saa  lidt  dølge 
sin  Uvillie  mod  Mels  Sture,  at  denne  omsider  forlod 
Hoffet  og  begav  sig  til  Hæren,  som  kæmpede  mod  de 
Danske.  Her  deeltog  han  som  Oberst  for  den  konge- 
lige Livfane  i  det  for  de  Svenske  saa  ulykkelige  Slag 
ved  Svarteraa  i  Halland  (den  20de  October  1565) , 
hvor  Daniel  Rantzau  seirede  over  en  meer  end  dobbelt 
overlegen  svensk  Styrke,  og  da  Anføreren,  Jacob  Heste- 
sko, tilskrev  Niels  Sture  og  de  tydske  Ryttere  Skylden  for 

Nederlaget*),  bestyrkede  dette  —  vistnok  uden  Grund 
—  Eriks  Mistanke.  Foreløbigt  lod  han  sig  ikke  mærke 
med  denne,  og  Niels,  der  blev  kaldt  op  paa  Wadstena- 
Slot,  blev  modtaget  heelt  naadigt.  Goran  Persson  gav 
ham  paa  Kongens  Vegne  tohundrede  Gaarde  og  lovede 
ham  ligesaamange  til,  dersom  han  vilde  nedhugge  de 
tydske  Ryttere,  som  vare  flygtede  ved  Svarteraa,  og 
udskrive  store  Bøder  af  nogle  Bønder  i  Vestgothland, 
som  havde  negtet  at  gjøre  Arbeide  ved  Varbjergs  Fæst- 
ning. Dersom  Bøderne  ikke  bleve  betalte,  skulde  han 
afbrænde  Bøndernes  Huse. 

Niels  Sture  maa  formodentlig  have  vægret  sig 
herved;  thi  begge  Hverv  bleve  udførte  af  en  Anden. 
Hans  Slægtninge  paastode  siden,  at  denne  Vægring 
var  Hovedgrunden  til  Eriks  Vrede.  Imidlertid  brød 
denne  ikke  strax  ud.  Niels  sendtes  afsted  for  at  hjælpe 
Boje  ved  Beleiringen  af  Bohus,  men  Boje  indberettede, 
„at  Niels  Sture  ogsaa  her  hele  Tiden  opførte  sig  som 
den,  der  med  Flid  vilde  forhindre  de  svenske  Vaabens 
Fremgang".  Atter  kaldtes  Niels  til  Kongen  —  denne 
Gang  paa  Svartsjo ,  og  atter  modtoges  han  tilsyne- 
ladende naadigt  og  fik  Lov  til  at  reise  til  Stockholm 
for  at  kjøbe  sig  nye  Klæder.  Efter  tre  Dages  Forløb 
blev  han  imidlertid  overrasket  ved ,  at  Herolder  rede 
omkring  i  Gaderne  og  udraabte,  at  han  var  en  Lands- 
forræder. Strax  efter  kom  Goran  Persson  fulgt  af  en 
Skare  tydske  Leiesvende  og  gav  ham  Valget  mellem 
et  beskjæmmende  Indtog  i  Stockholm  eller  Retsfor- 
følgelse. Niels  valgte  det  Sidste,  og  han  i  Forening 
med  Niels  Boje  og  Anders  Rålamb  bleve  derpaa  strax 
førte   for    den    kongelige  Overdomstol,    alle  anklagede 


*)  Derimod  skrev  han  i  et  Brev  til  Niels  Sture  selv:  „Hvad  jeg 
paa  den  Dag  om  Eders  Herligheds  ridderlige  Daad  og  Manddom 
seet  og  fornummet   haver,  vil  jeg  i  tilbørlig  Tid  ikke  fortie". 

for  „Forsømmelse"  ved  Svarteraa  og  under  Beleiringen 
af  Bohus ,  men  Niels  Sture  tillige  for  at  have  vægret 
sig  ved  at  udføre  de  ovenomtalte  Hverv.  Forhørene, 
der  lededes  af  Goran  Persson,  varede  i  tre  Dage  og 
endte  med,  at  Boje  og  Rålamb  frikj endtes  eller  fritoges 
for  Straf,  Niels  Sture  derimod  dømtes  fra  Liv  og  Gods, 
saafremt  Kongen  ikke  vilde  benaade  kam. 

Kongen  eftergav  ham  virkelig  Dødsstraffen,  men 
ikke  Skammen,  der  var  tiltænkt  ham.  Tidligt  om 
Morgenen  den  15de  Januar  1566  sammenkaldte  Goran 
Persson  de  tydske  Leiesvende  og  forbød  dem  strengt 
at  tage  Hr.  Niels  i  Forsvar.  Om  Eftermiddagen  førtes 
denne  udenfor  Sønderport,  hvorfra  Indtoget  skulde  gaae 
for  sig.  Man  førte  et  gammelt  Udgangsøg  frem,,  og 
da  Hr.  Niels  vægrede  sig  ved  at  stige  op  paa  det, 
blev  han  med  Magt  tvunget  i  Sadlen,  hvorved  Hatten 
faldt  af  ham,  og  hans  Næse  stødtes  tilblods.  Nu  be- 
gyndte Toget  fra  Sønderport  til  Jerntorvet.  Paa  begge 
Sider  stode  Soldater,  foran  gik  en  lang  Skare  larmende 
Pøbel,  og  sidst  kom  en  gammel  hvid  Hest,  som  trak 
en  Slags  Grankost,  hvormed  Gaden  skulde  feies  efter 
„Landsforræderen".  Da  man  kom  til  Jerntorvet,  be- 
gyndte nogle  der  opstillede  Finner  at  blæse  i  Luur  og 
Horn,  og  udenfor  Goran  Perssons  Bolig,  yderst  paa 
Torvet,  standsede  Toget.  Her  satte  Jacob  Teist,  en  af 
Gorans  Tilhængere,  Hr.  Niels  en  tjæret  Halmkrands 
paa  Hovedet  og  lagde  et  ubeskrevet  Ark  Papiir  foran 
ham  paa  Sadelen  med  de  Ord: 

„Her  har  Du,  Niels  Sture,  Din  Forræder,  den 
Foræring,  som  Du  har  fortjent  ude  i  Felten,  og  her 
har  Du  en  Fortegnelse  over  de  Godser ,  der  ere  Dig 
lovede". 

„Et  Bastreb  om  Din  Hals  vilde  være  en  mere 
passende  Belønning  for  Dig,  end  denne  er  for  mig", 
svarede  Hr.  Niels,  Jeg  har  fortjent  noget  ganske  Andet 

af  Kongen".  Og  idet  han  vendte  sig  mod  Soldaterne 
tilføiede  han :  „Det  kunne  I  noksom  bevidne,  I,  som 
have  været  med  mig  i  Krigen",  og  Soldaterne  raabte 
høit,  „at  Hr.  Niels  havde  forholdt  sig  som  en  ærlig 
svensk  Mand". 

Da  Goran  Persson,  der  stod  paa  Luur  i  sit  Huus, 
hørte  dette,  sprang  han  ud  og  sagde : 

„Hvad,  Niels  Sture,  bagtaler  Du  Kongen,  Din 
Forræder;  derfor  skal  Du  bøde  med  Dit  Liv". 

„Jeg  har  ikke  sagt  Noget  mod  Kongen;  det  kunne 
alle  Tilstedeværende  vidne,"  svarede  Hr.  Niels,  og  da 
Soldaterne  bevidnede  det  tiltrods  for,  at  Goran  søgte 
at  skræmme  dem,  sprang  denne  atter  ind  i  sit  Huus 
og  gav  Finnerne  Signal  til  at  blæse  i  Hornene.  Toget 
fortsattes  derpaa;  det  gik  over  Stortorvet  og  Kjøb- 
mandsgaden  og  standsede  tilsidst  ved  Niels  Stures  Huus, 
hvori  den  haardt  behandlede  Mand  blev  bragt  ind. 
OmNattenblevhanjagetopaf  Søvne  og  i  al  Skyndsomhed 
i  en  Baad  ført  til  Orby  for  der  at  holdes  i  Fængsel. 
Dette  gik  dog  selv  hans  Uven  Jacob  Hestesko  for  vidt, 
og  efter  med  meget  Besvær*)  at  have  faaet  Adgang 
til  Kongen  sagde  han  til  denne:  „For  Guds  Skyld, 
lad  ikke  Goran  Persson  handle  med  svenske  Mænd, 
som  han  lyster.  Der  kan  aldrig  komme  noget  Godt 
ud  deraf". 

Erik  undskyldte  sig  og  sagde,  at  han  ikke  vidste 
af,  at  Hr.  Niels  var  bleven  ført  bort.  Der  udfærdigedes 
Befaling  til  at  hente  ham  tilbage,  og  efter  to  Dages 
Forløb  kom  han  atter  til  Stockholm    og   forsonede  sig 


*)    Erik  havde  efter  GOran  Perssons  Tilskyndelse  stænget  Slotsportene 
til,  og    navnlig    Adelsmænd    kunde    paa  den  Tid   vanskeligt   faae 
Adgang  til  ham. 
Historisk  Arctaiv.     I.  2A 

med  Kongen*) ,  der  inden  to  Uger  efter  Optoget  lod 
opslaae  paa  Gadehjørnerne  og  udraabe  ved  Herolder, 
„at  Ingen  under  Livsstraf  maatte  foreholde  Hr.  Niels 
hans  Indtog  eller  tale  Andet  end  Godt  om  ham".  Hr. 
Niels  blev  nu  endog  sendt  paa  den  ovennævnte  Frier  - 
reise  til  Lothringen,  skjøndt,  som  han  erklærede  Kongen, 
„det  tyktes  ham ,  at  en  saa  beskjæmmet  og  fornedret 
Mand  kun  slet  passede  til  en  Konges  Frierbud".  Erik 
svarede,  at  Indtoget  var  skeet  paa  onde  Menneskers 
Tilskyndelse,  men  at  han  nu  vilde  være  ham  en  naadig 
Herre". 

Niels  Sture  gik  strax  ombord,  men  Skibet  blev 
for  Modvind  liggende  et  Døgn  ved  Valdemarsøen,  og 
her  indfandt  sig  nu  mange  af  Stures  Slægtninge  for  at 
tage  Afsked  med  ham.  Troligt  nok  have  disse  ikke 
talt  paa  den  allervenligste  Maade  om  Kongen,  og  da 
Skibscapitainen  var  Goran  Perssons  Spion,  fik  Erik  ved 
denne  Leilighed  sandsynligviis  Stof  til  ny  Mistanke. 
Underveis  blev  Hr.  Niels  overfalden  af  en  svær  Syg- 
dom, hvori  næsten  alt  hans  Haar  faldt  af.  Sture- 
partiet  sagde  siden,  at  Skibscapitainen  havde  givet 
ham  Gift  i  en  stegt  Gjedde,  og  vist  er  det,  at  Hr. 
Niels  kun  med  Nød  og  næppe  blev  reddet  af  Lægerne 
i  Stralsund.  Efter  nogenlunde  at  være  kommet  sig 
fortsatte  han  Reisen  til  Lothringen ,  men  Skammen 
havde  han  ikke  glemt.  „Jeg  drak",  skrev  han  til 
sine  Forældre,  „en  Drik  i  Stockholm,  som  fortærer 
Sindet,  Glæden  og  al  min  Velfærd  her  i  Verden",  og 
om  Æresopreisningen  „Jeg  haaber,  at  jeg  engang  skal 
kunne   forsvare    mig  med    Andet    end  Brev  og   Segl". 

Kong  Erik  kunde  selvfølgelig  ikke  være  blind  for, 


*)  Erik  fordrede  dog  først,  at  sex  ansete  Herrer  skulde  gaae  i  Bor- 
gen for  hans  Troskab,  og  at  Niels  Sture  skulde  undertegne  et 
Skrift,  hvori  han  erkjendte  sig  skyldig.  Sturerne  paastode  »iden, 
at  Hr.  Niels  ikke  undertegnede  dette  Skrift. 

at  den  Beskjæmmelse,  der  var  tilføiet  Sturerne  i  Hr.  Niels 
Person ,    ikke    godt  lod  sig  glemme  eller  tilgive.     Hans 
Mistænksomhed  tiltog  derfor  Dag  for  Dag  og  forøgedes 
end  mere    ved    de    svenske  Vaabens  Uheld.     Allerede 
tidligere    havde    han    gjerne    lyttet    til   Øretudere;    nu 
satte  han  al  sin  Lid  til  Saadanne.     Han  holdt  hemme- 
lige Speidere  i  alle  stockholmske  Huse  og  spildte  hver 
Morgen   sin  Tid    med    at   høre  paa    deres  Beretninger. 
Rygter    om    piinlige    Forhør    og    natlige    Henrettelser 
udbredte  Forfærdelse    endog   blandt    det   menige  Folk, 
og  Alle  maatte  fortørnes  over  en  Mistænksomhed,    der 
endog  gik  saa  vidt,  at  en  af  Grev  Svante  Stures  Tjenere 
blev  dømt  til  Døden,  fordi  han  med  en  Bøsse  i  Haanden 
havde    mødt  Kongen    paa  Gaden.      Dødsdommen    blev 
rigtignok  ikke  udført,  men  den  Tortur,  Goran  Persson 
underkastede    den  Ulykkelige    for    at    faae    ham    til  at 
bekjende,    at  Svante    Sture   havde    udsendt    ham  mod 
Kongen,  maatte  nødvendigviis   avle  Forbittrelse*),  saa- 
vel  som  den  Omstændighed,  at  Kongen  just  paa  den  Tid 
hævede  sin  uægte  Datter  Virginias  Forlovelse    med    en 
af  Sturerne.     Det    var    fremdeles    ikke    ubekjendt,    at 
Erik  allerede    nu    tænkte    paa   at    ophøie  Karin  Måns- 
dotter  til  Dronning,    thi  han  lod    gjennem  Goran  Pers- 
son   udvirke    en    Rigsdagsbeslutning    af  ellevte    Marts 
1566,  hvori  det  hed,  at,    dersom  Renata  af  Lothringen 
ikke  kom  ind   i  Riget  inden  den  fire  og  tyvende  Juni, 
„bede  og  raade  vi  (Stænderne)  Hs.  Kgl.  Majestæt  paa 
det  Underdanigste   at   indgaae  et   christeligt   Ægteskab 
—  for  at    faae    ægte   Livsarvinger    med    det  Første  — 
inden- eller  udenlands,   Adel  eller  ikke,  idet  vi,  Sveriges 
troe  Stænder  og  Indbyggere,  love  hende  baade  Ære,  Vær- 


*)    G3ran  lod  to  Skjorter,    dyppede    i  Brændeviin,    afbrænde  paa  Jæ- 
gerens    Krop,    hvad    der  dog    var    ligesaa  forgjæves    som  Tilbudet 

om  Penge. 

24* 


372      Den  svenske  Konge  Erik  XI V,  hans  Fængsling  og  Død. 

dighed,  Agtelse  og  Underhold  som  Sveriges  Dronning  samt 
at  agte  og  ære  det  Mandsafkom,  Kongen  ved  Isende 
kunde  faae,  saaledes,  som  vor  Ed  udviser  og  formelder". 
Karin  (eller  Catharina)  Månsdotter  fødtes  i  Stock- 
holm eller  i  Medelpad  (1549)  af  fattige  Forældre. 
Faderen  Magnus,  en  Bondesøn  fra  Medelpad,  varCorporal 
ved  Livvagten,  og  Karin  solgte  —  for  at  bidrage  til  Fa- 
miliens Underhold  —  Nødder  paa  Stortorvet.  Erik  gik  en 
Dag  forbi,  og  da  han  blev  slaaet  af  den  da  omtrent  fjorten  - 
aarige  Piges  Skjønhed,  lod  han  hende  optage  blandt  sin 
Søster  Elisabeths  Hof  jomfruer  og  deeltage  i  dennes  Under- 
viisning  (de  vare  jevnaarige),  saa  at  hun  snart  blev  Gou- 
vernante  for  Eriks  to  Døttre  med  Agda  Pedersdatter.  Hen- 
des  Skjønhed  tiltog  efter  Alles  Vidnesbyrd  Dag  for  Dag, 
ligesom  hun  hurtigt  tilegnede  sig  et  belevent  og  yndefuldt 
Væsen.  Hertil  kom,  at  hun  efter  Alles  eenstemmige  Beret- 
ning var  af  en  usædvanlig  elskværdig  Charakteer.  Erik 
fattede  derfor  snart  en  heftig  Tilbøielighed  for  den  unge 
Pige,  og  om  hende  siges  det  almindeligt,  at  det  ikke 
var  Kongen,  som  vandt  hendes  Hjerte,  ikke  Høiheden 
og  Pragten,  som  blændede  hende,  men  at  det  var 
virkelig  Kjærlighed,  som  bevægede  hende  til  at  hen- 
give sig  til  ham,  saa  at  hun  allerede  i  November  1565 
fødte  ham  Sønnen  Henrik,  der  døde  i  en  Alder  af  om- 
trent ni  Aar.  Hermed  synes  det  dog  ikke  ganske  at 
passe,  naar  det  hos  flere  svenske  Forfattere  hedder ,  at 
hun  før  Optagelsen  paa  Slottet,  ja  endog  under  selve 
Opholdet  der  var  forlovet  med  en  ung  Fændrik  ved 
Navn  Maximilian.  Hvorvidt  det  forholder  sig  saa, 
maae  vi  lade  staae  hen,  men  vist  er  det,  at  Karin 
nærede  Godhed  for  og  stod  i  et  temmelig  intimt  For- 
hold til  denne  Fændrik.  Kongen,  der  for  Catharinas 
Skyld  —  hvem  han  virkelig  elskede  og  blev  tro  indtil 
Døden  —  havde  opgivet  en  af  sine  tidligere  Friller, 
og  hris   Mistænksomhed    eller  Skinsyge    snart  gik  saa 

vidt,  at  han  ikke  taalte,  at  Nogen  ved  Hoffet  pyntede 
sig,  da  han  saa  troede,  at  det  var  for  „at  behage  hans 
elskede  Catharina",  befalede  Fændriken  at  reise  til 
Hæren  i  Norge.  Men  inden  Maximilian  kunde  beqvemme 
sig  dertil,  maatte  han  endnu  engang  see  og  tale  med 
Karin.  Han  benyttede  derfor  en  Leilighed,  da  Kongen 
efter  Sædvane  med  sine  Hofmænd  morede  sig  paa 
Rendebanen,  til  at  snige  sig  op  i  Slottet  til  Damernes 
Værelser.  Han  traf  ogsaa  virkeligt  Karin,  men  blev 
af  en  af  Eriks  Kammertjenere  greben  i  Samtale  med 
hende ,  og  dette  meldtes  til  Kongen.  Denne  blev 
rasende  forbittret,  og  Goran  Persson  var  ogsaa  her  et 
villigt  Redskab  til  at  udføre  Kongens  Hævn.  Maxi- 
milian blev  efterat  være  forhørt  og  lagt  paa  Pinebænken 
dømt  til  Døden,  og  næste  Nat  blev  han  funden  druknet 
i  Norrstrom,  stoppet  i  en  Sæk  —  siger  Fryxell. 

Ikke  fuldt  et  Aar  efter  (October  1566)  fødte  Karin 
paa  Svante  Stures  Gods  Horningsholm  Erik  en  Datter, 
der  blev  kaldet  Sigrid  efter  Frøken  Sture,  og  det  skulde 
ikke  vare  længe,  inden  Karins  Indflydelse  blev  saa  stor,  at 
den  stolte  Grevinde  Marta  Sture  (for  sin  Mandhaftighed  kal- 
det „Grev  Marta")  der  hidtil  havde  behandlet  hende  med 
Foragt  —  hvad  der  i  høi  Grad  bidrog  til  at  forbittre  Erik 
mod  Sturerne  —  i  tre  bevarede  Breve  ydmygt  skulde  an- 
raabe  „Sin  allerkjæreste  Karin"  om  Bistand  og  Trøst. 

Erik  og  Goran  Persson  troede  nemlig  omsider,  at 
de  havde  faaet  fuldt  Beviis  mod  Sturerne  og  Flere  af 
den  høiere  Adel  i  Henseende  til  den  Sammensværgelse, 
de  ifølge  deres  onde  Samvittighed  indbildte  sig,  eller 
som  maaskee  virkelig  ogsaa  var  igjære.  De  holdt  dog 
dette  hemmeligt  og  indkaldte  en  Rigsdag  til  Stockholm 
den  første  Mai  1567.  Indkaldelsesbrevet  var  rettet  til 
alle  de  Herrer,  som  skulde  anklages,  men  meldte 
Intet  om  en  saadan  Anklage;  tvertimod  forsikkrede 
Kongen   dem    om    sin    „synderlige   Gunst    og    Naade". 

Disse  Herrer  vare  :  Svante  Sture  med  Sønnerne  Niels  og 
Erik,  Sten  Lejonhufvud,  Gustav  Stenbock  med  Sønnerne 
Abraham  og  Erik,  Per  Brahe,  Sten  Baner,  Clas  Tott,  Ture 
Bjelke  og  Ivar  Ivarsson ;  med  Hensyn  til  Sammensvær- 
gelsens Øiemed  skrev  Erik  siden  fra  Fængslet  til  sine 
Brødre,  „at  de  Sammensvorne  havde  villet  styrte  Wasa- 
huset  og  forvandle  Riget  til  et  Valgrige".  I  Brevet  ind- 
bødes de  tillige  til  først  at  besøge  Kongen  paa  Svartsjo. 
De  Fleste  indfandt  sig.  Først  kom  Erik  Sture, 
derpaa  Abraham  Stenbock,  Sten  Baner,  Ivar  Ivarsson, 
Sten  Lejonhufvud  og  tilsidst  den  gamle  Grev  Svante 
Sture,  som  i  Telje  tog  Nadveren,  da  han  fik  at  høre, 
at  alle  de  Forannævnte  og  hans  egen  Hustru,  Grevinde 
Marta,  som  havde  skyndt  sig  til  sin  Søn,  vare  fængslede, 
en  Skjæbne,  der  nu  ligeledes  traf  ham  selv.  Imidlertid 
havde  Kongen  ved  Trommeslag  ladet  forkynde  i  Stock- 
holm, at  Rigsdagen  paa  Grund  af  Opdagelsen  af  for- 
ræderske Stemplinger  var  bleven  udsat  og  forlagt  til 
Upsala,  og  formodentlig  derved  afholdtes  de  øvrige 
Mistænkte  og  Indbudte  fra  at  indfinde  sig  paa  Svartsjø. 
Den  Proces,  som  der  førtes  mod  Fangerne,  er  indhyllet 
i  nogen  Dunkelhed ,  da  man  kun  kj ender  Anklage- 
punkterne og  Beviserne  af  den  Dom,  som  Goran  Pers- 
son forelagde  Stænderne  til  Underskrift.  Saa  Meget 
fremgaaer  imidlertid  med  Sikkerhed  deraf,  at  Vidnerne, 
der  med  Undtagelse  af  Hertug  Magnus  af  Sachsen  vare 
lutter  obscure  Personer,  —  kun  støttede  sig  til  løst 
henkastede  Ord,  der  hovedsagelig  refererede  sig  til 
den  Skam,  som  var  overgaaet  Niels  Sture,  —  og  at 
Goran  Persson  derfor  maatte  tage  sin  Tilflugt  til  elendige 
Kunstgreb  for  at  faae  et  Skin  af  Beviis  mod  de  An- 
klagede. —  Abraham  Stenbock  og  Ivar  Ivarsson  bleve 
allerede  paa  Svartsjo  dømte  til  Døden.  Dog  blev 
Dommens  Udførelse  opsat.  Ogsaa  Grev  Svante,  hvem 
man  dog  ikke  kunde  overbevise  om  den  mindste  Brøde, 

vilde  Dommerne  have  dømt  til  Døden,  men  Kongen 
befalede,  at  Undersøgelsen  skulde  fortsættes  i  Upsala, 
hvorhen  alle  Fangerne  derpaa  bleve  førte,  hver  i  sin 
Baad  og  under  streng  Bevogtning.  Til  samme  Tid  var 
det,  at  Niels  Sture  kom  hjem  fra  Frierreisen  til  Loth- 
ringen  med  et  gunstigt  Svar  og  en  Ring  fra  Prindsessen. 
Han  havde  ogsaa  faaet  et  Brev  fra  Kongen,  hvori 
denne  bevidnede  ham  sin  Yndest ;  alligevel  blev  han 
nu  fængslet  paa  Goran  Perssons  og  Petrus  Caroli's 
Foranstaltning. 

Den  nittende  Mai  skulde  Rigsdagen  i  Upsala  be- 
gynde. Goran  og  hans  Tilhængere  gjorde  Alt  for  at 
ophidse  Kongen  og  sørgede  for,  at  han  i  Upsala  kun 
blev  modtaget  af  Ærkebispen  og  Rigscantsleren,  Niels 
Gyllenstjerna.  Aftenen  før  Rigsdagens  Aabning  lykke- 
des det  dem,  skjøndt  Erik  ellers  i  denne  Retning  pleiede 
at  være  maadeholden,  at  faae  ham  perialiseret.  Han 
havde  nedskrevet  den  Tale,  hvormed  Rigsdagen  skulde 
aabnes,  men  kunde  siden  ikke  finde  den  og  maatte 
derfor  extemporisere.  Talen  kom  derved  næsten  ude- 
lukkende til  at  handle  om  Niels  Stures  og  hans  Med- 
skyldiges formeentlige  Forræderi  og  blev  saa  ilde  mod- 
taget, at  der  endog  hørtes  oprørske  Raab,  og  Kongen 
maatte  hastigt  opløse  Forsamlingen.  Herefter  gik  han 
ikke  mere  ned  til  Stænderne,  men  overlod  Goran 
Persson  og  Beurreus  at  føre  Processen  mod  Fangerne, 
som  Karin  Månsdotter  flere  Gange  forgjæves  havde 
søgt  at  hjælpe,  thi  hun  modarbeidedes  heri  paa  det 
Kraftigste  af  Goran  Persson  og  Kongens  andre  onde 
Raadgivere. 

Goran  Persson  havde  i  Stændernes  Navn  opsat 
en  Dom,  og  denne  tiltraadtes  endnu  samme  Dag  af 
disse  med  Undtagelse  af  Præstestanden,  som  afgav  en 
tvetydig  Erklæring,  der  gik  ud  paa,  „at  det  ikke  til- 
kom den  at  fælde  Dom  i  denne  Sag,  men  at  den  ikke 

tvivlede  om,  at  den  kongelige  Domstol  heri  vilde  gaae 
tilværks  efter  deres  Pligt  som  ærlige,  christelige  og 
rettænkende  Mænd,  saa  at  de  engang  kunde  forsvare 
det  for  Gud".  Alle  Anklagede  bleve  dømte  som  ære- 
løse Forrædere,  men  Dommen  blev  først  underskreven 
i  Kirken  den  sex  og  tyvende  Mai.  Stænderne  ophæ- 
vede efter  Eriks  Afsættelse  paa  Johans  Forlangende 
igjen  denne  Dom  og  undskyldte  sig  da  med,  at  Under- 
skriften fremkaldtes  ved  Tvang,  og  uden  at  Dommen 
engang  blev  læst  op ;  men  at  denne  Undskyldning  ikke 
kan  godkj endes,  fremgaaer  noksom  af  Præsteskabets 
særlige  Erklæring. 

I  Tidsrummet  mellem  den  nittende  og  sex  og  ty- 
vende Mai  var  der  imidlertid  skeet  gyselige  Ting,  der 
for  Eriks  Vedkommende  kun  kunne  finde  nogen  Und- 
skyldning deri ,  at  de  vel  snarere  have  været  Følgen 
af  et  allerede  tilstedeværende  end  Anledningen  til  efc 
begyndende,  midlertidigt  Vanvid.  Vi  have  allerede 
tidligere  nævnt  de  Grunde,  som  ganske  naturligt  kunde 
medføre  et  saadant,  og  lægger  man  hertil  den  idelige 
Frygt  og  Spænding,  hvori  Erik  i  den  sidste  Tid  havde 
gaaet,  Krigens  ulykkelige  Gang,  Pest,  Dyrtid  og  Nød, 
da  bliver  det  end  mere  troligt,  at  Kongen  ikke  har 
havt  fuldt  Herredømme  over  sine  Aandsevner,  allerede 
inden  disse  Optrin.  „Jeg  er  som  en  Orm  i  en  Myre- 
tue med  det  Pak,  og  jeg  maa  tage  mig  iagt  for,  at  de 
ikke  gjøre  Kaal  paa  mig",  sagde  han  til  Jacob  Heste- 
sko, da  denne  engang  under  Processen  kom  op  paa 
Slottet  til  ham  og  bad  ham  om  at  gaae  vaerligt  til- 
værks*) ,    og   under    de   meest    modstridende   Følelser 


*)  „En  Forræder  er  han,  det  er  vist",  sagde  Hestesko  ved  denne 
Leilighed  om  Niels  Sture,  og  ogsaa  den  ansete  og  redelige  Åke 
Bengtsson  Ferla  sagde  under  Processen,  ,,at,  om  Ingen  ellers 
fandtes  villig  dertil,  saa  vilde  dog  han  være  Niels  Stures  Bøddel". 
—  Anklagen  tør  saaledes  antages  dog  ikke  at  have  savnet  al  Grund. 

tumledes  han  frem  og  tilbage  fra  den  ene  Beslutning 
til  den  anden,  idet  han  snart  rørt  af  Medlidenhed  og 
Samvittighedsnag  vilde  skjænke  de  Anklagede  fuld- 
kommen Tilgivelse,  snart  optændt  af  Had  og  Mistænk- 
somhed var  oplagt  til  de  største  Grusomheder  imod 
dem.  Endnu  den  to  og  tyvende  Mai  skrev  han  til 
Svante  Sture,  „at,  ihvor  svært  han  og  hans  Sønner 
end  vare  blevne  anklagede  af  onde  Mennesker,  saa 
skulde  der  dog  hverken  vederfares  ham  eller  dem  no- 
gen Skade  paa  Ære  og  Liv",  og  Karin  Månsdotter  fik 
til  samme  Tid  Tilhold  om  at  trøste  Fru  Marta  med 
Haab  om  et  godt  Udfald  af  Sagen. 

Denne  Glæde  for  Grev  Svante  og  hans  Frue  skulde 
imidlertid  ikke  blive  langvarig.  Goran  Persson  og  de 
andre  onde  Raadgivere,  som  hindrede  alle  forstandige 
og  ansete  Mænd  fra  at  tale  med  Kongen,  vedbleve 
stadigt  at  ophidse  Eriks  onde  Lidenskaber,  da  de  vilde 
styrte  Adelen  for  selv  at  tilegne  sig  dens  Godser  og 
Indflydelse.  Alligevel  gik  Erik  om  Middagen  til  Fængslet 
i  den  Hensigt  at  forsone  sig  med  Fangerne.  Først 
gik  han  ind  til  Sten  Lejonhufvud,  kastede  sig  paa  Knæ 
for  ham  og  bad  ham  tilgive,  at  han  var  blevet  uskyl- 
dig fængslet  Og  mishandlet.  Hr.  Sten  faldt  forskrækket 
selv  paa  Knæ  og  bad  Kongen  om  Naade.  Derpaa 
fulgtes  de  ad  til  Svante  Sture,  hvor  den  samme  Scene 
gjentoges.  Erik  forlangte  og  fik  Tilgivelse  for  Svantes 
uforskyldte  Fængsling,  og  for  at  bekræfte  Forsoningen 
begjærede  han  —  siger  Fryxell  —  en  af  Grev  Svantes 
Døttre  tilægte.  Grev  Svante  svarede,  „at  han  selv, 
hans  Datter  og  Alt,  hvad  han  eiede,  tilhørte  hans 
Konge".  Nuskulde  de  gaaud,  og baade Hr.  Svante  og 
Hr.  Sten  befries;  men  i  Døren  vendte  Erik  sig  om  og 
sagde :  „I  kunne  dog  aldrig  tilgive  mig  Hr.  Niels's 
Skam".  I  det  Samme  kom  Goran  Persson  til  og 
førte  Kongen  bort  under  et  opdigtet  Paaskud,  hvorpaa 

Grev  Svante  og  Hr.  Sten  atter  lukkedes  inde.  Formodent- 
lig bestod  dette  Paaskud  i  et  Foregivende  om,  at  Hertug 
Johan  skulde  være  sluppet  ud  af  Fængslet  og  have  begyndt 
et  Oprør  5  thi  et  falsk  Rygte  herom  —  sagtens  udspredt 
af  Goran  —  bevægede  Erik  til  endnu  samme  Dag  at 
afsende  nogle  Tropper  mod  Johan  med  Befaling  til  at 
tage  ham  levende  eller  død.  I  det  samme  kom  Petrus 
Caroli,  med  hvem  Kongen  derpaa  gik  en  Spadsere- 
tour,  under  hvilken  de  —  som  hiin  siden  paastod  — 
førte  en  „christelig"  Samtale.  Synderlig  i  Christi  Aand 
har  den  dog  næppe  været;  thi  Erik  kom  ganske  op- 
rørt hjem  og  hastede  strax  ind  i  Stures  Fængsel  med 
en  blottet  Dolk  i  Haanden  og  Huen  trykket  dybt  ned 
over  Øinene.  „Er  Du  nu  her,  Din  Rigsforræder"? 
raabte  han  til  Hr.  Niels,  som  laa  i  Sengen  og  just 
havde  sunget  en  Psalme.  „Allernaadigste  Konge!", 
svarede  Hr.  Niels,  idet  han  sprang  ud  af  Sengen ,  „jeg 
er  ingen  Forræder,  men  har  tvertimod  troligen  tjent 
og  vovet  mit  Liv  for  Eders  Majestæt".  Istedetfor 
Svar  stødte  Kongen  ham  Dolken  gjennem  Armen.  Hr. 
Niels  drog  Dolken  ud,  aftørrede  Blodet,  kyssede  Dol- 
kens Skaft  og  rakte  den  derpaa  tilbage  til  Erik,  sigende : 
„Naadige  Herre,  skaan  mig;  jeg  har  ikke  fortjent 
Eders  Unaade". 

„Hør,  hvor  den  Skjelm  kan  bede  for  sig"!  svarede 
Erik,  og  nu  sprang  Drabanten  Peder  Welamsson,  Goran 
Perssons  Søstersøn,  hvem  Niels  Sture  flere  Gange  i 
Spøg  havde  spottet,  fordi  han  var  enøiet,  frem  og 
stak  ham  i  det  ene  Øie,  idet  han  raabte  :  „Du  er 
alligevel  en  Forræder,  og  derfor  skal  Du  have  dette". 
Hr.  Niels  faldt  paa  Gulvet  og  bad  atter:  „Naadige 
Konge,  spar  mit  Liv",  men  Erik  svarede :  »Hør,  den 
Forræder  taler  endnu",  og  Peder  Welamsson  fuldendte 
derpaa  Mordet  ved  syv  Dolkestød. 

Kongen,  som  strax  blev  greben  af  Angst  og  Sam- 

vittighedsnag,  ilede  afsted  til  Grev  Svantes  Fængsel, 
kastede  sig  for  Grevens  Fødder  og  raabte :  „For 
Guds  Skyld,  kjære  Frænde,  forlad  mig  alt  det  Onde, 
jeg  har  gjort  Eder".  —  „Alt",  var  Svaret,  „vil  jeg 
af  Hjertet  gjerne  tilgive  Eders  Majestæt,  men  dersom 
der  foretages  Noget  mod  min  Søns  Liv,  saa  skal  I 
være  mig  ansvarlig  derfor  hos  Gud".  —  „Ja,  see  der", 
udbrød  Erik  og  sprang  op ,  „det  tilgiver  I  mig  aldrig, 
og  derfor  maa  det  Samme  times  Eder"! 

Efter  at  have  befalet  Vagten  at  passe  nøie  paa 
Fangerne  foer  han  derpaa  i  Raseri  afsted  ad  Veien 
til  Flotsund,  kun  fulgt  af  nogle  Drabanter.  Hidtil  var 
det  just  gaaet,  som  Goran  Persson  og  hans  Broder 
Krister  Persson  ønskede,  da  de  nu  efter  Niels's  Mord 
med  Lethed  troede  at  kunne  fraliste  Erik  Befalingen 
til  at  myrde  de  andre  F'anger.  Beurreus  derimod 
fandt,  at  det  gik  for  vidt,  og  angst  for  Kongens  egen 
Person  hastede  han  efter  ham.  Han  traf  Erik  paa  en 
Gaard  tæt  ved  Alsike,  mindede  ham  om  hans  konge- 
lige Værdighed  og  bad  ham  om  „ikke  at  springe  saa- 
ledes  omkring,  men  vende  tilbage  til  Upsala". ,_  Dette 
vilde  Erik  ikke,  og  da  Beurreus  nu  tillige  paa  Knæ  bad 
ham  om,  „ei  i  Overilelse  at  lade  de  fangne  Herrer 
myrde",  stak  Erik  efter  ham  med  sit  Spyd  og  raabte 
til  Drabanterne:     „Spidder  mig  den  Skjehn". 

Ogsaa  her  var  det  Peder  Welamsson,  som  udførte 
den  Afsindiges  Befaling. 

Umiddelbart  efter  Beurreus's  Mord  sendte  Erik  en 
af  Drabanterne  til  Upsala  med  Befaling  til  den  der- 
værende Slotscommandant Peder  Gaddom  at  dræbe  samt- 
lige Fanger  med  Undtagelse  af  Hr.  Sten.  Der  fandtes 
to  af  dette  Navn :  Sten  Lejonhufvud  og  Sten  Baner, 
og  Peder  Gadd  kom  derved  i  stor  Forlegenhed:  Fra 
Slottet  gik  han  ned  i  Staden  for  at  raadspørge  Goran 
Persson  i  den  Anledning,  men  denne,  som  blev  truffen 

ved  Spillebordet,  svarede,  at  Commaudanten  maatte 
raade  sig  selv.  Tvetydigheden  i  Befalingen  frelste 
saaledes  begge  disse  Fangers  Liv ,  men  de  Øvrige 
bleve  dræbte,  endog  uden  at  man  tilstod  dem  Sacra- 
mentet.  Erik  Sture  og  Ivar  Ivarsson  gjorde  dog  saa 
tapper  Modstand,  at  de  dræbte  to  af  Soldaterne 
inden  de  sank  døde  om.  Slottets  Porte  holdtes 
i  flere  Dage  efter  Mordet  omhyggeligt  tillukkede,  saa 
at  hele  Byen  var  i  Uvidenhed  om  det  Skete,  og  denne 
Mellemtid  var  det,  Goran  Persson  benyttede  til  at 
overtale  Stænderne  til  at  underskrive  Dommen  og  saa- 
ledes gjøre  de  allerede  fuldbyrdede  Mord  lovlige. 
Fangernes  Slægtninge  vedbleve  at  sende  Mad  og  Klæ- 
der til  Slottet  —  Peder  Gadd  og  hans  Soldater  beholdt 
det  for  sig  og  levede  i  Suus  og  Duus. 

I  et  Par  Dage  hørte  man  Intet  om  Kongen.  Den 
ene  efter  den  anden  af  Drabanterne  kom  hjem  til  Up- 
sala,  men  kunde  ingen  Besked  give  om  Erik,  da  denne 
havde  sneget  sig  fra  dem.  Goran  Persson  blev  nu 
urolig  og  lod  søge  efter  ham  overalt.  Tredie  Dagen 
efter  Mordet  fandt  man  ham  omsider,  klædt  i  Bonde- 
dragt, i  Odensala  Sogn,  men  da  man  vilde  føre  ham 
tilbage  til  Upsala  og  kaldte  ham  Konge,  raabte  han : 
„Niels  Sture  er  Sveriges  Rigsforstander".  Af  og  til 
udbrød  han  klagende:  „Jeg  har  ligesom  Nero  myrdet 
min  Lærer" ,  og  han  vilde  hverken  nyde  Noget  eller 
sove,  da  han  frygtede  for  Gift  og  Snigmord.  Endelig 
kom  Karin  Månsdotter,  og  hun  fik  ham  overtalt  til  at 
spise  og  drikke,  hvorefter  han  faldt  i  Søvn  og  vaag- 
nede  mere  rolig.  Han  lod  sig  derpaa  føre  tilbage  til 
Upsala,  hvor  han  søgte  at  vinde  Stænderne  ved  den 
sex  og  tyvende  Mai  at  befale,  at  der  skulde  uddeles 
en  halv  Tønde  Salt  til  hver  Rigsdagsmand,  og  ved  at 
fordele  alt  det  Guld  og  Sølv,  han  førte  med  sig,  til  de 
fornemste  Stændermedlemmer. 

Goran  Persson  og  hans  Tilhængere,  som  havde 
troet,  at  de  skulde  blive  Arvinger  til  de  myrdede 
Herrers  Godser  og  Magt ,  bleve  høiligt  skuffede  — 
Erik  kastede  sig  vel  ligesaa  meget  af  Frygt*)  som  af 
Anger  i  Armene  paa  Adelen  og  søgte  Forlig  med  de 
Myrdedes  Slægtninge,  hvad  der  ogsaa  lykkedes  ham 
ved  at  skjænke  disse  store  Pengesummer  i  Bod.  De 
Myrdedes  Begravelse  gik  for  sig  med  stor  Pragt,  og 
Erik  lod  udraabe,  „at  Ingen  maatte  tale  ilde  om  de 
hedengangne  Herrer".  Disses  Slægtninge  udstedte  et 
Brev,  hvori  de  „for  sig  og  deres  Efterkommere  erklæ- 
rede sig  aldeles  forligte  og  udsonede  med  Kongen  og 
lovede  ham  al  undersaatlig  Troskab  og  Lydighed". 

Efter  at  dette  var  bragt  i  Orden  begav  Erik  sig  i  Au- 
gust 1 567  til  Svartsjo,  fulgt  af  sin  Broder  Carl  og  Hertug 
Magnus  af  Sachsen ,  og  der  tilbragte  han  nu  Resten  af 
dette  Aar,  som  han  selv  i  sin  Dagbog  har  kaldt  „Kong 
Erik  XIV's  ulykkeligste  Aar"  ,  et  Tidsrum ,  han  selv 
betegnede  som  „sin  Svaghedstid".  Regjeringen  førtes 
imidlertid  af  Raadet,  især  af  Sten  Lejonhufvud  og  Per 
Brahe,  og  disse  stævnede  strax  med  Eriks  Samtykke 
Goran  Persson  for  en  Domstol  af  otte  og  fyrretyve 
adelige  Herrer.  Goran  anklagedes  for  mange  og 
uhyggelige  Forbrydelser,  blandt  Andet  for  uden  eller 
mod  Dom  og  Undersøgelse  at  have  ladet  hundrede  og 
tyve  Mennesker,  hvis  Navne  nævnedes  i  Dommen, 
tage  afdage  og  tilegnet  sig  deres  Eiendomme,  og  han 
og  hans  Broder  Krister  dømtes  til  Tab  af  Liv,  Ære 
og  Gods,  men  Dommens  Udførelse  blev  opsat,  indtil  Kon- 
gen med  gjenvunden  Helbred  kunde   bekræfte  den. 


•)  „Han  Tilde  ikke  tage  sig  af  Regjeringen,  førend  han  først  kunde 
stille  de  salige  Herrers  nærmeste  Slægtninge  tilfreds,  men  an- 
stillede sig,  som  om  han  var  fra  sin  Fornuft",  siger  et  samtidigt 
Vidne,  der  havde  hørt  til  Eriks  Omgivelser. 

Erik  tilbragte  imidlertid  »Tiden  paa  Svartsjo  næsten 
som  i  et  Fængsel,  da  man  frygtede  for,  at  han  skulde 
skade  sig  selv  og  Andre,  dersom  man  ikke  bevogtede 
ham.  Hans  Tilværelse  var  en  Blanding  af  uophørlig 
Anger  over  Fortiden,  Mistanke  ved  det  Nærværende 
og  Frygt  for  det  Tilkommende,  og  disse  blandede  Fø- 
lelser sænkede  ham  tilsidst  ned  i  et  Tungsind  ,  der  i 
høi  Grad  havde  Afsindighedens  Charakteer,  saa  at  han 
snart  talte  og  opførte  sig  som  Konge,  snart  troede,  at 
Johan  var  Konge,  og  han  selv  Fange.  Hans  Dagbogs- 
optegnelser fra  denne  Tid  ere  en  underlig  Blanding  af 
Forstand  og  Vanvid,  og  i  et  endnu  bevaret  Brev  af  sex  og 
tyvende  Aug.  1567  tilJohan,  skriver  han  blandt  Andet: 
„Vi  ere  fast  bedrøvede  og  bekymrede  og  driste  os  ikke  til 
at  foretage  Noget,  at  vi  ikke  skulle  komme  i  stor  Ulykke ; 
thi  vi  kunne  intet  Andet  vide,  end  at  vi  ere  forladte 
af  alle  Mennesker  og  stedte  i  næsten  større  Elendighed 
end  om  vi  vare  i  Fængsel,  og  vi  vide  ei  rettelig  Aar- 
sagen  til  denne  vor  Fordærvelse.  Det  er  os  derfor 
smerteligt  at  miste  Eders  Kjærlighed,  thi  vi  have  selv 
ingen  Magt.  Var  det  saa,  at  Eders  Kjærlighed  vidste, 
hvem  der  har  Regimentet  her  i  Sverige,  eller  om  Gud 
har  styret  det  saaledes,  at  Eders  Kjærlighed  raader 
over  os  og  Riget,  saa  bede  vi  ydmygelig,  at  Eders 
Kjærlighed  vil  tilgive  os  alt  det  Uvenskab,  hvormed 
vi  selv  eller  vore  Tjenere  efter  Djævelens  og  onde 
Menneskers  Tilskyndelse  have  fortørnet  Eder;  men 
Grud  skal  vide,  at  heri  Meget  er  blevet  gjort  uden 
vort  Vidende  og  Villie.  Derfor,  om  og  Andre  efter- 
tragte vort  Liv,  bede  vi  for  Christi  Skyld,  at  Eders 
Kjærlighed  ikke  tilsteder  det,  men  tilgiver  os  al  Uvillie 
af  et  broderligt  og  christeligt  Hjerte,  overgaaende  os 
hellere  i  D7d  og  Mildhed  end  i  Had  og  Vrede  ..." 
Han  lover  sluttelig,  at  han  vil  blive  den  troeste  Under- 

saat,  hvis  han  maa  blive  i  Riget,  men  erklærer  sig 
ogsaa  villig  til  at  drage  bort,  og  hvis  heller  ikke  dette 
tilstedes  ham,  begjærer  han  „et  ærligt  Fængsel  for  os 
Hustru*)  og  Børn". 

Denne  besynderlige  Tttring  af  Eriks  Vanvid  be- 
nyttede Hertug  Johans  mange  mægtige  Slægtninge  sig 
af  for  at  udvirke  hans  Befrielse,  hvortil  ogsaa  Karin 
Månsdotter  bidrog  ved  sine  Forestillinger.  Som  Be- 
tingelse for  sin  Løsladelse  maatte  Johan  for  sig  og  sine 
Efterkommere  love  „at  være  Kongen  og  hans  „ægte 
Børn  og  Arvinger",  som  Gud  giver  ham  med  den  „høi- 
agtige"  Person,  Fru  Catharina  Magnus  Dotter  eller  nogen 
anden  Dronning,  hvis  hun  —  det  Gud  forbyde  —  ved 
Døden  skulde  afgaae",  huld,  tro  og  i  alle  Maader  lydig, 
erkjendende  den  ældste  som  Sveriges  Konge  efter  Kong 
Gustavs  Successionsordning  i  Vesterås  1544."  Frem- 
deles maatte  han  love  „at  holde  det  Ægteskab  for 
fuldt  og  fast,  som  Erik  med  høibemeldte  Fru  Catharina 
Magnus  Dotter  i  gode  Herrers  og  Erkebiskoppens  Nær- 
værelse sluttede  i  Stockholm  sidstafvigte  Sommer,  saa 
at  det  skal  være  et  ret  og  fuldkomment  Ægteskab  og 
agtes  for  et  saadant,  „endskjøndt  Kirkegangen  og 
de  Ceremonier,  som  pleie  at  finde  Sted  ved 
Bryllupper,  nu  ikke  lige  strax  kan  holdes  for 
den  nærværende  Krigs  og  andre  Anliggenders 
Skyld"**). 


*)  Erik  havde  allerede  da  hemmelig  ladet  sig  vie  til  Karin  Måns- 
dotter, hvem  Goran  Persson  af  Frygt  for  hendes  Indflydelse  for- 
gjæves  havde  søgt  at  styrte  ved  gjennem  sin  Hustru  at  beskylde 
hende  for  at  have  fortryllet  Erik  ved  en  Kjærlighedsdrik.  Denne 
Beskyldning  gjorde  idetmindste  de  ovennævnte  otte  og  fyrretyve 
Adelsmænd  GSran,  og  hans  Hustru  blev  i  den  Anledning  dømt 
til  Døden  og  kun  reddet  paa  Karins  Forbønner. 
**)   Hertug  Johans  Foreningstractat  med  Kong  Erik  XIV   af  1568. 

Heraf  fremgaaer  det,  selv  om  man  ikke  vil  fæste 
Lid  til  Eriks  Dagbogsoptegnelser  fra  denne  Tid,  hvori 
han,  medens  han  af  og  til  beklager  sig  over,  at  Karin, 
forledt  af  onde  Mennesker  plagede  og  „forargede"  ham 
ved  Trætter,  dog  stedse  omtaler  hende  som  sin  „Hu- 
stru", at  der  idetmindste  har  fundet  en  Art  Vielse  Sted, 
en  Trolovelse,  eller  hvad  man  ellers  vil  kalde  det, 
mellem  Erik  og  Karin  i  Efteraaret  1 567,  og  vist  er  det, 
at  Erik  i  December  1567  forelagde  Raadet  sin  Ægte- 
skabscontract  med  Karin  til  Underskrift,  og  at  han  fra 
den  Tid  af  stedse  kaldte  hende  „Dronning". 

Da  Johan  havde  indvilliget  i  de  ovennævnte  Be- 
tingelser og  lovet  Erik  undersaatlig  Tro  og  Lydighed 
efter  Arbogatractaten ,  kom  han  paa  fri  Fod  og  havde 
derpaa  med  sin  Gemalinde  og  sin  Søn  Sigismund  en 
Sammenkomst  med  Erik  paa  Svartsjo  i  October  1568. 
Erik  kastede  sig  ved  denne  Leilighed  paa  Knæ  for  Jo- 
han, hvem  han  kaldte  sin  Herre  og  Konge.  Johan 
bøiede  ligeledes  Knæ  og  sagde,  „at  Erik  var  Konge, 
men  Johan  en  fattig  Fange,  som  begjærede  hans  konge- 
lige Naade",  og  saaledes  vedbleve  de,  indtil  deres  Stif- 
moder  Catharina  Stenbock  bad  dem  om  „at  staae  op 
og  ikke  gjøre  sig  selv  til  Latter  for  de  Tilstedeværende". 
Sammenkomsten  var  hverken  lang  eller  glædelig,  da 
begge  Brødrene  frygtede  hinanden,  og  Johan,  som  dog 
ikke  vilde  modtage  Eriks  Tilbud  om  at  overtage  Re- 
gjeringen,  afreiste  strax  igjen  og  opholdt  sig  siden  meest 
i  Arboga  eller  paa  Eskilstuna. 

Man  kan  tænke  sig,  hvorledes  Krigen  med  Polen 
og  Danmark  under  saadanne  Omstændigheder  maatte 
føres.  Kong  Frederik  H.  besluttede  at  drage  Fordeel 
af  den  fuldstændige  Forvirring  i  Sverige,  og  Daniel 
Rantzau  faldt  den  første  November  1 567  brændende  og 
hærgende  ind  i  Hjertet  af  Sverige.  Erik  turde  næppe 
sende  Tropperne  bort  til  Forsvar,  da  han  saa  frygtede 

for,  at  de  skulde  gjøre  Oprør  mod  ham;  af  samme 
Grund  turde  han  ikke  betroe  Anførselen  til  nogen  af 
sine  Brødre ,  og  da  endelig  Hogenskild  Bjelke  og  Per 
Brahe  udnævntes  til  Anførere ,  lammede  han  deres 
Foretagender  ved  at  omgive  dem  med  Spioner  og  ved 
at  skrive  til  sine  hemmelige  Venner  i  Hæren,  at  de  ikke 
maatte  adlyde  andre  Befalinger  end  dem,  der  vare 
undertegnede  af  ham  selv.  Endelig  brød  han  i  Januar 
1568  selv  op  fra  Svartsjo,  fulgt  af  Hertugerne  Johan, 
Carl  og  Magnus  af  Sachsen,  for  at  begive  sig  til  Hæren. 
Han  udrettede  imidlertid  Intet  af  Betydenhed,  da  det 
var  tydeligt,  „at  han  mere  passede  paa  Hertugerne  end 
paa  Fjenden" ;  tvertimod  foraarsagede  hans  Ankomst 
til  Hæren,  at  Rantzau,  som  var  kommen  i  en  meget 
mislig  Stilling,  slap  ud  af  denne.  Efter  at  have  hærget 
Skaane  vendte  Erik  ved  Vaarens  Begyndelse  tilbage 
til  Svartsjo. 

VI. 

Vi  have  nu  seet,  hvorledes  Erik  paa  de  forskjel- 
ligste  Maader  havde  givet  alle  sine  Undersaatter  grun- 
det Anledning  til  Besværinger.  Og  dog  have  vi  til 
samme  Tid  seet,  at  den  farligste  Storm  var  besværget, 
saa  at  der  sikkert  ingen  Fare  vilde  have  været  for 
hans  Krone,  dersom  han  blot  vedblivende  havde  viist, 
at  hans  Anger  havde  været  oprigtig.  —  Vi  skulle  nu 
erfare,  hvorledes  den  „Forhærdelse",  der  fulgte  ovenpaa 
hans  „Svaghedstilstand",  paany  spændte  Buen  til  det 
Yderste  og  omsider  fik  den  til  at  briste. 

Under  det  ovennævnte  Krigstog  havde  Erik  nemlig 
gjenvundet  Helbred  og  Mod ,  og  han  angrede  nu  ikke 
længere  sine  tidligere  Forbrydelser,  men  fortrød  kun 
paa,  at  han  havde  angret  dem.  Det  Første,  han  gjorde 
efter  at  være  kommen  tilbage  til  Stockholm,  var  at  fri- 
Historisk  Archir.  I.  25 

kjende  Goran  Persson  og  lade  udraabe:  „at  denne  var 
en  ærlig,  uskyldig  Mand,  men  at  derimod  de  myrdede 
Herrer  vare  Forrædere,  der  havde  fortjent  Døden". 
Tillige  befalede  han,  at  alle  Sturernes  Slægtninge  skulde 
tilbagebetale  de  Bøder,  Kongen  havde  udbetalt  dem, 
og  at  Bønderne  i  Odensala  skulde  udlevere  det  Guld 
og  Sølv,  han  under  sin  Sygdom  havde  skjænket  dem. 
Til  Hertug  Johan  skrev  han  og  forlangte,  „at  Hertugen 
nu  skulde  sige,  om  han  vilde  holde  sig  til  det  polske 
eller  til  det  svenske  Parti",  og  han  paabød  i  Juli  1568 
en  almindelig  Taksigelsesfest  over  hele  Riget  for  sin 
gj  en  vundne  Helbred.  At  den  tidligere  Grusomhed  var 
vendt  tilbage  med  Kongens  Sundhed,  fik  man  et  Beviis 
paa,  da  han  for  blot  et  Ords  Skyld  saarede  Secretairen 
Martin  Helsing  dødeligt  med  en  Ildgaffel.  Goran  Pers- 
son, Helsing  og  Kongen  vare  nemlig  engang  under  det 
ovennævnte  Felttog  i  en  Samtale  i  Kongens  Telt. 
Pludselig  affyredes  der  en  Kanon  udenfor  i  Leiren,  og 
Kongen  udbrød  da:  „Ak,  gid  den  Kugle  dog  kunde 
gaae  tvertigjennem  den  troløse  Rødskjæg"  (Hertug 
Johan  havde  rødt  Skjæg).  Martin  Helsing  sagde  da: 
„En  saadan  Ulykke  være  langt  fra  Eders  Majestæts 
Broder.  Kuglen  maatte  langt  hellere  gaae  igjennem 
Goran  Persson,  som  atter  søger  at  stifte  Uenighed", 
og  herover  blev  Erik  saa  rasende  forbittret,  at  han 
begik  den  omtalte  Overilelse. 

Hvad  der  dog  paany  allermeest  vakte  Harme  og 
Forbittrelse  mod  Erik  og  paaskyndede  hans  Fald, 
var,  at  han  nu  omsider ,  efterat  Karin  Månsdotter  i 
Februar  1568  havde  født  ham  en  Søn,  for  Alvor  be- 
sluttede offentlig  at  lade  sig  vie  til  hende  og  lade 
hende  krone  som  Dronning.  Vi  have  allerede  hørt, 
at  Hertugerne  og  Raadet  havde  maattet  love  at  er- 
kjende  hendes  Børn  som  Thronarvinger,  men  det  er 
noksom  bekjendt,    at  de  kun    gjorde  dette  i  det  Haab 

og  i  den  Tro,  at  Eriks  Plan  at  ophøie  Karin  til  Dron- 
ning kun  var  en  flygtig  Grille,  der  vilde  gaae  bort, 
naar  den  første  Hede  var  ovre,  og  naar  han  havde 
faaet  det  fulde  Herredømme  over  sig  selv.  Heri  tog 
man  dog  feil.  Allerede  atten  Dage  før  den  nysnævnte 
Søns  Fødsel  ophøiede  Erik  Karin  og  hendes  Slægt- 
ninge i  den  adelige  Stand  og  gav  hende  som  Vaaben 
en  Halvmaane  i  blaat  Felt,  hvilken  hun  maatte  bruge 
som  Signet  efter  hans  Død,  medens  hun  derimod  i 
hans  Levetid  maatte  anvende  det  svenske  Rigsvaaben*). 
Adlingen  kundgjordes  dog  først  paa  Bryllupsdagen, 
men  allerede  forinden  denne  seer  man  Karin  benytte 
Kongens  Navn  og  Signet,  saaledes  i  et  Brev  af  første  Mai 
1568,  hvori  hun  skjænker  Thorbjørn  Klokker  i  Stockholm 
en  Gaard  qvit  og  frit.  Dette  Brev  begynder  saaledes :  „Vi 
Erik  den  Fjortende  med  Guds  Naade  o.  s.  v."  og  har  til 
Underskrift :  „Under  vort  Kgl.  Secret 
Karin  Mans  Dotter". 

Et  Jidt  senere  Brev  til  Eriks  Søstre  er  ligeledes 
bevaret ;  det  har  til  Udskrift :  „Til  de  Høibaarne  Sve- 
riges, Gotis,  Wendis  Prindsesser,  vore  elskelige  Søstre, 
Frøken  Sophia  og  Frøken  Elisabeth,  egenhændigt,  yd- 
mygeligen,  søsterligt  og  kjærligt".  Karin  kalder  sig  heri 
„Vi  Catharina  med  Guds  Naade  Sveriges,  Gothernes, 
Vendernes  og  flere  dertil  hørende  Landes  „udvalgte" 
Dronning"  og  skriver  blandt  Andet: 

Høibaarne  Prindsesser,  vi  give  herved  ydmyge- 
ligen  Eders  Kjærligheder  at  vide,  at  vi  til  den  Solen- 
nitet    og  Høitid,    som  inden   nogle    Uger    herefter   skal 


*)  I  et  endnu  bevaret  Brev  til  Karin  fra  Erik  minder  han  hende 
om  at  bestille  sig  et  Signet  med  tre  Kroner  og  Lover  og  Over- 
skriften (paa  Latin) :  Catharina  af  Guds  Naade  Svenskernes,  Go- 
thernes og  Wendernes  Dronning.  Der  er  ogsaa  opbevaret  flere 
Breve,  hvori  Karin  har  benyttet  dette  Signet. 

25* 

skee  mellem  Hs.  Kgl.  Majestæt ,  vor  allernaadigste 
Herre  og  Konge,  vort  elskelige  kjære  Hjerte,  og  os 
—  hvorom  Eders  Kjærligheder  vel  ei  ere  uvidende  — , 
behøve  nogle  Klæder.  Eftersom  vi  nu  ikke  have  fuldt 
saa  mange  Skrædere,  som  dertil  vil  behøves,  begjære 
vi  ydmygeligen  og  kjærligt ,  at  Eders  Kjærligheder 
paa  nogen  Tid  ville  overlade,  os  Eders  Kjærligheders 
Skræder  ved  Navn  Gårdt  .  .  .  ."  Af  dette  Brev  seer 
manaltsaa,  at  Brylluppet  allerede  da  (midt  i  Mai)  var  be- 
rammet til  en  nær  Fremtid  ;  og  sandsynligviis  har  Erik  agtet 
at  feire  det  umiddelbart  efter  sin  Hjemkomst  fra  Felt- 
toget samtidigt  med  Sønnens  Daab.  Dette  skete  imid- 
lertid ikke.  Sønnen  døbtes  i  Juni  og  fik  Navnet  Gu- 
stav. Per  Brahe  og  Sten  Lejonhufvud  maatte  staae 
Faddere.  Brylluppet  blev  derimod  udsat  til  den  føl- 
gende Maaned,  og  i  det  ovenomtalte  „Patent  om  den 
Svaghed  og  Anfægtelse,  hvori  Hs.  Kgl.  Majestæt  har 
været,  og  en  Taksigelsesdag"  beskylder  Erik  Raadet 
for  at  have  foranlediget  Opsættelsen,  idet  han  siger, 
„at  han  ikke  ret  vidste  Aarsagen  til,  at  de  (Raads- 
mændene)  havde  forhindret  Brylluppet,  men  troede, 
at  Djævelen  havde  „forbistret"  dem,  saa  at  de  ikke 
kunde  besinde  sig  paa  det,  som  Ret  var."  Det  er 
altsaa  troligt  nok,  at  den  høie  Adel  endnu  i  det  sidste 
Øieblik  har  forsøgt  alle  Midler  for  at  forhindre,  hvad 
den  betragtede  som  en  Skandale,  men  en  anden  og 
sikkrere  Grund  til  Opsættelsen  laa  i  alt  Fald  deri, 
at  Erik  i  fuld  Bevidsthed  om,  hvorledes  denne  Forbin- 
delse vilde  blive  opfattet  baade  inden-  og  udenlands, 
og  tillige  —  som  Mange  paastaae  —  for  at  øve  en 
Art  Hævn  for  Forsmædelsen  ved  de  udenlandske  Frie- 
rier, vilde  gjøre  Brylluppet  saa  prægtigt  som  muligt. 
I  det  Øiemed  bestemte  han ,  at  Hertug  Magnus  af 
Sachsens  Formæling  med  Prindsesse  Sophia  skulde 
feires  paa  samme  Tid,    og  udsendte   Indbydelser  til  at 

overvære  Høitideligheden,  ikke  blot  til  sine  Brødre  og 
de  Fornemste  i  Riget ,  men  ogsaa  til  udenlandske 
Fyrster. 

Taksigelser  og  Løfter  om  at  komme  til  Festen 
indløb  ogsaa  fra  Hertugerne  ,  endskjøndt  der  berettes, 
at  dette  Bryllup  var  dem  det  Ulideligste  af  Alt,  hvad 
der  endnu  var  skeet.  Men  da  Tiden  nærmede  sig, 
kom  de  hverken  selv  eller  sendte  endog  blot  en  Undskyld- 
ning. Erik  brød  sig  dog  ikke  synderligt  herom.  Den  fjerde 
Juli  1 568  feiredes  Brylluppet  med  den  største  Pragt  i  Stock- 
holms „Storkirke",  ligesom  ogsaa  Hertug  Magnus  af 
Sachsens  og  Sophias.  Laurentius  Petri  forrettede 
Vielsen,  og  Karins  forrige  Herskerinder  Elisabeth  og 
Sophia  indtoge  ved  denne  Leilighed  til  deres  store 
Fortrydelse  lavere  Ærespladser  end  hun.  Per  Brahe 
ledede  Karin  frem  som  kongelig  Brud,  tre  Riddere 
bare  Kronen,  Æblet  og  Scepteret  foran  hende,  og  fire 
Andre  holdt  en  forgyldt  Himmel  over  hende.  To  af 
Rigsraaderne  holdt  hendes  to  uægte  Børn  (formodentlig 
Sigrid  og  Gustav)  under  den  Baldakin  ,  gjennem  hvil- 
ken de  skulde  erklæres  for  ægte.  Den  næste  Dag  gik 
Karins  Kroning  for  sig  i  Storkirken  med  stor  Pragt  og 
under  de  sædvanlige  Ceremonier.  Der  blev  ved  denne 
Leilighed  slaaet  fire  Riddere,  hvoriblandt  tre  af  Karins 
Morbrødre,  som  vare  Bønder  fra  Medelpad,  og  den 
ovennævnte  Ake  Bengtson  Ferla.  Ved  det  høitidelige 
Maaltid  efter  Kroningen  tildrog  der  sig  —  hvad  enten 
det  nu  skete  forsætligt  eller  af  Mathed  —  det  formeent- 
lig  onde  Varsel  for  den  Nykronede,  at Rigskantsleren 
Niels  Gyllenstjerna,  som  var  en  af  de  fire  Rigsraader, 
der  hver  holdt  sit  Regale  under  Maaltidet,  tabte  Kro- 
nen paa  Gulvet.  —  Folket  tydede  denne  Tildragelse 
ilde;  men  der  behøvedes  ingen  saadanne  Varsler  for 
at  spaae  Eriks  Fald.  Brylluppet  havde  mere  end  alt 
Andet  sat  ondt  Blod  ,   og  Karin    skulde  ikke  ret  længe 

glæde  sig  ved  Scepteret ,  „som  Jehovah  giver  til  hvem 
han  vil"*). 

Lystighederne  i  Anledning  af  Brylluppet  vare  næppe 
forbi,  før  der  kom  Underretning  om ,  at  Hertugerne 
havde  gjort  Oprør.  Der  hersker  nogen  Dunkelhed 
om,  hvorledes  dette  fra  først  af  blev  iværksat,  men 
det  hedder  almindeligt,  at  den  i  Slaget  ved  Varbjerg 
fangne  Franskmand  Pontus  de  la  Gardie ,  der  var 
kommet  i  stor  Yndest  hos  Erik  og  trods  Goran  Pers- 
sons Advarsler  netop  kort  før  Brylluppet  var  bleven 
sendt  ud  for  at  agere  en  Slags  Spion  hos  Hertug  Jo- 
han, skal  have  været  den  Første,  som  fremsatte  For- 
slaget om  at  afsætte  Erik,  ligesom  han  hjalp  til  at 
lægge  og  udføre  hele  Planen. 

Strax  efter  Eriks  Bryllup  samlede  Hertugerne,  der 
allerede  havde  anskaffet  Geværer,  hvervet  Tropper 
o.  s.  v.,  deres  Folk  i  Eskilstuna  og  rede  ned  til  Øster- 
gotland for  at  indtage  Wadstena.  Denne  Plan  udførtes 
lykkeligt  af  Hertug  Carl,  som  overrumplede  Besæt- 
ningen ved  Frokostbordet.  Johan  omfavnede  Budet, 
som  bragte  Efterretning  herom  og  hastede  til  Wad- 
stena. Han  kom  der  den  trettende  Juli,  og  samtidigt 
indfandt  der  sig  en  Mængde  af  hans  Tilhængere :  Sten 
Lejonhufvud  og  Ture  Bjelke  først,  siden  Gustav  og 
Erik  Stenbock,  Gustav  Baner,  Carl  Bjelke,  Goran 
Gyllenstjerna  og  Marta  Sture.  Allerede  nu  gik  tre 
Hundrede  af  de  tydske  Ryttere,  som  Erik  havde  straffet 
for  Feighed  i  Slaget  ved  Svarteraa,  over  til  Hertu- 
gerne. Disse  havde  stævnet  Almuen  til  at  møde  i 
Wadstena,  og  her  fremtraadte  Johan  og  holdt  en  Tale, 
hvori    han  skildrede    Landets    ulykkelige    Tilstand  nu 


*)  Erik  lod  i  Anledning  af  Brylluppet  slaae  en  Guldmedaille  af  halv- 
anden Dukats  Vægt,  med  den  ovenstaaende  Indskrift.  Ordet  „Je- 
hova" sees  over  en  Sky,  hvorfra  der  nedfalder  et  Scepter,  som  en 
paa  en  Strandbred  staaende  Qvinde  (Karin)  er  beredt  til  at  gribe. 

mod  for  otte  Aar  siden  :  „Da  Fred ,  nu  Krig  paa  alle 
Sider.  Da  fyldte,  nu  tomme  Skatkamre.  Da  almin- 
delig Velstand  hos  den  Enkelte,  nu  Riget  forarmet, 
Land  og  Stæder  hærgede,  Indvaanerne  blottede,  huus- 
vilde,  saarede,  fængslede  eller  slagne."  —  „At  an- 
klage sin  Konge  og  Broder  var  tungt,  men  tungere 
var  det  af  see  Fædrelandets  Fald.  Egne  Lidelser 
kunde  han  tilgive,  ja  selv  Fædrelandets  for  en  Tid, 
men  nu  ikke  længer.  Uskyldige  Undersaatters  Blod 
raabte  om  Hævn,  og  Forlig  vare  forgjæves,  da  Erik 
gjentagne  Gange  havde  brudt  saadanne ,  og  Ingen 
kunde  troe  ham.  Ingen  kunde  heller  vente  bedre 
Regjering  af  ham,  som  lod  sig  raade  af  lavtfødte,  ne- 
drigtsindede  Individer."  „Ingen  i  eller  udenfor  Riget 
kunde  agte  ham  (Erik),  som  paa  sin  Moders  Plads, 
paa  Sveriges  Kongethrone  havde  sat  en  van- 
byrdig  Frille,  og  som  til  en  ringe  Person  havde 
skjænket  en  Dronnings  Ærestitel,  baaren  af  Prindsesser 
ved  de  ypperste  Hoffer.  Skulde  Gustavs  Børn  stilles 
under  en  saadan  Vanbyrdig?  Hvad  vilde  Europas 
Kongehuse  sige  ?  Hvilke  Thronfølgere  kunde  man 
vente  sig  af  et  saadant  Ægteskab"?  „Bevægede  af 
alt  dette  havde  Hertugerne  besluttet  at  skille  Erik  fra 
Kronen.  Riget  kunde  da  gjen vinde  Fred  og  sin  tidli- 
gere Velstand.  Erik  havde  udspredt,  at  han  (Johan) 
af  sin  Gemalinde  var  bleven  forledet  til  at  antage  den 
catholske  Lære.  Dette  var  en  nedrig  Løgn.  Hvis 
han  nogensinde  antog  Pavedømmets  Lære,  ønskede  han,  at 
baade  han  og  hans  Søn  maatte  fordrives  fra  Sveriges  Rige." 
Dette  var  Hovedindholdet  af  Johans  ganske  vist 
ikke  ilde  udtænkte  Tale.  At  denne  modtoges  med 
Bifald  af  de  Tilstedeværende,  og  at  disse  tilsagde  ham 
deres  Bistand  til  Eriks  Afsættelse,  er  selvfølgeligt,  da 
de  for  en  stor  Deel  bestode  af  Eriks  værste  Fjender. 
Begge  Hertugerne  fæstede  derpaa  Egeløv  i  deres  Hatte, 

og  dette  blev  deres  Partitegn.  Nu  rustede  de  ivrigt. 
Der  afsendtes  Bud,  som  begjærede  og  fik  Stilstand 
med  Danmark  og  Polen.  Allevegne  fra  samlede  man 
Penge  og  umyntet  Sølv ;  selv  Hertug  Magnus  af  Øster- 
gotland fratog  man  alle  hans  Kostbarheder,  og  Kirkerne 
og  de  Formuende  maatte  ligeledes  som  Laan  afgive 
deres.  De  Sammensvorne  selv  gave  beredvilligt  alt 
deres  Sølv,  og  navnlig  bidrog  Marta  Sture  paa  denne 
Maade  Meget  til  at  skaffe  store  Summer  (de  saakaldte 
„Blodsklippingar",  paa  hvilke  Hertugernes  Navne  vare 
prægede  indeni  en  Egeløvskrands)  tilveie. 

Den  første  Efterretning  fra  Hertugerne  naaede  Kong 
Erik  fjerde  Dagen  efter  Brylluppet,  da  der  udspredtes 
et  Rygte  om,  at  de  vare  reiste  fra  Eskilstuna  og  for- 
modentlig rømmede  til  Danmark.  Erik  afsendte  da 
strax  nogle  Sendebud  til  Grændsen  for  at  fange  dem 
levende  eller  døde.  Nogle  Dage  senere  kom  der  Efterret- 
ning om,  at  de  havde  bemægtiget  sig  Wadstena  og 
begyndt  Oprør,  og  denne  Meddelelse  virkede  saa  stærkt 
paa  Erik,  at  han  i  det  første  Øieblik  vilde  dræbe  sig 
selv  ved  at  aabne  Aarerne  og  kun  blev  forhindret  deri 
af  sin  Læge ,  Doctor  Lemnius.  Snart  afsendte  han 
saavel  Mænd,  der  skulde  underhandle  med  Hertugerne 
om  Forlig,  som  rigeligt  betalte  Snigmordere.  Hine  fik 
imidlertid  til  Svar,  „at  der  ikke  kunde  sluttes  noget 
Forlig  med  Erik,  da  man  ligesaa  lidt  kunde  troe  hans 
Ord  som  hans  Eder  og  Løfter,"  og  disse  beholdt  Pen- 
gene, men  lode  Hertugerne  beholde  Livet.  Ligesaa 
frugtesløs  var  Kongens  Opfordring  til  alle  Slotsfogderne 
om  Troskab  og  Aarvaagenhed,  og  Åke  Ferla  kom 
for  seent  til  at  afværge  Frafald  af  de  kongelige  Trop- 
per i  Østergotland.  Oprøret  gjorde  hurtigt  store  Frem- 
skridt, og  da  ogsaa  Nykoping  overgav  sig  til  Carl, 
skrev  Erik  i  Fortvivlelse  et  Brev  til  denne,  hvori  han 
udfordrede  ham  til  Tvekamp.     Carl  negtede  dog  dette 

og  Erik  satte  sig  derpaa  i  Spidsen  for  det  Mandskab, 
som  endnu  var  forblevet  ham  tro,  drog  ud  mod 
Hertugerne  ,  og  kæmpende  med  fortvivlet  Tapperhed, 
stundom  med  Held.  Han  indtog  og  brændte  saaledes 
Nykoping,  og  ved  Botkyrka  tilføiede  han  Hertugerne 
et  saadant  Nederlag ,  at  de  maatte  forandre  deres 
Plan  og  angribe  Stockholm  fra  den  nordre  Side,  efterat 
de  først  paa  Veien  havde  maattet  indtage  Gripsholm, 
Ørebro,  Westerås  og  Upsala. 

Ved  Hoffet  i  Stockholm  var  Alt  imidlertid  i  den 
største  Uvished  og  Angst.  Nogle  raadede  Kongen  til 
at  flygte  til  Lifland,  men  Erik  afslog  dette  saavelsom 
et  Tilbud  fra  den  russiske  Czar  om  ti  Tusind  Mand 
Hjælpetropper.  Et  Rygte  udspredtes  om,  at  han  agtede 
at  udlevere  Enkedronning  Catharina  og  sine  to  Søstre 
til  Russerne*)  for  saaledes  at  tiltvinge  sig  bedre  Vil- 
kaar  af  sine  Brødre.  Under  Paaskud  af  en  Forlystel- 
sestour  paa  Mæl  aren  flygtede  disse  Damer  derfor  til 
Hertugerne,  som  nu  allerede  vare  halvveis  mellem 
Upsala  og  Stockholm,  og  flere  Andre  af  Eriks  hidtil- 
værende Tilhængere  fulgte  dette  Exempel  eller  viste 
sig  som  Forrædere.  Erik  lod  da  et  Toug  spænde 
tversover  Stockholms  Stortorv,  og  paa  dette  hængte  han 
alle  de  Breve,  hvori  Hertugerne  havde  bevidnet  ham 
deres  Troskab  og  Hengivenhed.  Og  idet  han  pegede 
paa  de  aabne  Breve  med  deres  store  Segl,  sagde  han 
til  Borgerne:  „Nu  kunne  I  see,  om  jeg  har  havt 
Grund  til  min  Mistanke". 

Den    syttende  September,    da  der    kom  Underret- 


*)  Allerede  tidligere  havde  han  virkelig  lovet  Czar  Iwan  at  udlevere 
Johans  Gemalinde,  og  Niels  Gyllenstjerna  havde  i  Februar  1567 
i  Moskou  undertegnet  en  Tractat  herom.  Da  Iwan  senere  efter 
Johans  Løsladelse  forlangte  Tractaten  opfyldt,  kom  Erik  derved  i 
den  største  Forlegenhed. 

ning  om ,  at  Hertugernes  Tropper  nærmede  sig  til 
Stockholm  ,  stege  Erik  og  Gøran  Persson  op  i  Taarnet 
„Tre  Kroner"  for  at  see,  om  det  forholdt  sig  saaledes. 
Ved  Synet  af  Tropperne  sagde  da  Goran :  „Dersom  I, 
naadigste  Herre ,  havde  fulgt  mit  Raad  og  strax  efter 
Dommen  lagt  Hertug  Johans  Hoved  mellem  hans 
Fødder,  saa  vilde  dette  ikke  være  skeet".  „Du  siger 
Noget",  svarede  Erik  tankefuld. 

Hertugernes  Styrke  rykkede  frem  til  Brunkebjerg, 
hvorpaa  Erik  gjorde  et  tappert  Udfald,  under  hvilket 
han  kæmpede  som  en  Rasende,  men  forgjæves  søgte 
at  komme  i  Haandgemæng  med  Pontus  de  la  Gardie, 
som  anførte  Hertugernes  Hær.  Denne  maatte  trække 
sig  tilbage  til  Rorstrand,  men  truede  herfra  Stockholm 
med  Storm.  Hertugerne  forlangte,  inden  der  kunde 
være  Tale  om  Underhandlinger,  at  den  forhadte  Go- 
ran  Persson  skulde  udleveres,  og  Erik  maatte  paa 
Borgerskabets  og  Besætningens  Forlangende  indvillige 
heri.  Ved  denne  Leilighed  udbrød  Goran  :  „Før 
havde  jeg  troet,  at  Himlen  skulde  falde  ned,  end  at 
Kong  Erik  havde  villet  overlevere  mig.  Lærer  af  mit 
Exempel,  at  man  hellere  bør  søge  Guds  end  Kongens 
Naade."  Goran  blev  af  Hertugerne  lagt  paa  Pine- 
bænken og  derefter  dømt  til  en  piinlig  og  forsmædelig 
Død.  Ørerne  bleve  afskaarne  og  tilligemed  hans  Adels- 
brev hængte  op  paa  en  Pæl.  Derpaa  blev  han  hængt, 
men  nedtoges  endnu  levende,  radbrækkedes  langsomt, 
halshuggedes  og  steiledes  —  og  alt  dette  skete  paa 
Brunkebjerg,  for  at  Erik  skulde  see  det.  Tiltrods  for 
den  grusomste  Tortur  paa  Pinebænken  havde  man  dog 
ikke  kunnet  faae  Goran  til  at  bekjende,  at  Erik  — 
saaledes  som  Hertugerne  havde  udspredt  —  havde 
villet  snigmyrde  dem,  dersom  de  havde  indfundet  sig 
ved  Brylluppet,  eller  at  han  havde  villet  udlevere  sin 
Stifmoder    og   sine    to    Søstre    til    Czar  Iwan.     Gorans 

Moder  havde  man  tiltænkt  samme  Død  ,  men  hun 
styrtede  sig  ned  fra  Hesten  og  brækkede  Halsen  i 
Faldet. 

Endnu  en  Uge  holdt  Erik  Stand  i  Stockholm  og 
gjorde  i  denne  Tid  flere  Udfald,  men  da  Borgerne 
hørte,  at  hele  Riget  lidt  efter  lidt  havde  givet  sig  under 
Hertugerne,  da  disse  lovede  dem  Fritagelse  for  al 
Straf  og  Bibeholdelse  af  deres  Privilegier,  og  da  Erik 
aislog  et  Tilbud  fra  Hertugerne  om  for  Livstid  at  be- 
holde Åland  og  Borgo  Lehn,  saafremt  han  for  sig  og 
sine  Børn  vilde  give  Afkald  paa  al  Ret  til  Kronen  — 
et  Tilbud,  som  Alle  raadede  ham  til  at  antage,  saa 
begyndte  Enhver  at  tænke  paa  sin  egen  Redning,  og 
selv  Laurentius  Petri  erklærede  paa  Borgernes  Fore- 
spørgsel, „at  nu  kunde  de  med  god  Samvittighed  over- 
give Kongen.  aJ 

Denne  sendte  imidlertid  to  af  Rigsraaderne,  Mels 
Gyllenstjerna  og  Bengt  Gylta ,  til  Hertugerne  for  at 
mægle  bedre  Vilkaar;  men  inden  de  to  Herrer  droge 
afsted,  holdt  de  en  hemmelig  Raadslagning  med  Slots- 
commandanten  Anders  Rålamb  og  besluttede  næste 
Morgen  at  overlevere  Hertugerne  Staden  ved  at  aabne 
dens  søndre  Port,  medens  Kongen  var  i  Kirke.  Dette 
skete  ogsaa  virkeligt  efter  Bestemmelsen,  da  de  to 
Rigsraader  underrettede  Hertugerne  om  Planen.  Kl. 
otte  den  næste  Morgen  (den  ni  og  tyvende  September 
1568)  aabnede  Rålamb  den  søndre  Port,  og  de  for- 
enede Tropper,  der  bleve  anførte  af  ham,  Sten  Lejon- 
hufvud  og  Pontus  de  la  Gardie,  hastede  til  Storkirken, 
hvor  de  sikkert  vilde  have  overrasket  Erik,  der  intet 
Ondt  anede,  dersom  ikke  en  af  Borgerne  havde  under- 
rettet ham  om  den  truende  Fare.  Fjenden  var  alle- 
rede paa  Stortorvet,  da  Erik  ilede  ud  af  Kirken  og 
hastede  afsted  for  at  naae  Slotsporten.  Men  Lejonhuf- 
vud    indhentede    ham  og   truede  ham  paa  Livet,    hvis 

han  ikke  overgav  sig,  og  Kongen  havde  allerede  sæn- 
ket sit  Værge,  rakt  Haanden  ud  og  sagt:  „Jeg  er 
Eders  Fange,  Hr.  Sten,"  da  denne  i  det  Samme  blev 
fældet  af  en  tililende  Drabant,  hvorpaa  Kongen  selv 
saarede  Pontus  de  la  Gardie.  Ogsaa  Anders  Rålamb 
blev  saaret,  og  det  lykkedes  Kongen  med  nogle  faa 
Drabanter  at  naae  Slottet  og  stænge  dettes  Porte  til. 

Besætningen  paa  Slottet  var  Dalekarle,  og  Erik 
appellerede  ikke  forgjæves  til  deres  prøvede  Troskab. 
Der  var  imidlertid  ikke  Mere  at  udrette,  og  da  Hertug 
Carl  kort  efter  indfandt  sig  udenfor  Slottet  og  forlangte 
en  Samtale  med  Erik,  indlod  denne  sig  paa  Under- 
handlinger. Han  forlangte  Svartsjo  og  Faringsoen  og 
„en  mild  Medfart."  Carl  skal  have  lovet  dette,  og 
nu  steg  Erik  ned  af  Muren  og  fulgte  Carl  til  Stor- 
kirken for  yderligere  at  forhandle  Sagen.  Her  maatte 
han  høre  mange  Bebreidelser  —  Alle  dadlede,  Ingen 
forsvarede  ham,  og  kun  Livlægen  Lemnius  bad  om 
Medlidenhed  for  hans  Svaghed.  Resultatet  af  Sam- 
talen blev,  at  Erik  skulde  frasige  sigRegjeringen  mod 
Løftet  om  et  hæderligt  Fængsel.  Han  blev  strax 
spærret  inde,  først  i  sine  egne  Værelser,  siden  i  det 
forhen  saa  fulde,  nu  saa  tomme  „Hr.  Eskils  Gemak" 
(Gustav  Wasas  Skatkammer).  Dette  skete  samme  Dag 
og  næsten  i  samme  Time,  paa  hvilken  Gustav  Wasa 
for    otte  Aar  siden  var  død. 

Dagen  efter  holdt  Johan  sit  høitidelige  Indtog  i 
Stockholm,  udraabtes  til  Konge  og  hyldedes  af  Hertug 
Carl,  Raadet  og  Borgerskabet  —  tvertimod  en  i  Wad- 
stena  truffen  Bestemmelse  om,  at  Johan  og  Carl  skulde 
dele  Magten;  men  den  lumske  Johan  havde  ladet  Carl 
have  hele  Arbeidet  ved  Eriks  Afsættelse  og  holdt  sig 
selv  tilbage,  idet  han  havde  benyttet  Tiden  til  at 
faae  de  fornemste  Herrer  til  at  love,  at  han  alene 
skulde  blive  Konge. 

VII. 

Dette  var  altsaa  Slutningen  af  en  Regjering*),  der 
var  begyndt,  om  end  ikke  under  de  bedste  Auspi- 
cier, saa  dog  ingenlunde  under  slette.  Af  et  Brev, 
som  Erik  skrev  til  Johan  tre  Dage  efter  sin  Fængsling 
seer  msm,  hvilke  Følelser,  der  besjælede  den  styrtede 
Konge  strax  efter  Faldet. 

„Da  Gud  nu  saa  har  villet,"  skrev  han,  „at  jeg 
fra  at  være  en  djærv  og  mægtig  Fyrste  skulde  blive 
en  ulykkelig  Fange  og  komme  i  Eders  fyrstelige  Høi- 
heds  Vold,  takker  jeg  Gud,  fordi  han  dog  hidtil  har 
reddet  mit  Liv  fra  tusinde  Farer.  Jeg  er  nu  i  min 
Broders  Magt  og  haaber  derfor,  at  jeg  ikke  vil  blive 
behandlet  som  en  Træl  og  Fange.  Tvertimod  vil  Eders 
fyrstelige  Høihed  af  christelig  Mildhed,  broderlig  Vel- 
villie  og  ridderlig  Høisindethed  lade  mig  behandle 
mildt  og  menneskeligt,  saa  at  ikke  jeg  og  min  stakkels 
Hustru  i  vore  Børns  Nærværelse  gjennem  haardt  Fæng- 
sel ,  Eensomhed ,  daglige  Forulempelser  og  tusinde 
andre  Farer  skulle  miste  vort  Liv.  Ihvorvel  Eders 
fyrstelige  Høihed  deels  ved  min  egen  Forsømmelighed, 
deels  ved  Andres  Brøde  har  lidt  Meget  i  Eders  tidli- 
gere Fængsel,  haaber  jeg  dog,  at  Eders  fyrstelige  Høihed 


*)  Johan  lod  siden  Erik  formelig  afsætte  af  Stænderne,  og  et  afgde 
fire  og  tyve  Anklagepunkter,  ifølge  hvilke  denne  erklæredes  for  at 
have  forbrudt  Kronen,  var  —  hvad  blandt  Andre  Brunius  fortæller 
i  sin  »Antiqv.  og  architecht.  resa  år  1838«  — ,  at  han  i 
Kobber  havde  ladet  gravere  et  Landskab  med  Figurer,  forestillende 
hvorledes  „en  Mand  ledede  en  Aseninde  efter  sig,  som  havde  en 
Sandpose  paa  Eyggen,  og  hvorledes  en  anden  Mand  gik  bagefter 
med  en  Pidsk".  Dette  blev  nemlig  af  Stænderne  opfattet,  som 
om  han  derved  havde  villet  sammenligne  Sveriges  Kige  med  Asen- 
inden  og  sig  selv  og  Goran  Persson  med  dennes  strenge  Vogtere 
og  Beherskere. 

ikke  vil  gjengjælde  Ondt  med  Ondt,  Uvillie  med  Straf, 
Skade  med  Fordærvelse,  Fængsel  med  fuldkommen 
Udryddelse,  men  snarere  —  ligesom  Eders  fyrstelige 
Høihed  tidligere  har  overvundet  mig  i  Felten  —  saa- 
ledes  ogsaa  nu  overgaae  mig  i  Menneskelighed,  Mild- 
hed  og  Velvillie."  .  .  .  Han  minder  sluttelig  om  Her- 
tug Carls  „mange  gode  Løfter"  og  beder  „ydmygst"  at 
faae  Besked  om  de  Forslag,  han  havde  ladet  gjøre 
Hertugerne,  blandt  Andet  om,  at  han  vilde  forlade 
Landet  med  Hustru  og  Børn,  dersom  han  maatte  be- 
holde alt  det  umyntede  Guld  og  Sølv,  han  havde  hos 
sig,  tilligemed  alle  sine  Klenodier  og  alt  sit  Løsøre. 
Brevet  ender  med :  „Den  almægtige  Gud  skal  gjen- 
gjælde Eders  fyrstelige  Høihed  dette  ved  et  langt  Liv, 
en  lykkelig  Regjering  og  en  evig  Salighed."  —  I  de 
nærmeste  Dage  skrev  han  gjentagne  Gange  ydmyge 
Breve  baade  til  Johan  og  Catharina  Jagellonica.  Han 
begjærede  snart  at  faae  Fåringsoen,  som  man  havde 
lovet  ham,  snart  at  maatte  reise  ud  af  Landet.  Han 
skulde  i  sidste  Tilfælde  Intet  foretage  sig  mod  Johan, 
ja  han  vilde  endog  begive  sig  til  Polen,  til  Johans 
Svoger,  og  frasige  sig  alt  Krav  paa  Sveriges  Krone. 

At  disse  og  lignende  Forsikkringer  dog  ikke  vare 
fuldkommen  oprigtigt  mente,  fremgik  ikke  alene  deraf, 
at  han  ikke  kunde  beqvemme  sig  til  at  give  Johan 
Kongenavn,  men  ogsaa  deraf,  at  han  ved  at  overfile 
en  Jernstang  gjorde  et  —  dog  opdaget  —  Forsøg  paa 
at  undflye.  Johan  skjærpede  derfor  hans  Bevogtning,  og 
henskjød  Spørgsmaalet  om  hans  Behandling  til  Stock- 
holms Borgermestre  og  Raad  tilligemed  de  tilstede- 
værende Biskopper  og  Adelsmænd.  Svaret  blev,  at 
Erik  burde  underholdes  med  „tilbørlig  og  fyrstelig  Trac- 
tation" ,  men  derhos  bevogtes  vel  og  kun  nyde  sine 
stadige  Tjeneres  Selskab.  Hans  Børn  og  de  Q  vin  der, 
som  passede  dem,  burde  henflyttes  til  andre  Værelser 

paa  Slottet  og  der  nødtørftigen  forsørges.  Blev  Erik 
noget  bekymret  over  denne  Skilsmisse,  kunde  Børnene 
af  og  til  paa  kortere  Tid  føres  til  ham,  dog  ikke  uden 
nøiere  Tilsyn  og  Bevogtning*)  . 

Hvor  fyrstelig  „Tractationen"  imidlertid  blev,  derom 
kan  man  gjøre  sig  et  Begreb  ved  at  læse  følgende 
Fragment  af  en  Tale,  som  Erik  formodentlig  har  havt 
isinde  at  holde  for  Stænderne  i  Januar  1569;  thi  selv 
om  Noget  deri  kan  være  overdrevent ,  saa  stemmer 
det  dogi  alt  Væsenligt  med  de  eenstemmige  Beretninger  om, 
at  Kongen  blev  særdeles  haardt  behandlet  paa  Stockholms 
Slot,  ligesaavel  som  paa  de  andre  Fængselssteder.  Det 
hedder  i  dette  Fragment :  „Jeg  har  ikke  beholdt  en  Tjener, 
som  maatte  være  mig  huld  og  tro  .  .  .  Jeg  har  siddet  i  et 
haardt  og  ubarmhjertigt  Fængsel,  hvor  der  er  skeet 
mig  al  den  Fortræd,  som  kan  optænkes  mod  en  fan- 
gen Mand,  der  endnu  ikke  er  overantvordet  til  Bødlen. 
Somme  Dage  har  jeg  havt  Mad,  men  intet  Fad,  andre 
Dage  har  jeg  havt  Drikkeskaaler  og  Fade,  men  ingen 
Mad;  nogle  Dage  har  jeg  ikke  faaet  Ro  til  at  sove, 
andre  Dage  har  jeg  hverhen  havt  Strømper,  Klæder 
eller  Sko.  De  have  plaget  mig  med  „ond  Lugt"  og 
kastet  Skarn  paa  mig.  I  fire  Maaneder  har  jeg  kun 
fire  Gange  været  i  Bad.  De  have  plaget  mig  med 
Forsmædelser,  Banden  og  haarde  Ord.  De  have  over- 
faldet mig  med  Sværd  og  Dolk,  Hellebard  og  Bøsser. 
De  have  rykket  og  sled  et  i  mig  og  frataget  mig  alle 
mine  Eiendele,  Gods,  Børn,  Helbred  og  Sundhed.  Af 
alle  disse  Plager  fortryder  Intet  mig  saa  meget  som 
det,  at  de  i  otte  eller  ti  Søndage  have  taget  Guds  Ord 
fra  mig,  saa  at  ingen  Præst  maatte  forkynde  mig  det, 


*)  Erik  havde  dengang  tre  Bom  med  Karin  ilive :  Gustav,  Henrik 
og  Sigrid.  Et  fjerde,  Arnold,  fodtes  i  Februar  1569  i  Fængslet, 
som   Karin  Månsdotter  i  Begyndelsen  deelte  med  ham. 

og  naar  jeg  har  villet  forkynde  det  for  min  Hustru 
eller  mine  Tjenestefolk,  have  de  forbudet  hende  at 
høre  det,  saafremt  hun  ellers  vilde  beholde  sine  Børn 
hos  sig  .  .  .  Jeg  troer,  at  om  ikke  min  Fru  Moder, 
Dronningen,  Hertug  Carl  og  Hertug  Magnus  havde 
bedt  for  mig,  da  var  det  for  længe  siden  gaaet  mig, 
som  det  gik  Kong  Birgers  Brødre,  og  maaskee  endnu 
værre." 

Endog  Bøger  —  selv  religieuse  —  lod  man  ham 
savne,  og  Erik  tilbragte  derfor  en  stor  Deel  af  sin 
Tid  med  at  gjøre  snurrige  Optegnelser,  forsynede  med 
endnu  besynderligere  astrologiske  Randtegninger,  hvor- 
ved han  søgte  at  retfærdiggjøre  sin  tidligere  Opførsel. 
Denne  Beskjæftigelse  fortsatte  han  ogsaa  siden  paa 
Gripsholm,  men  vi  skulle  her  under  Eet  anføre  nogle 
af  disse  Slutninger,  der  i  alt  Fald  bevise,  at  han  kunde 
sin  Logik  udenad  paa  sine  Fingre  : 

Dom  bør  ei  gaae  imod  Dom  af  samme  Personer. 

Rigets  Stænder  have  engang  tildømt  mig  Ret  mod  Hertug  Johan. 

Altsaa  maae  Rigets  Stænder  nu  ikke  omstøde  denne  Dom. 

Den,  som  forstærker  mine  Fjender,  han  beviser  mig  Fjendskab. 
Hertug  Johan  har  med  Penge  forstærket  mine  Fjender. 
Altsaa  har  han  beviist  mig  Fjendskab. 

Hvad  Mand  gjør  i  Vanvid,   bør  ikke  regnes  for  fuld  Ugjerning. 
Konger  kunne  og  blive  vanvittige. 

Altsaa  burde  man  ikke    tilregne    sin  Konge    det,    der  skete  i  Vanvid, 

som  fuld  Ugjerning. 

Jeg  begyndte  ikke  først  Feiden  med  Kongen  af  Danmark;  jeg  brød 
ikke  Forbundet  først;  jeg  har  ikke  først  taget  hans  Vaaben;  jeg  har 
ikke  først  skjlædt  ham  ud;  jeg  gjorde  ikke  hans  Sendebud  nogen  Uret; 
jeg  tilføiede  ikke  hans  Undersaatter  nogen  Skade  tillands  eller  til- 
vands o.  s.  v. 
Hver  og  En,  som  ingen  saadanne  Aarsager  giver,  er  uden  Skyld. 
Saa  haver  jeg  ikke  begyndt  Feiden. 

Den,  som  rømmer  med  Kongens  Banner,  har  brudt  sin  Ed. 
Altsaa  fortjente  Niels  Sture  Døden. 

Intet  kan  være  uretvisere,  end  dersom  der  ikke  i  Alt,  hvad  Godt 
er,  er  lige  Lov  for  den  Fattige  og  for  den  Eige. 

Naar  Kongens  Søn  ikke  maa  nyde  ,  hvad  hans  Fader  havde, 
ligesaavel  som  den  Fattige  nyder,  hvad  hans  Fader  havde,  saa  er  der 
ikke  lige  Lov  for  dem  begge. 

Altsaa  kan  Intet  være  uretvisere  end  med  Urette  at  drive  Kon- 
gens  Søn  fra  hans  Arv. 

Stundom  tinder  man  Slutninger,  som  gaae  ud  paa 
at  carrikere  Modstandernes  Maade  at  raisonnere  paa, 
og  ved  enkelte  af  disse  har  Erik  udtrykkelig  anmær- 
ket: Argumentum  ducis. 

Vi  skulle  her  kun  anføre  een   af  disse  som  Prøve: 

Hver  og  En,  som  byder  sine  Venner  ærligt  og  christeligt  til 
Bryllup,  han  practiserer  at  dræbe  dem. 

Kong  Erik  bød  Hertug  Johan  til  Bryllup  den  Tid,  han  viedes  til 
Karin  Månsdotter. 

Altsaa  vilde  han  dræbe  ham. 

Ingen  brød  sig  dog  om  Eriks  Slutninger,  og  i  Jan. 
1569  sammenkaldtes  Stænderne  nærmest  i  det  Øiemed 
at  dømme  ham  fra  Kronen  og  hylde  Johan  III  som 
Konge.  Man  veed  ikke,  om  Erik  ved  denne  Leilighed 
kom  til  at  holde  den  Forsvarstale,  som  han  længe  havde  ar- 
beidet  paa,  men  vist  er  det,  at  han  og  Johan  den  sex 
og  tyvende  Januar  1569  havde  en  personlig  Sammen- 
komst i  Stændernes  Overværelse.  I  en  dog  ikke  fuld- 
kommen paalidelig  yngre  Beretning  hedder  det,  at  der 
ved  denne  Leilighed  opkom  en  heftig  Trætte  mellem 
Brødrene,  saa  at  Johan  tilsidst  udbrød :  „Men  Du  er 
jo  aldeles  fra  Sands  og  Samling!"   hvortil  Erik  svarede: 

„Kun  een  Gang  var  jeg  aldeles  fra  Sands  og  Samling, 
og  det  var,  da  jeg  slæbte  Dig  ud  af  Fængslet." 

Hvad  der  derimod  er  uomtvisteligt,  er,  at  Johan 
som  Motiv  for  Eriks  Afsættelse  fremsatte  en  stor  Masse 
deels  grundede  ,  deels  ugrundede  Beskyldninger  ,  som 
baade  han  selv  og  Stænderne  vidste ,  vare  usande, 
men  som  de  ikkedestomindre  fremførte  i  Breve  til 
Udlandet.  En  stor  Deel  af  disse  Beskyldninger  ere 
allerede  nævnte  i  det  Foregaaende ;  her  skulle  vi 
endnu  kun  nævne  følgende  :  Eriks  Forordninger  vare 
Snarer  for  at  fange  de  Enfoldige.  Han  havde  ønsket 
den  danske  Krig  blot  for  at  kunne  plage  Svenskerne. 
Han  havde  med  Flid  ordnet  det  saaledes,  at  Sven- 
skerne skulde  blive  slagne.  Han  havde  med  egen 
Haand  myrdet  eller  saaret  tresindstyve  Personer.  Han 
havde  anstillet  sig  afsindig  for  saa  meget  friere  at 
kunne  rase  o.  s.  v.  —  Rigsdagen  endte  med,  at  Alt, 
hvad  der  var  besluttet  paa  Rigsdagen  1567,  erklæredes 
for  ugyldigt,  og  at  Erik  og  hans  Børn  for  evindelige 
Tider  erklæredes  berøvede  al  Arveret  til  Sveriges 
Krone.  Erik  skulde  desuden  for  Livstid  holdes  i  „inde- 
spærret, dog  tilbørlig  og   fyrstelig  Forvaring." 

Johans  Had  og  Frygt  tillod  dog  ikke  dette,  og  Eriks 
Breve  fra  denne  Tid,  der  stemme  med  andre  Beretninger, 
vise,  at  han  blev  værre  behandlet  end  den  farligste 
Forbryder.  Man  lod  ham  ofte  sulte  og  tørste,  tilføiede 
ham  corporlige  Tugtelser,  berøvede  ham  al  Udsigt,  ja 
endog  Dagens  Lys,  lod  ham  gaae  nøgen  og  unddrog 
ham  Brænde.  Ingen  Læge  maatte  komme  til  ham, 
naar  han  var  syg,  og  dog  blev  hans  Tilstand  snart 
meget  lidende,  saa  at  han  endog  led  af  Blodstyrtning 
og  Steensmerter.  Ogsaa  Religionens  Trøst  blev  ham 
negtet,  og  hans  Fangevogter  i  Stockholm,  den  vilde 
Olof  Stenbock,  skjød  ham  endog  engang  efter  et  Slags- 
maal  gjennem    Armen  og  lod  ham  flere  Timer   ligge  i 

sit  Blod.  „Gud  skal  vide,"  klager  Erik  i  et  Brev  af  første 
Marts  1569  til  Johan,  „hvor  umenneskeligt  han  var  bleven 
plaget  med  Hunger,  Kulde,  Stank,  Mørke,  Hug  og  Slag; 
han  kunde  eitroe,  at  dette  skete  med  hans  Broders  Vidende 
og  Villie,  og  besværgede  ham  om  Befrielse  fra  denne 
Elendighed.  Han  vilde  underkaste  sig  Landflygtighed ; 
Verden  var  stor  nok,  til  at  endog  Brødres  Had  kunde 
stilles  ved  lang  Afstand."  En  endnu  langt  grellere 
Skildring  af  sit  Fængsels  Lidelser  giver  Erik  i  et  senere 
Brev,  og  selv  om  Noget  kan  være  overdrevet,  saa  er 
det  dog  vist,  at  Johan  handlede  yderst  uforsvarligt  og  gru- 
somt mod  sin  fangne  Broder  (hvem  han  ogsaa  aabenlyst 
kaldte  sin  „hadskeste  Fjende") ,  der  end  ikke  om  Natten 
maatte  være  alene,  men  skulde  have  to  Vogtere  hos  sig. 
Og  dette  var  endda  forinden  Johans  Had  og  Frygt 
var  bleven  om  muligt  endnu  mere  forøget  ved  en  — 
forøvrigt  temmelig  ubetydelig  —  Sammensværgelse  til 
Eriks  Fordeel,  der  blev  opdaget  i  August  1569,  og 
navnlig  støttede  sig  til  en  Misfornøielse  i  Smaaland. 
En  Følge  af  denne  Sammensværgelse  var  det,  at  Erik  i 
Juli  1570  flyttedes  fra  Stockholms  Slot  til  Åbo  i  Fin- 
land, hvor  Johan  troede  ham  i  sikkrere  Forvaring, 
siden  det  havde  viist  sig,  at  Erik  endnu  havde  Ven- 
ner i  det  egentlige  Sverige.  Her  paa  Åbo  Slot  holdtes 
han  i  et  noget  mildere  Fængsel  og  modtog  endnu  af 
og  til  Besøg  af  Karin  Månsdotter  og  de  fire  Børn. 
Der  berettes  forøvrigt,  at  Karin  i  fængslet  ikke  altid 
var  ligeover  for  Frik,  som  hun  burde  være,  ja  at  hun 
endog  engang  glemte  sig  saa  vidt,  at  hun  lige  op  i 
Øinene  kaldte  ham  „den  værste  Tyran,  der  nogen- 
sinde havde  været  til"  og  tilføiede ,  at  han  fuldelig 
havde  fortjent  sin  Skjæbne ,  og  „at  hun,  dersom  Nogen 
kom  at  myrde  eller  dræbe  ham,  selv  vilde  hjælpe  til 
dermed,    aldenstund    han    i  sin    Velmagt   havde    ladet 

andre  uskyldige  Mennesker  dræbe  og  derved  foraar- 
saget  sin  Hustrues,  sine  Børns  og  sin  egen  Fængsling 
og  Elendighed."  Denne  Beretning  stemmer  dog  ikke 
overeens  med  hvad  der  almindeligt  fortælles  om  Ka- 
rins Blidhed  og  Fromhed ,  men  vist  er  det  i  ethvert 
Tilfælde,  at  hun  i  sit  Forhold  til  Erik  ikke  tilfulde  be- 
stod den  rigtignok  haarde  Prøve,  hvorpaa  hun  blev 
sat,  og  at  Erik  derfor,  skjøndt  hun  vedblivende  var 
hans  bedste  Trøst  og  Gjenstanden  for  hans  ømmeste 
Følelser ,  ofte  beklagede  sig  over  hendes  „forarger- 
lige"  Adfærd  imod  ham,  hvilken  han  dog,  og  maaskee 
ikke  uden  Grund,  tilskrev  Vogternes  Intriguer. 

Da  Johan  var  bange  for ,  at  Iwan  af  Rusland 
skulde  foretage  et  eller  andet  hurtigt  Skridt  til  Eriks 
Befrielse,  blev  denne,  efter  omtrent  et  Aars  Ophold 
paa  Åbo  Slot  flyttet  til  Kastelholm  ,paa  Åland,  hvor 
han  dog  kun  blev  fra  August  til  November  1571,  da 
han  heller  ikke  deransaaes  for  at  være  udenfor  Iwans 
Rækkeevne.  Efter  Samraad  med  Hertug  Carl  og 
Rigsraadet  besluttede  Johan  derfor  at  overføre  Fangen 
til  Gripsholm,  og  dertil  ankom  Erik  i  December  1571. 
Dog  havde  Johan  forinden  udtrykkelig  forlangt  af 
Carl,  i  hvis  Hertugdømme  Gripsholm  laa,  at  hans  egne 
Folk  skulde  bevogte  Fangen. 

Traditionen  har  navnlig  til  Opholdet  paa  Grips- 
holm knyttet  grelle  Skildringer  af  Fangens  Lidelser 
og  slette  Behandling;  men  ligesaa  vist  som  det  er,  at 
den  Maade,  hvorpaa  Erik  blev  behandlet  baade  paa 
Stockholms  Slot  og  senere  i  Vesterås,  var  yderst  bar- 
barisk, ligesaa  vist  er  det,  at  der  just  paa  Gripsholm 
toges  noget  mere  Hensyn  til  Fangens  Velvære.  Naar 
man  undtager,  at  det  Rum,  hvori  Erik  her  blev  hen- 
sat, unegtelig  var  yderst  lille,  uvenligt  og  uhyggeligt 
og  langtfra  kunde  maale  sig  med  det  udenfor  belig- 
gende, i  hvilket  Johan  tidligere  havde  opholdt  sig  som 

Fange,  synes  det  i  Virkeligheden,  som  om  der  i  en- 
hver anden  Henseende  blev  sørget  for  hans  Fornødenheder 
og  Velvære,  hvad  der  maaskee  nærmest  skyldtes  Hertug 
Carl.  Foruden  med  Karin  og  Børnene  (af  hvilke  dog  nu 
Arnold  var  død)  stod  Erik  saaledes  i  stadig  Berørelse  med  en 
temmelig  talrig  Omgivelse,  og  han  havde  nu  baade  en 
Præst,  Niels  Olai,  hvem  Laurentius  Petri  havde  anbefalet 
som  „en  besindig  og  alvorlig  Mand,  der  ikke  vilde  lade  sig 
forføre  af  Kong  Erik,  "  ogenLæge,  Mester  Anders  Barbeer. 
Men  herved  maa  dog  bemærkes,  at  ingen  Andre  fik  Ad- 
gang til  ham  end  de,  der  enten  stode  i  Johans  Sold 
eller  fremviste  en  egenhændig  Befaling  fra  denne,  samt 
at  Fangevogterne  ideligt  skiftede,  for  at  de  ikke  ved  et 
længere  Bekjendtskab  muligt  skulde  lade  sig  vinde  af 
Erik,  og  Johan  lod  endog  flere  af  dem  sværge  sig  en 
egen  Troskabsed  „i  den  almægtige  Guds  Navn  ,  paa 
hans  hellige  Ord  og  Evangelium,  samt  paa  christelig 
Tro  og  Sandhed,  Ære  og  Redelighed  ,"  hvori  de  blandt 
Andet  forpligtede  sig  til  ikke  at  lade  Erik  slippe  le- 
vende ud  af  Fængslet. 

Johans  aldrig  slumrende  Frygt  for,  at  Erik  skulde 
komme  paa  fri  Fod,  yttrede  sig  paa  en  næsten  comisk 
Maade,  da  der  opstod  Misfornøielse  blandt  Besætningen 
paa  Gripsholm,  fordi  den  ikke  i  rette  Tid  var  bleven 
forsynet  med  Levnetsmidler;  han  skrev  i  den  Anled- 
ning paa  een  Dag  ikke  mindre  end  syv  forskjellige 
Breve  og  sendte  Klas  Fleming  og  Henrik  Matsson  ai- 
sted med  Forstærkning  til  Fangevogterne  Erik  Gyllen- 
stjerna,  Christopher  Torstenson  og  Per  Ribbing,  men 
tillige  med  Befaling  til  „at  forkorte  Kong  Eriks  Liv 
paa  den  Maade,  deres  Fuldmagt  udsagde,"  saasnart 
der  var  mindste  Fare  paafærde.  Usandsynligt  er  det 
maaskee  ikke,  at  Anders  Barbeer,  for  hvem  Erik  næ- 
rede en  lønlig  Frygt,  der  senere  endog  bevægede 
ham  til  af  Frygt  for  Gift  engang  at  unddrage  sig  Mad 

og  Drikke,  kan  være  nævnt  i  denne  Fuldmagt.  Om- 
trent paa  samme  Tid  skal  Johan  have  befalet,  at  Ka- 
rin Månsdotter  og  Børnene  skulde  fjernes  fra  Erik, 
men  denne  Befaling  blev  dog  tagen  tilbage,  da  han 
tik  at  vide,  at  hun  ventede  sin  Nedkomst.  Hun  fødte 
kort  efter  et  dødfødt  Barn. 

Forskjellige  hemmelige  Stemplinger  til  Gunst  for 
Erik  og  en  kun  slet  skjult  Mistillid*)  til  Hertug  Carl, 
der  ikke  deelte  hans  Frygt  og  var  misfornøiet  med 
Fangens  haarde  Behandling,  bragte  Johan  til  tidligt  at 
fatte  den  Beslutning  at  flytte  Erik  fra  Gripsholin  til 
Vesterås,  men  Beslutningen  udførtes  dog  først  i  Juni 
1573.  Ganske  faa  Dage  efter  Fangens  Ankomst  til 
Vesterås  Slot,  hvor  han  blev  meget  haardt  behandlet 
og  flyttedes  fra  det  ene  Værelse  til  det  andet,  beredte 
Johan  ham  den  største  Sjæleqval,  der  endnu  var  til- 
føiet  ham,  ved  at  fjerne  Karin  Månsdotter  og  Børnene 
fra  ham  —  en  Grusomhed,  hvortil  Grunden  angives 
at  være,  at  Johan  frygtede  for  den  fangne  Konge- 
families yderligere  Forøgelse.  Karins  og  Børnenes  sid- 
ste Besøg  modtog  Erik  et  Par  Dage  efter  Ankomsten 
til  Vesterås,  medens  de  endnu  boede  i  et  Rum  neden- 
for hans.  De  bortførtes,  uden  at  han  vidste  Noget 
derom ,  og  længe  efter  vedblev  han  flere  Gange  om 
Dagen  at  raabe  ud  af  Vinduet  og  tale  til  sin  Karin, 
idet  han  snart  beklagede  sig  over  Johans  Haardhed, 
snart  over  Karins  formeentlige  Troløshed  —  thi  ogsaa 
i  denne  Retning  piinte  Vogterne  ham  med  falske  Fore- 
stillinger,   hvorfor    han  i  sine    Breve    fra  denne  Tid  til 


*)  I  August  1572  befalede  Johan,  at  Ingensonihelst,  hverken  Høi 
eller  Lav,  maatte  indlades  paa  Gripsholm  uden  egenhændig  kon- 
gelig Befaling.  Allerede  tidligere  havde  han  skrevet  til  Carl, 
,,at  han  intet  roligt  Regimente  vilde  faae,  saalænge  Erik  levede". 
Carl  havde  dog  ikke  villet  forstaae  Hentydningen. 

Karin  bestandig  advarer  hende  mod  Ægteskabsbrud 
og  minder  hende  om  sin  egen  bestandige  Kjærlighed. 
Han  kalder  hende  i  disse  Breve,  der  ikke  kunne  An- 
det end  vække  Medfølelse  „sin  allerkjæreste  Hustru, 
Dronning  Karin  Månsdotter,"  taler  om  sine  Lidelser  i 
Fængslet  og  giver  hende  Regler  for  Børnenes  Opdra- 
gelse. 

Under  Eriks  Ophold  her  udbrød  et  Oprør  i  Smaaland, 
og  kort  efter  stiftede  den  oftere  omtalte,  i  Gustav 
Wasas  Tid  indvandrede  franske  Adelsmand,  Carl  de 
Mornay ,  Baron  af  Varennes ,  en  Sammensværgelse, 
der  gik  ud  paa  at  myrde  Johan  og  alle  Eriks  værste 
Fjender.  Han  var  nylig  vendt  tilbage  fra  Skotland, 
hvor  han  i  Johans  Ærinde  havde  hvervet  fem  Tusinde 
Mand,  og  ved  Hjælp  af  disse  skulde  Planen  iværk- 
sættes under  Opførelsen  af  en  skotsk  Sværddands  paa 
Stockholms  Slot.  Flere  Misfornøiede  over  hele  Riget 
deeltoge  i  Sammensværgelsen ;  men  Planen  strandede 
paa,  at  Johan  af  Frygt  ikke  lod  Sværddandsen  komme 
til  Udførelse,  og  at  en  af  de  Sammensvorne,  Hugh 
Cahun,  advarede  ham.  Denne  blev  vel  henrettet,  da 
han  ikke  kunde  bevise  sine  Beskyldninger,  men  senere 
kom  det  dog  for  Lyset,  at  han  havde  talt  sandt,  og 
Mornay,  der  forgjæves  søgte  Beskyttelse  hos  Hertug 
Carl,  blev  tilligemed  sine  fornemste  Tilhængere  hals- 
hugget i  September  1574,  skjøndt  han  —  som  vi  have 
hørt  —  engang  havde  reddet  Johans  Liv.  At  han 
søgte  Beskyttelse  hos  Carl,  synes  at  tyde  paa ,  at 
Sammensværgelsen  nærmest  har  været  til  Gunst  for 
denne,  og  at  han  for  Eriks  Vedkommende  kun  har 
villet  udvirke  et  mildere  Fængsel. 

Omtrent  samtidigt  med  Mornays  Død  flyttedes 
Erik  til  sit  sidste  jordiske  Opholdssted,  Orbyhuus,  og 
da  der  ogsaa  strax  efter  hans  Ankomst  hertil,  opda- 
gedes en    Plan  af  Egnens    Bønder  til    at    befrie    ham, 

naaede  Johans  Frygt  en  saa  høi  Grad,  at  han  nu  for 
Alvor  besluttede  at  skille  Erik  ved  Livet ,  skjøndt 
denne  paa  Orbyhuus  faldt  tilbage  i  sin  forrige  Sinds- 
sygdom. 

Allerede  i  1569  havde  han  sammenkaldt  Rigs- 
raadet,  Erkebiskoppen  og  flere  Biskopper  og  forelagt 
dem  det  Spørgsmaal,  „om  ikke  Rigets  Velfærd  fordrede 
at  Kong  Erik  blev  aflivet  i  Fængslet,  saafremt  der  ud- 
brød noget  Oprør  til  hans  Gunst."  Han  havde  ved 
sine  mange  Forbrydelser  tilstrækkelig  fortjent  Døden, 
og  var  kun  bleven  skaanet  for  sin  kongelige  Værdig- 
heds Skyld  og  paa  sin  Stifmoders  og  Hertug  Carls 
Forbønner." 

Alle  de  Raadspurgte  med  Undtagelse  af  Johan 
Axelsson  Bjelke  havde  dengang  „unødte"  og  „utvungne" 
raadet  til  og  samtykket  i,  „at,  om  der  opstod  noget 
Oprør  i  Landet,  skulde  Erik  til  sit  Liv  ikke  forskaanes, 
men  straffes  efter  Tilbørlighed  og  Fortjeneste."  Sagtens 
er  det  udelukkende  Tanken  om  det  Rædselsfulde  i  et 
Brodermord,  der  i  saa  lang  Tid  afholdt  ham  fra  — 
tiltrods  for  sin  aldrig  hvilende  Bekymring  og  sit  stedse 
uudslukkelige  Had  —  at  benytte  sig  af  den  saaledes 
erhvervede  Fuldmagt.  Thi,  som  vi  have  hørt,  opda- 
gedes den  ene  Plan  til  Eriks  Befrielse  efter  den  anden 
—  og  vi  have  endda  af  Hensyn  til  Pladsen  ikke  om- 
talt dem  alle  — ,  uden  at  Dødsdommen  blev  fuldbyrdet. 
Derimod  havde  Johan  hidindtil  endnu  indskrænket  sig 
til  flere  Gange  at  give  Fangevogterne  hemmelige  Fuld- 
magter, hvis  Beskaffenhed  vi  tilstrækkelig  have  an- 
tydet. 

Nu  derimod,  i  Marts  1575,  sammenkaldte  han 
anden  Gang  Rigsraadet  og  det  fornemste  Præsteskab 
til  Stockholm  og  forelagde  dem  der  Kong  Eriks  Døds- 
dom til  fornyet  Underskrift.  Denne  Gang  underskrev 
ogsaa   Johan    Bjelke.      Det  hedder  i  denne  Beslutning 

om  Eriks  Død  (den  saakaldte  „Rigets  Raads  samdrægtige 
Raadsslagning  og  Decision"),  „at,  ifald  man  ei  kunde  be- 
holde ham  i  Fængslet,  hvor  han  endnu  stedse  forholdt  sig 
som  et  ondt  og  »vanartet  Menneske,  skulde  man  tage  ham 
afdage  ved  et  eller  andet  af  de  dertil  tjenlige  Midler, 
da  Saadant  maatte  skee  baade  efter  den  guddomme- 
lige og  den  verdslige  Lov  ...  at  man  for  hans  Høi- 
heds  Skyld  saa  længe  havde  skaanet  hans  Liv,  der- 
ved havde  man  maaskee  snarere  gjort  den 
almægtige  Gud  imod  end  til  Behag  .  .  .  det 
er  og  bedre  og  christeligere,  at  Een  lider,  end  at 
Mange  skulle  styrtes  i  Fordærvelse."  Beslutningen  holdtes 
dog  hemmelig,  endog  for  Hertug  Carl,  og  Udførelsen  lod 
ogsaa  denne  Gang  i  to  Aar  vente  paa  sig,  skjøndt 
Johans  Frygt  langtfra  at  tage  af  tvertimod  stedse  tiltog, 
da  det  ikke  var  ham  ubekjendt ,  at  hans  kun  slet 
skjulte  Forkjærlighed  for  den  catholske  Lære  og  hans 
Haardhed  mod  sin  fangne  Broder  havde  skaffet  ham 
mange  Fjender  i  Landet.  Grunden  angives  at  være 
Modstræben  hos  de  Herrer,  til  hvem  Eriks  Bevogtning 
paa  Orbyhuus  var  anbetroet.  En  af  disse,  Maurits 
GOranssohn,  fik  saaledes  i  1576  fornyet  Instrux  saavel  i 
Henseende  tilden  skriftlige  Fuldmagt  som  til  den  „mundt- 
lige" Besked,  han  tidligere  havde  faaet;  menPaamindelsen 
var  forgjæves.  Denne  Mand  vilde  ikke  udføre  Mordet. 
Dette  maatte  tilsidst  iværksættes  af  Johans  egne 
Tjenere.  Hans  Kammertjener,  Philip  Kern,  tillavede 
Giften,  og  Mordet  skulde  udføres  af  Johans  Secretair 
Johan  Henriksson,  der  tidligere  havde  myrdet  en  Mand 
ved  Navn  Johan  Kempe  og  giftet  sig  med  Enken. 
Denne  værdige  Haandlanger  kom  i  Februar  1577  til 
Orbyhuus  med  et  egenhændigt  Brev  til  den  dervæ- 
rende Befalingsmand  paa  dette  Slot,  Hofmesteren  Erik 
Andersson  til  Bjurum,  hvori  det  hed,  at  med  Raadets 
Samtykke  var  det  bleven  besluttet,  at  om  nogen  Fare 

var  paafærde  —  men  det  var  der  slet  ikke  paa  den 
Tid  —  skulde  man  give  Kong  Erik  „en  Drik  af  Opium 
eller  Mercurium,  saa  stærk,  at  han  kun  kan  overleve 
den  et  Par  Timer"  —  „Hvis  han  saadan  Drik  ingen- 
lunde skulde  ville  til  sig  tage,  saa  skulle  vore  Tilfor- 
ordnede sætte  ham  paa  en  Stol  og  slaae  Aarerne  op 
baade  paa  hans  Hænder  og  Fødder,  saa  at  Blodet 
løber  af  ham,  til  han  døer.  Vil  han  ikke  tilstede  saa- 
dan A  åreladen,  saa  skal  man  enten  med  Magt  holde 
ham  eller  binde  ham  med  Haandklædet,  til  det  alt- 
sammen er  fuldbragt.  Eller  ogsaa  skal  man  med  Magt 
tage  og  lægge  ham  paa  hans  Seng  og  qvæle  ham  i 
Dynerne  eller  med  tykt  Seilgarn  —  dog  saa,  at  man 
først  lader  ham  faae  Præsten  og  det  høiærværdige 
Sacrament."  De  „troe"  Mænd  og  Undersaatter,  som 
udførte  dette,  lovede  Johan  sin  kongelige  Beskyttelse. 
Der  behøvedes  imidlertid  ingen  Vold.  Erik  valgte  at 
tage  Gift.  Han  aflagde  den  to  og  tyvende  Februar  1577 
sit  Skriftemaal  for  Præsten  Andreas  Erici,  som  tillige- 
med en  anden  Præst  ved  Navn  Johannes  Petri  vare 
nærværende  i  hans  sidste  Timer  ,  tog  samme  Dag 
Nadveren  og  opførte  sig  med  megen  Rolighed  og  Vær- 
dighed. Dog  vilde  han  endnu  ikke  paa  Præsternes 
Opfordring  tilgive  sine  Fjender.  Tre  Dage  efter  nød 
han  Giften  i  en  Ret  Ærter.  Den  virkede  meget  hur- 
tigt, og  da  Døden  nærmede  sig,  spurgte  Johannes  Petri 
ham  atter,  „om  han  ikke  af  Hjertet  vilde  tilgive  dem, 
der  havde  fortørnet  ham,  og  bede  dem  om  Tilgivelse, 
mod  hvem  han  havde  forbrudt  sig" ;  Erik  svarede : 
„Jo,  af  Hjertet  gjerne."  Kort  efter  blev  han  maalløs 
og  døde  den  følgende  Morgen  Kl.  to*).  Hans  haarde 
Fangenskab  og  tragiske  Endeligt  have  for  en  stor  Deel 
forsonet  Svenskerne  med  hans  Forbrydelser,   og  disse 

*)   I  Januar -Heftet  1869   af  »Svensk   Literatur  -  Tidskrift«    har  Ud- 
giveren, Hr.  H.  Forssell,  opkastet  den  Gisning ,   at  Johans  Beslut- 

ere  maaskee  ogsaa  blevne  vel  grelt  skildrede  af  hans 
Historieskrivere,  der  tilhørte  Johans  Parti.  Vist  er  det 
i  ethvert  Tilfælde,  at  Eriks  Hjerte  var  bedre  end  hans 
Handlinger,  og  at  disse '  ofte  vare  et  Værk  af  en  i 
Vrede  og  Heftighed  begaaet  Overilelse*). 

Den  første  Marts  modtog  Johan  Efterretningen  om 
sin  Broders  Død,  og  allerede  samme  Dag  lod  han  Ny- 
heden forkynde  fra  Stockholms  Prædikestole  med  Til- 
føielse  af,  „at  Døden  hidrørte  fra  en  langvarig  Syg- 
dom" ,  Noget,  som  bekræftedes  af  Befalingsmanden 
paa  Orbyhuus  og  Andreas  Erici.  Afskrifter  af  disse 
Vidnesbyrd  sendtes  Landet  rundt  tilligemed  Budskabet 
om  Eriks  Død.  Da  de  kom  til  Hertug  Carl,  skjulte 
denne  ingenlunde  sin  Misfornøielse,  og  han  gav  tyde- 
ligt nok  at  forstaae,  at  han  ikke  troede  paa  den  „lang- 
varige Sygdom."  Han  skrev  saaled es  til  Johan  :  „End- 
skjøndt  vi  for  vort  Vedkommende  ingen  Tvivl  nære 
om,  at  jo  vor  Broder  er  død  en  ret  og  naturlig  Død, 
saa  frygte  vi  alligevel  for,  at  Mange  baade  inden-  og 
udenlands  skulle  nære  en  ganske  anden  Tro,  nemlig 
at  han  er  bleven  taget  afdage  paa  onde  Menneskers 
Tilskyndelse.  Efter  vor  Mening  vilde  det  derfor  baade 
for  Eders  Majestæts,  vort  og  Fleres  gode  Navn  og 
Rygte  været  godt  og  raadeligt,  om  der  paa  den  Tid, 
da  vor  Broders  Svaghed  begyndte  at  tage  til,  var  ble- 
ven sendt  nogle  anseete  Mænd  i  og  udenfor  Raadet 
til  Orby  for  at  see  alle  Omstændighederne  ved  hans 
Hedengang  ...  Vi  vente  dog  forvist,  at  Eders  Maje- 
stæt lader  hans  Liig  faae  en  hæderlig  Begravelse,  som 
det  anstaaer   hans   Person.      Vi  saae  gjerne,    at   Eders 

ning  om  at  lade  Erik  forgive,  ikke  skulde  være  kommen  til  Ud- 
forelse, og  Erik  være  dod  en  naturlig  Død.  Hans  Grunde  ere 
imidlertid  overordentlig  svage  og  i  ingen  Henseende  overbevisende. 
*)  I  sine  Dagbogsoptegnelser  skriver  Erik  oftere :  „Denne  Dag  be- 
gik jeg  Feil  af  Vrede." 


412      Den  svenske  Konge  Erik  XIV,  hans  Fængsling  og  Død. 

Majestæt  betimeligt  vilde  give  os  Underretning  herom". 
Johan  svarede,  „at  han  ganske  vist  skulde  have  sendt 
nogle  Raadsherrer  til  Orby,  dersom  han  itide  var 
bleven  underrettet  om  Eriks  Dødssygdom,"  men  som 
man  seer,  passer  dette  „itide"  kun  meget  slet  til  den 
„langvarige  Sygdom".  Om  Begravelsen  skrev  han,  at 
den  allerede  var  gaaet  for  sig  i  Vesterås,  der  sikkert 
var  et  godt  Begravelsessted  nok ,  da  mange  andre 
svenske  Konger  vare  blevne  begravede  paa  ringere 
Steder  (Allvastra,  Wreta  m.  m.).  „At  Erik  ei  var 
bleven  begravet  i  Upsala  og  ei  med  samme  Høitidelig- 
hed  som  deres  salige  Hr.  Fader,  kom  af,  at  der  var 
saa  stor  Forskjel  paa  deres  Levnet  og  Regjering." 

Eriks  Begravelse  foregik  den  trettende  Marts  i 
Vesterås,  hvorhen  endeel  Adelsmænd,  Præster  og  Stu- 
denter fulgte  Liget,  der  iforveien  var  bleven  stillet  til 
offentlig  Skue.  Kisten  hensattes  i  en  Hvælving  ved 
Kirkens  søndre  Side,  og  ovenover  denne  Hvælving  fæ- 
stedes en  Plade  med  Indskriften :  „Riget  er  forvendt 
og  blevet  min  Broders;  Herren  har  givet  ham  det"  (1 
Kong.  Bog  2  Cap.). 

Hertug  Carl  besværede  sig  kort  efter  i  et  Brev  til 
Johan  over  den  „usømmelige"  Begravelse.  „Han  (Erik) 
var  dog,"  skrev  han  blandt  Andet,  „vor  Broder,  af 
kongelig  Herkomst  og  selv  en  salvet  og  kronet  Konge, 
som  —  uagtet  alt  det  Onde,  han,  Gud  bedre  det,  op- 
naaede  at  bedrive  —  dog  ogsaa  har  udrettet  meget 
Godt  og  Mandigt  under  sin  Regjering.  Endskjøndt 
han  —  sørgeligt  at  ihukomme  —  har  været  baade 
Eders  Majestæts  og  vor  Fjende,  saa  troe  vi  for  vor  Per- 
son, at  alt  Fjendskab  bør  være  fuldkommen  tilgivet, 
naar  Sjælen  skilles  fra  Kroppen.  Det  er  ingen  Berøm- 
melse at  forfølge  en  død  Krop  i  Graven;  den  Døde 
kan    det    være  ligegyldigt,    men   de  Efterlevende  agte 

derpaa,  og  de  faae  derved  Leilighed  til  at  bagtale  og 
udskrige  Slægtningene." 

Han  foreslog  sluttelig,  at  Erik  skulde  faae  en  til- 
børligere Begravelse  enten  i  Upsala  eller  i  Graamunke- 
kirken  i  Stockholm;  men  Johan  vilde  Intet  høre  derom 
—  hans  Had  til  Erik  fulgte  denne  endog  ud  over 
Graven.  Først  Gustav  den  III  lod  i  Vesterås -Dom- 
kirke oprette  et  Mindesmærke  over  Erik  og  prydede 
dette  med  Kronen  og  Scepteret  paa  Johans  Grav  i 
Upsala  Domkirke. 


Vi  have  endnu  tilbage  at  tilføie  nogle  Oplysninger 
om,  hvorledes  det  gik  Karin  Månsdotter  og  hendes 
Børn  efter  Eriks  Død.  Hvad  hiin  angaaer,  da  havde 
hun  —  ligesom  hun  tidligere  kun  i  meget  ringe  Grad  havde 
blandet  sig  i  Regjeringsanliggender  —  aldrig  deeltaget 
i  Oprørsforsøgene,  og  Forfølgelserne  mod  Erik  havde 
derfor  ikke  strakt  sig  til  hende.  Det  er  ubekjendt, 
hvorhen  hun  blev  ført  efter  Skilsmissen  fra  Erik  (i 
Vesterås),  men  omtrent  et  halvt  Aar  senere  opholdt 
hun  sig  i  Åbo,  og  fra  den  Tid  af  levede  hun  lige  til 
sin  Død  næsten  bestandigt  i  Finland.  Efter  Eriks  Død 
anraabte  hun  Johan  om  Naade  for  sig  og  sine  Børn, 
af  hvilke  nu  kun  Gustav  og  Sigrid  levede,  og  man 
seer  af  hendes  Brev  og  Johans  Svar,  at  disse  vare 
tagne  fra  hende,  og  at  Gustav  endog  var  sendt  ud  af 
Riget.  Kongens  Svar  var  forøvrigt  affattet  med  megen 
Mildhed,  hun  benævnes  heri  „Fru  Karin",  og  hun  mod- 
tog fra  denne  Tid  lidt  efter  lidt  betydelige  Gaver  i 
Gods  og  Sølv  af  Johan,  ret  som  om  Samvittighedsnaget 
over  Brodermordet  kunde  bringes  til  Taushed  ved 
slige  Midler.  Ogsaa  Hertug  Carl  viste  hende  megen 
Velvillie,  og  hun  levede  agtet  og  elsket  af  Godsets 
og   Omegnens    Beboere    paa   den  afsides,    men  skjønt 

beliggend  e  Kongsgaard  Lj  uxala  i  Finland.  Datteren  Sig  rid 
blev  gift  med  Lagmanden  i  Finland,  Henrik  Classon  Thott 
og  ved  ham  Stammoder  til  den  grevelige  thottske  Fa- 
milie, som  Dronning  Christina  vilde  ophøie  til  hertu- 
gelig Værdighed.  Anden  Gang  ægtede  Sigrid  Niels 
Nielsson  Natt  och  Dag.  Den  trettende  September  1612 
døde  Karin  Månsdotter  paa  Ljuxala  og  fik  sin  Hvile- 
plads i  det  thottske  Gravkapel  i  Åbo  Domkirke,  hvor 
der  er  bleven  reist  et  Mindesmærke  over  hende.  Et 
varigt  Minde  havde  hun  sat  sig  i  Finland  ved  sin 
Mildhed,  Velgjørenhed  og  Gudsfrygt,  og  en  Gravskrift 
over  hende,  forfattet  af  Jeremias  Petri  Pargin  sul  anus, 
roser  hende  over  al  Maade  for  hendes  gode  Egen- 
skaber. 

Hendes  Søn  Gustav  Eriksson  blev  som  sagt  sendt 
ud  af  Landet  og  opdroges  af  Jesuiterne  i  Braunsberg , 
Thorn  og  Vilna,  først  paa  Jesuiternes  egen  Bekostning, 
siden  med  Understøttelse  fra  Moderen  og  Søsteren. 
Han  tilegnede  sig  en  stor  Mængde  Kundskaber  og 
drev  det  navnlig  saa  vidt  i  Chemien,  at  han  blev 
kaldt  „den  anden  Paracelsus".  Johan  den  III  holdt 
imidlertid  stedse  et  vaagent  Øie  med  ham,  ja  bad 
endog  sin  Søn  Kong  Sigismund  af  Polen  om  „at  stække 
Vingerne  paa  denne  Fugl"  ved  at  sætte  ham  i  Fængsel ; 
men  dette  skete  dog  ikke.  Efter  Johans  Død  be- 
gjærede  Gustav,  ligesom  ogsaa  Karin  paa  hans  Vegne, 
Tilladelse  til  at  vende  tilbage  til  Sverige,  men  Bønnen 
blev  afslaaet  baade  af  Carl  og  af  Sigismund,  der  som 
bekjendt  nu  stredes  om  Herredømmet  i  Sverige  og 
frygtede  for  en  tredie  Medbeiler.  Ogsaa  en  Sammen- 
komst mellem  Moder  og  Søn  i  Finland  blev  forbudt, 
hvorimod  de  fik  Lov  til  at  møde  hinanden  i  Reval 
(1596).  Det  var  første  Gang  efter  to  og  tyve  Aars 
Forløb ;  det  skulde  ogsaa  blive  sidste.  Sigismund  gav 
derpaa   Gustav   Indtægterne   af    et   Abbedi  ,    og    han 

levede  to  Aar  i  Thorn.  Derefter  blev  han  indkaldt 
til  Rusland  og  glimrende  modtaget  af  Boris  Godunow 
(1699),  der  tilbød  ham  sin  Datter  Axinia  tilægte  og 
Hjælp  til  at  erobre  Finland  og  Lifland  som  hans  Fædrene- 
arv, dersom  han  vilde  antage  den  græsk  -  catholske 
Lære.  Da  Gustav  imidlertid  afslog  dette,  fulgte  Fængsel 
og  Forviisning  ovenpaa  Czarens  tidligere  Gunst.  Han 
døde  1607*)  i  den  lille  russiske  By  Kaschin  og  ligger 
begravet  i  en  Birkelund  udenfor  Staden. 


*)  Efter  nogle  Beretninger  skal  han  1594  i  Polen  have  giftet  sig 
med  en  adelig  svensk  Dame  og  ved  hende  bleven  Stamfader  blandt 
Andet  for  den  bekjendte  svenske  Familie  Sti'erneld,  hvoraf  et 
fremragende  Medlem  for  ikke  længe  siden  dode  i  Stockholm. 
Meningerne  om,  hvorvidt  Wasaætten  saaledes  virkelig  skulde  være 
forplantet  til  vore  Dage,  ere  dog  meget  deelte,  og  Sporgsmaalet 
har  endnu  ikke  fundet  sin  endelige  Afgjorelse. 

THEODOR  BØGGILD. 


Slagene  ved  Jena  og  Auerstådt*). 


1  Aaret  1805  havde  Napoleon  i  et  tre  Maaneders Felt- 
tog fuldstændigt  beseiret  Østerrigs  og  Ruslands  Keisere 
og  var  nu  i  Aaret  1806  enemægtig  Herre  i  hele  det 
sydlige  og  vestlige  Tydskland,  hvis  Fyrster  traadte 
sammen  i  Rhinforbundet  og  stillede  deres  Lande  under 
Frankrigs  Protectorat.  Saaledes  ophørte  det  hellige 
romerske  Rige  (sjette  August  1806),  der  havde  staaet 
i  over  otte  Hundrede  Aar,  men  allerede  i  flere  Aar- 
hundreder  og  navnlig  siden  Trediveaarskrigen  havde  været 
i  en  saa  fuldstændig  Opløsningstilstand,  at  Voltaire 
spottende  kunde  sige  om  det,  at  det  var  ligesaalidt  Rige, 
som  helligt  eller  romersk.  Naar  man  nu  tillige  erindrer, 
at  Napoleon  i  samme  Aar  havde  skjænket  sine  Brødre 
Joseph  og  Ludvig  Neapels  og  Hollands  Kongethroner, 
kan  man  vel  forstaae,  at  Preussen  med  Ængstelse  saae 
Frankrigs  nye  storartede  Magtudvidelse  i  Tydskland. 
Under  den  sidste  store  Krig  havde  Preussen  været  paa 
Nippet  til  at  erklære  Frankrig  Krig,  men  havde  efter 
Austerlitzslaget  sluttet  et  Forbund  med  Napoleon, 
modtaget  Hannover  i  Bytte  for  nogle  mindre  til  Frankrig 
og  dets  Allierede  Baiern  aftraadte  Landstrækninger  og 


*)  Redactionen  har  anseet  det  for  nødvendigt  til  den  rette  Forstaaelse 
af  den  næstfølgende  Afhandling  » Nordtydskland  under  den  franske 
Besættelse  1806 — 7»  at  forudskikke  ovenstaaende  Bemærkninger, 
der  ere  hentede  fra  Thiers's  »Histoire  du  Consulat  et  de  l'empire», 
og  Ruffel   »Die  Stratege  und  die  Strategie  der  neuesten  Zeit». 

smigrede  sig  med  det  Haab  at  danne  et  nordtydsk 
Forbund,  der  skulde  skaffe  det  samme  Herredømme  i 
Nordtydskland,  som  Frankrig  havde  i  Syden  og  Vesten, 
og  navnlig  omfatte  Sachsen,  Hessen -  Cassel,  Mecklen- 
burg,  Oldenburg,  Hansestæderne,  Holsteen  o.  s.  v. ; 
men  Napoleon,  der  i  Begyndelsen  havde  ladet,  som 
om  han  begunstigede  denne  Plan,  for  at  skille  Preussen 
fra  sine  øvrige  Fjender,  modsatte  sig  det  nu  paa  det 
Bestemteste*).  Hertil  kom  endnu,  at  han  hemmeligt 
havde  underhandlet  med  England  om  at  tilbagelevere 
Hannover,  hvis  Churfyrste  dengang  var  Englands  Konge, 
og  han  havde  ikke  engang  fundet  det  Umagen  værd 
at  underrette  det  preussiske  Hof  om  disse  Underhand- 
linger, saa  dyb  Foragt  følte  han  for  den  paa  engang 
lave,  feige  og  forræderske  preussiske  Politik;  men 
denne  Forhaanelse  kunde  den  svage  preussiske  Konge 
Frederik  Wilhelm  HI  ikke  bære;  han  stillede  sin  Hær 
paa  Krigsfod  (tiende-August  1806)  og  indtog  en  truende 
Holdning  ligeoverfor  Frankrig.  Ingensinde  havde  Om- 
stændighederne været  saa  ugunstige  for  et  Fredsbrud 
som  netop  nu;  Østerrig  var  ydmyget  og  desuden  for- 
bittret  paa  Preussen,  hvis  tvetydige  Politik  det  for 
eu  stor  Deel  tilskrev  det  uheldige  Udfald  af  den  nylig 
førte  Krig;  det  ønskede  derfor  inderligt  gjerne  de 
storpralende  Preussere  en  alvorligjLection  af  Frankrig. 
Ruslands  Hære,  som  Preussen  kunde  vente  til  Hjælp, 
vare    for   langt    borte,    til  at  de    for  det  Første  kunde 


*)  Hvad  Preussen  ikke  opnaaede  i  1806,  har  det  —  i  endnu  langt 
■  høiere  Grad  —  opnaaet  i  1866.  Det  egentlige  Keiserdomme 
Frankrig  strakte  sig  1806  til  Rhinen;  nu  ere  store  Dele  af  Lan- 
dene vestenfor  Rhinen  preussiske,  og  desuden  indtager  Belgien 
andre  Strækninger,  der  baade  efter  Nationalitet  og  Beliggenhed 
burde  være  franske. 

forene  sig  med  de  preussiske  ;  men  derimod  stod  den 
franske  Storarmee,  der  nylig  havde  overvundet  Øster- 
rigs og  Ruslands  Hære,  fuldstændig  rustet  i  alle  Hen- 
seender i  Franken,  det  er  den  nordlige  Deel  af  det 
nuværende  Baiern  omkring  Mainfloden ,  og  den  var 
kun  faa  Dagsmarscher  borte  fra  Preussens  Grændser. 

Den  preussiske  Hærs  Officerer  vare  imidlertid 
forud  sikkre  paa  Seiren.  Franskmændene  kunde 
være  ret  gode  Soldater,  gode  nok  'til  at  faae  Bugt 
med  Russerne  og  Østerrigerne;  men  imod  Frederik 
den  Stores  Preussere  skulde  de  nok  komme  tilkort. 
Preusserne  skulde  nok  alene  frelse  Europas  Uafhængig- 
hed, vise  Frankrig  indenfor  de  rette  Grændser  og  saa- 
ledes  gjenoprette  Landets  Ære,  der  var  bleven  for- 
dunklet ved  den  sidste  Tids  Leflerier  med  Napoleon. 
Hovedmanden  for  alle  disse  Pralere  var  Prinds  Louis, 
og  de  fandt  et  villigt  Øre  hos  Dronning  Louise,  der 
fulgte  sin  Mand  i  Felten  for,  som  Skumlere  sagde,  at 
passe  paa,  at  han  ikke  igjen  skulde  falde  tilbage  til 
sin  tidligere  Fredspolitik.  Vist  er  det,  at  hun  var 
Sjælen  i  det  mod  Napoleon  fjendtligt  sindede  Parti  ved 
det  preussiske  Hof,  og  at  Preussen  saaledes  for  en 
stor  Deel  kan  tilskrive  hende  Skylden  for  de  snart  paa- 
følgende Ulykker. 

Preussen  havde  imidlertid  tvunget  Sachsen  til  at 
slutte  sig  til  det;  og  de  preussiske  Tropper  samlede 
sig  nu  Nord  for  Thilrin gerskoven  i  to  store  Armeecorps; 
det  ene  under  Fyrsten  af  Hohenlohe  talte  i  Forening 
med  Sachserne  omtrent  50,000  Mand.  Hovedhæren, 
der  stod  under  Hertugen  af  Brunsvigs  umiddelbare 
Befaling,  udgjorde  66,000  Mand,  og  hertil  kom  en 
Avantgarde  under  General  Rtlchel  paa  18,000  Mand; 
alle  Reserver  iberegnede  talte  den  preussiske  Hær 
kun  160,000  Mand,  en  Styrke,  der  var  meget  for 
ringe  til  at  kunne  maale  sig  med  Napoleon,  som  med 

ringe  Frist  kunde  have  samlet  henved  den  dobbelte 
Styrke  om  sig.  Ikkedestomindre  drømte  man  i  den  preus- 
siske Hærs  Hovedqvarteer  kun  om  at  gaae  angrebsviis  til- 
værks, om  at  trænge igjennem  Thiiringerskoven  og  over- 
rumple de  i  Franken  adspredte  franske  Armeecorpser ; 
desuden  herskede  der  strax  fra  første  Færd  den  største 
Uenighed  mellem  de  to  preussiske  .  Hovedanførere, 
da  Fyrst  Hohenlohe  vilde  operere  paa  egen  Haand 
og  nødig  føie  sig  efter  Overgeneralens,  Hertugen  af 
Brunsvigs  Befalinger,  ligesom  enhver  af  de  øvrige 
preussiske  Generaler  havde  sine  Anskuelser  om  Kri- 
gens Førelse,  ubarmhjertigt  rev  ned  paa  sine  Over- 
mænd og  saaledes  svækkede  al  Disciplin  blandt  Offi- 
cererne. 

Medens  Preusserne  saaledes  drømte  om  at  over- 
rumple Franskmændene,  men  spildte  den  kostbare  Tid 
og  først  vilde  begynde  deres  Bevægelser  den  tiende 
October,  var  Storarmeen,  der  ialt  talte  ca.  170,000 
Mand,  allerede  den  fjerde  October  fuldstændig  samlet 
i  Maindalen.  Den  bestod  ialt  af  sex  Armeecorpser  for- 
uden Rytteriet  under  Murat.  Den  høire  Fløi  under 
Ney  og  Soult  stod  ved  Baireuth;  Davoust  og  Berna- 
dotte  dannede  Centrum,  og  deres  Armeecorpser  vare  sam- 
lede om  Bamberg,  medens  Lannes  og  Augereau  havde 
Hovedqvarteer  i  Coburg.  Paa  samme  Tid  var  Napo- 
leon allerede  midt  i  sin  Hær,  omgivet  af  sin  Garde, 
og  da  han  hørte,  at  Fjenden  var  samlet  bag  Thiirin- 
gerskoven, lagde  han  strax  sin  Krigsplan,  der  gik  ud 
paa  at  trænge  frem  over  Thiiringerskoven,  skyde  sig  ind 
mellem  Saale  og  Elben  for  saaledes  om  muligt  at  afskjære 
Preusserne  fra  deres  egne  østlige  Provindser,  tvinge 
dem  til  Slag  og  overvælde  dem,  før  Russerne  kunde 
rykke  frem  til  Undsætning.  Det  var  en  Gjentagelse 
af  det  foregaaende  Aars  Maneuvrer  mod  den  østerrigske 

General  Mack,  men  endnu  langt  dristigere,  og  de  skulde 
krones  med  et  endnu  fuldstændigere  Held. 

I  det  preussiske  Hovedqvarteer  i  Erfurt  erfarede 
man  imidlertid  Napoleons  Ankomst,  og  Hertugen  af 
Brunsvig  indsaae  nu  Umuligheden  af  en  Angrebs- 
krig. Det  Fornuftigste  havde  vel  været,  om  man  havde 
besluttet  sig  til  en  reen  Forsvarskrig,  trukket  sig  til- 
bage bag  Elben,  undgaaet  et  afgjørende  Slag  og  oppe- 
biet Russerne ;  men  saa  vidt  turde  Hertugen  ikke  gaae ; 
efter  et  stormende  Krigsraad  den  femte  og  sjette 
October  besluttede  han  at  oppebie  Fjendens  Angreb, 
dækket  af  Floden  Saale  og  støttende  sin  høire  Flanke 
til  Thuringerskoven.  Samtidigt  udstedte  den  preussiske 
Regjering  ogsaa  sit  Ultimatum,  dateret  den  sjette  Oc- 
tober, hvori  der  blandt  Andet  fordredes,  at  Fransk- 
mændene for  at  fornye  det  gode  Forhold  til  Preussen 
skulde  rømme  Tydskland,  og  at  denne  Rømning  burde 
begynde  den  ottende  October.  Napoleon  undlod  na- 
turligviis  ikke  i  sin  Proclamation  endyderligere  at  op- 
flamme sine  Soldaters  Tapperhed  ved  at  minde  dem 
om  denne  nye  preussiske  Uforskammethed.  „Skulde 
vi,  som  have  trodset  Vind  og  Veir,  Havet  og  Ørkenen 
og  flere  Gange  beseiret  det  allierede  Europa,  nu  som 
Flygtninge  vende  tilbage,  forlade  vore  Allierede  og 
høre  sige,  at  den  franske  Ørn  ved  Synet  af  den  preus- 
siske blev  bange?" 

For  at  haane  Preussen  begyndte  hans  Krigsope- 
rationer  netop  den  ottende  October :  et  syv  Dages  Felt- 
tog var  tilstrækkeligt  til  at  kaste  det  hele  gamle  preus- 
siske Monarki  med  dets  hidtil  for  uovervindelige  an- 
sete Hære  i  Støvet! 

I  tre  stærke  Dagsmarscher  lykkedes  det  Napoleon 
uden  noget  væsentlig  Tab  at  trænge  gjennem  Thii- 
ringerskoven.  Høire  Fløi  var  gaaet  over  Hof,  stødte 
under  sin  Marsch  aldeles  ikke  paa  nogen  Hindring  og 

saae  saa  godt  som  ingen  Fjende.  Derimod  havde 
Centrum  og  venstre  Fløi  hver  en  mindre  Fægtning  at 
bestaae,  ved  hvilke  vi  maae  dvæle  Noget,  da  de,  hvor 
ubetydelige  de  end  i  og  for  sig  vare,  dog  paa  den 
ene  Side  mægtigt  forhøiede  de  Franskes  Seiershaab 
og  paa  den  anden  Side  betydeligt  nedstemmede  Preus- 
sernes Overmod,  der  nu  alt  hos  Mange  afløstes  af 
Mismod  og  trykkende  Forudanelser  om  det  Uveir,  der 
trak  op  over  dem. 

Centrum  var  trængt  frem  over  Cronach  til  Loben- 
stein  og  Saalburg.  Murat  med  en  Deel  af  Rytteriet 
drog  forud  og  stødte  den  niende  October  paa  General 
Tauenziens  Corps,  der  var  omtrent  10,000  Mand  stærkt 
og  stod  hinsides  Byen  Schleiz,  dækket  af  Bækken 
Wiesenthal ;  da  Franskmændene  nærmede  sig,  fandt 
han  det  dog  raadeligst  at  trække  sig  tilbage ,  men 
blev  imidlertid  paa  sit  Tilbagetog  stærkt  foruroliget  af 
Murat  og  led  et  betydeligt  Tab. 

Den  franske  venstre  Fløi  rykkede  frem  fra  Co- 
burg  over  Gråfenthal,  og  om  Morgenen  den  tiende 
October  stødte  Lannes ,  der  kun  havde  Divisionen 
Suchet  og  et  Par  Husarregimenter  hos  sig,  ved  Saal- 
feld  sammen  med  et  Troppecorps  under  Prinds  Louis*). 
Prindsen  havde  den  bestemte  Befaling  ikke  at  indlade 
sig  i  nogen  Fægtning,  men  ved  Fjendens  Nærmelse  at 
trække  sig  tilbage  til  Orlamunde.  Dette  var  imidlertid 
hans  Ære  for  nær,  og  uden  engang  at  underrette  Fyrst 


*)  Denne  Prinds,  der  var  født  1792,  var  en  Broderson  af  Frederik 
den  Store,  æret  af  alle  yngre  Officerer  og  elsket  af  Damerne 
som  et  Indbegreb  af  al  ridderlig  Fuldkommenhed.  Han  var  nemlig 
vel  øvet  i  al  gymnastisk  Færdighed,  Dands,  Ridning  og  Fægtning, 
en  stor  Selskabsmand  og  særlig  en  duelig  Claveerspiller ;  han  havde 
ogsaa  ved  flere  Leiligheder  lagt  en  stor  Dumdristighed  for  Dagen 
der  betragtedes  som  Idealet  af  mandligt  Mod. 

Hohenlohe  derom,  indlod  han  sig  i  en  Kamp.  Den 
Stilling,  han  havde  indtaget,  var  imidlertid  saa  uhel- 
dig som  mulig.  I  Ryggen  havde  han  Bækken  Schwarza, 
hvis  moradsige  Bredder  maatte  gjøre  et  Tilbagetog 
meget  farligt.  Infanteriet  støttede  sig  til  Byen  Saalfeld, 
der  ligger  ved  Saale,  medens  Rytteriet  spredte  sig  paa 
de  sumpede  Lavstrækninger  mod  Vest;  men  hele  Stil- 
lingen beherskedes  aldeles  af  de  omgivende  Høider,  som 
Lannes  naturligviis  strax  besatte  med  sit  Artilleri,  og  hvor- 
fra han  aabnede  en  dræbende  Ild  mod  Preusserne.  Sam- 
tidigt rykkede  en  Deel  af  hans  Infanteri,  skjult  af 
nogle  Kratskove,  hurtigt  frem  langs  Schwarza  og  om- 
gik Prinds  Louis's  høire  Flanke.  Da  Preusserne  saa- 
ledes  bleve  angrebne  paa  eengang  i  Ryggen  og  Fronten, 
søgte  de  Redning  i  en  skyndsom  Flugt,  og  da  Prinds 
Louis  med  Rytteriet  gjorde  et  Choc  mod  de  forfølgende 
Franskmænd,  blev  han  dræbt.  Preussernes  Tab  paa 
denne  Dag  var  fire  Hundrede  Døde  og  Saarede,  tusinde 
Fanger  og  tyve  Kanoner;  men  det  moralske  Nederlag 
var  langt  vigtigere  ;  Hohenlohes  Armee  begyndte 
allerede  at  blive  modløs,  og  Fyrsten  lystrede  nu  endelig 
Hertugen  af  Brunsvigs  Ordre  og  trak  sig  mod  Vest 
over  Saale. 

Augereau  fulgte  efter  med  sit  Armeecorps  og  trak 
sig  langs  Saales  høire  Bred,  Lannes  gik  derimod  mere 
mod  Høire  over  Posneck  og  Neustadt  mod  Auma, 
hvor  Hovedqvarteret  med  Napoleon  var,  og  hvor  Cen- 
trum var  samlet.  Ney  stod  nær  ved  Auma,  og  Soult 
rykkede  langs  Eister  mod  Weida  og  Gera.  Napoleon 
havde  saaledes  sin  hele  Hær,  omtrent  170,000  Mand, 
samlet  paa  en  Afstand  af  mellem  sy  v  og  otte  Miil.  Han 
kunde  bruge  den  hele  Hær  til  et  samlet  Angreb,  naar 
Leiligheden  var  der.  Hans  Stilling  var  nu  saaledes, 
som  om  det  var  ham,  der  skulde  forsvare  de  sachsiske 

og  preussiske  Lande  mod  de  fra  Vest  fremrykkende 
Preussere. 

Fyrst  Hohenlohe  var  imidlertid  kommen  over 
Saalé ;  den  hele  preussiske  Armee  stod  saaledes  mellem 
Erfurt  og  Weimar  og  indtog  den  gode  Forsvarsstilling 
bag  Saale ,  som  Hertugen  selv  tidligere  havde  fore- 
trukket; men  nu  blev  han  forvirret  over  Napoleons 
voldsomme  Fremtrængen,  saae  sig  afskaaren  fra  Elben 
og  Sachsen  og  drømte  kun  om  at  være  udsat  for  at 
lide  samme  Skjæbne  som  General  Mack ,  hvis  hele 
Felttog  havde  været  Gjenstand  for  den  haardeste, 
skaanselsløseste  og  meest  overmodige  Bedømmelse  fra 
preussisk  Side.  Skjøndt  denne  Fare  nu  i  Virkeligheden 
var  meget  fjern,  besluttede  han  sig  dog  til  at  opgive 
den  valgte  Stilling  og  trække  sig  med  Hovedarmeen 
langs  Saale  mod  Nord  til  Magdeburg,  der  gaae  over 
Elben  og  søge  Dækning  bag  denne  Flod.  Fyrst  Hohen- 
lohe med  sin  Armee  og  Genera  Riichel,  der  comman- 
derede  et  Corps  paa  18,000  Mand  ,  skulde  følge  efter 
og  dække  ham  mod  et  Flankeangreb  af  Franskmændene 
over  Jena.  Ved  denne  Plan  overgav  han  uden  Sværd- 
slag hele  Sachsen  til  Fjenden. 

Napoleon  fik  imidlertid  Efterretning  om  Fjendens 
Fremrykken  fra  Erfurt  mod  Weimar  og  kunde  ikke 
ane,  at  det  i  Virkeligheden  var  et  Tilbagetog,  men 
tænkte  sig  derimod  følgende  to  Muligheder :  enten  vilde 
Fjenden  gaae  over  Saale  ved  Naumburg,  trænge  frem 
mod  Elben  og  saaledes  dække  Leipzig  og  Dresden 
ved  at  tilbyde  et  Slag  i  Nærheden  af  disse  Byer  eller 
ogsaa  vare  de  kun  i  Fremrykning  for  at  indtage  en 
stærk  Forsvarslinie  ved  Saales  venstre  Bred.  Med 
disse  to  Muligheder  for  Øie  indrettede  Napoleon  sine 
Planer.  Bernadotte  og  Davoust  bleve  med  deres  Ar- 
meecorpser  sendte  mod  Nord  til  Naumburg,  som  Da- 
voust bemægtigede    sig    den    tolvte  October    tilligemed 

Broen  over  Saale  ;  venstre  Fløi  under  Lannes  og  Au- 
gereau  sendtes  mod  Jena,  og  høire  Fløi  under  Ney 
og  Soult  trak  han  sammen  ved  Saale  beredt  paa  med 
sine  to  Marschallers  Armeecorpser  at  vende  sig  enten 
til  Jena  eller  Naumburg,  naar  han  kunde  slutte  sig  til, 
hvilken  Plan  Fjenden  vilde  vælge.  Murat  streifede 
med  sit  Rytteri   allerede   frem  lige  til   Leipzigs   Porte. 

Den  trettende  October  om  Morgenen  besatte  Lan- 
nes Jena  og  saae  fra  Høiderne  Vest  for  Byen  hele 
Hohenlohes  Armee  for  sig  paa  Sletterne  mellem  Wei- 
mar og  Jena.  Paa  Meldingen  herom  ilede  Napoleon 
selv  til,  ankom  til  Jena  samme  Eftermiddag  og  troede 
nu  fuldt  og  fast,  at  Preusserne  havde  valgt  den  anden 
af  de  to  Muligheder  og  altsaa  rykkede  frem  mod 
Høiderne  langs  Saale  for  at  besætte  og  forsvare  dem 
mod  Franskmændenes  Angreb.  Baade  Soult,  Ney  og 
Murat  fik  Befaling  til  skyndsomst  at  ile  mod  Jena, 
medens  Davoust  fik  Ordre  til  at  holde  Overgangen  ved 
Naumburg  til  det  Yderste,  og  Bernadotte  skulde  enten 
trænge  frem  over  Dornburg  eller  ogsaa,  hvis  han  endnu 
den  trettende  October  var  i  Naumburg,  understøtte 
Davoust. 

Paa  den  venstre  Side  af  Saale  hæver  der  sig  flere  steile 
Høider,  navnlig  „die  Schnecke"  og  „Landgrafenberg". 
Det  sidste  Punkt  var  aldeles  ikke  besat  af  Preusserne, 
medens  Tauenziens  Corps  leirede  sig  paa  „Sneglen". 
Hohenlohe  ventede  nemlig  Franskmændenes  Angreb 
fra  Syd,  da  han  troede,  at  de  vare  gaaedeover  Saale  ved 
Saalfeld;  derfor  indtog  hans  Hær  en  Stilling  fra  Vest 
til  Øst  med  Tauenziens  Corps  som  yderste  venstre 
Flanke,  og  af  samme  Grund  lod  han  Høiderne  ved  Saale 
aldeles  uændsede  og  ventede  i  det  Høieste  kun  et 
Sideangreb  over  Jena  ,  hvorfra  nu  netop  Napoleon 
rykkede  frem  med  fire  Armeecorpser. 

Napoleon    benyttede    sig  hurtigt  af  Fjendens  Feil. 

Natten  mellem  den  trettende  og  fjortende  October  be- 
satte han  Landgrafenberg  med  Lannes's  hele  Corps 
og  Garden  ;  gjennem  næsten  ufremkommelige  Kløfter 
maatte  man  først  bane  Vei  for  Skytset. 

Medens  man  om  Morgenen  den  fjortende  October 
i  Fyrst  Hohenlohes  Hovedqvarteer  i  Capellendorf  endnu 
laae  i  sin  søde  Søvn,  stod  Napoleon  paa  Landgrafen- 
berg i  Spidsen  for  en  stor  Deel  af  sin  Hær,  som  han 
ved  opmuntrende  Tiltaler  begeistrede  til  den  fore- 
staaende  Kamp.  Klokken  Ni  om  Morgenen  var  Tauen- 
ziens  Corps  efter  en  to  Timers  Kamp  forjaget  fra 
Høisletten  foran  Landgrafenberg,  og  først  nu,  da  Na- 
poleon udviklede  sine  Stridskræfter  i  Ryggen  og 
Flanken  af  Fjenden  og  lod  „Sneglen"  angribe,  erfarede 
man  i  Hovedqvarteret ,  at  man  vilde  faae  et  Slag 
med  Storarmeen.  Hohenlohe  lod  nu  vel  alle  sine 
Tropper  marschere  frem  for  atter  at  bemægtige  sig  de 
tabte  Stillinger ;  men  Preusserne  bleve  fra  alle  Sider 
angrebne  af  Franskmændene  under  Lannes ,  Soult , 
Ney  og  Augereau ;  en  forbittret  Kamp  udspandt  sig 
om  Landsbyen  Vierzehnheiligen,  som  de  Franske  havde 
besat,  og  som  Preusserne  stak  i  Brand  med  Granater, 
medens  de  førgjæves  søgte  at  tage  den  tilbage.  Da 
Napoleon  saae  Preussernes  Rækker  vakle  allevegne, 
lod  han  sin  Hærs  Centrum  rykke  frem  til  et  Front- 
angreb, og  i  faa  Øieblikke  var  Preussernes  Nederlag 
almindeligt  og  afgjørende. 

Ruchels  Armeecorps,  der  talte  18,000  Mand, 
naaede  paa  denne  Tid  først  frem  til  Kamppladsen,  og 
Generalen  rykkede  opad  Høisletten  mod  Jena,  men  hans 
fremrykkende  Colonner  mødte  allerede  paa  alle  Kanter 
de  flygtende  Preussere,  bleve  selv  angrebne  af  Fransk- 
mændene og  snart  revne  med  i  den  almindelige  Flugt. 
Hohenlohes  Armee  havde,  naar  man  medtager  Ruchels 
Corps,  ialt  talt  70,000  Mand;  deraf  bedækkede  12,000 

Valpladsen,  og  15,000  bleve  fangne,  ligesom  over  to 
Hundrede  Kanoner  faldt  i  Fjendens  Hænder.  Af 
Franskmændene  kom  paa  Grund  af  den  saa  hurtig 
vundne  Seir  kun  50,000  Mand  i  Ilden;  de  havde  mistet 
4000  Faldne. 

Under  Kampen  havde  Napoleon  hørt  heftig  Kanon- 
torden mod  Nord,  men  var  ikke  bleven  synderlig  for- 
uroliget deraf ;  thi  der  havde  han  to  Armeecorpser  ialt 
50,000  Mand  under  Davoust  og  Bernadotte,  og  han 
havde  endnu  ingen  Anelse  om ,  at  den  preus- 
siske Hovedarmee  ,  under  Hertugen  af  Brunsvig 
drog  imod  Naumburg.  Den  trettende  October  om  Af- 
tenen var  denne  imidlertid  naaet  til  Auerstådt,  men 
forsømte  at  besætte  det  vigtige  Pas  Kosen.  Omtrent 
en  Miilsvei  fra  Auerstådt  danner  Terrainet  en  Kløft,  i 
hvis  Bund  en  lille  Bæk  snoer  sig  i  Krumninger,  indtil 
den  falder  i  Floden  lim.  Fra  begge  Sider  dannes 
bratte  Skraaninger  ned  til  Kløften,  og  Veien  fra  Wei- 
mar til  Naumburg  strækker  sig  ned  ad  den  ene  Skraa- 
ning  til  Bækken,  over  hvilken  der  fører  en  lille  Bro, 
og  derpaa  bugter  den  sig  opad  den  modsatte  Skraa- 
ning  gjennem  Byen  Hassenhausen,  der  danner  Cen- 
trum for  hele  denne  stærke  Stilling,  som  kaldes  Passet 
Kosen. 

Davoust  var  en  af  Frankrigs  dygtigste  Feltherrer ; 
da  han  led  af  en  stærk  Nærsynethed  og  følte  sig  trykket 
af  denne  Naturfeil,  var  han  dobbelt  forsigtig  og  sik- 
krede  sig  altid  ved  de  meest  omhyggelige  Undersø- 
gelser. Dette  havde  han  nu  ogsaa  gjort  denne  Gang, 
og  da  han  af  nogle  Fangers  Udsagn  vidste,  at  Hoved- 
armeen rykkede  frem  mod  ham,  besatte  han  Natten 
til  den  fjortende  October  Stillingen  ved  Kosen,  fast 
bestemt  paa  at  forsvare  sig  her  til  sidste  Mand,  da 
han  af  Napoleons  Ordre  saae,  hvilken  Priis  denne 
satte  paa,    at  han  holdt    den    og  Naumburg.     Han  op- 

fordrede  ogsaa  Bernadette  til  at  forene  sig  med  ham 
og  tilbød  endog  at  stille  sig  under  hans  Commando; 
men  af  lav  Misundelse  og  Fjendskab  mod  Davoust 
m  arscherede  Eernadotte  bort  fraNaumburg,  idet  han  for- 
sætlig misforstod  Keiserens  ovenfor  angivne  Ordre,  der 
dog  var  klar  nok.  Hans  hele  Armeecorps  løsnede 
derfor  ikke  et  Skud  paa  denne  berømte  Dag;  Davoust 
med  sine  26,000  Mand  har  hele  Æren  for  Slaget  ved 
Auerstadt. 

Fægtningen  begyndte  om  Morgenen  den  fjortende 
October  med  gjentagne  Angreb  af  det  talrige  preussiske 
Rytteri  mod  den  franske  Division  Gudin,  der  talte  ialt 
otte  Batailloner,  henved  syv  Tusinde  Mand.  Flere 
franske  Tropper  vare  endnu  ikke  naaede  frem  til  Stil- 
lingen, og  de  vare  næsten  ganske  blottede  for  Hestfolk ; 
men  det  franske  Fodfolk  satte  sine  velordnede  Quar- 
reer  mod  Rytteriets  Angreb  og  modtog  det  med  en  fryg- 
telig Geværild,  saa  at  det  tilsidst  begyndte  at  vige  og 
opløse  sig.  I  Mellemtiden  ankom  der  imidlertid  flere 
og  flere  preussiske  Tropper,  og  med  tre  Divisioner, 
henved  36,000  Mand,  Fodfolk  begyndte  nu  en  Række 
Angreb  mod  Hassenhausen,  hvor  imidlertid  ogsaa  hele 
Davousts  Armeecorps  var  ankommet.  Her  udspandt 
sig  en  morderisk  Fægtning.  Hertugen  af  Brunsvig, 
der  stillede  sig  i  Spidsen  for  de  fremstormende  preus- 
siske Grenaderer,  blev  dødeligt  saaret  i  Hovedet  af 
en  Kardætskkugle.  Hans  Fald  fremkaldte  Forfærdelse, 
men  tillige  Forbittrelse,  og  man  fortsatte  Angrebet  med 
fornyet  Kraft;  de  høiere  Officerer  udfoldede  et  aner- 
kendelsesværdigt Mod,  Kongen ,  alle  Prindserne  og 
Generalerne  kastede  sig  i  Ilden,  Kongen  fik  en  Hest 
skudt  under  sig,  Feltmarschal  Møllendorf  blev  dødeligt 
saaret,  men  da  et  nyt  Angreb  af  det  samlede  10,000 
Mand  stærke  Rytteri  under  General  Blucher  og  Kon- 
gens   Broder   Prinds  Wilhelm  mislykkedes,    og   begge 

Førerne  ble  ve  saarede ,  maatte  Preusserne  endelig 
trække  sig  tilbage  fra  Hassenhausen.  Nu  lod  imidlertid 
Davoust  sin  Hær  fra  tre  Sider  rykke  frem,  og  Kongen 
befalede  da  et  Tilbagetog  over  Auerstadt  til  Apolda. 
Dette  Tilbagetog  gik  i  Begyndelsen  for  sig  i  god  Orden, 
da  man  endnu  havde  to  friske  Divisioner  under  Mar- 
schal  Kalkreuth  til  at  dække  det,  og  Davousts  Tropper 
vare  altfor  udmattede  til  at  kunne  fortsætte  Kampen 
længere.  Preusserne  havde  mistet  ni  Tusinde  Døde  og 
Saarede,  fire  Tusinde  Fanger  samt  hundrede  og  femten 
Kanoner.  Davousts  Tab  beløb  sig  til  syv  Tusinde 
Døde  og  Saarede,  deriblandt  Halvdelen  af  Generalerne 
og  Obersterne. 

Den  preussiske  Konge  havde  befalet,  at  Tilbage- 
toget skulde  skee  i  Retning  af  Weimar.  Han  vidste 
endnu  Intet  om  Slaget  ved  Jena  og  vilde  søge  Dæk- 
ning bag  Hohenlohes  Armee;  men  nu  stødte  Flygt- 
ningerne  fra  dennes  og  Ruchels  Armeer  til  og  op- 
fyldte Veiene;  Bernadottes  Armeecorps  rykkede  frem 
over  Dornburg,  naaede  Apolda  og  truede  med  et  An- 
greb i  Flanken.  Marschen  rettedes  da  mod  Somerda, 
men  almindelig  Uorden  indtraadte,  forøgedes  af  det 
indtraadte  Mørke  og  gik  tilsidst  over  til  den  fuldstæn- 
digste  Flugt,  i  hvilken  ogsaaKalkreuths  Di  visioner  bleve 
revne  med.  En  Mængde  Bagagevogne  spærrede  overalt 
Veiene;  thi  de  preussiske  Officerer  slæbte  Masser  af 
Beqvemmelighedsgjenstande  med  sig  i  Felten,  ligesom 
Franskmændene  under  Syvaarskrigen.  De  Flygtende 
spredtes  derfor  i  alle  Retninger  paa  fri  Mark  og  bortka- 
stede Vaaben,  Tornystre  og  Alt,  hvad  der  kunde  hindre 
deres  skyndsomme  Flugt;  Mange  søgte  et  Skjul  heelt 
inde  i  Harzens  Skovstrækninger.  Man  har  beregnet, 
at  10,000  Mand  af  den  preussiske  Hær  ere  forsvundne 
efter  Slagene  ved  Auerstadt  og  Jena,  uden  at  man  kan 
gjøre  noget  Regnskab    for ,    hvor    de   ere    blevne    af. 

Vi  skulle  imidlertid  ikke  videre  forfølge  de  slagne 
preussiske  Troppers  Skjæbne,  men  kun  indskrænke  os 
til  at  sige,  at  af  hele  der  store  preussiske  Hær  frelste  sig 
ialt  kun  henved  25,000  Mand,  der  senere  kunde  for- 
ene sig  med  Russerne  og  gjenoprette  den  preussiske 
Ære  i  de  følgende  Slag.  Resten  var  lidt  efter  lidt 
bleven  et  let  Bytte  for  de  franske  Armeecorpser ;  thi 
den  slagne  Fjende  blev  i  alle  Retninger  forfulgt  med 
den  største  Kraft. 

*  REDERIK  GRANZOW. 


Nordtydskland  under  den  franske  Besættelse 
1806  til  1807*). 

Første  Afdeling. 


i. 

Oiden  Felttoget  i  1806  var  blevet  aabnet,  var  Berlins 
Befolkning  et  Bytte  for  en  feberagtig  Angst.  Natten 
mellem  den  fjortende  og  femtende  October,  der  var 
klar  og  lys  som  den  smukkeste  Sommeraften,  blev 
mærkelig  ved  et  prægtigt  Nordlys,  en  Fremtoning, 
som  heelt  forstyrrede  de  overtroiske  Sjæle.  „Henimod 
Midnat,"  siger  et  Øievidne,  „kom  Himlen  paa  eengang 
til  at  ligne  et  Ildhav  med  Bølger,  der  brøde  sig  mod 
hinanden.  Man  fristedes  til  at  sige,  at  Himlen  selv 
var  i  Krigstilstand."  De  Bibelfaste  erindrede,  at  paa 
Makkabæernes  Tid  havde  et  lignende  Syn  forkyndt 
Jøderne  de  største  Ulykker.  Den  Nat  forsøgte  Mange, 
der  plagedes  af  mørke  Anelser,  forgæves  alle  de  Midler 
mod  Søvnløshed,  som  Jean  Paul  Richter  nyligt  havde 
angivet,  og  af  hvilke  det  virksomste  var  det  at  sætte 
sig  for  ikke  at  ville  falde  i  Søvn. 

Bevægelsen  voxede  med  hver  Time;  Værtshusene 
og  Tobaksboderne  vare  stadigt  fulde  af  Folk ;  Politi- 
ken og  Krigen  var  den  bestandige  Gjenstand  for  Sam- 
talerne, der  snart  gik  over  til  Skjænderier,  ja  endogsaa, 


*)    Efter  Re  vue  contemporaine. 

og  det  endda  blandt  velopdragne  Folk ,  stundom 
til  Haandgribeligheder.  De ,  som  tvivlede  om  de 
preussiske  Vaabens  Held,  vare  i  afgjort  Mindretal  og 
havde  tilsidst  besluttet  at  tie  stille  og  nøies  med  at 
trække  paa  Skuldrene.  Mellem  dem  lagde  man  Mærke 
til  en  Vaabensmed  ved  Navn  Sauerbrey,  der  var  godt 
kjendt  mellem  Folk  under  Øgenavnet  „Overgeneralen". 
Han  var  en  Mand  paa  halvfjerdsindstyve  Aar  og  havde 
siden  Revolutionen  været  en  varm  Beundrer  af  Fransk- 
mændene. Paa  Consulatets  Tid  havde  han  spaaet, 
at  Napoleon  vilde  erobre  hele  Tydskland  og  derefter 
hele  den  øvrige  Verden. 

Bevægelsen  var  ikke  mindst  livlig  i  Theatret, 
hvor  enhver  Hentydning  til  Forhaabningerne  om  Seir 
beklappedes  med  vild  Glæde.  „I  de  sidste  Dage," 
siger  en  Samtidig,  „vilde  Kongen  sikkert  have  kom- 
met til  at  taale  en  eller  anden  offentlig  Fornærmelse, 
hvis  man  havde  seet  ham  vende  hjem  uden  at  have 
leveret  noget  Slag."  Naar  Tæppet  rullede  op  for 
„Wallenstein"  eller  „den  politiske  Kandestøber", 
var  der  altid  fuldt  iluus.  Man  raabte  ivrigt  paa 
Krigssangen  af  „Wallenstein":  „Die  Trommel  ruft, 
die  Fahne  weht",  og  det  andet  Stykke  vakte  ikke 
mindre  Jubel,  da  Skuespilleren  Buzelmann  i  en  Replik, 
hvor  der  er  Tale  om  at  hævne  Polens  Forurettelser, 
satte  Tydskland  i  Stedet  for  Polen.  Alle  Bladene  i 
Berlin  havde  skruet  sig  op  til  et  uhyre  krigersk  Standpunkt. 

Den  ellevte  October  havde  man  erfaret  Tauen- 
ziens  Tilbagetog  og  to  Dage  efter  Prinds  Ludvig  af 
Preussens  Død,  der  udbredte  almindelig  Skræk,  thi 
han  var  den,  man  meest  havde  stolet  paa.  Derpaa 
fulgte  enkelte  bedragerske  Glimt  afHaab.  Siden  man 
havde  hørt  om  Fægtningen  ved  Saalfeld,  hvor  Prind- 
sen  var  falden,  talte  alle  Efterretninger  over  Leipzig 
og  Dresden    kun  om  Seire  lige  til  den    syttende  Octo- 

ber.  Først  hed  det  sig,  at  Prindsen  af  Hohenlohe 
havde  slaaet  eller  splittet  Soult's  Corps  ved  Zeitz,  se- 
nere, at  Murat  var  fangen,  og  den  store  franske  Artilleri- 
park tagen  o.  s.  v.  Man  troede  den  Gang,  at  Kon- 
gen og  Hohenlohe  færdedes  hver  paa  sin  Side  af 
Saale,  og  da  man  havde  faaet  Vished  om,  at  Fransk- 
mændene vare  i  Naumburg,  meente  man,  at  de  vare 
komne  mellem  en  dobbelt  Ild.  Commandanten,  Grev 
Schulenburg,  lod  udstede  Bulletiner  om  denne  fore- 
givne Seir,  og  Gaden,  hvori  han  boede,  var  altid  fuld 
af  Folk,  som  krævede  nøiere  og  mere  i  det  Enkelte 
gaaende  Efterretninger  om  Seiren. 

Endelig  den  syttende  om  Morgenen  kom  Ulykkes- 
budskabet om  Slaget  ved  Jena,  og  Statsraadet  sam- 
ledes strax  for  at  tage  de  fornødne  Forholdsregler 
navnlig  til  strax  at  flytte  alle  offentlige  Kasser  „og 
tillige  deres  egne,"  tilføier  et  Flyveskrift  fra  de  Tider. 
Man  opslog  paa  alle  Gadehjørner  røde  Plakater  med 
den  Paaskrift: 

„Der  Konig  hat  eine  Bataille  verloren;  jetzt  ist 
Ruhe  Burger  Pflicht,    ich  bitte  dårum.     Schulenburg." 

Det  var  som  den  Gang,  den  romerske  Prætor  efter 
Slaget  ved  Cannæ  skrev  „pugna  magna  victi  sumus"*) ; 
men  her  forstod  Seirherren  bedre  at  benytte  sin  Seir 
end  der. 

Der  blev  nu  en  Forvirring,  en  ubeskrivelig  Ræd- 
sel: „Berlin  lignede  en  uhyre  Bikube,  som  var  om- 
spændt af  Flammer."  Et  heelt  Mylder  af  høie  Embeds- 
mænd, Adelsmænd  og  Rigmænd  flygtede  ad  Stettin, 
Kustrin  eller  Schlesien  til  med  Alt,  hvad  de  kunde 
føre  med  sig.  Til  Gjengjæld  flyede  Landboerne  ind 
til  Byen  med  alle  deres  rørlige  Eiendele.  Det  var 
lignende  Scener  som    dem,  Paris  saae    1814    og    1815. 


*)  Vi  ere  bierne  overvundne  i  et  stort  Slag. 

Redacteurerne  og  Udgiverne  af  de  patriotiske  Blade 
vare  ikke  de  Sidste  til  at  flygte.  Efter  nogle  Timers 
Forløb  var  der  ikke  et  eneste  Kjøretøi  tilbage  i  Berlin, 
ikke  engang  en  Hest  eller  et  Æsel  var  at  faae,  og  man 
ventede  hvert  Øieblik  at  see  Franskmændene,  skjøndt 
de  endnu  ikke  vare  komne  forbi  Halle.  Til  en  saa 
brat  Overgang  fra  den  meest  opskruede  Selvtillid  til 
Modløshed  og  Fortvivlelse  kan  Historien  næppe  op- 
vise Magen. 

Enkelte  fornuftige  Mænd  havde  dog  lige  fra  Kri- 
gens Begyndelse  af  tænkt  over  Midler  til  at  beskytte 
Berlin  mod  et  pludseligt  Overfald.  Herom  finder  man 
mærkelige  Oplysninger  i  en  nutildags  meget  sjelden 
lille  Bog,  som  1807  blev  udgivet  i  Berlin  af  en  ud- 
mærket Officeer  J.  von  Voss.  I  de  første  Dage  af  Oc- 
tober  havde  han  gjennem  Statsraaderne  Colin  og  Tis- 
mar  tilstillet  Commandanten  en  Plan  til  at  sikkre  alle 
Overgangene  over  Havel  og  Spree  og  til  i  et  givet 
Øieblik  at  sætte  Sumpene  i  Telton-Kredsen  under  Vand. 
Schulenburg  havde  først  afviist  denne  Plan  som  aldeles 
unyttig,  men  om  Morgenen  den  13deOctober  blev  Voss 
meget  forundret  over  at  see  Statsraad  Colin  træde  ind 
til  sig  for  at  hente  ham  til  Commandanten.  Voss,  som 
før  havde  havt  flere  temmelig  haarde  Sammenstød  med 
Schulenburg,  havde  som  Følge  af  Efterretningerne  om 
Kampene  ved  Schleitz  og  Saalfeld,  en  særdeles  opmærk- 
som og  høflig  Tilhører  i  Greven.  Commandanten  bad 
ham  i  Hast  at  udkaste  en  Forsvarsplan  i  Overens- 
stemmelse med  sine  tidligere  Ideer,  hvilket  Voss  skyndte 
sig  at  gjøre  efter  at  have  foretaget  en  hurtig  Under- 
søgelse af  Terrainet.  Men  da  han  den  næste  Morgen 
kom  igjen  med  sin  Plan,  havde  Vinden  vendt  sig. 
Commandanten  havde  igjen  faaet  Mod  ved  de  ovenfor 
omtalte  beroligende  Efterretninger,  hvorpaa  han  hvert 
Øieblik  ventede  at  faae  officiel  Stadfæstelse.     Der  var 

blot  een  Ting,  som  gjorde  ham  lidt  usikker  i  sin  Sag, 
nemlig  den  Omstændighed,  som  var  ganske  sikker,  at 
der  havde  viist  sig  en  fransk  Patrouille  i  Leipzigs  Gader. 
Men  medens  Voss  confererede  med  ham,  kom  der  et 
Bud  fra  Dresden,  der  meldte,  at  Churfyrsten  af  Sachsen, 
der,  som  man  vidste,  stod  færdig  til  at  forlade  sin  Hoved- 
stad, pludseligt  havde  opsat  sin  Afreise.  Denne  Om- 
stændighed var  for  den  skarpsindige  Commandant  en 
sikker  Bekræftelse  paa  Franskmændenes  Nederlag.  Og 
nu  kunde  han  knap  længere  huske,  hvad  han  saa  me- 
get havde  bedt  om  Dagen  før.  Han  gjennemsaae  flyg- 
tigt Planen,  og  da  Forfatteren  deri  gik  ud  fra  Mulig- 
heden af  en  uheldig  Kamp,  ifølge  hvilken  Kongen 
ikke  længere  skulde  kunne  holde  sig  paa  høire  Bred 
af  Saale,  hvilket  vilde  give  Fjenden  Leilighed  til  med 
overlegne  Kræfter  at  gaae  over  Elben  og  Spree,  lod 
Commandanten  ham  koldt  vide,  at  slige  Forudsætninger 
vare  „sehr  gewagt".  I  Virkeligheden  vare  de  i  samme 
Øieblik,  som  Samtalen  fandt  Sted,  indtrufne,  og  mere 
end  det. 

Alle  Landets  Byer  vaklede  i  denne  frygtelige  Oc- 
tober  Maaned  ligeledes  mellem  Angst,  ugrundet  Glæde 
og  Trøstesløshed.  IKonigsberg  havde  enCoureer,  der 
var  sendt  til  Rusland,  underveis  forkyndt  Fransk- 
mændenes foregivne  Nederlag.  Det  var  om  Aftenen; 
en  Herre  løb  hen  i  Theatret,  steg  op  i  en  Loge,  hvor- 
fra han  forkyndte  den  lykkelige  Nyhed ,  der  snart 
spredtes  over  hele  Byen.  „Denne  Nat,"  siger  en  Sam- 
tidig, „blev  mere  livlig  og  glad,  end  Nætterne  ellers 
pleie  at  være  det  i  dette  uhyggelige  Clima.  Paa  dette 
Vanvid  fulgte  fem  lange  Dage  fulde  af  en  Uvished, 
som  maatte  kaldes  lykkelig  i  Sammenligning  med  den 
sørgelige  Vished,  der  fulgte.  Snart  kom  de  meest  over- 
vældende Nyheder  efter  hverandre  uden  Mellemrum : 
Jena,  Auerstadt,  Hærens  Nederlag  og  Opløsning,  den 

skammelige  Overgivelse  af  Magdeburg,  Stettin  og  Kti- 
strin.  Alt  var  tabt,  Æren  med!  Vi  vidste  ikke,  hvor 
Kongen  eller  Dronningen  vare,  ja  ikke  engang,  om  de 
levede  endnu.  Snart  saae  vi  imidlertid  nogle  høie 
Embedsmænd  komme  den  Ene  efter  den  Anden;  det 
var  Levninger  fra  Skibbruddet;  dem  brød  man  sig  kun 
lidt  om.  Og  i  Stedet  for  at  søge  at  hæve  Folkeaanden 
i  disse  Provindser,  der  vare  Rigets  sidste  Haab,  syn- 
tes de  at  lægge  an  paa  atgjøre  os  heelt modløse!  Fra 
dem  kom  altid  de  meest  nedtrykkende  Nyheder  og 
Gisninger.  Lidt  senere  kom  talrige  Flygtninge  fra 
Berlin,  der  slet  ikke  syntes  om  Konigsberg,  og  som 
man  ei  heller  syntes  om  der,  da  de  ikke  bestilte  Andet 
fra  Morgen  til  Aften  end  at  rase  og  klage  over  Savnet 
af  Fornøielserne  i  deres  kjære  Hovedstad." 

General  Riichel,  som  var  udnævnt  til  Commandant 
i  Konigsberg,  havde  ved  Jena  faaet  et  saa  haardt  Saar, 
at  man  i  flere  Dage  havde  holdt  ham  for  død,  hvad 
den  franske  Bulletin  om  Slaget  ligeledes  berettede. 
Men  han  kom  sig  meget  hurtigt,  da  Kuglen,  som 
havde  truffet  ham  midt  i  Brystet,  havde  mistet  sin 
Kraft  ved  at  støde  mod  en  Lommebog,  fuld  af  Pa- 
pirer. Han  var  en  flink  Soldat;  men  det  var  at  gjøre 
for  megen  Ære  af  ham  at  troe ,  at  han  havde  Talent 
til  at  være  Øverstcommanderende.  Ved  sin  første  Re- 
vue  henvendte  han  en  streng  Bebreidelse  til  adskillige 
Officerer,  som  havde  været  heelt  kjække  i  Berlin,  men 
meget  spage  ved  Jena  og  Auerstadt:  „At  løbe  om  i 
Gaderne,  drikke  Champagne,  gjøre  Qvalm  og  gaae 
med  store  Fjerbuske,  det  er  ikke  det,  som  gjør  Folk 
til  Soldater." 

Endelig  kom  Kongen  til  denne  Preussens  anden 
Hovedstad,  hvorfra  Krigen  snart  skulde  forjage  ham. 
Denne  Fyrstes  af  Naturen  sørgmodige  Ansigt  saae  endnu 
mørkere  ud,  efter  hvad  der  var  foregaaet,  og  under  Paa- 

virkning  af  Angsten  for,  hvad  der  vilde  skee.  Ved  en 
af  de  sidste  Poststationer  havde  en  gribende  Scene  gjort 
et  dybt  Indtryk  paa  ham.  Da  han  skiftede  Heste, 
kom  Postholdersken,  næsten  vanvittig  af  Uro  og  Sorg, 
med  to  Smaapiger  ved  Haanden  styrtende  hen  til  Vogn- 
døren og  spurgte  hulkende  Kongen,  om  han  ikke  kunde 
give  hende  nogen  Underretning  om  to  Sønner,  hun  havde 
ved  Hæren.  „Aknei,"  svarede  Kongen.  „Men,  Herre, 
de  stode  begge  ved  det  og  det  Regiment,  Deres 
Majestæt  veed  da  idetmindste,  hvor  det  er?"  „Nei," 
maatte  den  ulykkelige  Fyrste  svare  igjen.  I  samme 
Øieblik  kjørte  man  til,  og  den  fortvivlede  Families  Kla- 
ger forfulgte  endnu  i  nogen  Tid  Officererne  i  Escorten 
og  Kongen  selv,  som  heftigt  bevæget  med  Hovedet 
mellem  Hænderne  havde  kastet  sig  tilbage  i  Vognen. 

II. 

Mellem  de  Beretninger  af  Reisende,  som  besøgte 
Valpladserne  i  Thuringen  paa  en  Tid,  da  Erindringerne 
om  Jena  og  Auerstådt  endnu  vare  lyslevende,  er  en  af 
de  meest  interessante  den,  som  kort  efter  Tilsitfreden 
fremkom  i  „Vertraute  Briefe".  Vi  skulle  her  gjengive 
de  meest  iøinefaldende  Træk  af  denne  Beretning,  især 
med  Hensyn  til,  hvad  der  findes  i  den  af  Fortællinger 
og  Skildringer,  medens  vi  for  største  Delen  overspringe 
de  mange  strategiske  Bemærkninger. 

„Private  Forretninger,"  siger  den  berlinske  Rei- 
sende, „havde  kaldet  mig  til  Leipzig,  og  jeg  benyttede 
denne  Leilighed  til  at  gjøre  en  Valfart  til  den  preussi- 
ske Hæders  Grav;  Jeg  reiste  langs  begge  Bredder  af 
Saale  fra  Saalburg  til  Kosen.  Der  har  Tydskland  mi- 
stet sit  sidste  Holdepunkt  og  er  nu  et  Bytte  for  de  to 
uforsonlige  rivaliserende  Magter:  de  franske  Kanoner 
og  de  engelske  Penge.  Den  smukke  Saale -Dal  er  fra 
gammel  Tid  af  en  classisk  Jordbund.     Efter  tyve  Aars 

som  oftest  uheldige  Krige  holder  Østerrig  sig  endnu; 
Polen  stod  i  Aarhundreder ,  skjøndt  der  herskede  et 
stadigt  Anarki;  det  havde  dog  hverken  egen  Industri 
eller  egen  Hær  og  var  omgivet  af  rovgridske  Naboer. 
Det  vil  til  evig  Tid  for  Efterverdenen  være  en  Gjen- 
stand  for  Forundring,  at  et  Folk,  som  i  syv  Aar  har 
staaet  sig  imod  et  Forbund  af  de  mægtigste  Stater  i 
Europa*),  saa  fuldstændigt  er  bukket  under  i  syv  Dage 
(fra  den  8de  til  den  15de  October  1806).  Mon  der  i 
Historien  gives  noget  Exempel  paa  et  saa  pludseligt  og 
fuldstændigt  Fald?" 

Saaledes  tænkte  den  Gang  de  preussiske  Fædre- 
landsvenner, som  vare  endnu  mere  nedslagne,  end  Fransk- 
mændene vare  det  efter  Waterloo;  thi  de  havde  tabt 
Æren  med.  De  kunde  ikke  forudsee  den  nære  Op- 
reisning  i  1813  og  endnu  mindre  et  nyt  syv  Dages 
Felttog**),  som  et  halvt  Hundrede  Aar  senere  skulde 
overgaae  Frederik  den  Stores  dristigste  Forventninger. 

Saalburg,  hvor  det  første  Sammenstød  fandt  Sted 
1806,  har  noget  nær  den  mærkeligste  Beliggenhed,  som 
findes  i  denne  Dal,  hvor  der  er  fuldt  op  af  maleriske 
Punkter.  Floden  Saale  bugter  sig  dér  omkring  en  om- 
trent tusind  Fod  høi,  fremskydende  enlig  Bjergryg,  som 
ned  ad  Floden  er  afskaaret  i  Terrasser.  Paa  denne 
Høideryg,  der  i  Bølgelinier  strækker  sig  omtrent  i  en 
Miils  Længde,  ligger  Saalburg,  en  gammel  Stad,  som 
paa  de  Tider  var  omgivet  af  en  Fæstningsmuur,  der 
stammede  fra  Middelalderen.  Byen  bestod  af  en  ene- 
ste Gade,  som  nedad  en  stærk  Skraaning  førte  til 
den  eneste  Bro,  der  var  over  Saale,  en  Træbro.  Den 
øieblikkelige  Erobring  af  Saalburg  var  en  af  de  væ- 
sentligste Betingelser   for,    at  Napoleons  Plan    skulde 


*)   Syvaarskrigen  1756—1763. 
**)  Mod  Østerrig  i  1866.  Red. 

lykkes,  og  den  ottende  October  viste  de  franske  For- 
tropper under  Murat  sig  for  Saalburg.  Stillingen  var 
kun  besat  af  en  Bataillon  Fodfolk,  to  Escadroner  og 
nogle  Kanoner,  og  man  ventede  saa  lidt  Franskmænde- 
nes Hovedangreb  der,  at  der  ikke  synes  at  have  været 
truffet  nogen  Foranstaltning  til  et  alvorligt  Forsvar. 
Man  havde  hverken  afbrændt  Broen  eller  barricaderet 
den  gamle  Port.  Henimod  Kl.  halv  fire  om  Eftermid- 
dagen hørte  Tauenzien,  der  commanderede  den  nær- 
meste Post,  af  Kanontordenen,  at  Saalburg  blev  angre- 
bet. Han  skyndte  sig  derhen,  idet  han  altfor  seent  be- 
greb denne  Stillings  Vigtighed;  men,  før  han  naaede 
Schleitz,  fik  han  at  vide,  at  al  Modstand  var  ophørt  alene 
ved  de  franske  Fortroppers  Fremrykning. 

De  preussiske  Forfattere  tillægge  maaskee  denne 
første  Feil  en  altfor  stor  Betydning.  De  paastaae,  at 
hvis  denne  Post  fra  først  af  var  bleven  stærkere  besat 
eller  forsvaret  saa  længe,  til  der  kunde  komme  Hjælp, 
vilde  Napoleon,  der  da  ikke  i  rette  Tid  havde  kunnet 
lade  sit  Centrum  rykke  frem,  have  været  nødt  til  at 
forsinke  Fløienes  Fremrykning  og  følgelig  heelt  forandre 
sin  Plan.  Ganske  vist  var  der,  baade  til  Høire  og  Venstre 
for  Broen  ved  Saalburg,  Vadesteder,  men  disse  Over- 
gange, der  vare  gode  nok  for  lette  Tropper,  vilde  nød- 
vendigviis  have  forsinket  Fremrykningen  af  de  to  Corpser 
i  Centrum.  Fremdeles  paastaae  de,  at,  hvis  Napoleon 
blot  havde  været  nødt  til  at  anvende  to  Dage  til  at 
tage  eller  omgaae  denne  Stilling,  vilde  han  have  fundet 
Tauenzien  og  Prinds  Ludvig  forenede  med  Hohenlohe. 
Der  havde  da  altid  været  det  tvivlsomme  Udfald  af  et 
Slag  at  haabe  paa.  Det  faaer  nu  at  staae  hen ;  men  der- 
som den  ydmygende  Fred  i  Tilsit  var  en  af  Hovedgrun- 
dene til  det  første  Keiserdømmes  Fald ,  er  det  dog  mu- 
ligt, at  det  havde  været  mere  i  Napoleons  Interesse ,  hvis 
han  havde  fundet  en  bedre  ledet  og  mindre  uheldig  Mod- 

stand  i  18 06  5  han  havde  da  maattet  underhandle  umid- 
delbart med  Preussen  selv  og  maaskee  vundet  det  ved  en 
eller  anden  høimodig  Indrømmelse. 

Hvorom  Alting  er,  modtog  Napoleon,  som  da  havde 
sit  Hovedqvarteer  en  halv  Miil  derfra,  i  Ebersdorff  hos 
Fyrsten  af  Reusz,  med  ufordulgt  Glæde  Efterretningen 
om  Saalburgs  hurtige  Indtagelse,  der  sikkrede  ham 
Udførelsen  af  hans  Hovedbevægelse.  „Han  saae  strax," 
siger  vor  preussiske  Reisende,  „med  hvilke  Generaler 
han  havde  at  gjøre.  Hvor  kunde  han  da  Andet  end 
være  tilfreds?" 

Dagen  efter,  den  niende  October,  dreve  de  franske 
Fortropper  under  deres  Fremrykning  hurtigt  Tauen- 
zien  ud  af  hans  Stilling  paa  Høiderne  ved  Oetteritz  bag 
ved  Schleitz.  Den  stakkels  Landsby  Detteritz,  der  af- 
brændte under  Fægtningen,  var  endnu  halvandet  Aar 
efter  ikke  bleven  gjenopbygget. 

Vor    Reisende,   der  kom    fra  Leipzig,   havde  be- 
gyndt med  sine  Undersøgelser  fra  Zeitz  af.     Man  for- 
talte i  Berlin,  at  denne  lille  By,  gjennem  hvilken  de 
franske  Tropper  efter  Kampene  ved  Schleitz  og  Saalfeld 
vare  dragne  ad   Gera  til,  var  bleven  hærget  paa  alle 
mulige  Maader.     „Dette  er    paa    ingen  Maade    sandt 
Største  Delen   af  de  Byer,    som  laae  paa  Hærens  Vei 
havde    naturligviis   lidt  meer  eller  mindre.     Alle  Sol 
daterne  vare  ingenlunde  Dydshelte;  mange  af  dem  for 
langte  Viin  og   andre  mindre  uskyldige   Adspredelser 
Men    ingen    Bolig  var    bleven   ødelagt    eller   plyndret 
hverken   i  Zeitz   eller  andetsteds."     Denne    Erklæring 
er  af  Vægt,  da  den  er  afgivet  paa  Stedet  selv  kort  ef- 
ter Begivenhederne,  og  det  af  et  Øienvidne,  som  ingen- 
lunde var  begeistret  for  Franskmændene. 

Fra  Zeitz  til  Gera  er  der  tre  Miil.  Dér  fulgte  vor 
Reisende  Napoleons  eget  Spor.  Denne  var  om  Aftenen 
den  tiende  October  kommen  med  sin    Garde   til  Auma 

og  havde  tilbragt  Natten  dér.  Denne  lille  By  maatte 
i  flere  Dage  og  Nætter  bære  saa  mange  Gjennemmar- 
scher  af  Tropper,  at  de  kostede  den  omtrent  95,000 
Thaier.  En  Barbeer  i  Auma  roste  sig  af,  at  han  ved 
denne  Leilighed  havde  barberet  adskillige  Prindser  og 
Generaler.  Han  fortalte  i  den  Anledning  en  Historie, 
som  blev  meget  populair  i  Tydskland  og  nok  fortjente 
at  være  det. 

Barberen  var  i  Færd  med  at  behandle  en  Gene- 
ral, da  han  gjennem  Vinduet  saae,  at  Soldaterne  bort- 
førte hans  eneste  Ko.  Ved  Synet  heraf  tabte  han  sin 
Barbeerkniv,  hvad  der,  i  Forbigaaende  sagt,  var  en  heel 
Deel  fornuftigere  end  at  give  sin  Kunde  en  Flænge  i 
Ansigtet.  Da  denne  hørte,  hvad  Grunden  var  til  hans 
Sindsbevægelse,  sprang  han  hurtigt  op  og  løb,  med 
den  ene  Side  af  Ansigtet  barberet  og  den  anden  ind- 
sæbet, ud  paa  Gaden,  bjergede  Koen,  trak  den  selv 
ind  i  Stalden  og  bandt  den.  Desværre  kjender  man 
ikke  Generalens  Navn;  det  var  et  Træk,  som  ikke 
vilde  vanhelde  Nogens  Levnetsbeskrivelse. 

Napoleon  var  oppe  Klokken  tre  om  Morgenen  og 
drak  sinThee,  medens  hans  studerede  sit  Landkort,  da 
man  bragte  ham  to  unge  Mennesker,  som  man  havde 
grebet  paa  Veien  fra  Gera  til  Jena.  Man  havde  anseet 
dem  for  Spioner  og  tog  maaskee  ikke  heelt  feil.  Den 
ene  af  dem  var  en  temmelig  ynkeligt  udseende  Tydsker, 
men  den  anden  fremtraadte  med  stor  Sikkerhed.  Han 
sagde ,  at  han  var  en  Søn  af  Lord  Sinclair ,  Baronet, 
hvilket  blev  befundet  at  være  rigtigt,  og  tilføiede,  at  det 
var  sært,  at  man  kunde  troe,  at  en  Gentleman  som  han 
reiste  sammen  med  en  Spion.  Paa  Keiserens  Svar,  at 
det  ikke  var  mindre  sært,  at  en  Søn  af  en  Lord  reiste 
tilfods  under  slige  Forhold,  svarede  han  uden  at  lade 
sig  forbløffe,  at,  naar  man  skulde  reise  tilvogns  eller 
tilhest,    maatte   man  nødvendigviis  have    Heste,    men 

Hæren  havde  udskrevet  alle  dem,  der  fandtes  i  Egnen. 
Keiseren  smilede ;  han  kunde  godt  lide  raske  Folk,  men 
han  lod  dog  de  to  unge  Mennesker  holde  i  Forvaring, 
til  Slaget  var  forbi. 

Samme  Morgen  kom  Napoleon  til  Gera  og  besteg 
strax  Galgenberg,  et  ophøiet  Punkt  der  i  Nærheden. 
Han  udfoldede  sit  Kort  og  udspurgte  længe  Postmeste- 
ren fra  Zeitz,  der  midt  om  Natten  af  Husarer  var  ble- 
ven hentet  ud  af  sin  Seng,  om  de  topographiske  Forhold 
der  i  Egnen. 

Fra  Gera  fortaltes  der  ogsaa  en  lille  Historie.  En 
Underlieutenant  af  den  unge  franske  Garde  var  bleven 
indqvarteret  hos  en  gammel,  tilsyneladende  skikkelig 
og  fredelig  Mand,  overfor  hvem  han  ikke  troede,  at 
han  behøvede  at  tage  noget  Hensyn.  Da  han  paa  en 
Tid,  da  Tjeneren  ikke  var  hjemme,  manglede  Tobak, 
var  han  uforskammet  nok  til  at  sige  til  Herren  i  Huset, 
at  han  ikke  var  for  god  til  at  opvarte  en  af  Keiserens 
Officerer.  Den  gamle  Mand  sagde  ikke  et  Ord,  tog 
sin  Hat  og  Stok  og  gik  hen  og  hentede  Tobakken,  men, 
da  han  kom  tilbage,  kastede  han  Pakken  paa  Bordet 
og  raabte,  idet  han  reiste  sig  i  sin  fulde  Høide :  „Hvad 
troer  Din  Grønskolling,  at  Din  Keiser  vilde  sige,  hvis 
han  vidste,  at  Du  lader  Dig  opvarte  af  en  Oberstlieute- 
nant,  som  har  gjort  Syvaarskrigen  med  under  Eders 
Faner,  og  som  maaskee  har  havt  Din  Fader  til  Kamme- 
rat?" Man  tilføier,  at  en  Gardecapitain,  som  var  til- 
stede, tog  den  sachsiske  Veterans  Parti  og  tvang 
Fusentasten  til  at  gjøre  en  Undskyldning. 

Napoleon  havde  stor  Aarsag  til  at  skaane  den 
brave  Churfyrste  af  Sachsen ,  der  kort  efter  blev  hans 
Forbundsfælle  og  holdt  ud  som  saadan  lige  til  det 
Sidste.  Mange  af  Officererne  i  det  sachsiske  Hjælpe- 
corps  toge  ikke  med  god  Villie  Deel  i  Felttoget 
1806.     En  af  dem,  som  var  bleven  tagen  vedSaalfeld, 

begyndte  et  kort  efter  offentliggjort  Brev  til  en  Ven 
saaledes:  „Jeg  har  lovet  stadigt  at  lade  Dig  høre  om 
vore  Bedrifter.  Igaar  have  vi  udrettet  Meget,  men 
det  gik  rigtignok  baglænds."  Denne  Indledning  tyder 
ikke  paa,  at  han  havde  taget  sig  .Sagen  synderlig  nær. 
Dog  holdt  Sachserne  sig  meget  bravt  i  den  store  Kamp 
den  fjortende  October. 

Før  vor  Reisende  besøgte  de  to  store  Valpladser, 
gjorde  han  en  pligtmæssig  Valfart  til  Prinds  Ludvigs 
Grav  i  Saalfeld,  som  da  var  Gjenstand  for  en  vis 
folkelig  Tilbedelse.  Velunderrettede  Folk  vare  langt 
fra  at  dele  denne  Begeistring :  de  klagede  over ,  at 
Prindsen  ikke  havde  gjort  bedre  Brug  af  sit  Mod.  Han 
var  en  lykkelig  begavet  Mand,  men  allerede  ødelagt 
af  alle  Slags  Udsvævelser.  Alle  militaire  Forfattere 
ere  enige  om  at  dadle  hans  Opførsel  ved  Saalfeld ;  hans 
hæderlige  Død  kom  meget  beleiligt  til  at  udsone  den 
ubegribelige  Uforsigtighed,  han  begik  ved  at  føre  Avant- 
garden ind  i  denne  sumpede  Dal,  en  reen  Fælde,  som 
lukkedes  af  skovgroede  Høider,  der  ikke  blot  beher- 
skede Preussernes  Stilling,  men  afskar  dem  deres  ene- 
ste Retraite-Linie.  „Franskmændene  havde  ikke  en- 
gang behøvet  at  affyre  et  eneste  Geværskud ;  det  vilde 
have  været  tilstrækkeligt  at  rulle  Stene  ned  ad  Skraa- 
ningerne  for  at  jage  Preusserne  ud  i  Saale."  Prinds 
Ludvigs  Opførsel  var  saa  meget  desto  forunderligere, 
som  man  Aftenen  før  havde  hørt  ham  indskærpe  sine 
Officerer  at  vise  den  største  Forsigtighed.  Fyrst  Hohen- 
lohe,  som  ved  høiere  Ordre  var  tvungen  til  at  give  ham 
Anførselen  over  Fortropperne,  havde  gjentagne  Gange 
om  Natten  og  selv  om  Morgenen  sendt  ham  Befaling 
til  at  gaae  tilbage  til  Rudolstadt.  „Men,"  som  et  Øien- 
vidne  siger,  „Prindsen  hørte  hverken  paa  sine  Under- 
ordnedes Forestillinger  eller  sine  Overordnedes  Be- 
falinger." 

Beundrere  have  kastet  Skylden  for  denne  Ube- 
sindighed paa  Champagnevinen,  som  Prindsen  i  alt 
for  høi  Grad  undtog  fra  det  Had,  han  ellers  nærede 
til  Alt,  hvad  der  var  fransk.  Imidlertid  forsikkrede 
Værten  i  „Ankeret"  i  Saalfeld,  hos  hvem  Prindsens 
Frokost  var  bestilt  til  Kl.  ti  om  Morgenen,  at  han  ikke 
havde  rørt  den.  Han  kom  mellem  syv  og  otte  tilbage 
fra  en  Udflugt  og  red  tvers  over  Torvet  hen  imod 
Gjæstgivergaarden,  da  Ordonnantserne  kom  sprængende 
fra  alle  Kanter  og  meldte,  at  Fjenden  viste  sig.  Han 
red  da  strax  afsted  uden  at  staae  af. 

Beretningen  om  hans  Død,  saaledes  som  den  findes 
i  „Vertraute  Briefe",  er  i  mange  Henseender  forskjellig 
fra  den,  Thiers  har  givet,  og  synes  mere  paalidelig. 
Neden  for  Landsbyen  Wohlsdorf  var  der  en  Pløiemark, 
som  begrændsedes  af  en  Hulvei,  paa  hvis  anden  Side 
laa  en  Eng,  gjennem  hvilken  Saale  løb.  Denne  Hul- 
vei stødte  sammen  med  en  Tvervei,  som  førte  til  Rudol- 
stadt.  Ludvig,  som  stræbte  at  dække  sit  Fodfolks  uord- 
nede Tilbagetog,  samlede  sine  sidste  Ryltere  paa  denne 
Mark  og  gjorde  i  Spidsen  for  dem  et  Anfald,  som  blev 
kraftigt  tilbageslaaet  af  de  franske  røde  Husarer.  Prind- 
sen blev  ganske  ene  tilbage,  overladt  til  sig  selv.  Han 
vildesøge  nediHulveien,  men  i  detØieblik,  da  Hesten 
sprang  op  af  Hegnet  paa  den  anden  Side,  fik  den  bag- 
fra et  Skud  og  faldt  efter  at  have  gjort  et  Par  Spring 
hen  ad  Engen.  Ludvig  rev  Pistolerne  ud  af  Hylstrene, 
men  i  Stedet  for  at  svømme  over  Saale,  hvilket  rimelig- 
viis  vilde  have  frelst  ham,  søgte  han  ned  i  Hulveien 
og  gav  sig  til  at  løbe  ad  Rudolstadt  til.  Han  blev 
snart  ved  et  Led  naaet  af  to  Ryttere,  paa  hvem  han 
løsnede  sine  Pistoler.  Den  ene  af  dem,  en  menig  Hu- 
sar,  flygtede,  men  den  anden,  en  udmærket  bereden 
Vagtmester,  satte  ind  paa  Prindsen  og  opfordrede  ham 
til  at  overgive  sig.     Denne  svarede:  „Sieg  oderTod!" 

og  trak  Sablen.  Efter  den  tydske  Beretning  var  Kam- 
pen nogen  Tid  tvivlsom,  men  tilsidst  fik  Prindsen  et 
Sabelhug  over  Nakken,  som  kastede  ham  til  Jorden, 
hvorefter  hans  Modstander  sprang  af  Hesten  og  dræbte 
ham  med  et  Stød  i  Brjstet.  Da  han  vilde  plyndre 
den  Døde,  saae  han  af  de  mange  Ordener  og  den  præg- 
tige Uniform,  at  det  maatte  være  en  meget  høitstaaende 
Officeer  og  fortrød  nu,  at  han  havde  dræbt  ham.  Han 
tilkaldte  en  Bonde,  som  havde  seet  paa  Kampen ;  denne 
Mand  indsvøbte  Liget  i  et  Lagen  og  bragte  det  paa  en 
Kærre  til  Saalfeld,  hvor  det  strax  blev  gjenkjendt. 
Øvrigheden  i  denne  By  lod  sætte  en  Mindesteen  paa 
det  Sted,  hvor  han  var  faldet,  og  i  flere  Aar  gjorde 
Prindsens  gamle  Venner  Valfarter  til  Saalfeld. 

III. 

Paa  Veien  til  Jena  standsede  den  Reisende  et  Øie- 
blik  i  Kahla  hos  Værtinden  i  „Vildmanden^4,  en  svær 
mandhaftig  Kone,  „der",  siger  han,  „var  uddannet  mel- 
lem Jena-Studenterne."  Hendes  Mandhaftighed  var 
kommen  hende  godt  til  Hjælp  en  Aften,  der  blev  hen- 
des Livs  mærkeligste,  da  han  skulde  huse  og  beværte 
fem  franske  Generaler  gratis.  Hun  havde  ingen  Uleilig- 
hed  med  at  opvarte  dem;  de  betjente  sig  selv,  og  det 
saae  ud  til,  at  de  kun  vilde  levne  fire  nøgne  Mure.  Til 
at  begynde  med  lagde  de  Beslag  paa  alt  hendes  For- 
raad,  saa  at  der  aabenbart  ikke  vilde  blive  Noget  til- 
bage til  hende  og  hendes  Familie.  Hun  gav  sig  da 
modigt  ikast  med  den  graadige  Meute  af  Tjenere, 
Kokke  og  Rideknægte  og  forsvarede  sig  saa  tappert 
og  med  en  saadan  Støi,  at  en  af  Generalerne,  utaal- 
modig  over  Larmen,  reiste  sig  fra  Bordet,  kom  ind  med 
dragen  Kaarde  og  truede  med  at  spidde  hende  i  hen- 
des eget  Kjøkken.  „Ja  vel!"  sagde  hun,  „dræb  mig, 
dræb  os  Alle  med  det  samme ;  det  vil  altid  være  bedre 

for  mig  og  mine  otte  Børn  end  at  døe  af  Hunger  og 
Elendighed!"  Generalen,  hvis  Navn  vi  desværre  ikke 
kjende,  slog  pludselig  om  fra  Vrede  til  Begeistring  for 
den  kjække  Kone.  Han  greb  hendes  Haand  og  an- 
vendte al  den  Smule  Tydsk,  han  kunde,  paa  at  be- 
rolige hende,  hentede  selv  et  Fad  Mad  til  hende  fra 
sit  eget  Bord  og  satte  største  Delen  af  Snaphanerne 
paa  Døren. 

Intet  giver  et  bedre  Billede  af  den  Demoralisation, 
som  alt  da  var  udbredt  i  den  preussiske  Hær,  end  For- 
tællingen om  den  paniske  Skræk,  der  kom  over  den 
i  Jena  allerede  om  Aftenen  den  ellevte,  da  de  franske 
Fortropper  endnu  vare  langt  borte.  Vi  ville  lade  et 
Øienvidne  tale: 

„Fyrsten  var  ifærd  med  at  sætte  sig  til  Bords, 
da  der  pludselig  opstod  en  stærk  Larm  i  Gaderne ;  man 
raabte,  at  Franskmændene  kun  stode  en  lille  Miil  fra 
Jena.  Dette  var  aldeles  umuligt,  thi  vi  havde  Folk 
ude  ad  alle  de  Veie,  som  førte  til  Byen,  og  man  havde 
ikke  faaet  nogen  Melding,  som  stod  i  Samklang  med 
dette  Rygte.  Det  foer  imidlertid  som  en  Løbeild  gjen- 
nem  de  Tropper,  der  laae  i  og  omkring  Jena,  og  Virk- 
ningen var  saa  stærk,  at  Fyrsten  selv  maatte  udfor  at 
bringe  Orden  tilveie.  Der  var  en  skammelig  Uro  over 
Folk.  Fra  alle  Sider  raabte  man,  at  Franskmændene 
gik  løs,  at  de  alt  havde  nedhugget  Forposterne  osv., 
men  Ingen  kunde  sige  paa  hvad  Kant.  Paa  Veien  til 
Weimar  trængte  en  forvirret  Skare,  der  bestod  af  Sol- 
dater af  alle  Vaabenarter,  sig  frem.  De  paastode,  at 
de  vilde  gaae  Fjenden  imøde!  Kort  sagt,  der  her- 
skede en  saadan  panisk  Skræk,  at  man  maatte  danne 
Patrouiller  af  Officerer  til  at  recognoscere  Skoven  og 
Viinbjergene  der  i  Nærheden.  Man  meente,  at  hele 
Omegnen  alt  myldrede  af  fjendtlige  Tirailleurer.  Efter 
en  Times  Forløb  kom  man   til  Erkjendelse  af,  at  der 

ingen  Franskmænd  vare  at  see  ad  nogen  Kant,  og  at 
Forskrækkelsen  rimeligviis  stammede  fra  nogle  Flygt- 
ninge fra  Schleitz  og  Saalfeld. 

Dagen  efter  kom  Massenbach,  Fyrst  Hohenlohes 
Stabschef,  til  Hertugen  af  Brunsvigs  Hovedqvarteer  for 
at  bede  om  „tre  Smaating",  som  man  havde  Mangel 
paa  ved  Jena :  Ammunition ,  Brød  og  Hestefoder.  Han 
blev  kun  tilfredsstillet  i  førstnævnte  Henseende.  Hvad 
de  to  andre  Dele  angik,  svarede  O verintendanten , 
Oberst  Guionneau,  til  hvem  man  henviste  ham,  meget 
høitideligt,  at  det  var  aldeles  umuligt,  at  Tropperne 
kunde  mangle  det  Mindste;  alle  Forholdsregler  vare 
tagne,  Regnskaberne  i  Orden  osv.  Massenbach  hjem- 
bragte den  trettende  fra  Weimar  den  fortvivlede  Ordre, 
at  man  paa  den  Kant  skulde  vedblive  at  holde  sig  i 
Forsvarsstilling,  en  Befaling,  der  kun  blev  adlydt  alt 
for  godt  af  Hohenlohe.  For  at  rette  sig  efter  den  op- 
satte han  at  angribe  Landgrafenberg ,  hvor  der  endnu 
kunde  være  lidt  Udsigt  til  et  heldigt  Udfald. 

Den  fjortende  October  er  en  dobbelt  Ulykkesdag 
i  Preussens  militaire  Aarbøger.  Otte  og  fyrretyve  Aar 
før  Slaget  ved  Jena  havde  Fredrik  II  paa  samme  Dag 
tabt  Slaget  ved  Hochkirchen  mod  sin  sædvanlige  Mod- 
stander, Daun;  Kampen  stod  tildeels  paa  samme  Ter- 
rain,  hvor  Napoleon  1813  vandt  Slaget  ved  Bautzen. 
Fredrik  II's  Stilling  ved  Hochkirchen  havde  en  stærk 
Lighed  med  Napoleons  ved  Landgrafenberg,  men  han 
havde  at  gjøre  med  en  dygtigere  Modstander  end  Fyr- 
sten af  Hohenlohe.  Daun  forstod  med  Fordeel  at  gaae 
angrebsviis  tilværks  og  fordrev  hurtigt  Frederik  fra 
den  dristige  Stilling,  han  havde  indtaget  med  en  Deel 
af  sin  Hær,  inden,  den  anden  Deel  var  rykket  langt 
nok  frem  til  at  kunne  komme  til  Undsætning.  Flere 
preussiske  Officerer,  som  uden  Tvivl  fik  Mod  ved  at 
tænke  herpaa,   foresloge  den  trettende   om  Aftenen    at 

gjøre  et  Natte-Angreb  paa  Høiderne.  Man  indvendte 
herimod,  at  Folkene  vare  trætte,  og  at  det  var  uhel- 
digt at  forandre  de  alt  tagne  og  iværksatte  Disposi- 
tioner, og  Generalen  gik  i  Seng.  Han  havde  sat  sig  i 
Hovedet,  at  den  næste  Dag  vilde  hengaae  med  be- 
tydningsløse Smaakampe,  og  denne  Tanke  havde  han 
saaledes  arbeidet  sig  ind  i,  at  han  i  Begyndelsen  af 
Slaget  absolut  vilde  forhindre  den  brave  General  Gra- 
wert  fra  at  ile  Tauenzien ,  som  var  bleven  angrebet 
af  en  overlegen  Styrke,  til  Hjælp. 

Største  Parten  af  de  tydske  Forfattere  have  været 
ubarmhjertige  mod  den  stakkels  Fyrste,  og  man  kan 
ikke  fortænke  dem  deri :  de  have  endog  mindet  om 
hans  talrige  ægteskabelige  Uheld ,  som  varslede  om 
dem,  han  skulde  have  i  Krigen.  De  have  bebreidet 
ham  at  have  manglet  Kundskaber,  Agtpaagivenhed  og 
Skarpsyn  og  aldrig  at  have  begrebet  Noget  før  Fjen- 
den var  færdig  dermed,  saa  at  han  i  de  to  sidste  Dage 
før  Slaget  maatte  søge  Oplysning  fra  Flygtningene  fra 
Schleitz  og  Saalfeld  om,  hvor  deres  Overvindere  stod. 
Men  man  bor  dog  huske,  at  den  samme  General  1794 
havde  slaaet  Hacke  ved  Kaiserslautern,  og  at  han  selv 
ved  Jena  viste  megen  Udholdenhed  og  Mod,  da  Kam- 
pen først  var  begyndt.  Man  maa  regne  ham  tilgode 
hans  stadige  Kjævlerier  med  Overgeneralen  Brunsvig, 
hvem  han  ikke  kunde  lide,  og  af  hvem  han  selv  var  ilde 
lidt;  desuden  var  hans  Stabschef,  Massenbach,  en  lærd 
Soldat  af  Mack's  Skole,  som  altid  hang  i  Bøgerne  og 
bedre  kjendte  Valpladsene  i  de  puniske  Krige  end  dem, 
paa  hvilke  han  selv  skulde  slaaes. 

Som  vi  have  sagt,  kan  der  ingen  Tvivl  være  om 
Sachsernes  hæderlige  Opførsel  1800.  De  skilte  sig  først 
fra  Preusserne  paa  Tilbagetoget  ifølge  høiere  Ordre, 
og  da  kunde  de  heller  ikke  gjøre  Andet  end  lade  sig 
ødelægge    tilligemed    dem   uden  at    kunne   frelse  dem. 

For  deres  Æres  Skyld  maatte  man  ønske,  at  de  ikke 
havde  baaret  sig  anderledes  ad  ved  Leipzig !  Rytte- 
riet især,  der  førtes  af  den  tappre  Zesclrwitz,  udmær- 
kede sig  i  den  sidste  Deel  af  Slaget  ved  Jena,  og  fra 
denne  Kamp  fortælles  et  smukt  lille  Træk.  I  et  af  de 
sidste  Angreb,  der  gjordes  for  at  hjælpe  Stumperne  af 
Riichels  Corps,  blev  en  af  de  dristigste  sachsiske 
Ryttere,  der  havde  vovet  sig  alt  for  langt  frem,  om- 
ringet af  Murats  Dragoner.  Han  værgede  sig  som  en 
Løve,  dræbte  og  saarede  flere  af  sine  Modstandere. 
Men  da  han  tilsidst  blev  haardt  saaret  i  den  høireArm, 
var  det  nær  ved  at  være  ude  med  ham,  da  pludselig 
en  af  Dragonerne,  der  blev  opmærksom  paa  hans  Til- 
stand, gav  sig  til  at  afparere  sine  Kammeraters  Hug, 
idet  han  raabte:  „Vi  ere  Franskmænd!  Tappre  Mænd 
skaane  en  afvæbnet  Fjende!"  Derefter  hjalp  han  den 
Saarede  ud  af  Trængslen  og  førte  ham  til  Ambulancen. 

Om  Sommeren  1808  var  ethvert  Spor  af  Ødelæg- 
gelsen forsvunden  fra  Valpladsen  med  Undtagelse  af 
Ruinerne  af  Vierzehnheiligen,  som  Preusserne  havde 
stukket  i  Brand  i  Begyndelsen  af  Kampen.  Kun  i  de 
Enge,  som  grændsede  til  denne  Landsby  og  paa  Sper- 
lingsberg,  hvor  Kampen  var  saa  haardnakket,  beteg- 
nede tætte  Græsbuske  endnu  hist  og  her  Grav- 
steder. 

Jena  havde  lidt  Meget,  især  i  Johannisstrasse,  hvor 
femten  Huse  vare  blevne  et  Bytte  for  Flammerne. 
Beboerne  havde  i  tre  Dage  maattet  huse  de  mange 
Tropper,  som  droge  gjennem  Byen;  der  gik  naturlig- 
viis  Meget  i  Skuddermudder,  men  det  var  ogsaa  det 
Hele. 

Et  Skamskrift,  der  udkom  Aaret  efter  under  Tit- 
len: „Brev  fra  Hr.  Viller  til  Grevinde  F  ....  i  Lii- 
beck",    beskylder   den  franske  Armee    for  ved  denne 

Leilighed  at  have  udøvet  en  heel  Deel  indbildte  Volds- 
gjerninger. 

Postholderen  i  Jena  fortalte  med  en  vis  Stolthed, 
at  han  havde  havt  den  Ære  at  tilbringe  Aftenen  den 
trettende  og  Natten  derefter  i  den  keiserlige  Bivouak 
paa  Landgrafenberg,  og  at  Napoleon  havde  forlangt  en 
Mængde  topographiske  Oplysninger  af  ham.  Han  sagde, 
at  Keiseren  „saae  aldeles  rolig  ud,  som  om  han  var 
sikker  i  sin  Sag." 

IV. 

Det  har  varet  længe,  inden  Preusserne  have  faaet 
Øinene  op  for  Davoust's  Fortjenester  af  Slaget  ved  Auer- 
stådt,  som  de  haardnakket  vedblive  at  kalde  Kampen 
ved  Hassenhausen.  De  troede,  at  de  Kæmpendes  An- 
tal havde  været  omtrent  lige  paa  begge  Sider,  medens 
Franskmændene  knap  vare  een  mod  to.  Det  var  gan- 
ske vist  Soldater  af  første  Rang,  som  bleve  værdigt 
anførte,  havde  en  god  Stilling  og  alle  Omstændigheder 
for  sig.  Blandt  disse  maa  man  især  nævne  det  Skud,  der 
strax  i  Begyndelse  af  Kampen  blindede  Overgeneralen, 
Hertugen  af  Brunsvig  (han  var  allerede  blind  nok  iforveien, 
sige  hans  Modstandere  grusomt),  og  de  dødelige  Saar, 
som  Feldmarschal  Mollendorf  og  General  Schmettau, 
kort  efter  fik.  Soldaterne,  der  havde  faaet  utilstrække- 
lig Føde,  vare  tungere  paaklædte  end  deres  Modstan- 
dere, havde  for  smaat  Fodtøi,  og  i  de  sidste  otte  Dage 
varede  blevne saaledes  trættede  med  Marscher  ogContra- 
marscher  paa  Grund  af  deres  Anføreres  Ubestemthed,  at 
de  vare  halvt  overvundne  inden  Kampen  begyndte.  Den 
sidste  Dagsmarsch  fra  Weimar  havde  gjort  det  af  med 
dem ;  efter  hvad  den  eneste  Gjæstgiver  i  Auerstådt  sagde, 
saae  man  dem  falde  om  saa  tykt  som  Fluer,  da  de 
naaede  Landsbyen.     De  unge  Officerer  især,  der  ellers 

vare  saa  strunke  og  skrydende  i  Berlin,  vare  i  den 
ynkeligste  Tilstand.  Man  maatte  klæde  dem  af,  bære 
dem  tilsengs  og  stoppe  Sengklæderne  sammen  om 
dem. 

Under  Slaget  blev  Byen  Auerstådt,  der  var  udsat 
for  de  franske  Troppers  Ild,  forladt  af  sine  Beboere; 
men  det  varede  ikke  længe,  førend  de  fra  Skovkanten, 
hvor  de  havde  søgt  Tilflugt,  saae  deres  By  brænde. 
Gjæstgiveren,  en  uforsagt  Mand,  sagde  til  de  Andre : 
„I  see,  hvordan  det  gaaer,  Børnlille.  Vi  maae  løbe 
tilbage  og  forsøge  paa  idetmindste  at  redde  Noget, 
vore  Fjender  ere  dog  alligevel  Mennesker."  Alle, 
Mænd,  Q  vinder  og  Børn  gave  sig  til  at  løbe.  De 
mødte  flere  franske  Afdelinger,  som  i  Begyndelsen 
vilde  standse  dem;  men  Gjæstgiveren,  Troppens  Ord- 
fører, havde  ikke  saa  snart  sagt:  „Vi  ere  de  ulykke- 
lige Indbyggere  af  Landsbyen,  som  brænder  dernede," 
før  man  medlidende  svarede  dem:  „Stakkels  Folk! 
skynd  Jer!"  Vi  vilde  ønske  at  Fortællingen  var  forbi 
hermed,  men  ere  nødte  til  at  føie  til,  at  de  tæt  ved 
Landsbyen  faldt  i  Hænderne  paa  en  Afdeling  min- 
dre barmhjertige  Voltigeurer,  som  plyndrede  dem  og 
foer  heelt  ilde  frem  mod  Qyinderne. 

Af  alle  større  Byer  i  Omegnen  var  Erfurt ,  som 
rimeligt  er,  en  af  dem,  der  blev  meest  foruroliget.  Den 
trettende  vidste  man  der  endnu  intet  Andet,  end  at  Com- 
mandanten  i  det  derværende  Castel  havde  faaet  Befa- 
ling til  at  holde  sig  til  det  Yderste.  Borgerne  vare 
bange  og  lagde  intet  Dølgsmaal  derpaa.  „Man  saae  dem 
i  Taushed  vanke  frem  og  tilbage  i  Byen  med  sænkede 
Hoveder,  som  om  de  ledte  efter  Noget  paa  Jorden." 
Den  næste  Dag  var  endnu  værre  for  dem.  Kanontor- 
denen hørtes  stærkt  i  Retningen  af  Jena,  og  paa  alle 
Ansigter  læste  man  det  Spørgsmål:  hvad  skal  der 
blive  af  os  ?  Rygterne  løde  først,   at  Preusserne  havde 

vundet  ,  siden,  at  ingen  af  Parterne  havde  vundet. 
Men  lange  Tog  af  Bagagevogne  begyndte  alt  at  bevæge 
sig  gjennem  Byen  ad  Gotha  til.  Om  Eftermiddagen  blev 
det  tilbagedragende  Tog  tættere  og  skyndte  sig  mere 
og  mere;  man  fik  at  see  Soldater  og  Ryttere,  hvis 
Uniform  ikke  var  som  Garnisonens,  og  snart  var  Er- 
furt  fuld  af  dem.  De  frygteligste  Rygter  vare  i  Omløb, 
man  paastod  sikkert,  at  den  slagne  Hær  var  udsat  for 
en  ny  Kamp  mellem  Erfurt  og  Weimar,  og  man  troede 
alt  at  see  de  to  Byer  ødelagte.  Veien  til  Gotha  var 
fuld  af  flygtende  Vogne  og  Karrer. 

De  franske  Fortropper  viste  sig  Dagen  derefter,  og 
da  begyndte  den  ynkelige  Række  af  Overgivelser.  Er- 
furt var  idetmindste  en  af  de  meest  undskyldelige. 
Fæstningsværkerne  vare  i  daarlig  Stand,  og  Krudtet 
ikke  tilstrækkelig  beskyttet;  25,000  Centner  laae  i  et 
gammelt  stærkt  iøinefaldende  Capel,  saa  at  en  Bombe, 
kastet  derhen ,  vilde  have  været  tilstrækkelig  til  at 
sprænge  Citadellet  og  en  stor  Deel  af  Byen  i  Luften. 
Beboerne  aandede  ogsaa  mere  frit,  da  de  fik  at  vide, 
at  Capitulationen  var  sluttet.  Det  Værste  for  Preus- 
serne ved  hele  denne  Sag  var  Tilfangetagelsen  af  ni 
til  ti  Tusinde  Soldater,  der  havde  taget  deres  Tilflugt 
til  Erfurt.*)  Hertugen  af  Weimar  var  imidlertid  med 
sit  Corps  rykket  Byen  saa  nær  som  muligt.  Han  lod 
gjentagne  Gange  sige,  at  alle  de,  som  ikke  vilde  ind- 
befattes under  Capitulationen ,  blot  behøvede  at  slutte 
sig  til  ham.  Men  han  blev  slemt  skuffet,  hvis  han 
havde  ventet  Mange.  Alle  hans  Opfordringer  vare 
unyttige,  man  svarede,  „at  Folkene  vare  magtesløse  af 


*)  Den  Gang,  da  Preusserne  endnu  vare  opfyldte  af  Seiershaab  og 
kun  drømte  om  Fremmarsch  over  Thuringerskoven  mod  Napoleon, 
var  Storhertugen  af  Sachs  en- Weimar  med  den  preussiske  Avant- 
garde, 10,000  Mand,  sendt  over  Bjergkjæden ;  det  er  disse  Tropper, 

der  her  er  Tale  om.  Bed. 

Træthed,  og  at  det  vilde  være  dem  umuligt  at  gaae  et 
Skridt  længere."  „Man  tænker  ikke  paa,"  siger  en 
samtidig  Fortæller,  etØienvidne,  spottende,  „at  Krigs- 
fanger ogsaa  maae  marschere,  og  at  man  næppe  vilde  vise 
dem  den  Opmærksomhed  at  transportere  dem  i  Karetlier 
som  kostbare  Sager." 

Til  Undskyldning  for  Beboerne  afErfurt,  der  vare 
meget  glade  over  denne  Løsning,  maa  man  minde  om, 
at  de  kun  havde  været  Preussere  i  nogle*)  faa  Aar. 
Alle  tænkte  eiheller  saaledes,  og  vi  maae  da  deriblandt 
mærke  Forfatteren  til  den  lille  Beretning,  af  hvilken 
vi  have  citeret  nogle  Steder.  Han  skyndte  sig  at  for- 
lade Erfurt  og  tog  til  Arnstadt,  „den  lykkelige  By,  som 
endnu  ikke  har  seet  nogen  Fjende." 

Vi  ville  ikke  følge  Resterne  af  den  preussiske  Hær 
paa  dens  sørgelige  Vei,  der  endte  med  Overgivelsen 
ved  Prentzlau.**)  De  enkelte  Træk  af  denne  stak- 
aandede,  fortvivlede  Flugt  og  den  sørgelige  Ende,  den 
fik,  minde  paa  en  slaaende  Maade  om  den  meest 
dramatiske  Begivenhed  i  den  peloponnesiske  Krig,  den 
atheniensiske  Hærs  Ødelæggelse  paa  Sicilien.  Thiers 
har  her  med  nogle  Forkortelser  kun  afskrevet  Massen- 
bachs Beretning.  Han  har  endog  af  Uagtsomhed  om- 
skrevet eller  overseet  flere  charakteristiske  Enkeltheder. 
Saaledes  raabte  Fyrsten  af  Hohenlohe,  da  den  første 
Parlamentair,  Capitain  Hugues,  kom,  „at  han  havde 
ført  alt  for  længe  Krig  med  Franskmændene,  til  at  han 


*)    Fra   den  store  Landomdeling    ved  Regensburger  Rigsdeputationens 
Reces  25.  Febr.  1803.  Red. 

**)  Fyrst  Hohenlohe  trak  sig  efter  Slaget  med  Resterne  af  Armeen 
ad  Omveie  mod  Nord  til  Magdeburg ,  men  kunde  paa  Grund  af 
den  herskende  Forvirring  ikke  holde  sig  i  denne  Fæstning  og  slog 
da  ind  paa  Veien  til  Stettin.  Vildledet  af  falske  Efterretninger 
og  Oberst  Massenbachs  forsagte  Raad,  strakte  han  Vaaben  den 
28.  Octbr.  ved  Prentzlau,  en  lille  Stad  lidt  S.  V.  for  Stettin.         Red, 

skulde  bryde  sig  om  deres  Brouterier."  Først  efter 
Capitain  Hugues's  Afreise,  og  da  den  største  Deel  af 
de  preussiske  Tropper  havde  passeret  Prentzlau,  var 
det,  at  et  voldsomt  Anfald  af  det  franske  Rytteri 
kastede  Preussernes  Ryttere  tilbage  paa  deres  Bag- 
tropper, der  stode  i  Byens  Gader.  Et  heelt  Regiment 
blev  redet  over  Ende  og  nødt  til  at  strække  Vaaben. 
Prinds  Augusts  Grenaderer,  som  sluttede  Troppen  og 
endnu  ikke  havde  naaet  Prentzlau,  satte  sig  i  Quarré 
og  afsloge  tappert  flere  Angreb,  men  da  de  vare  hil- 
dede i  en  Mose  og  omringede  af  overlegne  Kræfter, 
maatte  ogsaa  de  give  sig.  Imidlertid  samlede  Hohenlohe, 
som  nær  selv  var  bleven  tagen,  Resten  af  sine  Tropper 
og  afslog  en  ny  Opfordring  om  Overgivelse.  Men  faa 
Øieblikke  efter  bragte  Oberst  Massenbach,  der  havde 
været  afsendt  som  Parlamentair  fra  hans  Side,  ham 
saadanne  Efterretninger,  at  hans  Beslutning  vaklede. 
Denne  Stabschef  havde  ikke,  som  Thiers  af  en  Feil- 
tagelse  siger,  seet  Lannes'  Fodfolk,  men  blot  en  Snees 
Kanoner  og  et  talrigt  Rytteri.  Derfor  var  Stillingen 
imidlertid  lige  fortvivlet.  Han  havde  talt  et  Øieblik 
med  Murat,  der  truede  med  at  nedsable  Alt. 

Preusserne  stode  endnu  syv  Miil  fra  Stettin  og  kunde 
under  de  idelige  smaae  Angreb,  for  hvilke  de  vare  ud- 
satte, ikke  naae  dertil  paa  mindre  end  to  Dage,  selv 
om  de  kun  fik  med  Rytteriet  at  gjøre.  Men  Lannes' 
lette  Tropper  kunde  rnan  alt  see  fra  Prentzlau.  Og 
paa  denne  dødbringende  Marsch  kunde  man  hverken 
haabe  at  finde  Levnetsmidler,  Fourage  eller  Hvile. 
Desuden  maa  man  ikke  glemme,  at  disse  Tropper  alt 
havde  marscheret  i  to  og  tredive  Timer  uden  at  hvile 
og  næsten  uden  at  spise;  thi  de  sidste  Levnetsmidler, 
der  havde  været  holdte  i  Beredskab  til  dem  i  Boitzen- 
burg,  vare  blevne  fortærede  eller  ødelagte  af  Murats 
Blænkere.      Massenbach    paastaaer   ogsaa,    at    der   af 

Patroner,  naar  de  bleve  ligeligt  fordeelte,  kun  kom 
tredive  paa  hver  Mand.  Og  endelig  havde  al  For- 
bindelse  med  Bluchers  Tropper  været  afskaaren  i  to 
Dage.  Alt  syntes  at  have  sammensvoret  sig,  saa  at 
selv  det  stolteste  Mod  maatte  knækkes.  General  Belli- 
ard  kom.  Hans  Forslag  bleve  først  tilbageviste;  han 
var  ved  at  ride  bort,  da  man  bragte  det  Bud,  at  Mu- 
rat  selv  kom  for  at  forhandle  med  Overgeneralen.  Re- 
sten kjender  man. 

Er  en  Overgivelse  forbunden  med  Vaabnenes  Ned- 
læggelse aldrig  tilladt?  Det  er  et  Spørgsmaal,  som 
sætter  to  hellige  Følelser  i  Bevægelse:  Menneskelig- 
heden og  Nationalæren.  Vi  ville  ikke  tage  os  paa  at 
løse  det,  men  vi  ville  minde  om,  at  det  to  Aar  efter 
bedre  havde  stemt  med  Frankrigs  Interesse,  om  Du- 
pont havde  ladet  alle  sine  Soldater  dræbe  til  sidste 
Mand  ved  Baylen  hellere  end  at  overgive  sig.*)  Un- 
der slige  Omstændigheder  grændse  Dumdristigheden  og 
Heltemodet  nær  til  hinanden ;  de  Tappreste  foretrække 
Udsigten  til  en  uundgaaelig  Død  fremfor  et  Liv,  hvis 
Skændsel  falder  tilbage  paa  Fædrelandet.  Ved  Baylen 
negtede  en  Bataillonschef  at  overgive  sig,  besteg  en 
Bjergtop,  der  blev  anseet  for  utilgængelig,  mistede  vel 
herved  Halvdelen  af  sine  Folk,  men  frelste  Resten  fra 
Død  og  Vanære.  Ved  Prentzlau  søgte  to  Gardecapi- 
tainer,  Bornstedt  og  Løwenfeld,  og  tre  Rytterofficerer, 
Oppen,  Bechtolsheim  og  Borstel,  forgjæves  at  fremkalde 
et  af  disse  fortvivlede  Vovestykker,  som  i  Modgangens 
Dage   hædre   og   trøste  et    Folk.     Deres    Bestræbelser 

•)  Da  Napoleon  i  Aaret  1808  bemægtigede  sig  Spanien  for  sin  Bro- 
der Joseph,  udbrød  en  Folkebevægelse  mod  de  franske  Under- 
trykkere, og  da  General  Dupont  med  20,000  Mand  blev  omringet 
og  overgav  sig  den  22.  Juli  1808  med  sin  hele  Hær  ved  Baylen 
i  Andalusien,  opflammedes  den  hele  Nation  ved  denne  Seir  til 
en  almindelig  Begeistring.  Joseph  maatte  endog  forlade  sin  Hoved- 
stad og  trække  sig  tilbage  bag  Ebro.  Red. 

strandede  paa  den  physiske  Umulighed,  paa  Folkenes 
og  Hestenes  Udmattelse,  der  red  Træthed  og  Hunger 
var  naaet  til  det  Høieste. 

Ifølge  vægtige  Vidnesbyrd  var  den  Uorden,  som 
herskede  i  de  fleste  Grene  af  Krigstjenesten,  men  især 
med  Hensyn  til  Uddelingen  af  Levnetsmidlerne,  for 
en  stor  Deel  Skyld  i  denne  Række  af  Nederlag.  Herom 
finder  man  mærkelige  Oplysninger  i  tiende  Hefte  af 
„Neue  Feuerbrande",  et  Tidsskrift,  som  begyndte  at 
udkomme  strax  efter  Freden  i  Tilsit.  Man  gjør  et 
nøie  Bekjendtskab  med  en  Person,  som  vi  alt  have 
nævnet,  Overintendanten  Guionneau,  en  kortsynet  og 
vankelmodig  Mand,  der  er  ligesaa  ubetydelig  som  vig- 
tig. Naar  hans  Regnskabsbøger  vire  i  Orden,  var 
Hæren  forsynet,  saa  kunde  der  Intet  mangle.  „Denne 
Mand,"  siger  Massenbach,  „vilde  hver  Dag  gjentage 
Evangeliets  Mirakel  mod  dem,  som  savnede  Brød,  med 
den  Forskjel,  at  han  lod  Alle  gaae  sultne  bort." 

Organisationen  var  den  samme,  som  var  bleven 
bragt  i  Stand  i  Anledning  af  det  i  1805  besluttede 
Felttog.  Man  saae  der  Bestillingsmænd,  som  havde 
gjort  Tjeneste  i  Revolutionskrigene  og  de  polske  Felt- 
tog, i  hvilke  de  havde  viist  stor  Forstand  —  paa 
deres  egne  Interesser.  I  de  første  Maaneder  af  1806 
havde  der  alt  fundet  flere  beviste  eller  formodede 
Underslæb.  Sted  i  forskjellige  Grene  af  Tjenesten ,  og 
der  var  endog  forefaldet  flere  Selvmord.  En  Over- 
krigscommissair,  som  var  overbeviist  om  at  have  ladet 
sig  bestikke  til  at  udlevere  falske  Kjørselssedler  til 
Landmændene,  sad  fængslet.  Størstedelen  af  Leveran- 
deurerne vare  Jøder  eller  fortjente  at  være  det.  I 
Leipzig  og  Halle  indkom  der  saa  store  Leverancer  af 
Brød,  at  man  var  nødt  til  at  sælge  et  stort  Parti  for 
en  yderst  ringe  Priis.  I  Modsætning  hertil  vare  Be- 
holdningerne i  Jena    aldeles  utilstrækkelige  til  Forbru- 

get.  Det  hændte  meer  end  een  Gang,  at  Afdelingerne 
først  fik  deres  Kjød,  og  det  endda  uslagtet,  ved  den 
Tid,  da  de  skulde  holde  Maaltid.  Derfor  blev  der 
ogsaa  stjaalet  og  røvet  meget  i  Omegnen  af  Erfurt, 
Weimar  og  Jena. 

Commissariatet  ved  Hertugen  af  Brunsvigs  Hær 
havde  sluttet  en  gyselig  Contract  med  et  Huus,  Kre- 
linger  &  Co.,  i  hvilken  de  fleste  Artikler  vare  ansatte 
40  til  50  Procent  over  de  gjældende  Priser.  Et  stort 
Parti  Brændeviin  blev  saaledes  betalt  accurat  med  den 
dobbelte  Priis  af  hvad  det  paa  den  Tid  kunde  faaes 
for  i  Erfurt.  Bedre  gik  det  ikke  til  med  Transport, 
væsenet.  Saaledes  laa  der  i  Magdeburg  ved  Felttogets 
Begyndelse  opdynget  en  umaadelig  Mængde  Levnets- 
midler  til  Hæren,  men  disse  vare  nær  ikke  komne  af 
Stedet,  fordi  den  preussiske  Administration  havde  glemt 
at  sætte  sig  i  Forbindelse  med  det  sachsiske  Toldvæsen. 
Hæren  vilde  været  kommen  til  at  undvære  dem,  hvis 
ikke  en  preussisk  Embedsmand  paa  egen  Haand  havde 
tilkæmpet  sig  fri  Gjennemgang  for  Vognene. 

V. 
Intet  Folk  har  hurtigere  end  det  preussiske  lært 
af  Ulykken.  Prøvelserne  1806  vare  maaskee  et  nød- 
vendigt Onde.  De  vakte  Folket,  som  sov  paa  Frede- 
rik den  Stores  Laurbær,  og  i  mindre  end  et  Aar  gjorde 
de  mere  for  dets  Opdragelse,  end  halvhundrede  fredelige 
og  søvnige  Aar  vilde  have  gjort.  Efter  Freden  i  Tilsit 
udkom  der  i  tvangfrie  Hefter  en  Mængde  forskjellige 
Tidsskrifter,  som  vedligeholdt  den  Bevægelse,  der  en 
Gang  var  kommen  over  Folket.  Paa  sjeldne  Exempler 
nær  indeholdt  intet  af  disse  Blade  nogen  Fornærmelse 
mod  Seirherrerne,  hvilket  endog  gjælder  om  hvad  der 
udkom  i  Aarene  1807  til  1809  uden  at  være  den  fran- 
ske Censur    underkastet.     Tvertimod    ydedes   der   ofte 

Napoleons  Geni  og  Franskmændenes  Tapperhed  og 
Høimodighed  fuld  Retfærdighed.  Men  de  Feil,  som 
havde  givet  Fjenden  Seiren  ihænde,  bleve  omhygge- 
ligt udsøgte  og  ubarmhjertigt  undersøgte.  „Neue 
Feuerbrånde"  ere  især  mærkelige ;  de  skaanede  ingen 
Svaghed  eller  Feil,  hvor  den  end  var  kommen  frem. 
Som  en  Prøve,  skulle  vi  hidsætte  nogle  Uddrag  af 
„Skizzer  tegnede  efter  Naturen  i  Berlin  i  October  og 
November  1806." 

To  unge  Mænd  mødtes  „unter  den  Linden".  Paa 
deres  snørte  Figur  kan  man  til  Trods  for  den  borger- 
lige Dragt  kjende  to  af  disse  Krigere,  der  vare  saa 
tappre  overfor  en  Flaske  Champagne  og  før  Krigen 
vare  saa  stolte  af  det  pæne  „von"  foran  deres  Navn. 
Fra  hvilken  Valplads  ere  de  flygtede?  Maaskee  fra 
Auerstadt,  hvor  man  paastod,  at  alene  Synet  af  nogle 
franske  Sapeurer  havde  været  nok  til  at  jage  nogle 
af  disse  unge  Folk  paa  Flugten,  da  de  paa  Grund  af 
deres  store  Skjæg  havde  antaget  dem  for  nogle  af  de- 
res jødiske  Creditorer.  Vi  skulle  nu  høre,  hvad  de 
sige  : 

„Kammerat,  forstaaer  Du,  hvordan  det  gaaer  til, 
at  vi  ere  her?  Paa  Ære!  jeg  begriber  det  ikke." 

„Det  er  denne  Hertugs  Skyld.  Hvis  blot  Mollen- 
dorf  havde  commanderet,  havde  det  været  forbi  med 
Napoleon." 

„Gudsdød !  Det  er  Hertugens  Maitresse,  som  har 
forraadt  os." 

„See  nu  engang  der!  Der  kommer  en  Bataillon  af 
disse  Franskmænd.  Skal  det  kaldes  for  Soldater,  med 
deres  skidne  Kitler,  ingen  Fangsnor  paa  Chakoterne, 
ingen  Snørebaand  i  Gamascherne  ....?" 

„Ja,  vor  tredie  Bataillon  havde  rigtignok  en  gan- 
ske anden  Holdning." 

„Og  see  engang  paa  Officererne :  sikken  Paaklæd- 
ning!  sikken  Ugeneerthed !  Skal  det  kaldes  Officerer?" 

„Du  veed  ogsaa  nok,  hvad  det  er  for  Officerer: 
Det  er  allesammen  Sønner  af  Skrædere  eller  Skoma- 
gere. Nu  skal  Du  høre  en  deilig  Historie.  Forleden 
Dag  leverede  en  Skomager  her  et  Par  Støvler  til  en 
af  deres  Capitainer.  Denne  critiserede  Varerne  som 
en  Kjender  og  tilføiede:  Det  skal  De  ikke  undre  Dem 
over,  min  Ven,  jeg  har  selv  været  ved  Haandværket. 
Hvad  siger  Du  dertil  ?" 

„Aa!  det  er  deiligt,  det  skal  jeg  skrive  og  fortælle 
Tante.     Farvel!" 

Efter  disse  to  Spirrevipper  fremtræde  en  Kyras- 
seer  og  en  Dragon  i  en  ivrig  Samtale. 

„Det  er  det  Satans  Fodfolk,  som  har  ødelagt  det 
Hele.  Vi  havde  ellers  hugget  disse  Franskmænd  til 
Plukkefisk." 

„Ja,  Du  har  Ret,  Kammerat.  De  forstaae  ikke 
engang  at  sidde  paa  en  Hest!  Men  Fodfolket,  det  tog 
Fanden  ved,  og  Kanonerne  gjorde  vore  Heste  skye." 

Nu  skulle  vi  høre  Sagen  bedømt  fra  et  andet 
Standpunkt. 

Arm  i  Arm  komme  en  Artillerist,  en  Jæger  og  en 
Grenadeer. 

Artilleristen  :  —  „Torden  og  Lynild !  Hvor  vi  skulde 
have  ødelagt  de  Slyngler  af  Franskmænd  ved  Jena! 
Aa!  hvis  Fodfolket  havde  holdt  sig  bedre!  Men  Ar- 
tilleriet kan  ikke  gjøre  det  Hele  alene." 

Grenaderen :  —  „Kammerat,  sig  nu  ingen  Dum- 
heder! Vi  vilde  have  taget  det  Hele  med  Bajonnetten, 
ja  vi  vilde,  Pinedød.  Men  hele  Ulykken  kom  fra 
Rytteriet,  som  ikke  kjendte  Terrainet,  og  som  svigtede 
i  det  afgjørende  Øieblik." 

Den  anden  Infanterist  istemmer  naturligviis  Raabet 
mod  Rytteriet. 

I  denne  Række  af  Skizzer  er  en  af  de  morsomste 
den,  som  hedder:  „Den  for  tidligt  komne  Stafet."  Vi 
skulle  forsøge  idetmindste  at  giveenldee  om  den.  Den 
sætter  os  nogle  Uger  tilbage  i  Tiden,  til  den  sjette 
October,  den  uhyggelige  Uvisheds  Tid,  som  vi  oven- 
for have  omtalt.  Vi  befinde  os  i  en  jødisk  Banquiers 
Contoir,  hvor  han  holder  en  fortrolig  Raadslagning 
med  sin  Bogholder.  Mandens  Rovdyrs-Instincter  ere 
vakte  og  gjøre  ham  mere  klarsynet  end  Hohenlohe  og 
Brunsvig.  Hans  smaae  Øine  lyse,  han  mærker,  at 
han  har  fundet  et  godt  Spor,  han  veirer  og  han  seer 
alt  Katastrophen. 

„Giv  mig  Deres  Ord  paa,  at  Ingen  skal  faa  at 
vide,  hvad  jeg  nu  vil  sige  Dem  .  .  .  Aa!  det  er  godt, 
at  jeg  ikke  paatog  mig  den  Leverance.  Fristelsen 
var  stor;  men  der  var  altid  Noget  inden  i  mig,  der 
sagde:  Underskriv  ikke!  ....  Hør  nu  engang; 
men  fremfor  Alt,  reen  Mund  !  .  .  .  Aa !  hvad  er  det 
ikke  for  en  Mand,  den  Napoleon !  Hør  nu  !  De  kj en- 
der X.  fra  Naumburg,  der  besørger  mine  Affairer 
ved  Messen.  Vi  vare  blevne  enige  om,  at  han  skulde 
sende  mig  en  Expres,  saasnart  der  skete  Noget.  Man 
maa  ikke  lade  det  komme  an  paa  et  halvhundrede 
Daler,  naar  det  gjælder  om  at  redde  Tusinde.  See 
nu  her,  her  er  Brevet.  Expressen  er  ikke  kommen 
her  hjem  til  mig,  det  vilde  have  gjort  Opsigt.  Han 
har  gjort  Holdt  i  en  lille  By,  hvorfra  et  Bud  har  bragt 
mig  Brevet.  Naa,  veed  De  saa,  hvad  han  fortæller. 
Det  er  kort,  men  det  siger  Alt,  hvad  jeg  vil  vide: 
„Franskmændene  ere  i  Naumburg!"  See  nu  her,  be- 
tragt dette  Kort!  Der  ere  de,  forstaaer  De?  Det  er 
ikke  tre  Mand  eller  ti  Mand  eller  hundrede  Mand,  som 
kunne  gjøre  Sligt.  Og  Kongen,  hvor  er  han?  Det  er 
der  Ingen  her,  som  veed.  Efter  de  sidste  Efterretnin- 
ger var  han    i  Weimar.      Maal  nu  paa    Kortet   og  see 

ad,  hvilken  af  de  to  Byer,  Weimar  eller  Naumburg, 
der  er  nærmest  ved  Berlin.  Naumburg,  ikke  sandt? 
Nu  vel !  Et  af  To  maa  være  Tilfældet :  enten  har  man 
allerede  tabt  et  Slag,  eller  man  er  ifærd  med  at 
tabe  det." 

„Men,  siger  den  Anden,  det  er  dog  muligt,  at  Kon- 
gen kan  vinde  dette  Slag." 

„Hm!  hvormeget  have  vi  for  Øieblikket  i  Kassen 
i  Bankbeviser?" 

„To  og  halvfjerdsindstyve  Tusinde  Thaier,  saa  vidt 
jeg  husker." 

„Løb  hen  i  Banken  med  alle  de  Lapper  og  faa 
rede  Penge  for  dem.  Hvis  man  spørger  Dem,  hvad 
De  vil  gjøre  med  saa  meget  Sølv,  saa  sig  Ingenting, 
sig,  at  jeg  har  overtaget  en  Leverance." 

„Men  det  er  ikke  nok.  Vi  have  ogsaa  „Seehand- 
lungs  Obligationen"  her  for  tyve  Tusinde  Thaier." 

„Gaa  hen  med  dem  til  X.  og  Y.  De  tage  dem 
nok  til  Coursen." 

„Men  saa  ville  vi  tabe  paa  dem." 

„Vi  skulle  nok  faae  det  igjen  paa  en  anden 
Kant." 

Nu  kommer  en  Jøde  af  lavere  Rang  ind,  en  Fæt- 
ter til  den  store  Jøde.  Han  spørger  i  det  halv  he- 
braiske, halv  plattydske  Jargon,  som  før  Moses  Men- 
delsohns  Tid  var  alle  tydske  Jøders  sædvanlige  Sprog, 
om  han  ikke  har  hørt  noget  Nyt  om  Franskmændene, 
og  om  han  ikke  har  hørt  den  store  Nyhed. 

„Hvilken  Nyhed?" 

„Franskmændenes  store  Nederlag.  Hvad,  har  De 
intet  Brev  faaet?" 

„Hvem?  Jeg?  Et  Brev?  Nei  ingenlunde!  Hvilken 
Idee,  hvorfor  det?  (Afsides)  Han  aner  Noget  ...  Nu 
vel,  hvad  er  det  saa?" 

„Ti  Tusinde  Mand  ere  faldne,  blandt  dem  Murat;  ti 

Tusinde  Mand  ere  tagne  tilfange,  blandt  dem  Marschal 
Soult;  tyve  Tusinde  ere  omringede,  saa  at  de  maae  over- 
give sig,  og  mellem  dem  er  Napoleon!  Tænk  nu  paa 
at  overtage  den  Leverance,  som  jeg  har  talt  om." 

„Hvilken  Lykke !    Men  hvorfra  har  De  det?" 

„X.  har  faaet  Brev  fra  Leipzig." 

„Bravo !  det  er  prægtigt.  Underret  hurtigt  N. 
derom  og  gaa  derfra  hen  paa  Caféen;  lad  alle  vore 
Venner  faae  det  at  vide;  hvis  jeg  faaer  Leverancen, 
skal  De  nok  faae  Deres  Provision." 

„Godt!"   (Den  lille  Jøde  skynder  sig  bort). 

Den  store  Jøde  til  Bogholderen:  „Hm!  Jeg  troer 
ikke  et  Ord  af  det  Hele.  Lad  os  see  Kortet.  Det, 
som  man  paastaaer  at  vide  i  Leipzig,  maatte  man  have 
endnu  før  i  Naumburg.  Det  er  et  Paafund  for  at 
hjælpe  paa  en  eller  anden  Speculation.  Udfør  nøiag- 
tigt,  hvad  jeg  har  sagt,  men  spørg  overalt,  om  man 
har  hørt  om  den  storartede  Seirvinding.  Jeg  stoler 
paa,  at  dette  Rygte  skal  holde  sig,  saa  vil  Banken  be- 
tale med  Sølv,  og  jeg  har  Udsigt  til  ikke  at  tabe  Noget 
paa  Obligationerne." 

„Men,  hvis  De  nu  tager  feil?" 

„Saa  behøver  jeg  blot  at  bære  mine  Penge  hen  i 
Banken  igjen.  Jeg  slipper  med  at  tabe  i  det  Høieste 
en  Procent  paa  mine  Obligationer!  Det  finder  jeg  mig 
gjerne  i." 

„Meget  rigtigt,  thi  man  kan  jo  ikke  vide  ..." 

„Ikke  sandt,  man  kan  jo  ikke  vide!  O,  hvis 
Franskmændene  komme  her,  saa  stikker  Banken  af,  og 
Obligationerne  blive  Intet  værd.  Smaakjøbmændene 
stikke  af,  men  de  kloge  blive  her,  saa  kan  der  fiskes 
i  rørte  Vande." 

Man  gjenkjender  Speculanten,  som  han  til  alle  Ti- 
der seer  ud.  Hvor  mange  Christne  ere  ikke  under 
store  offentlige  Ulykker  Jøder  i  dette  Punkt? 

Efter  denne  charakteristiske  Scene  følger  et  Møde 
mellem  to  Borgermænd  og  en  Adelsmand  fra  Landet, 
som  i  Vinteren  1807  har  søgt  Tilflugt  i  Berlin.  Der  er 
deri  ypperlige  satiriske  Træk,  især  i  „Grev  Vinds  For- 
tælling om  sine  frygtelige  Eventyr."  „Man  har  kæmpet 
rundt  om  hans  Slot,  før  han  fik  Tid  at  komme  bort 
derfra;  gjemt  nede  i  sin  Kjælder  bag  et  mægtigt  Viin- 
fad  har  han  havt  den  Sorg  at  see  sin  prægtige  Sam- 
ling af  Vine  blive  skammelig  forødt.  De  fjendtlige 
Fouragerer  have  ikke  respecteret  dette  Asyls  Neutra- 
litet, hvor  Chateau-Margeaux,  Champagne  og  Bour- 
gogne laae  fredeligt  Side  om  Side  med  Johannisberger 
og  Riidesheimer.  Slottet  er  blevet  sat  heelt  paa  den 
anden  Ende:  Lysekroner,  Vinduer,  indlagte  Meubler, 
Mahagoni-Borde  (en  Sjeldenhed  endnu  paa  de  Tider), 
kort  sagt,  Alt  er  bleven  ødelagt.  Der  bliver  intet 
Karneval  i  Berlin  i  Vinter,  ingen  Badesaison  til  Som- 
meren." Slige  ere  denne  udmærkede  Borgers  eneste 
Sorger  paa  en  Tid,  da  de  tre  Fjerdedele  af  Preussen 
vare  i  Fjendehaand !  Man  har  seet  Franskmænd,  der 
i  1814  og  1815  tænkte  ligesaadan. 

En  gammel  paa  Æresord  fangen  Officeers  Hjem 
viser  os  et  heelt  forskjelligt  Billede.  En  Capitain,  der 
er  Reconvalescent  efter  to  Saar,  han  har  faaet  ved 
Jena,  er  tilligemed  sin  Hustru  i  en  yderst  trykket  Stil- 
ling. Alle  deres  Hjælpekilder  ere  udtømte,  Manden 
har  gjort  et  sidste  Forsøg  hos  en  rig  Jøde,  men  har 
kun  faaet  et  uforskammet  Svar.  Konen  har  uden  bedre 
Held  henvendt  sig  til  sin  Fader,  en  Landmand,  der  er 
bleven  ødelagt  ved  Krigen  ;  alle  deres  Venner  ere  borte 
eller  i  en  ligesaa  beklagelsesværdig  Stilling.  En  ung 
Lieutenant  træder  ind  for  at  tage  Afsked  med  sin  Chef. 
„Jeg  vilde  have  taget  bort  uden  at  sige  Farvel  til 
Dem",  siger  han  bevæget,    „men  jeg  har  ikke  kunnet 

beslutte  mig  dertil  uden  endnu  en  Gang  at  takke  Dem 
for  alt  det  Gode,  De  har  viist  mig." 

Af  den  unge  Mands  forstyrrede  Væsen  gjætter  den 
gamle  Soldat,  at  han  har  taget  en  eller  anden  skræk- 
kelig Beslutning,  som  han  skammer  sig  over.  I  Vir- 
keligheden har  den  unge  Lieutenant  af  Nød  og  Trang 
besluttet  at  træde  ind  i  Isenburgs  Regiment,  en  tydsk 
Afdeling  i  de  Fremmedes  Sold. 

„O,  min  Herre,  det  kan  De  ikke  gjøre,  hvis  jeg 
ellers  kjender  Dem  ret." 

„Ja,  hvad  skal  jeg  gjøre?  De  veed  ligesaa  godt 
som  jeg,  at  jeg  ingen  Formue  har,  og  at  jeg  har  mistet 
min  Gage  ligesaavel  som  De." 

„Men  jeg  siger  Dem,    at  det  maa  De  ikke  gjøre." 

„Men  veed  De,  hvoraf  jeg  for  Øieblikket  lever? 
Af  det,  som  jeg  har  faaet  ind  ved  at  sælge  mit  Sabel- 
gehæng og  min  Ringkrave.  Jeg  skylder  tyve  Rigsdaler  til 
Folk,  som  forfølge  mig,  og  blandt  dem  er  min  Vært, 
som  ikke  mere  vil  give  mig  Credit.  Jeg  har  kun  Val- 
get mellem  Isenburg  og  en  Kugle   for  Panden." 

„Nu  vel",  udbrød  den  gamle  Officeer,  glemmende 
sin  egen  Nød,  „i  næste  Uge  skal  jeg  skaffe  Dem  de 
tyve  Rigsdaler,  og  fra  idag  afskal  De  spise  ved  mit  Bord. 
Vi  maae  stole  paa  bedre  Tider,  og  jeg  skal  da  have 
bevaret  Fædrelandet  en  god  Officeer." 

Dette  Træk  er  historisk,  og  Forfatteren  kunde  an- 
føre flere  af  samme  Slags.  De  give  Exempler  paa  en 
Fædrelandskærlighed  og  Selvfornegtelse,  som  man  maa 
beundre,  hos  hvilket  Folk  de  end  vise  sig. 

N.    HANCKE. 


Hans  Sachs*), 


Xaa  samme  Tid,  som  Luther  i  Nordtydskland  brød 
med  Catholicismen  og  hævdede  Christenmenneskets 
Frihed  overfor  Kirkens  Tvang,  boede  i  den  frie  Rigs- 
stad Niirnberg  en  Mand,  hvis  Begavelse  maaskee  næppe 
var  mindre  end  Reformatorens,  skjøndt  den  var  langt 
mere  ubevidst,  og  hvis  stille  Virksomhed  heller  ikke 
bragte  hans  Navn  saa  vide  om  Lande  som  den  witten- 
bergske Doctors,  men  hvis  kjernefulde  Sange  ikke 
alene  brød  med  de  gamle  fortørrede  Former  og  bragte 
nyt  Liv  ind  i  den  tydske  Poesi,  men  endogsaa  i  Tider- 
nes Løb  gave  en  stor  Deel  af  den  jevne  Middelstand 
den  moralske  Næring,  som  den  forgjæves  søgte  i  den 
lutherske  Orthodoxismes  tørre  Troeslære :  det  var  Sko- 
mageren, Mestersangeren  Hans  Sachs. 

Mestersangen,  der  i  enkelte  spredte  Fremtoninger 
har  holdt  sig  lige  ned  til  vore  Dage,  var  en  særegen 
Form  for  den  tydske  Digtekunst  i  den  senere  Middel- 
alder. Hvad  det  i  denne  Slags  Poesi  kom  an  paa, 
var  mindre  store  Tanker  og  glimrende  Vid  end  Tro- 
skab mod  de  overleverede  Former,  Riim,  Rhytmer  og 


*)  Som   Kilder  ere,    foraden    andre,    hovedsagelig  Gervinus's  og 
Koberstein's  tydske  Literaturhistorier  benyttede. 

Stavelser,  og  Indholdet  af  de  egentlige  Mestersange  er 
derfor  som  oftest  kjedsommeligt,  koldt  og  trivielt,  hvor- 
imod de  i  moralsk  Henseende  ere  næsten  qvækersk 
rene  i  en  Tid,  hvor  Usædelighed  hørte  til  Dagens  Or- 
den blandt  dehøiere  Stænder.  Mestersangene  kunne  godt 
kaldes  photogratiske  Billeder  af  den  jevne  tydske  Bor- 
gerstands Tænkesæt  og  Moralitet  i  Middelalderen,  thi 
ligesom  Lysbilledet  have  de  den  stereotype  Nøiagtig- 
heds  Fortrin,  men  mangle  Maleriets  Liv  og  Varme. 
Og  det  er  intet  Under.  De  ærlige  Haandværkere,  som 
dyrkede  Mestersangen  —  og  den  dyrkedes  saagodtsom 
udelukkende  af  saadanne  —  hævede  sig  i  deres  poe- 
tiske Flugt  kun  sjeldent  over  det  Dagligdags;  naai- 
Læsten  eller  Saxen  om  Aftenen  lagdes  tilside,  hengave 
de  sig  til  digterisk  Syssel  og  sammensatte,  ofte  møi- 
sommeligt  nok,  de  rimede  moralske,  religieuse  eller 
satiriske  Sange,  som  ved  Kappestriden  skulde  indbringe 
dem  Hæder  —  thi  Mestersangen  blev  kun  sjeldent  gjort 
til  Indtægtskilde  og  øvedes  i  de  fleste  Tilfælde  kun  for 
Ærens  og  Fornøielsens  Skyld  —  men  det  ligger  i  Sa- 
gens Natur,  at  Haand værkerens  stille  og  som  oftest  til 
Hjemmet  bundne  Beskjæftigelse  ikke  kunde  indbringe 
ham  den  Menneskekundskab,  som  er  nødvendig  for  en 
virkelig  Digter,  at  hans  ringe  Belæsthed  kun  formaaede 
at  give  ham  Syn  paa  det,  som  laa  ham  allernærmest, 
og  at  endelig  Tankens  frie  Flugt  eller  den  digteriske 
Begavelse,  hvor  en  saadan  virkelig  var  tilstede,  maatte 
standses  af  Formalitetens  Gitterværk,  udenfor  hvilket 
Ingen  ustraffet  turde  vove  sig.  Derfor  have  meget  faa 
af  Mestersangerne,  uagtet  deres  Tal  var  stort,  kunnet 
faae  mere  end  øieblikkelig  og  reent  local  Betydning; 
kun  de  af  dem,  hvis  skabende  Geni  var  betydeligt  nok 
til  enten  heelt  at  kaste  de  gamle  Former  overbord 
eller  dog  kun  deelviis  at  beholde  dem  i  deres  Digter- 
værker, have  formaaet  at  fængsle  Eftertiden,  have  bragt 

deres  Navne  til  senere  Slægter  og,  underligt  nok,  faaet 
størst  Berømmelse  som  Mestersangere  ved  Digte,  der 
ikke  vare  Mestersange.  Til  disse  Sidste  hører  Hans 
Sachs,  af  hvis  Liv  vi  her  skulle  give  et  lille  Omrids. 


Hans  Sachs  er  født  i  Niirnberg  den  femte  Novem- 
ber 1494.  Hans  Fader,  Hans  Sachs,  der  var  Skræder, 
havde  givet  ham  en  efter  den  Tids  Fordringer  ypper- 
lig Opdragelse  og  bestemt  ham  for  den  studerende 
Stand.  Men  en  haard  Sygdom,  der  ramte  den  unge 
Hans  Sachs  i  hans  femtende  Aar,  afbrød  pludseligt  hans 
Studeringer;  han  maatte  forlade  Skolen,  som  han  ind- 
til da  havde  besøgt,  og  da  det  syntes  farligt  at  paa- 
lægge det  unge  Menneske  store  legemlige  og  aandelige 
Anstrengelser,  blev  det  bestemt,  at  han  skulde  lære  et 
let  Haandværk  :    Hans  Sachs  blev  Skomager. 

Efter  Tidens  Skik  gik  han  paa  Vandring,  da  hans 
Læretid  var  forbi,  og  som  reisende  Skomagersvend  besøgte 
han  i  Løbet  af  nogle  Aar  flere  af  Tydsklands  Byer.  Men 
ved  Siden  af,  at  han  erhvervede  sig  Kundskaber  i  sit 
Haandværk,  havde  hans  medfødte  poetiske  Begavelse  tid- 
ligt draget  ham  til  Digtekunsten,  og  det  laa  nær  for  ham 
først  og  fremmest  at  dyrke  denne  paa  samme  Maade,  som 
den  blev  dyrket  af  saa  Mange  af  hans  Stand,  det  vil  sige, 
som  Mestersanger.  Mestersangen  stod  dengang  endnu, 
skjøndt  den  ved  sine  Kunstlerier  i  Henseende  til  For- 
men og  sin  Tørhed  i  Henseende  til  Indholdet  var  kom- 
men meget  i  Forfald,  i  høi  Anseelse  blandt  Haand- 
værkerne,    og    der  var   næppe    en  Forsamling*),  hvor 

*)  Dette  gjaldt  dog  kun  alvorlige  Sammenkomster.  I  lystigt  Lag 
paa  offentlig  Gade,  eller  naar  Nogen  var  tilstede,  som  kunde 
antages  at  ville  spotte  over  Sangen  eller  Mestrene,  blev  ingen 
Mestersang  given  tilbedste.  De  bestemte  ugentlige  Sammenkom- 
ster holdtes  gjerne  i  Kirkerne  Sondag  Eftermiddag.  I  Niirn- 
berg samledes  Mestersangerne  i  Catharinakirken. 

Haandværkere  kom  sammen,  uden  at  En  eller  Anden 
stod  frem  og  foredrog  en  Sang,  til  hvilken  han  selv 
havde  forfattet  baade  Text  og  Melodi.  Naturligviis 
gik  de  frie  Rigsstæder,  i  hvilke  Borgerstanden  havde 
betydeligt  Mere  at  sige  end  andetsteds,  fremmest  i 
Dyrkelsen  af  denne  Kunst,  og  navnlig  stod  Niirnberg, 
som  dengang  var  en  af  Sydtydsklands  rigeste  og  mæg- 
tigste Byer,  høit  i  denne  Henseende. 

Det  var  derfor  med  Glæde  og  Forventning,  at 
Hans  Sachs  i  Aaret  1516  efter  nogle  Aars  Fraværelse 
vendte  tilbage  til  sin  Fædrenestad.  Han  havde  paa 
sin  Vandring  vundet  mange  Venner;  han  var  en  flittig 
og  paalidelig  Arbeider  og  havde  været  afholdt  af  de 
Mestre,  hos  hvem  han  havde  taget  Arbeide;  hvad 
Mestersangen  angaaer,  da  havde  han  i  denne  Kunst 
drevet  det  saa  vidt,  at  han  i  Aaret  1514  i  Munchen 
ikke  alene  var  bleven  høiligen  berømmet  for  en  Sang, 
han  der  foredrog  „til  Guds  Forherligelse",  men  endog- 
saa,  skjøndt  han  kun  var  tyve  Aar  gammel,  med  Hæ- 
derstitlen „Sanger"*)  betroet  til  at  føre  Opsyn  med 
Stadens  Sangskoler.  Han  kunde  vel  derfor  vente  at 
vinde  Hæder  og  Berømmelse  i  Niirnberg,  og  han  blev 
saa  bevæget  ved  Synet  af  St.  Sebaldus'-  og  St.  Lau- 
rentiuskirkens  Spiir,  at  han  med  Glædestaarer  i  Øinene 
knælede  ned  paa  Jorden  og  kyssede  sin  Vandringsstav 
med  Tak  for,  at  den  havde  ført  ham  sund  og 
frisk    tilbage    til    hans    Fødeby,    med    hvilken    i    hans 


*)  Der  var  fem  Trin  at  tilbagelægge  for  Mester  sangerne.  Den. 
der  endnu  ikke  rigtig  kjendte  Reglerne  for  Versbygningen,  blev 
kaldet  „Skolar";  den,  som  vidste  fuldstændig  Besked  dermed, 
„Sko  le  ven"  (Schulfreund) ;  den,  som  kunde  synge  enkelte  Me 
lodier  (Toner),  Sanger;  den,  som  digtede  Vers  til  Andres 
Toner,  Digter;  den,  som  selv  opfandt  en  Tone,  Mester.  Alle, 
som  vare  indskrevne  i  Selskabet,  hed  Selskabsbrødre. 

30* 

Tanker  ingen  af  de  store  og  smukke  Stæder,  han  paa 
sin  Vandring  havde  seet  og  lært  at  kjende,  kunde  taale 
nogen  Sammenligning. 

I  de  første  to  Aar  efter  sin  Hjemkomst  til  Ntirnberg 
levede  Hans  Sachs  stille  og  kun  lidet  bekjendt.  Han 
var  bleven  indskreven  i  Skomagernes  hæderlige  Laug, 
havde  bygget  sig  et  Huus  i  Nurnbergs  Forstad,  ikke 
langt  fra  Frueporten,  og  arbeidede  her  flittig  hele  Da- 
gen igjennem  med  Syl  og  Risp  og  Læst;  men  om  Af- 
tenen samledes  han  enten  med  sine  Venner  blandt 
Mestersangerne  og  øvede  Kunsten  i  Forening  med  dem, 
eller  ogsaa  satte  han  sig  udenfor  sin  Huusdør  under 
det  fremspringende  Halvtag,  der  skjermede  ham  fQr 
Regn  og  Sol,  og  nedskrev  sine  Sange  —  i  Begyndelsen 
i  den  Form,  som  Mestersangerne  havde  foreskrevet, 
men  senere  frit  og  mægtigt  uden  andre  Baand  og  Bud 
end  dem,  hans  egen  Smag  og  digteriske  Begavelse 
paalagde  ham. 

Saaledes  sad  den  unge  Mester  en  Aften  i  Mai 
1517.  Det  var  gaaet  op  for  ham,  at  Mennesket  ikke  er 
skabt  til  Eensomhed,  og  i  den  dybe  Følelse  af,  at  der 
er  en  Lykke,  som  Ingen  kan  finde  hos  sig  selv,  havde 
han  skrevet  et  Digt  „Den  forviste  Kydskheds  Klage- 
sang", som  han  havde  tilegnet  „Niirnbergs  gode  Piger", 
og  i  hvilket  han  havde  afmalet  Kydskheden  som  en 
Dronning,  der  var  jaget  i  Landflygtighed  af  Fru  Venus 
og  hendes  Tilhængere.  Han  var  endnu  ikke  ganske  færdig 
med  sit  Digt,  da  to  unge  Piger,  af  hvilke  den  ene 
var  sendt  af  sin  Fader  for  at  faae  et  Par  Støvler  til- 
bage, som  Mester  Sachs  havde  gjort  istand,  kom  hen 
til  ham  og  spurgte,  om  Arbeidet  var  færdigt.  De 
tilføiede,  at  de  kom  fra  Wen  dels  tein*),  at  de  havde  gaaet 
hele  Veien  og  vilde  blive  meget  bedrøvede,  hvis  de 
skulde  vende  tilbage  med  uforrettet  Sag.     Hans  Sachs 

*)  En  Landsby  i  Nærheden  af  Niirnberg. 

reiste  sig    for    at    hente  Støvlerne,   og    den    ene   af  de 
unge  Piger  fulgte  ham  ind  i  Huset. 

Den  anden,  hvis  Navn  var  Kunigunde  Kreutzer, 
ventede  ved  Døren.  Hun  saae  det  beskrevne  Papiir 
og  Versene  og  kunde  ikke  lade  være  at  kige  lidt  i 
dem.  Gjenstanden  tiltrak  hende,  og,  omendskjøndt  hun 
nok  kunde  læse,  var  hun  dog  ikke  mere  dygtig  deri, 
end  at  hun  maatte  anspænde  hele  sin  Opmærksomhed 
for  at  forstaae  Meningen.  Hun  mærkede  derfor  ikke, 
at  Hans  Sachs  kom  tilbage,  førend  den  unge  Mester 
stod  ved  hendes  Side. 

Forfærdet  og  skamfuld  kastede  hun  Papiret  fra  sig 
og  løb  bort  som  en  skræmmet  Hind,  saa  at  hendes 
Ledsagerske  næppe  kunde  indhente  hende.  Men  Hans 
Sachs'  Blik  fulgte  den  smukke  Pige,  til  hun  forsvandt 
i  Skumringen;  det  fortryllende  Billede  af  Ungdom  og 
Uskyld,  som  den  overraskede  Jomfru  havde  frembudt, 
prægede  sig  dybt  i  hans  Hjerte,  og  den  følgende  Søn- 
dag begav  han  sig  paa  Veien  til  Landsbyen  Wendel- 
stein,  hvor  han  spurgte  efter  hende,  til  han  fandt 
hende. 

Kunigunde  var  fattig  og  forældreløs,  og  da  den 
unge  Mester,  hvis  Bod  vel  var  lille,  men  hvis  Ry  var 
stort,  efter  flere  Sammenkomster  med  hende  endelig 
bad  om  hendes  Haand,  troede  hun  næppe  sin  egen 
Lykke.  Hiint  Digt  havde  røbet  en  saa  ædel  og  sand 
Følelse  og  et  saa  elskværdigt  Gemyt,  at  hun  med  lyk- 
kelig Fortrøstning  hengav  sig  selv  og  sit  eget  rene 
Hjerte  til  en  saadan  Mand.  Vistnok  bleve  Hans 
Sachs'  Forældre  ikke  meget  glade,  da  deres  Søn 
bragte  dem  en  fattig  Pige  som  Svigerdatter,  og  Mester 
Nunnenbeck,  den  unge  Mands  Ven  og  tidligere  Lærer 
i  Mestersang,  raadede  ham  fra  at  gifte  sig,  da  Sorger 
og  Trang  snart  vilde  indfinde  sig;  men  Hans  vilde  ikke 
længere  leve  alene;    han    var   kjed    af  at  besynge  en 

Lykke,  som  han  ikke  kj endte  af  Erfaring,  og  i  Sep- 
tember samme  Aar  feirede  han  og  hans  Kunigunde 
deres  glade  Bryllup.  Han  maatte  vel  mangen  Gang 
sande  sine  Forældres  og  Venners  Ord;  thi  det  unge 
Par  havde  det  i  Løbet  af  de  første  ti  Aar  kun  knapt 
og  maatte  arbeide  Dag  ud  og  Dag  ind  for  at  tjene  det 
Nødvendige;  men  de  vare  lykkelige  ved  hinanden  og 
ved  de  Børn,  Himlen  skjænkede  dem,  og  Hans  Sachs 
følte,  at  han  som  Digter  fremfor  Alt  maatte  forstaae 
sin  Tid  og  opoffre  sine  egne  Interesser  for  at  gavne 
sin  Nation  og  føre  den  fremad  ved  at  lede  dens  Øine 
hen  paa  det,  som  var  værd  at  see. 

Og  der  var  dengang  i  Tydskland  Noget,  som  vel 
var  værd  at  see.  En  fattig  Augustinermunk  fremstod 
som  Sandhedens  og  Livets  Forkynder  imod  den  mæg- 
tige catholske  Kirkes  løgnagtige  og  sjæledræbende  Lær- 
domme. Svanen,  om  hvem  Husz  hundrede  Aar  i  For- 
veien  paa  Baalet i  Costnitz  havde  spaaet,  var  kommen; 
dens  Sange  lød  over  hele  Tydskland  og  vendte  sig  i 
Modersmaalet  til  den  store,  djærve  og  kraftfulde  Mid- 
delstand, hos  hvem  Bekymringen  for  Salighedens  Sag 
endnu  kraftigt  rørte  sig,  og  som  i  sin  jevne  Verdens- 
betragtning  ikke  kunde  forene  det  catholske  Cleresies 
forargelige  Liv  med  sin  sædelige  Bevidsthed.  Intet 
Under  derfor,  at  Reformationen  trængte  igjennem  til 
Borgere  og  Bønder :  de  havde  Alt  at  vinde,  kun  saare 
Lidet  at  tabe.  I  Ntlrnberg  bleve  Luthers  Skrifter  op- 
trykte. Det  altid  forsigtige  Raad  vilde  ikke  udtale  sig 
bestemt;  men  mange  af  Borgerne  erklærede  sig  lige- 
frem for  Luther,  iblandt  andre  den  bekjendte  Maler 
Albrecht  Durer,  der  i  sine  „fire  Temperamenter"  skabte 
det  første  evangeliske  Kunstværk,  og  Hans  Sachs,  Folke- 
digteren,  der  hilsede  den  nye  Læres  Prophet  i  sit 
Digt  „Nattergalen  fra  Wittenberg".  Raadet  havde 
strengelig  forbudt,    at  Luthers  Skrifter   maatte  trykkes 

og  sælges  i  Ntirnberg,  og  Keiseren  havde  endogsaa  sat 
Straf  for  at  udbrede  Reformatorens  Bøger;  men  den 
ærlige  Hans  Sachs  brød  sig  ikke  derom :  der  findes 
endnu  i  hans  Efterladenskaber  et  heelt  Bind  af  Luthers 
Skrifter  med  den  Paaskrift:  „Denne  lille  Bog  har 
jeg,  Hans  Sachs ,  samlet  Gud  og  hans  Ord  til  Ære 
1522.  Sandheden  varer  evigt."  Det  er  det  tiende 
Bind   af  hans  lille  Bogsamling. 

I  „Nattergalen  fra  Wittenberg"  (1523)  lod  Hans 
Sachs  det  ikke  være  nok  med  at  hilse  den  nye  Lære, 
„der  havde  draget  Folkene  ud  af  den  Vankundighed, 
det  Mørke  og  de  Vildfarelser,  i  hvilke  den  listige  Løve 
havde  lokket  dem,  saa  at  de  nu  kunde  modstaae  alle 
hans  Utyskers  Bjæffen";  han  revsede  ogsaa  paa  det 
Alvorligste  alle  Pavedømmets  Svagheder,  og  disse  af- 
gave  en  vid  Mark  for  hans  satiriske  Humor.  „Elsk 
Gud,  og  Næsten  som  Dig  selv,  imod  dette  nytter  hverken 
Ban,  Rigsdag,  Fjende,  Skole,  Prædiken,  Geistlig  eller 
Lægmand,  gamle  Koner,  Nonner  med  Haarpidske  eller 
Oldinge."  I  alle  Spørgsmaal,  som  stode  i  Forbindelse 
med  den  nye  Lære,  udtalte  han  sig  bestemt  og  uden 
Vaklen ;  han  hævdede  Menneskeværdet  og  Undersaat- 
ternes  Rettigheder  imod  Magthavernes  Egenraadighed ; 
uden  at  forfalde  til  Partiskhed  ivrede  han  lige  stærkt 
imod  Fyrste-  og  Bondetyranner  og  var  lige  uvillig 
overfor  de  Evangeliskes  og  de  Romerskes  Udskeielser. 
Han  saae  vel,  at  Narrespillet  med  Reliqvier  og  Helge- 
ner var  tilende,  men  han  kunde  paa  den  anden  Side 
ikke  være  blind  for  de  Ulykker,  Theologernes  Stridig- 
heder vilde  føre  over  Folkene,  fordi  man  misforstod 
dem.  Giftens  Virkninger  sporedes  allerede  i  de  for- 
skjellige  Secter  og  Partier,  af  hvilke  mange  kun 
førte  Evangeliets  Ord  paa  Læberne,  medens  de  forag- 
tede det  i  deres  Liv,  og  Hans  Sachs  revsede  strengt 
Tidens  Udsvævelser;    men   skjøndt   hans  ærlige  Hjerte 

mangengang  oprørtes  ved  at  see  og  høre  om  de  mange 
Udskeielser,  som  gik  i  Svang  i  Frihedens  Navn,  for- 
faldt han  dog  aldrig  til  uoverlagt  Heftighed  eller  nær- 
gaaende  Personligheder. 

I  Aaret  1558  finde  vi  endnu  Hans  Sachs  i  Niirm 
berg,  rask,  rørig  og  ved  sin  fulde  Arbeidskraft,  end- 
skjøndt  han  da  var  tre  og  tresindstyve  Aar  gammel. 
Atten  Aar  tidligere  havde  han  forladt  det  lille  Huus  i 
Forstaden  og  etableret  sig  midt  i  selve  Byen  i  Nærhe- 
den af  Hospitalskirkegaarden ;  hans  Huus  vises  endnu 
paa  dette  Sted,  og  Gaden,  hvori  det  ligger,  har  faaet 
Navn  efter  ham.  I  sit  lykkelige  Ægteskab  med  Kuni- 
gunde  havde  han  havt  syv  Børn;  nu  var  der  kun  en 
eneste  Datter  tilbage,  og  hun  var  gift;  men  blomstrende 
Børnebørn  lode  de  Gamle  glemme  Savnet  af  deres  egne. 
Den  trange  og  tunge  Tid  var  forlængst  forbi  —  ved 
Flid,  Hæderlighed  og  Sparsommelighed  var  Hans  Sachs 
bleven  velhavende;  men  han  var  vedbleven  at  drive 
sit  Haandværk,  i  hvilket  han  nu  kunde  beskjæftige 
mange  Arbeidere,  og  havde  aarligt  besøgt  Markederne 
i  Frankfurt  og  andre  Byer.  Med  Aarene  opgav  han 
Reiserne  og  havde  da  mere  Fritid  til  sin  Digtervirk- 
somhed. Hans  poetiske  Arbeider  beløb  sig  allerede 
til  et  Par  Tusinde;  hans  Digterry  var  vidt  udbredt  og 
voxede  Dag  for  Dag  baade  hjemme  og  ude;  hans  Bil- 
lede blev  ophængt  i  Syngeskolerne  paa  de  Dage,  da- 
der  var  Forsamlinger ;  han  havde  selv  indstiftet  en  Be- 
lønning i  Form  af  en  Sølvkjæde,  der  skulde  tilfalde 
den,  som  seirede  ved  Kappestriden  i  Sang,  og  i  alle 
Tydsklands  Syngeskoler  bleve  hans  mesterlige  Sange 
betragtede  som  Forskrifter,    hvorefter  Alle  rettede  sig. 

Skjøndt  Hans  Sachs  vel  ikke  var  ligegyldig  over- 
for denne  almindelige  Anerkjendelse,  gjorde  han  dog 
selv  slet  Intet  for  at  skaffe  de  digteriske  Arbeider,  som 
han    skrev    i    Overeensstemmelse    med    Mestersangens 

Forskrifter,  nogen  Udbredelse  udenfor  selve  Sangsko- 
lerne. Han  havde  i  disse  Værker  kun  viist,  at  han  til 
Fuldkommenhed  kunde  gjøre,  hvad  Mestersangkunsten 
fordrede,  men  hans  digteriske  Begavelse  og  de  poetiske 
Emner,  hvormed  andre  af  Datidens  Forfattere  beskjæf- 
tigede  sig,  drev  ham  til  at  gaae  videre  frem.  „Hans 
Virksomhed  falder  derfor"  —  siger  Gervinus  — 
„i  to  store  Perioder,  som  man  hidtil  ikke  ganske  har 
skjelnet  fra  hinanden,  men  som  ere  af  største  Vigtig- 
hed for  den  historiske  Bedømmelse  af  hans  Arbeider. 
I  den  ene  beskjæftiger  han  sig,  som  alle  Datidens  Skri- 
benter, med  det  offentlige  Liv,  Stat  og  Kirke,  i  den 
anden  mere  med  Privatlivet  og  med  at  iklæde  gamle 
digteriske  Emner  et  nyt  dramatisk  Klædebon."  Der 
var  saa  meget  mere  Opfordring  for  ham  til  at  forsøge 
sig  i  Dramaet,  som  det  ved  denne  Tid  overalt  i  Tydsk- 
land  var  Skik,  at  Borgerne  dannede  mindre  Selskaber 
eller  Foreninger,  i  hvilke  de  under  en  Digters  Ledelse 
opførte  verdslige  Dramer,  ligesom  Munkene  tidligere  havde 
opført  de  saakaldte  Mysterier.  INurnberg,  der  i  denne 
som  i  de  fleste  Retninger  gik  forud  for  de  andre  tydske 
Byer,  havde  Hans  Rosenbliit  og  Folz  forsøgt  sig  i  den 
dramatiske  Digtning,  „men  deres  Arbeider  ere  saa  raae 
og  lidet  dramatiske  —  siger  Literaturhistorikeren  Ko- 
berstein  — ,  at  de  kun  ganske  uegentligt  fortjene  Dra- 
maets Navn,"  forsaavidt  som  dette  ikke  skal  anvendes 
paa  ethvert  Stykke,  der  opføres  for  en  Samling  Til- 
skuere, og  i  hvilket  talende  Personer  optræde;  thi  dette 
er  alt  det  Dramatiske,  der  er  ved  de  to  nævnte  Mænds 
Arbeider.  Spørgsmaal  eller  Forhandlinger,  der  deels 
gaae  ud  paa  at  skaffe  en  moralsk  Læresætning,  et  eller 
andet  godt  Raad  Indgang,  eller  dreie  sig  om  Politik 
og  Lignende,  udgjøre  Indholdet  af  de  af  Rosenbliit  og 
Folz  componerede  „Dramer",  og  at  saadanne  Stykker 
ikke  i  Længden    kunde    tiltale  Publikum,    indsees  for- 


474  Hans   Sachs. 

raeentlig  uden  Vanskelighed.  Hans  Sachs  brød  i 
den  dramatiske  Digtning  forsaavidt  en  ny  Bane,  som 
han  i  en  ganske  væsentlig  Grad  gjorde  historiske  Be- 
givenheder, Romaner  eller  Noveller,  undertiden  gamle 
Folkedigtninger,  Sagn  og  Eventyr  til  Gjenstand  for 
dramatisk  Behandling;  men  han  var  saa  lidet  i  Stand 
til  at  skabe  et  virkeligt  Drama*)  og  at  bringe  Hand- 
lingen til  Anskuelighed  ved  en  stadig  Fremadskriden, 
at  denne  i  Reglen  kun  findes,  hvor  Sujettet  selv  med 
Nødvendighed  giver  den.  I  denne  Henseende  staaer 
han  altsaa  ikke  meget  høiere  end  sine  Samtidige ;  men 
i  den  rene  Moral,  det  smukke  Sprog  og  den  strenge, 
men  aldrig  ondskabsfulde  Satire  over  Tidens  Feil  -og 
Brøst  gjenkjender  man  atter  den  gamle  Mester,  der 
ogsaa  ad  denne  Vei  vil  føre  sine  Landsmænd  til  Selv- 
prøvelse og  Frihed,  og  selv  om  hans  dramatiske  Form 
er  raa,  naiv  og  stundom  marionetagtig,  saa  findes  dog 
hos  ham  alle  Spirerne  til  det  store,  folkelige  Drama 
og  en  comisk  Kraft,  som  man  skal  lede  længe  for  at 
finde  Magen  til. 

Skjøndt  Borger  og  Haandværker  havde  Hans  Sachs 
en  ganske  mærkværdig  Belæsthed.  Det  gamle  og  nye 
Testamente  var  maaskee  nok  hans  kjæreste  Læsning,  og 
mange  af  hans  poetiske  Frembringelser  ere  byggede 
paa  Emner  hentede  fra  disse;  men  han  studerede  med 
Iver  i  Oversættelse    de    gamle  Classikere,    baade  Dig- 


*)  Det  er  bleven  sagt,  at  Hans  Sachs  ved  en  Comedie  forstod  et 
Stykke,  i  hvilket  Ingen  blev  slaaet  ihjel,  ved  en  Tragedie  der- 
imod et  Stykke,  i  hvilket  En  eller  Flere  mistede  Livet.  Dette 
er  dog  ikke  ganske  rigtigt.  Koberstein  påaviser ,  at  Abel 
bliver  dræbt  i  Comedien  »Evas  ulige  Børn«,  og  mener,  at 
Hans  Sachs  ved  en  Tragedie  har  forstaaet  et  Stykke,  der  faaer 
en  sørgelig  Ende,  ved  en  Comedie  derimod  et  Stykke,  der  ender 
glædeligt  eller  dog  trøsteligt. 

terne  og  de  historiske  og  philosophiske  Forfattere,  og 
Yttringer  af  Sokrates  eller  Seneca  hare  givet  ham 
Ideerne  til  flere  af  hans  skjønneste  og  bedste  Arbeider. 
Hans  ypperlige  og  sanddrue  Skildringer  kunne  tjene 
som  Mønstre  for  alle  Tider  og  have  tiltrukket  sig  end- 
ogsaa  en  Goethes  Opmærksomhed,  og  hans  Fremstil- 
lingsevne og  ægte  Humor  ere  maaskee  næppe  blevne 
overtrufne  af  nogen  senere  tydsk  Digter.  Har  Hans 
Sachs  end  skrevet  Meget,  hvis  Værdi  er  saare  tvivl- 
som, saa  har  han  til  Gjengjæld  leveret  mange  Bidrag 
af  blivende  Værdi  til  den  tydske  Literatur  og  omgivet 
sit  Navn  med  en  Glands,  som  fornem  Blaseerthed  ikke 
skal  tage  fra  ham.  Det  er  Goethe,  som  har  aabnet 
sine  Landsmænds  Øine  for  den  gamle  Digters  Værd  og 
reist  ham  et  Mindesmærke,  der  vil  staae  ligesaa  længe 
som  den  tydske  Literatur. 

Uagtet  al  den  Anerkj endelse,  Hans  Sachs  nød,  al- 
lerede medens  han  levede,  var  intet  af  hans  Digter- 
værker offentliggjort,  førend  han  var  tre  og  tresindstyve 
Aar  gammel.  Først  i  Aaret  1558  udkom  i  Augsburg 
et  Bind  med  den  curieuse  Titel :  „Herlige,  skjønne  og 
sandfærdige  Digtninger,  religieuse  og  verdslige,  af  alle 
Slags,  alvorlige  Tragedier,  fornøielige  Comedier,  lystige 
Samtaler,  dybtfølte  Elegier,  vidunderlige  Fabler  og  an- 
dre morsomme  Værker  osv.,  i  alt  376  Stykker,  ikke 
forhen  udgivne,  men  nu  forelagte  Publikum  af  den  be- 
rømte og  muntre  Hans  Sachs,  en  Elsker  af  tydsk  Digte- 
kunst. Prentet  i  Nurnberg  af  Chr.  Henssler  1558." 
Allerede  samme  Aar  var  Bogen  udsolgt,  og  Hans  Sachs 
var  netop  beskjæftiget  med  Ordningen  af  en  ny  Ud- 
gave, da  et  tungt  Slag  ramte  ham :  hans  elskede  Kunigunde 
døde  den  fem  og  tyvende  Marts  1560  efter  at  have 
deelt  Sorger  og  Glæder  med  ham  i  to  og  fyrretyve 
Aar.  Den  gamle  Digters  Sorg  var  dyb  og  inderlig, 
han  søgte  at  lindre  den  ved   at  give  den  Luft  i  Sang. 

Eensomheden  var  ham  imidlertid  utaalelig,  og  efter  et 
Aars  Forløb  giftede  han  sig  paany  med  en  ung  Pige, 
Barbara  Harscherin,  Datter  af  en  dygtig  nilrnbergsk 
Kunstner,  men  det  var,  paa  Grund  af  den  store  Al- 
dersforskjel,  umuligt  for  den  unge  Hustru  at  forstaae 
den  aldrende  Ægtefælle  og  blive  ham  den  hjertelige 
og  kjærlige  Ledsagerinde,  somKunigunde  havde  været. 
I  sit  tre  og  halvfjerdsindstyvende  Aar  udgav  Hans 
Sachs  det  sidste  Bind  af  sine  Værker  og  sagde  Digte- 
kunsten Farvel,  efter  at  han  allerede  i  længere  Tid 
havde  følt  sine  aandelige  Kræfter  tage  af.  Sine  sidste 
Aar  levede  han  stille  og  tilbagetrukken  og  døde  den  fem 
og  tyvende  Januar  1576. 

Hans  Ven  og  Discipel,  Adam  Puschmann,  skrev  et 
Digt  over  ham,  og  Alle.  de,  der  havde  elsket  ham  og 
den  tydske  Digtekunst,  som  ved  ham  havde  faaet  nyt 
Liv,  hørte  med  Sorg  Efterretningen  om  hans  Død. 

JOHAN  PETERSEN. 


Carl  den  Anden  af  Spanien*). 


IVlan  har  sagt,  at  Carl  den  Femte  var  Kriger  og 
Konge,  Philip  den  Anden  blot  Konge,  Philip  den  Tre- 
die  og  Philip  den  Fjerde  ikke  engang  Konger,  og 
Carl  den  Anden  ikke  engang  Mand.  Dette  den  øster- 
rigske  Fyrsteslægts  successive  Forfald  i  Spanien  er 
en  af  de  mærkeligste  Kjendsgjerninger  i  Historien,  og 
det  kan  næppe  være  nogen  Tvivl  underkastet,  at  det 
for  en  overveiende  Deel  bevirkedes  under  Indflydelsen 
af  de  spanske  Souverainers  traditionelle  Sædvaner,  den 
spanske  Etikettes  ubøieligt  strenge  Forbud  og  det 
uforanderligt  Eensformige  i  Fyrsternes  Leveviis. 

Spaniens  Historie  under  Carl  den  Anden  frem- 
byder kun  et  stort  Billede  paa  Ødelæggelse,  og  denne 
Tilstand  bliver  saameget  mærkeligere,  som  den  ikke 
havde  sin  Aarsag  i  en  Attilas  eller  en  Tamerlans 
Hærgen  af  Landet,  men  derimod  i  en  nedarvet  Foragt 
for  alle  sunde  Principer  for  en  Stats  Styrelse.  Befolk- 
ningen i  Spanien  aftog  med  en  saa  uafbrudt  Hurtighed, 
at  den  fra  ti  Millioner  under  Philip  den  Anden  svandt 
ind  til  sex  Millioner,  da  Carl  den  Anden  sad  paa 
Thronen.  Aar  efter  Aar  faldt  Huse,  Landsbyer  og 
store    Byer  i  Ruiner,    og  Ingen    søgte   atter  at   bygge 


*)   Efter  Edinburgh  Review. 

dem  op.  Ingensinde  siden  det  romerske  Keiserdøm- 
mes  Forfald  har  en  saa  forfærdelig  Ødelæggelse  fundet 
Sted  i  noget  Land  i  Europa.  Madrid,  som  i  det  sex- 
tende  Aarhundrede  havde  400,000  Indbyggere,  gik  i 
det  syttende  ned  til  180,000.  Sevilla  mistede  i  et 
Tidsrum  af  50  Aar  to  Trediedele  af  sin  Befolkning. 
I  Castilien  talte  man  tre  Hundrede  ødelagte  Landsbyer, 
i  Omegnen  af  Toledo,  to  Hundrede  og  Tusinde  i  Cor- 
dova. 

Den  første  Aarsag  til  dette  Forfald  var  Maurernes 
Fordrivelse ,  der  kostede  Spanien  tre  M  illioner  af 
dets  driftigste  Beboere;  dernæst  kom  Udvandringen  til 
Amerika,  som  hvert  Aar  drog  hen  ved  40,000  Mennesker 
til  Mexico  og  Peru,  fordi  de  ikke  længere  fandt  Midler 
til  at  subsisterei  Spanien.  Ved  Siden  af  Udvandringen 
og  ligesaa  betydningsfuld  som  denne  staae  Munke- 
væsenet og  Klosterlivet;  der  fandtes  ved  Slutningen  af 
det  syttende  Aarhundrede  i  Spanien  9000  Klostre  og 
928  Conventer,  86,000  Præster,  60,000  Munke  og 
33,000  Nonner,  eller  med  andre  Ord  200,000  Mennesker 
af  en  Befolkning  paa  sex  Millioner,  som  helligede 
deres  Liv  til  Lediggang  og  Cølibat.  Og  under  Paa- 
virkning  af  Tidens  overtroiske  Tendenser  bleve  aarlig 
umaadelige  Strækninger  skjænkede  til  Kirken  for  Mes- 
ser til  Bedste  for  Testators  Sjæl,  og  en  saadan  Eiendom 
kunde  aldrig  afhændes ;  Femtedelen  af  de  spanske 
Indtægter  var  paa  den  Tid  i  Præsternes  og  Munkenes 
Hænder. 

Hvad  Industri,  Handel  og  Agerdyrkning  angaaer,  da 
stode  de  paa  et  overordentlig  lavt  Standpunkt,  tildeels 
foranlediget  ved  Love,  som  ligefrem  forbøde  Arbeideren 
at  virke.  Dette  gjaldt  navnlig  Agerdyrkningen,  som 
derved  blev  i  den  Grad  forsømt,  at  næsten  alt  Korn 
maatte   indføres    fra   Udlandet.     De   spanske   Kongers 

Foragt  for  Handel  og  Industri  støttedes  saa  godt  af 
deres  sløve  Undersaatters  hovmodige  Fordomme,  at 
Industrien  næsten  udelukkende  var  i  Hænderne  paa 
fremmede,  indvandrede  Haandværkere. 

Som  en  Følge  af  disse  forskjellige  Aarsager  var 
Landet  stadigt  hjemsøgt  af  en  forfærdelig  Hungersnød, 
i  Forbindelse  med  hvilken  der  traadte  hyppige  Pest- 
epidemier og  Jordskjælv,  blandt  hvilke  eet  alene  om- 
styrtede 1200  Huse  i  Malaga.  En  fransk  Dame,  der 
reiste  i  Spanien  paa  denne  Tid,  fortæller,  at  Slagterne 
i  Madrid  solgte  deres  Kjød,  forskandsede  i  en  Slags 
Fæstning  af  Frygt  for,  at  Hobens  glubende  Appetit 
skulde  foranledige  den  til  at  at  plyndre  deres  Boutiker. 
Der  forefaldt  i  Gaderne  hyppige  Brødkampe,  under 
hvilke  altid  nogle  Mennesker  bleve  dræbte.  En  Tid  var 
Brødmangelen  bleven  saa  stor,  at  den  engelske  Gesandt 
maatte  forskaffe  sig  en  Ordre  til  at  faae  fire  og  tyve 
Brød  udleverede  til  sine  Tjenere.  Disse  Brød  maatte 
hans  Tjenere  hente  under  en  Escorte  af  bevæbnede 
Mænd,  for  at  de  ikke  skulde  blive  plyndrede  paa 
Veien.  Synet  af  Føde  var  saa  forførende,  at  Enhver 
snappede,  hvad  han  kunde  faae  fat  paa.  Bagerne 
barrikaderede  deres  Boutiker,  ligesom  Slagterne,  og  i 
den  Grad  passede  Mængden  paa  udenfor  deres  Huse,  at 
fem  Qvinder  bleve  qvalte  i  Trængselen  udenfor  en  Bager- 
boutik.  Men  hvor  stor  Elendigheden  end  var  i  Hoved- 
staden, var  den  dog  for  Intet  at  regne  i  Sammenlig- 
ning med  Tilstanden  i  Provindserne  ;  20,000  Mennesker 
strømmede  til  Hovedstaden,  blottede  for  ethvert  Mid- 
del til  Subsistens  og  kun  opretholdte  ved  Haabet 
om,  at  de  ved  at  tigge  eller  plyndre  kunde  friste 
Livet;  En  stor  Deel  af  Provindsbeboerne  døde  lige- 
frem af  Sult.  De  fornemme  Caballeroer  og  Hidalgoer 
levede  alene  af  Chocolade,  Løg,  Æg  og  Lignende.  Her- 

tugen  af  Albuquerque,  der  eiede  en  uendelig  Mængde 
Sølvtøi  og  Diamanter,  fik  i  Almindelighed  kun  et  Æg 
og  en  Due  til  Middag.  Selv  det  kongelige  Bord  kunde 
kun  med  Vanskelighed  blive  forsynet  med  det  Nød- 
vendige. 

Hvad  Armeen  og  Flaaden  angaaer,  da  vare  de 
begge  i  en  elendig  Tilstand.  Cavalleriet  havde  ingen 
Heste,  og  hverken  Cavalleriet  eller  Infanteriet  fik 
nogen  Sold.  Man  kunde  see  Officerer,  der  endnu  vare 
i  Tjenesten,  tigge  paa  Gaderne  i  Cadiz  og  i  de  spansk- 
flanderske  Byer,  rigtignok  med  saa  stolt  en  Mine,  at 
man  skulde  have  troet,  at  de  ved  at  modtage  en  Al- 
misse snarere  viste  end  modtog  en  Gunst.  Soldaterne 
deserterede,  drevne  af  Sult,  fra  deres  Poster  og  slut- 
tede sig  til  de  Røverbander,  der  oversvømmede  Lan- 
det; Besætningerne  i  Grændsefæstningerne  bestode  saa 
godt  som  udelukkende  af  Drenge  og  gamle  Mænd,  der 
ikke  duede  til  at  være  Røvere  og  ikke  kunde  finde 
nogen  anden  Beskjæftigelse.  Og  hvad  Flaaden  angaaer, 
da  eiede  det  Land,  som  en  Gang  udsendte  den  span- 
ske Armada,  kun  tolv  til  femten  Skibe,  der  for  Største- 
delen laae  og  raadnede  i  Havnen. 

Dog  opgave  de  hovmodige  Spaniere  ikke  under 
al  denne  Elendighed  deres  Tilbøielighed  for  udvortes 
Glands.  Den  fattige  Hidalgo  tiggede,  laante  eller 
røvede  de  Penge,  der  behøvedes,  for  at  han  paa  Fest- 
dagene kunde  leie  sig  en  Vogn  og  besøge  sine  Venner 
i  et  stateligt  Optog.  Enhver  klædte  sig,  hvor  fattig 
han  end  var,  i  Fløil  og  Silke,  naar  det  kun  med  Op- 
offrelse  af  alt  Andet  var  ham  muligt  at  skaffe  sig  det ; 
og  det  ab  eie  et  Guitar  og  et  Sværd  var  mere  værd 
end  det  nødvendigste  Bohave.  Corregidorerne  og  Al- 
kalderne  bare  Guldbrokade  og  rødt  Fløil  ved  alle 
offentlige   Fester,    og  den    Pomp    og  Pragt,    der  i  det 

Hele  udfoldedes  ved  disse,  fandt  næsten  ikke  sin  Lige 
i  Europa. 

Saint-Simon,  der  kjendte  Hoflivet  i  alle  dets  En- 
keltheder, siger  etsteds  i  sine  Memoirer,  at  en  af  de 
bedste  Nøgler  til  Forstaaelsen  af  et  Lands  Historie  er 
Kjendskab  til  det  daglige  Liv  i  den  regjerende  Fyrstes 
Palads;  naar  Talen  er  om  et  despotisk  Land  som 
Spanien,  er  dette  fuldkommen  sandt.  Spaniens  Mo- 
narker have  næsten  til  enhver  Tid  i  deres  personlige 
Forhold  frembudt  skuffende  Billeder  af  Tilstanden  i 
deres  Land.  Dette  Forhold  gjengives  paa  det  Kla- 
reste i  Carl  den  Andens  Charakteer  og  Hofliv.  Hans 
Legemstilstand  i  de  sidste  Dage  lignede  i  Et  og  Alt 
Landets  Tilstand.  Den  ulykkelige  Konge  var  ikke 
stort  Andet  end  et  levende  Liig,  i  hvis  Hjerte  der  efter 
hans  Død  ikke  fandtes  en  eneste  Draabe  Blod.  Det 
Præg  af  Svaghed  baade  i  aandelig  og  legemlig  Hen- 
seende, der  charakteriserede  hans  Forfædre,  naaede 
sit  Høidepunkt  hos  ham. 

Carl  den  Anden  kom  til  Verden  i  Aaret  1661,  om- 
trent paa  den  Tid,  da  den  lange  fjendtlige  Tilstand 
mellem  Frankrig  og  Spanien  endte  med  Spaniens  Yd- 
mygelse, og  to  Aar  efter  Spaniernes  Nederlag  ved 
Villa  Viciosa.  Hans  legemssvage  Fader,  Philip  den 
Fjerde,  der  døde  faa  Aar  efter,  var  paa  den  Tid 
allerede  fuldstændig  uduelig  til  at  styre  Riget.  Hans 
Moder  var  Maria  Anna  af  Østerrige,  en  Datter  af  Kei- 
ser Ferdinand  den  Tredie.  Prindsen  var  ved  sin  Fød- 
sel saa  svagelig,  at  det  kun  ved  den  yderste  Omhu 
var  muligt  at  bevare  ham  for  Livet.  Han  diede,  til 
han  vare  fire  Aar,  og  han  kunde  ikke  gaae  førend 
han  var  ti  Aar  gammel,  og  da  endog  kun  ved  at 
støtte  sig  til  sine  Pagers  Skuldre.  Han  blev  opdragen 
af  Qyinder  og  færdedes  næsten  udelukkende  i  deres 
Selskab.    Hans   Moder,    der    førte  Regentskabet  efter 

Blstorlftk  Archir.  I.  31 

Faderens  Død,  var  bange  for  at  lade  ham  studere,  og 
han  viste  aldrig  selv  nogen  Tilbøielighed  til  at  til- 
egne sig  endog  blot  de  allernødvendigste  Kundskaber. 
I  Begyndelsen  af  Regentskabet  styrede  Enkedron- 
ningen Riget,  støttet  af  et  Statsraad.  Den  fornemste 
Statsraad  og  General  i  Riget  var  paa  den  Tid  Don 
Juan  af  Østerrig,  en  uægte  Søn  af  Philip  den  Fjerde. 
Da  han  var  meget  yndet  af  Philip,  havde  man  ventet, 
at  denne  vilde  have  valgt  ham  til  sin  Efterfølger  iste- 
detfor  den  sygelige  Prinds  Carl.  Da  han  selv  endnu 
ikke  havde  opgivet  Haabet  om  Herskerværdigheden,  var 
han  altsaa  nødvendigviis  en  Gjenstand  for  Enkedronnin- 
gens Mistænksomhed,  og  der  herskede  et  bittert  Fjend- 
skab imellem  dem.  Endelig  lykkedes  det  Dronningen 
at  faae  Don  Juan  forviist  til  Saragossa.  Ved  sine 
Venners  Hjælp  kom  han  imidlertid  atter  tilbage  herfra, 
overtog  selv  Regentskabet,  forviste  Enkedronningen  til 
Toledo  og  befriede  den  unge  Konge  fra  det  Qvindesel- 
skab,  i  hvilket  han  hidtil  var  bleven  opdragen,  og 
som  havde  efterladt  et  saadant  Indtryk  hos  Carl,  at 
han  siden  følte  en  sand  Skræk  ved  Synet  af  et  Skjørt. 
Det  syntes  saaledes  lidet  rimeligt,  at  han  vilde  vise 
sig  gunstig  stemt  for  at  indgaae  Ægteskab.  Da  hans 
Constitution  imidlertid  i  aldeles  forbausende  Grad  ud- 
vikledes, da  han  havde  naaet  syttenaars  Alderen,  ind- 
lededes der  Underhandlinger  om  en  Forbindelse  mel- 
lem harn  og  Marie  Louise  af  Orleans,  en  Datter  af 
Ludvig  den  Fjortendes  Broder.  Medens  disse  Forhand- 
linger vare  i  Gang,  forsvandt  med  Eet  den  Aversion, 
den  unge  Konge  tidligere  havde  næret  mod  Qvinde- 
kjønnet.  De  Grander,  der  havde  seet  Prindsessen  i 
Fontainebleau,  fortalte  ham  om  hendes  Skjønhed,  Ynde 
og  fine  Dannelse.  Hendes  Portrait  blev  sendt  til  Carl ; 
ved  at  see  det  blev  han  greben  af  en  lidenskabelig 
Kjærlighed  til    hende,   og  saasnart  det  blev   bekjendt, 

at  Prindsessen  var   underveis  til  Spanien,   tog  han  af- 
sted   for   at   møde   hende   paa   Veien.     Det  var  hans 
Bestemmelse   at  træffe  hende  i  Burgos,    men  da    hun 
ikke  var  naaet    dertil   ved    hans  Ankomst,    besluttede 
han  at  tage   Erkebispen   af  Burgos   med  sig    og   reise 
lige   til  den  spanske   Grændse  for  at  lade  sig  vie  dér. 
Prindsesse    Marie  Louise,   der  var  en  smuk,  livlig 
og  høitbegavet  Dame,    saae  ligesom  de  andre  ulykke- 
lige franske  Prindsesser,  der  vare  fordømte  til  at  ægte 
spanske    Konger,    med    Forfærdelse    den   Bestemmelse 
imøde,  man  havde   forbeholdt  hende.     Overgangen  fra 
det  glimrende,  muntre  Liv  ved   det  franske  Hof  til  de 
spanske   Paladsers  mørke    Kjedsommelighed,    Eensfor- 
mighed  og  jernhaarde  Etikette,    gjorde  det  hurtigt    af 
med  de    unge  franske  Prindsesser.     Philip    den  Anden 
ægtede  efterhaanden  fire,    der  alle  kun  levede  en  for- 
holdsviis  kort  Tid,  efter  at  de  vare  komne  til  Spanien. 
Marie  Louise  bønfaldt  to  Gange  Ludvig  den  Fjortende 
om,  at  denne  Forbindelse  ikke  maatte  komme  istand,  men 
uden  Virkning.     Hun  maatte  altsaa  adlyde  og  med  For- 
tvivlelsen i  Hjertet  føie  sig  i  sin  Skjæbne ;  thi  fraregnet 
det    aandsfortærende     Liv,     hun    vidste,    der  ventede 
hende  i  Spanien,    havde  hun  ogsaa  seet  et  Portrait  af 
sin  tilkommende  Ægteherre,  hvis  Charakteer  og  Dum- 
hed   vare    ligesaa    godt   kjendte    i  Fontainebleau    som 
i  Madrid.     Efterat  Ægteskabetved  Repræsentation  var 
bleven  sluttet  i  Fontainebleau,  blev  Greven  af  Harcourt 
udseet  til  at  ledsage  hende  til  Grændsen,  hvor  hun  paa 
len  berømte  Fasanø,  der  har  været  Vidne  til  saa  mange 
Sammenkomster   af  Ministre    og  Monarker,   blev  over- 
leveret   til  Hertuginden    af  Terra  Nueva   og  Marquien 
af  Astorgas,   af  hvilke  den  Første  var  bleven  udnævnt 
til  hendes  „camarera  major"  og  den  Sidste  til  hendes 
„maj  ord  o  mo". 

Denne  Hertuginde  af  Terra  Nueva,  der  fremtidig 
ikke  skulde  vige  fra  den  unge  Fyrstindes  Side,  havde 
det  meest  fremtrædende  Ydre,  man  kunde  tænke  sig, 
og  var  i  sin  hele  Fremtræden  et  fuldstændigt  Billede 
paa  den  spanske  Hofetikette ;  ethvert  Skridt,  hun  gjorde, 
enhver  Bevægelse,  hun  foretog  med  Haanden  eller  Ho- 
vedet, foregik  med  en  Maskines  Regelmæssighed.  For- 
øvrigt var  hun  en  af  de  fornemste  Damer  i  Riget  og 
besad  umaadelige  Eiendomme  i  Peru,  paa  Sicilien  og 
i  selve  Spanien.  Saasnart  hun  var  bleven  udnævnt  til 
camarera  major  af  Don  Juan,  flyttede  hun  øieblikkelig 
ind  i  det  kongelige  Palads,  thi  hun  vidste,  at  man 
havde  aabnet  Kongens  Øine  for  hendes  Charakteer, 
der  var  af  den  Beskaffenhed,  at  hun  ikke  skyede  no- 
gensomhelst  Voldsomhed,  naar  den  kunde  tjene  hendes 
egne  Interesser  eller  hendes  Hævn;  hun  havde  saale- 
des  engang  ladet  en  Fætter  snigmyrde,  fordi  han  havde 
bestridt  hendes  Ret  til  en  Eiendom.  Nu  vidste  hun, 
at  Don  Juans  Indflydelse  kun  stod  paa  svage  Fødder, 
hvilket  ogsaa  kort  efter  viste  sig,  da  han  atter  blev 
landsforviist,  og  Enkedronningen  blev  forsonet  med  den 
unge  Konge;  men  da  hun  engang  havde  taget  Ophold 
i  det  kongelige  Palads,  trodsede  hun  baade  Kongen 
og  Dronningen,  idet  hun  stolede  paa  den  spanske  Eti- 
kette og  det  Faktum,  at  man  hidtil  ikke  i  den 
spanske  Historie  havde  seet  noget  Exempel 
paa,  at  en  camarera  major  var  bleven  afske- 
diget. 

Efter  sin  Ankomst  til  Madrid,  blev  Marie  Louise 
først  holdt  i  et  Slags  Fangenskab  i  Slottet  Buen  Re- 
tiro,  indtil  Forberedelserne  til  hendes  høitidelige  Ind- 
tog i  Staden  vare  fuldendte.  Efter  at  Indtoget  havde 
fundet  Sted,  omskiftede  den  unge  livsglade  Dronning 
kun  et  Fængsel  med  et  andet,  og  hun  begyndte  nu  det 
Liv,    hun    var  bestemt   til  at  føre  til  Slutningen  af  sin 

korte  Tilværelse,  et  Liv,  der  i  sig  indbefattede  Haremmets 
skinsyge  Afspærring,  Klosterets  mørke  Eensomhedogden 
i  Camareraen  personificerede  spanske  Etikettes  jern- 
haarde  Tyranni.  Hendes  Adspredelser  bestode  i  Ud- 
flugter i  Vogne,  hvis  Vinduer  vare  tæt  tildækkede  efter 
spansk  Mode,  dræbende  kjedelige  Jagtpartier  og  Besøg 
i  Aranjuez  og  Escurial  til  bestemte  Tider;  thi  Alt  var 
nemlig  ordnet  som  efter  et  Uhr  ved  det  spanske  Hof, 
og  det  Eneste,  der  undertiden  forstyrrede  denne  Regel- 
mæssighed, var  Mangelen  paa  Penge.  Fra  Tid  til  an- 
den tog  Kongen  hende  med  paa  Besøg  i  Klostrene, 
en  Adspredelse,  der  var  alt  Andet  end  opmuntrende. 
Hun  inviterede  i  Almindelighed  den  franske  Gesandts 
Gemalinde,  Madame  de  Villars,  til  at  ledsage  sig  paa 
disse  Udflugter,  og  det  Billede,  denne  giver  af  dem  i  sine 
Memoirer,  er  just  ikke  meget  muntert.  Kongen  og 
Dronningen,  siger  hun,  sade  i  Klosterets  Taleværelse, 
omgivne  af  knælende  Nonner,  der  ved  deres  tidlige 
Fjernelse  fra  Verden  vare  reducerede  til  et  Slags  Idi- 
oter; to  langhaarede  Hofdværge  sagde,  hvad  der 
skulde  siges,  medens  Dronningen  søgte  at  fordrive  Tiden 
med  at  spise,  til  stor  Forbauselse  for  Kongen,  da  man 
i  Spanien  kun  spiser  efter  bestemte  Regler.  Den  ene- 
ste Tilflugt,  Dronningen  havde,  naar  hun  kjedede  sig, 
var  at  spise  og  sove;  hun  sov  ti  til  tolv  Timer  om 
Dagen  og  indtog  tre  til  fire  Gange  solide  Maaltider 
med  Kjødspiser.  Og  hvad  Andet  skulde  den  stakkels 
unge  Dronning,  der  kun  turde  omgaaes  sine  stive  Hof- 
damer, finde  paa;  hun,  som  havde  levet  ved  det  frie, 
lystige  franske  Hof,  hvor  hun  kunde  bevæge  sig  saa 
frit  som  Fuglen  i  Luften,  hvor  Forværelserne  vare  op- 
fyldte af  glimrende  Adelsmænd  og  Damer,  og  hvor 
den  Ene  overgik  den  anden  i  Vid  og  Munterhed? 
I  sit  skumle,  øde  Palads  i  Madrid  var  det  hende  næppe 
tilladt  at  see   en  Mand,    og  Madame  de   Villars   og  en 

anden  fransk  Dame  vare  de  Eneste,  der  fik  Tilladelse 
til  at  besøge  hende.  Der  var  ingen  Baller,  ingen 
Soireer,  ingen  Comedie,  ingen  anden  Adspredelse  end 
Kjøretoure  i  lukkede  Vogne.  Camareraen  underrettede 
endog  Dronningen  om,  at  hun  ikke  maatte  see  ud  af 
Vinduet  i  sit  Værelse;  der  var  rigtignok  intet  Andet 
at  see  end  den  blaae  Himmel  og  en  tom  Klostergaard ; 
men  endog  en  saadan  Adspredelse  var  ikke  passende 
for  en  Dronning  af  Spanien.  Madame  de  Villars,  der 
var  en  godmodig  gammel  Dame,  gjorde  sit  Yderste 
for  at  underholde  Dronningen,  naar  de  vare  sammen. 
„Vi  synge  Operamelodier  sammen,"  siger  hun,  „og  under- 
tiden synger  jeg  en  Menuetmelodi,  til  hvilken  hun 
dandser."  At  lee  var  Dronningen  strengt  forbudt,  men 
der  gaves  rigtignok  heller  ingen  Leilighed  dertil.  Til 
to  ægte  spanske  Forlystelser  blev  den  unge  Dronning 
af  og  til  Vidne ,  nemlig  Tyrefægtninger  og  Autodaféer, 
men  hun  havde  ikke  megen  Smag  for  nogen  af  dem ;  den 
stakkels  Konge,  der  elskede  Dronningen  overordentlig 
høit,  gjorde  sit  Bedste,  for  at  Tiden  ikke  skulde  blive 
for  lang,  men  uden  synderligt  Held.  Han  kunde  saa- 
ledes  sidde  og  spille  Skrabnæse  med  hende  tre  til 
fire  Timer  ad  Gangen !  det  var  paa  den  Tid  det  meest 
yndede  Spil  ved  det  spanske  Hof.  Han  var  overor- 
dentlig mistænksom  mod  Alt,  hvad  der  var  fransk; 
Camareraen  havde  fortalt  ham,  at  hans  Dronning  var 
af  et  let  Gemyt,  og  da  hun  tillige  kom  fra  et  letsin- 
digt Hof,  var  enhver  Forsigtighed  nødvendig;  i  Spa- 
nien kunde  man  nemlig  ikke  stole  altfor  sikkert  paa 
en  Qvindes  Dyd,  naar  der  var  den  mindste  Leilighed 
til  Fare  for  den.  Den  svagsindede  Konge  hadede  i 
den  Grad  Alt,  hvad  der  var  fransk,  at  han  end  ikke 
kunde  taale  Dronningens  smaae  franske  Hunde.  Han 
blev  saa  opbragt  over,  at  en  fransk  Tigger  bad 
Dronningen  om  en  Almisse  ved  Indgangen  til  Kirken  i 


Carl  den  Anden  af  Spanien.  487 

Atocha,  at  man  troede,    at  han   vilde   have  ladet  han; 
dræbe. 

Dronningens  daglige  og  kjæreste  Selskab  var  hen- 
des to  Papegøier,  der  talte  lidt  Fransk,  og  hendes  to 
smaae  Hunde;  mod  disse  Dyr  var  hun  saa  øm  og 
kjærlig,  som  om  det  kunde  have  været  Børn.  Cama- 
reraen  hadede  imidlertid  Alt,  hvad  der  kom  fra  Frank- 
rige, og  da  hun  stolede  paa  Kongens  Følelser  i  lig- 
nende Retning,  dreiede  hun  en  Dag  Halsen  om  paa 
Papegøierne,  da  Dronningen  var  ude  at  kjøre.  Da 
Dronningen  kom  hjem,  spurgte  hun,  som  hun  pleiede, 
efter  sine  Hunde  og  Fugle,  og  Hofdamerne  maatte  jo 
omsider  fortælle  hende,  hvorledes  det  forholdt  sig  med 
disse.  Men  nu  brast  ogsaa  den  englelige  Taalmodighed, 
hvormed  den  unge  Dronning  hidtil  havde  baaret  sine 
Lænker,  og  da  Camareraen  traadte  ind  og  som  sædvanlig 
vilde  kysse  hendes  Haand,  gav  hun  hende  tre  kraftige 
Ørefigen.  Megæren  blev  naturligviis  umaadelig  rasende, 
hun  samlede  alle  sine  fire  hundrede  Damer  og  gik 
i  Spidsen  for  dem  til  Kongen  for  at  fordre  Opreisning. 
Det  lykkedes  imidlertid  den  unge  Dronning  at  bringe 
Kongen  paa  sit  Parti,  endog  i  den  Grad,  at  han  tillod 
hende  fremtidig  at  give  Hofmesterinden  ligesaa  mange 
Ørefigen,  hun  lystede.  Vi  skulle  anføre  et  Exempel 
paa,  hvilken  despotisk  Magt  Hofetiketten  tildeelte  Cama- 
reraen over  sin  Dronning.  Etiketten  fordrede,  at  Spa- 
niens Dronning  skulde  være  i  Seng  hver  Aften  Kl.  otte. 
Naar  nu  Dronningen,  navnlig  under  den  første  Tid  af 
sit  Ophold  i  Spanien,  dvælede  længere  ved  sit  eensomme 
Aftensmaaltid  end  til  Kl.  otte ,  traadte  Hofdamerne 
ind  og  klædte  hende  af,  medes  hun  endnu  sad  ved 
Bordet  og  spiste.  En  af  dem  løste  hendes  Klædning, 
en  anden  hendes  Haar,  en  tredie  krøb  ind  under  Bor- 
det og  tog  hendes  Skoe  af.  Da  Dronningen  nu  imid- 
lertid havde   havt  saa  meget   Held  med  sig  i  Affairen 

med  Papegøierne,  lykkedes  det  hende  endelig  langt 
om  længe  ogsaa  at  overtale  Kongen  til  at  give  Hof- 
mesterinden  hendes  Afsked  tiltrods  for,  at  „saalænge 
Spanien  havde  existeret,  havde  endnu  ingen  Dronning 
afskediget  sin  Camarera  major." 

Den  nye  Camarera,  Hertuginden  af  Albuquerque, 
viste  sig  langt  mildere  overfor  Dronningen,  der  fik  en 
lille  Smule  mere  Frihed.  Hun  fik  saaledes  Lov  til  at 
see  ud  af  Vinduet  til  den  tomme  Klostergaard,  hvilket 
dog  altid  var  Noget,  skjøndt  just  ikke  Meget  for  en 
Prindsesse,  der  var  født  i  Frankrige  og  opdragen  i 
Palais  Royal.  Hun  fik  endvidere  tiltrods  for  al  spansk 
Etikette  Tilladelse  til  først  at  gaae  til  Ro  Kl.  10V2  og 
til  af  og  til  at  ride  en  Tour.  Men  alligevel  var  denne 
Forandring  af  Camerera  major  og  de  faa  Friheder,  der 
tilstodes  Dronningen,  ikke  tilstrækkelige  til  at  bort- 
veire  den  Duft  af  Kjedsomhed,  der  hvilede  saa  tæt 
over  Paladset,  at  man,  som  Madame  de  Villars  siger, 
kunde  baade  lugte,  see  og  føle  den.  Dronningen  var 
efterhaanden  bleven  tvungen  til  at  sende  alle  sine 
franske  Damer  tilbage  til  Frankrige  ;  endog  den  fran- 
ske Læge,  der  var  kommen  med  hende  til  Spanien, 
maatte  hun  afskedige  ;  tilsidst  blev  det  ogsaa  betydet 
Madame  de  Villars,  at  hun  maatte  forlade  Landet,  da 
hendes  intime  Forhold  til  Dronningen  begyndte  at  blive 
de  spanske  Ministre  mistænkeligt.  Saaledes  havde  den 
ulykkelige  unge  Dronning  kun  sine  spanske  Ma- 
skindamer  tilbage.  Af  Mænd  saae  hun  ikke  andre 
end  dem,  der  hørte  til  hendes  Hofholdning,  og  Synet 
af  disse  stive  Adelsmænd  med  deres  uhyre  Briller,  som 
det  dengang  var  Mode  at  bære,  deres  sorte,  strenge 
Fløielsklædning,  kantet  med  Sølv,  og  deres  store  stive 
Pibekrave  om  Halsen  var  just  ikke  meget  oplivende. 
Fik  hun  en  Gang  Tilladelse  til  at  ride  ud,  saa  traadte 
den    altomfattende    Etikette  atter    til  og   gjorde  hende 

det  endog  vanskeligt  at  komme  op  paa  Hesten.  Det  var 
Dødsstraf*  underkastet,  endog  for  den  største  Grande  af 
Spanien,  at  røre  ved  Dronningen;  hvis  Kongen  altsaa 
ikke  var  tilstede,  maatte  hun  hjælpe  sig  selv.  Engang 
vilde  Carl  den  Andens  Dronning  have  været  udsat  for 
en  stor  Fare,  hvis  ikke  to  spanske  Adelsmænd  havde 
havt  det  Mod  med  Fare  for  deres  eget  Liv  at  trodse 
Etikettens  Bydende.  Medens  Kongen  stod  og  saae  ud 
af  et  af  Vinduerne  i  Slottet,  var  Dronningen  ifærd  med 
at  stige  tilhest ;  hun  var  imidlertid  endnu  ikke  kommen 
til  at  sidde  fast  i  Sadlen,  da  den  fyrige  Andalusier 
styrtede  afsted,  kastede  Dronningen  af  og  slæbte  hende 
afsted  med  sig,  hængende  ved  den  ene  Stigbøile.  To 
Adelsmænd,  Don  Louis  de  la  Torres  og  Don  Jaime  de 
Soto  Major,  som  netop  befandt  sig  i  Nærheden,  styr- 
tede efter  nogen  Tøven  til  og  befriede  den  stakkels 
Dronning  fra  hendes  farefulde  Stilling;  umiddelbart 
efter  ilede  de  imidlertid  hjem  og  sadlede  deres  Heste 
for  at  flygte  fra  Hoffet.  Dog  udvirkede  Greven  af 
Peneranda  Benaadning  for  dem  hos  Kongen.  To  Ex- 
empler  ere  tilstrækkelige  til  at  vise,  hvilken  Tilfreds- 
stillelse den  aandrige  Marie  Louise  fandt  i  sin  aands- 
svage  Ægtefælles  Selskab.  Enkedronningen  havde 
foræret  sin  Svigerdatter  et  Uhr  og  ved  Oversendelsen 
skrevet,  at  hun  ønskede,  at  det  kun  vilde  vise  lykkelige 
Timer  for  den  unge  Dronning.  Denne  skrev  som  Svar, 
at  dette  altid  vilde  være  Tilfældet,  saalænge  hun  kunde 
bevare  sin  Svigermoders  gode  Omdømme  og  Venskab ; 
hun  vendte  sig  derefter  til  Kongen  og  spurgte  ham, 
om  han  ikke  vilde  tilføie  en  Hilsen  til  sin  Moder. 
Han  svarede  kun :  „No  tengo  que  decir"  (Jeg  har  In- 
tet at  sige).  Da  hun  trængte  paa  ham,  sagde  han  en- 
delig :  „Pongaos,  mireyna,  que  yo  tengo  buena  salud" 
(Sig,  min  Dronning,  at  jeg  har  det  godt).  Ved  en 
anden  Leilighed,  da  det  kongelige  Par  ikke  var  istand 

til  at  tage  sammen  til  Aranjuez  paa  Grund  af  Penge- 
mangel, var  Kongen  alene  tagen  paa  Jagt  ved  Escu- 
rial.  Som  en  delicat  Opmærksomhed  tilskrev  han 
herfra  sin  Dronning:  „Det  er  meget  slemt  Veir.  Jeg 
har  dræbt  fire  Ulve."  Imidlertid  nærede  han  en  inder- 
lig Kjærlighed  til  Dronningen,  og  hvis  en  Idiots  Kjær- 
lighed er  noget  værd,  har  ingen  Qvinde  nogensinde 
været  mere  elsket  end  Marie  Louise.  „Mi  reyna, 
mi  reyna,"  udbrød  Kongen  en  Gang  ved  en  Fest  hos 
Don  Pedro  af  Arragonien,  da  hun  overraskede  ham 
med  nogle  spanske  Dandse,  hun  i  al  Hemmelighed  havde 
lært,  „eres  la  mas  perfeda  de  todo  el  orbe"  (Min 
Dronning  er  den  fuldkomneste  Qvinde  i  Verden.) 

Aar  for  Aar  tilbragte  det  spanske  Hof  Tiden  paa 
den  ovenomtalte  maskinmæssige  Maade.  Af  Madame 
de  Villars  iøvrigt  overordentlig  forsigtigt  affattede  Breve 
see  vi,  at  det  intime  Forhold,  hvori  hun  stod  til  den 
eensommme  Dronning,  var  Gjenstand  for  Mistanke  hos 
nogle  af  de  meest  indflydelsesrige  Personer  i  Madrid; 
og  da  man  formodede,  at  Dronningen  havde  megen 
Indflydelse  paa  Kongen  og  øiensynlig  havde  Madame 
de  Villars  til  sin  Fortrolige  i  enhver  Retning,  kan  man 
let  tænke,  at  Folk  med  eller  uden  Ret  beskyldte  hende 
for  at  blande  sig  i  Statssagerne  og  udøve  en  vis  Ind- 
flydelse  paa  det  kongelige  Cabinet.  Ved  et  Hof  som 
Spaniens  spille  de  hemmelige  Indflydelser  en  stor 
Rolle  i  Regjeringen;  en  Kammertjener,  en  Skriftefader, 
en  Duenna  kunne  forstaae  at  vinde  Herskeren  i  den 
Grad,  at  de  kunne  udøve  Indflydelse  paa  Fred  eller 
Krig.  Ved  Slutningen  af  Marie  Louises  Levetid,  da 
Kongens  svækkede  Helbred  udelukkede  ethvert  Haab 
om  Afkom,  og  Spørgsmaalet  om  den  spanske  Arve- 
følge bragte  Røre  i  hele  Europa,  da  østerrigske,  franske 
og  baierske  Indflydelser  arbeidede  paa  at  faae  den 
svagsindede  Konge    til    at  gjøre  Testamente  til  Bedste 

for  en  af  de  respective  Magter,  kan  man  tænke  sig, 
at  det  intime  Forhold  mellem  Dronningen  og  den 
franske  Gesandts  Hustru  var  Gjenstand  for  Frygt  og 
Had  hos  alle  dem,  der  modsatte  sig  Frankriges  Be- 
stræbelser for  at  faae  en  fransk  Prinds  paa  den  spanske 
Throne  efter  Carl.  Som  omtalt,  lykkedes  det  Modpar- 
tiet at  faae  den  franske  Gesandt  kaldt  tilbage.  Enke- 
dronningen, som  i  Begyndelsen  havde  behandlet  sin 
Svigerdatter  med  megen  Forekommenhed,  begyndte  nu, 
da  det  syntes  aldeles  umuligt,  at  hun  skulde  faae  no- 
gen Arving,  at  arbeide  mere  virksomt  for  Østerriges 
Sag,  trak  sig  tilbage  fra  Marie  Louise  og  gjorde  hen- 
des sidste  Dage  endnu  mørkere  ved  et  gjennemført 
System  af  skumle  Intriger  mod  hende.  Ethvert  Mid- 
del blev  anvendt  for  at  drage  Kongen  bort  fra  den 
Qvinde,  der  havde  indgydt  ham  en  saadan  Kjærlighed, 
at  den  endog  havde  kunnet  ægge  hans  svage  Hjerne 
og  svækkede  Legeme  til  Noget,  der  lignede  Liv  og 
Virksomhed. 

Men  Dronningens  Dage  vare  talte;  et  tragisk  En- 
deligt skulde  meget  hurtig  afslutte  hendes  Liv.  Man 
paastod,  at  hun  var  bleven  forgivet  af  Enkedronningen 
og  Olympia  Mancini,  Prindsessen  af  Soissons,  Moder 
til  Prinds  Eugen  af  Savoyen;  dog  foreligger  der  intet 
Beviis  herfor.  Hendes  pludselige  Død  kan  være  for- 
aarsaget  af  Cholera,  og  desuden  var  hendes  Helbred 
forud  meget  svagt  som  en  Følge  af  det  aandsfortæ- 
rende,  sløvende  Liv,  hun  havde  været  dømt  til  at  føre. 
Marie  Louise  erklærede  selv  kort  før  sin  Død,  der 
fandt  Sted  under  skrækkelige  Qvaler,  at  hun  døde  en 
naturlig  Død. 

Hun  havde  været  gift  i  ti  Aar  med  Carl  den  An- 
den, som  efter  hendes  Død  hensank  i  en  dybere  og 
dybere  melancholsk  næsten  lethargisk  Tilstand.  Vist- 
nok lod    han  sig    af  sin  Moder  og  Ministrene  overtale 

til  at  indgaae  et  rigt  Ægteskab  med  Maria  Anna  af 
Neuburg,  en  Søster  til  den  østerrigske  Keiserinde,  men 
Intet  var  fra  den  Tid  istand  til  at  hæve  ham  op  af 
den  Sløvhedstilstand,  der  hvilede  over  hele  hans  Væ- 
sen. Den  Beskrivelse,  den  engelske  Gesandt  giver  af 
ham  i  hans  sidste  Dage,  er  forfærdelig.  „Kongens 
Ankler  og  Knæe  svulmede  op,"  siger  han,  „Øienlaaget 
var  rødt  som  Skarlagen,  den  øvrige  Deeraf  Ansigtet  var 
grønguul,  den  øverste  Deel  af  Hovedet  var  skaldet,  og 
under  en  haard  Sygdom  barberede  Lægen  Resten  af 
hans  Haar  af.  Han  slugte  Alt,  hvad  han  indtog,  heelt, 
thi  hans  Underkjæbe  var  saa  fremstaaende,  at  de  to 
Tandrækker  ikke  kunde  mødes;  for  at  bøde  herpaa 
havde  han  en  saa  vid  Strube,  at  Leveren  eller  Maven 
af  en  Høne  gled  heel  ned;  paa  Grund  af  sin  svage 
Mave  kunde  han  imidlertid  ikke  fordøie  eller  beholde, 
hvad  han  slugte." 

Man  søgte  til  ingen  Nytte  at  adsprede  ham  ved 
Narre,  Dværge  og  Tyrefægtninger.  Han  skjænkede 
Intetsomhelst  nogen  Opmærksomhed,  men  gik  omkring 
som  et  optrukket  Uhrværk,  stirrende  ud  i  Rummet 
med  sit  svage,  drømmende  Blik.  Han  troede,  han 
var  besat  af  Dæmoner,  og  havde  ofte  Munke  og  Præ- 
ster ved  sin  Side,  der  skulde  besværge  dem.  Tre 
Munke  sang  latinske  Psalmer  rundt  om  hans  Dødsseng. 
Det  Eneste,  han  i  sine  sidste  Dage  syntes  at  sætte 
nogen  Priis  paa,  var,  under  Foregivende  af  at  gaae 
paa  Jagt,  at  vandre  med  to  eller  tre  Ledsagere 
som  et  Spøgelse  imellem  de  mørke  Fyrreskove  og 
Granitklipperne  i  Omegnen  af  Escurial,  hvor  han  til- 
bragte mange  Dage  efter  hinanden. 

Ikke  længe  før  hans  Endeligt  paakom  der  ham 
en  af  disse  besynderlige  Forudanelser  om  Døden,  som 
man  gjenfinder  hos  næsten  ethvert  Medlem  af  det 
spansk- østerrigske  Huus  i  deres  sidste  Dage.     Carl  den 


Carl  den  Anden  af  Spanien.  493 

Femte  lod  sin  Liigbegængelse  udføre  paa  Skrømt,  me- 
dens han  endnu  levede*).  Philip  den  Anden  forlangte 
kort  før  han  døde  et  Dødningehoved,  paa  hvilket  han 
satte  sin  Krone.  Philip  den  Fjerde  gik  hen  og  lagde 
sig  i  den  Niche,  der  var  bestemt  for  ham  i  Pantheon. 
Paa  samme  Maade  bragte  for  et  Øieblik  Dødsanelsen 
Liv  i  Carl  den  Andens  svage  Hjerne.  Han,  der  var 
den  sidste  Levning  af  en  stor  Slægt,  steg  ved  Skinnet 
af  Fakler  ned  i  Pantheons  mørke  Hvælvinger;  en 
Mængde  Lys  bleve  tændte  dernede,  og  derefter  lod 
han  efterhaannden  alle  sine  Forfædres  Kister  aabne, 
idet  han  begyndte  med  Carl  den  Femte.  Efter  Kon- 
gerne gik  han  til  Dronningerne.  Han  helligede  kun 
sin  Moders  Træk  liden  Opmærksomhed,  men  da  hans 
første  Dronnings  Kiste  blev  aabnet,  og  han  saae  de 
henrivende  Træk,  der  havde  tilhørt  den  Qvinde,  som  en 
Gang  havde  oplivet  hans  mørke  Tilværelse,  da  strøm- 
mede Taarerne  fra  hans  Øine,  og  han  faldt  med  ud- 
strakte Arme  over  Kisten,  idet  han  udbrød :  „Min 
Dronning,  min  Dronning,  før  et  Aar  er  forløbet,  kom- 
mer jeg  til  Dig." 

Forunderligt  nok  havde  den  halvfjollede,  døende 
Konge  dog  endnu,  hver  Gang  Spørgsmaalet  om  Arve- 
følgen, der  nu  saa  længe  havde  sat  hele  Europa  i 
Bevægelse,  blev  bragt  paa  Bane,  fuld  Bevidsthed 
om  den  Pligt,  der  paahvilede  ham,  og  som  han  af 
alle  sine  svage  Kræfter  stræbte  at  gjøre  Fyldest.  Fra 
alle  Sider  besvoer  man  ham  at  udnævne  sin  Ffter- 
følger  i  sit  Testament.  Hans  Skriftefader  Cardi- 
nalen  af  Toledo,  tilkjendegav  ham,  at  ikke  blot 
Spaniens  Velfærd ,  men  ogsaa  hans  egen  Sjæls 
Frelse   afhang   af  Opfyldelsen    af  denne  sidste  Pligt. 


")   Det  er  dog  meget   tvivlsomt,    om  den  omtalte  Ligbegængelse  vir- 
kelig fandt  Sted.  Red. 

Hans  naturlige  Tilbøielighed  heldede  til  Østerrige  sna- 
rere end  til  Frankrige.     Men  Skriftefaderen  og  hele  Stats- 
raadet  vare  stemte  til  Fordeel  for  Frankrig,  ikke  blot 
som  en  Retfærdighed ssag,  men  fordi  Frankrig  var  den 
bedste  Allierede    for  Spanien  under  Monarkiets    svæk- 
kede   Tilstand.      Den    franske    Gesandt    Grev    d'Har- 
courts  vindende  Væsen  og   Snildhed  havde   iøvrigt  for 
en  stor  Deel   vundet  baade  Adelen  og  Kongen    for  en 
fransk  Thronfølger.     Carl  var  selv  næsten  heelt  vunden, 
da  han  med  Taarer  i  Øinene  afsendte  en  af  sine  meest 
yndede  Hofmænd,   Hertugen  af  Uzeda,    til  Rom  for  at 
indhente  Innocents  den  Tolvtes  Anskuelse.     Efter  fyrre- 
tyve Dages  Betænkning  gav  Paven  i  et  meget  høitide- 
ligt    Brev    et  for  Frankrig    gunstigt  Svar.     Dette  Svar 
gjorde    en    Ende    paa    den    ulykkelige    svage    Konges 
Vaklen;   han  kaldte  sit  Raad  sammen  for  i  dets  Nær- 
værelse   at  underskrive  sine  sidste  uigjenkaldelige  Be- 
stemmelser,   et    af  de  betydningsfuldeste    Documenter, 
Historien  har  at   frembyde.     Efter  at  have  underskre- 
vet det,  sagde  han:  „Ya  rada  somos"  (Nu  ere  vi  Intet.) 
Derefter  faldt    han  i  en  saa  lang   Besvimelse,    at  man 
troede,  han  var  død.     Documentet   blev  holdt  hemme- 
ligt til  hans  Dødsdag,   der  indtraf  to  Maaneder  senere. 
Vi  have  omtalt  det  forfærdeligt  sløvende,    deprime- 
rende   Liv,    den    ulykkelige   unge    franske   Prindsesse 
blev    tvungen    til    at    føre ,    efter    at    hun    var    bleven 
Dronning  i  Spanien;    paa  en  lignende  Maade  tilbragte 
Kongen  sine  Dage,  og  det  maa  vistnok  først  og  frem- 
mest tilskrives  denne  Leveviis,  at  de  sidste  Fyrster  i  Spa- 
nien af  det  østerrigske  Huus  vare  saa  aldeles  blottede  for 
al  Intelligens.     De  bourbonske  Konger  i  Spanien  frembød 
iøvrigt  baade  i  intellectuel  og  social  Henseende  et  fuld- 
stændigt Billede  af  deres  Forgængere,  og  vel  nærmest 
af  samme  Grund.      Om  Carl    den  Andens    Efterfølger, 
Philip  den  Femte,  siger  saaledes  Saint  Simon,  der  havde 

kjendt  ham  som  Greve  af  Anjou,    at  der   i  Kongen  af 
Spanien    ikke  var  Spor  tilbage    af  den  franske  Greve. 
Han    var    bleven    accurat    ligesaa    mechanisk,    ligesaa 
taus  og    ligesaa    melancholsk    og    tungsindig    som    de 
sidste  Konger  af  Huset  Østerrig.     Kongen  af  Spanien 
var   i  Virkeligheden    heller  ikke    Andet    end  en  Slags 
menneskelig  Maskine ;  ethvert  Skridt,  enhver  Handling, 
han  foretog,  næsten  ethvert  Ord,  han  sagde,  var  regu- 
leret   efter   et    uforanderligt  Etikettesystem,    der   ikke 
taalte  at  blive  krænket;  al  Tænkning  var  qvalt  hos  en 
saadan  Mand ;  hans  Beskjæftigelse  var  den  samme  den 
ene  Dag  som  den  anden  ;  han  maatte  daglig  høre  Messen 
i  en  tilgittret  Stol;  i  Taushed  præsiderede  han  i  Stats- 
raadet;    han    spiste  til  Middag   alene  til   den    samme 
bestemte  Time;   hans  Jagtpartier  vare  altid    af  samme 
Beskaffenhed;  hans  daglige  Samtaler  med  Skriftefaderen 
vare  altid  af  samme  Varighed;  saa  gav  han  Audienser, 
der  ikke  bestode  i  Andet  end  Gebærder  og  Pantomimer. 
Hans  Dragt  var  bestemt  paa  samme  Maade.    Følgerne 
af  saaledes    at    være   tvungen    til  at  gjøre  Alt  efter  en 
bestemt  Regel  Dag  for  Dag,  var  en  udpræget,  aandelig 
Svækkelse,    der   tilsidst    udartede  til  ligefrem  Dumhed. 
Om  Philip  den  Fjerde  fortalte    man,    at  han  bevægede 
sig  aldeles,    som    om    han  kunde  have  været  af  Træ; 
undertiden  talte  han  ikke  hele  Uger  igjennem,  og  han 
smilede  aldrig;    selv  naar  han  talte,    var  der  intet  an- 
det Spor   til  Bevægelse    hos    ham    end    den,    Læberne 
frembragte.    Et  saadant  System  tjente  kun  til  at  gjøre 
Kongen  til  en  fuldstændig  Dalai  Lama,  og  denne  Tendens 
forøgedes  endnu  mere  ved  den  overtroiske  Ærbødighed, 
hvormed  man  saae  op  til  Monarken  i  Spanien,  og  som 
ikke    fandt    sin    Lige    i  noget    andet  Land    i    Europa. 
Kongen  betragtedes  ganske  som  en  hellig  Person ;  Alt, 
hvad  han  havde  rørt  ved,    helligedes  ved  denne  Berø- 
relse:  hans  Dronning  kunde  aldrig  gifte  sig  igjen,  hans 

Elskerinde  var  forpligtet  til  at  gaae  i  Kloster,  naar 
han  forlod  hende.  Ogsaa  til  Dronningen  saae  Folket 
iøvrigt  op  med  en  Ærbødighed,  der  grændsede  til  Til- 
bedelse. Som  vi  have  seet,  førte  det  Dødsstraf  med 
sig,  naar  en  anden  Mand    end   Kongen  berørte  hende. 

Alt  dette  var  fuldstændig  orientalsk,  og  Spanierne 
selv  hidføre  det  fra  deres  lange  daglige  Samqvem  med 
Maurerne.  Det  spanske  Sprog  bærer  tydelige  Spor  af 
Paavirkning  af  det  arabiske,  og  Spanierne  have  adop- 
teret en  Mængde  Eiendommeligheder  i  det  orientalske 
Liv  og  gjort  dem  til  deres  egne.  Deres  Maade  at 
hilse  paa  i  Carl  den  Andens  Dage  var  fuldstændig 
orientalsk;  da  den  spanske  Konge  modtog  et  Brev.  fra 
den  engelske  Konge,  førte  han  det,  før  han  læste  det, 
op  til  sin  Pande,  som  Østens  Beboere  bruge  det.  I 
det  daglige  Liv  gjorde  disse  mauriske  Sædvaner  sig  i 
høi  Grad  gjældende;  Damerne  indtoge  saaledes  deres 
Maaltider  adskilte  fra  Mændene  og  siddende  paa  Tæp- 
per paa  Gulvet  ligesom  de  arabiske  Qvind er;  endogsaa 
i  Kirkerne  sade  de  spanske  Damer  paa  samme  Maade. 
Den  tyranniske  Maade,  hvorpaa  Dronningen  blev  be- 
vogtet og  holdt  borte  fra  alle  Andre,  var  ogsaa  fuld- 
kommen orientalsk. 

Carl  den  Andens  Periode  charakteriseres  i  høi 
Grad  ved  orientalsk  Fatalisme,  orientalsk  Nølen,  der 
navnlig  fremtræder  i  Carl  den  Andens  Valgsprog  „ve- 
remos",  orientalsk  Stolthed,  orientalsk  Indolens,  orien- 
talsk Tænkemaade,  orientalsk  Foragt  for  Bøger,  Bog- 
lærdom og  Statistik  og  for  de  almindelige  Principer  for 
Handel  og  Industri. 

Men  med  saadanne  orientalske  Eiendommeligheder 
forenede  Spanierne  andre,  der  vare  avlede  af  de  vær- 
ste Former  af  Overtro  og  Bigotteri  i  Christenheden. 
Den  spanske  Natur  kan  defineres  som  en  Blan- 
ding af  Gothen  og  Maureren,    smeltet   i  Inqvisitionens 

Ild.  De  fornemste  Adelige  i  Landet  vare  i  Inqvisitio- 
nens  Tjeneste;  nogle  af  dem  førte  endogsaa  Offrene 
til  Scenen  for  deres  Pinsler.  I  Carl  den  Andens  Dage 
vare  de  store  Steenstatuer  af  de  fire  Evangelister  ved 
Hjørnerne  af  Inqvisitionens  Steenaltere  paa  Plaza  Ma- 
jor foran  .Cathedralkirken  i  Sevilla  sorte  af  Støvet  af 
brændte  Mænd,  Qvinder  og  Børn.  De  unge  Dronnin- 
ger af  Spanien  kunde  ikke  slippe  for  det  forfærdelige 
Syn,  en  Autodafé  frembød.  Umiddelbart  efter  Ægte- 
skabet blev  der  foranstaltet  et  saadant  Skuespil  til  Ære 
for  dem;  det  var  den  Ilddaab,  med  hvilken  den  span- 
ske Nationalitet  modtog  dem.  Den  religieuse  Terro- 
risme udbredte  endnu  mere  Mørke  over  Spaniernes 
indesluttede,  uselskabelige  Gemyt  og  bragte  dem  til 
af  Foragt  for  og  Had  til  Verden  at  tage  deres  Tilflugt  til 
munkelig  Eensomhed  og  strenge  religieuse  Øvelser.  De 
begyndte  at  blive  en  Nation  af  Munke  og  Eremiter. 
Sindbilledet  paa  deres  religieuse  Overtro  sattes  i  For- 
bindelse med  deres  Lidenskaber,  Daarskaber  og  For- 
brydelser. Damerne  bare  Helgenbilleder,  Kors  og 
Rosenkrandse  i  deres  Haar,  paa  deres  Arme  og  Nakke 
ved  Siden  af  deres  Perler  og  indiske  Rubiner.  Snig- 
morderne fik  deres  Vaaben  velsignede  af  Præsterne  og 
søgte  Beskyttelse  ved  Alteret  efter  et  heldigt  udført 
Mord. 

I  intet  andet  Land  i  Europa  fandt  man  saa  vilde 
Tilbøieligheder  og  Sædvaner  som  i  Spanien.  Folkets 
Intolerance  var  saa  stor,  at  de  opgravede  og  lemlæstede 
Liget  af  den  engelske  Gesandtskabs-Capelian,  som  var 
død  i  Madrid,  og  brændte  det  paa  aaben  Mark.  Der 
gik  ikke  een  Nat,  uden  at  der  forefaldt  adskillige  Snig- 
mord. Snigmord  var  i  det  Hele  en  almindelig  Tilflugt 
for  Alle,  Høie  som  Lave.  Damer  gave  en  troløs  Elsker 
Valget  melem  en  Stilet  og  en  forgiftet  Kop  Chokolade. 
Saadanne  Forbrydelser  bleve  i  Almindelighed  slet  ikke 

straffede.  Endog  ved  Snigmord  kom  den  spanske 
Æresfølelses  Principer  tilsyne  i  en  saadan  Grad,  at 
den  Mand.  der  havde  leiet  en  Snigmorder,  ikke  kunde 
frelse  sin  Fjende,  selv  om  han  vilde;  havde  Banditten 
modtaget  sine  Penge,  erklærede  han,  at  han  var  for- 
pligtet til  at  dræbe  en  Mand,  og  det  maatte  han  ud- 
føre; han  vilde  imidlertid  gjerne  dræbe  den  Mand  selv, 
der  havde  leiet  ham,  hvis  denne  foretrak  dette,  og  saa- 
ledes  skaane  den  anden. 

Man  vil  ikke  paa  nogetsomhelst  Tidspunkt  i  Ver- 
denshistorien kunne  finde  en  Nation,  der  har  udøvet 
saadanne  unaturlige  Udskeielser  som  de,  der  charak- 
terisere  Spanien  under  Carl  den  Anden.  Den  Tids- 
Historie  har  sin  særegne  Interesse  for  os,  naar  vi  see 
hen  til  den  nuværende  Tilstand  i  Spanien;  thi  naar  vi 
ville  forstaae  det  Spanien,  som  nu  existerer,  maae  vi 
kjende  Spanien,  som  det  var  under  sit  dybeste  Forfald. 
Spaniernes  moralske  og  intellectuelle  Egenskaber  ere 
af  en  saa  mærkelig  Beskaffenhed  og  blandede  paa 
en  saa  forunderlig  Maade,  at  de,  som  kjende  dem 
bedst,  mistvivle  om,  at  de  nogensinde  ville  kunne  hæve 
sig  til  den  samme  Høide  som  de  øvrige  Nationer  i 
Europa. 

BERNHARD  WULFF. 


Den  historiske  Oprindelse  til  Fortællingen 
om  Rolf  Blaaskjæg. 


Da  Hertugen  af  Bretagne  i  Aaret  1440  besøgte  sin 
Hovedstad  Nantes ,  fordristede  Byens  Biskop ,  der  var 
beslægtet  med  ham,  sig  til  at  anlægge  Proces  mod  en 
Sire  de  Retz,  der  hørte  til  det  mægtige  grevelige  Huus 
Laval.  Skjøndt  Enhver  i  en  vid  Omkreds  kjendte 
denne  Mands  Forbrydelser,  var  dog  den  Rædsel,  som 
hans  Navn  indgjød,  saa  stor,  at  Ingen  i  fjorten  Aar 
havde  vovet  at  anklage  ham,  og  Biskoppens  Optræden 
blev  derfor  hilset  med  Bifald  af  Befolkningen  baade  i 
Byen  og  paa  Landet. 

Anklagen  var  besynderlig  nok.  En  gammel  Kone 
ved  Navn  Meffraie  —  hed  det  sig  —  gjennemstreifede 
Markerne  og  Hederne.  Hun  nærmede  sig  de  smaae 
Børn,  der  vogtede  Hjordene  eller  dreve  om  og  tiggede, 
kjærtegnede  dem  og  kjælede  for  dem;  men  hun  holdt 
stadigt  sit  Ansigt  halvt  skjult  af  en  stor  Flormaske. 
Til  Slutning  lokkede  hun  Børnene  hen  til  Sire  de  Retz's 
Slot,  og  man  saae  dem  aldrig  mere.  Saalænge  Offrene 
kun  vare  Bønderbørn,  om  hvem  man  kunde  troe,  at  de 
havde  forvildet  sig,  eller  stakkels  smaae  Skabninger, 
der  vare  forladte  af  deres  Familie,  fremkom  der  ingen 
Klage.     Men  Dristigheden  voxede,  og  man  forgreb  sig 

32* 

paa  Børn  fra  Byerne.  I  selve  den  store  By  Nantes 
havde  en  Malers  Kone,  som  hørte  til  en  derboende 
anseet  Familie,  betroet  sin  unge  Broder  til  Retz's  Folk, 
der  havde  lovet  at  gjøre  ham  til  Chorsanger  i  Slots- 
capellet;  men  den  Lille  kom  aldrig  mere  tilsyne. 

Hertugen  af  Bretagne  modtog  Anklagen;  han  var 
glad  ved  saaledes  at  kunne  ramme  Familien  Laval, 
der  stadigt  dannede  et  sluttet  Forbund  imod  ham 
og  støttede  sig  til  den  franske  Konge.  Biskoppen  selv 
havde  ogsaa  en  Grund  til  at  hævne  sig  paa  Sire  de 
Retz,  der  engang  med  væbnet  Haand  havde  aabnet 
en  af  hans  Kirker.  En  Domstol  blev  dannet  af  Biskop- 
pen, der  tillige  var  Hertugens  Cantsler,  af  Inqvisitio-, 
nens  Formand  og  af  Hertugdømmets  Overdommer,  og 
de  Retz  blev  stævnet  til  at  møde  for  dem.  Han  havde 
udentvivl  kunnet  flygte,  men  troede  sig  altfor  mægtig 
til  at  have  Noget  at  frygte  og  lod  sig  gribe. 

Sire  Géllés  de  Retz  var  en  meget  fornem  Herre. 
Han  eiede  selv  store  Godser,  havde  forøget  sine  Rig- 
domme ved  et  Giftermaal  ind  i  en  høit  anseet  Fami- 
lie og  syntes  skabt  til  at  indgyde  Tillid.  Han  havde 
en  god  Forstand,  et  smukt  Udvortes  og  et  slebent 
Væsen ;  han  var  dertil  videnskabelig  dannet  og  satte 
særlig  Priis  paa  dem,  der  kunde  tale  elegant  Latin. 
Han  havde  med  Troskab  tjent  Kongen,  der  havde 
gjort  ham  til  sin  Marschal,  og  ved  Kroningsfesten  i 
Rheims  var  han  bleven  udvalgt  til  at  bære  den  hel- 
lige Olieflaske.  Uagtet  sine  Tvistigheder  med  Bispen 
var  han  desuden  bekjendt  for  sin  Fromhed,  den  han 
efter  Tidens  Skik  lagde  for  Dagen  ved  at  holde  et 
rigt  Capel  og  mange  Chordrenge,  som  han  opdrog 
med  store  Bekostninger.  Hans  Musikcorps  var  talrigt 
som  en  Fyrstes,  og  en  stor  Flok  Chorsangere  fulgte 
ham  overalt. 

Paa  den  ene  Side  syntes  altsaa  Omstændighederne 

at  tale  for  ham,  og  paa  den  anden  Side  kunde  man 
ikke  negte,  at  Dommerne  vare  hans  personlige  Fjen- 
der. Han  forkastede  dem  ogsaa.  Men  han  kunde 
ikke  saa  let  forkaste  den  Mængde  Vidner,  der  efter- 
haanden  indfandt  sig :  fattige  Fædre  og  Mødre,  der 
grædende  og  hulkende  forklarede  indtil  de  mindste 
Enkeltheder,  hvorledes  deres  Børn  vare  tagne  fra  dem. 
Da  nu  tilmed  de  Uslinger,  der  havde  været  hans  Med- 
hjælpere,  forraadte  ham,  hørte  han  op  at  negte  og 
afgav  under  Taarer  sine  Bekjendelser.  De  vare  af  en 
saadan  Natur,  at  Dommerne  og  Præsterne,  der  vare 
vante  til  at  høre  de  frygteligste  Tilstaaelser,  gyste 
ved  at  høre  ham  og  korsede  sig. 

Man  fandt  i  Slottet  Chantocé  en  Tønde  fyldt  med 
forbrændte  Børneknogler  i  en  saadan  Mængde,  at  man 
kunde  anslaae  Offrenes  Tal  til  henved  fyrretyve.  Paa 
hemmelige  Steder  i  Slottet  Suza  og  paa  andre  Borge, 
hvor  han  havde  opholdt  sig,  fandt  man  ligeledes  Re- 
ster af  Børneliig.  Overalt  havde  han  myrdet,  og  man 
anslog  Antallet  af  de  Børn,  der  vare  blevne  hans  Offre, 
til  henved  hundrede  og  fyrretyve.  En  eneste  Kammer- 
tjener bekj endte,  at  han  havde  udleveret  ham  hen- 
imod  et  halvt  Hundrede. 

Og  hvorfor  havde  han  dræbt  alle  disse  Børn  ? 
Bevæggrunden  var  næsten  uhyggeligere  end  selve  Dra- 
benene.  Det  var  Offre  til  de  onde  Aander!  Sire  de 
Retz  anraabte  Djævlene  Barron,  Orient,  Belzebul,  Sa- 
tan og  Belial  og  bad  dem  skjænke  ham  Guld,  Kund- 
skab og  Magt.  En  ung  italiensk  Præst  fra  Pistoia 
var  kommen  til  ham  og  havde  lovet  ham  at  lade  ham 
see  Dæmonerne,  og  en  Englænder  hjalp  ham  med  at 
besværge  dem.  Et  af  de  Midler,  der  bleve  forsøgte 
for  at  mane  Djævlene  frem,  var  at  synge  de  Messer 
og  Bønner,  der  Allehelgens  Dag  skulde  opsendes  for 
de  hellige  Afdøde,    til  Ære  for  de   onde  Aander;  men 

da  denne  Spot  med  det  Hellige  ikke  viste  sig  tilstræk- 
kelig virksom,  maatte  Dæmonerne  vindes  ved  noget 
endnu  mere  Ugudeligt,  og  i  en  morderisk  Foragt  for 
Guds  levende  Gjenbillede  tilbød  Retz  sine  Troldmænd 
et  Barns  Blod,    Hænder,   Øine  eller  Hjerte !  *) 

Denne  Djævlens  Dyrkelse  tilintetgjorde  lidt  efter 
lidt  enhver  menneskelig  Følelse  hos  de  Retz;  han 
skiftede  Natur  og  blev  selv  en  Djævel.  Efter  først  at 
have  dræbt  for  sin  Herre  og  Mester  og  i  Begyndelsen 
dog  vel  med  Modbydelighed,  myrdede  han  tilsidst  for 
sig  selv  af  Vellyst.  Sine  Offres  Drab,  men  endnu 
mere  deres  Pinsler  havde  han  gjort  sig  til  en  Nydelse, 
et  Tidsfordriv!**)  De  Døendes  Rallen  og  sønderrivende 
Skrig  kildrede  hans  Øren,  deres  Ansigtsfordreininger 
fik  ham  til  at  bryde  ud  i  Skoggerlatter,  og  under  de 
sidste  Krampetrækninger  satte  den  afskyelige  Vampyr 
sig  paa  de  endnu  bævende  Legemer. 

Det  er  ganske  charakteristisk ,  at  de  Retz,  der 
efterhaanden  havde  tabt  ethvert  Begreb  om  For- 
skjellen  mellem  det  Gode  og  det  Onde  og  om  Dom- 
men, dog  til  det  Yderste  havde  et  godt  Haab  om  sin 
evige  Frelse.  Han  troede  paa  eengang  at  have  narret 
Gud  og  Djævlen.  Han  fornegtede  ikke  Gud;  han 
søgte  at  holde  sig  paa  en  god  Fod  med  ham  og 
bestikke  ham  ved  Messer  og  Processioner;  og  med 
Djævlen  havde  han  kun  sluttet  Pagt  efter  en  velover- 
lagt  Plan.     Han  havde  bestandig  gjort  visse  Forbehold 


*)  Dæmonernes  Billeder  bleve  bestrogne  med  Blod,  eller  ogsaa  ind- 
gned man  dem  med  Fedtet  af  de  til  dem  offrede  og  brændte  Born. 
**)  Hyppigt  skar  han  selv  Strnben  over  paa  de  smaae  Stakler,  eller 
ogsaa  lod  han  kun  deres  Nakkesener  skjære  over,  for  at  de 
kunde  aande  og  leve  desto  længere  og  saaledes  langsomt  pines 
ihjel. 

og  tilbudt  ham  Alt  paa  sit  Lir  og  sin  Sjæl  nær,  og 
dette  tjente  ham  til  Beroligelse. 

Da  man  skilte  ham  og  hans  Aandebesværger  fra 
hinanden,  sagde  han  hulkende  til  ham:  „Farvel  min 
Ven  Frants ;  jeg  vil  bede  til  Gud,  at  han  vil  vise  Over- 
bærenhed og  Langmodighed  mod  Dig,  og  vær  kun  vis  paa, 
at  vi  ville  møde  hinanden  i  Paradisets  salige  Glæde, 
naar  Du  blot  lider  taalmodigt  og  stoler  paa  Gud." 

De  Retz  blev  dømt  til  at  brændes  og  blev  ogsaa 
lagt  paa  Baalet ;  men  for  at  skaane  hans  mægtige  Fa- 
milie og  Adelen  i  det  Hele  taget,  qvalte  man  ham,  førend 
Flammerne  havde  naaet  ham.  Liget  blev  ikke  brændt 
til  Aske ;  fornemme  adelige  Damer  hentede  det  paa 
Fælleden  ved  Nantes,  hvor  Baalet  var  bleven  reist; 
med  deres  fine  Hænder  bare  de  hans  Lig  bort,  og  ved 
Hjælp  af  nogle  Nonner  begravede  de  det  paa  en  hæ- 
derlig Maade  i  indviet  Jord. 

Som  tidligere  sagt,  havde  Marschallen  af  Retz  i 
fjorten  Aar  ustraffet  øvet  disse  forfærdelige  Misgjer- 
ninger  uden  at  Nogen  havde  vovet  at  staae  op  imod 
ham,  og  han  vilde  sikkert  aldrig  være  bleven  anklaget 
eller  dømt,  naar  ikke  den  sjeldne  Omstændighed  var 
indtruffen,  at  tre  Magter,  der  ellers  i  Reglen  vare 
uenige,  denne  Gang  vare  lige  enige  om  at  fordre 
hans  Død:  hans  Hertug,  Biskoppen  og  Kongen.  Vi 
have  allerede  anført  Grundene,  hvorfor  de  to  første 
vare  ham  saa  fjendtlige;  hvad  Kongen  angik,  til 
hvem  Retz  vistnok  havde  sat  sin  Lid,  da  var  han 
fast  bestemt  paa  ikke  at  skaane  nogen  af  de  adelige 
Røvere,  som  havde  tilføiet  Frankrig  saa  usigelige  Ulyk- 
ker i  de  store  fransk- engelske  Krige,  og  hans  Conne- 
table,  den  jernhaarde  Richmond,  der  var  en  uforsonlig 
Fjende  af  al  Slags  Afgudsdyrkelse  og  desuden  en 
Broder  til  Hertugen  af  Bretagne,  stod  ham  bi  i  hans 
Bestræbelser. 

Det  er  de  Retz's  Forbrydelser,  der  endnu  den 
Dag  i  Dag  gjenklinge  i  Fortællingen  om  Rolf  Blaa- 
skjæg. Rigtignok  begaaer  Eventyrets  Ridder  andre 
Misgjerninger  og  myrder,  som  bekjendt,  sine  nysgjer- 
rige  Hustruer ,  ligesom  ogsaa  Folkedigtningen  paa 
andre  Maader  har  forandret  og  formildet  Fremstillin- 
gen af  de  factiske  Forhold;  men  desuagtet  er  der 
ingen  Tvivl  om,  at  Sagnet  dreier  sig  om  Sire  de 
Retz.  Hvad  Navnet  „Blaaskjæg"  angaaer,  da  er  det 
taget  fra  en  anden  samtidig  berygtet  engelsk  Røver- 
anfører, og  man  synes  derved  ligesom  at  have  villet 
redde  Bretagnes  og  maaskee  ogsaa  hans  fornemme  Fa- 
milies Ære. 

Efter  MICHELET. 


Smaating. 


Voltaire  Og  Gibbon.  Den  bekj endte  engelske  Hi- 
storieskriver Gibbon  boede  i  længere  Tid  i  Lausanne 
i  Schweitz,  medens  Voltaire  levede  paa  sit  SlotFerney 
i  Nærheden  afGenf.  Uden  at  kjende  hinanden  person- 
ligt begyndte  de  to  store  Forfattere  en  Brevvexling,  men 
den  satiriske  Franskmand  kunde  ikke  lade  være  leilig- 
hedsviis  at  komme  med  nogle  personlige  Stiklerier  til 
Gibbon,  og  Følgen  var  et  Brud  eller  i  alle  Tilfælde  et 
spændt  Forhold  mellem  dem.  Gibbon  var  meget  styg, 
hvilket  Voltaire  havde  ladet  ham  høre;  men  da  han 
vidste  ,  at  Voltaire  heller  ikke  kunde  rose  sig  af  sin 
Skjønhed,  og  tilmed  var  meget  forfængelig,  besluttede 
han  at  besøge  ham  og  talte  derom  til  sin  Læge  Tron- 
chin.  Denne,  der  morede  sig  kosteligt  over  de  to  be- 
rømte Skribenters  Svaghed,  skyndte  sig  med  at  melde 
det  paatænkte  Besøg  paa  Ferney,  og  Følgen  var,  at 
Voltaire  søgte  at  undgaae  Gibbon.  „En  hæslig  Eng- 
lænder", sagde  han  til  sin  Niece,  Madame  Denis,  som 
bestyrede  hans  Huus,  „truer  mig  med  sit  Besøg.  Mod- 
tag ham  forekommende,  thi  han  er  en  fortjenstfuld 
Mand;  men  jeg  vil  ikke  see  ham."  Derefter  lukkede 
han  sig  inde  i  sit  Cabinet. 

Den  følgende  Dag  blev  Gibbon  meldt.  Madame 
Denis  modtog  ham  særdeles  venligt  og  beklagede,  at 

hendes  Onkel  ikke  kunde  være  tilstede.  „Godt ,  saa 
venter  jeg,  saalænge  det  behager  ham ! "  svarede  Gibbon. 
Han  sendte  sin  Vogn  tilbage  og  blev,  og  da  Aftenen  kom, 
var  man  nødsaget  til  at  anmode  ham  om  at  blive  Nat- 
ten over.  Tre  Dage  forløb.  Den  fjerde  skrev  Voltaire 
til  Gibbon:  „Min  Herre,  Don  Quixote  tog  Værtshuse 
for  Slotte;  De  synes  at  tage  mit  Slot  for  et  Værtshuus  !" 
Englænderen  svarede  paa  Vers,  at  han  havde  gjort  Reg- 
ning paa  at  faae  en  Samtale  med  en  genial  Mand ;  men, 
ligesom  i  Lucullus' Palads,  havde  han  kun  funden  god 
Mad,  ingen  Vært. 

Derpaa  reiste  han  efter  at  have  forhørt  sig  om 
Voltaires  Vaner  og  Leveviis.  Fjorten  Dage  efter  kørn 
han  igjen  en  Morgen  ganske  tidligt  og  sneg  sig  ube- 
mærket ned  i  Stalden.  „Min  Ven,"  sagde  han  til  Vol- 
taires Kudsk,  „jeg  giver  Dig  en  god  Drikkeskilling,  der- 
som Du  vil  slippe  Din  Herres  Yndlingshest  løs  i  Alleen." 
Kudsken  lod  sig  det  ikke  sige  to  Gange,  slap  Hesten 
løs,  og  Dyret  galopperede  lystigt  omkring  i  Haven. 
Voltaire,  der  fra  sit  Vindue  bemærkede,  at  hans  Ynd- 
lingsdyr var  sluppen  ud,  ilede  hurtig,  i  Slaabrok  og 
Nathue,  ned  for  at  fange  Hesten.  Han  var  dengang  ( !  776) 
henved  to  og  firsindstyve  Aar  gammel,  saae  ud  som 
en  Beenrad  og  havde  hverken  Læber,  Tænder  eller  Haar 
mere.  Englænderen  havde  skjult  sig  bag  en  Busk  og 
kunde  nu  ret  i  Mag  betragte  den  berømte  Satiriker.  Da 
han  havde  seet  sig  mæt,  klappede  han  i  Hænderne,  traadte 
frem  og  raabte:  „Endelig  seer  jeg  Dem  da,  Hr.  Vol- 
taire   De  er  virkelig  heller  ikke  smuk!"  Fransk- 
manden blev  rasende  over  at  see  sig  opdaget,  løb  til- 
bage til  sit  Cabinet  og  sagde  til  sin  Secretair:  „Løb 
efter  denne  Englænder  og  forlang  tolv  Sous  af  ham, 
fordi  han  har  seet  Dyret!"  Budet  naaede  Gibbon  ved 
Porten  og  udrettede  sit  Ærinde.  „Det  er  ganske  rig- 
tigt",  bemærkede  Historikeren  tørt;  „men    vil   De  saa 

ikke  modtage  fire  og  tyve  Sous  og  sige  til  Deres  Herre, 
at  jeg  har  betalt  for  to  Forestillinger;  imorgen  vil  jeg 
overvære  den  næste." 

Voltaire  mærkede,  at  han  i  denne  Sag  havde  truk- 
ket det  korteste  Straa.  „Den  fordømte  Englænder," 
sagde  han,  „han  er  fiffigere  end  jeg;  han  kunde  spille 
mig  et  nyt  Puds,  og  jeg  maa  slutte  Fred  med  ham. 
Bring  ham  en  Indbydelse  til  imorgen  Middag."  Den 
følgende  Dag  lod  han  Gibbon  hente  i  sin  egen  Vogn 
og  modtog  ham  paa  det  meest  Opmærksomme.  Eng- 
lænderen var  paa  sin  Side  ligesaa  elskværdig  og  vog- 
tede sig  vel  for  at  lade  nogen  Hentydning  falde  til  den 
foregaaende  Dags  Hændelser.  Fra  den  Tid  af  vare  de 
to  store  Forfattere  Venner. 

